
	PRVÝ DIEL

	KATOVA DCÉRA

	Je jasný jarný deň, ale ľudia sú zamračení. Zišli sa na brehu kapitulného rybníka, kde pozorujú dievča, ako rukami hrabe zem. Za ňou stojí kapitulný desiatnik s oloveným bičom. Utrápená nešťastnica zdvihla pohľad, akoby hľadala pomoc, ale desiatnik sa rozkričal:

	— Kop, ty stvora diablova, lebo sa môj korbáč napije tvojej krvi!

	Postava dievčaťa sa sklonila nad jamu, ruky sa znovu zaborili do zeme. Ľudia naokolo mlčia, akoby na čosi čakali. Čím je jama hlbšia, tým nižšie skláňajú hlavy.

	Naraz sa všetci znepokojili, rozvraveli. V jame na dne leží mŕtvy chlap. Kapitulný desiatnik víťazoslávne zvolá:

	— Aha, tak predsa ho zakopala!

	A zdvihne bič. Olovené špice sa zadierajú do tela dievčaťa. Zlomený výkrik — akoby zvrieskol nebohý v jame.

	Za zástupom ľudí sa zjavili jazdci. Jemný hlas jazdkyne prísne karhá:

	— Prečo zasa tlčiete, Rupert?

	Všetky hlavy sa obrátili k plavovlasej dievčine na koni. Jej striebrom vyšívaný ružový plášť vzbudzuje úctu. V pohľadoch nešťastnej počernej kopáčky sa zračí hlboká vďaka. Dievčina na koni sa mäkkým hlasom spýtala:

	— Čo sa tu robí? Chcem vedieť!

	— Bánska jasnosť, bánica naša, hľa, katova dcéra sa dopustila zločinu. Zakopala akéhosi rybára, o ktorom až po jeho smrti vyšlo najavo, že bol krivoverec, patarén, nuž jeho dôstojnosť inkvizítor Matijas ho odsúdil, aby ho rozniesli dravé vtáky. Katova dcéra Tajana sa minulej noci prikradla k odsúdenej mŕtvole a zakopala ju. Teraz jeho dôstojnosť, prirodzene, odsúdila zločinku, aby ju vyhrabala holými rukami.

	— Dobre, Rupert, ale prečo ju tlčiete?

	— Pretvaruje sa, že nevládze hrabať, a rozsudok vraví, že mŕtvolu musí vyhrabať holými rukami.

	— Ale rozsudok neprikazuje bičovanie, a preto cítim povinnosť ochrániť sirotu pred oloveným bičom, ktorý je určite iba osobným rozsudkom pána desiatnika.

	Vrúcnosť jej nežného hlasu, láskavý pohľad a rozvážne slová chytili ľudí za srdce. Na tvárach im vidieť, že súhlasia so zľutovaním.

	— Osvietená bánica vraví pravdu. Nech sa plní rozsudok. Ale prečo ju desiatnik mláti, akoby to bol pes, a nie dievča? — ozval sa mužský hlas zo zástupu.

	Desiatnik praskol bičom a zlostne vykríkol:

	— Kto sa to tu opovažuje nesúhlasiť? Na kolená, pes!

	— Nie som kapitulný vazal. Som občan slobodného mesta Grič a počestný sedlár. Nehnevajte sa, bánica, že som sa odvážil prevravieť.

	— Tvoja reč svedčí o tom, že sa držíš učenia lásky a súcitu s blížnymi, — odvetila bánica. A odsúdená, akoby sa chcela odvďačiť, pustila sa rýchlo a rázne do svojej ťažkej roboty.

	Zakrátko sa na dne jamy zjavila mŕtvola mládenca v ošúchanej širokej hnedej košeli s rybárskym pásom. Rupert zdvihol ruku a zvýšeným hlasom povedal:

	— Očistila si si dušu od strašného hriechu, ktorého si sa dopustila, keď si odovzdala zemi diabolské telo krivoverca. Choď si domov!

	Zo susednej pažite vbehol medzi ľudí obrovský chlap. Bradu má zarastenú a oblečený je v kabáte z troch farieb: zelenej, červenej a bielej.

	— Kat, — šepkali si ľudia a vystupovali sa mu. Keď prišiel k dievčaťu, zvolal:

	— Nemáš už čo hľadať v mojom dome, niktoš prekliaty! Akú hanbu si mi narobila! Radšej by som ťa videl ležať v zemi, ako zakopať to hriešne krivoverecké telo!

	— Nepočuli ste, že sa kajala? — napomenula ho bánica.

	— Nikdy nikto už nesníme z mojej hlavy túto hanbu. Nech sa mi neodváži vkročiť pod strechu, lebo ju nad ňou zapálim.

	Čiernovlasé dievča bledej tváre, nezvyčajnej, tajomnej krásy stojí nemé, pokojné, akoby si neuvedomovalo svoje nešťastie.

	— Príď na môj zámok na Griči, — povedala jej mladá bánica, — potrebujem slúžku. — Potom obrátila koňa.

	Ľudí nadchla toľká dobrota a katova dcéra sa obzrela za dievčinou hlbokým, spýtavým pohľadom. Potom sa pobrala k Lašskej Vsi. Jej štíhla postava sa stratila v kroví vedľa rybníka.

	Ľudia si veselo prezerali kapitulného desiatnika, ktorý tam zostal stáť ponížený. Staviteľ Kucoti ho odtiahol na breh rybníka a povedal mu:

	— Bánica ťa čertovsky zahanbila pred celým svetom. Vidíš, ako sa ti posmieva: dala ti príučku a nedovolila ti biť dievča. Tak čo ešte rozmýšľaš?

	Rupert zúrivo švihol korbáčom vo vzduchu.

	— Počuj, Kucoti, to, pred čím bánica Mirena zachránila katovskú ničomnicu, dostane sa jej. Uväzním ju vo veži a od srdca ju zbičujem. Inkvizítor Matijas bude spokojný!

	— Ach, pozrimeže sa, pozrime! — zvolal Kucoti. — Zjavil sa potulný rytier Sokol. Dávno sa tu neukázal.

	— Žiaľ! Blíži sa ku katovej dcére, ide vedľa nej, berie ju do ochrany. Pozri! Tá rytierska zberba by mala chrániť siroty, a nie takú bezbožnú chamraď.

	— Naňho sme krátki, — odvetil Kucoti, — ale bánica si to vypije. Bán Joachim sa stará iba o tú cigánsku kráľovnú, a nie o svoju dcérku.

	Kucoti sa pozrel ponad pažiť za plavovlasou jazdkyňou, ktorá zaostala za svojou družinou. Sprevádza ju hnedovlasá priateľka, ktorá jej nahnevane dohovára:

	— Vravela som ti, Mirena, nepleť sa do toho. Inkvizítor si bude myslieť, že si chcela prekaziť jeho rozhodnutie.

	— Prekazila som iba neľudský čin toho krvilačníka, čo mláti všetkých ľudí, akoby boli stvorení len pre jeho korbáč.

	— Ale to dievča si nezaslúžilo tvoju ochranu, zakopalo pataréna.

	— Pataréna? Nikdy som nepočula také slovo.

	— To sú krivoverci z Bosny, čo sa nazývajú bogomilmi, lebo vraj oni sú bohu milí, ale v skutočnosti sú najmilší diablovi.

	— Tak ako sa ten človek dostal sem z Bosny?

	— Prenikli do celej Dalmácie a Slavónie. A môj ujko inkvizítor vie, že poniektorí sa už zatúlali aj na Grič. Po smrti toho rybára sa prišlo na to, že bol patarénom.

	— Možno, ale nedokázalo sa to.

	— Ak to vraví ujko, ktorý je svätým človekom a dostalo sa mu cti byť inkvizítorom, tak je to pravda. On sa nemôže mýliť. Chápeš, čo si vykonala, Mirena? Nepusť do svojho domu dievča, ktoré pochováva krivovercov!

	— Ale ona si už dušu očistila a vidíš, je to prostáčik, čo nevie posúdiť svoj čin. Sirota, nemá strechy nad hlavou, otec ju vyhnal! Doria, si najzbožnejšia dievčina v celom kraji a viem, že aj tebe je ľúto dievčaťa, len sa bojíš ujka.

	— To nie je pre ujka. Hrozím sa blízkosti tej, čo sa dotkla krivoverca. Mirena, ty o tom nevieš nič, ale mne to rozprával ujko. Počula som, ako veľmajster svätých hospitalcov Olivero a prior svätých templárov Kastro rozprávali o strašných nešťastiach, ktoré môžu stihnúť človeka. Komu chceš veriť, ak nie im?

	— Verím a chcem, aby si ma o tom poučila, Doria.

	— Veď tak aj robím. Počúvni, Mirena, moju radu: vyšli sluhu do svojho paláca, aby katovu dcéru, keď ta príde, poslali preč.

	— Doria, to nemôžem urobiť. Ale bude spávať v senníku. To ti nemôže prekážať.

	Hnedovlasá dievčina prudko zavrtela hlavou a urazene odvetila:

	— Nebudem čakať na tvoju svadbu u teba! Okamžite odcestujem.

	— Preto, že neviem vyhodiť na ulicu úbožiačku? Spôsobuješ mi toľký zármutok a hanbu!

	— Nik sa nemusí dozvedieť, čo sa medzi nami stalo. Vravím ti, nezostanem v blízkosti dievčaťa, čo sa vlastnými rukami dotklo krivoverca. Idem domov, a keď príde na svadbu môj brat, povedz mu, že ma súrne pozvala stará kňažná.

	— Doria, prosím ťa, zostaň. Videla si, s katovou dcérou šiel Sokol, a jeho si všetci ctia.

	— Nemením svoje rozhodnutie. Hľa, tvoj snúbenec je už akýsi netrpezlivý a aj kniežatá Gisingovci na nás zazerajú.

	Popohnali kone k družine, ale plavovlasá bánova dcéra sa ešte raz zastavila:

	— Zajtra ráno mám svadbu. Nemôžem uveriť, že by si ma mohla opustiť.

	— Katova dcéra nesmie pod tvoju strechu!

	— Za nič na svete nemôžem pripraviť o súcit chuderku bez domova a chleba.

	— Tak povedz, že ma súrne pozvala stará kňažná Baboničová. Zbohom.

	Doria, okičgradská kňažná, zavolala svoju sprievodkyňu aj sluhov a odcválali k hlavnej ceste. Mirena, poblednutá a smutná, pozorovala, ako sa jej rýchle strácajú z dohľadu. Potom k nej podišiel snúbenec a zaviedol ju k ostatným jazdcom.

	ČIERNY TOMO

	Na oblohe sa ligocú hviezdy. Na zemi panuje hlboká tma a ticho, akoby sa všetko zmenilo na cintorín. Akoby sa pustou nocou vlieklo čosi obludné. Čoraz väčšmi sa približuje hrkot kolies a dupot koní.

	V tme sa zrazu ozval hromový výkrik, sťaby bol padol z hviezdnatého neba.

	— Stoj! — zahrmel hrubý hlas.

	— Kto tam? — zaznie nocou, akoby sa pýtalo vystrašené dieťa.

	— Kráľovskí mýtnici.

	Hrkot utíchol. Ktosi odpovedá:

	— Sme domáci kupci, vraciame sa z trhu, nemáme cudzí tovar.

	— Nech sa nikto ani nehne, keď rozkazujú mýtnici.

	Je ticho, nik sa nehýbe a potom sa v tme rozhorí desať fakieľ. Svetlo ožiari cestu a rad povozov. Na sedadlách zhrozené tváre. Naokolo nich obruč jazdcov v okrúhlych železných klobúkoch. V rukách držia meče a fakle. V čele nich mladý chlap v čiernej prilbe.

	Na vozoch si šepcú:

	— To nie sú mýtnici, ale zbojníci…

	— Ak sa niekto odváži odporovať, rozštvrtíme ho ako pečené prasa, — zvolá štíhly vodca sediaci na nepokojnom vraníkovi a zadrží ho pred prvým vozom:

	— Čo zízaš, mrcina kramárska? Vyvaľ peniaze. Všetko, čo máš…

	Vyľakaný chlap nič nevraví, neotáľa, ale vyťahuje z košele mešec.

	— Prezrieť vozy, — rozkáže vodca svojim chlapcom, — či ten darebák neskryl niečo v sene.

	Dvaja chlapci prezreli vozy, ale nikde nič nenašli. Chlap v čiernej prilbe prešiel zaradom od voza k vozu a bral všetko. Nik sa nevzpieral.

	Z jedného voza vyskočil chlap opásaný mečom, v meštianskom odeve a odvážne sa ohlásil:

	— Zobleč ma, všetko si vezmi, ale dobrovoľne nedám nič.

	— Ktože si, že sa odvážiš odporovať?

	— Som sedlár a občan slobodného kráľovského mesta Grič, — odvetil a priklopol pošvu meštianskeho meča.

	— Odpášte mu ten jeho žabykláč, nech majú naše ženy doma čím stínať moriakom hlavy.

	Gričský sedlár sa vystrel:

	— Ber si peniaze a život, ak si rytier, ako mi to vraví tvoj odev, ale nedotýkaj sa cti meča môjho mesta.

	— Chrabro vieš brániť česť svojho meča. Maj si aj svoje peniaze. A druhý raz necestuj s takou kramárskou čvargou, — ozval sa chlap a hodil mu mešec, ktorý mu vzali jeho chlapci. Potom sa pobral k nasledujúcemu vozu. Vedľa kolesa kľačí starec s ostrým orlím nosom, plače a prosí:

	— Vznešený, dôstojný pán, ja nemám nič!

	— Kto je tá dvojhrbá mrcina, čo sa tu predo mnou váľa? — spýtal sa vodca.

	— Lašskoveský úžerník, — odvetili chlapci.

	— Milostivý pán, ak u mňa nájdeš zlato, ber si moju hlavu!

	Vodca ho udrel bičom.

	— Zbabelec, tvoju hlavu by aj sviňa vypľula! Ťahaj z mošny zlato, lebo ti vytiahnem z brucha črevá! Nedáš mešec? Chlapci, pošteklite mu hrdlo nožom.

	— Tu máte, vezmite si moje peniaze a náhrdelník! — zvolal ženský hlas.

	Vodca v čiernej prilbe sa obzrel. Vedľa jeho koňa sedí dievča. Osvetľuje ju fakľa. Na hlave má akúsi ušianku, spod ktorej sa vlnia svetlohnedé rozpustené vlasy. Svetlohnedé oči sa zamračene dívajú na vodcu a útle rúčky mu podávajú šperk aj peniaze. Chlap chvíľu mlčí, napokon jeho počernou tvárou pod čiernou prilbou preletí tajomný úsmev.

	— Krásavica, od žien neberiem — peniaze.

	— Ale ja dávam výkupné za tohto starca.

	— Milosrdná krásavica, ale ste si vybrali vynikajúcu spoločnosť na cestu!

	— Bála som sa, že stretnem nebezpečne vynikajúcu spoločnosť…

	— A vidíte, práve tá vám dopomohla k tomu, že máme to šťastie zoznámiť sa. Chlapci, zahoďte fakle! Jej oči svietia jasnejšie. Schovajte si, krásavica, šperky! Z vašich drahokamov najdrahocennejší ste vy. Iba ten si nechám.

	Hrdo zdvihla hlavu.

	— Oblečený ste ako rytier, ale správate sa ako zbojník. Rytieri bránia ženy pred útočníkmi.

	— Aby sa ich sami mohli zmocniť…

	— Počujte: sú tu moji sluhovia a dve slúžky. Pusťte jedného z nich domov, aby priniesol výkupné. Koľko chcete?

	— Sedem kráľovských korún, sedem kráľovských palácov so siedmimi strážnymi vežami.

	— Nežartujte. To môj brat nemá. Povedzte, koľko zlatiek chcete?

	— A kto je váš brat, krásavica?

	— Knieža Ivan Okičský.

	— Na môj meč, je nebezpečné stretnúť sa s takou kráskou. Chlapci, aby ste mi nespustili z očí jej sluhov a slúžky. Sem s jedným koňom! Krásna kňažná, prosím, ráčte vysadnúť na tohto vraníka.

	Dievčina sa pokojne, bez váhania vyšvihla do sedla.

	— Chachacha, ste prefíkaná! Aj ja sa kamarátim s líškami. Dúfate, že odcválate do noci? Márna nádej. Priviažte jej koňa k môjmu! Veľmi vás to neteší, krásna kňažná, však? Nuž tak, poprezerali ste všetky vozy, chlapci?

	— Pane, pobrali sme všetko, čo bolo.

	— Tak nech si tá úžernícka čvarga ide ďalej. Odľahčili sme im náklad. Šťastnú a veselú cestu! — obrátil sa k radu povozov a pritiahol uzdu svojmu koňovi, ku ktorému bol priviazaný vraník zajatej dievčiny.

	— Kam ma vediete? — spýtala sa ostro.

	— Na môj zámok by bolo priďaleko. Usalašíme sa niekde na lúke, — odvetil jej.

	A zabočil z cesty do tmy. Jeho kôň ťahal za sebou aj vraníka, na ktorom sa niesla kňažná. Na lúke vodca pritiahol vraníka celkom k sebe a objal dievča okolo pása.

	Dievčina mu odstrčila ruku.

	— Fric, dám vám celé svoje veno, pusťte ma.

	— Tú urážku vám, kňažná, neprepáčim. Prirovnávate ma k Fricovi? Zapamätajte si, je to zbojník, čo zabíja ľudí, ženy a deti.

	— Aj vy ste chceli zabiť starca.

	— Zabíjame iba v súboji a aj to len seberovných! To so starcom bolo iba tak, aby som sa pobavil na mukách toho zbabelca. Som zlodej, to je pravda. Ale veď to robia aj páni rytieri templári, hospitalci, šľachtici, kupci a úžerníci.

	— Kto ste? — spýtala sa ho a zadívala sa do noci, v ktorej sa vznášal jasný opar.

	— Tomo Loborský, ktorého počestní zlodeji volajú Čierny Tomo.

	— Ak pod tým rytierskym šatom naozaj bije srdce rytiera Toma, pustíte ma na Okičgrad.

	— Dobre. Súhlasím, ale za dobrovoľné výkupné, — odvetil vyzývavo.

	— Zaprisahám vás na česť vášho meča, pusťte ma!

	— Môj meč by mi naveky odoprel službu a až do smrti by mnou pohŕdal, keby som vás pustil takto, bez výkupného…

	Kým to vravel, hľadela do tmy pred sebou, v ktorej sa jasný opar čoraz väčšmi zjasňoval, až sa jej zazdalo, akoby sa zo zeme dvíhal dajaký oheň. Čím dlhšie jazdili, tým bol opar väčší. Vyzeralo to na odraz nejakej žiary.

	— Nuž, krásna kňažná, rozhodnite sa rýchlo. Vaše nádherné telo je žeravou pahrebou, a tak sa vás pýtam: chcete dobrovoľne zložiť výkupné? Ak nie, zavolám chlapcov, aby vás zviazali.

	Chvíľu mlčala a potom sa naňho vyčítavo obrátila:

	— Prečo so mnou hovoríte ako s nejakou cundrou? Vaše správanie ma od vás odrádza, ale keby vaše spôsoby boli inakšie…

	— Súhlasíte, súhlasíte! — zvolal. — Chýr o vašej zbožnosti sa teší rovnakej sláve ako chýr o mojej zlobe, no my…

	— Neprirovnávajte ma k sebe. Mlčte a počúvajte, čo vám chcem povedať. Vo svetle fakle som zazrela vašu počernú tvár, tmavé oči a štíhlu postavu.

	— Aj slovami ma rozohňujete, kráska. Beda mne aj vám!

	— Počkajte, nech dopoviem. Odrádza ma vaše správanie. Chcela by som od vás počuť pekné slová.

	— Hviezda nočná, ranná rosa moja!

	— Vidíte, to už znie lepšie. Len pokračujte. Vaše krásne slová ma dojímajú, chytajú ma za srdce ako struna lutny…

	Jeho ústa chrlili celé priehrštia trubadúrskych lichôtok. Čas utekal. Naraz sa strhol a povedal:

	— Zosadnime, kňažná!

	— Vaša banda je veľmi blízko a aj moji sluhovia sú s nimi.

	Tri razy zatrúbil na rohu a dupot koní za nimi sa stratil. Banda zaostala a oni postupovali ďalej.

	— Nie som vám protivný, fialôčka voňavá? — šepkal. — Zomieram túžbou za tebou, zíď z koňa, nech ťa objímem.

	— Zíďte vy a zložte ma, — zašepkala.

	Rázne potiahol uzdu a zastavil obidva kone. Zoskočil zo sedla a ako omámený sa pobral, že obíde koňa, aby zosadil kňažnú. V tom okamihu popchla svojho koňa, ktorý bol priviazaný k jeho, a divým galopom odcválala do noci smerom k horúcemu oparu, čo sa pred ňou rozprestieral ako rozžeravený oblak. Pred tou žiarou spozorovala čierne hradby a veže, za sebou začula trúbiť na rohu, nuž ešte silnejšie popohnala kone k siluetám hradieb a veží. Ocitla sa na kraji močiara, uprostred ktorého stála pevnosť a z nej sa dvíhal rozžeravený dym. Na strážnici stojí strážca osvetlený svetlom z hradu a pri ňom kľučiar. Obaja slopú víno zo džbána.

	— Strážca rytierov templárov, — ozvalo sa volanie ženy, — spusť mostík. Zbojník prenasleduje dievča. Zachráňte ma!

	— Počuješ? Dievča, zbojník, mostík! Veľmajster Olivero prikázal, že keď sa pred hradbami zjaví zbojník s dievčaťom, treba spustiť mostík.

	— Tak rýchlo, dnes je Olivero rozzúrený. Mohol by ťa zaklať, keby si nepustil holubičku do klietky. Diví sú tí templárski privandrovalci.

	Kľučiar zišiel zopár krokov popri veži a začal otáčať hriadeľ. Dlhý most sa spúšťa nad močiar. Druhý koniec mu dopadol na lúku. Doria s rozochveným srdcom skočila zo sedla, rozbehla sa, čo jej dych stačil, po brvnách a našla sa v malom vchode do pevnosti. Cítila sa celkom bezpečne.

	— Zdvihnite mostík, — povedala kľučiarovi celá zadychčaná. — Prenasleduje ma zbojník. Veľmajster Olivero ešte nezaspal?

	— Vôbec nespí.

	— Čo to horí na nádvorí hradu?

	— Ohňostroj na vašu počesť.

	— Ste opití. Vravte, kde nájdem veľmajstra Olivera?

	— Veľmi ľahko ho nájdete. Len choďte vpravo, tam je vchod do hradného paláca, tam sa ohrieva.

	Bezočivosť kľučiarových odpovedí ju prinútila, aby sa prestala vypytovať, a pobrala sa cestou, ktorú jej poradil. Kľučiar sa znovu pustil do otáčania hriadeľa, aby zdvihol most. Vtom spozoroval na ňom človeka, ako sa kĺže dolu brvnom a vykríka:

	— Mrcina opitá, čo ma nepoznáš? Čo je? Zasa veselo?

	— Veľmi veselo. Nech vaše panstvo ráči vojsť.

	— Kde je dievča, čo prišlo predo mnou?

	— Šlo k rytierovi Oliverovi, ktorý sa vyhrieva pri vatre na nádvorí.

	Doria zatiaľ vošla na nádvorie. Zastala, akoby ju boli udreli po hlave. Naprostriedku horí sťa ohnivá hora vysoká vatra. Okolo nej sa zvŕtajú v tanci ženy s rozpustenými vlasmi. Drieky majú opásané stuhami, z ktorých visia ligotavé zrnité šnúry. Rytieri vyhrávajú na flautách a poniektorí z nich berú do náručia dievčatá a za chechtavého smiechu lepia sa na ne, akoby ich horúčava a víno celkom pobláznili. Olivero stojí za nimi, rozhadzuje rukami, vrtí sa a vykríka hore k veži:

	— Čo si povedal? Hrdlička už ide… je tu… kde… kde je?

	Dorie sa zmocňujú mrákoty, ničomu nerozumie, nič nechápe. Zdá sa jej, že vidí polonahé dievčatá, že počuje rev a smiech, no to všetko je kdesi ďaleko, nejasné, keď ju zrazu z omámenia vytrhne známy hlas:

	— Tuto je, tu je, padla mi do náručia rovno z neba.

	Prestrašená cúvla pred rytierom, ktorého tvár sa celkom ponáša na Olivera, ibaže teraz je znetvorená pijanstvom.

	— Veľmajster, — ozvala sa zhrozená, — prišla som, aby ste ma ochránili.

	Objal ju okolo drieku a vykríkol:

	— Viem, prišla si, ochránim ťa, čožeby nie, rybka zlatá!

	Dievčine sa zdá, akoby padla do blata, ktoré ju dusí. Bráni sa, pozbiera všetky sily a odstrčí ho:

	— Fric, kde si, Fric? Zviaž tú krásavicu, — rozkáže Olivero.

	Tieto slová Doriu zarazili a pred očami sa jej znovu zahmlilo, ale nový hlas ju priviedol k vedomiu. Do paláca vošiel Tomo a pozdravil:

	— Veselú noc vám, veľmajster Olivero!

	— Tomo, čierny diabol, čo ťa priviedlo k mojim templárom?

	Nečakal na odpoveď. Keď zbadal, že Doria sa chystá utiecť, priletel k nej a oblapil ju okolo drieku.

	— Odo mňa už neujdeš, holubička. Fricovi dám celý majetok, že mi ťa priviedol do náruče.

	Dievčaťu sa od jeho slov zatmelo pred očami. Ale predsa sa ešte raz pokúša utiecť. No on ju drží pevne a kričí:

	— Sluhovia moji, sem sa, držte ju, nech sa ani nehne z vašich pazúrov!

	Priskočili dvaja chlapci a schmatli ju. Jeden ju vzal okolo drieku a druhý jej skrútil ruky dozadu, kým Olivero zúrivo vykríkal:

	— Všetky dievčatá v kráľovstve by boli šťastné, keby sa ich zažiadalo Oliverovi. Holubičku bláznivá, padni na kolená pred krásnym Oliverom a pros ho o bozk!

	Za ním stojí Tomo, vyškiera sa do tváre zúfalej kňažnej a poúča:

	— Olivero! Nie tak násilne! Najprv pekné reči, sladké slová, to ju očarí.

	— Do mojej spálne s ňou! — rozkázal Olivero. — Túto noc je moja. Zviažte ju!

	Sluhovia si odopli opasky, zviazali jej ruky i nohy a odniesli ju do izby. Krik dievčat a hurhaj opitých chlapov prehlušuje Tomov hlasný smiech.

	— Veľmajster rytierov templárov, — kričí Doria, — pre meno božie, či ma nepoznáte? Pozrite sa na mňa! Ja som neter vášho priateľa Matijasa.

	Bláznivo sa rozchechtal a tackal sa k posteli.

	— Čertova, diablova, všetko jedno…

	Naraz ho za plecia schmatli dve ruky a odtiahli ho. Tomo ironicky poznamenal:

	— Veľmajster, patrilo by sa ponúknuť najprv hosťa!

	— Zmizni, Tomo, nezavadzaj, ja som Olivero!

	Namiesto odpovede Tomo schytil Olivera a vyniesol ho do vedľajšej miestnosti. Potom zahaspril dvere a vrátil sa do spálne domáceho pána.

	Doria na posteli sa strhla. Tomo si prekrížil ruky a pomaly, krok za krokom sa približoval k nej, vyžívajúc sa v jej strachu.

	— Vznešené dievčatko si vymyslelo lišiacky kúsok. Utieklo baránkovi a vletelo rovno do vlčej jamy. Zaslúžili ste si to. Tomo ešte nikdy nedvoril žene tak ako dnes. Bol som blázon, a vy ste sa mi posmievali. A teraz sa smejem ja vám. Mal som vás zviazať ako templár.

	Dievča sa iba uprene díva pred seba a uvedomuje si svoju bezmocnosť.

	— Nuž teda mali by sme sa porátať, krásna kňažná! Kto raz oklamal Toma, platí mu úžernícke úroky. Ale aj tak som ešte stále rytier. Nechám na vás, aby ste si vybrali: Olivera, alebo mňa. A rýchlo! Nečakám ani chvíľu. Ja, alebo on! Kto je vám milší?

	— Obaja ste mi rovnako odporní, prekliatci.

	— Kňažnička, od strachu ste stratili vkus. Pomôžem vám. Viem, ktorý sa vám väčšmi bridí. Tamten rytier, priateľ vášho ujca inkvizítora. Smrdí vínom ako chliev hnojom. On je ohavnejší, a preto sa vás zriekam v jeho prospech. Navyše je svätý a zbožný hospitalec.

	Rozprával ironicky a s výrazom zlosti v tvári. Potom sa obrátil k dverám, spoza ktorých sa ozývalo búchanie a Oliverovo volanie.

	— Stojte! — zvolala Doria.

	Obrátil sa, založil si ruky v bok a spýtal sa:

	— Čo by si želala krásavica?

	— Pane, vy ste odpustili gričskému sedlárovi. Vari nie som hodna toľko, čo on?

	— Boli ste mi hodna najmenej sedem kráľovstiev. No už pre mňa neznamenáte nič.

	— Ale ja vás prosím: dajte mi aspoň dýku, aby som sa zbavila týchto múk.

	— Odkiaľ sa v najzbožnejšom dievčati vzala taká hriešna myšlienka? Nepomôžem vám spáchať smrteľný hriech! Rytier si vás zaslúži, — a načiahol sa za závorou.

	— Zaprisahám vás, neotvárajte dvere tomu hnusnému človeku!

	Prekrížil si ruky a usmial sa:

	— Tak priznávate, že som predsa len menej ohavnejší než on? Za toto uznanie, — a tu sa poklonil, — sa vám odvďačím. Na môj meč! Tejto prísahe môžete veriť.

	Jej zhrozený pohľad zachytil počernú tvár blčiacu vášňou, ktorá však ironicky pokračovala:

	— Týmto počestným rytierom som dobrý priateľ. Som tu doma. Ľahko vás môžem vyniesť z paláca, ale aby ste ani nemukli, lebo všetci opití aj triezvi na mňa zaútočia a budú sa biť o príbuznú inkvizítora Matijasa.

	Zakrútil ju do červeného plášťa, zdvihol ako pierko a niesol arkádami, vyhýbajúc sa svetlu vatry, okolo ktorej ešte stále vystrájali rytieri a dievčatá.

	Keď došiel k bráne, zobudil kľučiara:

	— Otváraj bránu, spúšťaj mostík! Chytro!

	Kľučiar pokorne poslúchol a vykonal, čo mu rozkázal veľmajstrov priateľ. A ten sa ponáhľal po mostíku. Uprostred naraz zastal a pritisol ústa k látke, pod ktorou sa črtala hlava dievčaťa.

	— Kňažnička, čo keby som vás zložil tu v močiari, keby som vás utopil ako púčik v kaluži?

	Jej hlas spod prikrývky znel, akoby sa už dusila vo vode.

	— Hoďte ma!

	— Kňažnička, takáto urevaná nemôžete na onen svet. Vášmu rodu ani kráse to nepristane. Buďte odvážna a usmiata! Dávam vám ešte chvíľku času, aby ste na svoje panenské pery privábili úsmev a nejaké pekné slovo, pekné a sladké. Počkajte, tamto je močiar hlbší, budete mať skorší koniec.

	Tomo so zviazanou dievčinou v náručí sa poponáhľal ďalej ponad močiar. Položil ju na trávnik k svojim chlapcom, čo ho tu čakali.

	— Najzbožnejšie dievča, už ste tu, ale spolu so mnou. Ľutujem, že ani v raji nemáte lepšiu spoločnosť ako ja.

	Neprejavovala nijaké znaky života.

	Tomo rozmotal hodvábny plášť. Chytil ju za ruku, chladnú a nevládnu.

	— Kozák, sem sa, — zavolal na dôverníka. — Pozri, je mŕtva?

	Sňali jej z rúk remene a chvíľu sa o čomsi dorozumievali. Vtom sa začala hýbať a dvíhať hlavu k mesiacu, čo vychádzal spoza oblakov. Tomo znovu začal žartovať:

	— No, tak ju môžeme zahrabať. Vezmi sekery, čo sme vzali tým kupcom, a vykopeme jamu.

	Tomo odtiahol svojho človeka až celkom do chrastia, tu doňho štuchol a prinútil ho, aby si kvokol. Skryli sa a čakali.

	Doria zdvihla hlavu a poobzerala sa naokolo. Keď zbadala, že je sama, vyskočila a dala sa do behu. Ale Tomo sa hneď pustil za ňou, dohonil ju, chytil za plecia a usmial sa:

	— Kňažnička, vy ovládate pretvárku ako ja meč. Vaša lišiackosť sa mi väčšmi páči než vaša krása. Iba svojej prefíkanosti pripíšte teraz na účet, čo vás stihne. Hej, chlapci, kde sú jej sluhovia a slúžky?

	Doria stojí v mesačnom svite a čaká na svoj osud. Tomo sa však smeje:

	— Aby som vám skrátil čas, krásna kňažnička, kým bude všetko pripravené, povedzte mi, ako sa vám pozdávala spoločnosť v paláci? Prečoby nie? Ibaže ešte chýbal váš dôstojný ujko inkvizítor.

	Odvrátila od neho hlavu a mlčala, kým neprišli jeho chlapci a nepriviedli zajatý sprievod.

	— Usaďte kňažničku aj slúžky do jej koča, sluhom vráťte kone a ideme!

	Doria zúrivo vykríkla:

	— Čo za trápenie ste zasa vymysleli, vy krvilačné zviera?

	Triumfálne sa zasmial:

	— Zviera sa rado pohráva so svojou obeťou, kým ju zožerie. Nuž, vydržte do svitania. Poďme, chlapci! Ste pripravení?

	Tomo odtiahol nabok veliteľa družiny, starého chlapa, čosi mu potichu prikázal a potom sa vrátil.

	— Kňažnička, všetko je pripravené, je čas vydať sa na cestu.

	Bez slova sa podvolila.

	Všetci sa pobrali smerom k ceste. Tomovi chlapci na koňoch obkolesili Doriin koč aj jej sluhov a sprievod sa pohol.

	Tomo šiel vpredu. Vedľa neho jeho dôverník.

	Čas sa míňal, mesiac sa skláňal k západu.

	Zrazu Tomo zastal a zašepkal:

	— Ktosi sa skrýva v kroví pri ceste. Zastav tých vpredu!

	Na zahvizdnutie veliteľa družiny sa sprievod zastavil.

	Tomo so spoločníkom vošli do krovia. Akýsi chlap sa pustil do behu. A oni za ním. Chytili ho a pritisli o zem.

	— Daj ocieľku! — rozkázal Tomo.

	Iskry z kremeňa sa zablysli pred tvárou lapeného.

	— Fric! — zvolal Tomo. — Zavoňal si u mňa kupeckú korisť? Kde ma čakajú tvoji kompáni? Vrav, lebo skapeš!

	— Rytier Tomo, prisahám, nenastražil som vám pascu, ani som nevedel, že idete. Nemám tu nikoho zo svojich. Skryl som sa, lebo som myslel, že sú to hospitalci…

	— Čo ty máš s nimi do činenia? Zviaž ho, Kozák!

	— Nechajte ma, poviem vám pravdu. Hospitalec Olivero mi sľubuje, že ma zbaví každého trestu, ak mu privediem nejaké šľachtické dievča. Sľúbil som mu a odišiel, ale začína svitať a už sa nedostanem do svojich hôr. Tam v lese je môj kôň. Presvedčte sa!

	— Neverím ti ja, zbojník jeden, že nečakáš na moju korisť. Kozák, oni nech idú ďalej. Blaž vie, kam. A Frica si ponecháme ako rukojemníka. Ak tvoji ľudia napadnú mojich chlapcov, si mŕtvy.

	Kozák rozkázal Tomovej družine, aby šla s kňažnou, a on odviedol rukojemníka do lesa.

	Zostali tam a čakali do svitania.

	Už vyšlo slnko, keď sa na ceste znovu zjavila Tomova družina. Privolal ju zatrúbením na rohu. Keď k nemu došiel Blaž, oznámil mu:

	— Odprevadili sme kňažnú, ako ste prikázali.

	— Pane, — pošepky sa spýtal Kozák Toma, — pustili ste ju len tak! Pekne ste urobili…

	— Prešla mi cez rozum svojou lišiackosťou. Porazený rytier sa víťazovi pokloní a znovu ho vyzve na súboj. Ešte sa s ňou stretnem, ale potom jej beda… Draho mi zaplatí za svoje víťazstvo. No teraz nech si ide aj Fric. Nebudem si ním špiniť rytierske ruky.

	DIABLOM POSADNUTÁ

	Učupená medzi štyrmi košatými stromami stojí chatrč. Naokolo nej sa poschádzali ženy aj chlapi v krátkych lajblíkoch či meštianskych košeliach.

	Vo dverách stojí pustovník. Chatrný sivý šat previazaný povrazom zahaľuje vychudnuté telo. Ešte mladú, chudú a bledú tvár súmerných čŕt pokrýva čierna brada. Tenké pery sa usmievajú a svetlomodré oči s čiernymi kruhmi sú jediným viditeľným znakom utrpenia. Nepripomína obraz pustovníckej mystiky, ale láskavého človeka.

	— Ľudia drahí, nehľaďte na robotu s nevôľou, je to útecha duše a základ vášho života. Hľa, opravujem vám obuv, a to mi pre život stačí. Pri robote si vždy spievam. Buďte veselí, a nie zamračení. Vari práve nerozkvitla jar? Je radosť hľadieť na mladé lístie a kvety, ktoré nám dajú plody. Nech sú aj vaše duše vždy pokojné, jasné, — privráva sa im a odpovedá na všetky otázky, utišuje každý žiaľ a ľudia odchádzajú od jeho chatrče pokojní, veselí, akoby očarení jeho slovami.

	Keď už všetci odišli, na dvere chatrče zaklopala Tajana. Pustovník sa začudoval:

	— Tajana, takto sama?

	— Nie som sama. Sprevádza ma dobrý rytier, ktorý ma bráni.

	Rytier zohol vysoké telo, vošiel do chatrče a mlčky sa poklonil. Pustovník sa mu zahľadel do očí, ktoré sa leskli v otvoroch na prilbe. Obaja mlčali a pozorovali sa. Pustovníkova dobromyseľná, usmiata tvár zvážnela.

	— Pustovník Drahoša, urobila som zle, že som ho priviedla? — znepokojene sa ozvalo dievča.

	Pustovník neodpovedal na jej otázku, ale obrátil tvár k Tajane.

	— Vyhnal ťa otec, preto si prišla? Ľudia mi už všetko vyrozprávali. Mladá bánica ťa volala za slúžku. Prečo si nešla?

	— Nevedela som, či je to dobre, a preto som sa vás prišla spýtať. Bánica sa zajtra vydáva a odchádza na Zvonigrad. Mám odísť tak ďaleko od vás?

	— Musíš mať strechu nad hlavou a o ďalšie sa už postarám ja.

	Znovu sa ozvalo klopanie na dvere. Ohlásil sa mužský hlas a pustovník nechal rytiera s dievčaťom samých.

	Mládenec si sadol na lavicu a Tajana podišla k stolu. Svetlo jej zaplavilo tvár, ktorá bledosťou pripomína sochu. Čierne vrkoče obtáčajú vysoké čelo. Hlava je plná ďalekých myšlienok. Otvormi v prilbe pozorujú dievča rytierove oči.

	— Cestou si mi rozprávala o rybárovi, ktorého si zahrabala. Povedz mi, čím ti bol ten mládenec?

	— Nechcela som, aby ho rozniesli vrany. On a pustovník Drahoša boli ku mne dobrí. Iba oni dvaja.

	— Zabudla si na mňa.

	Tajana uprela naňho zamračený pohľad a vážne odvetila:

	— Hej, aj vy. Nezabudla som a ani nezabudnem.

	Zostala zadumaná, až kým sa jej znovu nespýtal:

	— Na koho stále myslíš?

	— Na matku, ktorú nepoznám.

	Pustovník sa vrátil s veselou, usmiatou tvárou a obrátil sa k rytierovi:

	— Povinnosťou každého rytiera je chrániť a brániť dievča. Vy vykonáte svoju povinnosť a ešte dnes večer Tajanu odvediete na Grič k bánovej dcére.

	— Vykonám poctivo a rád. Idem prichystať koňa.

	Rytier už zatvoril za sebou z dosák zbité dvere, ale dievča sa za ním ešte stále dívalo.

	— Kto len môže byť ten rytier, čo nikdy neodkryje tvár?

	— Často naňho myslíš?

	— Dovolili ste mi, aby som sa s nim zhovárala.

	— Lebo ťa bráni ako každého, komu sa deje krivda.

	— Veď preto naňho myslím. Musí byť istotne zo vznešeného rodu.

	— Ešte si mi nepovedala, o čom si sa s ním dnes zhovárala, — zaujímal sa pustovník a pozorne sa na ňu zahľadel.

	— Hovorila som s ním ako s vami — o všetkom.

	— Tajana, nemysli na rytiera. Myšlienky sú neviditeľné cesty, ktoré nás privádzajú do nešťastia!

	— Ja premýšľam o všetkom.

	Pustovník poučil Tajanu, ako sa má správať, a potom vyšli z chatrče. Rytierova vysoká, mocná postava sa vyšvihla do sedla a pustovník mu podal Tajanu. Usadil si ju k sebe na sedlo a vyrazili.

	Keď sa po dlhom putovaní približovali ku Gričskému hradu, rytier sa ozval:

	— Tajana, sľúb mi, že vždy budeš pod strechou pred západom slnka.

	— Ja sa nebojím. Veď mám vás!

	— To je dnes, ale či ťa bude mať kto brániť zajtra a neskôr?

	Zrazu sa ho spýtala:

	— Je to pravda, že každý rytier si vyberie dámu, ktorú chráni?

	— Rytier si vyberá dámu a v jej mene bráni a chráni opustené siroty, bojuje vo vojne a vydobýja si slávu na rytierskych turnajoch.

	— Aj vy máte takú dámu?

	— Áno, aj ja ju mám.

	— A je na vás hrdá?

	— Ona ani nevie, že to robím pre ňu.

	Viac sa nepýtala. Rytier zišiel z koňa a kráčal popri nej. Okolo nich boli zelené lúky a lesy, za ktorými sa na kopci vypínal vysoký, hrubými hradbami obohnaný Gričský hrad. Spoza hradieb vyčnievali vrcholky veží. Rytier sa pozrel na štíhle dievča v ošúchaných tmavých šatách a s rozpustenými čiernymi vlasmi presvietenými slnkom.

	— Tajana, vyzeráš ako čarovná kráľovná, popri ktorej kráča jej rytier, — povedal.

	— Poznáte našu kráľovnú, čo má prísť?

	— Áno, poznám. Prečo sa pýtaš?

	— Je pekná?

	— Prekrásna.

	Chvíľu kráčali mlčky a potom sa zamračene ozvala:

	— Zložte ma zo sedla, pôjdem pešo.

	— Prečo, Tajana?

	— Nechcem sedieť v sedle, keď vy kráčate popri mne. Nie som nijaká kráľovná.

	Rytierova tvár sa obrátila k nej. Tajana sa pokúšala sama zísť z koňa. Aby nespadla, objal ju v drieku a zložil zo sedla.

	— Čo ti je? Prečo sa trasieš, Tajana?

	— Neviem, — odvetila a obrátila oči k nebu.

	— Aké oči to máš, dievča? Beda tomu, koho si zamiluješ, tri razy beda tomu, na koho zanevrieš.

	Dievča mu neodpovedalo. Ani naňho nepozrelo, iba kráčalo ďalej. Májové slnko ich mlčky odprevadilo do sídla bánice.

	PRÍZRAK NERESTI

	Lašská Ves sa hemží ľudmi. Všetci chcú vidieť bánskych svadobných hostí, hoci nik sa rád neukazuje na oči bánovi Joachimovi Pektarovi. Ale každý vie, že ten na svadbu nepríde, lebo sprevádza kráľa a kráľovnú. A každý by chcel poblahoželať jeho dobrej a milej dcére.

	Pred dominikánskym kláštorom zastal vysoký šľachtický kočiar s erbom kniežaťa Okičského. Vystúpila z neho mladá kňažná s hlavou zahalenou až celkom po oči a zazvonila.

	— Okamžite ma zaveďte k ujkovi Matijasovi, — rozkázala kľučiarovi.

	Veľký inkvizítor všetkých chorvátskych krajov sa začudoval nad touto včasnou návštevou a prikázal, aby kňažnú ihneď uviedli. Je to vysoký, silný, veľmi tučný chlap. Po oboch stranách vykŕmenej tváre mu ovísajú mäsité vrecká. Bezfarebné oči si prekvapene prezerajú prichádzajúcu kňažnú.

	— Doria! Ako to vyzeráš? Akoby ťa kone na chvostoch vláčili po Lašskej Vsi. Odkiaľ ideš?

	— Viete, prečo som odišla. Veď som to oznámila. Bola by som stihla ešte za dňa, ale zlomili sa nám kolesá a dlho ich museli opravovať. Bolo už neskoro, nuž sme sa pridali ku skupine kupcov. Po ceste nás napadol Čierny Tomo.

	— Tomo? — zhrozil sa Matijas a ešte pozornejšie sa zahľadel do poblednutej, strápenej tváre svojej netere. — Doria, nevykonal Tomo nejaký hrozný čin?

	— Nie, nie. Pred Tomom som utiekla na hrad rytierov hospitalcov v Čičiach, — odvetila a dívala sa ujkovi pevne do očí. Trochu sa naľakal.

	— A oni ťa… ochránili?

	— Tvoj priateľ Olivero, ktorý chráni zbojníkov a vrahov, nechránil mňa.

	— Neochránili ťa? Ó, za to mi zaplatí! Teda tak, ešte aj to, ešte aj to nám…

	— Prečo vravíte ešte aj to?

	Zbadal, že sa preriekol, a začal sa vykrúcať:

	— Myslel som na spor, ktorý medzi sebou máme. Nejde o nič veľké, majetkové záležitosti, tak sme sa teraz, nemyslím v nepriateľstve, ale len tak…

	— Nech už bol váš spor akýkoľvek, ale môžu rytieri, ak naozaj slúžia bohu, ako ste mi to kedysi vraveli, opustiť dievča, ktoré sa k nim utieka? Oni to urobili. Nuž teda nie sú zbožní, ale služobníci diabla. Ujko, vašich rytierov som našla spitých tancovať s polonahými cundrami a na prsiach sa im belel kríž. Falošné je to všetko, teraz to vidím.

	— Čo všetko? Ako to myslíš?

	— Učili ste ma veriť templárom, veriť Oliverovým rečiam. A ja som uverila, že Mirena sa dopúšťa nepekného skutku voči bohu, keď sa zastáva Tajany, ktorá sa dotkla krivovercovho tela. A kto mi to najväčšmi vtĺkal do hlavy? Váš Olivero, ktorého som videla, ako tancuje s cundrami, a ktorý ma dal poviazať a zaniesť do svojej spálne. Keby zlopovestný Tomo nebol ľudskejší ako on, ležala by som už na dne Sávy.

	Doriine slová ťali do živého. Matijas pobledol a kňažná vstala, že odíde.

	— Počkaj, dievča! Ty ani netušíš, čo sa stalo. Čo nevidieť aj ja budem musieť ohňom vykoreňovať krivovereckých patarénov. Diabol, ich mocný spojenec, vzbúril sa proti mne, prvému inkvizítorovi chorvátskych a uhorských kráľov. Chce ma pripraviť o dobrú povesť, skompromitovať pred celým národom, aby podkopal moju moc, a zbraňou v tejto vzbure máš byť ty.

	— Ja? Čo to vravíte?

	— Ty si moja neter! Diabol ti chce vziať vieru, aby skompromitoval mňa.

	— A preto templárski rytieri tancovali s cundrami, preto ma Olivero zviazal v svojej spálni?

	— Nie, nič také sa nestalo! To ťa diabol omámil a vo sne ti ukázal ten ohyzdný obraz…

	— Ujko, ja som tam bola, na vlastné uši som počula a na vlastné oči videla.

	Doriina rozhodnosť dominikána zmiatla. Predstavil si celú hĺbku pádu, ktorý mu hrozí, ak o tom Doria začne rozprávať. V poslednom okamihu sa vystrel, uprel na ňu pichľavé oči a naliehavo vyhlásil:

	— Doria, nešťastnica, diabol sa zmocnil tvojej čistej duše v dome priateľky Mireny, ktorá k sebe vzala zlým duchom posadnutú katovu dcéru, čo sa dotkla krivovercovho tela. Zlý duch ťa posadol!

	Dievča sa zachvelo. V jej naširoko otvorených očiach sa zračí zúfalstvo.

	— Ešte stále vidíš prízraky, Doria, — vysvetľoval jej ujko. Doria sa s hrôzou ozvala:

	— Vidím iba Olivera a spitých rytierov, počujem ich hlasy. Olivero ma objíma a kričí: Sem sa, Fric, dám ti celý poklad za to, že si mi doniesol krásavicu!

	Matijas pochopil, aké nešťastie mu hrozí. Dobre pozná Oliverove orgie a teraz by sa o nich dozvedel z úst inkvizítorovej netere aj ľud. Musí tomu zabrániť za každú cenu.

	— Doria, rozhodol som sa, že pôjdeš do kláštora, — vyhlásil.

	— Kam?

	— Odvediem ťa k mníškam v Dalmácii, kde budeš mať svätý pokoj a zabudneš na diabolské prízraky.

	Dievčina pochopila, že sa dostala do pasce. A tak sa uchýlila k prirodzenej ženskej prefíkanosti.

	— Máte pravdu, ujko. Ak je to všetko naozaj dielom diabla, musím sa toho zbaviť v kláštore. Pôjdem dobrovoľne. Nemusíte ma k tomu nútiť. Pôjdem sama, no najprv musím zájsť k bratovi.

	— Nie. On sa nesmie dozvedieť, že ťa posadol diabol.

	— Ujko, brat ma čaká pod hradbami Lašskej Vsi, povedala som mu, že idem k vám, všetci ma videli, že som vošla do kláštora. Vonku sú bratovi ľudia a čakajú, kým sa nevrátim. Ivan by vám mohol vyviesť nepekný kúsok, veď viete…

	— On ťa čaká pod hradbami?

	— Áno. Povedala som mu, že hneď prídem, — odvetilo dievča a samo sa začudovalo, ako smelo vie vyriecť lož.

	— Tak odložíme cestu do kláštora, ale z tejto miestnosti nevyjdeš, kým na kríž neodprisaháš, že bratovi nepovieš, čo sa tu stalo.

	— Nemala by som sa zveriť s tým, čo mám na duši, bratovi, ktorý mi nahrádza mŕtvych rodičov?

	— Za tvoju dušu zodpovedám iba ja.

	— Hej, pravdaže, ale predsa len…

	— To, čo si predo mnou odhalila, je spoveď. Ľudia sa nesmú dozvedieť o tvojich hriechoch.

	— O mojich hriechoch? — krv jej udrela do tváre a v očiach sa jej zablysol hnev. — Tak ja som zhrešila, že…

	Inkvizítorov hrozivý pohľad presekol Doriine slová. Zmocnila sa jej hrôza. Teraz je obžalovaná a on je neľútostný žalobca aj sudca, jeho izba je temnica. Zmocnil sa jej strach, že sa z nej už nikdy nedostane na denné svetlo. Vrhla pohľad na dvere. V tej chvíli ju chytil za ruky.

	— Budeš prisahať, alebo nie? Pýtam sa ťa naposledy.

	Od ujkovej otázky jej až srdce prestalo biť. A z pohľadu mu vyčítala, že je vydaná na milosť a nemilosť. Túžba zachrániť sa, vyjsť na slnko, kamsi ďaleko od tohto pohľadu, vliala do nej rozhodnosť. Zdvihla dva prsty:

	— Sto ráz sa zaprisahám, ujko. Vrav!

	Matijas jej podal kríž. Doria naň položila dva prsty. A opakovala za ním:

	— Prisahám na svätý kríž, že nijakej živej bytosti nevyzradím nič z toho, čo som povedala a na čom som sa dohovorila so svojím dušpastierom, že strašné diabolské prízraky zatajím nielen pred bratom, ale pred každou živou osobou. Prisahám, že sa dobrovoľne zrieknem sveta a pôjdem do kláštora. Nech ma boh stresce akýmkoľvek trestom, ak poruším prísahu.

	Keď skončili, Matijas povedal:

	— Prisahala si, Doria, na kríž — v neho si vari nezapochybovala?

	— Nie, nie! Teraz pôjdem za bratom, aby ma nehľadal.

	Doria ešte nikdy nezažila taký pocit slobody ako vo chvíli, keď vyšla spod ujkovej strechy. Od slabosti z prebdenej noci, od strachu o svoju dievčenskú česť a od hlbokého sklamania ledva sa dovliekla ku koču. Okamžite prikázala ísť na Grič.

	 

	V katedrále čakali na sobáš. Ľudia si prezerali svadobných hostí a šepkali si medzi sebou.

	— Ženích, knieža zo Zvonigradu, mladý ako rosa, — obdivovali ženy ružový, striebrom ozdobený pancier a ligotavú prilbu mladého štíhleho rytiera s modrými očami.

	— Tomu spieva srdce! Oči mu len tak poskakujú od radosti.

	— Bánica! — utíchli pri pohľade na striebrom vyšívané šaty dievčaťa a na jej rozpustené vlasy ligotajúce sa na slnci ako zlaté nitky. Z útlych pliec jej visí ružový hodvábny plášť lemovaný vyšívaním. Hlavu jej ovíjajú perly a biele kvety.

	— Tvár má ako ľalia a oči ako nezábudky, — šepcú si ľudia.

	— Ale prečo tu nie je jej otec?

	— Bán je s kráľom a kráľovnou na koprivnickom Kamengrade. Príde zajtra. Joachim je milencom kráľovnej.

	Svadobčania vošli do kostola. Ľudia sa nahrnuli za nimi.

	Pod kostolnou klenbou je šero. Z oboch strán lode dvíhalú sa piliere, zacláňajú svetlo, šíria v kostole mystickú tmu. Medzi ne sa natlačili ľudia. Jeden pri druhom, ledva dýchajú.

	Kapitulný desiatnik zo všetkých síl tlačí ľudí ďalej. Kucoti sa utiahol k dverám kostola, zastal na prahu, pozrel von, mávol čiapkou a potom si kľakol, akoby sa pohrúžil do modlitby. Mladý pár stojí nehybne pred oltárom. Čaká na biskupa a jeho sprievod. No nik neprichádza. Za snúbencami sa zoradili svadobčania.

	Zo sakristie vyšiel kostolník a pomaly zapaľuje pestrofarebné sviečky.

	Ľudia sa hniezdia.

	— Prečo tu ešte nie je biskup? — šepcú si. — Kde sú kňazi?

	Zrazu akoby do kostolných múrov udrel hrom. Burácanie, praskot a lomoz, do ktorého sa mieša spŕška výkrikov hrôzy a strachu.

	Ako dolu brehom zurčiaca riava rozbehol sa dav k dverám. Kričí, strká sa a šliape v divom ošiali a v zúfalom úsilí dobyť sa k východu.

	— Stojte, ľudia! Stojte-e-e! — ozval sa silný hlas z kazateľnice nad uzavretým kostolom.

	Tí pri dverách sa dusia. Vzadu stratili nádej, že si prekliesnia cestu, a dvíhajú oči ku kazateľnici, kde stojí kňaz. Mocným hlasom, vystretými rukami volá dav, aby sa spamätal, a ukazuje na ľavé krídlo kostola, kde leží hŕba dosák z piliera.

	— Pozrite, ľudia! Zrútil sa pilier, nič viac!

	Ľudia sa chytajú tých slov, padajúcich do ich duší ako vlažný dážd do žeravej pahreby.

	Pri oltári stojí snúbenec sám, vedľa neho na zemi svadobná vlečka snúbenice. Obzerá sa naokolo, vypytuje sa okolitých pánov, obracia sa na všetky strany.

	Počerný chlap so sivou bradou a v tmavom šľachtickom odeve priskočil k snúbencovi:

	— Čo je, Radoslav? Kde je Mirena?

	— Hľadám ju, azda sa skryla do sakristie.

	Svadobčania sa rozbehli po kostole, za oltár, do sakristie, ďalší vysadli na kone, ktoré čakali vonku, a rozpŕchli sa na všetky strany.

	Ľud vyvaľuje oči, šepce si, znepokojuje sa. Ženy zvedavo vyčkávajú poslov, ktorí sa vracajú s tou istou odpoveďou:

	— Nikde ani stopy po nej.

	Sivovlasý knieža vzal syna za ruku a odtiahol ho za oltár.

	— Synku, kde máš snúbenicu?

	— Otče, pusťte ma, nech ju pohľadám. Možno zostala ležať niekde v bezvedomí.

	— Len pomaly! Sám si nemohol utiecť, tak si odstránil spred oltára aspoň ju!

	— Mohol som sa jej zbaviť skôr…

	— Nie. Dobre vieš, že sme ti boli stále v pätách.

	— Otče, vaše podozrenie je strašné. Ak som sa dakedy chcel vyhnúť tejto ženbe, tak iba preto, že bán Joachim trvá na tejto svadbe, aby ma mohol mať v hrsti.

	— Zaplietol si sa s jeho kráľovnou…

	— Klame, žiarlivý pes! Bol som iba raz pred kráľovnou, na slávnosti s mnohými ďalšími. Veď viete, že som do Budína šiel iba pre tú vašu záležitosť…

	— Joachim navravel kráľovi, že som ju dostal, a ty si podľahol zmyselným pôvabom kumánskej krvi. Áno! Aby si sa jej dočkal slobodný, potupil si bána, zničil si mu dcéru a mňa si vystavil jeho pomste. Radoslav, beda ti!

	— Otče, mýlite sa. Ako som mohol dopredu vedieť, že v kostole vypukne zmätok?

	— Akoby bolo ťažko uhádnuť, že pilier zrútili tvoji podplatení kompáni. Synu, ešte môžeš všetko napraviť. Zaprisahám ťa, povedz, kde je dievča! Dovediem ju, a nik nebude ani tušiť, čo sa stalo. Synu, nech nás boh chráni pred všemocným Joachimom! Nezavleč mňa aj seba do priepasti pre tú zmyselnú, zvrhlú cigánsku kráľovnú. Joachim prikázal, aby si sa oženil pred jej príchodom. Ale nedočkáš sa jej slobodný, darmo si sa zbavil snúbenice. Poď za mnou!

	Za oltárom sa zjavili kniežatá Ivan Okičský a Pavol Babonič.

	— Knieža, čo sa stalo? — zvolal Ivan Okičský. — Bánica zmizla!

	— Spýtajte sa na to zradcu, ktorý mi bol do tejto chvíle synom. Poď!

	— Radoslav, to nie je pravda, — povedal Babonič.

	Radoslav sa mlčky pobral za otcom do sakristie, kde ich čakal komorník kniežaťa.

	— Kde je biskup? Už odišiel?

	— Ani neprišiel. Posol z Kamengradu mu priniesol odkaz od Joachima, aby snúbencov zosobášil u seba, lebo snúbenec sa vraj chystá, pred oltárom, pred očami celého sveta, že odmietne vziať si jeho dcéru za ženu.

	Starý knieža vzbĺkol:

	— Toľké nešťastie sa váľa na moju starú hlavu! Komorník, odovzdávam vám internovaného kniežaťa Radoslava.

	Mladý knieža podal kastelánovi svoj meč, pozrel sa otcovi do očí a povedal:

	— Vedzte, že nikdy vás nepoprosím, aby ste mi ho vrátili…

	— Ona ti ho vráti? Ona — Kumánka? Cigánka! Kastelán, tento tu je obyčajný vrah a zločinec. Zviažte ho a hoďte do temnice v Joachimovom paláci. Strať sa, šteňa prekliate! Skapeš ako vrah!

	Mládenec pokojne vystrel ruky, aby mu ich zviazali.

	Ľudia pred kostolom bedákajú:

	— Zmizla pred očami všetkých. Za bieleho dňa sa stratila kamsi do vzduchu, kamsi…

	Za kostolom sa zjavil dominikán Klaudius. Na námestí zdvihol ruky a zvolal:

	— Kresťania! Krivoverci jej počarili svojou diabolskou mocou. Krivoverci! Ukryli sa medzi nami a v svojom tele priniesli diablov a zlých duchov. Nečakajte ani deň. Udrite na krivovercov! To oni čistej duši počarili a zmenili ju na dym.

	Vedľa kostolného múru, za chrbtom davu, utiahla sa Tajana a počúvala. Poza ňu precválali rytieri v bielych odevoch s červenými krížmi na prsiach a v plášťoch. Na hlavách majú prilby. Zamierili hore na sever. Tajana, aby sa im vyhla, vyšla pred kostol. Zbadal ju dominikán Klaudius a v očiach sa mu zablysla zlomyseľnosť. Vystrel k nej ruku a zvolal:

	— Ľudia, tam je zlý duch! Ona ho nosí v sebe, katova dcéra, ona ho priniesla v svojom hriešnom tele. Zakopala krivoverca. Ona je na vine. Zlého ducha v sebe nosí, dcéra satanova, on vzal bánicu, ktorá ju prijala.

	Dav zhíkol. Našiel niekoho, na kom si môže vyliať zlosť a zbaviť sa tak strachu i obáv, ktoré zasiali Klaudiove slová. Obklopili ju.

	Tajana stojí bledá a díva sa do tvárí plných strachu a hnevu.

	— Odovzdajte ju Matijasovi, nech z nej vyženie diabla! — kričia na ňu.

	— Je to ona! Bola v kostole.

	Zopár rúk sa natiahlo za ňou.

	— Kto sa jej dotkne, premení sa na muchu! — ozval sa chlapský hlas z davu.

	Vystreté ruky im od strachu klesli späť.

	Tajana sa obzrela a od údivu onemela. Stojí tam pustovník s pokojnou, veselou tvárou a s pohľadom plným dobroty.

	Všetci sa priklonili k nemu lákaní akousi podvedomou detinskou túžbou utiecť pred čímsi neviditeľným, neznámym a strašným, čo vzrušilo ich myseľ a naľakalo srdce.

	Na dominikána sa už nik neobzeral, a tak sa zahanbene stiahol.

	Pustovník pokračoval:

	— Moji dobrí ľudia! Srdcia máte plné strachu. Zakalil vám zrak a pomútil rozum. Nekrivdite dievčaťu. Zlý duch neprebýva v nevinnom srdci.

	Jeho sugestívny hlas zaháňa v ľuďoch strach a núti ich rozmýšľať.

	— Počul som, čo sa stalo, bratia moji dobrí, a vravím vám: bánicu nevzal zlý duch. Je to dielo človeka.

	Davom preletel výkrik prekvapenia.

	— Človeka? Akože?

	— Áno, nie je to dielo ducha, ani zloducha, ale človeka.

	Vtom vyšli z kostola na námestie sluhovia kniežaťa s kastelánom, ktorý viedol spútaného kniežaťa Radoslava.

	Pustovník sa ta pozrel, pristúpil bližšie a spýtal sa kastelána:

	— Čo vykonal pán knieža?

	— Zbavil sa snúbenice, — odpovedal kastelán a úctivo sa poklonil pustovníkovi. — Stĺpy zrútili jeho kompáni, aby ju mohli v trme-vrme uniesť.

	Mladučká tvár kniežaťa lemovaná dlhými hnedými vlasmi je celkom ľahostajná. Kastelán pozdravil pustovníka a pobral sa s väzňom ďalej.

	Toto vysvetlenie rozptýlilo aj posledné obavy. Ľudia si vydýchli, pocit, že sa zbavili čohosi hrozného, upokojil ich mysle.

	Tajana ešte stále stojí na námestí pred kostolom akoby prikovaná pustovníkovým pohľadom. Pozval ju bližšie k sebe. Pozornosť ľudí sa znovu obrátila k nej.

	— Bratia moji, — povedal Drahoša, — buďte k nej dobrí. Nie je to jej vina, že sa narodila v katovom dome. A nie je urieknutá, iba ňou všetci pohŕdajú. Krivoverca zakopala z nevedomosti. Nevedela, čo robí. Vravím vám, bratia, poznám jej dušu — je čistá. Nenosí v sebe zlého ducha, nenosí zlo. Ani netušíte, čo v nej je. Jej duša je chrámom čistoty, chrámom šťastia.

	SNÚBENEC BÁNOVEJ DCÉRY

	Doria sa šťastne dostala pod strechu stratenej priateľky. Privítala ju jej vychovávateľka. Až tu Doria upadla od bôľu do bezvedomia a zrútila sa na lôžko.

	Vedľa nej sedí sivovlasá žena a ustarostene pozoruje jej bledú tvár.

	— Slečna, nevyzlečiete sa a neľahnete si do postele?

	— Katarína, to nie je bolesť tela, ale bôľ duše!

	Dlho plakala a potom zaspala.

	Prebudila sa až neskoro popoludní. Prišla k nej Katarína.

	— Slečna, spali ste tuho a dlho. Hneď vám prinesú občerstvenie.

	Tu sa Doria zúfalo ozve:

	— Je to čertovo dielo? Nie, nie, to bol on!

	— Vravia, že Radoslav podplatil Frica.

	Doria vystrie bielu labutiu šiju.

	— Radoslav? Katarína, vy ste tu v dome namiesto nebohej bánovej ženy, aj Mirenu ste vychovali, viete všetko. Vari by bolo možné, aby mladý knieža vykonal taký hrozný čin?

	Bol k nej dobrý a nežný, ale ktovie, čo má na duši? Stále s nimi boli bratia Gisingovci. Vravia, že ho strážili, lebo vraj Radoslava k tomu sobášu prinútil otec a bán. Aj na ňu dávali pozor, nemohla nikam z domu bez dozoru Gisingovcov. Boli sme obklopení strážami. Báli sa, že by ju knieža dal uniesť, keby sa sama pohla z domu, len aby sa jej zbavil.

	Doria si trie spánky.

	— Všetko sa mi v hlave moce, všetko sa mi pletie, všetko je lož, lož! — A pozrie na pootvorené dvere do jedálne.

	— Katova dcéra je u vás slúžkou?

	— Bánica ju prijala.

	Doriu trápia pochybnosti, neistota. O chvíľu sa spýta:

	— Kde je knieža zo Zvonigradu?

	Starenka ukáže prstom na dlážku.

	— Dole v temnici, na otcov príkaz. Mučia ho vo dne v noci, ale on sa k ničomu nepriznáva.

	— Katarína, neukázali by ste mi cestu do temnice, aby som zašla k mladému kniežaťu?

	— Nemôžem. Kľúče od temnice má mladý knieža Henrich Gising. Azda viete, že Gisingovci sa veľmi ráčia s bánom Joachimom. Henrich je tu aj kastelánom. Ja som iba úbohá gazdiná, nemôžem vám nijako pomôcť.

	— Kde je môj brat?

	— Knieža Ivan Okičský odišiel hľadať chuderku Mirenu. Prosím vás, poďte si niečo zahryznúť.

	Prešli do priestrannej izby. Okolo dlhého orechového stola pokrytého obrusom sú poukladané stoličky. Tajana naň postavila nádoby, a keď si Doria zasadla, zostala pri nej, aby jej poslúžila.

	— Čudné, — pošepla Doria Kataríne, — ale nemám strach pred jej dotykom, naopak, čosi ma vábi hľadieť do tej peknej tváre, v ktorej sa zračí čistota. Čo sa to so mnou robí?

	Zvonku doľahol štrngot zbraní a klopot koní. Katarína vstala a pozrela sa cez okno.

	— Hospitalci, — oznámila Dorii. Dievčina sa strhla. V tej chvíli ožili pred ňou obrazy minulej noci. Rýchlo vstala, podišla k oknu a na čele zástupu zbadala Oliverovu tvár, do ktorej sa až prijasne vryli stopy po prebdenej noci a orgiách.

	— Určite si odskočili na Grič osviežiť sa, — vysvetľovala Katarína. — Páni templári a hospitalci majú dnes rokovanie u biskupa Timoteja.

	— Aké rokovanie? — začudovala sa Doria.

	— Prepáčte, ak sa vás dotknem, ale keď sa pýtate, musím odpovedať. Sväté rády sa začínajú navzájom drancovať a teraz k tomu navyše pribudol aj spor s dominikánmi. Dnes večer by sa mali pred biskupom zmieriť.

	— Katarína, už som sa najedla. Potrebujem pokoj. Musím trochu popremýšľať, mám toho všetkého plnú hlavu. Dovoľte mi odísť.

	— Vaša izba je pripravená. Tam vás nik nebude vyrušovať.

	Tajana odpratala nádoby a vyniesla ich z miestnosti. Doria sa pustila dolu schodami. Zastavila sa až v útulnej miestnosti, ľahla si na lôžko a privrela oči.

	Dlho tak nehybne ležala. Prebralo ju vrznutie dverí. Zbadala pred sebou Tajanu.

	— Čo tu hľadáš? — spýtala sa jej a pozorne si ju prezerala.

	Tajana iba kývla rukou, aby ju nasledovala. Doria poslúchla a šla, akoby ju poháňal nejaký vnútorný inštinkt. Vyšli na schodište, vstúpili do tmavej úzkej chodby a odtiaľ do komory, úzkej a prázdnej. Dlážku pokrýval starý pokrovec. Tajana ho naddvihla a ukázala Dorii štvorcový príklop v dlážke.

	— Čo je to? — spýtala sa Doria a zahľadela sa na Tajanu.

	Tajana vzala z kúta železný prút a šikovne naddvihla príklop. Z hĺbky tmy sa vynoril rebrík.

	Doria sa zadívala do Tajaniných očí a ticho sa spýtala:

	— Tam je mladý knieža zo Zvonigradu?

	— Mučia ho, — zašepkala Tajana.

	— Počula si môj rozhovor s Katarínou?

	Katova dcéra prisvedčila kývnutím hlavy, ale Doria nemala času o tom rozmýšľať.

	— Choď, — povedala Tajane. — Nik nesmie zbadať, že si mi ukázala cestu. Zídem dole.

	Dlho neváhala, naddvihla si šaty, schytila vlečku a dala sa zostupovať po rebríku.

	Odkiaľsi z tmy doľahne k nej zúrivé preklínanie. Pokračuje v ceste po neviditeľnom povrchu. Vystreté ruky nahmatali múr, za ktorým sa čosi blyští. Pozrie sa do otvoru. Uprostred temného podzemia praská fakľa.

	Z povaly dolu hlavou visí mladý knieža Radoslav. Telo sa mu hojdá sem a ta medzi hrotmi mečov, ktoré držia pred jeho holou hruďou a chrbtom dvaja plavovlasí chlapi. Starý knieža stojí opodiaľ a kričí:

	— Vrav, prekliatec, kde je bánova dcéra?

	Odpoveď neprichádza.

	— Povedz pravdu, odpustíme ti.

	Znovu nič. Telo sa hojdá a hroty sa zapichávajú doň.

	— Henrich Gising, — zakričal knieža, — vyrež mu jazyk!

	Mládenci odhodili meče a mladší z nich berie nôž.

	— Pán knieža, kde je vaše otcovské srdce? — zvolala Doria a vošla do temnice.

	Všetci traja sa prekvapene pozreli na dievča.

	— Kto vám ukázal cestu sem? — zlostne sa spýtal starý knieža.

	— Vševediaci, — odvetila. — Knieža, veď je to váš syn.

	— Bol. Choďte preč!

	— Ja zostanem, knieža. V tomto dome som hosť ako vy. Prosím vás, prestaňte mučiť kniežaťa Radoslava.

	Jeden z mládencov predstúpil pred Doriu.

	— Kňažná, vy bránite tohto mládenca?

	— Pán Henrich, ja bránim otca, aby si nepošpinil ruky synovou krvou, a vy mi, prosím, neprekážajte.

	Vtedy k nej pristúpil knieža a ona ho chytila za ruku.

	— Knieža, zložte ho dole a dovoľte mi, aby som pohla srdcom priateľkinho snúbenca.

	— Nedovolím, aby sa s ním zhovárala! — vykríkol mladší plavovlasý Gising.

	— Nepočúvajte Henricha, on vždy túži po krvi. Pán knieža, dovoľte, aby som sa pokúsila dozvedieť pravdu. Zložte Radoslava a nechajte ma s ním osamote. Ubezpečujem vás, že sa dozviem všetko.

	Túžba kniežaťa dozvedieť sa, čo urobil syn s bánovou dcérou, bola väčšia než krvilačnosť jeho pomocníkov.

	— Ak sa vám to podarí, dobre.

	A rozkázal, aby ho zložili. Keď mladí Gisingovci splnili kniežaťov príkaz, všetci sa mlčky pobrali z temnice na chodbu a zanechali Doriu samu s mladým kniežaťom. Sedel opretý o múr. Doria si k nemu kľakla a zašepkala:

	— Radoslav, vravte, čo ste urobili s Mirenou!

	Oči pohasnuté od mučenia zízajú do fakle zastrčenej v múre. Ticho a namáhavo odvetí:

	— Aj keď mi odseknú obe ruky a nohy, vykolú obe oči, vyrežú jazyk, nemôžem odpovedať nikomu na svete.

	— Radoslav, je to pravda, že ste ju odovzdali Fricovi, aby ju zaniesol Oliverovi do Čičov? Viem, že Olivero na ňu minulej noci čakal. Vy ste sa zachveli! Radoslav, naozaj je to pravda? Vravte, pri vašej nebohej matke! Je to možné, že ste pozvali Frica, aby ju odviedol k Oliverovi?

	— Nie, nie, nie. Nikdy!

	— Tak povedzte, čo je s ňou?

	— Nemôžem povedať nič viac, — a zošmykol sa vedľa múru na zem.

	Dievča vykríklo, načo pribehol z chodby starý knieža.

	— Knieža, upadol do bezvedomia práve vo chvíli, keď mi sľúbil, že mi povie pravdu. Je vysilený od mučenia, hladu a smädu. Prikážte, aby mu priniesli občerstvenie. Bolo by treba, aby sa pozbieral, spamätal. Zajtra, za to vám ručím, budete vedieť všetko.

	— Kňažná, verím vám a urobím, čo si želáte, ale počujte moje posledné slovo. Ak zajtra, keď bude slnko nad kostolom svätého Marka, nepovie, čo chceme, ani chvíľu už nepočkám. Vyrežem mu jazyk, na to prisahám. Bán Joachim je mojím pánom v Chorvátsku. Teraz poďme.

	Všetci vyšli železnými dverami na prízemie.

	Doria vybehla na prvé poschodie a viac sa na pánov neobzerala. Henrich sa obrátil ku kniežaťu:

	— Zišla rebríkom z komory na prvom poschodí. Zamknem, aby k nemu viac nemohla. — A rozbehol sa po schodoch, prešiel predsieňou, zamkol komoru a schoval kľúč.

	Doria vstúpila do jedálne, kde Tajana prestierala na večeru. Katova dcéra niekoľko ráz pozrela do Doriinej bledej tváre. Pochopila tú nemú otázku a prikývla. Dievčatá si rozumeli.

	Do miestnosti vošiel Henrich s bratom Nikolom a zasadli k stolu. Mladé plavovlasé kniežatá vyzerajú ako blížence. Ich zahnuté nosy a veľké, vypúlené pery pôsobia trochu drsne a hrubo. Keď Doria videla, že by mala sedieť pri večeri s nimi, vstala, že opustí miestnosť. Henrich vyskočil a postavil sa jej do cesty. Premerala si ho.

	— Akým právom mi bránite?

	— Ľúbite Radoslava? — spýtal sa polohlasne s planúcimi očami.

	— Odpovedala by som vám na otázku, keby ste mali právo pýtať sa.

	— Popýtal som vás…

	— Ale ešte nevypýtal. Môj brat vám ešte neodovzdal — moju odpoveď.

	— Chcem ju počuť z vašich úst.

	— Museli by ste žiť do súdneho dňa, aby ste získali šľachetnosť, akú musí mať muž, pre ktorého by som si zaplietla vlasy.

	Vyrútil sa na ňu, štrngajúc ostrohami, ale ona podišla k dverám, za ktorými sa stratili jej lemované ružové šaty.

	— Henrich, — zadržal ho brat, keď chcel ísť za ňou. — Neblázni. Je to neter inkvizítora Matijasa.

	— Nechaj ma, Nikola. Rozsekám Ivana Okičského, ak mi ju nedá. Zrúcam mu zámok ako jastrab, ktorý ničí vtáčie hniezdo. Krv vo mne vrie. Ja im ukážem, Nikola! Rozpáram Ivana Okičského zhora nadol, ak mi ju nedá.

	— Vieš, že o tom väčšmi rozhoduje Matijas ako ona či on. Upokoj sa. Povečeriame doma.

	Odišli z miestnosti, v ktorej sa Tajana utiahla vedľa kozuba, ohromená a zadumaná.

	Keď sa Doria vrátila do svojej izby, zavolala Katarínu. Stará pani vošla akosi placho po nepríjemnej scéne v jedálni. Doria k nej pristúpila, vzala ju dôverne okolo pliec a zašepkala:

	— Katarína, môžem sa spoľahnúť na tvoje sivé vlasy?

	— Slečna, moja oddanosť voči vám je rovnako veľká, ako bola voči mojej nešťastnej mladej chovanici.

	— Požičajte mi šaty vášho syna.

	Tvárou starej panej preletelo nepríjemné prekvapenie.

	— Schovávam si ich ako jedinú pamiatku po svojom mŕtvom dieťati. Nežiadajte to odo mňa.

	— Bol verným priateľom môjho brata a mojím pobratimom. Šaty, ktoré patrili Ninoslavovi, by som nikdy nepoškvrnila zlým skutkom. Požičajte mi ich a nepýtajte sa, načo.

	— Nuž, nepýtam sa a urobím, ako si želáte.

	Vzápätí Doriino pôvabné mladé telo zahalili šaty mladého rytiera. Rozpustené vlasy si obkrútila okolo hlavy a pripevnila hrebeňom. Potom si nasadila prilbu, na ktorej sa leskla strieborná ryba, a poprosila Katarínu, aby zavolala jej sluhov.

	Do miestnosti vošli dvaja mocní chlapci a takmer padli od prekvapenia, keď spoznali v rytierskom oblečení svoju paniu.

	— Vy dvaja pôjdete so mnou. Musíte byť vždy pri mne a podrobiť sa všetkému, čo vám poviem. No nik nesmie ani tušiť, kto sa skrýva v tomto oblečení. To si pamätajte!

	NA KAPITULE

	V biskupskom paláci na Kapitule usadil sa v kresle obloženom poduškami biskup Timotej. V bledej vráskavej tvári sa nezračí nijaká starosť alebo túžba, nijaký vnútorný nepokoj alebo vášeň. V jasných očiach je pokoj človeka, čo vo svojej duši nenosí ani jedinú nezodpovedanú otázku.

	Vošiel kapitulný kľučiar a oznámil:

	— Prišli rytieri na poradu.

	— Idem. Hej, Belko! Templárom otvor dvere z chodby a hospitalcom z jedálne, nech vojdú naraz, aby sa neurážali, že jedných púšťam skôr ako druhých. Potĺkli by sa vo dverách.

	Belko sa poponáhľal osvetlenou arkádou, aby vyplnil príkaz. Ale natrafil na rytiera v dlhom plášti, so striebornou rybou na prilbe a priezorom pod ňou. Nerozhodne zastal a vyčkával, kým ho rytier osloví.

	— Pusť ma, — zašepkala Doria hlbokým hlasom. — Chcem si vypočuť rokovanie vo dvorane. Vari nevieš, kto som?

	— Veď som si myslel, že prídete. Všetko som prichystal, len rýchlo, rýchlo, — a otvoril jedny dvere. Obaja vošli do dvorany. Uprostred stojí dlhý orechový stôl s krížom. Nad ním veľký luster s desiatimi štvorhrannými svietnikmi z brúsenej rohoviny. Naokolo stoja trojhranné stoličky. Na čele veľká stolica, vedľa steny skrine. Oproti v hĺbke pekný široký kozub a po oboch stranách vysoké stĺpy.

	Belko ťahal Doriu za sebou.

	— Tu vás nenájde ani Vševiditeľný! — A vtlačil rytiera do kozuba. — Nepohnite sa, kým neodídu. Ja po vás prídem.

	Na druhej strane dvorany sa otvorili dvere. Vošiel biskup v sprievode kanonikov.

	Belko zastal ako socha. Na príkaz kanonika otvoril najprv ľavé, potom pravé dvere, mrkol na kozub a opustil dvoranu. Biskup Timotej si zasadol do čela. Vtom z jednej strany vošlo šesť hospitalcov. Na košeliach z drôtenej sieťoviny majú oblečené purpurové plášte. Na prsiach a na chrbte sa im belie osemramenný kríž, šľachtický znak.

	Z druhej strany vošlo šesť templárov. Sú tiež v košeliach z drôtenej sieťoviny, ale v bielych odevoch s jednoduchým červeným krížom na prsiach a na plášťoch. Všetci majú opásané meče a na hlavách prilby. Jeden po druhom pozdravujú biskupa, ktorý im ukazuje miesto, kam si majú sadnúť. Biskup Timotej sa ozval pokojným hlasom:

	— Páni rytieri svätých rádov, ktorých sláva letí z jedného konca sveta na druhý, pozval som vás na túto poradu. O deň-dva príde kráľ a z Ríma pápežský legát s vážnym posolstvom. Sme na prahu ťažkej borby, aby sme znovuzískali nie svätý hrob v Palestíne, ale veriacich, čo v našom vlastnom dome odpadli od cirkvi. A preto potrebujeme svornosť.

	Rytieri okolo stola sa pohýbali. Ich meče ticho štrngocú.

	— Národ s nami nepôjde, ak aj naďalej bude vidieť, ako slávni, šľachetní a urodzení rytieri všetkých rádov žijú medzi sebou vo večnej zvade pre pozemské majetky. A teraz ešte ďalší spor. Žalujú sa mi otcovia dominikáni na isté záležitosti, ktoré sa už dostali do uší ľudu. To všetko je zlé. Národ vidí a myslí. Preto som pozval predstaviteľov svätých rádov, aby tu predo mnou uzavreli mier a aby sa prísahou zaviazali, že skoncujú s takýmito činmi… Viete, na čo myslím — pachtenie po pozemských statkoch a ešte horšie… Dúfam, že predstavitelia svätých rádov odpovedia tak, ako by som si želal.

	Plavovlasý veľmajster Olivero vstal a ozval sa hlasom zachrípnutým od nočných orgií:

	— Dôstojný pán biskup, na vašu výzvu sa ohlásili slávni rytieri jeruzalemskí.

	Priora templárov Kastra sa to dotklo, vyskočil a vykríkol:

	— Dôstojný pán biskup, hospitalci nemajú právo hovoriť prví. Náš rád je starší aj podľa svojho vzniku, aj podľa slávy.

	Olivero mu skočil do reči:

	— Náš rád je starší podľa rodu. Každý rytier hospitalec má za sebou osem šľachtických pokolení. Nám patrí česť hovoriť prví.

	— Náš rád, — udrel sa Kastro do pŕs, — má za sebou sto pokolení. Po celom svete sa ozýva jeho sláva, akej sa nedožilo ani vašich osem pokolení.

	Oliverova bledá tvár sčervenela.

	— Závidíte nám, že nás pápeži a králi väčšmi obdarúvajú ako vás. Na Glogovnicu vám tečú slinky, aj na hrad Belec, ale nedostanete ich.

	Templári kričia:

	— Belec vám stráži váš pobratim zbojník Čierny Tomo.

	— A vami pohŕda aj Fric! — vykríkol Olivero.

	Templári sa vyrútili na hospitalcov:

	— Krásne ste sa pozaplietali do všelijakých svinstiev s dievčenskou cťou…

	— Verejný dom v Lašskej Vsi vám každý týždeň dodáva do Čičov dievky…

	— Pálite vatry okolo nahých pobehlíc. Zbojníci!

	— Orabovali ste dominikánov!

	Rytieri odhodili stoličky, rozostúpili sa, zaligotali sa meče. Jedni preskočili stôl a v okamihu stoja proti sebe dve skupiny, červení a bieli, jedni proti druhým. A pustili sa do seba už celkom rozohnení.

	Keď biskup videl, čo sa mu chystá v dome, nahnevane vykríkol:

	— Takto ste sa správali aj v Palestíne, a preto sultán vyhnal z krajiny jedných aj druhých na hanbu všetkých kresťanov. Pozri, Marko, to sú vinníci! — povedal biskup svojmu kanonikovi.

	Ale rytieri ho nepočuli ani neposlúchli. Vzkypeli túžbou po krvi. Zúrivo na seba útočia.

	Obratnejší templári zahnali hospitalcov ku kozubu. Doria nevydržala od vzrušenia. Vyšla a rozbehla sa k biskupovi.

	Prilba jej spadla z hlavy. Hrebeň, ktorým si pripevnila vlasy, sa vykĺzol. Hnedé pramienky sa rozsypali po rytierskom plášti.

	Bojovníci v prvých radoch spozorovali dievča v rytierskom odeve. Ich meče stíchli. Ostatní sa naďalej mlátia, kým Doria zopla ruky a zvolala:

	— Páni, ďakujem vám! Teraz viem všetko!

	Výkrik ich vyľakal. Obzreli sa a zbadali ženu. Prestali sa biť a zarazene sa začali približovať k dievčaťu v rytierskom odeve a s rozpustenými vlasmi.

	Olivero ju spoznal a pristúpil celkom blízko k nej.

	— Krásna kňažnička je v čudnom odeve, ktorý nepristane jej zbožnosti.

	— Moja zbožnosť je v duši, ale vaša v pokryteckej maske.

	— Z čoho ma obviňuje okičgradská kňažná?

	— Ešte sa pýtate? Rozkazujem vám, aby ste šli k otcovi Matijasovi a priznali sa, čo ste robili minulú noc a ako ste sa voči mne prehrešili.

	— Ani som vás nevidel. Kňažničku akiste posadol diabol.

	— Ó, diabol, na čí účet by hrešili „svätí ľudia“, keby nemali teba! — zvolala.

	Biskup ich rázne prerušil:

	— Rytieri-rehoľníci, to, čoho ste sa dopustili pod mojou strechou, ma oprávňuje požiadať vás, aby ste opustili tento dom. Prosím, aby ste odišli bez akéhokoľvek vysvetľovania. Vidíte, že mám hosťa. — A ukázal na Doriu.

	Keď odišli, biskup láskavo privítal Doriu a ona sa hneď začala ospravedlňovať:

	— Pán biskup, neurobila som dobre, keď som prišla takto oblečená a skryla sa v kozube. Všetko vám vysvetlím…

	— Ďakujem vám. Keby vás neboli zbadali, neprestali by s bitkou, kým by nepoškvrnili krvou môj dom. Len ľutujem, že ste počuli veľmi mrzké veci.

	— Tie ma zachránili pred zbláznením. Teraz vidím a viem, že diabol neposadol mňa, ale ich…

	— Vás, kňažná? — usmial sa biskup. — To by mohol tvrdiť iba blázon alebo zlý človek.

	— Blázon alebo zlý človek, — opakovala celá zarazená, lebo si spomenula na ujka. Biskup mlčal a čakal, že mu vysvetlí, prečo prišla.

	— Dôstojný pán biskup, chcela by som vám vysvetliť, prečo som prišla preoblečená za rytiera. Iste chápete, že žena nemôže večer na ulicu, a zajtra by už mohlo byť neskoro. Pán biskup, knieža zo Zvonigradu chce zajtra svojmu synovi vyrezať jazyk, lebo mu nechce vyzradiť, kam zmizla jeho snúbenica. Nemôžem uveriť, že je vinný, a prosím vás, zastaňte sa ho.

	— Kňažná sa dala na nebezpečnú vec, — vážne sa ozval biskup. — Zmiznutie bánice vrhá zlý tieň na knieža aj predo mnou.

	— Prečo, pán biskup? Povedzte, prosím.

	— Nuž, prečo. V deň svadby, chvíľu predtým, čo som sa chcel pobrať do kostola, prišiel bánov posol z Kamengradu s odkazom, aby som mladých nesobášil v kostole, ale vyčkal ich v paláci. Vraj mladý knieža chce pred všetkými v kostole povedať, že bánicu nechce. Ten posol bol falošný. Bán ho neposlal. Aj zrútenie piliera nasvedčuje, že sa knieža chcel zbaviť verenice a mňa pozdržal, aby som neprišiel. On vie, kde je bánica.

	— Pán biskup, ak vie, bolo by lepšie, keby ho otec nechal v temnici, akoby ho navždy umlčal. Mladý knieža raz predsa prehovorí. Alebo to nevydrží jeho svedomie, alebo ho k tomu prinútia muky. No raz prehovorí.

	— Pravdu vravíte, bolo by lepšie, keby ho nechal v temnici, akoby ho potrestal večnou nemotou. V tom s vami súhlasím. No vy sa oňho akosi priveľmi zaujímate.

	— Je to moja povinnosť, veľká povinnosť. Prosím vás, nech ho pustia na slobodu, nech sa s tým tak neponáhľajú. Ak knieža niečo vie, prizná sa.

	— Kňažná, sľubujem vám, že zajtra na svitaní pošlem kanonika po knieža. Spoľahnite sa na mňa. Váš návrh je rozumný.

	Do miestnosti vošiel kľučiar Belko. Keď zbadal kňažnú v rytierskom odeve, znepokojene oznámil:

	— Dôstojný otec Matijas už dlho čaká.

	Doria si náhlivo prikryla hlavu prilbou, stiahla na tvár priezor a poprosila biskupa:

	— Prosím vás, neprezraďte ujkovi, kto som.

	Potom sa zahalila do plášťa od hlavy po päty.

	Matijas vošiel a zdvorilo sa poklonil biskupovi.

	— Ľutuiem, otec Matijas, — ospravedlňoval sa biskup. — Dúfal som, že sa mi podarí rytierov zmieriť a potom presvedčiť hospitalcov, aby napravili, čo vám nedávno vykonali. No namiesto zmierenia, hľa, bitka v mojom dome.

	— Je to smutné, — vzdychol si Matijas. — Okradli nás horšie ako Čierny Tomo, olúpili nás ako Fric. Tak sa ďalej nedá, je to zbojstvo. Kto je tento rytier? — spýtal sa, lebo až teraz zbadal Doriu.

	— Nech mi dôstojný otec odpustí, rytier si želá zostať nepoznaný, a vy viete, že želanie treba rešpektovať, — pokojne odvetil biskup.

	— Odkiaľ máte, rytier, tú prilbu? — spýtal sa Matijas.

	Doria mlčí. Biskup sa usmial:

	— Chce zostať nepoznaný, tak neodpovedá.

	 

	— Dôstojný pán biskup, nechcel by som sa dotknúť vašej pozornosti voči hosťovi, ale znak na prilbe ma núti, aby som sa ho na niečo spýtal. Tento znak je…

	— Ryba. Nič iné, dôstojný otec. Viete, že každý rytier si vyberie nejaký znak a že každý chce byť originálny. Nuž a keďže už vari všetky dvojnohé aj štvornohé živočíchy takto vyčerpali, tento si vybral beznohého. No tak, pán rytier, — obrátil sa biskup k Dorii, — vyhoviem vašej prosbe. Choďte pokojne domov.

	Doria sa rytiersky poklonila a opustila dvoranu, usilujúc sa napodobniť chlapskú chôdzu.

	Keď v sprievode svojich dvoch sluhov vyšla za ohradu, zjavili sa odkiaľsi templári na koňoch.

	— Kňažná, za Šoštarskou Vsou striehne na vás Olivero so svojimi kompánmi. Preukážte česť nášmu domu a dovoľte, aby sme vás pred nimi ochránili…

	— Vylúčené, aby sa rytieri odvážili dotknúť sa tu v meste kniežacej dcéry, — povedala.

	Templári ju naďalej presviedčali, že na ňu chystajú pascu, keď naraz začula kohosi za chrbtom, ako jej šepká:

	— Nepočúvajte ich. Sú to zbojníci ako tí druhí. Neprijmite ich ochranu.

	Obzrela sa a spoznala kľučiara Belka.

	— Vráťte sa radšej k biskupovi, — radil jej.

	— Nie, nie, — odvetila, lebo chcela byť čo najďalej od Matijasa, ktorý zostal u biskupa.

	— Poďme, — rozkázala sluhom, ktorí vytasili šable, aby bránili svoju paniu, a obrátila sa k templárom: — Ďakujem vám, nebojím sa nikoho.

	Chcela sa pobrať smerom na Grič, no templári jej zastali cestu. Sluhovia pochopili úmysel rytierov a začali brániť Doriu so zbraňou v ruke.

	To upútalo pozornosť Oliverových ľudí, ktorí na ňu skrytí číhali. Pricválali a vytasili meče.

	Jeden z Doriiných sluhov využil tento moment, zdvihol paniu do sedla a pustil sa do cvalu. Keď to zbadali rytieri, bieli aj červení, popohnali kone a obkľúčili ho. Templárske aj hospitalské ruky sa načiahli za Doriou, aby ju vytrhli z rúk mládenca. Vtom sa ozval mocný hlas Belka:

	— Pomoc! Zbojníci chcú uniesť dievča!

	Ani templári, ani hospitalci sa o krik nestarali. Iba sa zúrivejšie vrhli za dievčaťom. Ich ruvačku využíval sluha a krútil sa naokolo.

	Oliverov meč ho zasiahol do chrbta a padol na kolená.

	Rytieri skočili z koní a siahli po koristi. Druhý Doriin sluha sa ju pokúšal brániť. To všetko sa zbehlo v niekoľkých okamihoch.

	Od severu cválala tmou ku Kapitule akási skupina a v momente obkolesila dievča aj rytierov. Hrubý hlas veliteľa zahrmí:

	— Vlci rytierskych rádov, vzdajte sa! Korisť je moja.

	Bol to Tomov hlas.

	— Nejde o korisť. Urazil nás akýsi mladý rytier, — vyhŕkol Olivero, aby zahladil stopy po Dorii. No Tomo sa na nich vrhol.

	— Tomo, si blázon? Čo na nás útočíš?

	— Tomo, jastrab čierny! — zvolal templár Kastro. — Nás si čakal? Kto ti to prikázal?

	Rozdráždení zvadou u biskupa zatúžili po bitke. Všetci poskákali na kone. Meče narážajú na seba. Templári a hospitalci sa spolčili proti Tomovi. Doria sa ocitla na slobode. Belko ju vzal za ruku. Na bráne biskupského paláca zažiarilo svetlo. Dievča sa naľakalo.

	— Nie k biskupovi, chcem na Grič!

	Mladý kľučiar ju poslúchol a odprevadil ju k hradu.

	Ľudia v tmavých domoch so strachom pozorujú nočnú bitku mocných rytierov. Nikomu ani na myseľ nezíde, aby vyšiel na cestu.

	Naraz sa ozve Oliverov hlas:

	— Prestaňte, rytieri! Tomo tu vystupuje ako ochranca a zajtra by nás svet ohováral, že tu niekoho pred nami bránil. Nepatrí sa biť s lúpežným rytierom.

	— Máte pravdu, nepatrí sa, — odpovedal Tomo, — aby sa desiati lúpežní rytieri bili s jedným jediným.

	— Mlč, Tomo, — pustili sa doňho hospitalci. — Rozhodli sme sa, že sa nebudeme biť, a hotovo.

	Templári súhlasili s Oliverovým návrhom. Okamžite sa vydelili spomedzi Oliverových ľudí, a keď zbadali, že Doria zmizla, rozhodli sa pobrať domov. Tomo sa usalašil na koni.

	— Znovu som ti, svätý rytier Olivero, vzal spred nosa svätú korisť…

	Olivero prišiel k nemu a oboril sa naňho:

	— Zradca! Volal som ťa, aby si zaútočil na tamtých! Keby si to bol urobil, dnes by kňažnička spala v Čičiach.

	— A vy by ste, Olivero, zaspali do súdneho dňa!

	— Odkedy Tomo bráni dievčenskú česť?

	— Od dnešnej noci, ale pre seba, pán Olivero! Vám Fric možno predsa došikuje tamtú druhú.

	— Dočerta, čo o tom vieš?

	— Iba to, že kňažnú nebudete mať prvý, kým bude žiť Tomo. Dobrú noc, krásny Olivero!

	Tomo popohnal koňa dolu kopcom a pobral sa spod gričských hradieb smerom k Sáve.

	Doria sa so sluhom a s Belkom dostala do bánovho paláca. V jedálni ju čakala ustaraná Katarína. Doria ju poprosila, aby ich nechala osamote s Belkom.

	— Ty si si ma v biskupskom paláci s niekým splietol. Márne zapieraš, pochopila som to a využila tvoj omyl. Dakto ťa podplatil, aby si mohol vypočuť rokovanie rytierov. Neboj sa, u biskupa som ťa ospravedlnila a odvďačím sa ti. Tu máš dve zlatky za to, že si ma schoval v kozube, a dve, aby si mlčal, keby sa ťa niekto pýtal, pre koho sa rytieri bili.

	— Ďakujem, peniaze neberiem, iba prosím o trochu láskavosti.

	— Málo ľudí by sa uspokojilo s takou odmenou.

	— Lebo nepoznajú pravé hodnoty.

	— To nie sú slová, ktoré by pochádzali z hlavy sluhu. Ale to je tvoja vec. Zostávam tvojím vďačným dlžníkom.

	Belko sa poďakoval, poklonil sa a odišiel z paláca.

	Ľudia zatiaľ priviedli raneného sluhu. Doria vydala príkazy, čo s ním, a potom sa odobrala do svojej izby, aby sa vyzliekla z rytierskeho odevu.

	Čakala ju tam Tajana a pomáhala jej.

	Doria si zadumane prezerala prilbu so znakom ryby a v mysli sa jej vynoril nezvyčajný záujem inkvizítora o tento erb. Pocítila v duši nový strach.

	Tajana odniesla odev do vedľajšej izby, aby ho odložila do skrine, a Doria si kľakla na kľakadlo, že sa pomodlí. Zopla ruky, no ani jediné slovo modlitby nevládze prejsť perami.

	Zrútila sa na posteľ. Hlavou jej poletujú obrazy: kláštor rytierov, vatra, okolo nej nahé ženy, opitý Olivero…

	Potom dominikánsky kláštor. Matijas a prísaha, všetko sa prekrúca na klam, vraj je posadnutá diablom. Ale či nie práve oni sú vrahmi ľudských duší, zlodejmi ľudského šťastia? Nie, nebude mlčať! Znovu sa jej pred očami vynorila predstava biskupskej dvorany.

	A prísaha? Čo je to? Prečo som musela prísahou skoncovať so svojím mladým životom, prv než som začala žiť? Prečo som sa musela odsúdiť na večné temno? Vari to môže byť prísahou?

	Doriina duša je plná tmy, v ktorej zápasia otázky a v panickom strachu márne hľadajú cestu k svetlu.

	Tajana sa vrátila po rytiersku prilbu a meč, aby ich schovala. Ale Doria ju nepočula. Leží na posteli, rukami si podopiera rozhorúčenú hlavu, zúfalo sa zhovára sama so sebou. Tajana sa pritlačí o stenu, hľadí na Doriu a počúva jej trápenie.

	Od veľkých duševných múk sa rozplakala.

	Zvíjala sa a kvílila, keď zrazu pocítila na sebe ruku a začula tichý hlas:

	— Ak vás niečo bolí, zájdite k pustovníkovi Drahošovi.

	Pozbierala sa a obzrela. Za ňou stojí Tajana so slzami v očiach.

	Kňažná cíti, že sa jej trochu uľavilo. Ukázala sa nádej, že nájde útechu a zaženie svoje pochybnosti.

	KNIEŽA RADOSLAV NA POPRAVISKU

	Raňajšie slnko zakryli chmáry. Doria sa v šatách svojej slúžky vracala s Tajanou domov pustým krajom popri Lašskej Vsi.

	— Počuj, dievča, pustovník ma prosil, aby som k tebe bola dobrá. Otec ťa nerád vidí. Ja by som ťa vykúpila od gazdinej bána Joachima. Bola by si rada?

	— Veľmi rada, — zašepkala Tajana.

	— Dobre. Len čo sa vrátime, vykúpim ťa a potom ťa už nik nebude prenasledovať.

	Vkročili do bánovho paláca, potichu vyšli schodišťom a vstúpili do Doriinej izby. Cítila sa pokojnejšia.

	Preobliekla sa do svojich šiat a čakala na Katarínu. Keď prišla stará pani, Doria jej hneď navrhla, že od nej odkúpi Tajanu. Katarína súhlasila a potom pozvala kňažnú na raňajky.

	V jedálni zastihli starého kniežaťa zo Zvonigradu. Bol zachmúrený a zadumaný.

	— Keď vystúpi slnko hore na obzor, zavediem vás dolu, aby ste ešte raz požiadali Radoslava priznať pravdu. Ak tak neurobí, niet mu pomoci.

	Doria odpovedala pokojne, lebo sa spoliehala na biskupov sľub, že mládenca zachráni.

	Ešte jedli, keď sluha ohlásil kniežaťu kanonika Marka. Prosí, aby sa knieža ráčil obťažovať k biskupovi.

	Doria s Katarínou zostali v jedálni. Vonku pod arkádami sa ozýval živý rozhovor.

	— To je hlas môjho brata! — vykríkla kňažná.

	Do jedálne vošiel urastený mládenec, dvadsaťročný, hnedovlasý a s hnedými očami, celkom podobný Dorii. Tuho ho objala.

	— Chvalabohu, tu si, Ivan! Včera som sa vrátila z Ozlia a dozvedela sa o nešťastí, ktoré postihlo Mirenu.

	— Bol som ju hľadať. Všetci po nej pátrame, kde sa len dá. Akoby sa do zeme prepadla, — odvetil.

	— Povráva sa, že pred kostolom bol Fric a že ju uniesol na príkaz Radoslava.

	— Po Fricovi šli nielen moji, ale aj bánovi ľudia. Márne. A vonkoncom sa mi nechce veriť, že by ju Radoslav dal uniesť Fricovi.

	— Ani mne. Najmä po tom, čo som s ním hovorila.

	— Ty si sa s ním zhovárala?

	— Včera v temnici.

	Vošla Tajana, ktorá priniesla jedlo pre mladého kniežaťa. Keď znovu osameli, Doria povedala bratovi:

	— To je katova dcéra. Odkúpila som ju od Kataríny. Súhlasíš?

	— Nikdy sa nemiešam do tvojich vecí. Ak sa ti to páči, dobre.

	Chvíľu sa zhovárali o stratenej bánovej dcére, keď sa vtom prudko otvorili dvere a dnu ráznym krokom vošiel kastelán Kamengradu a Joachimovho paláca Henrich Gising. Pozdravil dámu aj kniežaťa z Okičgradu a potom významne poznamenal:

	— Dozvedel som sa, knieža, že ste prišli. Mám pre vás dôležitý odkaz od bána Joachima.

	— Počúvam, čo mi odkazuje. Zaiste ohľadom Mireny.

	— Niečo iné. Ste vybraný za kráľovho sprievodcu a kňažná Doria do družiny kráľovnej a jej sestry počas ich pobytu v Chorvátsku.

	— Je to pre mňa veľká česť, — povedal Ivan. — Podľa spravodlivosti by to patrilo staršiemu.

	— Asi si vás vážia, keď si vybrali práve vás.

	— Ďakujem vám. Prijímam a, pravdaže, aj moja sestra.

	— Ale keď bán Joachim takto rozhodol, ešte nevedel, že kňažná, ktorú vyznamenal toľkou cťou, chodí po nociach v chlapskom oblečení. Rytier Olivero ju ledva obránil pred rukami Čierneho Toma.

	Dorii udrela krv do tváre. Brat sa na ňu prísne pozrel.

	— Vysvetlenie dlhujem iba tebe, brat, a nikomu inému, — ozvala sa. — Všetko ti poviem, keď budeme sami.

	Henrich Gising pokračoval:

	— Aj ja mám akési právo na vysvetlenie. Knieža Okičský, nedali ste mi odpoveď na moju prosbu o ruku vašej sestry.

	— Ešte som sa jej nepýtal, čo si o tom mysli.

	— Ale ja odpoviem — odchádzam do kláštora.

	— Pretože knieža Radoslav príde o jazyk! — zvolal Henrich a očervenel od zlosti. — Príde oň, nech oslepnem, a to hneď!

	— Kto vám dal právo, aby ste to urobili?

	— Som kastelánom bánovho paláca!

	— Ani sa nedotknite Radoslava! Aby ste vedeli, zastane sa ho sám biskup.

	— Teda preto ste sa v noci vkradli do biskupského paláca a nehanebne sa ukazovali pred rytiermi v chlapskom oblečení!

	Knieža Ivan Okičský vyskočil a zvolal:

	— Za túto urážku mojej sestry umlčím váš jazyk mečom.

	— V jedálni sa nemôžeme biť, knieža.

	— Hocikde, ale hneď. Zapamätáte si svoju bezočivosť!

	— O chvíľočku som späť, knieža. Budem vám k dispozícii, — povedal pred odchodom a posmešne sa pozrel na Doriu.

	Rozrušený knieža Ivan sa prechádzal po dvorane a vyčkával mladého Gisinga.

	— Sadni si, Ivan, — povedala mu Doria, — a zahryzni si ešte trochu.

	— Nedostanem už do úst nič, kým neuštedrím Henrichovi poriadnu pamiatku na deň, keď urazil moju sestru.

	— Keby sa len rýchlo vrátil z Kapituly starý knieža. Dúfam, že poslúchne biskupovu radu.

	Ivan márne čakal na mladého Henricha Gisinga.

	Naraz sa otvorili avere. Na prahu stojí Tajana. Bledá a s vytreštenými očami hladí na svoju paniu.

	— Čo je, Tajana? — spýtala sa Doria.

	Dievča veľmi ticho, takmer pošepky odpovedalo:

	— Môj otec šiel s pánom Henrichom do temnice.

	— Ivan! — vykríkla Doria a vyskočila. — Henrich vykoná rozsudok. Žiarli na Radoslava. Urobí to z pomsty. Nedovoľ mu to, Ivan!

	Knieža Ivan bez slova vybehol do vedľajšej izby.

	Tajana zostala pri Dorii.

	— Prečo Ivan nejde dole? — spytuje sa Doria, no Tajana ju iba chytí za ruku a zašepká:

	— Poďte, kňažná, kým nie je neskoro.

	— Ivan, Ivan! — zakričala Doria.

	Otvorila dvere a vbehla do vedľajšej miestnosti, ale tá bola prázdna. Pochytil ju zúfalý strach.

	Tajana vyviedla Doriu pod arkády, odkiaľ zišli na nádvorie. Doria sa náhlila k dverám temnice.

	Postavili sa jej do cesty sluhovia, ale ona im prísne rozkázala:

	— Odstúpte! Posiela ma bán, pán domu.

	Sluhovia poslúchli a Doria zišla s Tajanou do tmavého priestoru, ktorým už raz vychádzala z temnice s kniežaťom a s bratmi Gisingovcami.

	Svetlo v hĺbke im ukazuje cestu, kade sa dostanú do temnice.

	Mladý knieža Radoslav je v úbohom stave. Dvaja chlapi mu priviazali trup o stĺp. Vedľa neho stojí Henrich Gising a zlomyseľným, krvilačným hlasom ho dráždi:

	— Hneď vás zbavím jazyka, knieža. Bolo by škoda, keby ste nám odhalili tajomstvo, ako ste učarili okičgradskej kňažnej. Viete luhať asi rovnako dobre ako trubadúri. Vari ste si len mužnosťou a silou svojho krpatého tela získali aj takú vychýrenú a prieberčivú dievčinu, ako je Doria?

	Knieža neodpovedal. Vyzeral ako mučeník, ktorý je pripravený umrieť a neprehovoriť ani slova.

	— Pre ňu ste pripravili bána o dcéru. Viem to. A ako sa zdá, najzbožnejšiemu dievčaťu v celom kráľovstve to nie je proti vôli! Priveľmi sa o vás stará, nuž čo?! Ale som tu ja a nemienim vám predĺžiť život ani dovtedy, kým slnko nevystúpi nad kostol svätého Marka! Pokým vám starý knieža privedie kňažnú, nebudete jej môcť už nič povedať. Nepáči sa vám to? — posmieval sa Henrich, kým kat si pokojne ostril nôž a chladnokrvne sa chystal na hrozný čin.

	Do temnice naraz vletela kňažná a za ňou Tajana.

	— Au! — vykríkla a schmatla kata za ruku. — Nesmiete robiť nič, dokiaľ sa nevráti z Kapituly otec.

	— Tu rozkazujem ja! — zvolal knieža Henrich.

	— Beda vám, ak sa ho dotknete!

	— Urodzená kňažná, nemohli ste mi spôsobiť väčšie potešenie, než že ste prišli, aby ste videli, ako váš milučký príde o svoj špinavý jazyk! Ani vaše pery by mi neposkytli taký pôžitok! Kat, poponáhľaj sa!

	Tajana sa pritisla k stene. Vyvaľuje oči na otca, spína ruky v nemej modlitbe. Ale kat nevidí, nepočuje, iba bezcitne ostrí nôž, akoby sa chystal krájať vianočnú pečienku.

	— Ivan! Ivan! — kričí Doria do tmavej chodby temnice, akoby prišla o rozum.

	— Čaká, že prídem na súboj! — posmieva sa Henrich. — A aj pôjdem, len nech skončím s tým, po čom najväčšmi túžim a čo mi dodá sily do boja.

	Sluhovia obklopili Doriu a Henrich rozkázal:

	— Roztvorte mu papuľu! Kat, do roboty!

	A sluhovia pristúpili k mladému kniežaťu. Doria sa chytila steny. Pred očami sa jej zahmlilo. Nevidí nič okrem noža v katovej ruke a zo všetkých síl kričí:

	— Ivan! Ivan!

	V očiach sa jej zatmelo a padla na zem temnice.

	PROROCTVO

	Na gričských hradbách sa trepocú zástavy. Z veží sa ohlasujú stráže. Zvonia zvony. Veľká brána východnej kamennej veže je otvorená dokorán. Ťažký drevený most duní pod údermi konských kopýt.

	Nad deviatimi gričskými bránami zatrúbili kráľovskí trubači fanfáry. Kráľovský sprievod vchádza na Grič.

	Na malých koníkoch osedlaných červeným jazdeckým výstrojom pyšne sedia dvorania v pestrých odevoch. Za nimi idú uhorskí rytieri v lesklých prilbách, na ktorých povieva pestré perie. V bradách majú pozapletané ligotavé zrnká a stužky. Zbrane sa blyštia a štrngocú.

	Rezko si vykračujú malí kučeraví Kumáni v čiernych klobúkoch. Očami prelietajú z jednej strany na druhú po pestrom dave, ktorý stŕpol od údivu, keď zbadal neznámych počerných chlapcov.

	Kráľovskí štítonosci a zástavníci vysoko dvíhajú symboly kráľovskej moci. Na koni s pozláteným výstrojom a v sedle pokrytom purpurovou prikrývkou sedí kráľ. Na hlave má pozlátenú prilbu. V chudej bledej tvári a v dlhých čiernych fúzoch sa zračí krutý pokoj. Na prsiach má zeleno-zlatý pancier, na ktorom sa ligoce vytepaný arpádovský erb. V jednej ruke drží uzdu, v druhej žezlo. Z pliec mu visí purpurový plášť lemovaný hermelínom.

	Vedľa neho na bielom koni pokrytom červeným súknom sedí kráľovná. Spod purpurového plášťa presvitá modrý vyšívaný živôtik. Hlavu jej pokrýva vysoko pripevnená kráľovská koruna. Spod nej splývajú na hruď hadie vrkoče, čierne, s akýmsi červenkavým odtieňom, akoby v nich tlel skrytý plameň. Všetky oči sa upierajú na kypiacu krásu kráľovnej.

	Za ňou cvála jej sestra Orchida. Má na sebe zelené šaty a striebornú kapucňu na čiernej kučeravej hlave. Vpravo je Joachim. Husté ryšavé fúzy pod veľkým nosom a ryšavá brada pôsobia ako vypálené znamenie.

	Po druhej strane Orchidy cvála mladý štrnásťročný kráľovič. Na okolostojace ženy a dievčatá sa díva s bezočivým, pohrdlivým úsmevom.

	Ďalej nasledujú rytieri na parádnych koňoch, kočiare s počernými dievčatami a nakoniec vozy naložené striebrom a železom okovanými truhlami. Sprevádzajú ich vojaci. Vytasené šable sa ligocú na slnku. Sprievod pomaly postupuje pomedzi domčeky, kaštiele a paláce. Zrazu vybehne na cestu rytier. Má na sebe košeľu z ligotavej drôtenej sieťoviny, sivé brnenie a na prilbe strieborného sokola. Tvár mu zastiera kukla s priezorom pre oči.

	Kôň sa mu vzpiera, vyskakuje, nevedno, či ho dráždi sprievod, alebo rytier svojimi zlatými ostrohami. V tej chvíli sa všetka pozornosť davu aj sprievodu uprela naňho. Vytrhol meč, mávol ním na slnku, potom ho pred kráľovnou spustil na zem a úctivo sklonil hlavu.

	Orchida sa celkom zdvihla zo sedla. Jej pohľad sa upiera na rytiera. Kráľovná sotva postrehnuteľným úsmevom plných, zmyselných pier dala mládencovi najavo, že jeho poklonu láskavo prijíma.

	Rytier sa stiahol s koňom nabok a pustil sprievod. Potom sa obrátil a zamieril poza národ k hradnej bráne.

	Tam sa uchýlila Tajana. Je bledá a neprítomný pohľad upiera na rytiera. Prešiel popri nej bez obzretia.

	Hlava dievčaťa klesla na hruď ako odtrhnutý kvet.

	Za ňou stojí čierny mních s kuklou až po nos. Pozorne sledoval každý jej pohyb a potom sa jej spýtal:

	— Čo ti je, dievča? Prečo sa tak mračíš?

	Tajanu jeho slová naľakali. Utiekla od neznámeho mnícha k bráne, po moste vybehla z hradu a pustila sa popri potoku.

	Chvíľu utekala po brehu a potom zabočila k Sáve. Beží, čo jej dych stačí, akoby pred čímsi chcela uniknúť. Zadychčaná zastala a prikryla si líca rukami. Potom pokračovala v behu bez oddychu. Za ňou je Gričský hrad, pred ňou široká Sáva.

	Zelenou lúkou kráča za ňou čierny mních. Počuje jeho kroky, ale neobzerá sa, iba pridá do kroku. Nevie, kto ju prenasleduje, a ani to nechce vedieť.

	— Tajana! Počkaj! — začula za sebou hlas.

	Keď vyslovil jej meno, spomalila, ale neobzrela sa.

	— Prečo tie slzy, dievča?

	Hlava jej klesá na hruď a zatvorí oči.

	— Nepatria tomu rytierovi?

	— Patria mne, — odvetila a vzdorne zdvihla hlavu.

	— Aj tak je tomu niekto na príčine!

	— Všetci! Všetci sú na príčine! — A znovu sa jej oči zaliali slzami.

	O chvíľu sa nahnevane ozvala:

	— A čo vás do toho? Čo ste vy mne? Nechajte ma na pokoji!

	Chcela odísť, ale zastal jej cestu.

	— Kam ideš?

	— Ďaleko, veľmi ďaleko.

	— A poradila si sa s pustovníkom?

	— Ja sa neradím s nikým. A pusťte ma!

	— Poslúchni ma, dievča! Nevrhaj sa do priepasti, keď si ťa vybralo šťastie.

	— Ja nemám šťastie.

	— Tajana, tej noci, keď som ťa videl na hradbách, uľútilo sa mi tvojho života a spýtal som sa na tvoj osud hviezd.

	Zastala.

	— Počúvaj, čo ti poviem! Prv ako slnko sedem ráz zapadne, aj kráľovná zatúži po tom, aby si s tebou vymenila miesto.

	V tme jej veľkých očí sa čosi zablyslo. Dievčenské prsia sa zvlnili.

	— Čo to vravíte úbohej katovej dcére?

	— To, čo sa stane.

	— A kto ste vy?

	— Posol tvojho šťastia…

	— Čo je vás po mojom šťastí?

	— Viac než teba.

	— Ale prečo?

	— Nemám právo povedať ti to.

	— Čo odo mňa chcete, človeče?

	— Vráť sa do bánovho paláca k svojej okičgradskej panej a čakaj.

	— Prv ako slnko sedem ráz zapadne… — opakovala si a zahľadela sa na slnko.

	— Tak je, — povedal mních.

	Pobrala sa späť. Na hradbách Griča vejú zástavy. Tajane sa zdá, že to pozdravujú ju…

	SNÚBENICA POTULNÉHO RYTIERA

	V priestrannej dvorane záhrebského paláca vyzdobenej vencami a pokrovcami sa poschádzali kňažné, kniežatá, rytieri, predstavitelia rytierskych rádov, biskupstva a napokon dvorania. Páni si zvedavo prezerajú ženy a ešte zvedavejšie očakávajú, kto z nich zasadne za kráľovský stôl.

	Vo dverách sa zjavil hlavný kráľovský komorník, počerný Maďar Gejza s čiernou bradou a v pestrom oblečení plnom šperkov. Za ním idú pážatá, dvorania, palatín, dôverníci, radcovia, potom ostatní dvorania, všetci v čo najpestrejších šatách, a napokon žartovne vystrojený dvorný blázon.

	Pozornosť prítomných upútal kráľ. Na sebe má purpurový šat, ktorý mu povieva ponad ligotavú kovovú košeľu. Chudá podlhovastá tvár sa usmieva, skrútené fúzy mu splývajú až po bradu. Ale keď sa zjavila kráľovná, nebolo pohľadu, ktorý by neprilákala k sebe. Jej pôvabná, krásna tvár je obklopená drahocennými šperkami, ktoré visia z diadému. Čierne vlasy má zložito pozaplietané po oboch stranách uší a popripínané akoby náušnicami. Živôtik má z benátskeho čipkovaného hodvábu vo farbách arpádovského erbu, ktorý má na jednej strane vyšité zlaté koruny a na druhej zlaté levy. Rukávy sú z troch farieb — z modrej, červenej a zelenej. Na hrdle jej visí masívny šperk z drahokamov zasadených do zlata. Okolo rúk povieva biela čipkovina až po zem.

	Pôvabný živôtik, v drieku vyzývavo priliehajúci ku krásnej postave, zaujal všetkých.

	Kráľovná kráča hrdo. Čiernymi očami si všíma každého. Pohľad sa jej zastavil na Dorii a sotva postrehnuteľne sa pousmiala. Vedľa kráľovnej ide mladučký kráľovič. Za ním prichádza Orchida v červeno-strieborných šatách. Spod byzantských šperkov, podobných kráľovniným, sliedia po dvorane zvedavé, na veľkú spoločnosť neprivyknuté oči, zastavujú sa na Ivanovi Okičskom a pozorne si ho prezerajú.

	Palatín pozýva hostí, čo majú zasadnúť za kráľovský stôl, aj tých, čo budú stáť naokolo neho. Mená vyvoláva hlasno.

	Keď sa ozvalo meno Ivana Okičského, v očiach starších kniežat a kňažien sa zjavil ironický úsmev. Každý sa díva na kráľovnú.

	Nižší šľachtici v zelených nohaviciach a bielych košeliach nosia na stôl jedlo v strieborných nádobách.

	Kráľovský komorník nalial víno kráľovskému páru, Orchide a mladučkému kráľovičovi, ktorého necudné oči si ustavične prezerajú mladé kňažné.

	Večera sa začala. Kráľ prešiel pohľadom okolo stola, a keď vedľa Orchidy zbadal Ivana Okičského, hlasno sa spýtal:

	— Kde je váš mladý priateľ knieža Radoslav zo Zvonigradu?

	Bána Joachima a jeho priateľa kniežaťa z Pakraca, otca mladého Radoslava, sa zmocnil nepríjemný pocit. Kráľovná sa pozrela na Doriu, ale tá hľadí pred seba. Mladý Nikola Gising od tretieho stola požiadal bána, aby niečo povedal, ale Ivan Okičský, od ktorého kráľ očividne čakal odpoveď, ho predišiel:

	— Najjasnejší kráľ, zlý osud stihol mladého kniežaťa, vášho najoddanejšieho služobníka. Uvalili naňho ťažké podozrenie, že siahol na život svojej snúbenice, bánovej dcéry, aby sa jej zbavil. Vraj ju dal uniesť zbojníkovi Fricovi, nuž veľmi zle pochodil…

	— Čože? Dopustil sa zločinu? Ako to bolo? — spýtal sa kráľ.

	Mladý knieža Okičský vyrozprával všetko zaradom. Kráľ sa s prísnym pohľadom v očiach obrátil na bána:

	— Z toho všetkého mi nie je jasné, či sa vina mladého kniežaťa aj dokázala. A čo sa s ním napokon stalo?

	— Je v temnici a otec ho odsúdil, aby mu vyrezali jazyk.

	Kráľ zložil na strieborný tanier zamastené prsty, v ktorých držal kuracie stehno. Zamračil sa:

	— Povedzte, čo s ním urobili!

	Knieža Ivan pokračoval:

	— Zavolali kata. Knieža Henrich Gising už dal príkaz, aby sa splnila otcova vôľa, no ja som ešte na svitaní vrazil do temnice a požiadal kniežaťa, aby okamžite upustil od toho hrozného činu. Mal som mať s ním súboj pre istú urážku a povedal som mu, že pred celým kráľovským dvorom vyhlásim, že Gising nie je hoden, aby sa so mnou stretol ako rytier, ak si pošpiní ruky krvou kniežaťa Radoslava, kým sa jeho vina nedokáže.

	— Dobre ste urobili, — povedal kráľ. — A poslúchol?

	— Hej, šiel sa so mnou biť. Ale bol ťažko ranený, a tak nemohol vykonať otcov rozsudok. Neskôr sa vrátil otec kniežaťa od biskupa, ktorý ho presvedčil, aby vyčkal. Možno mu syn povie, či je vinný, alebo nie.

	— A čo myslíte vy, knieža? Je vinný?

	— Myslím, že nie. Vôbec nie.

	— Tak vás prosím, choďte poňho a priveďte ho sem.

	Joachimove hrubé obrvy zaklipkali. Kráľovná sa robila, akoby nič nepočula, a bán nedôverčivo sledoval jej rozhovor s Orchidou.

	V polovici večere sa vrátil Ivan Okičský a priviedol mladého kniežaťa. Bol strápený od mučenia, ale upravený a oblečený v slávnostných šatách. Jeho chlapčensky pôvabná, bledá tvár je jasná a pokojná. Pred kráľom sa hlboko poklonil.

	— Mladý knieža, pýtam sa vás, siahli ste na život svojej snúbenice?

	— Najjasnejší kráľ, nie. Slovo šľachtica!

	— A neprikázali ste ju uniesť zbojníkovi Fricovi spred oltára?

	— Nie, najjasnejší kráľ.

	— Tak si sadnite k môjmu stolu. A vy, Joachim, mu vráťte meč.

	Domáce kniežatá a kňažné akoby si vydýchli. Kráľov príkaz pokladali za porážku nenávideného bána Joachima a nesmierne ich to potešilo. Otec mladého kniežaťa zíza do stola a neodvažuje sa zdvihnúť oči k Joachimovi, ktorý preňho zažil takú potupu. Kráľovná naklonila hlavu k svojmu mužovi:

	— Či som ti nevravela, že to poteší chorvátske kniežatá? Ako na teba oddane a milo hľadia. Získal si si ich srdcia. Treba urobiť všetko, čo sa dá, aby si si naklonil srdcia chorvátskych poddaných.

	Večera pokračovala. Mladý knieža Radoslav si zasadol ku kráľovskému stolu.

	Rozprúdil sa živý a veselý rozhovor.

	Po zákuskoch a južnom ovocí podal jeden z dvoranov kráľovnej a kráľovi nádobu s teplou vodou, aby si umyli ruky. S takými istými nádobami obišli všetkých hostí. Potom kráľovná vstala a pozvala dámy do svojej komnaty. Páni zostali pri víne.

	Keď kráľovná odchádzala, vrhla významný pohľad na svojho dvorana Rufu. Prišiel k nej. Kráľovná mu čosi povedala a Rufa sa vzdialil.

	Orchida podišla k sestre.

	— Ten Ivan Okičský nie je taký, ako si mi vravela, že sú tunajšie kniežatá. Ani si nevšíma moje pohľady. Ten, čo sedel pri ňom, je krajší a už tri razy sa na mňa vyzývavo pozrel.

	— To je Pavol Babonič. Je vzhľadnejší než Ivan Okičský, ibaže Joachim chce, aby si si všímala práve kniežaťa Okičského.

	— Čo ja môžem, keď mi oči letia za druhým a myseľ za tretím?

	— Kto je ten tretí?

	— Prečo si nepozvala na večeru rytiera Sokola?

	— Neohlásil sa. Myslela som, že po tom pozdrave cestou na hrad príde, ale už sme druhý deň na Griči, a po ňom ani slychu. Ale ty, Orchida, sa len drž Ivana Okičského. Vieš, že si to Joachim želá, lebo Okičský je jeho nebezpečným nepriateľom. Je to synovec mocného inkvizítora Matijasa. A pamätaj si, Orchida, že iba cez Joachima tu získavam moc ja a náš kumánsky rod. Zabávaj sa chvíľu s kňažnami, ja sa hneď vrátim.

	Alžbeta vošla do polotmavej komnaty. Čierne omamujúce oči plné vášnivého očakávania hladia do diaľky. Tam sa pomaly otvorili dvere. V nich sa zjavila Rufova kučeravá hlava.

	— Priviedol som ho, čaká. Nik to nezbadal.

	Kráľovná kývla hlavou, Rufa otvoril dvere dokorán, vpustil do komnaty mladého kniežaťa zo Zvonigradu a odišiel. Mládenec stojí. Kráľovná ho nehybne pozoruje. Knieža sa so všetkou úctou hlboko poklonil. Belasé oči, dievčensky peknučká tvár, z každého pohybu vyžaruje pokoj. Krásna žena ho láka pohľadom a zvádza úsmevom večne smädných úst. Ale on sa nehýbe.

	— Poďte bližšie, junák mladý, ešte bližšie, celkom blízko. Ste hanblivý ako dievča, — usmieva sa a hladká mu tvár, v ktorej je len údiv.

	— Ozajstné decko, — smeje sa mu. — Také som ešte nevidela. No hej, dali ste čestné slovo, že ste nesiahli na život nanútenej snúbenice. A je dobre, ak ste ju nezabili. Mne môžete povedať všetko. Však ste sa chceli zbaviť snúbenice pre mňa? Keď sa hostia rozídu, môj dvoran vás zavedie ku mne do spálne.

	— Ale, veličenstvo, ja vás milujem, ako poddaný miluje svoju kráľovnú.

	— Ach, áno, to som už počula. — A znovu ho chytila za vlasy a pritiahla si ho bližšie. Ale on sa vytrhol.

	— Vznešená vladárka, dovoľte mi odísť.

	— Vy nechcete prísť?

	— Nie, nikdy…

	V rozhorčení, že ju odmietol, ani nespozorovala, kedy do miestnosti vpadol Joachim. Keď zbadal mladého kniežaťa, ktorého kráľovná ešte stále držala za vlasy, vytasil meč, priskočil ku kniežaťu a zahnal sa naňho. Mládenec vstal, uhol pred mečom a zvolal:

	— Statočný rytier neútočí na toho, čo nemá meč.

	Kráľovná sa so smiechom ozvala:

	— Som rada, Joachim, že ste prišli práve teraz. Videli ste kniežaťa Radoslava predo mnou na kolenách. Pozvala som si ho na zodpovednosť, hoci ho kráľ omilostil. Prinútila som ho, aby sa slávnostne zaprisahal na kolenách. Do dvoch týždňov nájdem vašu dcéru a vydám ju. Sľubujem vám to zaňho. Tak som očistila vašu česť aj česť vašej dcéry. No teraz poďte, vrátime sa k hosťom.

	Mladý knieža zostal, akoby doňho hrom udrel. Joachim sa nepoďakoval, ani nič nepovedal. Z jeho očí, ktoré sa obzerajú za kráľovnou, srší neuspokojené podozrenie.

	— Už som povedala, — ozvala sa kráľovná. — A čo poviem, to neodvolám, Joachim!

	Napriek tomu sa bánove fúzy triasli. Keď otváral kráľovnej dvere, zagánil na mladého kniežaťa, ktorý šiel za nimi. Nepovedal však nič, len odprevadil kráľovnú do dvorany, kde sa už chystali dvorné hry.

	Vedľa steny sú rozostavené sedadlá s operadlami a vankúšmi. Z povaly visia lustre vežičkovitého tvaru. Kráľ a kráľovná si zasadli do stolíc pod baldachýnom ozdobeným korunou a kráľovským znakom. Pri Orchide sedí Doria a pozoruje slávnostnú spoločnosť v dvorane.

	Knieža Radoslav si zastal vedľa Ivana Okičského a Pavla Baboniča. Obaja prekvapene hľadeli na jeho nezvyčajne bledú tvár a márne sa ho vypytovali, čo mu je. Joachim stojí za kráľom zamračený a zmätený. Iba z času na čas hodí po kráľovnej zvedavý pohľad, či nesleduje mladého, pekného Radoslava. Panovníčka sa však vyhýba pozrieť ta, kde postáva mládenec s priateľmi. V očiach jej tlie pridusený hnev pomsty za to, že ju odmietol.

	Hudobníci začali hrať na lutnách, husliach a píšťalách. Do dvorany vošlo osem kumánskych krásavíc oblečených v ľahkých šatách. Dievčatá začali tancovať, vrtieť svojimi pružnými telami.

	Keď sa tanec skončil, dievčatá opustili dvoranu. Potom prišli na rad dvorní igrici. Bán Joachim predstúpil pred vladársky pár.

	— Smel by som vznešenému kráľovi a kráľovnej ukázať vynikajúceho speváka a komedianta? Prišiel z Talianska a nosí prsteň benátskeho dóžu, ktorý dostal za svoje kúsky.

	— Sem s ním! — veselo zvolal kráľ. — Nech sa zasmejeme.

	Dvoran odbehol a okamžite uviedol do miestnosti túžobne očakávaného hosťa.

	Komediant podišiel do prostriedku dlhými krokmi, pohadzujúc pred sebou smiešne oblečenie. Potom začal šibrinkovať mečom, ktorý mal vyštrbený hrot, ako na súboji. Najprv bláznivo útočil a potom sa bláznivo bránil. Všetci sa zabávali na jeho satirickom dôvtipe. Napokon šikovne a komicky zatočil mečom, hodil ho na dlážku a zaujal víťazný postoj. Odmenou mu bol smiech.

	— Darebák! — smeje sa kráľ. — Ten si robí žarty z rytierskych fičúrov.

	Komediant vzal akési paličky, vyhadzuje ich do vzduchu a chytá do úst. Jeho šikovnosť rozveselila celú spoločnosť.

	— Namojveru, väčšieho komedianta som nevidel, — povedal kráľ. — Akoby ho bola mať porodila v smiechu, a nie v bolestiach.

	— Prečo má na tvári tú maškaru? — spýtala sa kráľovná.

	Joachim odpovedal:

	— Je to v Benátkach zvykom. Ale on vie aj po chorvátsky. Naučil sa na potulkách po prímorských mestách. A vie aj spievať, keby ste mu dovolili. Má dobrý hlas. Musel mi to všetko predviesť, aby som sa presvedčil o jeho umení.

	— Len nech spieva, — veselo sa ozval kráľ. — Zaslúži si tú láskavosť.

	Igric sa poklonil na znak vďaky, vytiahol spod plášťa lutnu a čelom obrátený ku kráľovi, kráľovnej a Orchide, vedľa ktorej sedela Doria, začal monotónnu, smutnú melódiu. Ženy v dvorane sledujú slovo za slovom, ktoré vychádza z jeho úst ako báseň v próze:

	„… Je tmavá noc. Celá krajina sa chveje hrôzou. Aj hviezdy na nebi sa trasú… Iba vznešená, mladá, nevinná dievčina nepozná strach… Obklopená svojimi sluhami vracia sa domov, keď naraz v noci ako z čierneho pekla vyskočí banda potulného rytiera… Jeho nemilosrdné, kruté srdce olupuje pocestných o majetok, lebo je to lúpežný rytier. Ale prv než stačil pobrať korisť, zbadá medzi pocestnými dievčinu, čistú a nevinnú. Hriešna krv v ňom zovrie, neberie viac ani peniaze, ani jej šperky, ale zachce sa mu najkrajšieho pokladu — jej, dievčiny nevinnej…“

	Labutie šije dám sa natiahli, ich oči a ústa plné napätia. Túžobne pijú pieseň zo spevákových perí. A on pokračuje:

	„… Nemilosrdný, krutý lúpežný rytier vysadil dievčinu na koňa a odvádza ju do tmy… V jej krásnej hlave skrsne nápad a dievčina utečie lúpežnému rytierovi, utečie z jeho hriešnych rúk…“

	— Díva sa ten spevák na mňa, alebo na vás? — potichu sa spýtala Orchida Dorie.

	— Ach, iba na vás, — odvetila kňažná, kým sa po dvorane rozlieha spevákov hlas:

	„… Ale rytier ju znovu chytil a začal posmechom trápiť nevinnú dievčinu… Keď svitli zore, utíšila sa aj rytierova hriešna krv. Pustil dievčinu nedotknutú domov…“

	Dámy sa začudovali nad takým koncom. Rozčaroval ich, no spevák už pokračuje:

	„Ale na druhý deň znovu vzplanula túžba po krásnej šľachetnosti a čistej nevinnosti. A jedného dňa zosnoval rytier diabolský plán…“

	Ženy znovu pochytila triaška a zvedavosť sa usadila aj na tvárach chlapov.

	„Zosnoval plán zniesť zo sveta ochrancu dobrej, čistej dievčiny, jej brata…“

	Doriino srdce prudko zabúchalo.

	„… Jej brata zabiť a ju vziať na svoj zámok ako milenku. I naložil svojej pravej ruke, hlave bandy, vykonať zločin, potajomky vyčkať na brata vznešenej dievčiny a preklať ho.“

	Spevák sa odmlčal, iba jeho prsty preberajú po strunách. Doria zbledla. V očiach sa jej zračí potláčané zdesenie.

	— Ďalej, ďalej, — šepkajú kňažné.

	Spevák sa znovu ozval:

	„… Pravá ruka lúpežného rytiera, hlava bandy, nosí dobré srdce v tele. Jeho srdce sa zľutovalo nad dievčinou, odkedy ju po prvý raz zbadal… I rozhodol sa obetovať za jej nevinnosť svoju hlavu. Vkradol sa do paláca, v ktorom sa konala veľká hostina… Šľachetná dievčina vyšla za ním pod arkádu paláca a on jej vyzradil úmysel svojho pána. Jej brat bol zachránený. Lúpežný rytier v hroznom hneve odsekol veliteľovi svojej bandy hlavu… Ale on umrel s vedomím, že zachránil nevinnosť.“

	Pieseň sa skončila. Dámy si vydýchli. Kráľ pochválil speváka, prikázal, aby ho odmenili, a potom povedal:

	— Keď skončia moji dvorní speváci, nech mi predvedie ešte nejaký kúsok. Máš pekný hlas, ale ja sa radšej smejem.

	Spevák sa pobral k dverám s pohľadom upreným na Doriu. Po ňom prichádzajú na rad kráľovskí dvorní igrici, ale to už kráľa nezaujíma. Pomaly vstane a prejde do jedálne. Po ňom odchádzajú aj páni. Doria podišla k neznámemu spevákovi a mlčky sa naňho zahľadela, kým on jej pošepol:

	— Poďte za mnou, kňažná. Všetko sa dozviete.

	Zachvela sa a nebadane sa vytratila do predsiene. Na nič sa nepýtala, iba ho nasledovala po chodbe osvetlenej malými fakličkami spod klenby. Igric jej otvoril akési dvere. Doria neváhala, vošla za ním do malej miestnosti a vzrušeným hlasom sa ho spýtala:

	— Kto ste?

	— Ten, čo ešte dnes musí na rozkaz Čierneho Toma zabiť vášho brata. Tú pieseň som spieval vám. Kedysi dávno som bol potulným komediantom a igricom, a tak Tomo poslal mňa, lebo vie, že kráľ má rád bláznovstvá.

	— Dobrý človeče, povedzte, čo mám robiť, ako zachrániť brata?

	— Pod arkádami, ktorými sme pred chvíľou šli, čaká skrytý Tomov dôverník Blaž, oblečený ako igricov sluha. Sme dohovorení. Keď mu dám znamenie, pošle do dvorany kráľovského sluhu, aby vyvolal vášho brata na chodbu. V tme mu vrazí nôž do hrdla a zmizne.

	Doria zbledla a mimovoľne chytila neznámeho za ruku.

	— Ale vy to neurobíte, však?

	— Nie, kňažná. Pôjdete do dvorany a zostanete pri bratovi. Nepusťte ho ani na krok od seba.

	— Čím sa vám odslúžim? Skryjem vás pred Tomom na svojom zámku, chcete?

	— Pred Tomovou pomstou ma neskryjete ani na nebi, ani na zemi. A čo ma po živote?! Nik za mnou nezaplače. Kňažná, od tej noci, ako som vás uvidel na ceste neďaleko Čičov, moje srdce sa zmenilo na vosk. Ľutoval som vás a bol som rád, že vás Tomo prepustil čistú a nedotknutú. Aj som mu to povedal. Ešte sa mi posmieval, že som sa do vás zahľadel. Každú noc ste sa mi zjavovali vo sne ako anjel. Aj vo dne som na vás myslel ako na anjela. Nič som si neželal, iba uvidieť vás, povedať vám to a zomrieť za vás. Veliteľ zbojníckej bandy prestal byť zvieraťom… Nuž a teraz som tu. Moja túžba sa splní. Zomriem za vás a nemajte mi to za zle.

	— Ale ja nechcem, aby ste zomreli, — ozvala sa Doria. — Povedzte, čo mám robiť?

	— Viem, že moje želanie je smelé, ale mohli by ste mi ho splniť už kvôli svojmu bratovi.

	— Splním ho, — ozvala sa vzrušene, mysliac na brata a na nebezpečenstvo, ktoré naňho číha.

	— Vznešená kňažná, — pokračoval neznámy, — dovoľte človeku, ktorý zomrie, aby vás zachránil, len jeden jediný raz a pri všetkej počestnosti — pobozkať vás.

	Hoci svoju prosbu vyriekol celkom pokojne a bez akejkoľvek vášne, predsa ju naplnila strachom.

	— Vaša prosba nie je v súlade s vaším šľachetným úmyslom zachrániť dvoch súrodencov…

	— Vari naozaj nemôžete priniesť tú obeť človeku, čo za vás položí život? Dovoľte, aby som zomrel šťastný…

	Vonku pod arkádami sa ozvali kroky. Neznámy sa strhol, zastrčil závoru a zašepkal:

	— Tomov dôverník, súri znamenie.

	Doria od neho na krok ustúpila, ale vrátila sa späť v ťažkom boji, čo má robiť. Neznámy jej zašepkal:

	— Blaž zbadal, že ste šli chodbou. Ak k nemu okamžite nepôjdem, sám pošle do dvorany po kniežaťa.

	Ktosi tíško zaklopal na dvere. Igric sa ozval:

	— Ešte chvíľu, hneď idem, počkaj na mňa!

	Ten vonku pomaly odchádza. Každý dotyk jeho nôh o kamennú dlážku chodby sa ozýva v Doriiných žilách. Igric k nej pristúpil a zašepkal:

	— Za bratov život, za moju hlavu, vari je to tak veľa?

	— Je čas, — počuť hlas zvonku. Ozvena týchto slov búši Dorii v spánkoch. Spustila ruky, zvrátila hlavu dozadu a jej ústa boli rovnako bledé ako tvár.

	— Nech je po vašom, vezmite si bozk.

	A pevne zavrela oči, aby nevidela, ako k nej pristúpi a dotkne sa jej pier svojimi ústami.

	Okamih-dva a pristúpil k nej. Stiahol si z tváre komediantskú masku, schmatol ju ako jastrab holubicu, objal a pritisol jej na panenské pery svoje horúce, vášnivé ústa.

	Doria nevidí nič, iba čaká, kým ju pustí. Jeho ústa sa vpíjajú do jej pier, zdá sa jej, akoby bozk nemal konca…

	Zacítila bolesť na perách a odpor v celom tele. Zabudla na svoju obeť aj na brata a začala sa z celej sily brániť.

	Pustil ju. Doria od neho ďaleko odskočila. Zbadala chlapa, ako stojí bez komediantskej masky, vyzývavo, s rukami založenými v bok, a ako mu svietia spoza červených pier nezvyčajne biele zuby, ktoré už kedysi videla.

	— Vykúpili ste bratovu hlavu, vznešená slečna, — prevravel igric zmeneným hlasom.

	Celý sa zmenil. To nie je ten istý človek. Hlas má vyzývavý, zlostný, smiech ironický, tvár počernú. Rumenné pery pod malými fúzikmi akoby mu ešte stále horeli vášnivým bozkom.

	— Tomo! — zhrozene vykríkla Doria.

	Zlomyseľne sa usmial a vystrel svoju statnú postavu.

	— Bol by vám milší veliteľ mojej bandy Kozák ako ja, všakže? Vidíte, dal som sa dokonca na komediantstvo, trochu podarenejšie než vy tam v tme, keď sme utekali pred rádovými rytiermi. Oklamali ste ma, podviedli, ale teraz som prešiel cez rozum ja vám. Všetko som vám vrátil. Splatil som svoju porážku.

	— Zabili ste mi brata? — zakvílila Doria.

	— Ani som ho nezamýšľal. Od chrbta nezabíjam. Ale keby tak šiel so mnou na súboj, prisahám na svoj meč, dal by som si tú námahu, aby som to urobil. Neodplatil som vám čestne podvod? — Pobral sa k dverám. Vonku sa približovali čiesi kroky. Tomo sa polohlasne ozval cez zavreté dvere:

	— Blaž, choď a počkaj ma na ceste. Povedz, že ideš po novú lutnu.

	— Áno, pane, — odvetil hlas zvonku.

	A znovu pristúpil k Dorii, zadíval sa do jej bledej tváre. Skrížil si ruky na hrudi a usmial sa.

	— Kto bude teraz bozkávať tie zneuctené pery, prevznešená slečna?

	— Moja cesta vedie do kláštora, — odvetila Doria, trasúca sa od hnevu.

	— Ani čo by ste sa celý život modlili, nezmyjete škvrnu po bozku lúpežného rytiera Toma.

	Jej tvár aj hlas vyjadrovali zhnusenie.

	— Všetky zmije na svete nemajú v sebe toľko jedu ako vy, diabolský zlomyseľník, — povedala a do očí jej stúpili slzy, ktoré nevládala zadržať.

	Ale Tomo sa oprel o dvere a usmiata tvár sa mu rozžiarila.

	— Ešte sme neskončili svoje účty, krásna kňažnička. Povedali ste, že odchádzate do kláštora, ale ja vám rozkazujem, aby ste to nerobili.

	— Zbojník naničhodný! Ako sa odvažujete?

	— Prepáčte, mám právo, aby som vám to nedovolil. Som váš snúbenec.

	— Snú… benec? — vyjachtala. — Vy ste sa zbláznili!

	— Môj rozum je celkom v poriadku, hoci ten bozk ma, priznávam, očaril. Viem celkom bezpečne, že ste mi bozk dovolili dobrovoľne, a vy zaiste viete, aké právo získava muž, keď mu dievča dobrovoľne dovolí bozkať ho. Toto právo mi dáva zákon aj všetky zvyklosti vašej vznešenej spoločnosti.

	Tomove slová ju tak zasiahli, že sa musela oprieť o múr s tvárou bledšou ako stena.

	— Ale to neplatí, — pokúsila sa vzápätí odporovať. — Vy ste ma podlo oklamali, bozk ste si na mne vynútili.

	— Vynútil, alebo nie, bozk ste mi z vlastnej vôle dovolili a v tom nie je nijaký zákonný rozdiel. Čo nedosiahnem mečom, získavam lesťou. Nuž a ja som dnes zvíťazil vo svojom najväčšom súboji, obral som o najväčší majetok tých pánov tam vo dvorane, čo sa vám zaliečali. A teraz ráčte si upokojiť srdce a pozrieť sa na svojho živého a zdravého brata. Napokon sa raz zosobášime, nádherná moja snúbenica!

	Tomo otvoril dvere a obradne sa jej uklonil. Doria vybehla na chodbu. Cítila na sebe bremeno, akoby bola okovaná ťažkými reťazami, čo ju tlačia k zemi.

	Tomo si zotrel pot z tváre, upravil si vlasy, nasadil si komediantskú masku a zvalil sa na lavicu ako mŕtvy.

	Prebrali ho rázne kroky. Do miestnosti vošiel bán Joachim.

	— Počuj, Tomo. Preukázal som ti veľkú službu, keď som súhlasil, že ťa uvediem na dvor. Chcem za to odmenu.

	— Vedel som, že vy budete hneď chcieť protislužbu. No tak čujme: čo chcete?

	— Pošli kniežaťa Radoslava v čerty.

	— Bán, vy ma urážate. Na takú robotu si najmite Frica. Som rytier a zabíjam iba vtedy, keď sa to pošťastí môjmu meču v súboji.

	— Nemyslel som na vraždu. Vyprovokuj kniežaťa do hádky, keď vyjde z paláca, a vyrovnaj sa s ním po rytiersky.

	— To mi je za rytiersky súboj! Aby som vyprovokoval kniežaťa, ktorého dvoma prstami zrazím do prachu. Pošlite mi radšej Ivana Okičského, ten mi je roveň.

	— Už odišiel s kňažnou domov. A s ním nemám nijaký spor. Božechráň, aby som sa ho dotkol!

	— Ožením sa! — zvolal Tomo z ničoho nič. — Hej, prisahám na svoj meč. Ale počujte, bán, o niekoľko dní budú rytierske hry, uveďte ma ta v brnení, aby som si mohol zabojovať v turnaji.

	— Zbojník Tomo nemá prístup medzi kniežatá a rytierov.

	— Kto by ma spoznal v prilbe, ktorá v boji zakrýva tvár každému rytierovi?

	— To sa nedá. Vieš, že rytieri pozorne sledujú každého, čo sa zúčastňuje na boji, a že sa všetci poznajú podľa erbu.

	— A ja vám vravím: najkrajšiu a najurodzenejšiu dievčinu nadutých kniežat urobím svojou.

	— Máš bláznivú krv a ešte bláznivejší rozum.

	— Joachim, stavím sa s vami o váš palác na Kapitule, že mi onedlho kráľ hodí nielen takú odmenu ako dnes, ale že mi ponúkne aj víno zo svojej čaše.

	— Aj o dva paláce sa stavím, že sa toho nedočkáš.

	— Stačí mi váš palác na Kapitule. Ja sa uspokojím aj s málom. Ďakujem vám za vašu dnešnú službu. Keď ma budete potrebovať na rytierskejšiu pomoc ako dnes, som vám k službám. Dobrú noc.

	 

	V izbe bánovho paláca leží oblečená Doria. Sedí pri nej brat skormútený a znepokojený.

	— Už ti je lepšie?

	— Nie som zvyknutá na také hostiny a rozbolela ma hlava. Vráť sa, Ivan, na slávnosť.

	— Nie, zostanem pri tebe. Neviem, čo je to s tebou, sestra. V posledných dňoch si akási roztržitá, bledá, niečo musíš mať na duši, ak chceš ísť do kláštora. Robí mi to starosti. Povedz mi, sestra, prečo si sa rozhodla rozlúčiť sa s týmto svetom?

	— Nemôžem sa dívať na takýto život.

	— Doria, to rozhodnutie je dielom ujca Matijasa. Nesmieš viac k nemu chodievať.

	— Sama som mu navrhla, že pôjdem, — zašepkala.

	— Tvoja odpoveď neznie veľmi rozhodne. Doria, chcem, aby si mi povedala pravdu.

	— Ó, keby si ty vedel, aká som nešťastná, že nemôžem, nesmiem nič povedať. Vieš, čo je prísaha?

	— Komu si prisahala?

	— Nesmiem ti povedať… Ani netušíš, ako zle som urobila sama sebe. Už sa ma viac na to nespytuj.

	— Nespytujem sa. Len sa upokoj a lež, si veľmi bledá.

	Objal sestru a odišiel do izby, v ktorej býval ako bánov hosť.

	KEĎ SLNKO ZAPADLO PO SIEDMY RAZ…

	Pod gričskými hradbami, v diaľke na širokej poľane obkolesenej horou, ako v obrovskom venci položenom na lúke tisne sa množstvo ľudí.

	Na priečelí sa dvíha tribúna, celá obložená purpurom a vyzdobená vencami. Nad ňou je strecha so zlatými strapcami. Po oboch stranách, ale nižšie, stoja ďalšie tribúny ovenčené zeleňou. Na nich sú okrúhle sedadlá bez operadiel. Dole na poľane akoby živý múr z masy ľudí.

	— Tam pod tou strieškou vo vysokých kreslách budú sedieť kráľ a kráľovná, — vykladá gričský sedlár mešťanom, čo sa natlačili okolo neho. — A na tých malých stolčekoch ich sprievod, potom po oboch stranách kráľovskí hodnostári, domáce kniežatá a kňažné a ešte nižšie gričský mešťanosta s prísažnými. Čo na to poviete?

	— Fíha… — čudujú sa ľudia. — Náš mešťanosta s prísažnými budú sedieť na čestnom mieste, namojveru, ako šľachtici.

	— A čo si myslíš? — pokračuje sedlár. — My sme slobodné mesto. Vie kráľ, ako sa preukazuje česť takému mestu. Mne aj Čierny Tomo preukázal česť, keď zbadal môj meč…

	Zrazu sa z davu ozvalo:

	— Rytieri idú!

	Na malých bystrých koníkoch klušú po poľane rytieri. Pred očami národa sa mihajú prilby a zbrane. Zašli k svojim stanom, zosadli z koní a stratili sa dnu. Poslední traja vzrušili celý dav.

	— To sú naši, — kričia ľudia. — Ivan Okičský a Pavol Babonič!

	— Aj Miholič Zagorský je tu. Ó, aj oni sa budú biť?

	— Namojveru, budú, — odpovedá sedlár. — Budú sa biť s Uhrami a uvidíme, kto je mocnejší.

	Dav sa zahľadel na sprievod, ktorý sa zjavil na poľane. Vpredu idú trubači, za nimi kráľovské vojsko a dvorania. Z jednej strany kráľovského sprievodu rytieri templári. Na bielych plášťoch červené kríže. Z druhej strany hospitalci. Majú purpurovočervené odevy, na prsiach a na chrbte sa im belejú kríže. Na hlavách sa ligocú prilby.

	Z pliec kniežat a kňažien visia plášte, ktoré prikrývajú kone.

	Kráľ a kráľovná jazdia vedľa seba. Dívajú sa naľavo aj napravo, akoby z pohľadov ľudí chceli vyčítať ich myšlienky. Kráľovná je v celej svojej paráde. Červeno-žltý živôtik je vyšitý zlatými ľaliami. Na čiernych vlasoch sa leskne zlatá koruna ozdobená drahokamami. Ohnivé čierne oči sa upierajú do davu. Cíti víťazstvo svojej krásy.

	Dav v nemom údive pozoruje nevídaný lesk a jas.

	— Aj táto krásna hlava bude na druhom svete psia? — premýšľali ľudia pri pohľade na kumánsku krásavicu.

	Táto myšlienka pokazila trochu dojem z kráľovninej krásy aj úsilie bánových ľudí pripraviť jej oduševnené prijatie medzi národom.

	V predstavách ľudu sa jej krásna hlava menila na psiu. Akoby každý videl ducha a počul zavýjanie v Plebánovej veži, ako sa rozprávalo po celom Griči.

	Bán Joachim poklusáva za kráľom a šľahá pohľadom všetkých naokolo. Pochopil, že v dušiach ľudí sa čosi odohráva.

	Kráľovský pár si zasadol do kresiel na vyvýšenom mieste. Vedľa kráľovnej si sadla Orchida s rumennými lícami a v červenkavom živôtiku zdobenom perlami. Vedľa kráľa sa smelo a spupne usadil kráľovič, ktorý nehanebným, ironickým pohľadom pozoroval pekné dievčatá v dave.

	Poniže kráľovnej sedela Doria. Na sebe má jednoduché modré šaty a zopár drobných drahokamov v hnedých vlasoch.

	V pozadí za chrbtom davu sa utiahla Tajana. Mlčí a veľkými očami hlce každý pohyb. Znovu sa obzrela k tribúne. Jej bledá tvár sa zapálila od vzrušenia z čohosi, na čo nečaká len ona, ale aj všetci okolo nej.

	Naraz sa k nej pretlačil čierny mních, akoby z neba spadol. Obzrela sa a stretla sa s jeho pohľadom.

	Tajana sa zľakla, akoby ňou prešiel mráz.

	— Pamätaj si, slnko ešte siedmy raz nezapadlo. A nepohni sa z poľany.

	Dav sa zahľadel na kráľovskú tribúnu. Pred kráľovnou zastal rytier vo veľmi pestrom obleku, rôznofarebne vyšívanom a lemovanom. Zo šišaka mu na všetky strany trčí pestré perie. Bradu má poprepletanú drahokamami ako ženské vrkoče. V ruke drží zástavu s arpádovským erbom a zrazu sa spýta:

	— Najjasnejšia kráľovná, dovolíte začať?

	— Nech sa turnaj začne, — odpovie mu hlasno. — Chcem, aby naši milí poddaní z Griča, z Kapituly a z celého okolia, odkiaľ len prišli, uvideli slávne rytierske hry a aby sa ich srdcia rozveselili.

	Gričský knieža Hoduš pretlmočil latinské slová kráľovnej. Ľudia ich prijali mlčky. Akoby ešte aj teraz videli peknú hlavu, ktorá sa zmení na psiu.

	Obďaleč sa ozvali trúby a po nich gričský hlásateľ oznámil ľudu, že hry sa začínajú.

	Zo šiatrov vybehli na poľanu rytieri. Všetci sú v oblekoch tej istej farby, s prilbami na hlavách a so zahalenou tvárou. Na prilbe má každý svoj znak a na štíte svoj erb.

	Za nimi cválajú štítnici so zástavami priviazanými na kopijach.

	Pestro oblečený, vyparádený rytier zdvihol zástavu. Ostatní rytieri pricválali ku kráľovskej tribúne a poklonili sa pred kráľovnou. Dvaja z nich zvolali:

	— Bojujeme v mene najjasnejšej kráľovnej.

	Ďalší dvaja vyhlásili:

	— Ideme do boja v mene kňažnej Orchidy.

	Potom sa vzdialili, od svojich štítnikov vzali do ľavej ruky štíty a do pravej kopije, z ktorých sňali zástavy.

	Štvorica rytierov sa zoradila do bojového postoja — dvaja a dvaja, jedni proti druhým, kopije vodorovne pod pazuchou, štíty pred sebou — a čakali.

	Vyparádený rytier dal znamenie zástavou, trúby zatrúbili. Kone sa rozbehli proti sebe. Kopije udreli o štíty. Dav mlčí a prizerá sa.

	Rytieri sa znovu stretajú, útočia raz jeden, raz druhý, kým sa niekto nezvalí zo sedla.

	Zrážky sú čoraz prudšie, kone sa vzpínajú, rytieri lapajú dych. Jeden sa zvalil na zem. Jeho spoločník ešte bojuje, ale proti sebe má dvoch, a napokon sa aj on ocitne na zemi.

	
Kráľovnini rytieri zvíťazili. Uhri ich pozdravujú a oni s povievajúcimi zástavami obcválali dav. Ale ten sa na nich díva mlčky a vôbec im neprejavuje uznanie.

	— Keby sa to bili naši učni na Markovom námestí, tak by človek aspoň vedel, s kým má do činenia. Ale títo tu s hrncami na hlave, ved ani nevieš, či je to človek, alebo nie, — vravia si Gričania a Kapitulčania akoby na ospravedlnenie.

	Znovu prichádzajú ďalší bojovníci a je ich šesť — traja a traja proti sebe.

	Nové znamenie ich všetkých vzrušilo. Gričský hlásateľ beží ako blázon popri zástupoch, čosi kričí a mieri k stanom. Dav sa obzerá za ním, kde sa zjavil rytier na koni s modrou zástavou.

	Gričský sedlár vysvetľuje:

	— To je Ivan Okičský. A tam za ním pod červenou zástavou Pavol Babonič a pod zelenou Miho Zagorský.

	Dav okamžite oživol, v očiach sa mu zablysla veselosť. Ozvali sa výkriky:

	— To sú naši! Poďme!

	Za troma chorvátskymi kniežatami prichádza trojica uhorských rytierov a všetci šiesti sa zoradia pred kráľovnou.

	— Budeme sa biť v mene vznešenej kráľovnej, — povedali Uhri a sklonili kopije.

	— Bojujem v mene kňažnej Orchidy, — ohlásil sa Ivan Okičský. Kráľovná sa pozrela na bána Joachima. Orchida pošepla Dorii:

	— Zvíťazí váš brat, kňažná?

	— Dúfam, — odpovedala Doria.

	— Idem do boja v mene okičgradskej kňažnej, — zvolal Pavol Babonič.

	— Ja v mene kňažnej Hodušovej, — ohlásil sa Miho Zagorský.

	Uhorskí súperi sa postavili proti domácim kniežatám.

	Dav sa derie dopredu. Gričská stráž a kráľovské vojsko ho zadržiavajú.

	— Uh, keby naši zvíťazili!

	Bojovníci sa pustili proti sebe, kopije narážajú do štítov a do železných košieľ, každý dotyk sa ozýva v žilách davu. Uhri sa rozbehli a ľud kričí:

	— Do toho, rytieri Chorváti! Do toho!

	Uhri galopom zaútočili na domácich rytierov, zápasia, bojujú. Keď sa niektorému potkne kôň, prichádza na pomoc iný a znovu sa všetci traja vrhajú na protivníkov. A dav akoby sa bil s nimi, povzbudzuje chorvátskych rytierov.

	Mihovi Zagorskému praskla kopija. Ľudia sa zarazili. Čo bude? Keď to zbadali Uhri, zaútočili ešte nástojčivejšie. Babonič a Ivan Okičský zostali sami. Bránia sa zo všetkých síl. Uhri útočia kopijami na Ivana Okičského, no jeho štít ich pohotovo odráža. Zaprel sa do strmeňov a zrazu zaútočil on. Kopije sa lámu, kone vzpínajú…

	Babonič sa vrhol na protivníka svojím mohutným, silným telom ako najťažší štít a zvalil jedného Uhra.

	Ivan Okičský sa rozohnal a zhodil oboch ďalších, jedného po druhom.

	Dav reve, Gričania aj Kapitulčania sa vyrútili za víťazmi, ale strážcovia poriadku ich zadržali.

	Orchida vstala. Tvár má rozpálenú. Víťazi stoja pred kráľom a kráľovnou, prijímajú ich pochvaly. Doria kýva bratovi a Baboničovi.

	— Pokračujte, — zakričal kráľ Ivanovi Okičskému. — Zhodili ste dvoch, tak si ešte zmerajte sily s jedným z mojich najlepších rytierov, s Ištvánom.

	Ivan Okičský podišiel ku kráľovi a ukázal mu pravú ruku.

	— Vznešený kráľ, rád by som vyhovel vášmu želaniu, ale pozrite, poranil som si ruku.

	Doria sa zľakla a vykríkla.

	— Knieža, — ozvala sa kráľovná, — rýchlo ránhojiča!

	— Hneď idem do svojho stanu, nech ma obviažu, — odvetil hlasom, ktorý prezrádzal potláčanú bolesť.

	— Aká škoda! — vzdychla si Orchida a pozrela na Doriu.

	Víťazi odcválali, radostne pozdravovaní výkrikmi davu.

	Znovu vystúpil naparádený rytier a po ňom sa ozvali trubači, aby všetkým ohlásili, že nasleduje hodinová prestávka. Keď si diváci oddýchnu, bojové hry budú pokračovať.

	Ľudia si šli zajesť a napiť sa. Na lúke sa zjavil človiečik v úzkych nohaviciach a v akomsi podivnom plášti. Čosi vykríkal, bláznivo poskakoval a škľabil sa, no ľudia mu vôbec nerozumeli.

	— Dvorný blázon, — vysvetlil bánov človek, na čo sedlár poznamenal:

	— To je dobrý kráľ! Ešte aj bláznov chová na svojom dvore.

	O chvíľu pozornosť ľudí upútal chlap v rytierskom oblečení. Pricválaľ na parádne vystrojenom somárovi. Aj na hlave má somársku hlavu namiesto šišaka. V pravej ruke rukoväť z vŕby, na konci nej hrot kopije. V ľavej plátenný štít s erbom. Somár beží naokolo. Uragán smiechu lomcuje davom. Chlap napodobňuje rytiera, zastane uprostred a začne robiť pohyby, akoby bojoval. Kopijou prebodne plátenný štít a vyzdvihne ho do výšky.

	— Počujte, Gričania a Kapitulčania! Som Rudolf Habsburský. Zvíťazil som v súboji s najudatnejším rytierom chorvátskeho kráľovstva. Aj dievča som mu vzal, aby som ho potupil.

	Ľudia sa smejú, kým rytier vytiahne spod prikrývky na somárovi slamou vypchaté vrece ponavliekané v ženských šatách. Výbuchy smiechu nemajú konca-kraja. Kráľ sa drží za boky a zvíja sa od smiechu. Komediant obehol dookola sprevádzaný ohlušujúcim revom a chechotom. Kráľ mu kývol rukou, aby podišiel bližšie. Chlap na somárovi zastal pred tribúnou a kráľ naňho zvolal.

	— Sem sa, božský komediant! Tu máš, vypi si z kráľovskej čaše, nech svet vidí, že tvoja hlava je rozumnejšia ako nejedna hlava kráľových hodnostárov.

	Komediantský rytier obrátil somársku hlavu smerom k Joachimovi a cez somársku papuľu si vlial do úst víno.

	— Komediant, — povedal kráľ, — musíš prísť na dvor a rozveseliť ma.

	Komediantský rytier odchádza popred tribúny, obráti sa k Dorii a ide ďalej. Bán Joachim zíde k nemu a v hakote smiechu mu zatrúbi do uší:

	— Tomo, to mi zaplatíš!

	— Vy mne budete platiť! Palác na Kapitule je môj, veď ho teraz aj potrebujem, keď mám snúbenicu na Griči. Či ste sa nestavili?

	Všetci sa vrátili na svoje miesta a čakali na pokračovanie turnaja.

	Pricválali uhorskí rytieri, keď sa tu zrazu zjavil rytier na koni, v drôtenej košeli, v sivom brnení, s červeným erbom na prsiach a so strieborným sokolom na prilbe.

	— Rytier Sokol?… Sokol ide? — úctivo vzdychal vzrušený dav.

	Rytier docválal so svojím sivkom pred kráľovský pár. V ruke má bronzový štít s erbom uprostred: strieborný sokol s vystretými krídlami a so zlatou korunou v zobáku.

	Kráľ a Orchida hľadia naňho vyvalenými očami.

	— Nepoznáme jeho erb, nemôže sa zúčastniť na turnaji, — vyhlásil vyfintený rytier, len čo sa pozrel na štít prišelca.

	— Môj erb je starší ako všetky erby, — povedal rytier, — preto nie div, že ho nepoznáte.

	Potom sklonil pred kráľovnou kopiju aj tvár zakrytú kovovou kuklou.

	— Najvznešenejšia kráľovná má právo rozhodnúť, či môžem vstúpiť do radov bojovníkov, alebo nie. A prisahám, že som šľachticom nielen rodom, ale aj dušou a srdcom.

	V očiach kráľovnej sa čosi zablyslo, keď pozorovala neznámeho rytiera.

	— Nech sa ukáže, — zvolal ktorýsi uhorský rytier.

	— Nik z vás sa neukazoval pred ľuďmi a pred vznešeným kráľom, — odvetil mu rytier.

	— Nech je, kto chce, bráni siroty a každú neprávosť! Prečo by nemal zápasiť. Do toho! — kričia Gričania zo všetkých strán.

	Ľudia napäto očakávajú odpoveď. Kráľovná hlasno prevravela:

	— Rytieri neklamú. Verím, že je z urodzeného rodu a že jeho erb je ozajstným šľachtickým erbom. Dovoľujem mu zúčastniť sa na turnaji.

	— Nech žije kráľovná! — zvolali ľudia lemujúci poľanu. A keď kráľovná po prvý raz počula volanie na slávu, ktoré patrilo jej, celá spokojná sa pozrela na Joachima. Očividne ho to potešilo a upokojilo.

	— V mene ktorej dámy idete do boja, rytier? — spýtal sa vyparádený rytier, ktorý dbal na priebeh turnaja.

	— V mene tej, čo vládne mojím srdcom. Jej vlasy sú čierne mraky, oči ako noc, v ktorej sa ligocú hviezdy jej zreníc.

	— Aké je jej meno?

	— Ja ju volám Astra, čo značí hviezda, lebo je najkrajšia, najskvelejšia na božom nebi a jediná v mojom srdci.

	Kráľovnin pohľad blysol do priezoru rytierovej prilby, z ktorého žiarili jeho zrenice. Orchidino telo sa zachvelo vášňou, čo v nej vzbudil rytierov hlas. Pri pohľade na kráľovnú pocítila žiarlivosť.

	Rytier neodišiel, ale pokračoval:

	— Vznešená kráľovná, dovoľte, aby som sa obrnil ešte jedným brnením, aby som určite vybojoval víťazstvo svojej Astre. Dovoľte mi, aby som si pozval šťastie.

	— Neviem, čo zamýšľate, no všetko vám dovoľujem. Rytier obrátil koňa a zvolal:

	— Gričania a Kapitulčania, kde je dievča, čo nosí šťastie?

	Odpovedajú mu prekvapené pohľady. Zdvihol kopiju a ukázal na koniec davu; kde stojí utiahnutá Tajana.

	— Dievčina, nemôžem sa k tebe dostať. Poď!

	Celá sa roztriasla a čierny mních za ňou šepkal:

	— Choď a počúvaj! Urob, čo ti povie.

	Vzrušení a zvedaví ľudia sami tlačia Tajanu dopredu, chcú počuť a vidieť, čo to má značiť.

	Tajana akoby celkom stratila vedomie, vyšla na lúku pred rytiera. Tisíce očí sa upiera na čiernovlasé dievča v tmavých šatách. Rytier sa k nej ozval tak hlasno, aby ho všetci do jedného počuli:

	— Múdry človek mi povedal, že nosíš v sebe šťastie, a ja tomu verím. Buď taká láskavá, dotkni sa mojej kopije aby bola v boji silná a obratná.

	Ako vo sne k nemu zdvihla ruku a chytila kopiju.

	— Teraz sa dotkni môjho štítu, aby ma pevne bránil, a môjho sedla, aby ma pevne držalo.

	Ako omámená robila všetko, čo chcel, a vyľakane sa pred seba dívala. Dav, kráľovský pár, dvorania a kniežatá pozorne sledovali každý pohyb jej ruky.

	Rytier Sokol sa poďakoval a zvolal:

	— Teraz som si istý víťazstvom. Kto so mnou pôjde? Ja budem bojovať sám, vy môžete byť, koľkí chcete.

	Všetci sa zarazili. Uhri sú zmätení. Obrátili kone a radia sa.

	— Sokol je náš, Chorvát! Nech si vyberie nejakého Uhra a nech ho poriadne vyperie.

	V tej chvíli sa zjavili traja rytieri. Sokol sa postavil proti všetkým trom.

	Ozvali sa trúby a traja uhorskí rytieri zaútočili na Sokola.

	Ktorýsi z Uhrov vrazil doňho kopiju. Svoju spustil nabok a celou silou nečakane udrel prostredného bojovníka, ktorého to tak prekvapilo, že spadol zo sedla.

	Jeden je porazený. Ale Sokol sa hneď vrátil a zaútočil. Štíty sa zrazili, ľudia sa zachveli od strašného nárazu. Dve kopije protivníkov bijú do Sokolovho štítu. No on sa bráni a sedí v sedle, akoby s ním bol zrástol. Uhri sa stiahli a potom zaútočili ako blesk z neba.

	Sokol im pricválal v ústrety, zrazili sa. Ľuďom sa zdá, akoby sa navzájom rozmliaždili a vklinili do seba. Sokol zostal v strmeňoch, ani sa nepohol. Potom sa znovu rozišli a zaútočili, on sám a oni dvaja. Keď sa zrazili, kôň pod Sokolom trochu stratil rovnováhu. Dav ani nedýcha, čaká, čo sa stane. Rytier Sokol sa vzoprel a vrhol sa na protivníkov. Jeden sa skotúľal na lúku a druhý sa v ostatnom návale zlosti hodil na Sokola, ale ten ho kopijou zvalil z koňa. Uhor zostal visieť v strmeňoch.

	Ozvali sa radostné výkriky. Ľudia zdvihli ruky, tváre im horia, oči sa ligocú. Iba kráľovná pobledla. Ruky sa jej chvejú, zahaľuje sa do plášťa, hoci slnko páli, aby zakryla pred zrakmi divákov zimnicu, čo otriasa celým jej telom.

	Dav prerazil vojskom aj strážami, obklopil Sokola ako more ostrov. Kráľovské vojsko s námahou rozohnalo ľudí a rytier odcválal pred kráľa, kráľovnú a dvorných hodnostárov.

	— Hviezda môjho života, Astra, bil som sa pre teba! — zvolal.

	Orchida sa zachvela a jej oči, akoby sa pýtali: som to ja? Kráľovná sa usmieva na víťaza a máva mu v presvedčení, že je to ona.

	Sluhovia priniesli zlatom okované sedlo. Rytier zišiel z koňa a pokľakol. Kráľovná mu položila ruku na prilbu, čím ho uznala za víťaza, a potom mu odovzdala odmenu.

	— Nech sa odkryje, — ozval sa Joachim. — Ak je rytier a víťaz, nech nám ukáže svoju tvár.

	— Musí sa odkryť! — kričia uhorskí rytieri a kniežatá prisviedčajú.

	Rytier využil krik a poprosil kráľovnú:

	— Najkrajšia kráľovná spomedzi všetkých kráľovien, nedopusťte, aby som sa musel odhaliť. Ja viem, že ma vypočujete.

	— Ak sľúbite, že odhalíte svoju tvár iba mne.

	— Iba vám, kráľovná moja.

	— Kde a kedy?

	— V Plebánovej veži zajtra podvečer. Vyhovorte sa, že chcete vidieť vežu, v ktorej sa zjavuje kumánsky duch.

	— Prídem, rytier.

	Kráľovná zdvihla ruky a nahlas povedala:

	— Ako kráľovná som prejavila rytierovi pred bojom dôveru. Keby som od neho teraz žiadala dôkaz, že je zo vznešeného rodu, bola by to urážka víťaza.

	Nesmierna radosť zachvátila ľud, ktorý začal vyvolávať na slávu kráľovnej a rytiera:

	— Nech žije kráľovná! Správne! Nech sa neodkrýva.

	Vystretý a hrdý víťaz obišiel naokolo celú lúku, mávajúc kopijou, na ktorú mu štítnik pripevnil zástavu. Zrazu z plného hrdla zvolal:

	— Dievča, šťastena, ďakujem ti, že si mi dala svoje šťastie! Prinieslo mi víťazstvo!…

	Ako vietor, ktorý sa opiera o prúd rieky, tak sa na tieto slová obrátili všetky mysle, všetky city, všetky tváre k Tajane. Všetci ju hľadajú.

	— Kto je to dievča? — spýtala sa kráľovná Dorie.

	— Vznešená kráľovná, je to moja slúžka, katova dcéra.

	— Alebo je rytier taký neprekonateľný, alebo ona naozaj má čarovnú moc!

	Kráľovná sa zdvihla, že sa prejde pomedzi rozostúpený dav, aby upútala na seba pozornosť a sympatie ľudu, ktoré si získala svojím rozhodnutím. Naraz však nastala trma-vrma. Ľudia sa ocitli uprostred lúky a nedbali ani na kopije kráľovského vojska, ani na kráľovnú, ani na kráľa. Inštinktívne obstúpili vystrašenú Tajanu. Rukami sa dotýkajú jej tela. A ona stojí ako skamenená, cíti, že dav jej trhá šaty na kúsky, chlapi jej nožmi odrezávajú čierne vrkoče, iní sa jej dotýkajú rukami.

	Všetci sa na ňu vrhli. Akoby bol z neba spadol poklad, trhajú sa, kto viac uchmatne. Každý chce niečo zo šťasteny, aby si mohol odniesť so sebou kúsok šťastia.

	Medzi dav, ktorý sa bije o Tajanu, pretisol sa rytier Sokol. Vytrhol im ju z rúk, zdvihol ju a odniesol.

	— Alžbeta! — zvolala Orchida. — Pozri, on ju nesie na rukách… on ju nesie!

	Kráľovná mlčí, ale jej oči sú plné závisti.

	— Tá sa má! — zašepkala zlostne.

	Tajana mu leží na rukách ako dieťa s tvárou obrátenou k nebu. Nevidí nič okrem modrej oblohy a slnka, ktoré sa kdesi v diaľke za horami chystá na odpočinok. Dole pod sebou počuje huk a cíti sladké omámenie z čohosi podivného, nejasného a nepochopiteľného. Jej veľké čierne oči osvetľuje červeň slnka, zaplavujúca gričské hradby.

	Dav sa hrnie za rytierom, ktorý mu unáša dievča. Zoskočil zo sedla, zaniesol ju do svojho stanu a prikryl jej dotrhané šaty plášťom.

	Rozstrapatená, omráčená zostala ležať. Nevládala sa pozbierať a iba vychutnávala čudnú, nevysvetliteľnú udalosť.

	— Ako ti je, Tajana? — spýtal sa rytier.

	Čierne oči sa obrátili k rytierovej prilbe a spod dlhých mihalníc sa zahľadeli do otvorov, ktorými sa na ňu upieral jeho starostlivý pohľad.

	— Dobre mi je. Veľmi dobre.

	Oči jej vraveli oveľa viac. Rytier sa obzrel. Ľudia sa tlačili okolo stanu, až musel vyjsť a zvolať:

	— Beda tomu, kto sa dotkne rytierovho útulku!

	Slová víťaza vzbudili rešpekt a ľudia trochu ustúpili, ale vyčkávali ďalej.

	— Ustúpte kráľovskému dvoranovi, — ozvali sa zrazu vojaci, kliesniaci cestu pánovi, ktorý pristúpil k rytierovi, čosi mu pošepol a vošiel do stanu.

	— Dievča, kráľ si želá, aby si zajtra stála pri ňom, keď bude hrať v kocky. Stále prehráva a teraz dúfa, že mu pomôže tvoje šťastie. Budeš stáť pri ňom, aby si mu priniesla šťastie v hre, — povedal dvoran.

	— Je zmätená, lebo ju napadli, — vysvetlil rytier a dvoran opustil stan.

	— Čo povie pustovník Drahoša, ak pôjdem? — spýtala sa ticho.

	— On to dovolil.

	— Čože? Vari je tu?

	— Hej, bol medzi ľudom a vie všetko. Chce, aby si šla na dvor a priniesla kráľovi šťastie v hre…

	— A ak mu ho neprinesiem?

	— Nepochybuj o tom, Tajana. V tebe je šťastie. Keby nie teba, nikdy by som nezvíťazil nad troma rytiermi. Spoliehal som sa len na teba, — vravel a hľadel jej rovno do očí. — Zapamätaj si, čo ti hovorí rytier, ktorý bol k tebe vždy dobrý. Prinášaš šťastie každému, kto je s tebou. Každému, pod koho strechou si, a každému, komu ho želáš. Ver tomu, lebo je to pravda, a povedal to aj pustovník pred kostolom. Veríš?

	— Verím, — odvetilo dievča pevným hlasom zahľadené kamsi, kam nedovidí, do čohosi, o čom jej vravel, pre čo za ňou ľudia len pred chvíľou vystierali ruky a čo ju napĺňa nejasným tušením.

	Zvonku dolieha čoraz silnejšia vrava a hluk.

	— Zasa ti ľudia nedajú pokoj. Rozoženiem ich, aby si mohla ísť domov. Peter, — zvolal na sluhu, ktorého hlava sa zjavila vo vchode do stanu, — staň si tu a dávaj pozor, nech sa jej nik nedotkne.

	Tajana, zamotaná do rytierovho plášťa, sa utiahla v stane a počúvala, ako sa stráca vrava národa v diaľke. Chlapec, ktorého nechal rytier, aby na ňu dával pozor, stál v kúte a prezeral si ju. Zrazu si vykrútil svetlé fúzy, vypol širokú, mocnú hruď a náhlivo sa jej spýtal:

	— Počuj, dievča, nešla by si za mňa?

	— Prečo?

	— Páni, tí nie sú pre teba. Stále ti budú vyčítať, že si katova dcéra, a ja by som si ťa hneď zobral. Priniesla by si mi šťastie. Chcel by som, aby mi všetko šlo od ruky ako dnes môjmu pánovi.

	— Ty si jeho sluha?

	— Hej. A on je najlepším pánom na svete.

	— Ty vieš, kto je to?

	— Viem. Nik iný to tu nevie okrem mňa. Ale nepýtaj sa ma na to, lebo ti to nemôžem povedať. Jazyk by mi vyrezal.

	— Videl si ho bez kukly na tvári?

	— Niečo som aj videl, no znovu ti vravím: za nič na svete by som nepovedal, aký je.

	— Čo tam po tom, aký je, mne je to jedno.

	— Tebe je to jedno, ale tej, čo ho dostane, to možno nebude jedno.

	— A ktorá ho dostane? — spýtala sa Tajana.

	— To vie iba on a možno aj ona.

	— A ak je už vydatá?

	— Tak bude jej milencom a aj tak ju bude mať.

	— Mal by si sa hanbiť, že tak škaredo vravíš o svojom pánovi. On by nikdy neurobil niečo také. Nikdy!

	— No dajsamisvete, taký veľký hriech! — usmial sa sluha. — Je mladý a ohnivý, nie je stvorený za mnícha. Ale odpovedz hneď, kým sa nevráti. Šla by si za mňa? Je pravda, že si katovou dcérou, no máš v sebe šťastie, všetci sme to videli, a budem k tebe dobrý.

	— Nepôjdem za nikoho.

	— Vysoko rúbeš. Myslíš, že si ťa vezme šľachtic? Iba pod vŕbou!

	Vonku sa ozvali kroky a štrngot ostrôh. Sluha sa pobral k východu.

	Rytier sa vrátil. Tajana sedela zahalená v jeho vyšívanom plášti.

	— Prepáčte, mám na sebe váš plášť. Som celá dotrhaná.

	— Len si ho nechaj, teraz budeš mať dosť šiat, krásnych a drahých. Aj boháči budú za tebou blaznieť.

	— Ja nepotrebujem nikoho.

	— A ak ťa popýta nejaký bohatý šľachtic, aby si mu priniesla do domu šťastie?

	— Odmietla by som ho.

	Vonku okolo stanu bolo už ticho. Rytier si vzal štít, že sa pripraví na odchod. Tajana sa zadívala na jeho priezor a potichu sa ho spýtala:

	— Čo povedala Astra, v ktorej mene ste bojovali?

	— Prečo sa pýtaš?

	— Myslím, že bola hrdá a šťastná, keď vás videla.

	Rytier si vzdychol:

	— Nechaj to, nepripomínaj mi, čo nikdy nebude, ani nemôže byť. Nikdy…

	— Aký máte smutný hlas!

	— Aj srdce. Poďme, — povedal, — odprevadím ťa.

	— Pôjdem sama. Dosť som vám narobila starostí.

	— Sú väčšie starosti, Tajana, oveľa väčšie, čo ma ešte čakajú.

	Dievčina vyzerala, akoby sa chcela rozplakať. Chvíľu sa naňho dívala a potom sa spýtala:

	— Sužujú vás starosti? Ťažko je vám pri srdci? Prečo, keď ste taký dobrý?

	— Čo ty vieš, aký som? Zlý som, veľmi zlý.

	— To nie je pravda!

	— Naozaj si to presvedčivo povedala. No nie je všetko, ako si predstavujeme. Nie som dobrý, Tajana, vravím ti pravdu, nie som…

	Hľadela pred seba a nevedela, čo povedať. Rázne sa obrátil, vzal kopiju a štít.

	— Poďme, dievča!

	Ani sa nepohla z miesta a dívala sa za ním. Rytier sa na ňu obzrel.

	— Ty nepôjdeš?

	— Prosím vás, — ozvala sa potichu, — povedzte mi, čo je to, o čom ste pred chvíľou tak smutne vraveli, že nikdy nebude, ani nemôže byť?

	— Prečo sa ma na to spytuješ?

	— Rada by som to vedela, veľmi rada.

	— Prečo nemôže byť? Nuž prečo?! Lebo hora nemôže do doliny, rieka na breh a hviezda na zem.

	Sklopila oči a odkväcla ako kvet ošľahnutý mrazom.

	— Moje dobré dieťa, mali by sme ísť. Počkaj, dám ti osedlať koňa, aby sa ti sedelo ako na posteli.

	Tajana osamela. Vykukla zo stanu, pri ktorom ešte stále stál Peter. Potiahla ho za rukáv. Poslúchol a vošiel za ňou.

	— Ja viem, ako vyzerá tvoj rytier. Jeho tvár je zohavená…

	— Tebe sa odkryl?

	— Však je tak, ako som povedala? Preto si skrýva tvár. Keby ho videla ona, stratil by jej priazeň, a preto nemôže byť tak, ako chce — aby ho milovala.

	— Zvyčajne sa mi nezdôveruje so svojimi záležitosťami.

	— Pred chvíľou si mi povedal, že by si si ma vzal za ženu…

	— Namojhriešnu!

	— Keby som sa za teba vydala, kam by si ma odviedol?

	— Kam inam ako ta, kde som doma — do zámku svojho pána. Priniesla by si nám dosť šťastia, mne, ako aj môjmu pánovi.

	— Aj jemu? Áno, bolo by pri ňom šťastie a dosiahol by, po čom tak túži. Nebol by už smutný. Zaľúbila by si ho, nech už by bola jeho tvár hocijaká. Dala by mu svoje srdce. Prinesiem mu šťastie.

	— Akosi ti zrazu priveľmi záleží na mojom pánovi!

	— Bránil ma, keď ma prenasledovali. Som jeho vďačnou dlžníčkou. Čo iné mu môžem dať ako šťastie, ktoré v sebe nosím?

	— Nežartuj. Pred chvíľou si mi povedala, že sa za nikoho nevydáš.

	— A teraz vravím: pôjdem za teba. Ibaže sa o tom pred sobášom nesmie nik dozvedieť, ani tvoj pán.

	— Nech oslepnem, onemiem, nech ma šľak trafí, ak to poviem. Aký šťastný bude môj pán, keď ťa nájde pod svojou strechou! A bude dosť šťastia pre mňa, aj pre pána. A kedy mám po teba prísť a kam?

	— Musela by som sa najprv vykúpiť od svojej panej, ale nemám čím.

	— Ľahká pomoc. O dva týždne prinesiem peniaze.

	— Dobre. A čo ešte treba na sobáš?

	— Ozaj, ohlášky a plebán. Všetko zaplatím.

	— Nájdeš ma v bánovom paláci na Griči. Rozumieš?

	— Čoby nie! Takú krásku si možno vziať, aj keby neprinášala šťastie, — odvetil a premeral si ju od hlavy po päty.

	Akoby jej táto poznámka čosi pripomenula. Zvraštila obočie. Keď zazrela jeho jasné oči, prehnali sa jej hlavou temné myšlienky. Napokon zdvihla hlavu.

	— Počúvaj. Prinesiem ti šťastie, ale dávaj dobrý pozor. Budem ti ženou iba pred oltárom. Ani v mysli sa ma nedotkneš!

	— Načo mi potom žena? To tak nejde.

	— Zaprisaháš sa mi pred oltárom. Ale aby si vedel: ak sa pokúsiš prekročiť prísahu, uvalím na teba kliatbu všetkého zlého a budeš väčší chudák ako šľakom trafený. No ak dodržíš slovo, zahrniem ťa šťastím na každom kroku.

	— Tak nič. Nechcem. Nechaj ma!

	— Len aby si sa neprenáhlil! Veľmi mi na tebe záleží. Ľudia vravia, že ak niekto nosí v sebe čarovnú moc šťastia, dosiahne všetko, čo sa mu zachce. Ale ak ty nechceš, dobre, urobím ti po vôli.

	— A stanem sa desiatnikom alebo azda kastelánom svojho pána?

	— Hej, staneš sa.

	— Eh, nech mi ruka uschne, ak sa ťa dotknem! — A chlapcove oči sa zaleskli lákavou vidinou budúcnosti.

	Rytierovo volanie vytrhlo oboch z rozhovoru.

	Tajana vyšla pred stan. Rytier ju zdvihol do sedla.

	— Hľa, na Griči pečú vola, — povedal a popohnal svojho sivka spolu s Tajaniným koňom ku Griču.

	Na celý kraj zaľahol súmrak. Spoza gričských hradieb sa do noci dvíhal žeravý dym z ražňov.

	ŠŤASTENA TAJANA

	Padol prvý večerný súmrak. Pod hradbami obklopujúcimi Plebánovu vežu zastali dvorania na koňoch. Po jednej strane kráľovnej je Orchida, po druhej Doria. Dvoran Rufa priskočil k svojej panej a pomohol jej zísť z koňa.

	— Hneď sa vrátim, Orchida. Kňažná ťa zabaví.

	V hradbách sa otvorili malé dvercia, do ktorých vošla kráľovná s Rufom, kým sprievod čakal vonku. Sestra kráľovnej Orchida sa akosi podozrievavo poobzerala a napokon sa spýtala Dorie:

	— Kňažná, prečo sa šla kráľovná pozrieť na ducha vo veži?

	— Lebo sa nebojí.

	Kumánska kráľovná sa díva na múry a je nepokojná. Čas sa míňa. V hradbách sa otvorila železná brána. Vyšiel z nej čierny mních, bránu nechal dokorán otvorenú, pomaly pristúpil k Dorii a úctivo sa poklonil.

	— Vznešená kňažná, keby ste mi podali ruku, povedal by som vám, čo čaká vašu urodzenosť v budúcnosti.

	Chvíľu váhala, ale potom odmietla, akoby sa bála počuť jeho veštbu.

	— Ďakujem, zbožný mních. Lepšie je, ak ju nepoznám.

	— Možno mladá kňažnička bude odvážnejšia, — povedal a pozrel sa na Orchidu.

	— Chce vám vyveštiť budúcnosť, — vysvetľovala Doria kráľovninej sestre.

	— Ó, nech mi vyveští! — A mladučká kňažná podala mníchovi ruku.

	Chvíľu sa na ňu díval a potom sa jej zahľadel do očí.

	— Je to zlé? — spýtala sa.

	— Nie veľmi. Myslíte na istého rytiera…

	— A on? Myslí aj on na mňa?

	— Myslí, veľmi rád myslí, ibaže vám ho vábi…

	— Kto? — netrpezlivo sa spýtala Orchida.

	— Meno jej ťažko uhádnuť, iba vidím, že je mocnejšia než vy a akoby vám bola akási blízka príbuzná.

	Orchidine oči zosmutneli. Mních pokračoval ďalej, no ona ho už nepočúvala. Len sa dívala, ako sa poblíž brány v hradbách prechádza Belko s koňom sivkom.

	— Kňažná, tento kôň patrí rytierovi Sokolovi? — zvolala.

	— Áno, je to jeho kôň, — odvetil mních namiesto Dorie a doložil: — Rytier je vo veži.

	Dievčina očervenela a zišla z koňa.

	Vo veži kráľovnú čakal rytier. Na hlave mal ľahkú prilbu a na tvári kuklu z tepaných plieškov.

	Keď kráľovná vošla do miestnosti osvetlenej olejovou lampou, zastala pred ním a prezerala si jeho statnú postavu.

	— Dodržala som slovo.

	Rytier iba sklonil hlavu a mlčal. Pristúpila k nemu bližšie.

	— Tak prezradíte mi, kto je to tá Astra s čiernymi vlasmi ako tmavé oblaky a s očami ako hviezdy na tmavom nebi?

	Kráľovná sa pritom pohráva s čiernymi vrkočmi a hľadí naňho svojimi blýskajúcimi sa zrenicami.

	— Nesmiem vysloviť jej pravé meno.

	— Preto, že nosí korunu?

	Rytier mlčí.

	Kráľovná mu položila ruku na prsia oblečené v drôtenej košeli. Rytier zostal chladný a nehybný.

	— Zložte si kuklu. No? Čo je vám? — pýta sa kráľovná ako bez dychu. — Či ste mi nesľúbili, že mi ukážete tvár?

	— Dovoľte mi ešte chvíľu, aby ste ma nevideli.

	— Prečo to odďaľujete?

	— Lebo budem odmietnutý.

	— Krása mužskej tváre je klamná. Krásna postava je väčší majetok než koruna. No, povedzte, poznali ste ma dávnejšie?

	— Poznal, vznešená kráľovná, a dávno som vás zbožňoval.

	— Teraz tu stojíte ako odsúdený a ešte včera vaše oči priam blčali spoza priezoru.

	— Včera moje srdce horelo nádejou, že som jediným vyvolencom šťastia.

	— A dnes?

	— Zistil som, že je to druhý…

	— Naozaj?

	— Zabijem ho, lebo mi je v ceste.

	Jeho slová zneli ako údery meča.

	— Je nebezpečné zahrávať sa s vlastnou hlavou, rytier.

	— Za lásku svojho srdca zložím vám k nohám hlavu.

	Čoraz väčšmi cítila, že jeho slová nerozpaľujú v nej len vášeň, ale získavajú si aj jej srdce.

	— Budete mojím prvým dôverníkom.

	— Chcel by som byť posledným otrokom, ale jediným. Ako smrť kosou by som kosil pred sebou všetkých súperov.

	— Vašu žiarlivosť by mohla utíšiť katova sekera.

	— Aspoň by ma vyslobodila zo zúfalstva. Rozkážte — a moja hlava vám poslúži ako podnožka.

	Je to šibeničník! pomyslela si v očarení, chvejúc sa túžbou po objatí človeka, ktorý chce iba ju, a pritom sa zahráva so svojou hlavou. Celá sa k nemu pritúlila.

	— Od tejto chvíle ste jediným.

	Jeho ruky ju objali a privinuli k sebe, ale vzápätí ju pustil a odtiahol sa.

	— Nie. Medzi nami je on. Moje srdce je plné pochybností.

	— Ešte nikdy v živote som také čosi nepocítila, nikdy, — povedala a v duchu sa spytovala: Azda mi ten neznámy rytier neprirástol k srdcu?

	V tej postave so zahalenou tvárou je čosi záhadné, očarujúce, opojné.

	— Čo chcete robiť? — spýtala sa.

	— Čo som povedal. Zabijem ho.

	— Zakazujem vám to a vravím vám, že iba s pomocou Joachima si ma získate celkom. Na viac sa však nepýtajte a čakajte. Onedlho svitne váš deň, len trpezlivo čakajte.

	— Budem čakať…

	— Môžem vám do tejto veže poslať nejakú správu, tak aby sa nedostala do rúk inému?

	— Iba večer, keď sa tu nad duchom modlí čierny mních. Iní sa do veže neodvážia.

	— Mních je spoľahlivý?

	— Celkom.

	— A teraz splňte slovo a odhaľte svoju tvár, — zašepkala a znovu mu položila ruku na prsia. Rytier sa ešte stále nehýbal.

	— Váhate? Či ste mi to nesľúbili včera? Rytier dodrží slovo.

	— Ťažko je vrhnúť sa do priepasti…

	— Rozpaľujete vo mne túžbu vidieť vaše oči.

	— Pozrite sa do nich. — A sklonil k nej zahalenú tvár. V dierkach priezoru mu planuli zrenice ako dve fakle v tme.

	— Chcem ich vidieť odkryté, celkom odkryté… — šepkala čoraz vrúcnejšie. Ale on bol chladnejší a chladnejší, akoby na niečo čakal, a pritom načúval.

	Za dverami sa ozval Orchidin hlas. Hrmotne otvorila dvere a vletela do polotmavej miestnosti. Kráľovnú od zlosti zaliala červeň.

	— Si nedočkavá, Orchida!

	— Aj ja som chcela vidieť… ducha so psou hlavou, — odvrkla nahnevane.

	— Rytier naňho práve čaká. Vraví, že sa zjavuje až okolo polnoci. Teda odchádzam.

	Keď to povedala, obrátila sa k rytierovi, že mu čosi pošepne, no dievča sa s prostoduchosťou zaľúbených postavilo medzi nich. Kráľovná ju vzala za ruku a bez slova odviedla sestru dolu schodami.

	Orchida jej cestou vyčítala:

	— Prišla si sa pozrieť na rytiera, nie na ducha. Čo si mi v Kamengrade sľúbila, to musíš splniť.

	— Sľúbila som ti za muža brata kňažnej Dorie.

	— Ja chcem iba tohto rytiera.

	— Neblázni. Keď som vošla, bol bez prilby, a presvedčila som sa, že vravel pravdu. Keby mu žena zbadala tvár, utiekla by.

	— Ale ty si neutiekla… Nevezmeš mi ho, budem ti stále v pätách. Vedz, vždy. Ja chcem toho rytiera a nikoho iného!

	Kráľovnú pochytila zúrivosť, ale nepovedala nič, iba sa vrátila k svojmu sprievodu a pokračovala v ceste na Grič.

	 

	V kráľovskej jedálni sa zhromaždili pozvané kniežatá, kňažné, rytieri a dvorania. Kráľ a kráľovná sa s nimi láskavo zhovárali o rytierskych hrách a o chýrnom neznámom víťazovi rytierovi Sokolovi, keď do dvorany vstúpil mládenec strednej postavy, svieži a rumenný. Na parádnom pestrom brnení má na prsiach pripevnený arpádovský erb. Hlboko sa poklonil kráľovskému páru. Kráľ ho objal, pobozkal a predstavil svojim hosťom:

	— To je vojvoda Mačviansko-bosniansky. Môj synovec pricestoval dnes z Mačvy. Je to syn mojej sestry Agnesy a nebohého kniežaťa Ratislavoviča. Veľmi sa ponáša na otca, modré oči zdedil po ňom, ale vlasy má čierne, je to predsa moja krv. Český kráľ ho adoptoval, takého mocného má otčima, — vykladal kráľ a s uspokojením si prezeral synovca.

	Páni sa pozdravili s vojvodom. Potom ho kráľ zaviedol k dámam a predstavil im ho.

	Vojvoda sa poklonil. Keď zdvihol hlavu, pohľad sa mu zastavil na Dorii, ktorá stála ako prvá medzi dvornými dámami kráľovnej. Dlho sa díval na hrdú hnedú krásavicu a nevládal od nej odtrhnúť modré oči.

	Keď to Doria spozorovala, utiahla sa do úzadia. Vojvoda sa ďalej rozprával s kráľom, ale ustavične pritom pozoroval Doriu. Napokon sa spýtal:

	— Ujko, kto je tá prekrásna dievčina?

	— Pozrime sa! Ty si hneď všimneš tú najkrajšiu, — usmial sa kráľ. — To je okičgradská kňažná. Na tú si prikrátky, synovec. Vraví múdro ako chlap a po latinsky jej to ide ako mne. Ak máš odvahu, môžeš sa s ňou pustiť do rozhovoru. Choď!

	— Bojím sa, či mi preukáže tú česť. Nemohli by ste ju poprosiť vy?

	Kráľ priviedol vojvodu k Dorii.

	— Kňažná, vojvoda sa vyzná v skvostoch, nuž chcel by sa zaskvieť v ich lesku.

	Kňažná sa trochu zapálila a vojvoda zostal zmätený. Nevedel, čo povedať. Kráľ ich nechal osamote.

	Vojvoda sa napokon ovládol.

	— Nemajte mi za zlé, kňažná, že sa vám vnucujem. Poprosil som kráľa, aby sa vás spýtal, či môžem dúfať v tú česť, že mi dovolíte priblížiť sa k vám. Kráľ ma pozval na akési rokovanie ohľadom pápežského legáta. Keď som dnes prišiel na Kapitulu, netušil som, že tu stretnem najkrajšie dievča, aké som v živote videl.

	— Je to pre mňa priveľká pocta, vojvoda. Ste však synovcom vznešeného kráľa, láskavosť máte v krvi.

	— Nie voči každému.

	Kráľov komorník určoval miesta hosťom, kde si majú sadnúť pri večeri. Dorii pripadlo miesto hneď za Orchidou. Vojvoda sedel obďaleč.

	Počas celej večere nezaujímalo vojvodu nič iné okrem Dorie. Jej brat na druhej strane stola si pozorne všímal vojvodov obdiv, s akým sledoval každé slovo jeho sestry.

	Po večeri začali pripravovať stôl na hru v kocky. Kráľ si pozval kniežaťa Ivana Okičského:

	— Ako sa máte, knieža? Čo je s vašou pravou rukou?

	Knieža sa pozrel na poviazanú ruku a odpovedal:

	— Cnie sa jej za mečom, ale už to dlho nepotrvá.

	Ku kráľovi a kniežaťovi zrazu pristúpila kráľovná.

	— Knieža, ktosi, kto pozná vaše city, mi všetko vyzradil. V tom boji ste si neporanili len ruku, ale aj srdce. Kráľ, — obrátila sa na manžela, — knieža má rád moju sestru kňažnú Orchidu. Myslím, že jej srdce nezostane chladným, ak súhlasíš. Ja kniežaťu dávam svoj súhlas.

	V ostrej mužnej tvári kniežaťa sa zračí ohromenie.

	Kráľovi to neušlo. Spočiatku mlčal, zvedavo pozoroval kniežaťa a kráľovnú, napokon sa zatváril lišiacky a zvážnel.

	— Trochu si ma prekvapila. Kedy popýtal knieža Orchidu?

	Knieža sklopil oči a mlčal.

	— Kde by nabral toľkú odvahu? Chcela som mu iba pomôcť s prosbou, po ktorej túži…

	— Pozrime sa, taký junák by potreboval pomoc ženy? Čo vy na to, knieža? Ale pravdu!

	— Najjasnejší kráľ, nikdy by som sa neodvážil ani pomyslieť na to, aby som niečo povedal, kým ma viaže prísaha.

	— Prísaha? — spýtala sa kráľovná a cítila, ako sa jej rúca plán čo najskôr zasnúbiť Orchidu.

	— Zaprisahal som sa nebohej matke, že sa ožením až po roku, keď sa presvedčím, že moja sestra je šťastná, či už v manželstve, alebo v kláštore.

	— Vaša matka mala zrejme veľmi rada svoju dcéru, — nespokojne poznamenala kráľovná.

	— To je prirodzené, — ozval sa kráľ, — a ja súhlasím s vašou odpoveďou, knieža. Teda o rok sa prihláste, ak vás aj naďalej bude srdce tiahnuť k mladej Orchide.

	Knieža ich opustil a kráľ sa pozrel na manželku.

	— To bol Joachimov nápad?

	— Nie je jeho vecou starať sa o moju sestru. Povedali mi, že knieža blaznie za Orchidou.

	— Tak si nezaslúži iné, ako aj naďalej zostať bláznom. Neželám si toto manželstvo.

	Kráľ nechal kráľovnú a zamieril k hosťom.

	Ivan Okičský stál pri sestre a rozprával jej, čo sa stalo.

	— Ty to vieš, Doria, že som sa zaprisahal. Keď sa ťa budú pýtať, musíš povedať pravdu.

	— Nechápem, prečo ťa s ňou chce oženiť, keď sa zblaznela do víťaza rytiera Sokola. Všetko som pochopila pred Plebánovou vežou. Nepáči sa mi na dvore, Ivan.

	— Viem, ale musíš vydržať. Buď opatrná, tvár sa, že nič nevidíš. Chcel by som vedieť, či kráľovná nespomína knieža zo Zvonigradu.

	— Od toho večera, keď ho kráľ vyslobodil z temnice, nespomenula ho ani slovom.

	— Zajtra má prísť na rokovanie, kráľ ho pozval. Na dnešok sa ospravedlnil pre chorobu.

	— Nebol ani na rytierskych hrách. Prečo?

	— Stratil priazeň kráľovnej, keď ho kráľ oslobodil.

	— Prečo?

	— Lepšie, ak to nevieš. Už je všetko prichystané na kocky a kráľ bude chcieť pozvať Tajanu. Ale ešte sa pozri, Doria, vojvodove oči sa stále upierajú na teba.

	— Nepatrí sa na dievča, aby si to všímalo.

	— Nie je dotieravý, ale očarený, a červenie sa ako dievča. Vravia, že je veľmi dobrý k svojim poddaným v Bosne. Nie div, je to slavónska krv.

	— Je najpríjemnejší zo všetkých členov kráľovskej rodiny.

	— Najpríjemnejší mládenec v tejto dvorane?

	— Priznávam. Ide k nám. Nenechaj ma s ním osamote.

	— Dvorí ti, sestrička?

	— Od prvej chvíle.

	— Nie je to nijaké nešťastie, ale zostanem pri tebe.

	Vojvoda k nim úctivo pristúpil.

	— Mohol by som dúfať, že budem môcť kňažnú počas hry v kocky zabaviť?

	— Moju sestru teší vaša ponuka, vojvoda, — odvetil knieža a Doria to potvrdila úsmevom.

	Kráľ zatlieskal. Sluhovia sa zbehli, spoločnosť stíchla.

	— Ku kockám, vznešení páni. Kňažná, kde je to vaše zázračné šťastie?

	— Čaká vonku, vznešený kráľ. Mám ju priviesť?

	Kráľovná sa trochu zamračila.

	— Katovu dcéru uvádzaš medzi vznešené dámy a pánov?

	— Neberiem ju sem, aby robila spoločnosť dámam, ale ako amulet ku kockám. Kňažná vraví, že je to veľmi pekné dievča, a tak vznešení páni budú spokojní a vznešené dámy rovnako pôjdu do vedľajšej dvorany. Dámy, vy dievča nevidíte, ani neviete o tom, že je tu, všakže?

	No dámy neodchádzajú. Aj kráľovná zvedavo očakáva dievčinu, ktorej na rytierskych hrách tak závidela, keď ju víťaz niesol na rukách.

	Na prahu tmavých dverí sa zjavila štíhla dievčenská postava. Hodvábne modro-biele šaty má vyšívané striebrom. Krásna biela pleť tváre, vo veľkých čiernych očiach sa chvejú nevysvetliteľné, hlboké záhady, nezodpovedané otázky a skrytý oheň. Vlasy prirodzené, lesklé, zvlnené.

	Tajana vošla s rukami spustenými vedľa tela. Pohľadom prekvapeného dieťaťa blúdi po čarovnej nádhere vo dvorane. Nevidí nikoho. Všetci naokolo nej sú iba tiene.

	Hostia mlčia a pozorujú dievča opradené aureolou nadprirodzenej moci, ktoré prichádza rozsýpať okolo seba šťastie ako rozsievač zrno.

	Tajana zastala. Ticho a uprené pohľady ju prikovali doprostred dvorany. Zdá sa jej, že ďalej nevládze.

	Kráľ sa na ňu díva a čuduje sa:

	— Taká vznešená krása! Ako sa hrdo drží! V tých očiach, v tom tele sa zračí číra ušľachtilosť. Nie, to nie je dedičstvo otca hrdloreza.

	Tajana očami hľadá Doriu, pri ktorej po ľavej strane stojí vojvoda, jediný človek, ktorý sa nepozerá na nič a na nikoho okrem kňažnej.

	Keď Tajana zbadala úsmev svojej panej, osmelila sa a vykročila, kam jej ukázal kráľov dvoran.

	Potom sa poklonila kráľovi a mlčala ďalej.

	— Chceš mi priniesť šťastie v hre? — spýtal sa jej kráľ.

	— Hej, — odpovedala mu.

	Páni sa poponáhľali zasadnúť okolo stola. Dámy sa usadili vo vedľajšej dvorane, ale ešte stále nazerajú otvorenými dverami do miestnosti, kde sa bude hrať v kocky.

	Tajana stojí za kráľovým kreslom. Sklopila oči. Toľko panstva a ich pohľady ju zmiatli.

	— Dotkni sa mojej pravice, — prikázal kráľ Tajane.

	Placho položila ruku na kráľovu dlaň.

	— Pozrite sa, urodzení páni! — zvolal kráľ. — Rúčka mäkšia a jemnejšia než z urodzenej krvi. Asi ich priveľmi nenamáhala robotou.

	— Vravia, že sa viac potuluje, ako robí, — šepkali si páni.

	— Hovorte nahlas, — napomenul ich kráľ. — Nechápe nič ani v materinskom jazyku, nieto ešte po latinsky. Vraj s rozumom ani zďaleka nie je na tom tak dobre ako s krásou. Ale nosí v sebe šťastie. Koľko zlatiek postavíte, páni? Ja hneď päťdesiat. Kto so mnou ide?

	Peniaze sa kotúľajú po stole. Kocky padajú.

	— Najjasnejší kráľ vyhral! — vykríkol kráľovský palatín.

	— Dobre si poradila šťastiu, dievča. Nepamätám sa, kedy som naposledy vyhral v kockách. Len ďalej. Hrám na dukáty, a vyhrám, — zvolal kráľ tak natešene a presvedčivo, že sa všetci báli, keď mali vytiahnuť peniaze.

	— Zasa vy, najjasnejší kráľ! — vykríkne palatín a pohľady sa čoraz väčšmi sústreďujú na Tajanu.

	Joachim stojí na druhej strane oproti kráľovi. Tvár má vyjavenú, oči zadumané, celý je zaujatý tým, čo vidí, aj tým, čo zamýšľa. Kocky sa kotúľajú, zlato sa hromadí na kráľovej strane.

	— Márna sláva, priniesla mi šťastie, — zvolá kráľ, ktorý stále vyhráva. Tajana všetko sleduje. Oči sa jej lesknú v extáze, že v sebe nosí niečo silnejšie, mocnejšie ako sám kráľ. Celou svojou dušou, každým nervom, každou kvapkou krvi vlieva do kráľovej pravice túžbu, vôľu, príkaz, aby hodil správnu kocku.

	A kocky padali, ako si želala.

	Joachim postrehol za sebou kráľovninho dvorana Kumána Rufu. Dotkol sa ho a odišiel. Joachim sa nebadane vytratil do kráľovniných komnát.

	— Pozvala som ťa, — povedala mu. — Kráľ sa pohrúžil do hry, tak máme chvíľu času poradiť sa. Šikovne som to pred ním narafičila na Ivana Okičského, aby som ho zasnúbila s Orchidou, ale kráľ všetko pokazil. Nechce to manželstvo. Pokladá to za tvoje dielo, a čo chceš ty, to nechce on.

	Joachim zúrivo udrel na svoj meč.

	— Čo mám robiť?

	S predstieranou ľahostajnosťou sa prešla po pokrovci, naprávajúc na ňom hodvábny povlak.

	— Joachim, najlepšie bude, ak všetko necháš na kráľa.

	— Nechať? To vravíš ty, čo si mrela túžbou po moci?

	— Ty si slabý a čo môžem ja?

	— Slabosť nie je vlastnosťou Joachima Pektara, to ti dokážem ešte dnes.

	— Ešte dnes? Ako?

	Podišiel ku kráľovnej a objal ju okolo drieku.

	— Kým som v dvorane pozoroval podivuhodnú kráľovu výhru v kockách, vnukol mi diabol myšlienku, na akú by som neprišiel, keby nie katovej dcéry. Pamätáš sa, kráľ nikdy nevyhrával v kockách, a dnes zhŕňa celý majetok chorvátskych kniežat. To dievča je naozaj živé šťastie. Má v sebe akúsi moc, to je isté. Keby ona vykonala môj plán, aby sme zhodili kráľa, všetko by prešlo šťastne. Nikto by o ničom nepochyboval, jej sa všetko darí.

	— Nechápem, čo zamýšľaš, — odpovedala kráľovná.

	Joachim pristúpil celkom blízko k nej, obozretne sa poobzeral a zašepkal:

	— Dám do vína jed. Rufa ho zanesie kráľovi a povie dievčaťu, aby sa dotklo čaše. Keď sa jej dotkne, kráľ ju vypije a zomrie tak, že nikto nebude o ničom pochybovať. Čo ona vezme do ruky, všetko ide ani po masle.

	— To je dobrý nápad. Iba jej ruka môže šťastne splniť tvoje dielo, ak je jed dobrý.

	— O to sa nestaraj. Zabíja bezpečne v priebehu pol dňa. Idem domov, donesiem ho a ty daj pozor, aby sa hostia rozišli pred tretím ohlasovaním stráží. Ľahni si k Orchide, aby si bola ďaleko od neho. Zajtra ho nájdeš mŕtveho. Hneď potom vyhlásime za kráľa Ladislava a ty prevezmeš vládu, lebo je ešte maloletý. Nikto nebude nikoho podozrievať, keď sa mojej čaše dotkne šťastena.

	— To je v poriadku, iba čo bude potom?

	— Prevezmeš moc. Uhri sú aj tak s tebou. Všetky chorvátske kniežatá zahrniem poctami, aby sme si ich získali.

	— Hej, všetky kniežatá a všetkých rytierov, — zašepkala a jej krásna tvár zažiarila šťastím. — A budú ma brániť kniežatá a rytieri. Ale knieža zo Zvonigradu? Ten bude proti mne aj proti tebe poburovať, Joachim. Mali by sme ho okamžite odstrániť.

	— To vravíš ty, Alžbeta?

	— Pripravil ťa o milú dcérku, je to tvoj nepriateľ. Zverujem ti ho. Rob s ním, čo chceš. No vidíš, aká pochabá bola tvoja žiarlivosť.

	— Lebo láska je silnejšia než rozum.

	— Pokús sa ich v budúcnosti dať do súladu.

	— Teraz mi hneď pošli Rufu a ty choď ku kňažnám. Zavolaj igricov, nech je veselo, a nepribližuj sa ku kockám. Všetko zariadim sám. Dám ti vedieť, až keď sa všetko splní.

	Kráľovnine šaty zašušťali popri ňom. Rozochvená nádejou zašla do dvorany, kde sa ženy zabávali s pánmi, čo nehrali v kocky.

	Vojvoda Béla sedel pri Dorii a okičgradský knieža zabával mladé kňažné okolo Orchidy. Páni v jedálni sa čoraz väčšmi napájali vínom a čoraz prudšie hádzali kocky, či predsa len neoklamú kráľovo šťastie. O pol hodiny sa pomaly vrátil Joachim, zastal si za hráčov oproti kráľovi, prekrížil si ruky a pozoroval hru.

	Jeho bystré oči postrehli Rufu, ako nesie na striebornom podnose zlatú čašu. Joachim sledoval každý jeho pohyb. Mládenec zašiel za kráľov chrbát, zastal vedľa Tajany, potiahol ju za rukáv a vysvetľoval jej, že má vziať čašu a položiť ju pred kráľa. Ona sa však ani nepohla, nič nechápala, iba uprene zízala do kráľových rúk akoby v nejakom sne.

	Rufa ju znovu upozornil, čo od nej chce. Ale márne. Ani sa naňho nepozrela. Pohľadom sa celá vpíjala do kráľa, sledujúc kocku akoby bez zmyslov. Pohrúžená do čara svojej tajomnej moci, s pevnou vierou úporne pozorovala kocku. Joachimovi sa chvejú fúzy a pohľadom povzbudzuje Rufu. Ten po tretí raz chytá Tajanu za rukáv a pokúša sa ju prinútiť, aby položila čašu pred kráľa. Knieža Nikola Gising, ktorý sedí vpravo, pochopil, čo dvoran chce, a vysvetlil mu:

	— Je bláznivá, nechápe, čo chceš. Daj sem. — A vzal čašu z podnosu, položil ju na pravú stranu vedľa kráľa a jeho prázdnu čašu vrátil Rufovi.

	Joachim stisol hrubé pery, akoby nimi precedil sto kliatob. Potom pomaly vošiel do dvorany, kde igrici zabávali dámy. Zastal v úzadí za stolom, na ktorom boli položené malé zlaté čiašky s medovinou a misy s medovníkmi.

	Alžbeta ho postrehla, pomaly zašla k stolu, vzala medovinu, zdvihla ju k ústam, obrátila sa chrbtom k hosťom a spýtala sa Joachima:

	— No čo je?

	— Všetko svoje šťastie sústredila naňho. Nechcela vziať čašu.

	— A čo je s ňou?

	— Gising ju položil pred kráľa.

	— Bohovia! Šťastie je na jeho strane. Bude podozrievať teba a po tebe aj mňa!

	— Tri razy jej Rufa vysvetľoval, aby vzala čašu, ale nechcela. Vari len nie je veštkyňa, žeby zbadala jed v čaši?

	— Vezmi čašu spred kráľa. Bude s nami zle, ak sa jej nedotkla. Nepohnem sa od stola, kým mi neoznámiš, že si ju odpratal.

	Joachim zašiel do dvorany, kde veselo pokračovala hra v kocky, a kráľovná si vzala zo striebornej misy medovník, ktorý nervózne obhrýzala chrbtom obrátená k hosťom. Oči upierala na dvere, kde očakáva Joachima s čašou. Minúty sa vlečú. Zdá sa jej, akoby sa medovníky v jej žalúdku premieňali na kameň.

	Keď zbadala vo dverách bána, ako sa pomaly blíži, odľahlo jej.

	— Prečo si taký bledý?

	— Už sa stalo.

	— Čo? Čo sa stalo? — spýtala sa ako bez dychu.

	— Keď som sa vrátil, čaša bola prázdna.

	— Vypil ju, hoci sa jej nedotkla čarodejnica? Bohovia! Čo teraz? Pýtam sa ťa, čo teraz?

	— Len pokoj, rozvahu a odvahu, — zašepkal a zahryzol do medovníka, aby zastrel stopy vzrušenia, keď zbadal do dvorany vchádzať Nikolu Gisinga.

	— Alžbeta, pozvi ho a ponúkni medovníkmi. Nech všetci vidia, že nemáme medzi sebou nijaké tajnosti.

	Kráľovná kývla mladému kniežaťu, aby prišiel bližšie. Ponúkla ho striebornou misou a spýtala sa:

	— Vy nehráte?

	— Hral by som, keby mi kráľ prepustil katovu dcéru. Začarovala mu ruku. Len neviem, čo na to povie inkvizítor Matijas.

	— Prečo? — spýtala sa kráľovná.

	— Dnes ráno po omši v katedrále mi dôstojný otec Matijas povedal, že to šťastie, o ktorom ľudia vravia, je dielom zlého ducha. Dievča ho nosí v sebe. Poveril ma, aby som kráľa odhovoril od úmyslu priviesť pod svoju strechu tú zlopovestnú hrobárku krivovercov, lebo by ho mohlo stihnúť veľké nešťastie.

	Bán s kráľovnou sa na seba pozreli. Potom sa Alžbeta horlivo pridala:

	— Inakšie to ani nemôže byť. To, čo sa podarilo rytierovi v boji a dnes kráľovi v hre, ani nemôže byť iným než čarodejníctvom, ako vraví dôstojný otec Matijas. Je to svätý človek, tak to vie. Čudujem sa, že ujec dovolil kňažnej vziať to dievča za slúžku.

	— Hlavou rodiny je Doriin brat a ten ju z bratskej lásky slepo poslúcha. Pre ňu mi dorúbal brata Henricha. Chudák, v ťažkých bolestiach si odleží aspoň dva mesiace.

	Joachima v tej chvíli nezaujímal Henrich, a preto zvrtol rozhovor:

	— Počul si, ako kráľovná pred celou spoločnosťou chcela odhovoriť kráľa od toho bláznivého nápadu. Akoby bola tušila, že je v nej zlý duch. Bolo by si treba pohovoriť s palatínom. Ktovie, aké nešťastie môže priniesť kráľovskému dvoru táto stvora.

	— Kráľ je tvrdohlavý a nestará sa o mienku nikoho, — posťažovala sa kráľovná. — Prosím vás, knieža, povedzte palatínovi, aby prehovoril kráľa, nech ju okamžite odpracú z dvora.

	— Najjasnejšia kráľovná, už sme mu to vraveli pred západom slnka, ale márne. Pokúsim sa znovu, ako si želáte, — povedal Gising a vrhol pohľad na mladého vojvodu, ktorý sedel vedľa Dorie a čosi jej živo vykladal.

	— Šťastie, že tu nie je Henrich, — poznamenal Nikola bánovi.

	— Nestaraj sa o to. Kým Henrich vyzdravie, vojvoda už bude ďaleko. Len choď!

	Gising odišiel a Joachim pošepol kráľovnej:

	— Inkvizítor Matijas bude našou záchranou. Už som pokojný. Smrť padne na hlavu toho dievčaťa.

	— Idem na to pripraviť kňažné.

	Kráľovná zašla k Dorii, vedľa ktorej sedel mladý vojvoda. Poprichodili k nim dámy a kráľovná začala rozprávať o nespokojnosti otca Matijasa, že kráľ pozval na dvor dievča, ktoré čaruje.

	— Najjasnejšia kráľovná, — povedala Doria, — to vraví môj dôstojný ujec, ale svätý pustovník z Krátkeho dolu tvrdí, že Tajana je čistá ako slnko.

	— Nik nevie, kto je ten pustovník, — odvetila kráľovná, — ale každý vie, kto je otec Matijas.

	— Šťastie nemôže rozdávať zlý duch, — ozval sa vojvoda, aby pomohol Dorii.

	Chlapi sa pridali k nemu a ženy ku kráľovnej. Ale znovu začala hrať hudba a čas sa míňal.

	Naraz sa vo dvorane, kde sa hralo v kocky, ozval lomoz odstrkávaných stoličiek. Srdce kráľovnej sa búrlivo rozbúchalo. Neodvážila sa pozrieť, čo sa robí.

	Do dvorany k dámam vošiel kráľ a ostatní ho nasledovali. Kráľ sa s úsmevom privravel kňažnej z Okičgradu:

	— Kňažná, to vaše dievča je čarodejnica. Kniežatá by ju najradšej upálili. Vyprázdnila im vrecká, ale ja ju zachránim. Ešte tento týždeň som sa rozhodol pokračovať v hre. Knieža, ktorý najviac prehral, dostane k svojmu kreslu šťastnú vílu. Nemám v úmysle odniesť si vaše peniaze do Budína. Nuž, zajtra je rokovanie s pápežským legátom. Akosi sa cítim unavený, umorený, bude najlepšie, ak si ľahnem. Vznešení páni a dámy, pozdravujem vás.

	Všetci sa poklonili.

	Keď sa za kráľom zavreli dvere, ostatní ešte chvíľu počúvali hudbu. Potom aj kráľovná oznámila, že odchádza. Hostia sa rozlúčili a opustili kráľovský palác.

	Bán sa ešte chvíľu zdržal. Pristúpil k Alžbete a pošepol jej:

	— Tá únava, to je jed. Už ho načal. Rob, ako som ti povedal. Keď ho nájdu mŕtveho, plač, aby ťa počul celý Grič. Ponáhľam sa, chcem ešte zastihnúť kňažnú a knieža. Do videnia zajtra, Alžbeta!

	A bán dohonil Doriu, ktorá kráčala v sprievode brata a vojvodu. Nasledovali ich sluhovia s Tajanou a vojvodova družina.

	Kráľovná už našla Orchidu spať v svojej komnate. Aj ona si ľahla. Ale spánok neprichodil. Dlho sa obracala na posteli v horúčkovitom očakávaní zajtrajšieho dňa. Sto ráz si premyslela, čo a ako urobí, keď jej oznámia, že kráľa našli mŕtveho.

	— Moc, moc, moc, — opakovala si polohlasne. Zvuk týchto slov vzbudzoval v nej silu a odvahu.

	— Budem paňou! Kto sa odváži o niečom zapochybovať, keď budem rozkazovať ja? A vrah je tam, s kňažnou Okičskou! Všetkých zasypem poctami a jeho, rytiera Sokola, si vezmem na dvor!

	OTRÁVENÁ OBEŤ

	Vo veľkej dvorane, kde sa včera večer hralo v kocky, začali sa schádzať na poradu predstavitelia rytierov templárov a hospitalcov, veľmajstri a kniežatá. Je tu aj inkvizítor Matijas s dvoma druhmi.

	Dvorana sa ešte stále napĺňa. Prišiel i biskup Timotej s dvoma kanonikmi, ktorí tvoria sprievod pápežského legáta biskupa Filipa.

	Nakoniec vstúpil bán Joachim. Je celkom pokojný a ľahostajný.

	— Poďme po najjasnejšieho kráľa a kráľovnú, — navrhol palatínovl.

	— Kráľ ešte stále nevyšiel zo spálne. Viete, že na takých večeroch popíja a potom si dlhšie pospí.

	— Musíme sa spýtať kráľovnej, či netreba kráľa zobudiť. Pápežský legát by sa hneval, keby musel čakať.

	Nemý pohľad bána a kráľovnej vyjadroval tú istú myšlienku: teraz udrela osudná hodina. A kráľovná nevládala potlačiť radosť z predstavy, že od tejto chvíle bude panovať nad celým kráľovstvom. S palatínom a s vojvodom Bélom sa zhovárala prívetivo, keď sa vtom rázne otvorili dvere. Bán, ani kráľovná sa neodvážili obzrieť. Obaja stáli, akoby do nich hrom udrel.

	Pri dverách sa ozval hlas:

	— Neskoro ste ma dali zobudiť. Necítim sa zdravý, celú noc som mal akýsi závrat. Nuž ale čo, poďme, nech páni nečakajú.

	Kráľ sa pustil prvý. Kráľovná klesla do kresla. Všetci už odišli, zostal iba Joachim.

	— Preboha, čo to má značiť? — zašepkala bánovi.

	— Je silný ako lev, otrava začala účinkovať len nadránom.

	— Tak padne mŕtvy práve pred nimi… počas rokovania. To je náš rozsudok smrti…

	— Vzchop sa a buď odvážna! Tvoja slabosť nás zradí. Rýchlo choď za nimi.

	Alžbeta sa poponáhľala do rokovacej siene. Zvedavo pozorovala kráľovu tvár. Vyzerala bledšia ako včera, oči boli mútnejšie než kedykoľvek predtým.

	Sedí na čele. Z jednej strany pápežský legát, z druhej kráľovná. Naokolo nich zaujali miesta ostatní.

	Kým sa hostia usádzali, kráľovná postrehla medzi kniežatami mladého Radoslava zo Zvonigradu. Je to prvé stretnutie po tom večere, čo odmietol jej zaliečanie. Pochytil ju hnev prameniaci v poníženej a urazenej márnomyseľnosti. Po prvý raz v živote sedí v spoločnosti človeka, ktorý sa môže pochváliť, že ju odmietol. Hoci ju ovláda nepotlačiteľná vášeň k rytierovi Sokolovi, nie je schopná prekonať pomstychtivosť voči mladému, dievčensky krásnemu Radoslavovi.

	Kráľ pomaly privítal pápežského legáta Filipa a poprosil ho, aby predniesol posolstvo pápeža.

	Všetci pozorne počúvali kráľove slová. Len Joachim s kráľovnou sledovali každý jeho pohyb ako zvery, čo striehnu na korisť.

	Kráľ skončil a unavene si oprel hlavu o kreslo.

	Pápežský legát, impozantný muž v hodvábnom fialovom rúchu, sa ozval sonórnym hlasom po latinsky:

	— Vznešený kráľ! Národy všetkých krajín upadajú do rúk diabla, odtŕhajú sa od svätej rímskej Stolice a húfne sa ženú do nevereckých siekt. Albigénci, luciferiáni, pataréni a množstvo iných diabolských spolkov zaplavujú Francúzsko, Belgicko, Nemecko a ďalšie krajiny. Pokým tam zbožní a rozhodní inkvizítori ohňom vykoreňujú diablových synov, v chorvátskych krajoch vášho kráľovstva sa krivoverectvo šíri ako hrozná epidémia. Bosna, Dalmácia a Slavónia sú hniezdom krivovereckých hadov patarénov. Zahniezdili sa aj tu v tomto biskupstve, ako to postrehol dôstojný inkvizítor Matijas. Už sú natoľko bezočiví, že sa katova dcéra odvážila vzoprieť rozsudku a zakopala mŕtveho krivoverca.

	Kráľ zdvihol ruku k čelu a zakryl si oči. Kráľovná sa zachvela a ponad stôl pozrela na Joachima. V tvárach sa im zračí potláčané napätie. Zrúti sa vladár pred zrakmi všetkých prítomných?

	Legát pokračoval ďalej:

	— Svätý otec je hlboko zarmútený ponosami, ktoré prichádzajú od biskupa. Odkazuje jasnému kráľovi, že by si želal, aby sa pustil do boja s chorvátskymi krivovercami a aby ich ohnivou silou vykorenil. Nech už je raz navždy koniec strašným nerestiam a zverstvám, ktorých sa dopúšťajú.

	Legát zmĺkol. Kráľ pomaly spustil ruku z čela a unavene, namáhavo a zadŕhavo sa ozval:

	— Som ochotný urobiť pre spásu viery všetko. Či sú tu krivoverci, to nám povie náš dôstojný a bohabojný biskup Timotej. Pokiaľ ide o to dievča, rád by som poznamenal iba niečo. Je to nevzdelaná čeľadnica, ktorej duchovný otec pobožný pustovník povedal, že toho krivoverca zakopala z neznalosti. Pokiaľ ide o krivovercov v Bosne, pozval som vojvodu Mačviansko-bosnianskeho, aby nás zoznámil s tým, čo sa tam deje. Béla, porozprávaj nám o tom.

	Joachim a kráľovná nepočujú nič okrem ťažkého dychu kráľa.

	Mladý vojvoda vystúpil pred pánov a začal:

	— Ako to ja poznám, pataréni žijú biedne, z práce vlastných rúk. Sú tichí, skromní, takmer sa o nich nevie, no nechodia do katolíckych kostolov, neprijímajú sviatosti, nepochovávajú svojich mŕtvych na posvätenom cintoríne, nejedia mäso, postia sa, obliekajú sa chatrne. Najlepšie ich možno poznať podľa toho, že ich ženy zostávajú pannami a ich muži odmietajú aj najnádhernejšiu krásavicu.

	V tej chvíli kráľovná zabudla na kráľa aj na jed. Pohľad jej padol na mladučkého kniežaťa Radoslava, sediaceho vedľa Ivana Okičského a pokojne počúvajúceho vojvodu. V duši jej ožil výjav v spálni, ako mládenec rozhodne odmietol jej krásu, pri ktorej ešte nikto nikdy nezostal chladný. V tvári jej zahral zlomyseľný úsmev. Ticho sa spýtala inkvizítora Matijasa, ktorý sedel po jej ľavici:

	— Dôstojný otec, teda naši krivoverci odmietajú ženy? Nemohol by taký diablov syn zabiť svoju verenicu, len aby sa jej zbavil?

	— Hej, pravdaže, — odpovedal šeptom. — Teraz mi je jasné! — A jeho pohľad spočinul na postave mladého kniežaťa Radoslava.

	Vojvoda končil:

	— A to je všetko, čo viem o patarénoch.

	Matijas sa hneď ozval:

	— Ja lepšie poznám krivoverectvo tých ľudí než mladučký vojvoda. Naoko žijú ticho a skromne, ale potajomky usporadúvajú orgie, o ktorých nemôžem vravieť pred tvárou takej zbožnej a čistej duše, ako je naša najjasnejšia kráľovná. Chcem však povedať aspoň to, že nežijú so ženami podľa božích prikázaní, lebo obcujú s diablom. Teda chlap, ktorý si nechce vziať družku života, čo mu určili, alebo odmietne lásku niektorej krásavice, je nepochybne skutočným krivovercom.

	Joachima, ktorý neprestajne pozoroval kráľovu únavu, to na chvíľu prebralo. Pozrel sa na mladého kniežaťa a potom na kráľovnú. Jej tvár žiarila šťastným úsmevom.

	Tu sa však ozval biskup Timotej:

	— Najjasnejší kráľ, chcel by som vás oboznámiť, ako je to s krivoverectvom v mojom biskupstve. Toho rybára obvinili po smrti. Vraveli, že nejedával mäso, ale len ovocie a ryby, a my vieme, že to je jediná strava krivovereckých patarénov. Možno je obvinenie celkom opodstatnené, možno môj rybár nejedol mäso preto, že ho nemal, a rýb si mohol nakradnúť z rybníka, koľko chcel. Uisťujem dôstojného pána legáta svätého otca, že ja aj moji kanonici si plníme svoju povinnosť, poúčame národ a pozorne sledujeme, kto chodí do kostola a kto nie, a ak objavíme krivoverecké duše, pokúšame sa ich najprv obrátiť.

	— Len ohňom ich možno vykynožiť! — skočil mu do reči Matijas.

	— Keby sa ani tak neobrátili, sme pripravení odovzdať ich hneď súdu, — skončil biskup.

	Všetky oči sa obrátili ku kráľovi. Trochu zodvihol hlavu a povedal:

	— Všetko som si vypočul a sľubujem dôstojnému legátovi svätého otca, že sa pripravím na boj. Teraz by som prosil, aby sme skončili rokovanie. Chytá sa ma závrat, akýsi som chorý.

	Kráľovná sa hneď pritiahla ku kráľovi a starostlivo sa mu pošepky privrávala. Ostatní boli z kráľových slov očividne rozmrzení.

	— Už iba jedno, jasný kráľ, — vstal Matijas. — Chorvátski krivoverci nie sú ako iní krivoverci, nie sú nebezpeční iba pre vieru. Títo krivoverci, pataréni, sú proti vašej korune, jasný kráľ, chcú sa vyslobodiť z vašej moci. Každý chorvátsky krivoverec je zradcom kráľa!

	— A preto my hospitalci ponúkame svoje meče svätému otcovi a kráľovi, my šľachtici od ôsmeho pokolenia, — skočil mu do reči Olivero.

	— My, — vykríkol templár Kastro, — čo sme celý svet prekvapili obranou svätého hrobu, na prach a popol zmeníme všetkých krivovercov v chorvátskych krajoch, s ktorými nemáme nič spoločné!

	Legát sa znovu chystal, že prehovorí, kráľ však zašepkal:

	— Dôstojnosť, nevládzem už.

	— Len dve slová, vznešený kráľ. Aby ste mohli diablových synov, ktorí sa vedia tak pokrytecky skrývať pod kepienkom krotkých kresťanov, ľahšie rozoznať a zničiť ich, oznamujem tu jasnému kráľovi, najdôstojnejšiemu biskupovi a najdôstojnejšiemu inkvizítorovi Matijasovi, že postrach a hrôza krivoverectva, najslávnejší inkvizítor Konrád, ktorý teraz cestuje z Ríma, príde do Chorvátskeho prímoria, odkiaľ zájde do vašich krajov a zastaví sa aj v tomto meste. Má všetky plné moci vykoreňovať krivoverectvo na celom svete a chcel by som, aby ste ho tu náležite prijali a počúvli ho, ako to zodpovedá jeho úlohe.

	— Dôstojní, najdôstojnejší páni, — ozval sa ticho kráľ, — nemôžem ďalej, dusí ma…

	Všetci vstali. Kráľovná s predstieranými obavami pristúpila ku kráľovi.

	— Štefan, čo ti je?

	— Neviem… Prosím všetkých pánov, aby zostali. Komorník, pozvi ich do jedálne, mne sa iste uľaví. Obed, ktorý sme na vašu počesť, dôstojný legát, prichystali, nebude o nič ochudobnený! Kráľovná zostane namiesto mňa, kým sa nevrátim.

	Kráľ sa oprel o dvorana a opustil rokovaciu sieň.

	— Aká škoda! — ticho sa ozval Matijas k legátovi. — O všeličom bolo ešte treba hovoriť. Mám dostatočne opodstatnené podozrenie, že aj istý chorvátsky knieža nie je ďaleko od krivoverectva.

	— Spočiatku mi bolo veľmi čudné, že kráľ tak stroho a chladne vraví o krivovercoch. Mal sa zaprisahať, no náhle ochorenie všetko pokazilo.

	K legátovi pristúpila kráľovná.

	— Vaša dôstojnosť, ja som svätý krst prijala ako mladá kňažná a vydala som sa za následníka trónu Štefana, ktorý po smrti svojho otca vládne z božej milosti v tomto kráľovstve. Odkedy ma pokrstili, strašne sa mi hnusí krivoverectvo, a ak budem mať niekedy slovo u kráľa, všetky lesy v kráľovstve budú prichystané na oheň, v ktorom zhoria zvrátení, nenávidení netvori krivoverci v každom kúte Chorvátska.

	Všetci počuli kráľovnine slová a videli, ako sa jej pápežský legát úctivo klania a pochlebovačne odpovedá:

	— Kráľovstvo, ktoré má tu česť, aby volalo svojou kráľovnou vás, takú urodzenú, zbožnú a spravodlivú dušu, sa musí oslobodiť od krivovercov. Nech sú vaše slová, najjasnejšia kráľovná, majákom v tomto kráľovstve…

	Alžbetina tvár zažiarila. Joachim takmer vykríkol od radosti, keď začul tie slová. Hrdo vztýčil hlavu a začal sa cítiť pánom. Komorník, čiernobradý Gejza, poprosil hostí, aby ráčili do jedálne.

	— Vznešená kráľovná zastúpi kráľa, — povedal.

	Pápežský legát šiel vpredu s kráľovnou a ostatní kráčali za nimi. Keď sa usádzali okolo stola, bán Joachim si prezeral kniežatá z výšky svojej moci, ktorú očakával z kráľovskej spálne.

	— Pápežský legát bude tvojím ochrancom, — pošepol kráľovnej za všeobecnej debaty. — Teraz je to všetko dobré, veľmi dobré.

	— Kráľ zasa prichádza? — zarazila sa. — Tacká sa…

	— Vravel som, že je silný. Ešte bojuje, ale ty sa len rozprávaj s legátom. Nech sa tu pred všetkými zrúti. Legát je tvoj!

	Kráľ ťažkými krokmi vošiel do jedálne.

	— Chcem byť tu, nepoddám sa. Niečo si zahryznem s vami, možno mi bude lepšie.

	Roznášali jedlo. Rozpriadal sa rozhovor, kráľ však len tu i tam niečo poznamenal. Napokon povedal:

	— Vidím, že sa necítite dobre, keď vás nemôžem zabávať. Dovoľte, aby vás pobavil môj dvorný blázon. Priveďte blázna!

	Komorník je akýsi nerozhodný. Potom sa pokloní a oznámi:

	— Vznešený kráľ, dnes ho našli mŕtveho v posteli.

	Akoby sa zvalila povala. Kráľovná zvesila hlavu, Joachim sklonil šiju a zarazený kráľ sa zahľadel pred seba. Pohľad mu padol na zlatú čašu, ktorá stojí pred ním na stole. Obočie sa mu zvraští, čelo zachmúri.

	Zdvihol zrak a pozrel sa na Joachima. Potom vstal a zavolal si komorníka. Spolu odišli do vedľajšej komnaty. Kráľovná a bán sa na seba zhrozene dívajú. Potom bán zašiel za Matijasom a ticho poznamenal:

	— Vaša dôstojnosť správne vravela, že katova dcéra môže priniesť do kráľovho domu nešťastie. Nuž toto…

	— Gejza, — spýtal sa kráľ komorníka, — vieš, kedy som včera posledný raz videl svojho dvorného šaša? Rufa priniesol čašu. Gising ju položil predo mňa. Hodil som kocky, trápil ma smäd, ale ruka mi znovu chytila kocky, a nie čašu, a vtedy som zbadal šašovu hlavu, ako sa vynára spod stola, berie čašu a pije moje víno. Vždy tak robil. Radšej sa napil on, len aby ma odvrátil od pijatiky, ktorá robila blázna zo mňa. Ešte prv než sa skončila hra v kocky, šašo zosmutnel a poprosil ma, aby som ho prepustil. Vraj ho pobolieva žalúdok. Mávol som rukou, nech ide. Rozumieš, Gejza? Pil z mojej čaše a prišlo mu zle.

	— Najjasnejší kráľ, pre meno božie, azda len nemyslíte, že mal niekto zločinný úmysel? Chudáka možno našla smrť, ktorú mu boh určil.

	— Stále sa mi zdá, že to nebola božia vôľa. Tú smrť pripravili ľudia mne, mne…

	— Kto by mohol?

	— Akoby si nevedel, kto ma má rád!

	Vtom sa otvorili dvere a do dvorany vstúpil inkvizítor Matijas.

	— Najjasnejší kráľ, počul som o tom nešťastí, že vám šašo zomrel bez sviatosti. Vravel som, aby ste nevodili pod strechu dievča, ktoré v sebe nosí zlého ducha. A ona stála pri vás.

	Kráľ rozhodil rukami, začal pobiehať po miestnosti a vykríkal:

	— Teraz viem, prečo ma minula tá čaša… Gejza, teraz to viem. To ona! Ona ma pred tým zachránila. Ona! Moje šťastie!

	— Najjasnejší kráľ, zakliala vaše dobré srdce, — ozval sa Matijas.

	Ale kráľ ho prerušil:

	— Ja to viem! To dievča chráni svätý pustovník, ktorého si ctí celé okolie. Vaša starosť je zbytočná. Nie je v nej zlý duch. No aj tak, že sa o mňa toľko staráte, dám vám časť kráľovského majetku v Nuštri ako odškodné za to, o čo vás hospitalci ozbíjali. Prepáčte, teraz mám štátnické povinnosti.

	Inkvizítor sa hlboko poklonil. V ušiach mu znejú slová: „Dám vám časť kráľovského majetku v Nuštri.“ A okamžite opustil dvoranu.

	— Gejza, to dievča je mojím šťastím. Beda každému, kto sa jej dotkne. Keby nestála za mojím kreslom, už by ma tu nebolo.

	Kráľova radosť pomaly prejde do zadumania a potom do hnevu.

	— Gejza, v tom má prsty bán Joachim, služobník môjho nepriateľa Rudolfa Habsburského. Hneď som ho podozrieval.

	— Najjasnejší kráľ, sme na Griči. Nesmie sa o tom nikto dozvedieť. Prosím vás, nedajte sa strhnúť k nerozmyslenému činu.

	Kráľ rozhodnými krokmi zúrivo premeriava dvoranu. Založí si ruky na prsiach a hlavou mu prebleskne myšlienka. Potom sa ozve:

	— Mal som ho zhodiť pred príchodom sem, ale ty si ma nahovoril, aby som to nerobil. Neboj sa! Nepríde o hlavu, kým sme tu. V Budíne sú temnice hlbšie a sekery ostrejšie. Okamžite mi zavolaj toho lotra!

	O malú chvíľu ľadovo chladný bán Joachim predstúpil pred kráľa. Panovník si ho premeral so zlomyseľným úsmevom a pozrel sa na komorníka, ktorý postával pri dverách, akoby sa obával čohosi zlého.

	— Počuj, Joachim, ako vidíš, musím sa pripraviť na boj s krivovercami. Preto potrebujem všeličo v Budíne. Si mojím dôverníkom a zajtra poputuješ ta.

	Bledý a skľúčený Joachim pozoroval kráľa.

	— Vari sa ti to nehodí?

	— Najjasnejší kráľ, chorvátskeho bána potrebujete v Chorvátsku.

	— Zastúpia ťa ostatné kniežatá. Čoskoro sa vrátiš. Pôjdeš hneď do Budína, zanesieš rozkazy. Vyjdi tamtými dverami. — A kráľ ukázal na dvere jedálne z druhej strany.

	Joachim odišiel. Kráľ privolal svojho komorníka a pošepol mu:

	— Ešte dnes pošlem do Budína najoddanejšieho dvorana s malým sprievodom. Zanesie môj odkaz na budínsky dvor — katovi. Nech vyčká Joachima a jeho zvieraciu hlavu pošle ako dar kráľovnej. My dvaja nemôžeme žiť spolu v tomto kráľovstve.

	— A čo vaša choroba?

	Kráľ sa usmial.

	— Nebuď blázon! Či nevieš, prečo prišiel legát? Aby ma zaprisahal okamžite zaútočiť na krivovercov. Nehodí sa mi to. Včera večer aj dnes som sa iba pretvaroval, že sa ma chytá choroba, aby som sa vyhol ďalšiemu rokovaniu a rozhovorom. Legát zajtra odcestuje. Ak znovu začne, upadnem do bezvedomia. Nech sa všetci čo najskôr pracú do čerta. Matijasovi som zapchal papuľu darom, lebo musím dať pozor na šťastenu. Ale teraz rýchlo do jedálne, aby sa bán nedohovoril s kráľovnou prostredníctvom Rufu.

	— Neverím, že by kráľovná…

	— Nie je blázon, aby ma otrávila, veď by sa tým sama pripravila o moc. Ale daj na ňu pozor. Treba sledovať každý jej krok. Poďme!

	Len čo vkročili dnu, našli Joachima vchádzať z chodby. Šľahol ho kráľov zlostný pohľad, on však podišiel ku kráľovnej a nahlas povedal:

	— Najjasnejší kráľ ma posiela do Budína. Nemôžem odísť, kým sa nespýtam vznešenej kráľovnej, či nechce niečo odkázať kráľovičovi Ondrejovi.

	Ledva sa zdržala, aby nevykríkla od prekvapenia a tajného podozrenia.

	— Povedzte Ondrejovi, že o mesiac-dva budeme zasa v Budíne. Zanesiete mu dary. Poobede mu ich prichystám.

	— Na to niet času, kráľovná, — poznamenal kráľ. — Joachim musí okamžite do Budína kvôli vojne s krivovercami, na ktorú sa chcem rýchlo pripraviť.

	Bán sa poklonil vladárskemu páru, potom hosťom a poblednutý opustil dvoranu. V duchu strašne klial. Komorník dával pozor na kráľovnú a upozornil kráľovho dvorana, aby nepustil z očí Rufu, kým Joachim neodcestuje.

	Kráľ si prisadol k legátovi a sťažoval sa na zdravie. Inkvizítor Matijas odviedol svojho synovca kniežaťa Ivana Okičského ku kozubu, aby ich nik nerušil.

	— Ivan, neprišiel si za mnou, hoci vieš, že sa s tebou musím vážne pozhovárať.

	— Vidíte, dôstojný ujec, že ma bolí ruka. Aj na dvor chodím iba z povinnosti.

	— Tak sa dohodneme tu. Doria sa rozhodla ísť do kláštora a…

	— Chcel by som, aby zmenila svoje rozhodnutie.

	— Čože? Doria mi vravela, že už zložila prísahu, a ty hovoríš o zmene rozhodnutia!

	— Keby som vedel, kto ju na to naviedol, vykrútil by som mu krk, — povedal Ivan a pevne sa zadíval ujcovi do očí.

	— Nazdávam sa, že počúvla hlas srdca. Ale v poslednom čase sa mi akosi nepáči. Ona, čo si vyslúžila povesť najzbožnejšieho dievčaťa v kraji, sama sa pošpinila, keď v mužskom preoblečení šla do biskupského paláca. A všelikde sa už o tom povráva.

	— Doria sa mi priznala, že to urobila s najlepším úmyslom, a hoci nesúhlasím s tým, čo vykonala, budem ju brániť pred každým.

	— Tak by som musel potrestať kniežaťa Radoslava, ktorý ju na ten krok nahovoril.

	— On nevedel, čo zamýšľa.

	— Ale dal jej svoje šaty a prilbu.

	— Nesprávne vás informovali. Ani nič nevedel, ani šaty neboli jeho.

	— Tak čie potom boli?

	— Patria môjmu nebohému priateľovi Ninoslavovi. Nuž, mýlite sa…

	— Ale na prilbe bol znak ryby.

	— Potom by ste, ujko, aj vy boli krivovercom, lebo ten znak často nosíte v žalúdku.

	Vyrušil ich Olivero a odviedol si Matijasa.

	— Vari je to na osoh sláve božej, — šepkal mu, — aby sme na seba nabrýzgali pred legátom? Rozumnejšie by bolo, keby sme sa zmierili. Kňažná zrejme nevyzradila, čo sa stalo v Čičiach, lebo jej brat by nás bol už dávno všetkých počastoval svojím mečom.

	— Ja som ju učučkal, — ticho povedal Matijas, — ale môžem jej aj rozviazať jazyk…

	— Sľúbme si obidvaja, vy aj ja, že budeme mlčať, a vec je vybavená. Obnovme naše dávne priateľstvo, je to dôležité pre dobrú povesť nášho kláštora.

	— Dobre. Ja budem mlčať, ale aj vy, a tým sú naše účty vyrovnané.

	Podali si ruky.

	Vtom sa kráľ zrútil do kresla, čo znepokojilo dvoranov a hostí prinútilo opustiť kráľovský palác.

	Kráľ sa utiahol do svojej komnaty s dôverníkom Gejzom, ktorému povedal:

	— Napíš Joachimov rozsudok smrti.

	Keď ho Gejza dopísal, kráľ si list prečítal a zasmial sa zdravým smiechom.

	— Nebudeš sa viac obšmietať okolo kráľovnej, ryšavá líška! Už ti odzvonili. Keby som to bol urobil skôr, nemusel som prežiť ani jeden jediný trpký deň.

	Keď Gejza poslal kráľovského dvorana s listom do Budína, kráľ dal zavolať svojho synovca, mladého vojvodu Mačviansko-bosnianskeho.

	Mládenec vošiel s úctivým úklonom.

	— Béla, dobre si sa držal na rokovaní. Ale počul si, čo povedal Matijas. Dávaj pozor, na čo sa ťa spýtam. Naozaj sú tí bosnianski pataréni proti mojej korune? Sú takí silní, že by na mňa mohli zaútočiť so zbraňou?

	— Vznešený ujec, oni sa ani nedotknú zbrane, sú to smrteľní nepriatelia každého boja a zabíjania. Preklínajú zbrane a vojny.

	Kráľ sa hlasno rozosmial.

	— Namojveru, je to do popuku! Čo je ma po tom, či sú proti mojej vláde, alebo nie, ak nechcú vziať do ruky zbraň? Mne by sa v tejto chvíli nehodila nijaká vojna. Som zaviazaný českému kráľovi, lebo Rudolf sa ešte stále nezriekol úmyslu zmocniť sa Babenbergovho dedičstva. Nuž a ty? Akosi si sa veľmi zvŕtal okolo peknej, hrdej kňažnej Dorie. Červenáš sa ako dievča. Páči sa ti?

	— Veľmi, veľmi sa mi páči, ujec.

	— A vzal by si si ju za ženu?

	— Keby chcela, ujec…

	— Nie je síce z kráľovského rodu, ale aj tvoj otec Ratislavovič bol iba kniežaťom. Vravia, že kňažná sa rozhodla vstúpiť do kláštora. Myslím, že to má na svedomí Matijas. A ako by aj nie! Polovica jej vena by pripadla kláštoru, keby sa nevydala. Ale ty sa, Béla, pousiluj, aby kňažná zmenila svoje rozhodnutie. Postarám sa o to, aby s tým súhlasil jej brat Ivan.

	TOMO A JOACHIM

	Doria sa zadumane zahľadela do okna. Omamuje ju svieži večerný vzduch. Vstúpila Tajana a položila na stôl sviecu.

	— Ešte sa nevrátil môj brat od kráľa? — spýtala sa kňažná.

	— Nie, kňažná. Ale dole sa pred chvíľou nejaký rytier, celý zahalený v čiernom plášti, spytoval sluhov, či ste v paláci.

	— Na mňa sa pýtal? — znepokojila sa Doria, zašla k dverám a zamkla ich. — Zostaň pri mne, — povedala Tajane.

	Dievčatá boli nepokojné. Doria sa viac neodvážila hovoriť o neznámom rytierovi, a preto sa spýtala:

	— Čo to bolo dnes na námestí? Počula si niečo o akejsi čiernej komisii?

	— Hej. Sluhovia vravia, že ohlasovali inkvizítora, ktorý bude mať v piatok pri rybníku kázeň proti patarénom. Každý má prísť, lebo inakšie ho vyobcujú.

	Chvíľu mlčali, kým ich nevyrušilo klopanie na dvere.

	Tajana otvorila. Vošiel mladý knieža a ona ho nechala osamote so sestrou.

	— Prečo sa zamykáš? — čudoval sa Ivan.

	— Sama neviem. Akoby som sa čohosi bála. Načo ťa volal kráľ?

	— Čudné veci sa odohrávajú okolo nás, sestrička moja. Vieš, čo mi povedal kráľ? Že sa do teba zahľadel vojvoda Béla a kráľ by proti tomu nemal nič, keby si zaňho šla.

	— Ach, Ivan! Nech ma nechajú na pokoji.

	— Béla sa ti nepozdáva?

	— Tvoja otázka znie tak, akoby tá ženba bola aj tvojím želaním!

	— Nemám ťa v úmysle nútiť, Doria, aby si šla za kohokoľvek. Kráľ vie, že si sa rozhodla vstúpiť do kláštora, ale dúfa, že mladý vojvoda zmení tvoje rozhodnutie. Keby sa tak stalo, nebolo by mi to proti vôli. Veľmi by to pomohlo našej krajine a navždy vykrútilo krk Joachimovmu bašovaniu.

	— Ešte nepadol?

	— Kráľ ho poslal do Budína, ale on si ešte v ten istý večer ľahol a odvtedy je chorý už celý týždeň. Kráľ zúri. Viem, že sa znovu postaví na nohy. Ale keby si šla za Bélu…

	— Ivan, keby som ti len mohla pomôcť tým sobášom! Ale zaprisahala som sa na kríž, že pôjdem do kláštora.

	— Doria, takto to ďalej nejde. Bratovi musíš vyzradiť celú pravdu.

	— Nemôžem.

	— Tak je moje podozrenie opodstatnené. Ľúbiš kniežaťa Radoslava zo Zvonigradu, a preto chceš ísť do kláštora.

	— Nie, Ivan, to nie je tak!

	— Prezrádza ťa to ustavičné zastávanie sa ho. Preňho si zabudla na všetko a šla na Kapitulu v chlapskom preoblečení. Keď mu Henrich chcel vyrezať jazyk, zamdlela si. To nie je len z priateľstva…

	— Poviem ti to, Ivan. Keď Mirena prichýlila pod svoju strechu Tajanu, opustila som ju a šla som na Ozaľ. Pred odchodom som sa zastavila u ujka Matijasa a vyrozprávala som mu, čo vykonala Mirena. Mráz mi po chrbte behá, keď si na to spomeniem. Postavil sa pred kríž a strašnými slovami ju preklínal… Keď som sa dozvedela, čo sa s Mirenou stalo, začala som sa cítiť vinnou za to, čo postihlo ju aj jeho. Nuž vidíš, to ma páli, a preto sa tak starám o nešťastného kniežaťa.

	— Chudiatko moje! — zvolal Ivan. — Teraz všetko chápem. Nazdávala si sa, že nešťastie spôsobila kliatba ujca Matijasa. Zle som urobil, keď som dovolil, aby ujec vládol nad tvojou dušou!

	— Ivan, ani sám nevieš, akú pravdu si povedal.

	— Ľutujem to a uisťujem ťa, že boh nepočúva ľudské kliatby.

	— Aj ja som tej mienky. Dnes som sa toho trochu zbavila. Teraz vidíš, Radoslava som ani neľúbila, ani neľúbim.

	— Možno ti prirástol k srdcu niekto iný?

	— Nie, Ivan. Moje srdce je volné. Vidím, že by si bol rád, keby som šla za mladého vojvodu. Nie je mi nepríjemný, ba pozdáva sa mi, a myslím, že by som si ho aj obľúbila, no prísaha… — V tej chvíli si spomenula na Tomov bozk a celá sa zachvela.

	— Ešte je čosi, čo ti bráni myslieť na vydaj, — poznamenal Ivan. — Nedokončila si vetu. Vrav, sestra!

	— Hej. Chcela som povedať, že často a veľmi túžim po tom, aby som sa ti mohla zveriť so všetkým, čo mi leží na srdci. Iba tebe. Ale potom mi pohľad padne na kríž, ústa sa mi zovrú a srdce sa rozochveje.

	— Dosť už o tom. Vidím, že ťa to trápi. Počuj, Doria, čosi sa odohráva medzi Joachimom a kráľom, — a začal šepkať, aby ho nik nepočul. — Už som ti vravel, že kráľ poslal Joachima do Budína, a on namiesto toho, aby odcestoval, odkázal mu, že nemôže z postele, lebo ho trasie zimnica. Dnes sa ma kráľ veľmi dôverne vypytoval, či je Joachim naozaj chorý. Kráľ je nezvyčajne popudlivý, podozrieva všetkých okolo seba, dokonca aj kráľovnú.

	— Aj ja ti mám čosi povedať. Kráľovná si dnes pozvala Tajanu na dvor a pýtala sa jej, či nevie, kde býva jej ochranca rytier Sokol. Odpovedala jej, že nevie, lebo ho už dávno nevidela. Kráľovná sa akosi veľmi zaujíma o toho rytiera.

	— Asi by chcela, aby vymenil Joachima.

	— Nevieš, Ivan, kto je ten rytier?

	— Skrýva sa pred všetkými aj predo mnou. Myslím, že má pre to vážne dôvody. Kráľovná si zrejme chcela urobiť z Tajany posla.

	— Presne tak. Vravela som ti už, že sa stretli v Plebánovej veži. A znova ti vravím, čudné veci sa odohrávajú v kráľovskej rodine. Radoslav sa ti neohlásil?

	— Hej, odkazuje ti, aby si k nemu zašla.

	— Pošlem ho na náš zámok. Kráľovná už nahovorila ujca Matijasa, aby ho dal sledovať svojimi špicľami. Silou-mocou ho chce obviniť z patarénstva.

	— Okamžite ho pošli na Okičgrad.

	— Bude to najlepšie. Ináč môže nevinne trpieť.

	— Teraz by som mal zájsť k Radoslavovi.

	— Prosím ťa, nenechávaj ma samu. Celý večer sa ma drží akýsi nepokoj. Zostaň pri mne. Pôjdeš zajtra.

	— Neviem, prečo sa tak bojíš. Od toho večera na dvore máš stále strach.

	V druhom krídle bánskeho paláca leží Joachim. Na trojnožke pri ňom sedí Tomo. Bezočivú počernú tvár má odhalenú a pozorne počúva bána Joachima, ktorý mu šepká:

	— Nehnevaj sa! Priznávam, že si vyhral stávku a že ti patrí môj palác na Kapitule. Len ťa upozorňujem: nechcem, aby ľudia videli, že do môjho domu chodí Čierny Tomo!

	— Hanbíte sa za mňa? Tak načo ste ma k sebe volali?

	— Teraz chodíš so spusteným priezorom na prilbe. Ale počúvaj ma. Ešte nikdy ti osud neponúkal také šťastie, Tomo, ako tentoraz. Potrebujem tvoju pomoc.

	— Nikdy by ma to väčšmi nepotešilo ako dnes, lebo ja zasa potrebujem vašu protislužbu.

	— Je tu príhodná chvíľa. Kráľovsky ťa obdarujem.

	— Len mi povedzte, čím vám mám poslúžiť, a ja už sám rozhodnem, čo za to dostanem.

	— Predovšetkým chcem, aby si sa znovu stal igricom. Tak sa ľahko dostaneš ku kráľovnej, keď vychádza z paláca. Alebo choď ako komediant ku kráľovi. Ale musíš nájsť príležitosť, aby si jej pošepol tri slová: Joachim čaká Rufu.

	— To nie je také ťažké.

	— Ťažšie ešte len príde. Musíš s celou svojou bandou napadnúť kráľovský sprievod na ceste z Griča do kráľovského paláca na Medvednici.

	— Nie som blázon, aby som ozbíjal kráľa!

	— Chcem od teba iba únos.

	— Koho mám uniesť?

	— To sa dozvieš v poslednej chvíli.

	— A čo ďalej?

	— Osobu, ktorú unesieš, prevezmem ja. Ostatné už nie je tvoja starosť.

	— Tým lepšie pre mňa. Súhlasím, ak vy pristanete na cenu, ktorú vám určím.

	— Vari môj druhý palác?

	— Čožeby! Za únos požadujem únos: dajte mi okičgradskú kňažnú.

	— Verabože, nepožaduješ málo!

	— Vám je ľahko nastrojiť, aby sa mi dostala do rúk.

	— A načo chceš kňažnú?

	— To sa dozviete v poslednej chvíli! — usmial sa Tomo.

	— Takto to nejde. Uviedol som ťa na dvor, keď si ma zaklínal, aby som to urobil, a sľuboval mi protislužbu!

	— A osoh z toho máte teraz len vy! No tak budem poslom medzi vami a kráľovnou. Ale za únos chcem kňažnú. Je vaším hosťom, je v tomto paláci! Ste prešibaný, vám to nebude ťažké zariadiť.

	— Nebolo by, keby s ňou nebola slúžka-šťastena.

	— Čo? Dievča, ktoré prinieslo rytierovi Sokolovi šťastie, je jej slúžkou?

	— Pravdaže! Tak vidíš, nie je to také ľahké. Šťastie sa drží toho dievčaťa ako kliešť a od kňažnej sa ani nehne… Má ju rada a zahŕňa ju svojím šťastím.

	— Tak si zmerajte sily aj so šťastím. Súhlasíte?

	— Nebude z toho nič, drahý Tomo. Ivana Okičského budem ešte potrebovať a kňažná je jeho sestra.

	— Tak sa dajte na únos sám!

	Ktosi zaklopal. Tomo si nasadil prilbu a zahalil sa do plášťa. Vošiel Nikola Gising a oznámil Joachimovi:

	— Prišiel kráľov komorník Gejza so sprievodom. Chce sa s vami zhovárať.

	Joachim ukázal Tomovi dvere do komory, a len čo sa vzdialil, rýchlo si dal na hlavu plátenný obklad, ľahol si a ticho sa ozval k Nikolovi:

	— Nenechávaj ma s ním osamote. Neverím už nikomu.

	Nikola uviedol hosťa do spálne.

	Kráľov komorník srdečne pozdravil Joachima, ale bán začal potichu postenkávať a rozprával bolestivo, utrápene. Nikola si sadol vedľa postele. Gejza vyjadril svoj súcit s bánom a vypytoval sa ho na chorobu. Pritom si ho pozorne prezeral. Joachim postenkával a žaloval sa:

	— Zle je, veľmi zle. Stratil som dcéru a jej vrah si chodí po slobode. Zničilo ma to, a tak si nemôžem splniť svätú povinnosť poslúžiť kráľovi v Budíne. Nevládzem, ani už nikdy nebudem vládať postaviť sa na nohy.

	— Čo vám to zišlo na um, drahý priateľ? Kráľ poslal do Budína iného dôverníka. Ale tu vás potrebuje a chce, aby ste ešte dnes večer k nemu prišli. Pokúste sa vstať, kráľ vás priateľsky očakáva.

	— Zajtra… pozajtra… okolo poludnia, keby ma ta moji zaniesli, možno…

	— Kráľ vás očakáva dnes. Odnesie vás k nemu môj sprievod.

	— Ach, ja úbohý, najnešťastnejší človek, nemôžem k svojmu kráľovi, — nariekal Joachim. — Nemôžem, nemôžem…

	Maďar ho márne prehováral, aby šiel s ním. Joachim ustavične stenal a žaloval sa. Napokon sa Maďar s bánom rozlúčili.

	Keď odišiel, Joachim sa škaredo zaškľabil a pošepol Gisingovi:

	— Lotri! Myslia si, že im sadnem na lep. Viem, prečo ma kráľ volá.

	— Aby vám vrátil moc.

	— Blázon, vykopal mi hrob v podzemí svojho paláca! Keby som šiel, dal by ma zviazať, sťať mi hlavu a nikomu nič. Poznám ja ho! Tak to urobil s každým, kto nesúhlasil s tým, čo on chcel. Zle je so mnou dnes, ale bohvie, ako bude zajtra s ním. Teraz choď! Musím skončiť s tým tam.

	— Čo chcete podniknúť? Aj Henrich by chcel vedieť, — spýtal sa Nikola.

	— Vravel som ti, aby si sa nevypytoval. Radšej ma chráň, aby dobrý kráľ znovu neposlal nejakého priateľa, ktorý by mi pod plášťom priniesol do daru dýku. Keď budem ja pánom, namojveru ťa neminie bánska hodnosť. Ale už nepúšťaj ku mne nikoho z dvora okrem kráľovninho dvorana.

	Nikola odišiel, Joachim vstal, otvoril dvere na komore, v ktorej sedel Tomo, a pozval ho do spálne.

	— Ste ochotný pristúpiť na podmienku s kňažnou? — spýtal sa Tomo.

	— Ešte sme sa nedohodli.

	— Nepotrebujete už moju pomoc?

	— Teraz ešte väčšmi ako pred chvíľou. No, namojdušu, nehľadal by som ju u teba, keby Henrich Gising nebol tak ťažko ranený.

	— S kýmže sa to stretol vĺčok?

	— Urazil kňažnú a Ivan mu poriadne zaťal do ramena.

	— Ešte aj čerti mi pomáhajú, — usmial sa Tomo. — Sám mladý knieža mi otvára cestu k svojej sestre. Keby ho tak veľmi neporanil, nepotrebovali by ste ma a nemal by som vás v hrsti. Tak, počujte, deň predtým, než pre vás riskujem hlavu, bude kňažná moja. Platí?

	— Och, Tomo, ty si sa do nej zbláznil?

	— Dodržíte slovo, pýtam sa vás?

	— Ešte jedna podmienka. Nikdy nikomu neprezradíš, že som ti k nej pomohol. Ivan Okičský by mi to neodpustil, ani Henrich Gising, ktorý by tiež chcel, aby som mu Doriu vohnal do náručia.

	Prisahám na svoj meč, to ma veľmi teší! — zvolal Tomo. — Vziať mu ju takto spred nosa! A budem mlčať. Radšej si dám jazyk vyrezať, ako by som vyzradil svojho vznešeného spojenca. A Henrichovi povedzte, že ak by sa mu zachcelo, aby mu niekto zaťal aj do ľavého ramena, nech príde ku mne na Lobor.

	— Teraz choď, Tomo! Všetko, čo bude treba, dám ti vedieť do paláca na Kapitule a ty zasa mne, keby mi niečo odkázala kráľovná. Ale znovu opakujem, nevychádzaj na ulicu vo svojom oblečení. Dám ti zelený šľachtický odev, aby ťa nik na svete nespoznal.

	— Vo dne budem vážený občan, pravý šľachtic, a v noci dvorný spevák. Nepadol som do oka nejakej šťastene?

	— To sa uvidí. Teraz choď!

	Tomo sa pozbieral a vyšiel na chodbu. Tam zastal a utiahol sa do tmy. Z izby vychádza Doria a za ňou Tajana so sviecou. Za nimi ide mladý knieža a Katarína. Prešli kúsok po chodbe a potom otvorili dvere do jedálne. Tomo sleduje, ako vchádzajú dnu a zatvárajú dvere. Potom rýchle zišiel z prvého poschodia a opustil palác.

	Dole pod bránou čakal naňho veliteľ družiny Kozák, ktorý strážil kone.

	— Ponáhľajte sa, pane, aby sme čím skôr odišli z Griča.

	— Ja by som najradšej zostal čo najdlhšie. Videl som ju! Daj lutnu! Čudný je osud! Čierny Tomo nosí so sebou lutnu a vystupuje ako kráľovský spevák, — zašepkal a prešiel na druhú stranu cesty. Zastal v kroví, začal pobrnkávať na strunách a zaspieval svojím zvonivým hlasom:

	— Tomo Čierny, diablisko pekelné, na Griči má verenicu svoju…

	Hore v jedálni sedí pri večeri Katarína, Doria a jej brat Ivan. Pieseň dolieha až k nim. Kňažná sa strhla, vstala, zašla k almare a vzala džbán.

	— Ach, kňažná, vy sama nesiete vodu!

	— Nechajte, Katarína… Chcela som…

	— Prišlo vám zle, kňažná?

	Ivan vstal a priskočil k sestre.

	— Od toho večera na dvore nie je s ňou dobre, — požaloval sa.

	Z ulice dolieha pieseň. Doria sa ovládla.

	— Kto to tam spieva? — spýta sa knieža.

	— Poznám ten hlas, — odpovie Doria. — To je spevák, ktorého sme počuli na dvore.

	Zdola sa ozýva pieseň:

	— … Ešte nerozkvitnú prvé ruže a Tomo bude bozkávať hnedé oči na zámku svojom…

	— Ako si dovoľuje spievať o zbojníkovi Tomovi?! — rozohnil sa Ivan. — Trubadúrski speváci už oslavujú aj zbojstvo ako hrdinské činy!

	— Sú to kráľovskí speváci, — poznamenala Doria, — môžu si dovoliť, čo chcú…

	— Ale tento nie je kráľovský. Spieva v našom jazyku. Zdá sa mi, že ani nevidel dóžu, ako o tom vraveli na kráľovskej hostine.

	— Je to kráľovský spevák, — odpovedá Doria. — Aj kráľ ho tak nazval.

	A znovu k nim doliehajú slová pesničky:

	— … Tomo Čierny dobrovoľne dostal bozk… najkrajšej dievčiny z najvznešenejšieho rodu…

	— Našlo by sa urodzené dievča, — spýtala sa Katarína, — čo by mu dovolila, aby ju pobozkal?

	— Sám by som ju zabil vlastnými rukami! — zvolal Ivan.

	— Prekliata spevácka zberba! Ja mu čosi hodím na hlavu, — zúril Ivan akoby v akejsi predtuche.

	— Nechaj to, Ivan, — pevne ho chytila za ruku Doria. — Vieš, že ten spevák je kráľovým miláčikom. Zasa ho pozve na dvor, lebo sa mu páčia jeho komediantstvá. Kráľ je pomstivý, ale tebe je naklonený! Nechaj, nech si spieva, čo nás po jeho bláznovstvách.

	— Dajte mu pokoj, knieža, — zamiešala sa Katarína. — Hoci nie je pekné, že spieva o zbojníkovi Tomovi, hlas má príjemný…

	— Aj vy, Katarína, mriete za tou speváckou zberbou? Nech vám teda spieva!

	Dole pod bánovým gričským palácom Kozák strážil kone a Tomo pod osvetleným oknom, chránený pred mesačným svitom krovím, preberal na strunách lutny a spieval:

	— … Smej sa, mesiac… milovník bezočivý… Keď omladneš… dievčinu najkrajšiu, najvznešenejšiu… bozkávať bude Tomo Čierny a ty…

	Rytier schoval lutnu, vyšiel na cestu a zahľadel sa do osvetleného okna. Nezjavil sa nik. Podišiel k nemu Kozák s koňmi.

	— Nechce ma počuť, — zašepkal Tomo. — Ešte ma ty počuješ! Prisahám na svoj meč, — vyhrážal sa a díval sa do okna. — Zaspievam ti ja, už ti nič nepomôže! Sedí si tam hore a ani netuší, že je už moja. Kúpil som ju… No hybaj, pôjdeme… — A obaja sa pustili dole ulicou.

	INKVIZÍTOR KONRÁD

	— Jakub, počuješ? Zas ich mláti.

	— Počujem, len nechoď tak blízko!

	Zastali pritlačení o múr a zahľadeli sa do maličkého svetielka, ktoré im odkrývalo kúsok vlhkej steny v podzemí dominikánskeho kláštora. Tamdolu v hĺbke, kam už nedovidia, počuť údery a vzápätí bolestné stony.

	— Nehýb sa, Belko!

	— Len trochu nazriem.

	— Budeš visieť a ja s tebou!

	Násilne sa pretlačil k mrežiam a zboku nazrel dnu do podzemia. Jakub ho schmatol a odtlačil naspäť.

	— Tak sme sa nedohodli! Za to hlavu nedám.

	Znovu je ticho. Obaja sa prilepili celým telom o múr. Svetlo v podzemí zhaslo. Z tmy dolieha plač a vzlykot.

	— Nehýb sa. Vychádzajú…

	Tlmené búchanie dverí a škrípanie kľúčov v hĺbke. Na tmavom nádvorí sa ozvali kroky. Dva tiene vchádzajú do kláštornej budovy. Dvere na prízemí sa za nimi zavreli.

	Jakub vedie Belka. Opatrne sa priplazili k budove na nádvorí pri maštali, vyliezli na múr a zoskočili. Pomaly vyšli na blatistú cestu do Lašskej Vsi.

	— Triasol som sa ako osika. Nemali by sme zájsť na žajdlík jablčného vína, keď sme sa toľko natrápili? Viem, kde by sme ešte dostali.

	— Je neskoro.

	— Práve preto ťa zavediem na isto. Vieš, čo nám hrozí! Keby nás inkvizítor zbadal pri mrežiach, beda mne aj tebe! Treba sa posilniť.

	Prešli tmavou ulicou. Jakub si vydýchol. Upokojil sa, že už majú nebezpečenstvo za sebou.

	— Pozri sa, Belko, na to malé svetlo na prvom poschodí kláštora.

	— Kto to tam bdie?

	— Tam je hrozný Konrád. Spáva na tvrdej doske, ani slamu nechce. Náš Matijas sa tomu veľmi čuduje, má rád mäkušké perinky… No Konrád sa už piaty deň postí, je iba chlieb a pije vodu. Matijas nie je na to zvyknutý, a tak musí tajiť svoje obedy. Strašný je ten cudzinec.

	— Videl si ho?

	— Nik sa k nemu nesmie priblížiť.

	— Matijas nie je celý deň s ním?

	— Ach, kdeže! Môže k nemu iba jednooký dôverník Sixto. Beda mi, Belko, stále ma svedomie trápi, keď si pomyslím, že som ťa zaviedol k mrežiam podzemia.

	— My sluhovia si môžeme porozprávať, čo robia naši páni, a trochu nazrieť do ich záležitostí. Ide sa na žajdlík!

	Zašli do krčmy. Pri stole zhlobenom z dosák sedí vysoký, štíhly chlap v pestrofarebnom odeve. Na hlave taká istá čiapka. Jej strieška mu visí až po plecia. V puzdre za pásom má dýku. Oproti nemu sedí takisto oblečený muž a leje do seba pohár vína.

	Jakub a Belko sa utiahli do druhého kúta miestnosti.

	— To sú Konrádovi dôverníci, — pošepol Jakub Belkovi. — Ten, čo má koziu briadku, bol so šiestimi ďalšími a s jednookým na vizite v Križevci, v Karlovci a v Glogovnici. Hľadali tam krivovercov.

	— A odkiaľ privliekli tých, čo ich dole bičujú?

	— Neviem presne, či z Križevca, z Karlovca alebo z Glogovnice, ale odtiaľ kdesi.

	— Ticho, aby sme počuli, čo rozpráva, — pošepol Belko.

	Chlap s čiernou briadkou po latinsky vravel kamarátovi:

	— Tak sme si trošku odpočinuli. Ležím v tráve, keď sa ti mi pred očami zabelie sukňa. Pozerám — je to tiež pekné dievča. V tomto kraji, tak sa mi vidí, sú všetky dievčatá pekné. Človek by si mohol užiť, ale tie bosorky od nás utekajú. Ak sa bránia jednookému, nech, ale mne, našim? Ja im ukážem, povedal som si. Vyskočím a vybehnem na pole, kde si dievčatisko čosi džavoce s deckami. Chcem ju objať, no ona ti ma odstrčí ako tie tri pred ňou. A bola vari najkrajšia v dedine, ale aj najpyšnejšia. Ej, nebudem ja trpieť takú hanbu! Odviedol som ju k jednookému a vravím: „Nechce ma!“ Jednooký sa na ňu pozrel a nariadil, aby sme ju odviezli ku Konrádovi. No a tak sme už mali vo voze štvrtú. Ak je pravda, čo vraví jeho zbožnosť Konrád, že chorvátske krivoverky si bránia svoju poctivosť, celá táto krajina je krivoverecká. Prekliate dievčiská!

	— Ale ani tak sa tu našej veci nebude veľmi dariť. Už uplynulo päť dní odvtedy, čo sme vyhlásili Konrádovo nariadenie, a nič. Nezarobíme ani dukát.

	— V Ríme povedali, že je tu krivovercov ako piesku v mori.

	— Ale ani jedno oznámenie.

	— Prišiel akýsi vyparádený chlap. Vravia, že je to dvoran kráľovnej z Griča. A ten udal akéhosi mladého kniežaťa. Jednooký ho pozná, ale tají jeho meno.

	— Nejde nám to v tomto barbarskom meste. Ľudia hovoria po chorvátsky, stále si čosi mrmlú, a nevieš, či sú s nami, alebo proti nám. Zajtra predstúpi Konrád pred ľud. Uvidíme, kto sa proti nemu postaví. Ale poďme, zajtra musíme vstať triezvi. — A pobrali sa preč.

	— Nerozumel si nič? — spýtal sa Jakub.

	— Odkiaľ by som vedel ich reč? Keby boli rozprávali aspoň niečo po latinsky. Trochu som sa naučil po latinsky na Kapitule.

	KONIEC SVETA

	Na pažiti pri kapitulnom rybníku sa zhromaždil dav, nerozhodný, nehybný, pochmúrny, strápený bremenom neistoty. Ľudia mlčia a pozorujú hladinu vody, do ktorej sa zapiera južný vietor. Občas zdvihnú zrak a zahľadia sa k juhu, odkiaľ sa tiahnu čierne chmáry, predzvesť blížiacej sa búrky.

	Doria a Tajana sa pretlačili k brehu. Nik ich nepozná. Obliekli sa do mestských šiat, na hlavy uviazali šatky. Stiahli si ich na tváre a široké okraje im splývajú po vlasoch. Kňažná sa pritlačila k Tajane a zašepkala:

	— Čo tak dlho nejdú? Najlepšie by bolo, keby si šla domov.

	— Prečo, pani?

	— Bojím sa, aby sem neprišiel brat. Ty by si ho mohla zadržať.

	— Ani jeden šľachtic tu nie je, nepríde ani on.

	— Stoj čo stoj chcem počuť kázeň toho človeka, o ktorom vravia, že je taký slávny a vážený v Ríme. Musím počuť z jeho úst slovo božie, možno v ňom nájdem niečo, po čom mi duša túži.

	— Už idú! — upozornila Tajana paniu. A dievčatá spopod šatiek pozorujú dav, ktorý sa akosi celý stlačil do klbka, podvedome cítiac nebezpečenstvo.

	Utiahli sa medzi ľudí, ktorí mlčky sledujú čudný sprievod v strašidelnom oblečení. Vpredu ide šesť ozbrojených chlapov v žltých nohaviciach, v krátkych čiernych košeliach, v žltých plášťoch a v čudných dlhých kapucniach, ktoré im visia pozdĺž pliec. Na nich majú navlečené vysoké železné klobúky. Sluhovia za nimi ťahajú taligy. Vezú na nich klietku s kurčatami a kotol plný žeravého uhlia. Aj pekáč plný mäsa.

	Ľudia prekvapene pozorujú nezvyčajné prípravy na kázeň. Potom pritiahli voz pokrytý čiernou látkou, akoby to bola rakva. Každý sa zadíval na tú čerň. Nemé otázky sú plné zlých predtúch. Voz odtisli trochu ďalej. Dvaja ozbrojení Konrádovi služobníci sa postavili na stráž po oboch stranách.

	Národ sa ešte ani nepokúsil uhádnuť, čo to priviezli pod tou čiernou prikrývkou, ktorá bola pevne priviazaná a strážili ju ozbrojení chlapi, a už ich pozornosť prilákal meravo, teatrálne kráčajúci jednooký. Plášť má červený a ľavý rukáv prázdny. Zo zmraštenej škaredej tváre mieri na ľudí jedno oko. Vykračuje si pomaly ako strašná predzvesť obludy, ktorá ide za ním… Po ňom nasledujú štyria chlapi v železných klobúkoch a v značnom odstupe za nimi sa zjaví podivný človek.

	— To je on! Rímsky inkvizítor.

	Národ mlčí, akoby stratil reč.

	Po pažiti kráča chlap strednej postavy. Spod čierneho plášťa od krku do kolien vykúka kúsok bielej látky. Ploskú hlavu prikrýva trojhranná čierna čiapka, zdôrazňujúca hrubé črty chudej tváre. Na lícach sa mu utvorili dve priehlbiny. Dlhý ostrý nos vyzerá ako zobák dravého vtáka. Čelo má veľmi nízke, veľmi vyčnievajúce a pod ním malé svetlosivé očká ako dva oceľové pichliače.

	Rímsky inkvizítor kráča pomaly, vlečie sa ako čierny prízrak. Za ním ide inkvizítor Matijas a jeho priateľ Klementus. Vystúpili na doštené pódium s malým zábradlím.

	Rímsky inkvizítor Konrád stojí na tribúne a díva sa. Ľudia mlčia, aj on mlčí. Pohľadom krúži po dave, ktorému sa zdá, akoby ním prechádzal ohnivý blesk.

	Konrádova tvár je zamračená, ústa zovreté.

	Čas sa vlečie. Konrád stojí, díva sa na ľudí a neozýva sa. Jeho mlčanie im pripadá ako ticho pred vynesením smrteľného rozsudku. Tŕpnu im údy aj duše…

	Napokon sa Konrádove ústa otvoria a vyrazí z nich hlas ako vzdialené zahrmenie:

	— Heretici…

	Každý pozná to slovo. Ako chmára na nebi, ktorá zakryla slnko, zaľahlo na ich duše. To ich takto oslovuje? pýtajú sa pohľadmi, ale ústa neotvárajú.

	— Krivoverci… — prekladá Matijas.

	Znovu sa zachveli. Akoby ich to slovo navliekalo na mučidlá.

	— Krivoverci sú služobníkmi pekla, — pokračuje inkvizítor už bez prestávky. — Zaprisahali sa diablovi, že zničia našu svätú vieru… Za tmavých nocí, keď bohabojné duše snívajú svoj sen, schádzajú sa milenci diabla na tajných, neprístupných miestach, aby slávili svadbu s kráľom pekla. Navštevuje ich čierny pažravec pobožných ľudí. Jeho tvár je zloba, oči smola. Strašný hnus svojej tváre zahaľuje slnečným svetlom až po pás. A niže pása si skryl diabolské nohy a diabolský chvost do tmy. A jeho milenci, krivoverci, padajú pred ním na kolená, bozkávajú mu nohy, kopytá aj chvost. Diablov chvost je ich sviatosť!

	Ľudia sú pobúrení. V tvári sa im zračí zhnusenie. Konrád pokračuje:

	— Stúpenci pekelného kráľa hádžu sa pred ním na zem a opakujú túto prísahu: Prisahám na tvojich diablov, že popľujem kríž…

	Národa sa zmocňuje hrôza. Konrádove oči blýskajú v tme ako fakľa a pokračuje ešte hromovejším hlasom:

	— Prisaháme ti, diabol, kráľ náš, že ti privedieme do lona všetky zbožné duše, ktoré hľadajú spasenie v dobre. Prisaháme, že budeš pánom sveta. V žeravej pahrebe sa budeš váľať so všetkým, čo bolo dobré. Budeš si vyberať nevinné dievčatá pre svoje potešenie, budeš zneucťovať verné ženy. Prisaháme, že budeš pánom sveta, ó, diabol, kráľ náš! Budeš ničiť, pustošiť, páliť!

	Dav je pobúrený, vzrušený. Inkvizítor chvíľu počkal a potom hrozným hlasom zvolal:

	— Kto z vás bol s ním? Vravte!

	Zamrazilo ich až do kosti, akoby ich ktosi oblial prúdom ľadovej vody. Onemeli. Oči im mrkajú. A on len mlčí. Nevýrazne sfarbené oči pod nízkym čelom ich šľahajú a pozorujú.

	— Z nás nikto! — hlasno sa ozval odvážny gričský sedlár. — Nikto…

	— Beda tomu, čo by s nimi mal niečo spoločné, — nasledoval ho kapitulný mešťan.

	Ale ten hore na tribúne ešte väčšmi zvýšil hlas:

	— Ľudia! Kto pozná krivoverca? Nech to povie hneď teraz… Na tomto mieste. Vravte! Kto je z vás krivoverec? Ukážte naňho prstom.

	Ľudia akoby skameneli.

	Oblohou sa ženú búrkové chmáry. Blyslo sa a zľahka zahrmelo, ale potom zasa nastalo olovené ticho pred búrkou.

	Konrád sa pozrel hore, akoby odtiaľ čosi očakával, a znovu sa zahľadel na ľudí. Šľahá ich očami, čaká, vábi z nich priznanie, zohýna sa, pohľadom im jatrí duše. Ale všetci mlčia ako ryby.

	— Mlčíte? — kričí celý rozohnený. — Kryjete ich, lebo ste svoj život zasvätili pozemským pôžitkom. Múdrosť a zbožnosť sa vám nepáčia, vyhýbate sa im, a oddávate sa všetkému, po čom túži vaše telo.

	Mešťania sa búria. V očiach sa im zračí protest, ale mlčia. Cítia, že ich Konrádove slová šľahajú ako bič.

	— Tak poďme! Kto vyzradí krivoverca, na tri roky si očistí dušu od hriechov.

	— Nepoznáme nikoho! — hrdo zvolal gričský sedlár.

	Tento výkrik všetkých zbavil úzkosti. Po ňom sa ozývajú ďalší:

	— Nepoznáme nikoho, kto by bol krivovercom. Inkvizítor zdvihol hlavu ako rozzúrený tiger. Potom sa celkom sklonil k nim a vykríkol:

	— A knieža Radoslav zo Zvonigradu? Dobre viete, že je krivoverec! Paktuje s diablom. Vydajte ho! Kde sa skryl? Odpovedzte!

	Dorii sa zazdalo, že jej prestalo biť srdce. Sklopila oči, neodváži sa ani pozrieť na druhú stranu, kde sa na kopci týči Okičgrad. Tam jej brat knieža Ivan schoval Radoslava. Cíti sa ako odsúdenec, nad ktorým sudca láme palicu.

	Znovu prišiel všetkým na pomoc gričský sedlár:

	— Knieža sa neskrýva v meštiackych domoch. To je šľachtická záležitosť. Na to sa pýtajte šľachticov a kniežat.

	Konrád nezvyčajne teatrálne kývol smerom k jednookému červenému chlapovi a rozkázal mu:

	— Johan, hľadaj!

	Inkvizítorov snorič ako poľovnícky pes, ktorému prikázali hľadať divú zver, priblížil sa k davu. V škaredej, znetvorenej tvári pod červenou čiapkou zaklipkalo vybité oko a krúži im po hlavách, akoby ich kosilo. Tlačia sa, skrývajú, každému sa zdá, akoby sa strašné meravé oko vpíjalo práve doňho. Dorii sa zastavil dych, cíti, že to hrozné oko sa zabodlo kamsi celkom blízko nej. Ohava žmurkla, dvíha ruku a ústa vravia:

	— Táto tu je krivoverka!

	Ako dva údery kladivom dopadli tie slová na Tajanu. Ľudia sa obzreli k nej a prekvapene šepcú:

	— Šťastena? Nemožné!

	Ale ozbrojení cudzinci sa už vtlačili medzi dav, ktorý pred nimi ustupuje a ponecháva dievča jej osudu. Doria zápasí s mrákotami. Keď sa preberie, Tajana už stojí pred inkvizítorom a pokojný, čistý pohľad upiera do jeho tváre, ktorá sa chveje zlomyseľnosťou, potešením, vášňou či ktovie, čím. Dlho sa neozýva. Oči mu blčia, tvár chvíľami bledne, chvíľami sa červená, zatína pery, zviera ruky. Potom hodí pohľad na dôverníka, držiaceho v ruke olovený korbáč.

	— To je tá, čo zakopala krivoverca, — oznamuje Matijas rímskemu kolegovi.

	Inkvizítor siahol po korbáči s olovenými hrotmi. Díva sa na Tajanu a čoraz väčšmi sa k nej nakláňa.

	— Krivoverka, priznaj sa!

	— Nie som krivoverka, — odpovedá mu hlasno a smelo. — Potvrdí to aj pustovník Drahoša. Nebojím sa nikoho.

	Konrádova ruka sa trasie, celé telo mu napĺňa zlosť. Pozrel sa na dav a prikázal svojim ľuďom:

	— Dajte jej mäso. Ak nie je krivoverka, nech je mäso!

	Ľudia sa začudovane dívajú na nevídaný obraz. Tajanu ponúkajú mäsom a ona pomaly, pokojne je. Konrád, posadnutý očakávaním, že odmietne, ešte zlostnejšie vydáva nový príkaz:

	— Ak nie je krivoverka, nech zakole živočícha!

	Dav sa vypína a hľadí, ako Tajana pokojne a pred očami stŕpnutých ľudí zarezala kurča. Sklamaný inkvizítor zúri:

	— Nech pobozká kríž, ak je nevinná!

	Dievča pokľaklo a pobozkalo kríž, načo si ľudia spokojne vydýchli:

	— Je to šťastena. Nemôže byť vinná. Musí sa zachrániť.

	V inkvizítorovom hlase sa chveje čoraz väčšia túžba premôcť obeť.

	— Diabol jej to dovolil urobiť, aby unikla súdu. Prineste žeravé uhlie!

	Ľudia sú zhrození. Tajanina vždy bledá tvár vyzerá pokojná, chladná, iba oči sa jej neprirodzene rozšírili. Podvedome sa poobzerala po pažiti, akoby od kohosi očakávala pomoc, záchranu. Ale rytiera Sokola niet.

	— Ak prejde bosými nohami po žeravom uhlí a nepopáli sa, uznám, že je nevinná, — ohlási sa inkvizítor.

	— Je to šťastena, aj to sa jej musí podariť, — bezradne si šepcú ľudia, ale Doria sa zo všetkých síl pretlačila pomedzi dav a predstúpila pred inkvizítora.

	— Ja, kňažná Okičská, ručím za ňu, že je pravoverná. Iba Kristus mohol robiť zázraky. Len on by vedel prejsť po žeravom uhlí a nepopáliť sa.

	Dav je vzrušený. Inkvizítor Matijas sa zhrozene díva na neter v meštianskom preoblečení. Inkvizítorov jednooký červený chlap víťazoslávne ukázal prstom na Doriu.

	— Aj tá je krivoverka!

	Matijasovi sa zahmlilo pred očami.

	Dav, posmelený Doriinými slovami, sa začal približovať. Sedlár zvolal:

	— Najzbožnejšie dievča — a krivoverka?!

	— Hľa, tu je inkvizítor Matijas, on za mňa ručí! — zvolala Doria. — Je to môj duchovný otec, nech povie on.

	Matijasovi sa zdá, akoby mu odťali hlavu a teraz sa kotúľa po pažiti, no nepočuje, čo mu odťatá hlava vraví, len cíti, že sa mu pery pohybujú:

	— Vaša zbožnosť, dôstojný brat, to dievča je najpobožnejšie v celom kraji.

	— A najnebezpečnejšie! — zrúkol naňho Konrád. — Svojou pretvárkou zavádza iných do bludu a zakrýva, že zbožňuje diabla.

	Matijas a Konrád stoja proti sebe. Cítia, že medzi nimi prepukol boj o rešpekt medzi ľudom. Konrád sa pohŕdavo pozrel na Matijasa.

	— Mňa posiela boh, aby som vám rozjasnil zrak a ochránil vás pred hroznou záhubou. Pozrite sa na jej tvár, pozrite sa do jej očí! Diabol z nich hľadí!

	Konrád si hryzie pery, akoby sa na čosi chystal, ale pristúpil k nemu Matijas.

	— Vaša zbožnosť, dôstojný otec a brat, upozorňujem vás, že pred týmito ľuďmi je ohrozená moja česť a moja vážnosť.

	— A čo ste vy? Jedno aj druhé dievča musí prejsť po žeravom uhlí. Tu rozkazujem ja, ktorý bránim boha. On ma poslal na svet, aby som bránil jeho existenciu!

	Doria sa obrátila k davu:

	— Ľudia dobrí a spravodliví! Obe máme prejsť po žeravom uhlí, lebo vraj sme krivoverky. Za mňa ručí Matijas a za to úbohé dievča pustovník Drahoša, váš priateľ.

	Len čo vyslovila toto meno, ozvalo sa zborové volanie:

	— Nie sú krivoverky! Nie sú!

	Matijas prestal prekladať Konrádovi, čo vykríkajú ľudia. Čaká od nich záchranu svojej cti.

	— Akáže krivoverka! — kričia ľudia. — Kde tu máte krivovercov? My sme spravodliví ľudia!

	— A náš biskup, vari by nevedel, či sme krivoverci, alebo nie? — poznamenáva kapitulný mešťan.

	— A náš gričský plebán? Ten nás pozná, no čo vie ten Riman? Čo tu chce ten cudzinec? Privandrovalci! Preč s nimi! — kričí gričský sedlár z plného hrdla. Ľudia sa k nemu pridávajú.

	Na obzore hrmí.

	Dôverník pribehol ku Konrádovi a vysvetlil mu, čo kričí ľud. Inkvizítorova tvár sa strašne skrivila, vrásky sa mu prehĺbili, v očiach sa mu zablysla strašná pomsta a šľahol nimi do davu ako kat sekerou. Obrátil sa k Matijasovi chrbtom, zavolal Klementa a prikázal mu, aby prekladal. Pozrel na čierne chmáry, potom na ľudí a s výrazom odporu a hnevu sa rozkričal:

	— Všetci ste krivoverci! Všetkých upáliť!

	Hore na oblohe sa prekrížili blesky a zem sa otriasla strašným hrmotom.

	— Mor krivoverectva, — kričí inkvizítor, akoby sa pretekal s hrmotom, — vpil sa vám do krvi, diabol vám vošiel do kostí, váľate sa v blate neznabožstva…

	Vesmír sa chveje hrmotom.

	Dav sa prežehnáva. Strach z hromov a bleskov je silnejší než všetko ostatné. Ľudia sa rozutekávajú.

	Konrád posiela za nimi svojich ozbrojencov a kričí:

	— Kto sa vzdiali z tohto miesta, je vyobcovaný z cirkvi do konca života na večné veky!

	Utečenci sa dostali medzi dve hrozby: hore hromy, dole prekliatie. Strach z kliatby zvíťazil a vracajú sa naspäť. Konrád sa zamračil a prikázal, aby Doriu a Tajanu obstúpili vojaci. Potom sa obrátil k národu, na ktorý jeho slová pôsobia ako ohnivé hromobitie na obzore:

	— Ste posadnutí diablom! Nemôžete uniknúť a neuniknete pekelnej hrôze, lebo vás drží za hrdlo, stíska vám ho, nemôžete dýchať… Na hlavách vám vidím čertove rohy… Na prekliate hady sa premenili vlasy vašich žien…

	Jeho slová sa zabodávajú do ich prestrašených duší ako nôž do tela. Vreskot žien sa dvíha k bleskom. Zmocňuje sa ich hrôza, hádžu sa na zem, bijú do nej hlavou a kričia.

	— Krivoverci! Vaša prekliata tvrdohlavosť rozhnevala boha. Navždy odvrátil od vás svoju tvár. Zosiela na vás ohnivé blesky. Hľa, prichádzajú poslovia ancikrista! Pre vašu zvrátenosť sa prepadne svet. Prepadne sa zem, na ktorej stojíte!

	Ozvalo sa ohlušujúce burácanie hromu.

	— Už len chvíľa, a prepadne sa svet, všetci sa zrútite do pekelných múk. Nech sa v diabolskom ohni praží vaše telo na večné veky! Vidím, hľa, vidím, ako sa spúšťa strašný oheň…

	Ľuďmi lomcuje hrôza. Ženy vreštia, chlapi blednú, ozýva sa hrmot za hrmotom. Konrád zdvihol ruky k nebu. Je bledý aj zelený a vrieska ďalej:

	— Nastáva koniec sveta! Prepadáte sa do večného ohňa, sluhovia diabla. Padáte do priepasti. Nastáva tma, prichádzajú diabli s hromami v rukách…

	Z rozžiarených oblakov uprostred oblohy udrel blesk a s hrozným burácaním sa prehnal ponad hlavy davu, až sa zabodol do neďalekého stromu. Chudáci ľudia sa váľajú v tme zúfalstva, zadúšajú sa strašnou predstavou, že sa zem s vesmírom rúca do akéhosi nekonečného ohnivého mora a že všetci vydýchli naposledy. Akoby v hroznom sne preciťujú svoje vlastné zomieranie.

	Konrád len stojí a pozoruje. Po tvári sa mu rozlieva perverzný pôžitok z cudzieho zúfalstva. Telo sa mu trasie od slasti. Zviera päste, na čele mu navierajú žily, oblieva ho pot a pery sa mu chvejú. Zrazu sa celý zaknísal, akoby ho po hlave udreli. Kdesi za sebou počuje volanie:

	— Pokoj boží s vami! Ľudia, bratia! Pokoj! Pokoj!

	Čudný hlas im dolieha do uší, akoby tmu temnice preťal svetelný lúč, ku ktorému obracajú svoje zaslepené oči.

	— Pokoj, ľudia! Či nepočujete? Pokoj vám na tejto zemi.

	Na tejto zemi? Hej, to pod nimi je pôda, tvrdá pôda, a nie oheň, žeravina. Hej, to je pažiť, ale aj tak sa nik neodváži pozrieť okolo seba, zdvihnúť hlavu zo zeme. Boja sa čo len pohnúť, aby sa v strašnom páde nezrútili kamsi do priepasti, pred ktorou sa zastavili.

	— Bratia moji, nebojte sa! Nie je koniec sveta. Ani diabla niet. Nestalo sa nič. Hľa, hrmí a jeden hrom udrel rovno nad vašimi hlavami do stromu. Ten, ktorý vládne nad hromami, vás ochránil, aby sa vás blesk ani nedotkol. Pozrite sa! Nie je tu nič hrozné.

	Dav, kľačiaci na kolenách a so zopnutými rukami, otvára oči, obzerá sa navôkol a preberá sa k životu.

	Všetko je na tom istom mieste. Kostol sa nezrútil, stromy sa nezvalili, rybník je plný vody. Dole pod nimi je pažiť, hore nad hlavami hrmí a letia chmáry, ale tu pred nimi, celkom blízko, usmieva sa na nich jasná, milá tvár pustovníka Drahošu. Jeho hlas ich privoláva späť k životu, ktorý nestratili.

	— Je to možné? Naozaj sa nič nestalo? Svet sa nezrútil? Ani čerti neprišli s hromami v rukách? — spytujú sa ľudia a dívajú sa na Drahošu, na jeho jasnú, usmiatu tvár. Obracajú sa naňho so zopnutými rukami:

	— Pustovník spravodlivý, zachráň nás úbohých! Hromy na nás privolal, a my sme nevinní.

	— On ich neprivolal, — pokojne, vľúdne a milo vysvetľuje Drahoša. — Veď aj vy sami ste ráno vraveli: Dnes bude búrka! Slnko pálilo a z juhu prichádzali mraky. A keď ste sem prišli, už sa schyľovalo k búrke. To je prirodzené, tak to býva.

	Konrád na tribúne sa trasie. Vražedným pohľadom šľahá pustovníka. Tvár má mračnejšiu ako čierne mraky na obzore, škrípe zubami, celé telo mu zmeravelo od nesplnenej túžby. Už držal ľudí za krk, pritláčal ich k zemi, stúpal im na šiju. A v tej chvíli sa vynorí pustovník ako rytier s mečom, odstrčí ho od obete a ona sa dvíha, hľa, uniká mu, a on len stojí ako úbohé zviera, ktorému vytrhli mäso z pažeráka.

	— Kto je to? — skríkol Konrád.

	— Pustovník, ktorý žije tu, v tomto kraji, — odvetil Klementus. — Náš Drahoša.

	— V mene svätého otca, povedzte tomu chlapovi, že ho vyzývam, aby sa odtiaľ pratal. Tu rozkazujem ja! Odpracte ho, — skríkol Konrád. — Berte sa, lebo vás odvlečú moji ozbrojenci!

	— Veď je to svätý človek! Náš otec. Žije ako svätec.

	— Len sa ho dotknite, vy privandrovalci! Už sa nebojíme, — kričí sedlár a ostatní ho nasledujú.

	Rímsky inkvizítor sa díva na dav, rozhodný a prichystaný na odpor. Neozýva sa, len sa uprene díva. Ale teraz už nepôsobí na ľudí jeho hrozné mlčanie a ešte hroznejší pohľad. Zrazu sa rozzúrený nad neúspechom obrátil k svojim ozbrojencom, ktorí držali Tajanu a Doriu, aby neutiekli. Konrád im dal znamenie rukou, také podivné znamenie, že sa celý dav obrátil k nim.

	Vtom z druhej strany pažite galopom pricválali dvaja jazdci a zastali rovno pred tribúnou. Podľa oblečenia sú to kráľovskí dvorania.

	Kráľov komorník sa poklonil inkvizítorovi:

	— Úctivý pozdrav vašej excelencii od kráľa a kráľovnej! Istý kráľovský dvoran, ktorý bol na kázni, práve oznámil na kráľovskom dvore, že ktosi obvinil z krivoverectva vznešenú kňažnú, spoločníčku najvznešenejšej kráľovnej, a jej slúžku, ktorá je rovnako zbožná a spravodlivá ako kňažná. Vznešená kňažná a jej slúžka sú pod ochranou kráľa a kráľovnej.

	Ľud napäto čaká. Matijasova tvár sa vyjasnieva. Jeho ohrozenú povesť zachraňuje kráľovský pár.

	Konrádove drobné očká pod nízkym vyklenutým čelom hádžu blesky po komorníkovi a jeho kostnaté ruky sa dvíhajú k nebu.

	— Ja mám len jedného kráľa — na nebi! Mám len jednu kráľovnú — na nebi! To sú jediní moji zvrchovaní páni… Uvolnite mi miesto. Nech mi nikto neprekáža!

	Na čudnom voze s čiernou strieškou sa približuje zvláštna, tajomná postava. Čierny plášť prehodený od hlavy až po zem sa vlečie ďaleko za ňou. Kráča pomaly, a čím je bližšie, tým sú ľudia tichší a vystrašenejší. Konrád pozoruje ľudí s pomstychtivou radosťou.

	— Tak nech vaše hriešne oči vidia krivovereckú dušu, ktorej pery tri razy pobozkali diablovi nohy, z ktorej si spravil svoju súložnicu, ktorej ústa popľuli kríž. Dívajte sa, krivoverecká banda, na krivoverku, ktorú ste odchovali na svojom srdci a ktorú ste zatajili, diablovi synovia. Dívajte sa!

	A Konrád schmatol korbáč s ťažkými olovenými krúžkami plnými ostňov. Z davu vyrazil jediný výkrik:

	— Bánica Mirena!

	Doria zvrieskla. Tajana padla na kolená. V sedliackych plátenných šatách, s roztrasenými plavými vlasmi, s očami zdvihnutými k nebu, s rukami zopnutými k modlitbe stojí tu pred nimi mladé, bledé dievča. Zdá sa, že nevidí, ani nepočuje, čo sa okolo nej deje, lebo jej duša je už kdesi ďaleko.

	Kráľovho komorníka a jeho dvorana sa zmocnila hrôza.

	— Mlčíte? — pýta sa inkvizítor davu hlasom, v ktorom sa chveje čosi ako predzvesť radosti.

	Ešte sa nestačili prebrať z prekvapenia a jednooký už pristúpil k dievčaťu, roztrhol jej šaty, zdvihol vlasy a odhalil doráňaný biely chrbát.

	Ľudia protestujú:

	— Je to svätica!

	Výkriky inkvizítora iba dráždili. Jeho oči si prezerajú krehké dievčenské telo. Čeľusť sa mu chveje, zuby drkocú, tvár bledne, pohľad má zhnusený, priviera viečka a znovu ich otvára. V ruke sa mu zatrepotal olovený korbáč a šľahol ním po bielučkom chrbte…

	Dievča spadlo na zem, po tele sa jej rozliala krv ako po bielom zamate, spína ruky, vlasmi si prikrýva drobné ňadrá a vzlyká.

	Ďalší ozbrojenci stŕhajú šaty z Dorie a z Tajany, aby ich pripravili na bičovanie.

	— Ľudia, pomoc, — vykríkla Doria. — Bijú nevinnú, dobrú bánicu. Aj nás chcú. Pomoc!

	Dav posmelený jej volaním zaútočil. Inkvizítorovi ozbrojenci pustili Doriu aj Tajanu a vytasili meče. Ale aj Gričania sa chytajú svojich zbraní.

	— Hurá, Gričania! — kričí sedlár. — Preč s rímskymi privandrovalcami!

	Inkvizítorove ruky sa trasú. Pokus davu, aby mu vytrhol obeť, ešte väčšmi roznecuje jeho vášeň vyžívať sa v trýznení dievčenského tela.

	To všetko sa odohralo v niekoľkých okamihoch. Celý dav sa naraz zmenil v jeden jediný výkrik, zlial sa do jedinej vlny, ktorú utvorila akási neviditeľná sila a hnala ju smerom ku Kapitule a ďalej. Konrád pocítil, že ho stiahol príval, že ním pohadzuje a váľa ho, ľudia po ňom šliapu a potom sa rýchlo škriabu na vŕby popri rybníku, hádžu sa do člnov, všetko uteká ako bez zmyslov.

	— Malomocní! Malomocní!

	Štyria zohyzdení ľudia v sivom plátne — ruky, hlavy, nohy aj tváre obviazané krvavými handrami — sa vyrútili na dav, klopotajúc klepáčmi pod odstávajúcimi rukávmi.

	— Malomocní! Malomocní! — A všetci utekajú čo najďalej, mešťania aj inkvizítorovi dôverníci, vojaci aj dominikáni.

	Konrád až teraz pochopil, že jeho ozbrojení sluhovia sa takisto usilujú schovať pred strašnou príšerou, čo ich napĺňa hrôzou a strachom z nákazy. Už len pri pomyslení na ňu im naskakuje husia koža. Každý sa stará iba o seba…

	Za chvíľu sa pažiť vyprázdnila, ľud sa rozletel ako pleva vo vetre.

	Na vŕbe pri rybníku sedí mešťan a zarazene vykríkne:

	— Bánicu berie malomocný!

	— Malomocní ju vzali, — zhrozene si šepcú ľudia sediaci vedľa neho na konároch. — Beda nešťastnému dievčaťu! Radšej ju mal Konrád zabiť alebo jednooký vziať, ako malomocný uniesť.

	Ľudia trnú a skrývajú sa v korunách stromov. S odporom sledujú človeka v krvavých obväzoch a v sivom rubáši od hlavy po päty, pod ktorým klopoce klepáč, široko-ďaleko ohlasuje, že sa blíži leprou napadnutý človek. Hlavu a tvár má zaviazanú v hnusných handrách, a kým dav uteká ku Kapitule, on sa vydáva na opačnú stranu. Na obviazaných rukách nesie bezvedomé dievča. Všetko živé mu okamžite beží z cesty.

	Na pažiti zostal iba Konrád. Kráča po pošliapanej tráve, v ktorej sa váľajú železné klobúky, plášte, pošvy, čiapky, šable, halapartne. Tu je aj opustený čierny voz. Ide so zvesenou hlavou v lejaku, ktorý sa konečne spustil, každú chvíľu sa zastaví a korbáčom mláti po pažiti.

	V KRÁĽOVSKOM PALÁCI

	Pod klenbou kráľovského paláca buráca ozvena hromov. Kráľovná sa schúlila a díva sa do povaly.

	Orchida pobieha po komnate. Aj v nej zúri búrka: v očiach blesky, v ústach hromy.

	— Oklamala si ma! Vlákala si ma do pasce a spútala, ale ja sa z tej tvojej a Joachimovej pasce dostanem. Klamala si ma, že mi tu nájdeš muža.

	— Nekrič! — priskočila k nej kráľovná a zapchala jej ústa, no ona jej odstrčila ruku. — Ivan Okičský ťa popýtal, ale kráľ nesúhlasí.

	— Klameš, klameš! Okičský sa na mňa ani nepozrie. Všetko je lož. Dovliekla si ma sem vraj kvôli Joachimovým plánom, ktoré prinesú vyslobodenie nášmu kumánskemu rodu a našim bohom? Všetko je podvod! Ty sa o nič nestaráš, len keď sa zabávaš, a ešte svoje hriechy zvalíš na mňa!

	— Mlč, nehanebnica!

	— Nebudem mlčať. Ja tu umieram od nudy, márnim svoju mladosť, a ty si chodíš na schôdzky do Plebánovej veže. Blaznieš za rytierom Sokolom. A on myslí na mňa, iba ty mi ho chceš odvábiť. Aj istý mních mi to vyveštil. No počkaj, ja ti ukážem!

	Rozbehla sa ku skrini, otvorila ju a začala z nej vyhadzovať šaty, klobúky, šperky, plášte, vykríkajúc:

	— Idem stadeto! Beriem si svoje a odchádzam medzi Kumánov do Uhorska.

	— Prosím ťa, Orchida, neblázni!

	— Keď ty blaznieš, prečo by som nemohla aj ja? Ak mi nedáš rytiera Sokola za muža, utečiem stadeto!

	— Orchida, veď je to ohava, príšerná ohava.

	— Neverím, neverím! Alžbeta, ak mi ho nedáš za muža, nebude ani tvoj!

	Orchida sa hodila na pokrovec k svojim šatám, zúrila a plakala. Kráľovná vybehla do predizby a spýtala sa dvorana:

	— Čo je to za krik tam vonku?

	— Národ uteká z inkvizítorovej kázne a kričí: „Malomocní, malomocní!“ Jeho urodzenosť komorník sa vrátil k najjasnejšiemu kráľovi.

	Kráľovná sa poponáhľala a ešte zastihla komorníka u kráľa. Podával mu správu o tom, čo sa stalo pri rybníku.

	Zastala pri dverách a zvedavo načúvala, keď zrazu vtrhol z chodby dnu mladý vojvoda.

	— Vznešený ujec, vonku je kňažná so svojou slúžkou.

	— Chvalabohu! Okamžite kňažnú uveď!

	Bledá a strápená Doria vošla v dokrkvaných šatách.

	— Ako ste ta mohli ísť medzi toľký národ? — karhal ju kráľ. Mladý vojvoda jej prisunul kreslo a pozrel sa na ujca pohľadom, v ktorom sa skrývala prosba, aby k nej nebol taký prísny.

	— Som vinná, — odvetila Doria. — Zatúžila som vidieť slávneho inkvizítora. Nemohla som ani len tušiť, že sa kázeň skončí takto, s toľkou hrôzou. Brat ma za to veľmi pokarhá.

	— Zaslúžite si to. Ale teraz, prosím, kňažná, porozprávajte nám o všetkom, veď ste tam boli od začiatku.

	A dievčina hovorila. Kráľ, kráľovná a komorník pozorne počúvali. Mladý vojvoda nespustil oči z Doriinej tváre. Takáto strápená sa mu zdala ešte oveľa krajšia.

	Kráľ len počúva, hnevá sa a rozhorčuje, keď mu rozpráva, ako Konrád odmietol jeho posla komorníka Gejzu. Buchol si o koleno.

	— Zostanete u nás na dvore, kým sa na vás nezhodnú tí dvaja inkvizítori, váš ujec a Konrád. Aj vaša slúžka, ktorá mi priniesla šťastie, zostane pod mojou strechou. Hneď si pošlite po šaty! A čo je s kniežaťom Radoslavom? Kde je?

	— Dávno som ho už nevidela, ani bratovi sa neohlásil, — odvetila Doria a pri tom klamstve sa začervenala.

	— Len nech sa chudák mládenec nedostane do rúk rímskemu inkvizítorovi.

	— Neviete, kto obvinil úbohého kniežaťa? — spýtala sa kráľovná s predstieranou zvedavosťou.

	— O tom Konrád nevravel.

	— To bude asi pomsta nejakej cundry, — poznamenal zachmúrený kráľ. — Veď teraz je jasné, že bánicu nedal uniesť Fricovi, ani na ňu nevztiahol ruku.

	— Pravdaže, Joachim ho falošne obvinil, — povedala kráľovná a predstierala rozhorčenie. — Teraz mu musí dať zadosťučinenie. Zaujímalo by ma, ako sa dostala bánica do inkvizítorových rúk a kde celý ten čas bola. Kde ju našiel Konrád?

	— Ani o tom nič nepovedal, — odvetila Doria. — Viem iba to, že som na vlastné oči videla, ako medzi dav vbehli malomocní, jeden z nich schmatol Mirenu a potom s ňou utiekol.

	— Úbohé dievča! — zašepkala kráľovná. — A čo ste robili vy?

	— Dala som sa na útek smerom ku Kapitule a až neskôr som zbadala, že ma za ruku drží moja verná Tajana. Ani v tej hrôze ma neopustila.

	— Som presvedčený, že keby nie ona, neboli by ste tak šťastne skončili, — oživol kráľ. — Veru, je to šťastena. Keby nie jej, ani mňa by tu už nebolo.

	Mladý vojvoda sa začudoval, komorník sklopil zrak a kráľovná sa akoby prekvapene spýtala:

	— Čo to vravíš, kráľ môj?

	— Vravím, ako je pravda. Dievča zostane pod mojou strechou, a keby po ňu Konrád poslal svojho jednookého, príde aj o druhé oko. To ma dopálilo. Nech mi pozvú na dnes môjho komedianta so somárskou hlavou, aby ma rozveselil! Aj vás, kňažná, prejde hrôza, keď začne stvárať svoje bláznovstvá. Pohľadajte ho!

	Kňažná sa vyľakala, že by sa znovu stretla s Tomom, a tak poprosila, aby ju na dnešný večer ospravedlnili, lebo je priveľmi ustatá.

	— Bude nám smutno, ak vás neuvidíme. Nuž ale odpočiňte si. Béla, odprevadíš kňažnú do jedálne, nech jej tam ponúknu niečo na osvieženie. A trochu ju zabav, kým pre ňu pripravia komnaty.

	Kňažná sa poklonila a odišla s mladým vojvodom. Zaviedol ju do jedálne.

	— Keby ste boli aspoň slovo povedali, keď sme si včera boli zajazdiť, — prihovoril sa jej úprimne, — aj ja by som sa bol prezliekol, aby som vás mohol sprevádzať. To všetko sa nemuselo stať, bol by som vás obránil. Iba ma prekvapuje, že ste sa rozhodli ísť do kláštora.

	— Hej, rozhodla som sa.

	— Šťastný rytier, pre ktorého ste pohrdli životom!

	— Nie, vojvoda, na tom nemá vinu nijaký rytier na svete.

	— Vaše srdce je voľné?

	— Voľné. Iba som sa chcela utiahnuť pred svetom.

	— V ktorom ktosi na vás myslí. Iba na vás, deň a noc! — A začervenal sa až po uši. — Nehnevajte sa, že vám to vravím. Nie je to pekné, že si neviem ovládať srdce, aby som vám nehovoril o sebe. Nemajte mi za zlé, kňažná, že vravím o svojom srdci. Som šťastný, že si ešte nik nezískal vašu lásku. No nebudem už viac o tom rozprávať. Oddýchnite si a zotavte sa v paláci môjho ujca.

	— Len keby som vedela, čo na to povie brat!

	— On bude súhlasiť, aby ste tu zostali. Kráľ dnes aj tak vyhlásil, že nemôžete aj naďalej byť hosťami bána Joachima, s ktorým sa kráľ pohneval. Ja ho vyhľadám a privediem sem.

	— Zo srdca vám, vojvoda, ďakujem.

	Jej poďakovanie ho tak potešilo, akoby to bol súhlas, že sa stane jeho ženou. Rozprávali sa ešte o Mirene a Konrádovi, keď prišla kráľovnina dvoranka ohlásiť Dorii, že jej komnata je pripravená.

	— Do videnia zajtra, vojvoda, — povedala mu láskavo.

	— Nebudem sa vedieť dočkať zajtrajšieho dňa, — odvetil a odprevadil ju celý omámený jej láskavosťou.

	V takomto stave ho zastihol kráľ a poklepal mu po pleci.

	— No, chlapče, máš už nejakú nádej?

	— Ak sa nemýlim, áno. Jej srdce je voľné.

	— Sama ti to povedala? Nuž, potom dobre napreduješ. Ak poctivé dievča odpovie rytierovi tak úprimne, to značí, že by sa veľmi nevzpieralo, keby si získal jeho srdce. Len sa nerozplývaj od šťastia, chlapče! Ešte nie je tvoja. Ale mohla by byť, len sa veľmi neponáhľaj. Poctivé šľachtické dievčatá nie sú z kumánskej krvi, ktorá vzplanie, len čo sa k nej nejaký mládenec priblíži. Ale nevrav o tom nič pred kráľovnou. Ešte dva mesiace zostaneme na Griči. Máš dosť času, aby si si podmanil Doriino srdce.

	MALOMOCNÝ

	Mirena otvorila oči. Hmla mdlôb ustúpila. Preberá sa. Cíti, že leží na mäkkom lôžku. Akýmsi malým otvorom dopadá svetlo. V jeho lúčoch sa zjavila hrozná tvár poobväzovaná krvavými handrami. Nakláňa sa nad ňu, približuje sa celkom k nej a spoza obväzov ju uprene pozorujú dve oči. Obviazané ruky sa dotýkajú jej plášťa. Pri každom dotyku mihne sa jej tvárou výraz hnusu, ale nevládze sa ani pohnúť.

	Je ešte stále v mdlobách, vedomie jej ako vzdialený svetelný bod signalizuje, že ten chlap je pri nej, bozkáva jej vlasy, nazerá do tváre, hladká čelo, chytá ju za ruky, chodí okolo nej ako dravec okolo koristi.

	Čím väčšmi sa jej vyjasňuje zrak, tým väčšia hrôza sa jej zmocňuje.

	Strašná hlava sa znovu nad ňu nahýna.

	— Neboj sa, neboj, — vraví jej.

	Mirene hučí v ušiach. Spomína si, ako ju malomocný schmatol na pažiti a utekal s ňou kamsi do krovia. Tam uvidela ešte viacej takých leprovitých prízrakov, ktoré ju vzali a kamsi s ňou v lejaku utekali.

	Kde je?

	A znovu nevidí nič okrem malomocného.

	— Teraz si s nami, — vraví jej hlas celkom nablízku a jej sa zdá, akoby jej telo pod dotykmi tých obviazaných rúk horelo, akoby bola plná leprovitých rán, ktoré na ňu prešli z toho chlapa. Už to nevydržala a vykríkla.

	— Neboj sa, — znovu počuje ten podivný hlas a vystrašene sa pozrie na chlapa, čo sa okolo nej obšmieta. Chcela by vyskočiť a utiecť, ale nevládze. Zrazu akoby vo sne zazrie, že malomocný si strháva obväzy z hlavy, z tváre a z rúk, utiera si obličaj. Pred ňou stojí čistý človek príjemnej bledej tváre, oči sa mu usmievajú. Pokľakne si k nej, objíme ju rukami a šepce:

	— Azda ma nepoznáš, milá moja?

	Čo je to za sen? myslí si dievča a sklopí oči.

	Dlho sa neodvážila poslúchnuť ten hlas, ale keď predsa len zdvihla viečka, v jej modrých očiach sa zračí prekvapenie. Díva sa, díva a neisto, placho sa spýta:

	— Radoslav? Si to ty?

	— Ja, drahá moja.

	— Kde je malomocný?

	— To som bol ja s našimi priateľmi. Pozri, tieto handry sme namočili do červenej farby, aby sme ťa mohli uniesť tomu bláznivému inkvizítorovi.

	Radosť z tohto obratu ju vyčerpala a zmĺkla. Iba pootvorenými očami sleduje jeho pohyby, ako ju starostlivo prikrýva, pozoruje, berie hrnček, nesie ho k nej a šepce:

	— Pi, Mirena, aby si sa trošku osviežila!

	Odovzdala sa mu do rúk, ktoré jej jemne podopierajú hlavu a vlievajú jej do úst čosi teplé. Vypila a znovu klesla na lôžko.

	Po tele sa jej rozlialo príjemné teplo.

	— Poznávaš, kde sme? U Drahošu, v jeho chatrči. On sa ešte nevrátil. My sme s tebou prišli na koňoch. On pôjde za nami pešo, aby nikto nič nespozoroval.

	— Vedeli ste, že budem na pažiti?

	— Vedeli sme iba to, že ťa Konrádovi ľudia chytili pod Ozaľgradom a priviedli sem. Dobrý starý učiteľ Ľubin hneď priletel do mesta, aby Belkovi oznámil, čo sa s tebou stalo. A Belko, ten huncút, podplatil v noci kláštorného sluhu a priniesol nám správu. Tak sme sa dozvedeli, že si v podzemí dominikánskeho kláštora. Ach, Mirena, prečo si musela toľko vytrpieť? Všetko by bolo ináč, keby nie tých nešťastných pilierov, čo sa zrútili a pokazili nám plán.

	— Čo bolo s tými piliermi? Je to pre mňa stále záhadou.

	— Aj pre mňa. Niekto ich zámerne zvalil.

	— Zámerne? Prečo?

	— Nik z nás to nevie. Toho dňa videli pred kostolom Frica. Možno chcel využiť trmu-vrmu a prítomných ozbíjať. Niekoľkým kňažnám zmizlo veľa šperkov…

	— Sprvu som myslela, že to na vlastnú päsť zariadil Flavián, aby som mohla bezpečnejšie utiecť. On nie je náš, čo je ho po tom, či sa chudáci ľudia v tlačenici pozabíjajú?

	— Mýliš sa. Flavián nie je náš, ale nás úprimne podporuje a celkom sa oddal našej náuke.

	— Tak prečo nás biskup nepozval do paláca? Neoznámili mu to včas?

	— Hej, učiteľ Ľubin sa dostal k biskupovi v pravý čas a ako údajný posol tvojho otca mu odovzdal jeho odkaz, aby nás nesobášil v kostole, lebo ja vraj chcem pred celým svetom povedať, že si ťa nevezmem za ženu. Biskup, prirodzene, uveril, veď Ľubina nikdy nevidel, a okamžite poslal Belka do kostola, aby nás pozval do paláca. Belko všetko nádherne pripravil. Len čo by sme vstúpili do chodby biskupského paláca, ty by si vošla do jeho izbičky, z ktorej prerúcal vchod do pivnice. Nikto na svete by netušil, kam si sa podela. Ale keď Belko prišiel s biskupovým odkazom do sakristie, zrútili sa tie piliere, ktoré by boli celkom pochovali náš plán, keby nie Flaviánovej duchaprítomnosti. Videl som, ako ťa ťahá za oltár, a vedel som, že čosi vymyslel. Neodvážil som sa však prísť k tebe bližšie. A čo si si myslela ty v tej chvíli?

	— Najprv ma veľmi vyľakalo rúcanie. Ako vo sne vidím Flaviána v rytierskom oblečení, ktorý ma ťahá za oltár, rýchle prikrýva svojím plášťom, nasadzuje mi na hlavu svoju prilbu a potom ma upozorňuje, aby som si naddvihla závoj pod plášťom. Pripla som si šaty a spoľahla sa naňho, keď ma viedol do sakristie, kde sa ľudia tlačili ako blázni. Vonku všetci utekali, naňho a na mňa v prilbe sa nik ani neobzrel, bola som celá zahalená v mužskom plášti. Každý sa zachraňoval, ako vedel. Belko nás však spozoroval, pobehol za nami a zaviedol nás k rybníku, do svojej izbietky. Potom nás schoval v pivnici, ako bolo dohovorené.

	— A potom? Kam ste šli?

	— Ďalej bolo všetko, ako sme sa dohodli. Podvečer priniesol Belko Flaviánovi a mne mníšske kutne, v ktorých sme potom šli do Plebánovej veže. V tme sme nestretli ani živej duše. Iba pod hradbami sme začuli Rupertov hlas, ako sa o čomsi rozpráva s Teofilom a strašne preklína. Vo veži som si preobliekla pripravený mužský oblek. Tu som bola tri dni a tri noci. Flavián sa ani nepohol z veže a staral sa o mňa.

	— Preto Belko oklamal Ruperta kumánskym duchom, aby ťa mohli ukryť! Keby bol našej viery, nemohol by luhať. A ako si sa dostala z veže?

	— Keď pátranie po mne utíchlo a v noci všetko na Kapitule zaspalo, odišla som v mužskom oblečení s Ľubinom a s Flaviánom na koňoch smerom na Karlovac. Na svitaní sa Flavián vrátil do mesta a ja som šla s učiteľom Ľubinom do dediny pod Ozaľgradom hlásať našu náuku. Vari ti Belko a Flavián nepovedali, ako to bolo?

	— Nemohli ku mne, ani ja k nim. Otec ma obvinil, že som sa ťa chcel zbaviť pre kráľovnú. Vieš, že tvoj otec Joachim si zo žiarlivosti namýšľa, že milujem kráľovnú. Uveril tomu aj môj otec. Tvrdil, že piliere zrútili moji spoločníci a odviedli ťa. Hodil ma do temnice a chcel mi vyrezať jazyk.

	— Och, a ako si sa z toho dostal, Radoslav?

	— Ako zázrakom prišla Doria s Tajanou a zachránili ma.

	— Radoslav, s ňou sa muselo niečo stať, keď aj Tajanu vzala k sebe.

	— Aj mne sa tak zdalo. Ale nemohol som sa od nej nič dozvedieť, ani teba som jej nesmel pripomenúť. Neistota, čo je s tebou, ma väčšmi mučila než otec. Keď som vyšiel z temnice, nemohol som sa ani pohnúť z Griča. Tvoj otec na mňa naďalej žiarlivo striehol a dal ma všade sledovať, až kým neupadol do kráľovej nemilosti. Vravia, že ochorel zo žiaľu za tebou.

	— Never tomu. Nikdy sa nestaral o nič iné než o moc a o kráľovnú. Mňa si takmer ani nevšímal. A kde si bol ty?

	— Knieža Ivan ma neopustil a dal ma potajomky dopraviť na Okič, keď sa vtom objavil Ľubin. Priniesol Belkovi tú hroznú zvesť, že na teba natrafili rímski vlci. Celkom sa mi zdá, akoby ťa niekto udal, že hlásaš bogomilskú vieru.

	— Ani netušili, že ich vediem k tej viere. Ľudia ma počúvali ako kňaza. Cítila som sa veľmi šťastná. Práve som bola s dedinskými deťmi, keď som zbadala akýchsi čudných ozbrojených chlapov. Neskôr som sa dozvedela, že to boli dôverníci inkvizítora Konráda, ktorí si oddychovali pod Ozaľgradom. Jeden z nich sa ma pokúšal obťažovať, a keď som ho odmietla, zajal ma.

	
— Chúďa moje! To všetko si nemusela vytrpieť, keby si bola prijala moju radu, aby nás zosobášili. Odišli by sme na Zvonigrad a potom si šli svojou cestou. Tak by si sa vôbec nebola dostala do rúk Konrádovi.

	— Drahoša nechcel ani počuť o tom, aby sme sa zosobášili. Povedal mi: „Nevidím mu v očiach celkom čistý vzťah k tebe. Radoslav by s tebou asi nechcel žiť ako brat so sestrou, bránil by ti, aby si sa vydala po krajine ako apoštol.“

	Radoslavov pohľad zaplavil zármutok. Nepovedal nič, iba sklopil zrak.

	— Moje slová, aby sme žili ako brat a sestra, nenašli v tvojej duši odozvu, Radoslav.

	— Vari by som mohol chcieť niečo iné, ako chceš ty? Mohol by som cítiť ináč ako ty?

	Prekvapene sa naňho pozrela.

	— Radoslav, ty si s tým všetkým súhlasil len preto, aby si mi vyhovel, a nie zo srdca? Odkedy sme sa nevideli, čosi sa zmenilo v tvojej duši. Alebo si mi vtedy nepovedal všetko…

	— Mirena, nijako som nemohol pochopiť, že je hriech ľúbiť svoju ženu. Keď som ťa spoznal, Mirena, priznávam, veľmi som ťa miloval, ako len vie milovať mladistvý zápal. Túžil som po tom, aby si sa stala mojou ženou. Hej, miloval som ťa vášnivo, veľmi vášnivo, ale ty si ma obrátila a priviedla na spoločnú cestu čistoty, ty, dokonalá čistota.

	Zadumane počúvala jeho spoveď a potom povedala:

	— Tak Drahoša asi dobre urobil, keď nedovolil, aby sme sa zosobášili.

	— Mirena, pozri sa mi do očí. Neodriekol som sa pred tebou života, ktorým žijú iní? A preto ťa prosím, vezmi teraz na cestu aj mňa, svojho brata. Si prislabé dievča, nemôžeš chodiť sama, potrebuješ ochrancu. Vezmi ma so sebou!

	Hlas mu znel vrúcne a oddane, iba vlhké oči prezrádzali podvedomé záchvevy násilne potláčanej lásky. Ale dvere sa otvorili, do chatrče vošiel pustovník a opýtal sa Mireny:

	— Dcérka, ako ti je?

	— Dobre, len ma trochu bolí po korbáči.

	— Ten rímsky krivoverec ťa zbil len preto, že sa naši omeškali. Radoslav, mladý brat, prines čerstvej vody. Vyumývam jej rany a obložím ich liečivými bylinami.

	— A nehrozí nebezpečenstvo, že by ju tu hľadali? — starostlivo sa spýtal knieža.

	— Nik netuší, kam utiekli malomocní.

	— Zostanem opatrovať svoju sestričku, — povedal Radoslav.

	Drahoša sa zahľadel do mládencových očí.

	— Dôverujte mu, otec Drahoša, — ozvala sa Mirena. — Jeho duša je očistená od všetkého, čo bolo.

	— Chcem byť ako ona, chcem… chcem…

	Kým to vravel, oči sa mu zaliali slzami a Drahoša ho napomenul:

	— Synku, oči ti plačú. Žiaľ je dielom diabla.

	— To sú slzy radosti. Nemám za čím žialiť, už zasa mám svoju kňažku, mám svoju učiteľku, sestričku…

	— Konrád ťa vyhlásil za krivoverca. Kto ťa oznámil?

	— Kráľovná, ktože iný!

	— Zahrnula ťa svojou priazňou, len aby v Joachimovi vzbudila žiarlivosť.

	— Večer, len čo som vyšiel z temnice, pozvala ma na stretnutie, no keď som ju odmietol, viac sa na mňa ani nepozrela. Počas obeda neprestajne sledovala, či si vezmem mäso. Poslala za mnou sluhu s pečienkou. Povedal som, že nemôžem jesť, lebo mi je zle. Nič som si nevzal, len aby som nemusel jesť mäso. Jej pomstychtivé oči na mňa striehli. Len ona ma mohla oznámiť. Asi za pomoci svojho milenca Joachima.

	— Zostaneš dole v mojich katakombách.

	— A Mirena? Tu by ju mohol niekto zbadať.

	— Aj ona zíde dole zajtra na svitaní. Nevieš nič o tom, kedy chce kráľ zaútočiť na našich bratov v Bosne?

	— Odkedy je bán chorý, nevie sa nič. Vojvoda Béla čaká tu, ani neviem, prečo.

	— Počuješ kroky? Ktosi ide.

	Na dverách sa ozvalo klopanie.

	— Kto je?

	— Rytier Sokol.

	— Hneď to bude.

	Drahoša odsunul závoru a vyšiel z chatrče. Radoslav pozoroval Mirenu, ktorá už-už zaspávala.

	— Rytier Sokol? Aj on je náš?

	— Nie, ale často nám pomáha. Aj medzi malomocnými bol.

	— A Drahoša vie, kto je ten rytier?

	— Asi áno.

	— Je to čudné, nie je náš, ale pomáha nám, — povedala Mirena a zatvorila oči.

	— Spi, sestrička, spi a neboj sa, budem ťa strážiť.

	Strápená Mirena naozaj zaspala. Radoslav si sadol vedľa nej. Díval sa jej do tváre a zadumal sa.

	Keď sa do chatrče vrátil Drahoša, nepovedal nič, iba vzal chlieb, zdvihol oči k nebesiam a modlil sa. Potom rozlomil chlieb, kúsok dal Radoslavovi a druhý si vzal sám. Začali jesť chlieb a ovocie. Dole na slame spalo dievča.

	 

	Len čo na druhý deň svitlo ráno, Drahoša znovu poprevíjal Mirenine rany. Zrazu vbehol do chatrče Radoslav.

	— Drahoša, idú k vám ľudia! Mirenu musíme skryť.

	Pustovník naddvihol svoje lôžko, pod ktorým sa zjavila diera. Mladý knieža vošiel do nej, pustovník mu na ruky položil Mirenu a on ju zniesol do podzemia podopieraného drevenými stĺpmi. Tu ju zložil na slamu. Potom vzal od Drahošu zapálenú fakľu, zastokol ju do dreva, sadol si vedľa Mireny a zadíval sa do jej mramorovo bielej tváre.

	Pred pustovníkovou chatrčou stoja ľudia.

	— Čo vás ku mne priviedlo, bratia moji, v takom hojnom počte? — pýta sa ich Drahoša s radostným úsmevom na tvári.

	— Prišli sme hľadať ochranu. Rímsky inkvizítor nás obviňuje z krivoverectva, vraj sme nikoho neudali.

	— A poznáte nejakého krivoverca?

	— Nie, otec Drahoša, ale on vraví, že sú.

	— Hej, sú, — prisvedčil pustovník.

	Ľudí to vzrušilo.

	— Povedz nám, kto je krivoverec?

	— Ten, čo krivo, falošne učí.

	— A ako spoznáme, kto učí falošne?

	— Ten, kto učí ináč, ako žije. Kto káže o chudobe, a sám žije v bohatstve, kto velebí čistotu, a sám žije nečisto, kto vyžaduje prísahu, a sám klame! Bratia, modlite sa, aby sa vám vyjasnil rozum, aby ste mohli posúdiť, kto žije čestne, čisto a kto pokrytecky klame. Vy nepoznáte nikoho, kto by bol v spojení s diablom, vo vašej duši vládne pokoj. Nik vás nemôže prinútiť, aby ste klamali. Klam je diabolský zločin.

	Zrazu sa zjavili inkvizítorovi služobníci.

	— Čo tu chcú?

	— Ticho, bratia! — upokojuje ľudí pustovník. — Veď sa dozvieme, čo chcú.

	Drahoša sa ustarane obrátil k chatrči. Chcel zájsť dnu, ale spozoroval, že inkvizítorovi služobníci popohnali kone. Zostal teda predo dvermi v presvedčení, že odpúta ich pozornosť od svojej horskej dreveničky, pod ktorou sa skrýva Mirena s Radoslavom.

	Konrádovi dôverníci s jedným dominikánom sa priblížili. Drahoša sa veselo spýtal Klaudia:

	— Čo vás privádza do pustovníkovho skromného príbytku?

	— Majú príkaz prezrieť a zrúcať vašu kolibu, — odpovedal Klaudius.

	— Moju kolibu chcú prezerať a zrúcať? Čo im urobila tá drevenica?

	Chlapi a ženy si rozhorčene zastali pred dvere.

	— Neprekročia prah, kým budeme žiť!

	— Krivoverecká háveď! — rozzúril sa Konrádov dôverník. Drahoša pristúpil k dominikánovi.

	— Dôstojný otec Klaudius, nie je to tak dávno, čo ste u mňa hľadali ochranu, keď vás prepadli. A teraz by ste dovolili zrúcať môj biedny príbytok?

	— Jeho zbožnosť tak nariadila.

	Chlapi stoja pri vchode do chatrče a chytajú sa kolíkov.

	— Bratia moji, odhoďte kolíky, nebite sa. Čo by ste zmohli proti ich zbraniam?

	Ozbrojenci vytasili šable, čo ešte väčšmi rozhorčilo Drahošových priateľov. Ale on ich upokojuje:

	— Bratia, vás je zo dvadsať, chlapov aj žien. Za chvíľu vás všetkých dorúbu. Nedotýkajte sa ich, zbytočne si vytrpíte.

	Napokon pochopili opodstatnenosť jeho výzvy.

	— Poďme už raz! — hrubo sa vyrútil netrpezlivý veliteľ Sixto a dvom rozkázal zostať.

	— Zrúcajte kolibu a všetko, čo podozrivé v nej nájdete, donesiete inkvizítorovi, aby mal proti nemu dôkazy.

	Drahoša sa spýtal dominikána, čo to má značiť. Keď mu vysvetlil, pustovník sa obrátil chrbtom k chatrči, aby zakryl bledosť, čo sa mu rozliala po tvári.

	— Nuž idem, hľa, a odovzdávam sa do tvojej ochrany, — šepkali mu pery, akoby sa ticho modlil, a celkom pokojne vykročil v sprievode Klaudia a dvoch inkvizítorových dôverníkov.

	Ľudia sa znepokojene pozerajú za Drahošom, vzdychajú a ticho sa radia. Dvaja ozbrojenci ich zahnali ďalej od chatrče a začali, rozbíjať Drahošov pustovnícky príbytok.

	Zrazu sa z chatrče ozval výkrik jedného z nich. Druhý ozbrojenec sa mu ohlásil a bežal dnu. Ľudia sa v nemom údive spytujú:

	— Čo sa tak jašia? Čo len mohli nájsť, že tak vyrevujú?

	ČIERNY ZLODUCH

	V priestrannej dvorane dominikánskeho kláštora sedí biskup Timotej. Oproti nemu inkvizítor Matijas.

	— Zlé je to, — vraví biskup pokojne, — veľmi zlé. Kňažná sa právom tešila povesti najpobožnejšej dievčiny v celom kraji, bola pýchou vašej výchovy — a tu ju vyhlási za krivoverku človek, ktorý má len jedno oko. Akoby on lepšie videl svojím jedným okom než vy dvoma.

	— Stal som sa obeťou svojho synovca kniežaťa Okičského. Prikázal som mu, aby vyhnal katovu dcéru. Prečo musela ísť Doria na kázeň? Prečo?

	— Azda chcela získať ohlasované odpustenie hriechov, — odvetil biskup. — A Konrád celkom odstúpil od obvinenia svojho jednookého služobníka?

	— Neviem, čo zamýšľa. Len mlčí. Bojím sa, že príde ešte niečo horšie.

	— Konrád zablúdil na nesprávnu cestu. Mal ísť do Bosny a Dalmácie, tamojšie kraje sú zaplavené patarénmi. Možno aj tu sa nájde kde-tu dajaký jednotlivec, ale to je kvapka v mori. Je to vaša vina, dôstojný otče, že u nás hľadá krivoverectvo. Ustavične ste tvrdili, že naša krajina je celá krivoverecká, nuž a teraz tým trpí vaše vlastné dobré meno. Národ nevraví o ničom inom ako o tom, že vašu najzbožnejšiu chovanicu obvinili z krivoverectva.

	Matijas zachmúrene hľadí do zeme a mlčí. Biskup pokojne pokračuje:

	— Celý kraj máme pobúrený. To sme nemohli potrebovať. A keď ešte lapia aj pustovníka Drahošu, neviem, čo bude.

	— Nemal sa pliesť do Konrádovej kázne!

	— Ktovie, akému nešťastiu tým zabránil? Vidíte, zopár žien aj tak zo strachu pred koncom sveta skočilo do rybníka a utopilo sa. Takéto strašenie ľudí iba otriasa ich vierou. No kde je tak dlho Konrád?

	— V podzemí. Má tam nejaké krivoverky, ktoré priviedol so sebou. Dnes ich už po druhý raz šiel korbáčovať.

	Biskup Timotej sa pozrel na Matijasa.

	— Tento kraj je vlastne vaším územím, a prevzal vám ho cudzinec.

	— Musím sa podrobiť. On má moc. Prišiel upaľovať krivovercov.

	— Ak nebudú, nezvýši vám nič iné, ako upaľovať pravoverných kresťanov katolíkov, — povedal biskup.

	— Niečo sa musí podniknúť. Utŕžil včera porážku a nemôže len tak zdupkať. Posilnilo by to krivoverectvo.

	— Vy teda chcete obetovať svoju neter, vlastne seba?

	— Nie, vôbec nie! Veď preto som odviedol jeho pozornosť na pustovníka. Je to pochybný človek. Niekto musí byť upálený. Ale počujem, že už ide.

	Matijas rýchlo vstal. Konrád vošiel bledý, zachmúrený, ukrutný.

	— Prišiel som, ako ste si želali, — povedal biskup Timotej.

	Konrádovo nízke čelo sa mračí, drobné očká má plné zlosti.

	— Biskup, vo vašom biskupstve sa stal hrozný čin. Malomocní neutiekli z kláštornej opatery, dal som to vyšetriť. Františkánom neušiel ani jediný malomocný. Diabli sa premenili na malomocných, aby rozohnali národ a uniesli krivoverku. Jedného sme chytili. Priveďte ho!

	Matijas ako sluha odišiel vyplniť Konrádov rozkaz.

	— Ten pustovník je satanáš, ktorý na seba vzal ľudskú podobu. Treba ho upáliť.

	— Ak sa vaše podozrenie potvrdí, tak si to zaslúži, — odpovedal biskup.

	Vzápätí sa vrátil Matijas a dvaja ozbrojenci priviedli Drahošu. Zastal pred stolom, za ktorý si zasadol Konrád, vedľa neho Matijas a opodiaľ biskup.

	Konrád sa pozrel na jasnú, usmiatu, zarastenú Drahošovu tvár.

	— Vy ste včera poburovali ľudí proti mojej kázni, ktorú som držal na ochranu svätej viery!

	Drahoša sa milo usmial a odvetil:

	— Ja som ľudí upokojoval, aby v strachu pred koncom sveta nevykonali niečo zlé.

	— Povedali ste ľuďom, že nie ja som privolal božie blesky!

	— Nad bleskami vládne boh podľa svojej vševediacej a všemohúcej vôle a nepotrebuje nijakú radu od hriešnych ľudí…

	Konrádov zúrivý pohľad sa zabodol do Drahošových jasných, veselých očí.

	— Som iba hriešnik, ktorý sa pokúša očistiť svoju dušu modlitbou v samote. Ak sa my sami nepousilujeme byť dobrými, sú bezmocní všetci služobníci cirkvi, — povedal Drahoša.

	Biskup Timotej sa očividne potešil. Konráda to nazlostilo a vykríkol:

	— Kto vám dal právo kázať ľuďom?

	— Povinnosť, ktorá ukladá každému, aby utešoval nepokojné duše.

	— Túto povinnosť dal boh iba mne, svojmu zástupcovi na zemi. A čím sa živíte?

	— Opravujem ľuďom obuv, teda prácou vlastných rúk.

	— Dajte mu mäso, nech je, ak nie je krivoverec!

	— Žijem len o chlebe a vode. Nech mi vaša zbožnosť prepáči, ak sa nechcem napchávať pečienkou. Počul som, že aj vaša zbožnosť žije o chlebe a vode. Ak neje pečené moriaky, zaiste nie z heretických príčin.

	Nad odpoveďou sa biskup pousmial. Matijas zovrel pery, akoby aj jemu bolo do smiechu, ale Konrád vybuchol:

	— O tom, aký je to zarytý krivoverec, najlepšie svedčí jeho správanie. Namiesto toho, aby prelieval slzy a triasol sa pred mojím súdom, veselo sa usmieva, akoby bol na zábave!

	Drahoša odpovedal:

	— Žiaľ je smrtonosným dielom diabla, radosť a veselosť — dar boží.

	Konrádova tvár očervenela od zlosti.

	— Tento výrok je svedectvom jeho krivoverectva!

	Biskup vstal.

	— Vaša zbožnosť, s tým nesúhlasím. Najväčší svätec František z Asisi učil svojich prívržencov: „Buďte veselí, to je sila, a žiaľ, to je smrteľná zbraň satanáša.“

	Inkvizítor šľahol očami po biskupovi.

	— Každé jeho doterajšie slovo o tom svedčilo!

	— Vypočúvajte ho ďalej, uvidíme.

	— Nemám ho čo ďalej vypočúvať. Je to krivoverec, treba ho upáliť! — kričal inkvizítor. — Tu súdim ja!

	Z ulice sa ozval krik. Dominikán Matijas zbystril sluch. Do miestnosti vbehol Klaudius a poklonil sa inkvizítorovi.

	— Vaša zbožnosť, ľudia sa zhromažďujú. Protestujú, že by bol pustovník krivoverec.

	Konrádove oči sa zúrivo zaleskli.

	— Všetci sú heretici! Krivoverci! Biskup, vaše biskupstvo je hniezdom krivoverectva! Podpáľte hranice! Všetkých ich treba zmeniť na prach a popol, všetkých! Ó, panebože, ja ťa zachránim!

	Do miestnosti vošli ustaraní dominikáni.

	— Vyhrážajú sa, že zaútočia. Chcú, aby sme im vydali pustovníka.

	— Oznámte im moje prekliatie. Všetci sú vyobcovaní!

	Kláštorom sa čoraz silnejšie ozýva búchanie na dvere a na okná.

	— Stratili ste reč, biskup? — oboril sa Konrád na Timoteja. — Alebo kráčate v šľapajach biskupov, ktorí bránia inkvizítorom, aby si plnili svätú povinnosť, lebo sú urazení, že rozkazujeme v ich biskupstvách? Vy podporujete krivoverectvo!

	Timotej sa vystrel.

	— V mojom biskupstve nie je ohrozená svätá viera, ja za svojich veriacich zodpovedám svätému otcovi.

	— Vy ste na vine, že sa dali na krivoverectvo. Knieža Radoslav, bánova dcéra aj okičgradská kňažná vedú nevedomý ľud! Dajte ich upáliť!

	— Teraz je rad na mne, aby som vravel, — povedal biskup. — Pápežský legát biskup Filip, ktorý je v mojom paláci, prišiel ako posol, aby som podnikol útok na krivovercov. Ak národ rozhneváme a pobúrime, nepôjde do toho boja. To vám odkazuje pápežský legát Filip a všetci biskupi.

	— Biskupi sa proti mne búria, viem to. Nepáči sa im, že do ich kráľovstva chodím ja, bič boží.

	Z ulice doliehajú výkriky davu.

	— Rozožeňte ich! — rozkázal Konrád ozbrojencom. — Zaútočte na nich! Zmláťte ich!

	Na kláštornej bráne sa otvorili vráta, z ktorých vyšli Konrádovi ozbrojení služobníci. Ale rytier Sokol, ktorý galopom pricválal od Kapituly, tak obratne pozvŕtal svojou kopijou, že ich okamžite oddelil od mešťanov. Potom kopiju obrátil a žŕdkou do rebier, akoby to bola hra, jedného po druhom pováľal na zem.

	Mladý dominikán vletel do kláštora celý udýchaný a oznámil Konrádovi:

	— Rytier Sokol odrazil útok!

	— Nech ho zviažu! Do temnice s ním!

	Biskup sa len usmial.

	— Vaša zbožnosť, ak pošlete svojich ozbrojencov do jeho blízkosti, zostanete bez nich. Je taký obľúbený medzi národom, že rozpráši aj celú armádu. Choďte, — rozkázal biskup bez toho, aby sa spýtal Konráda, — a oznámte ľuďom, že jeho zbožnosť si pozvala pustovníka len preto, aby ho vyskúšala. Choďte, pustovník, upokojte ľud a vráťte sa do svojej koliby.

	Drahoša sa pred odchodom úctivo poklonil biskupovi, ktorý sa potom obrátil ku Konrádovi:

	— Vaša zbožnosť, kráľ pripravuje vojsko. Musíte odvolať obvinenie najpobožnejšej dievčiny v kraji a jej slúžky. Kráľ na tom trvá a prihovára sa za to aj pápežský legát biskup Filip. Kráľ to kladie ako podmienku boja s patarénmi.

	Inkvizítor sa celý trasie, spína ruky, dvíha ich ku krížu, padá na kolená. Na čelo mu vystúpil pot a tvár mu horí. Celá duša mu vzbĺkla presvedčením, že sa ocitol v pekelnom krivovereckom brlohu, a v duchu sa mu vynára obraz ľudu, dominikánov a biskupov, ako kľačia pred diablom a prisahajú mu vernosť.

	Prestrašení dominikáni sa naňho iba dívajú, ale biskup Timotej zatiaľ privolal svojho kanonika a opustil kláštor.

	 

	Pred pustovníkovou chatrčou s bezmocným hnevom sledujú Drahošovi priatelia, ako Konrádovi ľudia pobiehajú, zabávajú sa a pokrikujú.

	Zrazu im ruky vyleteli dohora a s krikom sa pustili do behu.

	Horou sa ozýva dupot konských kopýt. Ľudia kričia:

	— Pomoc, rytier, rúcajú kolibu!

	Ako hrom z neba priletel rytier pred chatrč a rozkázal ozbrojencom:

	— Preč stadeto! Zmiznite!

	Keď sa nechceli podrobiť a chytali sa zbrane, rytier ich strčil kopijou pod rebrá a zvalil na zem. Nesmierna škodoradosť zachvátila ženy aj chlapov. Až sa zadúšajú od smiechu, nahýnajú sa nad popadanými ozbrojencami, vyškierajú sa a prevracajú ich nohami.

	Rytier zoskočil z koňa. Vošiel do chatrče, poobzeral si Drahošovo lôžko a zavolal ľudí, aby opravili pustovníkovu chatrč.

	Keď prišiel pustovník k svojmu príbytku, už bol napoly opravený. Nepovedal nič, iba zašiel k lôžku, hodil pohľad na slamu a potom na rytiera.

	— Lôžko nezrúcali?

	— Iba začali. Stihol som v pravú chvíľu, — odvetil rytier.

	Drahoša zašepkal rytierovi:

	— Majú rozkaz, aby ma v noci znovu odviedli z koliby. Konrád ma chce tajne upáliť. Tých dvoch bude treba niekde skryť.

	TAJANINA SVADBA

	Pred malým oltárikom kľačí Tajana. Je parádne vyobliekaná. Vedľa nej kľačí vysoký, silný, pekný mládenec. Zo sakristie vyšiel kňaz. Za mladým párom stoja dvaja svedkovia. Kňaz sa pripravuje na obrad, prežehnáva sa a začne sa modliť. V kostole všetci mlčia a nespúšťajú oči z Tajany. Je pokojná a nehybná.

	Ľudia sa tlačia bližšie. Prezerajú si Tajanine drahé šaty, kapucňu, ktorá jej prikrýva čierne vlasy, záhadnou krásou žiariacu tvár a veľké čierne hlboké oči.

	— Ale je nádherná tá šťastena! — šepkajú si chlapi a závistlivo pokukávajú na vysokého chlapca kľačiaceho vedľa Tajany.

	Šepot zrazu preťal hlasný výkrik. Ktosi sa medzi nich vtlačil, lakťami si preráža cestu, ponáhľa sa k oltáru a kričí:

	— Neuznávam ten sobáš! Nedal som súhlas!

	Kňaz sa prestal modliť. Tajana vstala a jej snúbenec padol k nohám rytiera Sokola.

	— Snúbenec priviedol dvoch svedkov vraj ste mu dali súhlas, — povedal kňaz.

	— Klame on aj svedkovia. Ani sa ma nespýtal.

	Svedkovia sa v pokľaku ospravedlňujú:

	— Pane, naviedol nás, že všetci budeme šťastní, keď ju budeme mať v dome.

	— Nedal som súhlas, ani ho nedám. Ak ste ich zosobášili, neuznávam toto manželstvo.

	— Ešte som len začal, obrad sa neuskutočnil.

	— Odkedy sa môže sluha ženiť bez pánovho súhlasu? Podviedol si kňaza, Peter, to si odpykáš!

	Okolo nich sa tlačia ľudia. Kňaz odchádza, rytier vedie Tajanu za ruku a pred nimi ide zahanbený sluha.

	Všetci sa hrnú za nimi, chytajú sa Tajaniných nových šiat v presvedčení, že sa dotýkajú šťastia.

	Keď vyšli z kostola, rytier rozkázal ľuďom, aby sa vzdialili.

	— Darebák jeden! Ako si sa opovážil? Kedy si si to s ňou dohovoril?

	— Na rytierskych hrách, pane. Chcel som len dobre vám aj sebe.

	— Ako si ju na to naviedol?

	— Nijako. Sama chcela ísť na váš zámok, aby vám priniesla šťastie.

	— To ti povedala ona?

	— Môžete sa jej na to spýtať, pane, — odvetil sluha a ukázal na Tajanu, ktorá postávala obďaleč so zvesenou hlavou.

	— Čo ti ešte vravela? Povedz všetko, Peter, ak nechceš, aby som ťa za tvoju zradu rozsekal. Ak si ma teraz podviedol, ako ti mám veriť, že nevyzradíš aj moje meno?

	— Pane, zabite ma, ale nikdy si ani len nepomyslite, že by som vás zradil.

	— Prikazujem ti: hovor, čo povedala!

	— Povedala, že ak ju vezmem do vášho zámku, pôjde za mňa, aby ste boli šťastný. A požiadala ma, aby som ani vám, ani nikomu inému nič nevravel. Ešte som sa jej musel zaprisahať, že zostane pannou do konca života. Kvôli šťastiu človek pristane na všetko.

	Rytier prikázal Petrovi, aby mu priviedol koňa, ktorého priviazal k stromu. Potom vyzval Tajanu, aby ho nasledovala.

	Na rytierov rozkaz ľudia celkom zaostali. Rozprávali sa o príhode, ktorej boli svedkami.

	— Vletel medzi nás ako rozzúrený býk.

	— Prečo mu nedovolí oženiť sa so šťastenou?

	— Asi ju chce pre seba.

	— Rytier by si vzal katovu dcéru?

	— Ja by som si vzal aj čertovu, len nech mi prinesie šťastie, — povedal Piškor.

	— Ohoho! Teraz už vieme, kto je krivoverec!

	— Piškor Glad! Odvedieme ho ku Konrádovi! — posmieva sa gričský sedlár.

	— Vieš ty, čo vraví inkvizítor? Krivobožca poznať podľa toho, že je chudý, len koža a kosť. Veď ty si taký, pozrime sa, a doteraz sme to nezbadali.

	Obstúpili človiečika, ktorý od strachu pobledol.

	— Ale, ľudia, veď žeriem ako prasa, a nič nepriberiem. Vari som ja vinovatý? — spytuje sa a mešťania okolo neho ho dráždia.

	— Keby si nebol krivobožec, narástlo by ti brucho ako tuhľa sedlárovi!

	— Nechajte ho, ľudia, — prerušil sedlár prekáranie. — Dosť trápenia nám spôsobil ten Konrád. Nie je nám ešte do žartov. Hľa, tam u dominikánov stále sedí inkvizítor a ktovie, čo robí. Celé noci čosi chystá.

	Na briežku nad rybníkom stojí rytier Sokol. Pred ním Tajana, zahanbená, so sklopenými očami. Sluha priviazal koňa o strom a čaká na pánov rozsudok.

	— Prečo si sa chcela s ním zosobášiť?

	— Aby ste vy boli šťastný — s Astrou.

	— Pre to si chcela zviazať svoj mladý život s Petrom?

	— Je mojou povinnosťou, aby som sa vám odvďačila.

	Spoza priezoru sa dívajú na ňu jeho oči.

	— Tvoja vďaka je prehnaná, Tajana. Nezaslúžim si, aby si sa o mňa toľko starala. Ver mi, nezaslúžim si a prosím ťa, nepokúšaj sa nikdy viac urobiť niečo pre mňa.

	— Vy nechcete moje šťastie?

	— Nechaj si ho pre seba, dievča, a neutrácaj ho pre iných…

	— Len pre kňažnú a pre vás, — odvetila vrúcne, ticho, ale rozhodne a čudne sa zahľadela svojimi ako bezhviezdna noc čiernymi očami.

	Rytier tam dlho stál, nevravel nič, iba sa díval kamsi ku Kapitule na Gričský hrad, ožiarený páliacim letným slnkom.

	— Myslela si si, že ťa Peter zavedie na môj zámok?

	— Tak mi to sľúbil.

	— Never tomu. Ešte veľa času uplynie, kým budem môcť domov, na svoj zámok. A možno sa tak nestane nikdy.

	— Všetci rytieri žijú na svojich zámkoch. Prečo nie aj vy?

	— Lebo som si vzal do hlavy niečo iné ako oni. Nemám ja pokoja a šťastia na svojom zámku…

	Rytierov sluha sa pohol a potľapkal nepokojného koňa, čím na seba prilákal pánovu pozornosť. Vytrhol bičík a zahnal sa naňho.

	— Ničomník, ako si sa opovážil podviesť svojho pána?

	— Som vinný, mláťte ma, prehrešil som sa, ale… tamto… to nikdy nevyzradím. Nikdy v živote!

	— Nerobte to, rytier! Aj ja som vinná, udrite mňa! — zvolala Tajana.

	Na jej slová odhodil bičík.

	— Dobre, Tajana! Vari by som bol taký, aby som bil tých, ktorých som povinný brániť? Nie som dobrý, nie, ale aj tak by som ti nemohol spôsobiť bolesť, čo by si mi aj naozaj vykonala to najhoršie. No už dosť, poďme! Pustovník Drahoša sa na teba veľmi hnevá. Oznámili mu to, keď som bol uňho, a poslal ma, aby som prekazil ten bláznivý sobáš. Odprevadím ťa na hrad. Choď do paláca a popros svoju paniu o odpustenie. Zajtra pôjdeš k pustovníkovi. Sľúbila si mu, že budeš robiť len to, čo ti prikáže, a, hľa, zradila si ho.

	— Viem, — odvetila pokojne, ale rozhodne Tajana.

	Takáto odpoveď ho očividne zmiatla. Ešte chvíľu mlčali, kým ju nevyzval, aby sa pobrali na Grič.

	Prešli Kapitulou, kde postávali ľudia a zhovárali sa. Keď zbadali rytiera, ako vedie šťastenu, zvedavo sa obzerali.

	Tajana v kráľovskom paláci vyhľadala svoju paniu a úprimne jej vyrozprávala, čo vykonala.

	Doria ju počúvala čoraz väčšmi prekvapená a s rukami zloženými v lone udivene zvolala:

	— Dievča, tak je to pravda?! Aj teba ten čudný rytier chytil za srdce?

	— Som mu povinná vďakou.

	— Nie je to láska?

	— Nie, mám ho rada tak ako vás, lebo obaja ste ku mne dobrí. Chcem iba, aby bol šťastný.

	— Veď ani nevieš, či je hoden tvojho šťastia. Potulní rytieri, čo si skrývajú tvár, majú zvyčajne na duši strašné hriechy. Začula som jeho hlas na rytierskych hrách. Je hlboký, hrubý ani z pekelného dna, a keď rozpráva, akoby sa vystatoval. Ktovie, či sa pod prilbou neskrýva zbojník, ktorý nás všetkých klame.

	— Nie, pani! On nemôže byť zbojníkom. Je pravda, že hlas má veľmi hlboký a drsný, ale srdce dobré. Hrubo vraví, ale dobro koná, vyhráža sa, ale neudrie, chráni ľudí pred zlým. A ja viem, prečo si skrýva tvár, počula som to od jeho sluhu.

	— Ty vieš, prečo sa skrýva, a nepovedala si mi to?

	— Myslela som si, že si ma vezme Peter len tak pred oltárom, pani, a preto som mlčala. Rytier sa skrýva, lebo má zohavenú tvár.

	— To ti prezradil jeho sluha?

	— Keď som počas hier povedala Petrovi, že je ohavný, veľmi prekvapene sa ma spýtal: „Tebe sa ukázal?“ Určite je veľmi škaredý, priam príšerný.

	Doria sa prekvapene pozerala na Tajanu.

	— Tebe je všetko jedno, či je ohavný, alebo nie?

	— Prečo by mi to nemalo byť všetko jedno?

	Ona ho miluje, nech je, aký chce: zbojník, či šľachtic, škaredý, či príšerný, premýšľala Doria a súcitne si povzdychla:

	— Ale on ľúbi veľmi vysokopostavenú dámu…

	— Astru, — zašepkala Tajana. — A to je kráľovná…

	— Ty to vieš? — ešte väčšmi sa začudovala Doria. — Tajana, chuderka, nemysli naňho. Na dvore ťa čaká nádherný život. Kráľ ťa stráži ako oko v hlave, čaká ťa šťastie, dievča, ktoré si takmer zavrhla. Nesadni tomu rytierovi na lep!

	— Aký tam lep! On je dobrý, — vrúcne a s pevným presvedčením odvetilo dievča.

	OBEŤ KRVILAČNÍKA

	Predpoludním vyčkávali dvorania na kráľovskú rodinu, aby ju odprevadili do zámku na Medvednici. Dvoranky na čele s Doriou už boli vychystané na odchod. Rýchlymi krokmi vošiel knieža Okičský, pozdravil sa s dvoranmi, pristúpil k Dorii a odviedol ju ku kozubu.

	— Vypočuj ma celkom pokojne, aby dvorania nič nepostrehli. Dnes v noci, keď som bol u Pavla Baboniča, vyhľadal ma Tajanin čierny mních, ten, čo jej predpovedal šťastie, a spýtal sa ma, či by som mohol ochrániť svojho priateľa pred inkvizítorom, keby som o ňom vedel. Mohol, na moju šľachtickú česť, vravím. Nato mi oznámil, že tí malomocní boli v skutočnosti Radoslav s niekoľkými známymi, že uniesli Mirenu a potom ju skryli u pustovníka. Ale tam nie sú bezpeční, preto ma Radoslav prosí, či by sa mohol ukryť aj s Mirenou v našom zámku. S tým som, pravdaže, vrelo súhlasil.

	— A prišli?

	— Mali odísť minulej noci. Poslal som s mníchom svojho sluhu Miška, aby šiel s nimi.

	— Podarilo sa im to?

	— Miško sa ešte nevrátil. Pravdepodobne však všetko šlo hladko.

	— Teraz rozumiem, prečo sa pri rybníku zjavil Drahoša, ale hneď sa aj stratil.

	— Konrád si naňho brúsil zuby, ibaže ho mešťania aj rytier Sokol dobre strážia.

	— Prichádzajú, — zašepkala Doria a rýchlo sa vrátila na svoje miesto.

	Do dvorany vošiel kráľovský pár, kráľovič, Orchida a vojvoda Béla.

	Kráľ prešiel pohľadom po dvoranoch a potom sa obrátil na Doriu:

	— Kňažná, kde je naša šťastena?

	— Rozkáže kráľ, aby som ju priviedla?

	— Pravdaže. Keďže Konrád písomne vyhlásil, že kňažná Okičská a jej slúžka sa omylom dostali medzi krivovercov, môžete s ňou, kam chcete. Želám si, aby ma sprevádzala.

	Doria hneď poslala odkaz Tajane po sluhovi.

	Hneď nato vošiel ďalší sluha a chcel čosi povedať. Ale kráľ sa ho spýtal:

	— Čo je to za krik na ceste?

	— Najjasnejší kráľ, inkvizítorovi služobníci oznamujú mešťanom, aby prišli do dominikánskeho kláštora, kde budú súdiť zlapaných krivovercov.

	— Už zas! Ten neprestane zakladať vatry pre ľudí!

	— Najjasnejší kráľ, inkvizítor dôstojný otec Matijas prosí, aby ste ho vypočuli vo veľmi vážnej záležitosti.

	— A čo si želá? Nech vojde. Azda len neprišiel po mňa, — žmurkol kráľ na mladého vojvodu, ktorý stál za kráľovnou.

	Silná Matijasova postava, ktorá sa ponáša na guľu, pomaly zamierila od dverí ku kráľovi.

	— Čo nám priniesol dôstojný otec? — spýtal sa kráľ a kráľovná vrhla na Matijasa prenikavý pohľad.

	— Najjasnejší kráľ, vznešený kráľ, nesiem odkaz od inkvizítora Konráda pre vášho gričského kniežaťa a prosím, aby som mu ho smel doručiť.

	— Knieža Okičský, jeho zbožnosť vás poctila odkazom. Ráčte ho prijať predo mnou, pravdaže, ak to nie je tajnosť.

	— Najjasnejší kráľ, naopak, nejde o nijakú tajnosť. Jeho zbožnosť pozýva kniežaťa Okičského a jeho sestru kňažnú Okičskú, aby podľa predpisov predstúpili pred inkvizítorský súd ako vierohodní svedkovia. Bude totiž súdený krivoverec, ktorý býval ich častým hosťom. A keďže všeličo môžu potvrdiť iba oni, či už proti, alebo v prospech neho, inkvizítorský súd sa rozhodol pozvať ich. Prepáčte, no nemohli sme vyrozumieť svedkov skôr, lebo krivoverca priviedli iba v noci.

	Doria s kniežaťom Ivanom si vymenili vyľakané pohľady.

	— Kedy je ten súd? — spýtal sa kráľ.

	— Hneď. Len čo sa vrátim, začne sa.

	— A keby som nemohol uvoľniť kniežacích súrodencov?

	— Potom by sme obvineného súdili na základe obvinenia, lebo iných vierohodných svedkov niet.

	— A kto je obvinený? — spýtal sa kráľ.

	— Najjasnejší kráľ, meno vám nesmiem prezradiť.

	Pred kráľa predstúpil jeden z dvoranov.

	— Vonku sa povráva, že je to knieža Radoslav.

	Kráľovná sa od radosti kradmo usmiala. A Doria sa ticho ozvala:

	— Najjasnejší kráľ, prosíme, aby ste nás uvoľnili, tu nemožno váhať.

	— Sestre sa pri mne nemôže stať nič zlé, veď moja pravica je už hľa, zdravá a silná.

	— Dovoľte, kňažná, aby som vás sprevádzal aj ja, — požiadal vojvoda.

	— Ďakujem, vojvoda, rada prijímam.

	— Nuž tak choďte, na zámok na Medvednici pôjdeme popoludní, — rozhodol kráľ a s úsmevom pošepol Dorii: — Vezmite šťastenu. Pri nej sa vám nemôže stať nič zlé.

	Kráľovná sa pokúsila dostať k Matijasovi, aby sa dozvedela viac o lapenom krivovercovi, ale kráľ ju predbehol:

	— Počul som, že ste oslobodili pustovníka.

	— Len zatiaľ, kým sa národ neupokojí. Ten človek určite nie je pravoverný. Je to čarodejník, o tom som presvedčený. Ľudia povrávajú, že v Krátkom dole, v tej istej kolibe, kde teraz žije on, býval aj akýsi starec pustovník. Nik nevie o tom, že by bol umrel, a pred rokom tam ľudia našli mladého pustovníka. Nevie sa, kam sa stratil starec a kde sa vzal ten mladý.

	— Premenil sa na mladého? — živo sa zamiešala do rozhovoru kráľovná. — Určite pozná mudrcovo tajomstvo mladosti!

	— Čarami sa urobil mladým a oklamal celý svet. Ľudia chodia iba za ním, hoci predtým každý, kto potreboval útechu pre hriešnu dušu, zašiel do nášho kláštora. To všetko dokazuje, že je čarodejník, krivoverec a zbožnosť iba predstiera.

	Kým sa rozprávali, prišla Tajana v oblečení slúžky vznešenej panej. Spod zeleného čepčeka vytŕča biely priesvitný volánik, ktorý jej zacláňa takmer polovicu tváre. Spoza neho hľadia veľké čierne oči. Jej štíhlu postavu zdôrazňuje zelená blúzka so sukňou, obšitá bielymi strapcami.

	— Čím dlhšie sa na to dievča dívam, — povedal kráľ Dorii, — tým väčšmi som presvedčený, že katova žena mala urodzeného milenca. Nehnevajte sa, že som pred vami taký nezdvorilý. Ale už choďte!

	Tajana zdvihla vlečku svojej panej, ktorá sa v sprievode kniežaťa Ivana, vojvodu a inkvizítora pobrala do kláštora.

	Keďže kráľ rozhodol, že odídu až popoludní, kráľovná s Orchidou sa utiahla do svojich komnát kde ju začala karhať:

	— Orchida, nehľaď tak zúrivo okolo seba, kráľ sa nahnevá. Veľmi nápadne sa mračíš, to nie je rozumné.

	— Každý čo krajší rytier alebo knieža musia byť tvoji, a ja nech čakám mladá a slobodná, kým tvoja tvár celkom zvráskavie!

	— Ty nehanebnica, o mojej kráse sa hovorí po celom kráľovstve! — nahnevala sa kráľovná.

	— Aj o tvojich vráskach na čele.

	— Zmija jedna, klameš! Mojej krásy sa staroba ešte nedotkla.

	— Celá si vráskavá. Áno, všetci to vidia! Aj rytier Sokol ti iba preto dvorí, že si kráľovná, ale v skutočnosti chce mňa. Jeho Astra, to som ja a nie ty, ty príšera! — kričí na ňu Orchida, až päste zatína od bezuzdnej žiarlivosti.

	Aby kráľovná nemusela počúvať sestrino besnenie, ušla z miestnosti. V predsieni stretla svojho krajana dvorana Rufu.

	— Čo vám je? — spýtal sa ustarane. — Ste bledá, kráľovná.

	— Radšej mi poraď, ako by som sa zišla s Joachimom.

	— Nemôžete sa ani pohnúť. Všetci kráľovi dvorania dávajú pozor, aby ste sa k nemu nedostali.

	— Rufa, urob sa, že ťa niečo bolí, a keď odídeme na zámok, preobleč sa do mníšskej kutne, zájdi k Joachimovi a povedz mu: viac už nevládzem čakať, všetci ma mučia, nech sa ponáhľa vykonať, čo si zaumienil, lebo sa utrápim medzi týmito špehúňmi a trýzniteľmi.

	 

	Dvorana dominikánskeho kláštora je plná ľudí. Dusia sa v horúčave a v ťažkom zápachu. Pred nimi stoja ozbrojenci a chránia priestor pred stolom, na ktorom sa týči kríž.

	Nikto ani nemukne. Z tlačenice hľadia očervenené tváre. Zalieva ich pot. Pohľady sa upierajú na dvere. Dlhé čakanie vzbudzuje v ľuďoch nepokoj, lebo nevedia, na čom vlastne sú.

	Naraz sa všetky hlavy zdvihnú. Dverami, ktoré vedú z dvorany do dominikánskych ciel, vchádza inkvizítor Matijas, dominikán Klementus, biskup Timotej a za nimi pomaly vykračuje Konrád. Zasadol si do čela stola. Z pravej strany zaujal miesto Matijas, z ľavej Klementus. Biskup sa stiahol do úzadia, akoby naznačoval, že nie je účastníkom súdu, iba pozorovateľom. Konrád hľadel do knihy a potom vstal. Ostatní ho nasledujú. Konrád si znovu sadol a ozval sa hlasom, od ktorého ľudí prešiel mráz:

	— Knieža Ivan Okičský!

	Mladý knieža predstúpil a poklonil sa. Konrád si ho prezerá spod vydutého čela a spýta sa:

	— Vy ste sa kamarátili s kniežaťom Radoslavom zo Zvonigradu?

	— Áno, oddávna.

	— A on sa kamarátil so šľachticom Ninoslavom Bosenským?

	— Áno, kamarátili sa.

	— A vy?

	— Bol to môj pobratim.

	— A vám, kňažná?

	— Mala som ho takisto rada ako brat, — odvetila pokojne a vyrovnane.

	— Knieža, spozorovali ste, že Ninoslav nechodí do kostola?

	— Naopak, veľa ráz sme boli v kostole spolu.

	— Pravdaže, len preto, aby vás odprevadil.

	— Šiel sa pomodliť.

	— Žil životom bosnianskych krivovercov patarénov či bogomilov?

	— Nie. To môžem odprisahať. Žil ako bohabojný šľachtic.

	— A zomrel bez spovede a prijímania?

	— Spadol z koňa, čo sa môže prihodiť každému.

	— Na smrteľnej posteli nechcel prijať sviatosti.

	— Vašu zbožnosť nesprávne informovali, — povedal knieža a zlostne sa pozrel na Matijasa. — Viem, že to tak nebolo.

	— Môžem to odprisahať ja aj jeho matka pani Katarína, — ozvala sa Doria.

	— Nech vraví kňažná. Čo viete o ňom a o jeho smrti?

	— Ninoslav spadol z koňa, čo sa môže prihodiť aj najsvätejšiemu človeku. Keď ho priniesli, už skonával, nebol pri vedomí. Vtedy sme privolali františkána, ktorý mu dal posledné pomazanie.

	— A on františkána od seba odstrčil.

	— Vravím, že nebol pri vedomí, a kým ho ukladali do postele, jedna ruka mu spadla na zbožného pátra, ktorý pri ňom kľačal. Tá ruka už bola mŕtva. Keby bol zbožného pátra odmietol, nebol by o tom mlčal, ani by sa nebol nad ním ďalej modlil. Ráčte pozvať františkána, a ten vám to potvrdí.

	— Koho mám pozvať, o tom rozhodnem ja. A s kým sa knieža Radoslav najväčšmi kamarátil?

	— Radoslav sa najväčšmi kamarátil so mnou, — povedal knieža Ivan.

	— Nechcel sa oženiť so svojou snúbenicou a dal ju uniesť spred oltára. Ale našli ju skrytú v istej dedine. Viete mi to vysvetliť?

	— Viem iba to, že dievča miloval a že on je čestný, ona stelesnené dobro.

	— Viete, že nebohý Ninoslav nosil prilbu so znamením ryby?

	Doria sa pozrela na svojho ujca a pochytila ju nekonečná zlosť a zhnusenie.

	— Hej, nosil. Každý rytier má svoj erb. — A Doria sa pritom pozrela na biskupa, ktorého pohľad ju očividne posmelil.

	— Viete o tom, že ryba je znakom krivovercov?

	— Prví kresťania sa navzájom spoznávali práve podľa tohto znamenia.

	Biskup s ňou nahlas súhlasil. Zarazený ľud v dvorane to vzrušilo.

	Konrád na to celkom hrubo odvetil:

	— To bolo vtedy. Teraz podľa toho poznať služobníkov diabla!

	— Nikdy som ich nevidela, neviem, podľa čoho sa spoznávajú.

	— Vy teda popierate, že by bol Ninoslav krivovercom?

	— Popieram, lebo viem, že bol pravoverný.

	Konrádove pery sa zlostne zaškľabili.

	— Zviedol na krivoverectvo aj kniežaťa Radoslava!

	— Nemohol ho zviesť, lebo sám bol pravoverný.

	— Viete, že Radoslav sa vyhýbal ženám?

	— Nie je vecou počestného dievčaťa sledovať počínanie mladého muža, — nahnevane sa ohlásil Doriin brat Ivan.

	— Ale bola priateľkou jeho snúbenice a určite vedela, že sa knieža chce vyhnúť sobášu, keď sa dohovoril s tou, čo popľula kríž.

	— Mirena to nikdy neurobila. Nikdy! — rázne sa ozvala Doria. — Ručím za to svojím životom.

	— Nepatrí sa vám brániť obvinenú hriešnicu, ktorá sa k všetkému priznala. Hej, priznala sa ona aj on!

	Doriu jeho tvrdenie vyľakalo, ale predsa odpovedala:

	— Nemohla priznať krivoverectvo ani ona, ani on. Tomu neverím.

	— Radoslav sa priznal, že je patarén! Čo na to poviete?

	— Ak je tu, — ozval sa knieža, — zavolajte ho, aby sme to počuli.

	Inkvizítor sa rozhorčil:

	— Nepotrebujeme nijaké vaše poučenia! Kňažná, vy teda bránite aj kniežaťa Radoslava?

	— Je pobožný, dobrý, čestný a žil tak, ako nežijú ani mnísi.

	Ľudia jej prisviedčajú. Konrád ich šľahol pohľadom.

	— Že je knieža Radoslav krivoverec, dokázal tým, že prekazil sobáš. Keďže obaja svedkovia očividne bránia jedného aj druhého ako svojich priateľov a popierajú dokázané skutočnosti, nemôže sa ich svedectvo prijať ako vierohodné.

	— Tu sú len dobrí kresťania, a nie krivoverci, — povedal knieža, čo Konráda zdvihlo z kresla. Zvýšil hlas:

	— A ja dokážem, že sú! Priveďte obvineného krivoverca!

	Prvý dôverník Sixto podišiel spolu s ďalšími dvoma k dverám, čo zaujalo pohľady a mysle všetkých prítomných.

	Ozbrojenci zatlačili ľudí dozadu, potom aj Doriu, kniežaťa, vojvodu a Tajanu, ktorí stáli pred prvým radom, a v uvoľnenom priestore utvorili kruh pred inkvizítorovým stolom. Ten kúsok prázdna v preplnenej dvorane vzbudzoval strach tlačiacich sa ľudí.

	Knieža Ivan a vojvoda vzali kňažnú medzi seba. Pozerá sa na brata veľmi znepokojenými očami. Konrád zíza do stola pred sebou. Matijas a Klementus sú vzrušení. Iba biskupova tvár vyžaruje rozhodnosť, ktorá Dorii vlieva nádej, že bude brániť obvineného.

	Ktosi z chodby otvoril dvere dokorán. Natlačený národ naťahuje krky, aby lepšie videl, čo sa deje.

	Do dvorany vchádzajú Konrádovi služobníci. Nesú kreslo. Ktosi na ňom sedí zahalený čiernou prikrývkou. Pod ňou rozoznať vŕšok prilby.

	Doria šepká bratovi:

	— Tak ho zmučili, že nevládze ani chodiť…

	Ľudia mlčia, takmer nedýchajú, očami sledujú čiernu prikrývku.

	Kreslo zložili pred inkvizítorovým stolom. Všetkých sa zmocnil nepríjemný pocit.

	Inkvizítorova ruka sa dvíha hore…

	Jeho služobník pristúpil ku kreslu s čiernou prikrývkou a stiahol ju.

	Všetci sa zachveli nemou hrôzou. Dvoranou sa rozľahol pridusený výkrik. Doria sa oprela o brata a hodila sa mu na prsia.

	Ivanovi sa trasú ruky. Biskup Timotej vstal. Bedákajúce ženy padajú na tých, čo stoja vedia nich.

	Pred očami majú hrozný obraz.

	V kresle sedí kostra mŕtvoly oblečená v rytierskom odeve. Pod prilbou sa černie lebka. Prázdne očné jamky vyzerajú strašne, až ľudí mrazí pri srdci.

	Dvoranou sa šíri zápach zhnitej mŕtvoly, tlačí sa do pŕs a bije do spánkov.

	Konrád, akoby to necítil, vyhlasuje:

	— Tento chytený krivoverec nie je telesne živý, ale jeho hriešny duch stojí pri ňom. Preto tomuto krivovercovi láskavo dávam živého zástupcu, ktorý bude odpovedať v jeho mene.

	Pery sa mu radostne usmievajú, oči uprene hladia na lebku a spytuje sa mŕtvoly:

	— Ste šľachtic Ninoslav, vnuk krivoverca bána Kulinu?

	Všetkým sa v hrudi zatajil dych. Čo sa stane? Prevraví kostlivec na jeho rozkaz?

	Spoza mŕtvoly sa ozval hlas Konrádovho dôverníka:

	— Áno, som šľachtic Ninoslav Bosenský.

	Odpoveď zalomcovala tlačiacim sa davom.

	— Klaňali ste sa za života pod rúškom katolíka diablovi a slúžili ste mu?

	— Áno, — odpovedá dôverník, — slúžil som diablovi…

	— To je podvod! — vykríkla Doria, ktorá to už nezniesla.

	— Takto môžete spraviť krivoverca aj zo svätca! — zvolal knieža Ivan.

	— Vy sa opovažujete vysloviť nedôveru môjmu súdu? — výhražne sa spýtal Konrád.

	— To je neslýchané! Hrozné! A kto vám ručí za to, že tým mŕtvym je Ninoslav?

	— Spýtame sa vierohodného svedka, — skríkol Konrád.

	A znovu dal rukou znamenie Sixtovi, ktorý vyšiel.

	O chvíľu priviedol pani Katarínu.

	Doria aj knieža zhrozene sledujú starenku, ako sa svojím kalným pohľadom díva na Konráda. Pokynul jej, aby pristúpila bližšie, a potom ukázal na mŕtvolu.

	— Pozrite sa na tohto človeka. Kto je to?

	Katarína podišla bližšie. Zhrozené výkriky sa zarezávajú do duší prítomných.

	— Je to váš syn? — pýta sa Konrád.

	Starenka sa trasie, padá na kolená a vzlyká:

	— Odev je jeho. Syn môj jediný, syn môj, či ti ani v hrobe nedajú pokoja?!

	Starenkine slzy padajú do sŕdc prítomných.

	— Váš syn sa skrze svojho zástupcu, ktorého som mu pridelil, priznal, že je krivoverec. A keďže sa k tomu priznal, bude upálený…

	— Upálený? Môj syn upálený? Nie, nie, nedám ho! Nedám ho, kým budem žiť, nedám! — Roztiahla ruky a objala kostru.

	Všetkých dusí plač, hnev, zlosť, oči sa im blýskajú protestom, ale nik nemá odvahu ozvať sa.

	Mŕtvola pred súdom, strašná lebka, za ňou živý človek, ktorý ju obviňuje, Konrád, ktorý ju súdi, staručká matka objímajúca kosti svojho syna, to všetko zovrelo ľuďom prsia, potlačilo každý hlas protestu a rozhorčenia.

	Biskup vstal. Konrád naňho prísne zazrel, ale Timotej v nemom proteste opúšťa dvoranu.

	Katarína od toľkého bôľu vykríkla:

	— Zvery, zvery!

	— Vyveďte tú ženskú, — rozkázal Konrád a dôverníci ju berú.

	— Táto žena je jeho matka! — skríkol knieža Okičský. Ľud vzplanul, akoby na tlejúci oheň kvapol olej.

	— Kto ešte raz mukne, zavriem ho ako krivoverca! — vykríkol Konrád a pozrel sa na ľudí očami, ktoré horeli ako dve hranice.

	Knieža Ivan sa pokúsil zdvihnúť starenku. Ale jej údy sú ako olovo.

	— Hoďte ju do temnice! — rozkázal Konrád. — Aj ona je krivoverka.

	Dôverníci ju začali odťahovať. Knieža ich odstrčil.

	— Táto žena je nešťastná matka. Kto má právo, aby ju vliekol ako psa?

	— Zdvihnite ju, nech ide sama! — rozkázal Konrád celý roztrasený od zúrivosti.

	Dôverníci ju chcú naddvihnúť, ale je meravá.

	— Je mŕtva! — skríkol Ivan Okičský. — Zabili ste ju!

	Doriou to otriaslo. Jej duša v poslednom čase tak ťažko skúšaná, taká sklamaná v hlásateľoch viery, taká strápená pochybnosťami a v tej chvíli plná rozhorčenia, akoby sa znovuzrodila. Zabudla na súd aj na Konráda a jeho moc, vyskočila pred inkvizítora a zakričala:

	— Lož je všetko, čo hovoríte a robíte! Mŕtveho nemožno súdiť.

	Priskočil k nej vojvoda, aby jej pomohol spamätať sa, ale ona už nič nevidela ani nepočula. V rozhorčenom proteste hádzala inkvizítorovi do tváre všetok oheň svojej mladej rozhnevanej duše:

	— Vy krivíte vieru! Vy zavádzate úbohé ľudské duše na krivé cesty! Vy ste krivoverec! Vy… vy vrah, hyena, ktorá zneucťuje živých aj mŕtvych…

	Jej slová akoby z neba padli do duší mešťanov. Hrdlá sa im rozviazali, prsia sa zbavili olovenej ťažoby. Jediným výkrikom sa k nej pridali:

	— Tak je! Tak je!

	Hrozný človek za stolom sa vztýčil ako zver, roztvoril čeľuste ako dravec pysky, rozovrel ruky ako zvieracie pazúry a vykríkol:

	— Chyťte ju!

	Výkrik na chvíľu všetkých umlčal. Dvaja ozbrojenci vykročili smerom k Dorii. Knieža Ivan schmatol meč.

	— Ozbrojenci! — zvolal Konrád. — Do zbrane!

	Vojvoda stiahol Doriu medzi ľud, vytasil meč a vrhol sa s kniežaťom do boja.

	— Sem, sem, kňažná! — ťahali ju mešťania a uvoľňovali jej miesto.

	Tajana, ktorá sa na to všetko dívala a počúvala s podivným pokojom, tlačila sa duchaprítomne za svojou paňou.

	— Len ich zrúbte, hadov, čo špinia mŕtvych! — povzbudzujú ľudia kniežaťa a vojvodu.

	— Hurá na privandrovalcov! — prekrikuje ich sedlár.

	Ozbrojenci odstrčili mŕtvu Katarínu nabok. Okolo kostí jej syna sa rozpútala bitka. Konrádovi sluhovia zaútočili na vojvodu a kniežaťa Ivana, aby si presekali cestu k Dorii. Keď sa jeden z nich pokúsil udrieť na ľudí, kade utekala Doria, zrazil ho meč kniežaťa.

	Inkvizítorovi služobníci pochopili, že sa ku kňažnej nedostanú, kým nepremôžu vojvodu, ktorý ich odráža obratne ako mačka, a mladého kniežaťa, ktorý im zúrivou silou zahatáva cestu k sestre. Jedného z ozbrojencov zaliala krv. Konrád bledne, nakláňa sa k Matijasovi, čosi mu vzrušene vraví. A Matijas rýchlo odchádza.

	Prestrašení mešťania sa tlačia jeden na druhého. Tí vzadu zrazu ožili. Za chrbtom našli dvere. Zo desať rúk siahlo po nich, že ich otvorí, ale sú zamknuté. Mocné chlapské ruky ich schmatli, sedlár podsunul rukoväť meča a dvere sa odškerili, roztvorili. Ako príval, čo pretrhol násyp, vrútili sa ľudia do spálne dominikánov.

	Rozzúrený dav pochytila túžba rúcať, lámať a ničiť, vyliať si na niečom zlosť. V okamihu sa vrhol na zariadenie a pustil sa do zúrivého rozbíjania.

	Doria s Tajanou zbehli po schodoch, ale narazili na zatvorenú bránu. Ocitli sa pred dvoma ozbrojencami — kláštorným sluhom Jakubom a jednookým. Keď jednooký zbadal Doriu, jeho prekvapené oko zamrkalo a radostne skríkol:

	— Do pivnice!

	— Pomoc! — volajú dievčatá. Ale ich výkriky sa utápajú v ohlušujúcom lomoze doliehajúcom z dvorany.

	Jednooký Johan otvoril dvere. Ozbrojenci strčili dievčatá do podzemnej chodby. Johan skáče ako mačka a otvára ďalšie dvere, ktorými vtlačil Doriu s Tajanou do tmy.

	Doria sa v zúfalstve vrhla na zem, mokrú, blatnú, tmavú a pustú.

	 

	Jedno oko Konrádovho špehúňa potmehúdsky požmurkávalo, keď si vložil kľúč do vrecka. Vrátil sa k svojim ozbrojencom, ktorí ešte stále postávali s kláštorným sluhom.

	— Pozri, ako sa mu leskne to oko! — ozval sa Jakub k ozbrojencovi, čo vedel trochu po chorvátsky. — A namojveru, aj má prečo! Chytil šťastenu, teraz budete mať zlata vyše hrdla.

	Ozbrojenec sa zavrtel.

	— Čo ti vravel ten špión? — podozrievavo sa spýtal jednooký.

	Ozbrojenec mu preložil sluhovu poznámku. Johan sa rozkolísal a pristúpil k Jakubovi.

	— O akej šťastene to vraví? Spýtaj sa ho!

	Ozbrojenec vysvetlil, čo od neho chce vedieť jednooký.

	— Šťastena, — odpovedal kláštorný sluha, — dokáže všetko, čo chce. Každému môže priniesť šťastie, zlato, zdravie. Je to zázrak. Kráľ si z tejto katovej dcéry spravil spoločníčku. Teraz si žije na dvore, hoci je to len kňažnina slúžka.

	Ozbrojenec Johanovi všetko vysvetlil. Ohava v červenom opakuje jeho slová:

	— Všetko môže, robí zázraky, dáva ľuďom zlato, zdravie…

	V oku sa mu čosi zablyslo. Trochu sa zadumal, žmurkol a hrubé pery mu ovisli.

	Zhora dolieha vresk rozzúreného davu a volanie dominikánov o pomoc, aby im neničili majetok.

	Na nádvorie vybehol knieža Okičský s mečom v ruke.

	— Nie aby si niečo vypapuľoval! — pošepol ozbrojenec Jakubovi.

	— Kde je moja sestra? — výhražne sa spýtal Ivan.

	— Aj my sme ju hľadali, — ozval sa ozbrojenec. — Utiekla na ulicu a odviezla sa na Grič. Ušla nám.

	Knieža Ivan sa pozrel na Jakuba.

	— Je to pravda, kňažná utiekla?

	— Hej, — odvetil mu.

	Ivanovi odľahlo. Pribehol za ním vojvoda. Knieža mu oznámil, čo sa dozvedel, a obaja odišli.

	— Dajte pozor na sluhu, — prikázal jednooký a pobral sa preč.

	 

	V podzemí Doria narieka od bolesti a hnevu. Tajana ju utešuje:

	— Zachránia nás, nebojte sa, Konrád sa vás ani nedotkne.

	Doria neverí. Čas plynie, míňa sa v tichu a zväčšuje jej pochybnosti.

	— Počúvajte, ktosi je vonku, — zašepkala Tajana. Kňažná zdvihla hlavu. Dievčatá načúvajú.

	Vo dverách zaškrípal kľúč. Jeho zvuk ich mrazí v kostiach.

	Je to Konrád s oloveným korbáčom? Až sa im dych zastavuje pri tom pomyslení.

	Ktosi stojí vo dverách. Dolieha k nim chrapľavý, tichý hlas. Jednooký sa po latinsky spytuje:

	— Hej, kde ste vy dve?

	— Je to jednooký, — šepká Tajana.

	— Je to pravda, — pýta sa, — že jedna z vás je čarodejnica, šťastena, ktorá môže všetko?

	Doria zacítila, ako sa Tajanino telo zachvelo, a sťa vo sne začula jej hlas, pošepky odpovedajúci v latinčine:

	— Hej, je to pravda. Ja som čarodejnica, šťastena.

	Hlas jednookého sa zrazu stal tichučkým, neprirodzene tichým:

	— Máš moc urobiť každému, čo si želá?

	— Áno, — odpovedá Tajana.

	— Môžeš urobiť, aby mi narástla ruka a aby som videl na ľavé oko?

	— Môžem, ak chcem.

	Kňažná sa strhla.

	— Ak mi to urobíš, — šepce jednooký, — pustím ťa von.

	Tajana sa celá zachvela.

	— Vyveď nás obidve!

	— Nemôžem. Inkvizítor mi odkázal, aby som chytil len kňažnú. Teba som zavrel, iba aby si neprezradila kniežaťu…

	— Za zrak a ruku sa môže všetko, — preruší ho Tajana.

	— Len teba môžem vyviesť. Netúžiš po slobode?

	Krátke ticho. Doria cíti, ako Tajana celkom stuhla.

	— Áno. Ak ma vyvedieš, urobím, čo chceš.

	— Teraz hneď?

	— Hej, teraz, kým je slnko hore. Zrak ti nemôžem prinavrátiť v tme alebo v tieni, iba na slnku…

	— Vyvediem ťa na slnko, ale si nemysli, že mi utečieš!

	— Si mocnejší než ja, ako by som ti mohla utiecť? Keď ma pustíš, prečo by som ti neurobila, čo chceš? Ale potrebujem nejaké veci, ktoré musíš priniesť, aby sme ich vzali so sebou.

	— Čo potrebuješ? Vrav chytro!

	— Svätenú vodu, tymian, žeravé uhlíky a kúsok vosku.

	— Viac nič?

	— Ostatné je v mojich slovách, v mojej tajomnej moci. Choď, prichystaj všetko, aby sme mohli vyjsť na slnko. Onedlho budeš vidieť.

	Dvere sa zatvorili. Prekvapená Doria zašepce:

	— Tajana, čo si to urobila? Obvinila si sa, že si čarodejnica!

	— Nepočuli ste, ako sa mu chvel hlas? On verí v čarodejnice. Chytro zhadzujte šaty, vymeníme sa.

	— Prečo?

	Tajana nedočkavo chytí v tme Doriu, zoblieka jej šaty a vzrušene šepce:

	— Pôjdete s ním namiesto mňa. Moja slúžkovská kapucňa je široká, závoj hustý, dobre si ho stiahnite na oči, vlasy máte tmavé, nerozozná ich od mojich. Keď sa dostanete von, je všetko v poriadku. Vyvedie vás potajomky, určite za kláštorné múry, kde vás nik neuvidí. A teraz dajte pozor. Keď už tam budete, urobte toto — obráťte mu tvár k slnku, postavte pred neho žeravé uhlíky, hoďte na ne tymian, aby sa dymilo, modlite sa po chorvátsky otčenáš, bude si myslieť, že hovoríte zaklínadlo, urobte nejaké pohyby smerom k slnku, potom roztopte vosk nad žeravými uhlíkmi, prikryte mu najprv slepé oko, potom aj druhé a modlite sa. Počula som to od hrobára. Je to bláznovstvo, ale jednooký v to verí. Keď mu zakryjete aj oko, na ktoré vidí, povedzte mu, že takto musí zostať, kým mu nepoviete: „Pozri a uvidíš!“ A vy sa pri čarovaní dívajte naokolo, či by ste nemohli niekoho privolať. Ak nie, utečte. Dačo rozumné vám len príde na um.

	Kým to Tajana vravela, Doria sa s jej pomocou preobliekla.

	— Nemôžem ťa tu opustiť, — pokúsila sa ešte odporovať.

	— Čože je to pre mňa! Keď budete vonku, ohláste to kráľovi. On ma už vyslobodí, nebojím sa. Len na seba dajte pozor a urobte všetko, ako som vám povedala.

	Mladá kňažná čoraz väčšmi prichádzala k sebe a stávala sa rozhodnejšou. Nakoniec si chcela ešte raz všetko premyslieť.

	— Dievča, kde si sa ty naučila po latinsky? — zvolala zrazu Doria.

	— Prosím vás, neprezraďte to nikdy nikomu na svete. Naučila som sa od pustovníka, ktorý mi zakázal, aby som to niekomu povedala.

	— Neboj sa, prisahám, že ťa neprezradím. Ale, Tajana, mala by si ísť s ním ty, a keď mu utečieš, dáš vedieť môjmu bratovi.

	— Nenechala by som vás tu ani za celý svet. Jednooký povedal, že Konrád chcel iba vás. Veď vy ste ho urazili, nie ja. Mňa ľahko vyslobodíte, keď sa dostanete von, proti mne nemá nič. Ale už ide! Ľahnem si na zem a vy povedzte, že kňažná od strachu upadla do bezvedomia, aby na mňa nehovoril.

	Jednooký pristúpil k Dorii a tichučko jej povedal:

	— Poď za mnou!

	Potom sa obzrel na Tajanu, ktorá ležala na zemi v Doriiných šatách.

	— Beda ti, ak pôjdeš za nami! Zviažem ťa.

	— Kňažná je v bezvedomí, — zašepkala Doria.

	— Tým lepšie. Poď za mnou!

	Doria sa so strachom pobrala za príšerným chlapom do hĺbky podzemia, ktoré prechádzalo do akejsi podzemnej chodby. Vzduch je dusný, zem, po ktorej kráčajú, blatistá a kamenné múry mokré.

	Cesta jej pripadá nekonečná. Zmocňuje sa jej úzkosť. Radšej by sa vrátila k Tajane, kde by bola možno bližšie k záchrane ako tu v úzkej chodbe a s týmto chlapom. Ale zdržiava ju nádej, že uvidí slnko.

	Tajana ani nedýcha, tak napäto sleduje odchod svojej panej. Keď nepočula škripot dverí, zdvihla hlavu a pozrela sa do tmy, kde sa stratila žiara žeravého uhlia.

	Znepokojilo ju to. Vstala a pomaly sa pustila opodiaľ za jednookým. Slabučká žiara žeravých uhlíkov jej ukazovala cestu v tmavej úzkej chodbičke pod zemou.

	Zastala a načúvala ich krokom. Potom popošla dva-tri krôčiky a znovu zastala v obave, aby nepokazila svoj krásny plán. Ale nemohla odolať obavám, kam Doriu vedie jednooký.

	Naraz začula za sebou akýsi šuchot, akoby sa za ňou čosi plazilo. Pritlačila sa k múru a čakala.

	— Kto tam? — spýtala sa napokon.

	— Zmilujte sa, vezmite nás so sebou.

	— Kto ste? Nevidím nič…

	— Úbohé dievčatá, ktoré Rimania pochytali v dedine. Nie sme krivoverky a zbili nás do krvi. Počuli sme, že sa o čomsi zhovárate.

	— Ticho! Žiara sa dvíha hore, asi ma ten diabol oklamal.

	Ani sa nepohli. Tajana cítila za sebou tlmené dýchanie, ale oči jej sledovali bledú žiaru, ktorá sa kamsi dvíhala.

	Doria zatiaľ kráčala za hrozným chlapom, ktorý zrazu zastal a zdvihol nádobu so žeravými uhlíkmi. Rozoznala obrysy akýchsi dverí. Chlap odsunul závoru a otvoril. Dievča pocítilo chlad. Namiesto na slnko dostala sa do ešte väčšej tmy. Telo sa jej dotýka vlhkých schodov.

	— Dajte pozor, — upozornil ju chlap, — tu sú schody, vystúpte!

	— Svetlo sa stratilo, — šepcú zúfalé hlasy za Tajanou.

	— Len pokoj! Ak sa pohnete, znemožníte jej záchranu. Ona pôjde za kráľom a všetkých nás vyslobodí.

	Doria zacítila pod rukami úzky drevený rebrík, po ktorom lezie jednooký. Sleduje, ako vystupuje kamsi hore, na svetlo, a vtom sa jej hlava oprela o čosi ťažké. Naraz sa ocitla na dennom svetle.

	Chlap stojí hore. Vystúpila aj ona. Nad nimi je strecha kaplnky, pred ňou oltár.

	Jednooký otvoril dvere.

	— Daj si pozor! Ak sa pokúsiš utiecť, kým mi nevrátiš zrak a ruku, zasiahne ťa toto bodlo. Moja jedna ruka dokáže to, čo iných štyri. Ale aj tak by som chcel mať i druhú ruku a ešte lepšie vidieť na obe oči.

	— Ani sa nehnem, kým sľub nesplním. Viem si vážiť slobodu aj život, — odvetila ticho, so zvesenou hlavou.

	Pobral sa von, Doria si stiahla Tajaninu kapucňu ešte väčšmi do tváre, potom vyšla za ním na lúku ožiarenú slnkom a rozhliadla sa naokolo.

	Za ňou je kláštor, pred ňou v diaľke hora, ktorou sa ide k pustovníkovi, vpravo cesta. Jednooký opatrne zložil nádobu s uhlíkmi na trávu, akoby v nej bolo jeho oko, a začal fúkať.

	Keď rozdúchal uhlíky, Doria ešte hlbšie sklonila hlavu a položila mu ruky na čelo, akoby to bol nejaký tajomný znak.

	— Sadnite si na zem, — povedala. — Najprv vám vrátim zrak a potom ruku…

	Poslúchol pokorne ako dieťa a úctivo sledoval, ako brala žeravé uhlíky, hodila na ne tymian, a pritom odriekala čosi nezrozumiteľné. A tieto nepochopiteľné slová mu ešte dodali dôvery.

	— Dívajte sa do slnka, rovno do jasnej žiary, z ktorej prichádza svetlo. Dívajte sa, ako len dlho môžete, týmto jedným okom…

	V pevnej viere, že slnko v sebe skrýva svetlo jeho očí, uprene sa doň zadíval, kým kňažná nad uhlíkmi zmäkčila vosk, vymodelovala z neho plátok a len vraví, vraví…

	Potom k nemu pristúpila, položila vosk na zavreté oko a sledovala, ako sa mu od jej dotyku zachvelo aj zdravé oko.

	Od vzrušenia sa ho zmocňuje triaška, ešte aj ruka sa mu chveje. Krutý chlap sa teraz celkom mení. Z brutálneho trýzniteľa sa stáva pokorný úbožiak, chorý, žobrák, ktorý čaká, aby mu pohodili suchú kôrku.

	Potom Doria vzala ďalší voskový plátok a prikryla mu aj druhé oko. Zabudol i na nebezpečenstvo, že by ho mohla podviesť, a iba sa uprene díval do slnka. Svaly na tvári sa mu kŕčovite chvejú.

	— Teraz poviem posledné čarovné slová a vy zostaňte ticho a buďte pokojný. Keď zvolám, aby ste sa pozreli, zložte plátky, pozrite sa do slnka a budete vidieť na obe oči…

	Doriina pomalá modlitba vzbudzuje v ňom bázeň. Nehybne čaká, kým sa mu prebudí zrak.

	Kňažnej sa hlas od vzrušenia trasie, láme. On trnie v očakávaní zázraku, ona sa chveje z obavy pred útekom. Doria sa modlí hlasne, potom ticho a znovu hlasne, premeriava cestu, ktorú musí zdolať, aby sa dostala do hory.

	Naraz sa jej hlas ešte väčšmi rozochveje.

	Po ceste k lúke prichádzajú traja jazdci. Vidí šľachtický oblek a prilby. V tej chvíli sa Doria rozhodla. K nim!

	Jednookého sa zmocňuje horúčka, čelo mu zalieva pot. Doria zmĺkla, raz sa díva naňho, raz na jazdcov. Urobila krok, vzďaľuje sa po mäkkej tráve smerom k jazdcom a máva na nich rukami. Uteká, uteká.

	A on sedí s voskom na očiach. Od vzrušenia nepostrehol jej útek, len čaká na veľké slová zázraku. Čaká, čaká, a keď neprichádzajú, spýta sa:

	— Už budem vidieť?

	Odpoveď nedostal. Je taký presvedčený, že bude vidieť, keď mu spadne vosk z očí, že sa neodváži zhodiť si ho. Znovu sa spytuje. Ani teraz mu nik neodpovedá. Napokon pochybnosť zvíťazila nad presvedčením, že sa mu vráti zrak. Strhol si z očí vosk. Pozrie sa okolo seba a vidí Doriu, ako uteká lúkou.

	V prvej chvíli sa celkom zrútil a zostal tam sedieť v bezmocnom sklamaní. Až keď si uvedomil, že mu dievča uniká, skrsla v ňom túžba po odplate. Ruka siahla po bodle a nohy vyskočili. Pomsta ho ženie čoraz rýchlejšie, skôr letí, ako sa dotýka zeme.

	Doria začula jeho kliatby a uteká, uteká ako bez dychu, privoláva jazdcov:

	— Pomoc, pomoc, rytieri!

	Tí na koňoch postrehli, že za ňou ktosi beží. Popohnali kone z cesty na lúku v ústrety utečenke. Jednooký ju už doháňa. Bodlo v jeho ruke sa blýska na slnku.

	Jeden z jazdcov vycválal dopredu, ostatní zaostali. Jednooký sa vzoprel, akoby mu pomáhala neznáma sila. Len do nej vraziť bodlo, inšie sa mu už nežiada.

	Doriu premáha strach, nohy sa jej podlamujú, padá. Zdá sa jej, akoby čosi vedľa nej švihlo vzduchom. Viac už nepočuje, nevidí. Ale ešte je natoľko pri zmysloch, že sa sama seba spytuje: Prebodol ma? Zomieram?

	Doria nevie, čo sa stalo, ale kvílenie jednookého ju napĺňa pocitom, že je zachránená. Nad sebou rozoznáva prilbu, cíti, že ju vysadili na koňa a že sa opiera o hruď svojho záchrancu. Vzduch okolo uší jej hviždí. To všetko jej dolieha do vedomia ako rozprávka, ktorá sa čoraz väčšmi stráca, kým ju celkom nepremôže spánok.

	 

	Keď knieža s vojvodom vyšli z kláštora, na ceste ešte stál koč a trochu opodiaľ sluhovia s koňmi.

	— Čože? Povedali mi, že kňažná odišla z kláštora a odviezla sa domov!

	— Ešte nikto nevyšiel. Zdalo sa nám, že sme začuli ženský krik, ale brána je zavretá, nemohli sme dnu.

	Vojvoda a knieža vytušili, že ich oklamali. Chceli sa vrátiť, ale márne klopali na bránu.

	— Preskočím ohradu, — povedal knieža a podišiel ku kláštornému múru. Sluhovia im priviedli kone, vyliezli do sedla a preskočili ho. Zakrývali ich maštale. Kým sa radili, čo urobia, zbadali, ako sa spoza chlieva vynoril kláštorný sluha. Je celý zhrozený a vystrašený. Knieža mu pohrozil päsťou.

	— Hlavu ti rozbijem! Prečo si ma oklamal? Kňažná je v kláštore.

	— Mám ženu a deti, — nariekal Jakub. — Pohrozili mi…

	— Vrav, — ticho povedal knieža, — nikdy ti to nezabudnem.

	— Kňažnú zavreli, keď chcela utiecť na ulicu, aj šťastenu. Jeho zbožnosť práve šla do podzemia s korbáčom mlátiť ich.

	— Kde je vchod do podzemia?

	Kláštorný sluha ukázal na dvere pod podlubím a znovu sa utiahol za maštaľ. Vojvoda s kniežaťom odbehli k dverám do podzemia. Z chodby sa ozýva lomoz. Ľudia vyvaľujú dvere, aby sa dostali von z kláštora. Knieža s vojvodom si presekali cestu cez ozbrojencov. Dominikáni nariekajú, prosia a pobiehajú po nádvorí. Keď zbadali kniežaťa a vojvodu, obstúpili ich.

	— Zľutujte sa! Národ nám roztrieska všetko, čo máme.

	Knieža zdrapil urasteného dominikána a zatriasol ním, akoby mu chcel dolámať všetky kosti.

	— Potrebujem kľúč od podzemia! Ak mi ho nedáte, zrúcam vám aj steny.

	Trma-vrma, vresk, praskot na nádvorí a v budove. Akoby sa všetci poblazneli a do toho všetkého navyše Matijasove výkriky:

	— Choďte po templárov! Po templárov!

	— Sekeru! — rozkáže knieža. V tom zhone sa zjavil kláštorný sluha so sekerou. Knieža ňou zaťal do drevených dverí, ktoré zaprašťali.

	— Zbytočne, knieža! — pokrikuje naňho Konrádov ozbrojenec. — Zamatovú pleť vašej sestry už hladká olovený korbáč jeho zbožnosti.

	Rozhnevaný Ivan tresol ozbrojenca po tvári, až sa zakrvavený zvalil na zem. Napokon knieža dvere vyvalil. Vojvoda preskočil schody. Obaja skúšajú otvoriť aj železné dvere, ale tie pevne vzdorujú.

	Usilujú sa zachytiť nejaký zvuk, nepočuť však nič. Knieža vybehol na nádvorie a pristavil dominikána Matijasa, ktorý v zúfalstve spína ruky.

	— Ujec, ak mi neotvoríte podzemie, podpálim vám kláštor!

	— Kľúč má jednooký. Ja už tu nie som pánom. Konrád si z nášho podzemia spravil mučiareň pre krivovercov.

	— A z kláštora márnicu, — doložil vojvoda. — V mene kráľa vás žiadam, aby ste nám vydali okičgradskú kňažnú. Nech prídu otvoriť ozbrojenci a kováči. Beda vám, ak sa kňažnej niečo stane!

	— Stokrát beda, — zavzdychal Matijas. — Konrád sa tam zatvoril s oloveným korbáčom. Ak je tam, dokrvaví ju. On je tu pánom, on je kráľom aj bohom, — vravel Matijas a díval sa na zničené zariadenie.

	Knieža oblial pot, vojvodu pichlo pri srdci. Naraz sa železné dvere otvorili. Vyšiel z nich Konrád so skrivenou tvárou, s krvavými očami a s hrozne rozškľabenými ústami.

	— Kde je? Kde je? — kričí ako vyhladované, besné zviera.

	Ivan s vojvodom vleteli do podzemia, ale nenašli tam nikoho. Vrátili sa. Konrád ešte stále vykríka a pýta sa na Doriu. Ozbrojenec mu odpovedá:

	— Johan ich zavrel dole do podzemia. My sme mu pri tom pomáhali. Určite sa niekam skryli.

	— Nie je tam nikto. Nikto, počujete? Kto sa im dal podplatiť? Kto? — kričí Konrád a švihne korbáčom do vzduchu, až všetkým naskočí husia koža.

	— Ako je to možné? — šepce knieža vojvodovi. — Utiekli?

	— Mali by sme zájsť do podzemia s fakľou. Možno je tam predsa nejaký druhý východ.

	Konrádovu pozornosť upútal akýsi nárek za kláštorným múrom. Ukázal korbáčom na bráničku, čo viedla z nádvoria na lúku za kláštorom. Dominikáni otvorili. Dvaja dotrhaní žobráci nesú Konrádovho špehúňa. Zložili ho na nádvorí. Pribehol k nemu Konrád.

	— Chcem vedieť, kde je kňažná! Nenariekaj, ale vrav! Lebo… — Nedal nič na jeho bolesti a pohrozil mu korbáčom. Jediné špehúňovo oko prezrádza storaké zúfalstvo. Zabudol však na bolesť a začal rozprávať:

	— Obidve som zavrel, kňažnú aj slúžku, a tá ma začarovala… má diabolskú moc… A prišli diabli, zviazali ma a vyhrážali mi žeravým železom, ak nevyslobodím ich neviestky. Ohnivými kliešťami ma schmatli a musel som ich vyviesť východom do kaplnky. Potom prišli traja jazdci… traja diabli v šľachtickom oblečení… a vzali čarodejnicu… a mňa zbičovali…

	— A kňažná? — súril Konrád.

	— Aj ona utiekla. Videl som ju ujsť z kaplnky s tými ďalšími dievčiskami, kým mňa diabli mlátili žeravými kliešťami a pribili na lúku. Nemohol som sa ani hnúť.

	— Kam utiekla kňažná? — vrieska trasúci sa Konrád.

	— Do hory. Tam za kaplnkou. A ja, úbožiak, na smrť zbitý, nemohol som ich pochytať.

	Konrádova tvár sa stiahla od vražednej zúrivosti.

	— Na oheň! Čo tu stojíte? Pripravte hranicu! Krivoverky vám zneuctili príbytok. Diabli! Všetkých na oheň, všetkých… Diabli ho zbili! Za každú ranu jeden krivoverec. Podpáľte hranicu! — A ukázal na lúku za kláštorom, na ktorej bolo vidieť otvorenou bráničkou pripravenú hranicu.

	Knieža s vojvodom to všetko sledovali z úzadia. Potom knieža zatiahol vojvodu do kláštornej brány.

	— Zachránili sa. Doria utiekla do hory.

	— Dostihneme ich, knieža.

	— Poďme! — povedal a obaja šli k bráne.

	Keď sa kľučiar dominikánov nemal k tomu, aby im otvoril, preskočili múr. Jedného sluhu poslali ku kráľovi do paláca a s ďalšími rýchlo odcválali k neďalekej kaplnke.

	Konrád ich odchod ani nepostrehol. Čím väčšmi mu unikali z rúk obete, tým väčšmi strácal duchaprítomnosť, až začal tak blúzniť, že dominikánom pripadal ako diablom posadnutý.

	— Kde sú ozbrojenci? — vykríkal.

	— Vaša zbožnosť, takmer všetci sú ranení.

	— Ranení, či mŕtvi, okamžite na kone a za utečenkami! Kto mi privedie kňažnú a tú, čo zakliala môjho sluhu, bude mať odpustené hriechy na celý život.

	Dominikáni sa porozchádzali. Pomaly vyliezali ranení ozbrojenci, poblednutí a s poviazanými rukami. Vtom pred bránou zastali kapitulní templári.

	Konrád dal otvoriť bránu, a keď sa predstavený templárov Konrádovi hlboko poklonil a spýtal sa ho, čo si želá, zdvihol ruky dohora.

	— Pochytajte krivoverky! Za nimi! Beda vám, ak mi ich neprivediete! Budete prekliati, aj vaši otcovia a matky, aj vaše sestry na večné veky! Ozbrojenci, odprevaďte ich, — rozkazoval s penou na ústach.

	POHOSTINNÝ ŠĽACHTIC

	Keď sa Doria začala preberať, zdalo sa jej, akoby hore nad ňou leteli všetky hviezdy a spolu s nimi celý vesmír. V ušiach jej hviždí vzduch. Pochopila, že je ešte stále v sedle. Otáča hlavu, ale všade tma. V duchu si spomína na všetko, čo dnes prežila: ako sa, ocitla v Konrádovom podzemí a ako sa z neho dostala. Uvedomila si, že to všetko nebol iba sen. Obrátila sa k jazdcovi, ktorého cítila za sebou:

	— Pane, však som sa k vám utiekla o pomoc tam pri kaplnke?

	— Áno, — odpovedá jej, — presne tak.

	— Je už tma, mali sme byť dávno na Griči. Kde som?

	— Len ticho, kňažná! Prenasledujú nás inkvizítorovi naháňači.

	— Prenasledujú? — zopakovala naľakane a v mysli sa jej vynoril Konrád, jeho strašidelný súd a podzemie, v ktorom bičuje svoje obete oloveným korbáčom.

	— Zasa sú nám v pätách! — začula hlas jazdca, ktorý sa k nim približoval.

	— Oklameme ich, — odpovedá mu ten, čo drží Doriu. Znovu vchádzajú do hory, cválajú a zrazu sa zvrtnú iným smerom, až vyjdú na tú istú cestu a cválajú ďalej.

	Nočnou tmou k nim dolieha volanie prenasledovateľov. Doria cíti, ako búrlivo sa dvíha hruď chlapa, čo sedí za ňou, ako poťahuje uzdu naľavo, potom zasa napravo a nemilosrdne popoháňa koňa, až aj jej ruky podvedome siahnu po uzde, len aby urýchlila divý galop.

	Čím dlhšie cválajú, tým je hlbšia a hustejšia noc.

	Strach z neznáma potláča v nej každú inú myšlienku. Celou bytosťou načúva a s dôverou sa odovzdáva do rúk osloboditeľov, usilujúcich sa zmiasť stopu.

	Napokon preleteli horou, vyšli na cestu, precválali cez ňu a začali vystupovať do kopca. Tu zastali. Doria pocítila, ako sa koňovi chvejú nohy a ako mu trhá celým telom.

	— Chytia nás, — zašepkala Doria takmer bez dychu.

	— Ticho, — umlčal ju jazdec za ňou. Dolu v diaľke počuť volanie prenasledovateľov.

	Dlho zostali ukrytí v hore. Potom sa jazdec za Doriou polohlasne ozval:

	— Stratili stopu. Teraz je už hej. Ešte chvíľu, a sme hore.

	Jej osloboditeľ zišiel z koňa, chytil uzdu a viedol vraníka, na ktorom zostala Doria. Vystupovali do kopca, celkom zarasteného horou. Tí vpredu kliesnili koňom cestu. Nikto nepovedal ani slova.

	Keď sa zbavila strachu, začala rozmýšľať o svojich spoločníkoch. V tme nevidela dobre ani ich obrysy.

	Čo sú to za ľudia, čo ma oslobodili?

	Stačila si všimnúť iba šľachtické obleky a prilby, keď spadla na lúke pri úteku pred jednookým.

	Určite sú to vznešení a čestní ľudia. Čo sa natrápili, aby nás nedostihli prenasledovatelia!

	Na kopci pred sebou zbadala, ako sa týčia k hviezdnatému nebu tmavé veže akéhosi zámku. Jeden z jej sprievodcov zabúchal na bránu hradieb, obklopujúcich zámok. Znútra sa ktosi ohlásil. Počuť zhon.

	— Otvárajte! Počestný šľachtic hľadá útočište pre istú kňažnú. — Brána sa otvorila.

	Vošli na nádvorie. Pod arkádami na prízemí stojí žena s malou lampkou v ruke a ospalými očami pozoruje Doriu. V zábleskoch svetla rozoznáva jazdca s prilbou, ktorý ju skladá zo sedla a bez slova vedie pod arkády. Tu sa žena pred hosťom hlboko poklonila.

	— Vaša milosť, vitajte, — povedala a posvietila Dorii v úzkej chodbe. — Nech vaša milosť ráči vyjsť po týchto schodoch.

	Žlté lúče poskakujú po bielych stenách. To príjemne zapôsobilo na kňažnú. Utrápená, omámená vzduchom a jazdou vošla do miestnoti. Povala vysoká, steny čisté, v kúte široká posteľ s dreveným baldachýnom, z ktorého visia zelené závesy so žltými strapcami.

	Uprostred drevené vyrezávané stoličky pokryté vankúšikmi. Pod vysokým oknom stôl, na ňom strieborné poháriky a pozlátený svietnik. Hore nad tým štíty a lovecké trofeje zdobené drahokamami, zlatom a maľbami. Dlážku pokrývajú pokrovce.

	Kým ženička pripravovala posteľ, Doria si prekvapene prezerala pôvabné drahocennosti.

	— Kde som to? — spýtala sa.

	— Vo veľmi pohostinnom zámku. Bude vám tu dobre. Moje panstvo každého rado uhostí. Hneď prinesiem vašej milosti niečo na osvieženie.

	Doria si sadla na posteľ. Únava jej zatvára oči. Prebrala sa, až keď znovu vošla ženička. Na striebornom podnose priniesla mäso a víno. Až teraz pocítila, aká je lačná.

	— Ako sa volá tento palác?

	— Horský zámok.

	— A má aj paniu?

	— Len odnedávna.

	— Iste bude veľmi bohatá, — poznamenala Doria, prezerajúc si drahocennosti.

	— O nej neviem, ale pán je bohatý. Páni mi povedali, aby som vás nechala na pokoji, nech si odpočiniete. Posteľ máte pripravenú, periny mäkušké. Nebudete ľutovať, vaša milosť. Čochvíľa svitá, nech si vaša milosť ľahne. Tu je kľúč, aby sa vaša milosť mohla zavrieť, ak bude chcieť.

	Doria si hneď ľahla do mäkkej, sviežej postele, spustila zelené závesy a zaspala.

	Prebudilo ju klopanie na dvere a ženský hlas. Spala tak hlboko, že sa nemohla rozpomenúť, kde je. Až na opätovné zaklopanie a volanie rozhrnula závesy na posteli. Do očí jej udrelo denné svetlo. Rýchlo vstala a otvorila dvere.

	Slúžka vošla s hlbokým úklonom.

	— Vaša milosť, nesiem vám obed.

	Na veľkom podnose v strieborných nádobách je naložená pečienka, koláče a víno.

	— Vari som tak dlho spala?

	— Slnko je už nad západom. Zľakla som sa, že ste umreli, — vraví slúžka a pristúpi k druhým dverám, aby odsunula haspru.

	— Aj tu ste sa zavreli. Ste veľmi bojazlivá. Nech sa vaša milosť ráči obťažovať. Sú tu ešte oveľa krajšie izby, všade je čisto a upratané.

	Otvorila dvere, vošla do veľkej miestnosti, svojím spôsobom dvorany, a položila na stôl Doriin obed. Na dlážke sú prestreté pokrovce, na stoloch strieborný riad, okolo stien striebrom a zlatom kované skrine. Na jednej lavici leží zelený hodvábny plášť, pri ňom modré šaty a rozličné dámske topánky. Celé zariadenie, šaty, skvosty, všetko poukazuje na to, že v izbách žije vznešená mladá pani.

	— Tvoja pani má prekrásne veci, — poznamenala Doria a prezerala si šaty.

	— Hej, krásne, — odvetila žena. — Má toho ešte oveľa viac. — A otvorila skriňu, v ktorej sa zaleskli zlatom a drahokamami zdobené šaty. Je tu i malá kazeta, plná zlatých skvostov vykladaných perlami.

	— Aj to patrí jej. Chcete sa pozrieť?

	— Bola by to nezdvorilosť.

	— Mám prikázané, aby som vás ponúkla všetkým. Nechcete si poslúžiť niektorými šatami? Vaša milosť nie je celkom oblečená, ako by mala. Možno by ste ráčili tieto červené šaty?

	— Nie. Dobré sú mi aj tie, v ktorých som prišla. Chcela by som pozdraviť tvojich pánov a poprosiť ich, aby dali vedieť môjmu bratovi, čo je so mnou.

	— Všetko radi urobia. Moji páni sú veľmi dobrí a pohostinní.

	Doria sa umyla, upravila, potom sa naobedovala a zašla do izby, v ktorej žena postielala jej posteľ.

	— Teraz ma zaveď k svojim pánom.

	— Hneď oznámim, že ste prichystaná. Len ráčte trochu počkať.

	Kňažná si sadla na lavicu a zahľadela sa do vysokých okienok, ktorými sa vlievalo dnu červenkavé svetlo.

	Nečakala dlho.

	Ktosi zaklopal na dvere.

	Do izby vošiel chlap a hlboko sa poklonil.

	— Dovoľte, aby som sa vás spýtal, či sa vašej milosti dobre spalo.

	Dievča zdvihlo hlavu. Pri srdci a v hrdle ju čosi zovrelo. Chlap v šľachtickom oblečení sa vystrel, pozrel sa jej do tváre a pýta sa:

	— Prečo mi vaša milosť neodpovedá?

	— Bože, rozum sa mi múti, či… — a hlas jej zlyhal.

	— Vaša krásna hlávka je celkom pri vedomí a vaše krásne oči vidia dobre. Naozaj som to ja.

	— Čože? Vy? Čo to má značiť?

	Pred ňou stojí Tomo a pokojne sa na ňu díva s rukami pri tele, ako má stáť rytier pred váženou dámou. Ale ona už nabrala odvahy.

	— Čo tu chcete?

	— Želali ste si so mnou hovoriť.

	— Ak som ja pri vedomí, ako ste povedali, tak sa určite múti rozum vám. Chcem hovoriť s pánom tohto zámku.

	— Prosím, je vám k službám. — A Tomo sa hlboko poklonil.

	— Vy ste pánom tohto zámku?

	— Hej. To je Lobor.

	— Lobor? Váš zámok? Vie šľachtic, čo ma sem priviedol, ku komu prišiel na návštevu?

	— Akože by nevedel?

	— Chcem s ním hovoriť.

	— Ráčte, stojí pred vami.

	Doria zalomila rukami.

	— To je vylúčené! Ten šľachtic ste neboli vy.

	— Vaša milosť bola napoly v bezvedomí a moju tvár skrývala prilba.

	— Neverím. Čo by ste vy robili v okolí Lašskej Vsi?

	— Iste viete, že som komediantom z milosti kráľa. Býval som na Kapitule. Aby ma nespoznali, obliekol som si šľachtické šaty a tvár som si zahalil kuklou.

	Keď sa Doria trošku spamätala, začala sa správať prívetivejšie a celkom priateľsky mu povedala:

	— Rytier, vyslobodili ste ma z Konrádových rúk. Za to vám ďakujem.

	— Nehnevajte sa, ak túto vďaku neprijímam.

	— Aj tak vám za to budem vďačná. Prosím vás, urobte mi aj ďalšiu službu, rovnako veľkodušnú ako prvá.

	— Čo by to malo byť?

	— Dajte mi koňa, aby som sa mohla vrátiť domov.

	— Slnko už, hľa, zapadá a onedlho bude tma.

	— Tak dobre, potom dozajtra, kým sa rozvidní.

	V jeho čiernych očiach, ktoré sa na ňu doteraz dívali pokojne, sa zaiskrilo. Aj jeho pokojný hlas sa zmenil. Znovu poznávala Tomovu povahu.

	— Chceli by ste späť na Grič? — spýtal sa cynicky.

	— Je to moje jediné želanie.

	— Aby ste sa zasnúbili s vojvodom?

	Pomaly sa k nej približoval. Doria pokojne sledovala, ako sa vzdialenosť medzi ním a ňou zmenšuje.

	— Viem, čo chce vojvoda aj váš brat… a azda aj vy, — povedal a vztýčil hlavu.

	Doria sa rozhodla, že sa s ním bude zhovárať milo a priateľsky.

	— Viaže ma kláštorný sľub. Nechcem ísť za nikoho.

	— Ani nepôjdete!

	— Ja ešte stále nechcem uveriť, že vy, rytier Tomo, nepoznáte sväté obyčaje, ktoré sa preukazujú hosťom.

	— Držal by som sa svätých obyčajov, keby ste vy boli mojím hosťom.

	— Teda pokladáte ma za svojho zajatca?

	— To by som nikdy neurobil.

	— Tak za čo potom?

	— Vy ste tu… pani!

	Tieto slová pripomenuli Dorii rozprávanie slúžky a všetky tie šaty vo vedľajšej izbe. Ešte stále sa chytá nádeje:

	— Zaveďte ma k svojej žene.

	— Žiaľ, vaše želanie nemôžem splniť, lebo ženu nemám.

	— Slúžka mi povedala, že zámok odnedávna patrí panej.

	— Správne vravela. Odnedávna… odkedy ste prekročili prah tohto zámku.

	— Rytier, nevyžívajte sa toľko v trápení mojej nešťastnej duše, — zaprosila Doria. — Podľa všetkého, čo som videla, tento zámok má svoju paniu, tá sa ma zastane. Chcem s ňou byť.

	— Videli ste hodvábnymi závesmi zakrytú posteľ, hodvábne šaty, skvosty? To všetko som pripravil pre vás, jedinú paniu Lobora!

	A zasa sa k nej začal približovať.

	Doria ustupovala.

	— Márne predo mnou utekáte. Ste v našom zámku. Našom.

	Celá rozochvená sa rozhliada naokolo po stenách.

	— Niet tu pre vás iného východiska ako… moja náruč.

	— Ak nechcete ušetriť moju česť, nezahrávajte sa aspoň so svojou, rytier. Nechajte odísť dievča, ktoré sa k vám utieklo o pomoc.

	— Nemám v úmysle vykonať niečo, na čo by som nemal právo. Tá, čo sa utiekla ku mne o pomoc, je podľa spravodlivosti a práva, ktoré mi dáva bozk, mojou snúbenicou. Ste moja a nikoho iného!

	Podľa ohňa, ktorý postrehla v jeho očiach, pochopila, že je v krajnom nebezpečenstve. Pritlačila sa k stene, akoby bola sochou vytesanou do kameňa. Tomova tvár sa chveje a počernú pleť mu zalieva červeň. Pokročil k nej a chytil ju okolo drieku. Ten dotyk jej pripadá ako dotyk smrti. Keď nevidela iného východiska, začala biť hlavou o múr. Tomo ju však pritiahol k sebe a pevne objal.

	— Rozbite si svoju krásnu hlávku o moje prsia!

	Doria pocítila, ako sa chveje, a pokúsila sa vyslobodiť, ale on ju držal ako jastrab kurča. Naraz sa v nej prebudila obrovská neznáma sila a začala sa šialene mykať a brániť. Tomo jej schytil obe ruky a skrútil ich dozadu, kým ju neprinútil sadnúť si na stoličku. Potom odtrhol zo závesov na posteli hodvábne stužky a spútal jej ich. Chcela vstať, ale vtom roztrhol aj záves, ktorým ju pevne priviazal o stoličku, privrávajúc sa jej ako v extáze:

	— Akú vy máte silu!… Akú obdivuhodnú silu! Všetci králi sveta by pri vás museli stratiť rozum, všetci junáci rytieri by za vami museli šalieť! Keby boh stvoril desať svetov, ani jedna by sa vám nevyrovnala! Vidíte, musel som vás zviazať, — povedal naraz zmeneným hlasom, — aby som ochránil vašu krásnu hlávku pred vaším strašným úmyslom.

	Doria už bola tak spútaná, že mohla iba sedieť.

	— Vidíte, kňažná, to nemuselo byť. Keď dráždiš divú zver, zaútočí na teba zúrivejšie, ako keď si pokojný. Pozrite, to všetko, čo je tu, je vaše. A bude vám dobre. Budem si vás maznať ako kráľovnú.

	Neodpovedala mu, ani ho nepočúvala. Hlava sa jej krúti, oči sa zahmlievajú. A on pred ňou stojí a dlho sa na ňu díva. Potom sa zvrtol, prešiel sa po miestnosti a akosi zadumane sa zahľadel na zem. Naraz sa k nej vrátil.

	— Naozaj ste to nepotrebovali. Prečo rozbíjate múr hlavou, keď je z kameňa? Keby ste sa nevzpierali, nemusel by som vás zviazať… No nemyslite si, že som vás zviazal kvôli sebe. Ja to nepotrebujem. Len kvôli vašej hlávke.

	Znovu mu nič neodvetila, len sa pred seba díva a dusí v sebe plač, aby nezbadal jej bezmocnosť. Sily ju opúšťajú a v hlave sa jej všetko spoprevracalo. Tomo sa obrátil a znovu sa dal prechádzať po miestnosti. Potom naraz otvoril dvere a vyšiel. Po chodbe sa ozývajú jeho kroky ako strašná hrozba. Rýchlo zišiel dolu schodmi na prízemie do jedálne, kde posedával Kozák.

	— Víno! — zvolal zúrivým hlasom. — Víno!

	Kozák sa naňho pozorne pozrel a podal mu džbán. Tomo po ňom vystrel ruku, rýchlo ho zdvihol k ústam, ale potom ho šmaril o zem.

	— Čo je vám, pane? Prečo ste to odhodili?

	— Nechcem, aby som jej smrdel vínom. A čo na mňa tak zízaš? Čo vyvaľuješ tie okále?

	— Trasiete sa, určite ste nespali celú noc, pane.

	— Kto ti to povedal? Spal som ako dudok.

	— Nespali ste, pane, ani minútku. Počul som vás, do svitania ste chodili po izbe.

	— A akože ináč? Čert by zaspal, keď ju cítiš hore. Ale chcel som, aby sa vyspala, nebolo by rytierske nedovoliť jej oddýchnuť si. A čo ty tu papuľuješ? — osopil sa na Kozáka, ktorý už pokorne mlčal. — Nechaj ma na pokoji! Nech ma nik neobťažuje. — A dupajúc nohami, vyšiel von.

	Znovu vstúpil k Dorii, zavrel dvere, rázne zahasproval.

	— Chcem vidieť tvoje oči, — povedal po chvíli a pokľakol na koleno, aby jej videl do tváre. Zdvihol jej hlavu a v očiach jej zbadal slzy a zúfalstvo. Ešte dlho sa na ňu takto díval a potom ju pustil. Lakťom sa oprel o operadlo stoličky, na ktorej sedí zviazaná Doria, a napoly kľačiac, napoly ležiac pri jej nohách, zahľadel sa kamsi do tmavých večerných tieňov. Jeho pohľad je akýsi čudný. Potom sa zakvačil do svojich čiernych strapatých vlasov, až sa zdalo, že si ich vytrhne. Doria cíti, ako sa odkiaľsi čoraz väčšmi približuje neviditeľná záchrana.

	Mlčal, ani sa nepohol. Naraz mu hlava klesla na Doriine spútané kolená. Takmer zamrela od toho dotyku.

	Potom sa pohol. Doriu až mrazí. Zhrozene pozoruje jeho ruky, ako sa dvíhajú, ale nedotýkajú sa jej, až sa napokon zastavili v jeho čiernych vlasoch. Chytil sa za hlavu a uprene sa zahľadel do povaly.

	V tichu sa ozval jeho nezvyčajný, takmer melancholický hlas:

	— Kňažná, odviažem vás, ak mi sľúbite, že už viac nebudete biť hlavou o múr.

	Zdalo sa jej, akoby to vravel niekto iný, a nie on. Ale aj tak odpovedala ticho v obavách, či to nie je nová pasca, ktorou chce predĺžiť jej trápenie:

	— Sľubujem, nebudem…

	Na tieto slová zašiel do vedľajšej izby, priniesol svietnik s dvoma horiacimi sviečkami, položil ho na stôl a začal ju odväzovať. Doria si sadla späť na to isté miesto a ani sa nepohla. Slabosť a strach ju celkom zlomili. No on si zastal uprostred izby a kamsi sa zahľadel. Hoci sa naňho nedíva, cíti, ako si ju potajomky prezerá, až ju strasie. V tichu sa ozval jeho krok a Doria postrehla, že kráča k nej. Potom sa zohol a zvolal:

	— Ach, veď ste sa zranili! Krv vám tečie dolu ramenom.

	Nečakal na odpoveď, iba odbehol k dverám a hvizdol do chodby. Do izby vošiel Kozák.

	— Poranila si hlavu o múr. Ty vieš liečiť rany, obviaž ju, — prikázal svojmu služobníkovi. Kozák odišiel. Tomo zostal vo dverách, kým si Kozák nedoniesol všetko, čo potreboval, aby dievčine ošetril hlavu a nakoniec ju obviazal látkou.

	— Veľmi sa udrela? — spýtal sa Tomo od dverí.

	— Dosť, ale nie je to také zlé. Za dva-tri dni sa to zahojí.

	Keď Kozák skončil robotu, Tomo rozkázal:

	— Nech príde Agáta!

	Kozák odišiel, ale Tomo aj teraz zostal na svojom mieste. Na dievča sa ani nepozrel, nič nevravel. Tak tam stál, kým neprišla žena, ktorá podvečer priniesla Dorii jedlo.

	— Vznešená pani si udrela hlavu, — povedal jej Tomo. — Zostaneš tu, a keby niečo potrebovala, obslúž ju. Potom zíď dole a nechaj ju na pokoji, nech si odpočinie.

	Doria zostala sama so ženičkou.

	— Čo si ty tu v paláci? — spýtala sa jej potichu.

	— Slúžka. Aj môj muž slúži u pána.

	— Tvojím mužom je Kozák?

	— Nie. Ten nemá ženu. Mojím manželom je Blaž.

	Ako všetko v zámku aj slúžka napĺňala Doriu odporom. No predsa sa pokúsila byť k nej milá.

	— Keby mi tvoj muž umožnil utiecť, bohato by som sa vám odmenila. Žili by ste si ako šľachtici.

	Slúžkin pohľad sa v tej chvíli takmer prilepil na Doriine prstene a náušnice.

	— Ach, keby sa to dalo! Verte, nemala by som nič proti tomu, aby som raz aj ja bola bohatá pani.

	— Môj brat je knieža a je veľmi bohatý, obidvoch vás odmení. Ak si ozajstná žena, budeš vedieť nahovoriť muža, aby neodmietol bohatú odmenu, ktorú vám dá môj brat. Ale ešte tejto noci, kým váš pán nevyvedie niečo veľmi zlé…

	— Vaša milosť, hneď idem dole pozhovárať sa s mužom.

	Doria sňala prsteň ligotajúci sa v svetle sviečky a povedala:

	— Vo všetkých zámkoch sú rozličné vchody do podzemia… aj do spální, najmä v zámkoch takých rytierov, ako je tvoj pán. Ak mi ukážeš taký vchod, darujem ti tento prsteň.

	— Hej, sú, — prisvedčila, — jeden aj v tejto izbe, tu za posteľou, pod pokrovcom.

	— Zostaň tejto noci u mňa. Spravím sa, že som veľmi chorá.

	— To vám nepomôže. Počuli ste, že mi rozkázal, aby som odišla a nechala vás na pokoji. Viem, čo to značí.

	— Tu máš odmenu za to, že si mi prezradila vchod. Ak mi donesieš nejakú zbraň, dostaneš všetko, čo mám na ruke aj na ušiach.

	Zarazená žena odcupitala z izby. Doria zahasprovala dvere, utiahla sa za posteľ, v dlážke pod pokrovcom našla vyrezané štvorcové dvierka.

	Tak preto tá jeho premena, pomyslela si Doria. Zavádzal ma, aby som sa upokojila, a keď zaspím, votrie sa sem. Jeho slúžka sa dosť túžobne dívala na moje šperky. Možno mi predsa prinesie zbraň, s ktorou vyčkám toho lúpežného rytiera.

	KONRÁDOVI SPOJENCI

	Inkvizítor Matijas si takmer s plačom prezerá porozbíjané kláštorné zariadenie. Pred ním sa ponáhľa rímsky inkvizítor Konrád. Je zachmúrený, zelený. Jeho srdce je samá žlč, slová ako jed:

	— Kde sú krivoverky? Diabli si odnesú z mojej temnice kňažnú a čarodejnicu, ale templári ich nechytia! Ako je to možné? V tomto kraji všetko prisluhuje peklu. Pozrite, ak do troch dní nedostanem do rúk kniežaťa Radoslava a krivoverky, všetkých vás rozoženiem aj celý váš rád. Zapáľte hranicu! V podzemí leží krivoverec Ninoslav a jeho mať. Chcem, aby sme ich slávnostne upálili. Okamžite! Čo čakáte?

	Vravel to zlostne, prechádzajúc sa hore-dolu. Keď už Matijas chcel odísť, prišiel dominikán Klementus a úctivo oznámil:

	— Vaša zbožnosť, dole je nejaká vznešená dáma. Chce o čomsi vážnom hovoriť s vašou zbožnosťou.

	— Ak chce ohlásiť krivoverca, nech vojde.

	Matijas mlčky čakal, kým do miestnosti vošla dáma zahalená až po zem ľahunkým čiernym plášťom. Hlavu a tvár mala skrytú v kapucni, ktorá pripomínala kuklu. Ticho, pokorne pozdravila, potom naddvihla kuklu.

	— Najjasnejšia kráľovná! — prekvapene zvolal Matijas, hlboko sa poklonil a ponúkol jej jediné kreslo. Kráľovná zostala stáť a klaňala sa inkvizítorovi.

	— Vaša zbožnosť, ocitla som sa v hroznom žiali. Z tohto kraja si všetci krivoverci spravili svoju pevnosť. Moja duša je strápená a musím sa kajať za nich. Preto som prišla, aby mi vaša zbožnosť ukázala cestu, ktorou by som mala ísť. Chcem sa vyspovedať.

	Matijas opustil miestnosť. Konrád sa zachmúrene pozrel na kráľovnú.

	— Krivoverectvo sa uhniezdilo aj vo vašom lone. Vaša spoločníčka včera ťažko urazila môj súd a jej slúžka čarami oklamala môjho sluhu a privolala diablov, aby všetky krivoverky vyviedli z temnice.

	— Ó, vaša zbožnosť, to je strašný hriech! — zvolala kráľovná.

	— Vy ste spáchali hriech, že ste trpeli pri sebe takéto ženy! Ak sa chcete očistiť, obe krivoverky musia zhorieť na hranici. Kde sú?

	— Vaša zbožnosť, po kňažnej niet ani stopy a jej slúžku našli v hore oblečenú v kňažniných šatách.

	— Kde je to dievča?

	— Ju chráni ten, čo bráni aj iné krivoverky.

	— Kto je to? — vykríkol rozhorčený Konrád.

	— Vaša zbožnosť, — kráľovná zopäla ruky a s predstieranou zbožnosťou sa pozrela do povaly, — to meno nesmiem vyriecť.

	— Rozkazujem, aby ste ho povedali!

	— Ten človek, čo chráni krivoverky, je kráľ, môj muž.

	— A pápežskému legátovi sľúbil, že na krivovercov vo svojom kráľovstve zaútočí so zbraňou v ruke.

	— Ten sľub bol iba naoko. Prosila som kráľa úpenlivo, aby si konal svoju povinnosť. Aj bán Joachim požadoval, aby okamžite začal vojnu. Kráľ ho pre to chce pozbaviť hodnosti. Veľmi ma to bolí, ale kráľ málo dbá o vieru, ba ešte chráni krivoverky.

	— Teda preto sa v tomto kraji tak rozšírilo krivoverectvo! Oznámte kráľovi, že od neho očakávam ozbrojenú pomoc proti utečenkám.

	— Vaša zbožnosť, keby som mala moc, všetko vojsko tohto kráľovstva by som postavila do služieb vašej zbožnosti. Začala by som križiacku vojnu, aby som plameňom zaplavila celú krajinu a očistila ju od krivovereckých satanov. Ale keby som len slovo o tom pred kráľom povedala, zabil by ma.

	— Kráľ chráni krivovercov, kráľ oklamal svätého otca a ešte kraľuje?

	— Hej, a toto vyvolalo nespokojnosť niektorých kráľovských činiteľov. Ich pobožné duše sa búria proti kráľovi. Čo mám robiť, aby som zabránila vzbure? Či nie je veľký hriech dívať sa na sprisahanecké plány, čo aj pravoverných ľudí, proti vlastnému kráľovi? Vzbúrenci požadujú, aby som prebrala moc ja, a to by značilo prekročiť prísahu vernosti voči manželovi.

	— Vašou svätou povinnosťou je prevziať manželovu moc a spojiť sa so vzbúrencami.

	Kráľovná sklonila hlavu a ticho, oddane povedala:

	— Tak sa celkom podvoľujem príkazom vašej zbožnosti.

	— Ihned pošlem do Ríma svojho posla, aby oznámil pápežovi, ako ho kráľ klame. A vy si pamätajte: vzbúrenci proti kráľovi sú mojimi prívržencami.

	— A ak sa krivovereckí kompáni postavia proti mne a obvinia ma, že sa dostávam k moci prostredníctvom vzbury?

	— Všetci vás musia uznať.

	Kráľovná zopäla ruky a zdvihla oči k inkvizítorovi.

	— Tak sa podrobujem, nech sa deje vaša vôľa.

	— Ale zaprisahajte sa, kráľovná, že mi vydáte kňažnú Okičskú a jej slúžku a že nájdete stopu po Radoslavovi.

	— Prisahám.

	Znovu sa pokorne poklonila, navliekla si kuklu a tichučko vyšla z miestnosti. Pobrala sa podlubím a dala sa ohlásiť u Matijasa.

	Zaviedol ju do svojej izby. Podala mu vrecko peňazí.

	— Priniesla som vám prvú splátku odškodného za to, že vám mešťania zničili kláštor.

	Matijas celý šťastný jej pobozkal lem plášťa.

	— Počula som, ako to bolo s kňažnou, — povedala kráľovná. — Veľmi ľutujem. Vravia, že zbytočne bránila kniežaťa Radoslava. Ten aj bánovu dcéru, aj vašu neter zviedol na krivoverectvo. Musíte ho nájsť a odovzdať Konrádovi.

	— Som presvedčený, že ho skrýva môj synovec knieža Ivan na Okičgrade.

	— Keby tam nebol, už by ho boli dávno chytili.

	Mladý dominikán prišiel oznámiť Matijasovi, že ho čakajú pri hranici.

	— Choďte, otec Matijas, — povedala mu kráľovná. — Ja počkám, chcem vidieť hranicu.

	Keď sa dominikáni vzdialili, kráľovná prešla zvyškami rozbitého zariadenia a našla Konráda v tej istej miestnosti, kde ho zanechala.

	— Vaša zbožnosť, dole ma čakal dvoran a ten mi povedal, že knieža Radoslav sa skrýva na Okičgrade, v zámku kniežaťa Ivana.

	— Tak Matijasova rodina je hniezdom krivovercov!

	— Vaša zbožnosť, do zámku by sa dalo dostať iba ľsťou, čo by mohol urobiť veľmajster hospitalcov Olivero. Vždy sa s kniežaťom priatelil a navštevoval ho na zámku. Knieža je na Griči. Nech sa Olivero vyberie, akoby šiel s odkazom kniežaťa pre kastelána. Ten vpustí Olivera aj jeho druhov ako priateľov kniežaťa do zámku, a keď v noci všetci zaspia, Olivero so svojimi ľuďmi zviaže sluhov, poprezerá celý zámok a privedie krivoverca.

	— Prikážem mu, aby poslúchol a všetko splnil ako môj rozkaz.

	— Vaša zbožnosť, počúvam vaše ďalšie rozhodnutia.

	— Oznámte vzbúrencom, že som vám prikázal vziať moc do svojich rúk a že máte všetku moju a pápežovu pomoc.

	Kráľovná pred ním pokľakla, pobozkala mu ruku, prekypujúca dobre hranou skrúšenosťou a poslušnosťou. Potom sa poklonila ako dvoran pred kráľom a vyšla na nádvorie, kde ju čakal dôverník Rufa s malým sprievodom kráľovských pážat. Nasadla na koňa a pošepkala Rufovi:

	— Poďme pod hradby, v hore čaká on!

	O pol hodiny ocitli sa v húštine pod gričskými hradbami. Sprievod sa stiahol naspäť a Alžbeta zašla do krovia, kde zastala pred chlapom v templárskom rytierskom oblečení. Naklonila sa k jeho prilbe, spod ktorej vykúka hustá ryšavá brada.

	— Je nádej, Alžbeta? — ticho sa spýtal chlap.

	— Joachim, prinášam Konrádovo požehnanie tvojej vzbure a jeho podporu mojej moci. Okamžite posiela do Ríma posla, ktorý obviní kráľa z napomáhania krivovercom.

	Narýchlo mu vyrozprávala celý rozhovor s Konrádom.

	— Tvoje sprisahanie, Joachim, som dobre začala, je na tebe, aby si ho ešte lepšie doviedol do konca.

	— Teraz je ľahko, keď pri nás stojí Konrád, pred ktorým sa trasie každý, koho potrebujeme.

	— Ešte čosi, Joachim! Konrád odo mňa požaduje krivovercov Doriu, Mirenu a Radoslava.

	— Po Dorii niet ani stopy a Mirena už roky nie je mojou dcérou.

	Zoznámila ho s plánom, ako sa dostanú k Radoslavovi na Okičgrad, ale vydávala to za Konrádov nápad.

	— Olivero to spraví a my si ešte väčšmi nakloníme Konráda. Sám dám vedieť Oliverovi, čo má urobiť. A teraz mám všetky cesty k sprisahaniu naširoko otvorené, iba kráľ musí odcestovať do Varaždína a naši vzbúrenci vystúpia na svetlo dňa. Len ťa prosím, aby si Tajanu zdržala pri nás. Odlákaj ju od kráľa, šťastena musí byť na našej strane. Musíš si získať Tajaninu náklonnosť. Buď jej najláskavejšou ochrankyňou, chráň ju ako oko v hlave a pritiahni ju k nám. Je to nevedomé dievča, ktoré prinesie šťastie tomu, kto k nej bude najlepší.

	— Potom by musela ísť s tebou a s tvojimi sprisahancami. Ako to mám urobiť?

	— Všetko ti presne oznámim po Rufovi.

	— Máš už svojich kompánov celkom pripravených na všetko?

	— Očakávajú ma preoblečení v mojom paláci. Radíme sa už tri dni a tri noci. Čakáme iba, aby sa kráľ pohol do Varaždína. Nedovoľ, aby odkladal cestu.

	— Na zajtra je všetko pripravené na odchod.

	— Nezájde ani na polcesty do Varaždína a už privediem kráľoviča, aby som ho korunoval za nového kráľa. Ale Tajana musí byť s nami. Keď usporiadaš dohovorenú poľovačku so sokolmi, obleč ju do šiat kráľovského pážaťa. Nech nik na svete netuší, kam sa stratila, aby neodhalili sprisahanie.

	— Všetko je pripravené, poľovačka sa chystá, len čakám, aby si určil deň.

	— Všetko závisí od teba, Alžbeta, kedy pohneš kráľa do Varaždína. Len nech on odíde.

	— Už by bol odcestoval, keby sa nebola stratila Doria. Jej brat sa už druhý deň radí o nej s kráľom a s vojvodom Bélom. Viem, že pripravujú aj kráľovský oddiel, s ktorým má Okičský hľadať svoju sestru. Porady majú za zatvorenými dverami a šepkajú si, aby sa k nim nikto nepriblížil a nedozvedel sa niečo. Ale už sa zmráka, musím sa ponáhľať. Dvoranom na Griči som povedala, že idem na spoveď.

	— Alžbeta, stretneme sa na tróne vedľa Ladislava. Potom je moc v našich rukách.

	— Dávno a veľmi na to čakám. Tvoji spojenci zaiste majú v zálohe dosť svojho vojska.

	— Už osem dní čakajú ozbrojení po zuby. A keď im teraz prinesiem správu o podpore inkvizítorov Konráda a Matijasa, to im len dodá novej sily a odvahy.

	NA LOBORGRADE

	Uprostred hustej zagorskej hory celkom na kopci svieti Loborgrad. Dve štvorhranné veže sa lesknú v slnku. Pevné hradby zámku zastierajú vysoké smreky. Podlubie na prízemí a arkády na prvom poschodí sú pusté. Dole na štvorcovom nádvorí je ticho. Malá bránička v kamennej ohrade zámku je otvorená. Opiera sa o ňu postarší, počerný veliteľ družiny Kozák a díva sa na les. Jeho pomocník Blaž prešiel nádvorím a pristúpil k nemu.

	— Kde je pán?

	— Pozri sa naňho dole, leží v machovine.

	— Čudné. Čo len z toho bude? Kňažná je tu už tri dni. Myslel som si, že sa bude rozplývať od radosti, keď ju privedie.

	— A rozplýva sa v žlči.

	— Tebe vždy o všetkom porozpráva. Nepovedal ti nič?

	— Ani slova. A ona čo robí hore?

	— Mlčí. Odkedy jej Agáta povedala, že niet takých peňazí, za ktoré by som zradil svojho pána, ani sa na ňu nepozrie. Zakázal som žene, aby jej dala zbraň. Len by som chcel vedieť, ako je to vlastne medzi nimi dvoma. Pán je bledý, zachmúrený, neje, nespí, to nie je s kostolným poriadkom. Prečo sa ho nepovypytuješ?

	— Neodvážim sa. Je hrubý ako ešte nikdy.

	— A vieš, že dnes podvečer majú ísť kupci z Varaždína? Pustíme ich len tak?

	— Eh, vidíš, to je dobre. Idem mu to pripomenúť.

	Kozák si utrel pot a zišiel dolu do lesa. Pod hustými korunami stromov leží Tomo.

	— Pane, dnes pôjdu kupci z Varaždína. Bolo by koristi.

	— Máš pravdu. Pôjdeme podvečer. Nie, pôjdeš s nimi ty namiesto mňa. Ja nemôžem.

	— Pane, ste chorý?

	— Správne vravíš, nie som zdravý. Už som si myslel, že sa ťa na to spýtam, ty sa v tom vyznáš.

	— Čo by ste trpeli, keď máte Kozáka, ktorý vie liečiť? Aká choroba sa vás chytila?

	— Od toho večera, čo sme ju priviedli do zámku, čosi so mnou nie je v poriadku. Celý mesiac sa chystám, ako ju unesiem a všetko pre ňu zariadim, ledva sa toho môžem dočkať, a keď som pred dvoma dňami vošiel do jej izby a chcel k nej pristúpiť, zasa ma čosi zovrelo v prsiach. Chcem sa napiť vína, a tiež nemôžem, aby som jej nepáchol. Opäť sa vyberiem hore a ponáhľam sa k nej, ale nohy mám ako z olova. Je zviazaná, mám ju celkom v hrsti. Môžem s ňou, čo chcem, no nevládzem zdvihnúť ruky, akoby tie uzly spútavali mňa, nie ju. Rozmýšľam, čo to je? Čosi ma bolí, priamo v srdci ma čosi bolí, ale chcem, chcem si to dievča vziať. Chytím ju za plecia a — ocitol som sa vlastne pred ňou na dlážke, ako kľačím… Ona plače. Aj ja by som plakal. Roztopil som sa ako vosk. Dívam sa a dumám: čo to je? Chcem, aby bola mojou, a v srdci ma zviera smútok, až sa sám seba ľakám. Akoby ma dolámali. Hlava mi padne jej do lona. Ale ona ako z dreva. A predsa počujem, že jej srdce búcha od strachu, akoby to bolo vtáča, ktoré chytili v hniezde, a chce sa mi plakať. Neviem, čo ma to pochytilo. Sňal som jej putá. Vtedy som zbadal, že jej hlava krváca, a zmocnila sa ma taká zlosť na seba samého, že by som najradšej búchal vlastnou gebuľou o stenu. Odišiel som z izby… A potom ležím dole, vo svojej komnate, dívam sa do povaly a myslím si: čo mám robiť? Cítim, že ma už nebolí v prsiach, vyskočím a myslím si, ech, teraz musí byť moja, čo aj mŕtva. A kradnem sa hore, aby som ju prekvapil. Chcem naddvihnúť dvierka, ale znovu sa čosi vo mne zrúti, nemám dosť síl. Vrátim sa dole a vyjdem na nádvorie. Ľahnem si na zem a dívam sa do neba, chvejem sa ako tie hviezdy hore a myslím si: bolí ju ešte veľmi hlava? Potom vstanem, zlostne sa prechádzam a spytujem sa sám seba: blázon, vari si ju priviedol hore, aby bola sama? A zavolal som teba, aby si mi dal vína. Tri džbány ma dobre rozohriali. No sotva som vyšiel na poschodie, akoby niekto predo mňa postavil železnú ohradu… Takto sa míňajú dni a noci, nemôžem ani zaspať, ani mi nič nechutí, ani k nej nemôžem ísť, celkom som zničený.

	— A chudnete, pane. Už niekoľko týždňov takmer nespíte, ani pokoja nemáte, — povedal Kozák.

	— Hej, máš pravdu. Už dávno som chorý. Ale z čoho? Povedz, ak to vieš?

	— Viem. Od tej noci, keď ste ju nechali odísť pred Čičami, usadila sa vám v srdci a vzácnejšia je vám než čokoľvek na svete.

	Tomo vstal a zúrivo sa vyrútil na Kozáka:

	— Počuj, daj si pozor a neurážaj ma do očí, lebo onemieš na večné veky!

	— Veď ste si, pane, želali, aby som vám povedal, čo je to za bolesť. Tak som to povedal, čo aj zomriem.

	— Kozák, ty sa mi posmievaš? Daj si pozor! Zadlávim ťa jednou rukou, na tomto mieste ťa rozsekám, ak mi ešte raz pripomenieš také hlúposti.

	— Pane, robte si so mnou, čo chcete, ale je to choroba, poznám to. Taká prenasledovala aj mňa, až kým ma nepriviedla k vám.

	— Teba tiež prenasledovala? Ako to bolo s tebou? — spýtal sa Tomo už prívetivejším hlasom.

	— Nuž tak. Bol som huncútisko. Ani jedno dievča či žena mi neušli. Ale keď ma jedného dňa zabolelo v srdci a zovrelo mi prsia, ako som zbadal Maru, myslel som na ňu deň a noc, túžil som po nej. Keď som sa s ňou potom stretol v hore, myslel som si, eh, teraz je moja. A ona zdvihla ruky a prosila ma, aby som ju pustil, a ja som bol menší ako zrnko maku. Tak som tam pred ňou prešľapoval a popýtal ju za ženu. Ona pristala. A potom sa práve pred svadbou vrútil do jej domu kastelán môjho pána a spravil s ňou hroznú vec…

	— A ty si ho nezabil? — zvolal Tomo s planúcimi očami.

	— Na mieste som ho zaklal. A ušiel som do hôr, až som sa pridal k vám, pane. A práve vtedy mi bolo tak v srdci aj v hrudi ako vám dnes.

	— Hlupák! Čo sa ty prirovnávaš ku mne? Vari je na svete väčší zločinec než ja? Ja — a chorý pre dievča! Ja, lúpežný rytier, čo preklínam, zbíjam a mám toľko dievčat, koľko sa mi zachce?

	— Preklínaš, zbíjaš, ale raz ti jedna príde do cesty a namiesto toho, aby si sa jej zmocnil, si, hľa, na kolenách.

	Strápený Tomo upiera pohľad na Kozáka, ktorý rozpráva celkom úprimne. Ale Tomo, akoby sa chcel zbaviť jeho rečí, pohodí si čiapku do zátylka a zúrivo sa vyrúti na veliteľa družiny:

	— Čo? Ja aby som kľačal? Nikdy! Ja nikdy. Nie som nijaká trubadúrska handra. Čierny Tomo nekľačal pred nikým. Aké bezočivosti mi to dnes vravíš?! Vieš, že by som ťa mohol hneď za to prebodnúť? Čo som ti ja, nejaké chlapčisko, z ktorého si môžeš uťahovať, ako sa ti páči? Je to ozajstná choroba, ale ty sa v nej nevyznáš. Ty si doktor, keď sú všetci zdraví. Choď, nech mi pripravia poriadnu večeru a pol putne vína, aby sme videli, či som nejaká baba, alebo Čierny Tomo! Uvidíš ešte dnes! Prisahám na svoj meč: nebude už viac v mojom zámku dievčiť. Napijem sa, doktori vravia, že víno je liekom na všetky choroby. Do večere víno strávi všetky moje bolesti.

	Z veže sa ozval strážca. Oznámil, že k zámku sa blíži akýsi rytier bez sprievodu.

	— Počkám ho tu, — povedal Tomo. — Ak je to hosť, pohostíš ho, ale nie v zámku. Cudzia noha nevkročí do domu, v ktorom je ona!

	Čakali a dívali sa dole, kade hustým lesom vystupoval jazdec.

	— Nikola Gising! Viem, čo chce ten Joachimov pes, — zahundral Tomo.

	Čakali ďalej bez slova, kým plavovlasý Gising neprišiel pod hradby zámku, nezosadol z koňa a nepozdravil Toma.

	— Nesiem vám dôležitý odkaz od Joachima, — oznámil. — Odišli ste z Kapituly a ani ste mu to nedali vedieť.

	— Idem si, kedy sa mi zachce a kam sa mi zachce.

	— Joachim vás veľmi naliehavo prosí, aby ste prišli a priviedli svojich ľudí. Vravel, že ste sa na čomsi dohovorili, máte splniť sľub. Ale hneď, ešte dnes.

	— Nemôžem, až tak o tri-štyri dni.

	— To by bolo neskoro.

	— Jemu neskoro, mne nie.

	Gising si vykrúcal plavé fúzy, akoby premýšľal.

	— Rytier, viem, prečo nechcete ísť. Získali ste si Konrádovho jednookého a odviedli si kňažnú.

	— Aj keby to tak bolo, vám by som z toho účty neskladal. Ale ani som ju neodviedol, ani ju nemienim odviesť. To bol hlúpy nápad, už dávno som ho zavrhol.

	— Tým lepšie pre ňu. No aj tak sa povráva, že kňažnú odviedol šľachtic v zelenom odeve, a Joachim vie, že vy ste v takom chodili. Chystá sa na vás knieža Ivan. Niečo začul. Kráľovský oddiel ide na váš zámok s vojvodom.

	— Bolo by pre nich lepšie, keby u mňa kňažnú nehľadali. Tu nie je. Nech sa ma chránia.

	— Ale vojvoda si zúfa.

	— Vojvoda si zúfa? Prečo?

	— Vravia, že kňažná je s ním už napoly zasnúbená. Asi vám to nebude všetko jedno.

	Tomo zazvŕtal mečom.

	— Vojvoda sa môže zasnubovať, s kým chce, ak mňa nechá na pokoji.

	— Počujte, rytier, Joachim vám odkazuje, aby ste oklamali kráľovský oddiel aj knieža a vzali so sebou do kapitulného paláca kňažnú. Tam ju nikto na svete nebude hľadať. A vy potom vykonáte, čo ste sľúbili.

	— Ak predo mnou ešte raz spomeniete, že kňažná je tu, neuvidíte viac Joachima. Povedzte mu, že som sa vzdal toho, na čom sme sa spolu dohodli. Mám iné plány. Keby som tu mal také dievča, ako je ona, vari by som vylihoval na machovine? Dievčat je ako kvetov v poli a ja si vyberám, kadiaľ chodím. Jednu odhodím a druhú beriem. Pozdravujte Joachima a povedzte mu, že prídem, ak sa mi zachce, a ak nie, neprídem.

	Nespokojný Gising sa pobral. Vysadol na koňa a odcválal dolu kopcom. Tomo zaviedol Kozáka do svojej spálne na prízemí a spýtal sa ho:

	— Chlapci sú pokope?

	— Hej. Pôjdeme na kupcov?

	— Akí kupci? Idú na nás, aby mi vzali ju! Vojvoda je s ňou napoly zasnúbený. Dám na to hlavu, že ju nezoberie, ani keby som mu ju ponúkol.

	— Kedy má prísť? — spýtal sa Kozák.

	— Neviem. Podľa toho, čo vravel Gising, kráľovský oddiel je už na ceste k nám. Daj pozor a prichystaj všetko na obranu. Upečieme ich na oleji. Podkúr pod kotlami, všetko priprav. Počkaj, ešte niečo! Uch, či mi len diabol vnukol tú myšlienku! Vynes všetku smolu, čo máme, pod hradby. Vlákam ich ja do pekla a spálim, ako pália frátrov v pekle.

	Celé popoludnie chodili chlapi s Tomom okolo zámku, predierali sa husto zarastenou horou popri hradbách, natierali stromy smolou a potom sa vrátili, zavreli bránu a zabarikádovali sa, aby boli pripravení na nepriateľa.

	 

	Slnko zašlo, hora potemnela. Modré tiene zaľahli na les. Doria sa utiahla do kúta izby a bezmocne hľadí pred seba. Necíti sa dobre, pobledla. Celá je nesvoja. Tri dni načúva každému šuchnutiu v zámku. Nevie, čo sa deje okolo nej, nevie, čo chystá Tomo. Neistota jej hlodá dušu a pomoci nikde. Znútra odstránili haspry, nuž neodváži sa zaspať ani na chvíľu. Z izby jej vzali každý aj najnepatrnejší predmet, ktorým by mohla spáchať samovraždu. Tri dni a tri noci, večnosť. Nevie, čo sa deje za múrmi. Okrem Agáty, ktorá jej nosí jedlo a pečienku bez noža a ktorá ju pozorne sleduje, nevidela nikoho.

	Po izbe sa mihajú podvečerné tiene. Doria sa pohla a načúva. Pod arkádami počuje rozhodné, pevné chlapské kroky, akoby jej niekto stúpal po hrudi. Dvere sa rázne otvorili. Vošiel Tomo. Doria zostala sedieť, hlavu si zakryla rukami, akoby nechcela ani počuť, ani vidieť toho, čo vošiel.

	— Nech mi vaša milosť prepáči, že som na vás zabudol, — uštipačne sa ozval Tomo.

	Keď mu neodvetila, pokračoval:

	— Ešte stále sa bojíte? Vojvoda by vám bol milší? Samý titul, a verabože, vyzerá ako čeľadník! Je žltý ako kurča, keď sa vyliahne z vajíčka.

	Doria sa zadúša zúfalstvom, mlčí v nemej hrôze pred tým, čo má nasledovať.

	— A povedali ste mu, keď vás popýtal, že ste sa mi dobrovoľne dali pobozkať? Že ste moja snúbenica? Mali ste sa mu k tomu priznať. No, dozvie sa ešte viac…

	Urobil krok smerom k nej a Doria zacítila jeho rýchly dych.

	— Ľúbite vojvodu? — spýtal sa jej naraz čudne zmeneným hlasom.

	— Nenávidím všetko, čo je mužské, — striasla sa. — Ani diabol nie je zlomyseľnejší, odpornejší ako mužské srdce, ktoré som spoznala vo vás.

	— Musím vás presvedčiť o opaku. Čo mám robiť. — A začal sa smiať, ale z miesta sa nepohol. — Poďte ku mne bližšie. Už si len na mňa privyknete!

	Jeho hlas nebol v súlade s hrubými, zlomyseľnými slovami. Posmelilo ju to. Pozrela mu do tváre, nezvyčajne bledej, zmenenej, a zopäla ruky.

	— Tomo, zabite ma, ak je vo vás len trochu srdca. Ak ste rytier, zabite ma. To je všetko, o čo vás žiadam.

	Tomo akoby prestal dýchať. Chvíľu sa jej nehybne díval do očí, krásnych, vlhkých od sĺz, potom sa naraz zvrtol, prešiel sa po izbe a obe ruky si pritlačil na hruď. Doria hľadela naňho a čakala odpoveď. Vrátil sa. Pozrela mu do očí. Zmenšili sa a posmutneli. Naľakala sa a oprela si hlavu o stenu. To mu zrejme pripomenulo, že sa chcela zabiť údermi hlavou o múr, a rýchlo zašepkal:

	— Nič vám neurobím. Hľa, nejdem k vám, odchádzam. Nebojte sa, nepôjdem k vám bližšie.

	— Tomo, nechajte ma odísť, prosím vás pre vašu matku, ktorá vás porodila!

	— Nie! Nedotknem sa vašich hodvábnych vlasov ani okrajom svojho rukáva, nedotknem sa lemu vašich šiat, ani svojím dychom vás nepoškvrním, ale nemôžem vás pustiť. Nemôžem vás pustiť! Nemôžem! Nebojte sa ma. Nedotknem sa vás, ale ani vás nikdy nepustím spod mojej strechy!

	Doria zalomila rukami.

	— Čo som vám urobila?

	Tomo bez slova vyšiel. Zavrel za sebou dvere, akoby pred niečím utekal.

	Čo je to s ním? Prečo ju nepustí? Vraví, že jej nič neurobí, a nepustí ju. Alebo je to iba klam, aby znásobil jej trápenie? Prečo ju mučí ako vtedy v Čičiach a v kráľovskom paláci?

	Doriin pohľad padol na kamenný múr. Udrieť hlavou o ten kameň — a bola by zachránená. Myslí na to už tri dni, ale zakaždým ju zadrží túžba po živote. Čaká a čaká, či nepríde nejaká pomoc z neba.

	Hovoril hrubo, zlostne, a predsa jeho hlas popieral tie slová. Prečo je taký bledý, prečo má tak čudne zamračené a vlhké oči? Komediant je to, komediant. Ako šikovne sa pretvaroval v kráľovskom paláci, ako šikovne! Čo robiť? Čakať záchranu? Odkiaľ? Brat ani nevie, kde som sa stratila. Nikto nevie!

	Podvečer našiel Kozák rytiera Toma ležať na posteli.

	— Pane, poďte na večeru.

	— Nejdem, jedzte sami.

	— Naozaj vás musí niečo bolieť, ste veľmi poblednutý. Pane, život by som dal za vás. Zničili ste sa, to je zle. Lepšie by bolo, keby ste sa jej zbavili… lebo takto…

	Po chodbe ktosi beží. Do miestnosti vletel Blaž.

	— Pane, dole na ceste samá čierňava, akoby šlo vojsko.

	Tomo divo vyskočil a celý bez seba vykríkol:

	— To sú oni! Idú po ňu. Ej, budem bojovať ako nikdy v živote. Poďme, chlapci! Všetko v mojom paláci bude vaše. Lobor ešte nezažil to, čo dnes. Všetci na hradby! Každý na svoje miesto! Olej na oheň!

	Dole z chodníka pod zámkom pomaly vchádzajú do lesa vojaci. Vedie ich knieža Ivan. Pri ňom je vojvoda. Mlčky si kliesnia cestu tmavou horou, na konci ktorej sa za vrcholkami smrekov vypína loborská veža.

	Tu stojí Tomo s Kozákom a díva sa strieľňou.

	— Idú. Idú čoraz bližšie k nám, — šepce Tomo. — Plazia sa, zbojníci, k môjmu hniezdu, aby mi uniesli holubičku. Netušia, do akého kotla vlezú. Ech, zhoria za živa!

	— Pane, ak sú to kráľovské oddiely, odsúdia vás na smrť.

	— Nech odsúdia čo aj sto ráz! Nedám ju, aj keď sa nebo zvalí a zem pukne. Ty vieš, čo raz poviem, neodvolám! Radšej tu za živa zhnijem.

	Obaja stíchli a znovu sa zahľadeli dole do tmy. Načúvajú, ako šuští lístie a ako sa plazia ľudia pod hradnými múrmi.

	— Tak, tak! — šepce Tomo. — Len bližšie, zajačikovia! Pripravil som pre vás ražeň, aký nevidel ani náš kráľ, odkedy je na svete.

	Kozák sa díva dole a oznamuje:

	— Už sa rozostavujú pod hradbami.

	— Keď vyjde posledný, treba dať znamenie tomu v lese, aby zapálil.

	Lúpežného rytiera sa zmocňuje triaška, keď počuje, ako ticho a opatrne obkľučujú hradby.

	— Sú smelí, ak idú tak blízko, — povedal Kozák. — To značí, že ich vedie knieža Ivan a určite je s nimi aj vojvoda.

	Pri poslednom slove sa Tomo zachvel.

	— Daj pozor, len pomaly, nech vojdú všetci do jedného, aby mi neunikol z ohnivej pasce vojvoda! Brat jej môže zostať nažive, ale vojvoda nie.

	Obaja sa pritlačili k strieľni a počúvajú.

	— Trúbia, pane.

	— Daj znamenie, nech podpáli!

	Kozák pritlačil ústa k otvoru a vzduchom sa rozľahlí tri hvizdy. Potom znovu nastalo ticho vo veži aj pod hradbami.

	— Tí dole onemeli. Zdá sa, že im to hvízdanie ubralo na smelosti, — smeje sa Tomo.

	— Ale zasa trúbia. Máme odpovedať?

	— Nech trúbia. Ja sa nezhováram s trúbami.

	Kozák spustil roh za pás a znovu načúva. Tomo vyvaľuje oči dole do lesa, kde do tmavej noci vyletujú ohnivé jazyky.

	— Náš chlapec to podpálil! Tí pod hradbami nevidia, ani netušia, v akom pekle sa ocitnú!

	V hore za vojakmi, ktorí obkolesili zámok, akoby čerti vyskočili spod zeme s ohnivými nádobami a polievali stromy plameňom.

	— Nevymyslel som to krásne? Smolou natreté stromy blčia ako ohniví bojovníci. Vyrútia sa na nich od chrbta!

	— Ešte nič nespozorovali, — hlási Kozák, ktorý pozoruje a načúva.

	— Už to dlho nepotrvá. Podpálim im trúbu vriacim olejom.

	Mlčia a čakajú. Zdola sa znovu ohlási trúba a hneď po nej hromový hlas:

	— Pane Lobora, v mene kráľa nesieme ti odkaz: najjasnejší kráľ ti rozkazuje, aby si pustil do zámku jeho posla!

	— Vidíte, pane? — zašepkal Kozák. — Prišli v mene kráľa.

	— Nech si ide v mene všetkých kráľov tohto aj onoho sveta, nepustím ho ja do zámku. Nikto neprekročí prah môjho domu, pokým je v ňom ona. Nikdy!

	— Len som vás chcel upozorniť. Podrobím sa všetkému, čo budete žiadať. Som však oveľa starší, nebolo by odo mňa čestné, keby som vám neporadil.

	— Uh, ako ten plameň žerie smolu! — zasmial sa Tomo a s pôžitkom hľadel dole do lesa, nevšímajúc si Kozákove slová.

	Pod hradbami znovu zatrúbila trúba a ozvalo sa volanie:

	— Tomo, rytier z Loborgradu! Kráľov posol, vojvoda Mačviansko-bosniansky, nesie ti v mene najjasnejšieho kráľa príkaz, aby si okamžite vydal okičgradskú kňažnú. Potom kráľovská milosť odpustí všetko tebe aj tvojim chlapom. Ak ju neprepustíš, rozsudok smrti padá nielen na tvoju hlavu, ale aj tých, čo sú s tebou pod tvojou strechou.

	Tomovho srdca a mysle sa nedotklo nič okrem jedného jediného slova — vojvoda.

	— Počuješ to? On je dole. Vojvoda! Prišiel mi ju vziať. Je s ním napoly zasnúbená. Ó, to som nesmierne rád, že ku mne ide ten, čo sa s ňou chce oženiť! Zhorí ako mucha na hranici.

	Celý natešený, čo cítiť z jeho zlomyseľného smiechu, zo zakrvavených očí a z chvejúcich sa pier, prišiel k strielni. Smeje sa a díva sa na svojho veliteľa družiny, ktorý mlčí. V duši sa mu zlovestne ozýva hrozba, že prídu o hlavu všetci, čo sú s Tomom. A tak len zamračene hľadí dole do lesa, kde sa za kráľovským vojskom dvíha ohnivá obruč.

	— Zdá sa, že už to zbadali! — zvolal Tomo. — Počuješ? Vyľakali sa.

	Kozák priložil ucho k strielni a načúva, ako sa pod hradbami vyplašili ľudia a ako kričia na svojho veliteľa:

	— Knieža, za chrbtom nám horí les!

	— Dostali sme sa do pasce!

	— Tak nás čakal. Je v zámku. Len zachovajte pokoj. Rýchlo porúbte stromy, čo sú nám za chrbtom.

	— Sú natreté smolou, horia.

	— Viem, prečo to urobil! — zvolal knieža. — Moja úbohá Doria!

	— Vylezieme na hradby! — rozkazuje knieža. — Nech sa deje, čo chce.

	Oheň praská, smola syčí. Ohnivá ohrada im nedovolí uniknúť a osvetľuje ich tým, čo sa skrývajú hore v baštách, vyčkávajú a pozorujú, ako sa ohnivé vlny valia hore kopcom.

	— Keď sa počnú šplhať, dostanú vriacu spŕšku, — ticho vraví Tomo svojmu Kozákovi. — Vojvodu polejem vriacim olejom, aby bola mastnejšia pečienka. A potom nech si kráľ súdi.

	— Pane, asi…

	— Čo asi? — zasipel Tomo. — Tak ťa udriem, že ti mozog vyskočí! Aby si ani nemukol. Nedám ju, aj keby ma desať ráz odsúdili a vaše hlavy mi ponavliekali okolo hrdla ako ruženec. Nedám ju!

	Doriu delia od tých pod hradbami zámku, čo ju hľadajú, vysoké hrubé múry. Nepočuje ich a nevie, čo sa deje. Ale nad nádvorím, kam sú obrátené úzke okienka, rozoznáva akúsi žiaru, čo jej dáva tušiť, že na nádvorí sa odohráva čosi nezvyčajné. Pod arkády vyjsť nemôže, lebo dvere sú zamknuté. Vrátila sa, prechádza sa po izbách plných drahocenných vecí s podvedomým nepokojom.

	Na kamennej dlážke chodby sa ozývajú čiesi rýchle kroky. Zaštrkotala železná haspra, kovové zvuky sa jej zadierajú do mozgu. Pred sebou zbadala veliteľa družiny Kozáka.

	— Kňažná, čosi vám chcem povedať, ale pán sa o tom nesmie dozvedieť. Hovorím to vo váš, aj vo svoj prospech. Pod hradbami zámku je kráľovské vojsko, hľadá vás brat. Všetci tam dole zahynú v ohni a vo vriacom oleji. Pán vás nechce vydať bratovi. Všetci máme slučku na hrdle. Pán ma sem poslal, aby som sa pozrel, čo robíte. Musím sa ponáhľať. Počúvajte, čo vám poviem: mohli by ste ich všetkých zachrániť, aj nás, čo sme tu, aj môjho pána.

	— Nech ma vydá bratovi, všetkých vás zachránim. Nikomu sa nič nestane, nikomu, prisahám.

	— To je márne, pán vás nedá, aj keby sme všetci museli s ním na šibenicu. Vášho brata a vojakov chce poliať vriacim olejom a za chrbtom im horí les. Ocitli sa medzi dvoma strašnými smrťami.

	Dorie sa zmocnila hrôza a v zúfalstve pobieha po miestnosti. Kozák ju chytí za ruku.

	— Počkajte, ešte by bola záchrana, ak by ste chceli.

	— Vravte, rýchle.

	— Kňažná, pán vás šialene miluje, a preto vás nedá. Prinesiem mu odkaz, že ste sa rozhodli byť jeho. To ho poteší, popletie a vzdá sa všetkého. Váš brat aj my všetci budeme zachránení.

	Pred ňou sa zamihal nábytok a v tom vírení zazrela ostrie Kozákovho bodla.

	— Odkážte mu, že budem jeho, ale dajte mi svoje bodlo. Urobím všetko, čo bude chcieť, a potom sa prebodnem.

	— Bodlo vám nedám, prepichli by ste v objatí jeho. Na očiach vám vidím, ako sa vám bridí. Nedám bodlo. Zaprisahajte sa, že ma nevyzradíte pánovi, a ja vám ukážem inú smrť, kam by ste jeho nemohli zatiahnuť. Ta môžete ísť sama.

	— Sto ráz prisahám! Pre meno božie, povedzte, kde nájdem smrť?

	— Poďte za mnou.

	Rozbehla sa za ním. Prešiel dvoma izbami a ukázal jej až po povalu vysoký kozub. Siahol rukami do tmy v komíne.

	— Tu sú stúpadlá. Keď vyleziete hore, vyjdete rovno do vežičky obrátenej k nádvoriu. Svojím náručím vykúpite u môjho pána bratov život, a ak aj z jeho objatia ešte budete chcieť ísť na smrť, nájdete ju tak, že to nebude ani tušiť. Z vežičky sa môžete hodiť na nádvorie!

	— Odkážte svojmu pánovi, že ho ihneď volám k sebe.

	— Poviem mu, že sa vám pozdáva, lebo nebol násilný, a že ste sa presvedčili, ako vás má rád. To vás dojalo.

	— Hej, hej, povedzte mu, že si ma získala jeho šľachetnosť, hej, to mu povedzte! A nech ku mne hneď príde, lebo mu to aj sama chcem povedať.

	— Počkajte naňho v spálni. Keby vás tu našiel, mohol by niečo tušiť. Buďte opatrná, robte sa, že vám nie je nepríjemný. Potom, keď bude všetko zachránené a zostanete sama, robte si, čo chcete.

	Kozák prebehol izbami a pozamkýnal dvere. Doria všetko sledovala s hlavou v dlaniach. Hnusí sa jej to, čo ju čaká. Do spánkov jej udiera krv, zrak sa jej zahmlieva, zdá sa jej, že zámok lúpežného rytiera je obrovská kamenná diera, ktorá na ňu padá, a ona sa ani nehne, iba dobrovoľne čaká na svoj potupný koniec.

	Načúva celou svojou bytosťou. Zdá sa jej, akoby sa chodba ozývala Tomovými hrmotnými krokmi. Už prichádza, blíži sa k dverám, haspra sa myká. Teraz sa otvorí priepasť, v ktorej musí hanebne skoncovať so svojím mladým životom.

	— Nie! — a rozbehla sa izbami, vošla do kozuba a jej štíhla postava sa stratila v tme. O chvíľu je na streche zámku.

	 

	Pod kotlami na nádvorí horí oheň, vrie olej a smola. Tomo ticho, pozorne rozkazuje svojim chlapom. Niekoľkí vyliezli po rebríkoch na hradby, schúlili sa za baštami a čakajú, kým im dovlečú kotly, vriacu smrť, v ktorej utopia nepriateľov pod zámkom. Tomo je posadnutý ich smrťou a v horúčkovitom náhlení riadi všetky práce, roznecuje oheň pod kotlami. Tu k nemu pristúpi Kozák. Tomo sa ho spýta:

	— Vie kňažná, čo sa deje?

	— Odkiaľ by to vedela? Cez múry nepočuje a okná na nádvorie sú vysoko.

	— A čo robí?

	— Nič. Utiahla sa do kúta. Ale čosi sa v nej zmenilo.

	— Čo? — pýta sa Tomo nedočkavo.

	— Nuž, zdá sa mi, že si to rozmyslela. Vravela mi… čudné veci. Hovorí, že ste šľachetný rytier, nie ste násilník, nemyslíte to s ňou zle. Povedala… čo by som tajil… že sa jej srdce naklonilo k vám. Máte k nej okamžite prísť, aby vám to mohla sama povedať.

	Tomova tvár naraz stvrdla.

	— Tak predsa vie, že sú dole. Počula trúbu a miluje vojvodu!

	— Čo vám to zišlo na um? Chodte k nej!

	— Hlupák, myslíš si, že som ty, aby som uveril, že si ma zrazu zamilovala? Miluje vojvodu. Jeho život chce vykúpiť svojou hanbou. To nikdy neprijmem. Zostane tu do súdneho dňa a vojvoda bude hniť pod múrom.

	— Pane, veď sám vravíte, že mohla počuť a poznať trúbu svojho brata. Ak by to teda všetko vravela len preto, aby niekoho zachránila, potom je to brat.

	— Nejdem k nej. Prac sa mi z cesty a vy, chlapci, kotly na hradby! Opečte mi vojvodu, je to suchý komár, pomastite ho.

	Porazený Kozák mlčí a hľadí do ohňa ako človek, čo stratil poslednú nádej. Rezignovane berie reťaz, aby pripevnil kotol. Vtom mu vypadla z rúk, odskočil naspäť a pozrel sa na vežičku. Na maličkej terase sa belejú ženské šaty a počuť krik:

	— Uhnite, uhnite, ľudia, od kotlov, urobte miesto môjmu telu.

	V tom okamihu Kozák zacíti, ako ho pevne zviera Tomova ruka a počuje jeho výkrik:

	— Choď, znes ju odtiaľ!

	— Už je neskoro. Kým sa dostanem hore, bude už ležať pred nami mŕtva.

	Kozák cíti, že Tomo sa celý trasie. Vystrašené oči uprel na žeravú pahrebu.

	— Tak pre ňu sme pripravili ten olej! — zvolal Kozák.

	— Uhnite, lebo aj vás so sebou stiahnem na smrť, — odpovedá mu Doriin hlas.

	Pri kotle stojí Tomo, a rozťahuje ruky, akoby ju vyčkával.

	— Pane, — schmatne ho Kozák, — aj vás zvalí do kotla. Teraz je už všetkému koniec.

	— Kňažná, stojte! Stojte! — zvolá Tomo a jeho tvár pripomína obraz hrôzy.

	— Aby ste mi ukázali, ako zomiera môj brat? Odstúpte, ak je vám život milý!

	Tomo sa ešte väčšmi nahne nad kotol a kričí na chlapov:

	— Odvlečte kotly!

	Kozák využíva Tomov úľak.

	
— Padne do ohňa, pane, a to je to isté. Zomrie, či skočí na zem, alebo do oleja. Pozrite, skáče…

	— Stojte! Nezomrie vám brat! — vykríkol Tomo takým prestrašeným hlasom, že Kozák takmer skamenel. — Neurobím nikomu nič! Chlapci, zhoďte kotol z múru, vylejte olej! Vylejte ho!

	Chlapi naokolo nemajú odvahu splniť jeho rozkaz, neveria vlastným ušiam, ani jeho slovám.

	Čierne obrysy vežičky a zámockej strechy vytvárajú strašidelný obraz, na pozadí ktorého vietor podúva Doriinými svetlými šatami.

	Tomovi sa trasú ruky a hlas mu zlyháva:

	— Zíďte dole, prosím vás!

	— Už som našla cestu k záchrane, — vraví Doria a jej hlas dolieha k Tomovi ako závet.

	— Prekračuje ohradu! — podnecuje Toma Kozák. — Hodí sa!

	— Pustím vás v tomto okamihu na slobodu, — kričí bledý, roztrasený a studeným potom úľaku zaliaty Tomo.

	Chlapi vyvaľujú oči na svojho lúpežného rytiera, bezdušného, nemilosrdného, zlého a pomstivého, ako sa v triaške o život dievčaťa vrhá do prachu poníženia.

	— Počujte, kňažná! Pustím vás hneď teraz zo zámku.

	— Dostala som do ruky zbraň, aby som sa navždy vyslobodila z hanby. Nezahodím ju!

	Tomo bleskurýchle vytrhol meč z pošvy. Zdvihol ho nad hlavu a zvolal:

	— Ste slobodná! Prisahám na česť svojho meča.

	— A ak porušíte prísahu?

	— Tak mi každý z mojich chlapcov môže napľuť do tváre a opustiť ma ako nečestného, potupeného rytiera.

	Nemé mlčanie zovrelo Tomovi srdce. Chlapi stoja okolo neho ako drevené stĺpy zámku. Pod kotlami blčí oheň a z vriaceho oleja sa parí.

	— Povylievajte kotly! — rozkázal Tomo, aby potvrdil prísahu.

	Na Kozákovo žmurknutie chlapi vyskočili, aby vyplnili rozkaz, a Tomo pokračoval:

	— Na svete nie je nič čistejšie než môj meč. V tom momente, ako zídete, ste slobodná.

	— Dúfam, že vám je česť milšia než všetko ostatné.

	Doriina postava sa stratila z vežičky.

	Ďalšie rozkazy Tomo vydal v akejsi extáze:

	— Blaž, priveď Agátu! Kozák, choď jej hore naproti. Vezmite kľúče od podzemia, Blaž, oblečieš si môj zelený šľachtický plášť a prilbu. Rýchle!

	Blaž sa poponáhľal k podlubiu.

	Tomo čaká s očami uprenými na strechu, akoby tam videl obraz, z ktorého sa v ňom chveje každý nerv.

	Zjavil sa Kozák s Doriou. Rozhodne, no predsa s trochou nedôvery hľadí do Tomovej tváre, či v nej nenájde zákerný úmysel. Ale on sa na ňu ani nepozrel.

	Prichádza Blaž v šľachtickom preoblečení. Teraz Tomo zaškúlil na Doriu a pokojným hlasom povedal:

	— Prosím vás, nech tomuto človeku nik z vašich neublíži.

	— Ručím vám za to, — odvetila.

	— Blaž vás vyvedie zo zámku. Nik z tých vonku sa nemusí dozvedieť, že ste tu boli. Neznámy šľachtic vás vytrhol z rúk inkvizítorovho človeka. Blaž, pôjdeš s kňažnou dole na cestu, a keď vojaci kniežaťa zídu dole, odovzdaj kňažnú kniežaťovi. Ani on, ani nik iný nebude vedieť, že ste tu boli. Neverili by vám, že… — zmĺkol, obrátil sa a bez rozlúčenia odbehol do prítmia nádvoria.

	Doria sa pozrela na Kozáka.

	— Ak ma nepodviedol, nikomu sa nestane nič zlé. Ani nik nebude odsúdený.

	— Neoklamal vás, — odvetil Kozák.

	Blaž so svojou ženou zišli s Doriou do podzemia a pustili sa vykopanou chodbou, čo viedla dolu kopcom. Doria sa upokojila: Pozná také chodby a vie, že vedú von zo zámkov, na slobodu. Ponáhľala sa, aby z nej čo najskôr vyšla.

	Na nádvorí Tomo potichu vydal príkazy svojmu pobočníkovi Kozákovi a potom sa stratil v tme podlubia.

	Kozák pošepol svojim kompánom:

	— Sme zachránení! Pristavte mi rebrík.

	Vystúpil na hradby a zakričal na tých, čo ich zvieral ohnivý múr a čo sa už začali zachraňovať na hradbách:

	— Knieža z Okičgradu, môj pán vám odkazuje a prisahá na česť svojho meča, že kňažná nie je v jeho zámku.

	— Ale hej, je uňho!

	— Ja som pobočníkom svojho pána. Vydáva ma za rukojemníka, kým sa kňažná nenájde. Vyvediem vašich vojakov z nebezpečenstva ohňa.

	Ivan, vojvoda aj celé vojsko počúvajú jeho slová a dívajú sa, ako z hradieb osvetlených horiacim lesom zlieza k nim chlap. Knieža Okičský naňho počkal.

	Kozák mu odovzdal meč, bodlo a luk.

	— Podľa starej obyčaje vydávam sa vám za rukojemníka.

	— Prečo ste nás privítali ohnivou pascou?

	— Oznámili nám, že na nás ide zbojník Fric so svojou bandou, aby nás ozbíjal. Len keď sme počuli váš hlas, postrehli sme omyl. Teraz by som prosil, aby ste šli za mnou, kým vás nezachytí oheň.

	Kozák preniesol rebrík na druhé hradby.

	— Pozrite, za týmto múrom sú ešte ďalšie hradby a medzi nimi je uzučký priechod popri zámku. Prevediem vás.

	— Dobre, ideme za tebou.

	Onedlho unikli z dosahu ohňa. Kozák ich viedol dole kopcom.

	— Veríte tomu všetkému? — spýtal sa vojvoda kniežaťa.

	— V Tomovi je všetko zlo sveta, ale keď prisahá na svoj meč, neklame. A dal nám svojho pobočníka za rukojemníka. Doria určite nie je v zámku.

	Noc je pokojná. Vietor sa utíšil. Kozák zabočil popri niekoľkých domčekoch. Vychádzajú z nich ľudia a vyvaľujú oči hore, kde na kopci okolo Tomovho zámku horí les.

	Ivan prikázal odbočiť z cesty. Mlčky kráčajú v tme.

	Vojakov v čele čosi vzrušilo.

	— Kto je tam?

	— Pocestní, — odvetil hlas z tmy.

	— Čo je to tam vpredu? — pýtal sa knieža.

	— Nejaký chlap a dve ženy. — oznámil vojak.

	— A vy ste kto? — ozval sa z tmy ženský hlas.

	— Knieža, jej hlas! — zvolal vojvoda.

	Ivanovi sa rozbúchalo srdce a rozbehol sa dopredu. Vojaci sa rozostúpili, aby uvoľnili cestu.

	— Doria, sestra moja!

	Celý rozochvený ju vzal do náručia a zavzlykal.

	— Sestrička, ako si sa sem dostala?

	— Chcela som na Okič, ale zbadali sme oheň a zastali.

	— Kto je to s tebou?

	— Moji vysloboditelia.

	— Čím sa im odmením?

	— Netreba, pane. Mali sme šťastie, že sme sa stretli, — povedal Blaž a pomaly sa aj s Agátou stratil v tme, hoci knieža za ním kričal, aby sa vrátili.

	— Poponáhľajte sa do hory, kde nám chlapci strážia kone, — rozkázal Ivan, podopierajúc sestru. Cítil, ako jej ubúda síl.

	Chlapci priviedli kone. Knieža si sadol do sedla a vzal do náruče sestru.

	— Kde je rukojemník?

	— Tu som, pán knieža.

	— Povedz svojmu pánovi, že naše účty sú čisté.

	Rukojemníkovi vrátili zbrane. Poklonil sa kniežaťu a jeho sestre, ktorá mu ležala na rukách utrápená, polomŕtva.

	Kozák sa vrátil na Loborgrad a klopot konských kopýt sa pomaly stratil v tme.

	NA OKIČGRADE

	Po dlhotrvajúcej ceste ozvala sa na vrchu štíhlej veže strážcova trúba. Ohlásil sa im roh, podľa ktorého všetci na hrade spoznali, že prichádza pán.

	Ivan sa pustil pomedzi skalné útesy po cestičke takej úzkej, že ďalej nemohol kráčať vedľa koňa, a tak šiel vpredu.

	Jeden po druhom vystupovali k zámku. Otvorili im malú železnú bráničku. Doria vošla na prvé nádvorie. Brat ju zložil z koňa. Potom pred ňou otvorili ďalšiu ťažkú bránu. Na prahu ju čakali slúžky. Vošla do paláca a úzkym schodišťom, ktoré sa vinulo medzi hrubými kamennými múrmi strmo dohora, vystúpila do svojich komnát plných vankúšov a pokrovcov. Uprostred je veľká posteľ so závesmi až po zem. Pribehli slúžky. Zobliekli kňažnú a chceli ju upraviť, ale požiadala ich:

	— Nechajte ma, nech si odpočiniem, chcem si pospať.

	Keď o niekoľko hodín neskôr zašiel za ňou knieža Ivan, našiel sestru zotavenú spánkom a v rozhovore s Tajanou.

	Knieža sa pozrel na dievča v bielych šatách s červeným vyšívaním a s červenou stužkou v bujných vlasoch.

	— Šťastie, že tu nie je Sokolov sluha Peter, lebo by ju hneď odviedol k oltáru, — podpichol ju knieža, ale hneď sa obrátil k Dorii: — Rád by som sa s tebou zhováral medzi štyrmi očami. Nechaj nás, Tajana.

	Ticho sa vzdialila.

	— Chcem ťa prekvapiť, — povedal Ivan a veselo sa zahľadel na sestru.

	— Čím? — spýtala sa ho akosi bojazlivo.

	— Ide o vojvodu. Odkedy si sa stratila, nespal ani nejedol. Nik iný by ťa nemohol milovať tak ako ten mládenec. Nuž a pred chvíľou ťa u mňa popýtal.

	Dievčina neodpovedala.

	— Myslel som, že ťa to poteší. Čo mu mám povedať?

	— Hlboko sa ma dotýkajú jeho city a ver mi, že keby som nebola viazaná prísahou…

	— Neodmietaj šťastie, ktoré sa ti núka. Do kláštora ťa nepustím.

	— Ale ja som prisahala.

	— Tak dosť! — ostro ju prerušil Ivan. — Musím vedieť, čo ti bráni, aby si vojvodovi odpovedala to, čo chceš ty aj ja. Musím vedieť, prečo sa chceš sama zničiť.

	— Nechaj ma dnes, Ivan, kým sa nezotavím. Zajtra sa pokúsim nabrať silu.

	— Tak dobre. Zajtra. A teraz mi porozprávaj o šľachticovi, čo ťa vyslobodil. Mal by som sa mu poďakovať.

	— Neviem si spomenúť na meno… Bol to šľachtic, ako mi vravel, odkiaľsi z okolia Varaždína.

	— A to si bola tie tri dni v jeho zámku? — pozrel sa na ňu tak prísne, až sa toho zľakla a nevedela, čo na to povedať.

	— Doria, keď som sa ťa po ceste pýtal na meno toho šľachtica, vždy si sa vyhla odpovedi. Chápeš, že toto mlčanie vyvoláva vo mne pochybnosti. Doria, nie je to také jednoduché, že som ťa našiel na ceste pod Loborom. Viem toho viac, než si myslíš.

	— Ivan, utiekla som sa o pomoc k jazdcom v šľachtickom oblečení a v prilbách. A keď som sa ocitla pod ich strechou, zistila som, že je to vlastne Lobor.

	Ivan sa zhrozene díva na sestru.

	— Tvoj pohľad, Ivan, mi prezrádza, čo si myslíš. Ver mi, vrátila som sa nedotknutá.

	— A prečo potom ten klam, že si nebola v zámku?

	— Sám Tomo to tak zariadil, lebo ste boli presvedčení, že…

	— Doria, viem, že ťa na Kapitule napadol, keď si šla k biskupovi orodovať za Radoslava. Len Oliverovi sa môžem poďakovať, že ťa neodvliekol so sebou. No viem ešte viac. Keď sa rozchýrilo, že ťa odviedli akísi jazdci, prišiel za mnou gričský sedlár a oznámil mi podozrenie, že to bol Tomo. Na dôkaz svojej domnienky mi vyrozprával všeličo o tvojom stretnutí s Tomom pred Čičami. Je to pravda, že ťa tam zajal?

	— Je to pravda, Ivan.

	V rozčúlení, ktoré v ňom vyvolávali pochybnosti, schmatol ju za plecia a zatriasol ňou.

	— Prečo si mi to zatajila? Prečo si zatajila, že ťa Tomo napadol na Kapitule? Doria! Povedz, prečo odmietaš vojvodu? Čo máš s tým zbojníkom Tomom? — spytoval sa Ivan nahnevane.

	— Netráp ma, nemôžem ti odpovedať, lebo to, čo by som ti mala povedať o Tomovi, súvisí s prísahou, ktorá ma drží ako žeravé okovy. Ver mi, brat…

	— Prisahaj na našu matku, že máš telo aj srdce čisté od Toma! — vyzval ju Ivan plný strašných predtúch.

	Doria chcela zdvihnúť ruku, ale spomenula si na Tomov bozk. Celá skamenela. Ivan akoby vytušil čosi hrozné.

	— A pesnička, ktorú vyspevoval spevák pod oknami Joachimovho paláca? „Dievčina najvznešenejšia dobrovoľne dáva bozk Tomovi Čiernemu? Tomo už má na Griči verenicu svoju.“ Doria, ak to je pieseň o tvojej hanbe, zomrie on, ty aj ja!

	— Ivan, bozkom, ktorý som mu dovolila, musela som vykúpiť tvoj život.

	— Klameš, klameš! — A v strašnej zlosti zdvihol päste, zahnal sa na ňu, ale zrazu ho zboku chytili dve jemné ruky.

	— Knieža, nebite sväticu, ktorá sa zmieta v mukách. Počula som ju plakať. Ona trpí, knieža, a už dávno.

	Brat podvedome zastavil päste, pohľad mu padol na Tajanu a dovolil jej, aby mu držala zovreté ruky, akoby ho premohla jej odvaha alebo sila, ktorá sa zračila v Tajaninej bledej tvári a veľkých čiernych očiach. Ivan sa zvrtol, pomaly zašiel k dverám, kde zastal, ešte raz sa pozrel na sestru a ticho povedal:

	— Doria, nesmieš zničiť lásku, ktorá nás púta. Si mi všetkým na svete, nedovoľ, aby som ťa stratil!

	Potom vyšiel z izby. Tajana si kľakla k svojej panej, že ju poteší, a Doria sa rozvzlykala, aby si slzami uľavila v trápení. Tajana ju pohladila a povedala:

	— Prepáčte kniežaťu! Keby ste vedeli, ako vás miluje! Aký bol zarmútený tie tri dni. Vidíte, už to ľutuje a bolí ho, že sa pozabudol.

	— Nie, Tajana, neplačem pre to, pre čo som plakala v ten večer, keď som sa vrátila z Ozlia a keď som od teba po prvý raz počula slová útechy, za čo som ťa začala mať rada…

	Na chvíľu Doria zmĺkla, ale hneď sa pozbierala a spýtala sa Tajany:

	— Povedz mi, mohla by si porušiť to, na čo si sa zaprisahala, aj keby ťa k tej prísahe donútili?

	— Ak by to bola prísaha, ku ktorej ma niekto prinútil, tak som neprisahala srdcom.

	— A porušila by si ju?

	— Ak ma k tomu prinútili, tak taká prísaha je lož. A lož je najväčšou hanbou ľudského rodu. Ak oklameme človeka, musíme ho poprosiť o odpustenie. Ak sme sa zaprisahali pod hrozbou násilia, bola by to urážka boha, keby sme falošnú prísahu dodržali.

	Doria sa znovu zadumala, až kým ju nevyrušil príchod kniežaťa Ivana, ktorý ju vyzval, aby ho nasledovala. Keď vyšli na chodbu, pošepol jej:

	— Uvidíš čosi hore, na poschodí, o čom nikto v zámku nevie a ani sa nesmie dozvedieť.

	Vyviedol ju o poschodie vyššie a otvoril dvere. Zbadala zlatovlasú postavu, bledú a vychudnutú. Láskavé modré oči sa usmievajú.

	— Mirena! — zvolala Doria celá bez seba. — A Radoslav? Aj on prišiel s tebou?

	Ivan už otváral dvere do vedľajšej izby a zavolal dnu mladého kniežaťa. Doria akoby sa prebrala zo sna.

	— Tak vás nechytili? Vo vlastnom nešťastí som celkom na vás zabudla. A ako sme sa báli o Radoslava, keď sa konal ten inkvizítorský súd! Neprestajne hovorili o vás, knieža, nuž sme s Ivanom boli presvedčení, že vás chytili.

	— Zaiste vás skúšali, či nepoviete niečo proti mne, a tak rozšírili správu, že ma chytili. Ale práve noc predtým sme sa šťastne dostali na Okič. Rytier Sokol nás odprevadil pod kopec zámku a dvaja chlapci aj so sluhom vášho brata až sem.

	— Vedela som, že Radoslav je nevinný a že ťa vrúcne a oddane miluje, Mirena. Iba neviem, kam a ako si sa stratila z kostola. Dúfam, že ešte bude dosť času, aby si mi to všetko vyrozprávala. Teraz zostanete u nás, dokedy len chcete, hoci až do vašej svadby. Ivan musí zmieriť Radoslava s jeho otcom a po svadbe môžete odísť na váš krásny Zvonigrad. Kedy sa chcete zobrať?

	Mirena sa na ňu veľmi pokojne pozrela.

	— Doria, ty aj tvoj brat ste vždy boli ku mne milí a ohľaduplní. Prosím vás, nezazlievajte mi, že vám nemôžem o tom povedať pravdu, a nerada by som si vymýšľala nejaké výhovorky.

	Doria rýchlo odvetila:

	— Ak máš nejakú tajnosť, nechceli by sme sa jej dotknúť. Viem, aká je to hrôza, keď žiadajú pravdu, a teba viaže slovo alebo prísaha.

	Na dvere zaklopal kastelán, vošiel dnu, pozdravil a pozval kňažnú na obed.

	Doria sa rozlúčila s Mirenou a Radoslavom. Spolu s Ivanom a s kastelánom zišla do jedálne, kde ich už čakal vojvoda.

	Rozhovor pri obede viazol. Vojvoda pochopil, že brat a sestra sa vyhýbajú rozhovoru o Doriinej trojdňovej neprítomnosti, a oni zasa postrehli, že vojvoda túžobne očakáva odpoveď na svoje popýtanie.

	Vošiel kastelán a ohlásil:

	— Dostaneme hosťa. Hore kopcom vystupuje pobratim vášho ujca veľmajster Olivero so šiestimi druhmi.

	— Ivan, nesmieš pustiť Olivera do svojho domu! — zvolala Doria.

	— Čo ti to zišlo na um? Mám odoprieť pohostinstvo človeku, čo ťa zachránil z rúk zbojníka Toma?

	— Ivan, pre Olivera niet miesta pod tvojou strechou!

	— Tak mi to musíš vysvetliť.

	Kastelán odišiel, aby hosťovi otvoril bránu.

	— Naspäť! Zavolaj ho naspäť! — vykríkla Doria.

	Prekvapený Ivan prikázal, aby kastelán nepúšťal hostí do zámku, kým mu na to nedá súhlas. Vojvoda sa zberal na odchod.

	— Zostaňte, — zastavila ho Doria. — To, čo chcem povedať bratovi, máte právo vedieť aj vy.

	Vojvodovi sa zazdalo, že to, čo teraz počuje, naveky pochová všetky jeho krásne sny o láske.

	Doria vyrozprávala bratovi a vojvodovi, ako Tomo napadol kupcov, ako ju zajal, ako ho oklamala a utiekla do kláštora hospitalcov v Čičiach, kde sa ocitla uprostred orgií a Olivero ju dal zviazať a potom zaniesť do svojej spálne. Ale Tomo prišiel za nimi, vyniesol ju z kláštora, mučil ju vyhrážkami, že ju hodí do močiara, no napokon ju poslal so sluhami domov.

	— Prikázala som sluhom, aby o tom mlčali, — pokračovala, — a hneď som bežala k ujcovi Matijasovi, aby som mu vyrozprávala, čo vyviedol jeho priateľ. Ujec ho bránil a mne povedal, že som posadnutá diablom. Okamžite ma chcel poslať do kláštora, aby si sa ty, Ivan, nikdy o mne nedozvedel. Ale keď som ho v strachu podviedla, že ma čakáš pod hradbami, podal mi kríž a musela som odprisahať, že ťa budem naveky klamať a nikdy ti neprezradím hriešne orgie zvrhlého Olivera a že pôjdem do kláštora. Nuž, teraz už poznáš moju prísahu.

	Oči kniežaťa iskrili hnevom a túžbou po pomste. Keď skončila, naraz sa jej spýtal:

	— A Tomo?

	Doria vyrozprávala, ako šla za biskupom, aby uňho orodovala za Radoslava, keď ju chcel uniesť Olivero aj templári, každý pre seba. Tomo na nich zaútočil a vyslobodil ju. Potom rozprávala o igricovi, ktorý sa dostal na kráľovský dvor a spieval pieseň o bratovi a sestre, ako s ním vyšla z dvorany a on ju oklamal, že je Tomovým sluhom, ktorý chce zabiť Ivana, aby si ju mohol odviesť do svojho zámku. V návale strachu mu dovolila, aby ju pobozkal. A v tej chvíli si odkryl tvár.

	— Vtedy som spoznala, že to nie je Tomov sluha, ale on sám. Posmieval sa mi, nazval ma svojou snúbenicou. Bola som zhrozená cynickou zlomyseľnosťou odporného rytiera, ale nemohla som o tom hovoriť. A keď som sa pred troma dňami dostala na jeho zámok…

	Knieža a vojvoda zmeraveli.

	— Čo s tebou urobil? — spýtal sa Ivan.

	— Nepýtajte sa jej, knieža, — ozval sa poblednutý, zlomený vojvodca.

	— Len nech sa spytuje, poviem všetko, za čo musím…

	Doria nezatajila nič, čo sa stalo v Loborskom zámku, a nakoniec povedala:

	— Viem, že tomu ťažko uveriť. Aj mne to pripadá ako sen, a predsa to tak bolo. Pustil ma na slobodu. A tak, — obrátila sa na vojvodu, — aby ste vedeli, že som poškvrnila svoje pery bozkom toho zbojníka a že ma právom volá svojou snúbenicou.

	— Neprávom, — rozhodne sa ozval vojvoda. — Veď na vás vynútil dovolenie, aby vás smel pobozkať. Nebol to dobrovoľný bozk, a vy ho nikdy nesmiete uznať, ako ho neuznávam ani ja.

	— Vojvoda, pobozkal ma, bola som v jeho dome! Povážte, vojvoda, nikdy nenájdete pokoj a pevnú vieru, že všetko bolo tak, ako som to vyrozprávala. Prosím vás, vezmite svoju prosbu späť, ja vám vraciam slovo.

	— Ja tiež nemôžem ináč, ako súhlasiť so sestrou, — doložil Ivan.

	— Kňažná, dávam vám svoje slovo, že vám verím. Čo ste vraveli, je celkom prirodzené. Aj lúpežný rytier sa musel pred vami skloniť. Ja verím, Doria, že pred vami musel aj ten zbojník zložiť zbrane. Knieža, opätujem svoju prosbu. Ak kňažná má pre mňa trochu srdca, bolo by mi cťou, keby som mal to šťastie, že by ste mi ju dali za ženu.

	— Nech o tom rozhodne sama.

	Vtom vošiel do miestnosti kastelán.

	— Pane, čo mám robiť? Veľmajster žiada, aby sme ho vpustili. Vraj nesie akési dôležité odkazy pre kastelána od vás, knieža.

	— Ach! Odhalil sa! — zvolala Doria. — Počujete ho podvodníka? Vraví, že ho posielaš ty! To je pasca.

	— Žeby sa bol dopočul o tvojom príchode, Doria, a chcel sa vkradnúť do zámku? Kastelán, hneď pôjdeme. Vy, vojvoda, aj ty, Doria, choďte hore na vežu, aby ste videli, ako privítam Olivera.

	Po Ivanovi odišli aj vojvoda s Doriou. Pobrali sa do západného krídla, z ktorého sa otváral výhľad na pažiť pred hradnou bránou.

	Brána sa otvorila. Vyšiel z nej knieža Ivan, za ním kastelán so synom, ktorý niesol kopiju, a po nich chlapi kniežaťa Ivana.

	Keď Olivero a jeho kompáni zbadali knieža, veľmi ich to prekvapilo.

	Veľmajster sa však rýchle vynašiel:

	— Trochu som si zažartoval, drahý knieža. Nechcelo sa mi čakať, tak som si chcel pomôcť fígľom. V skutočnosti vám nesiem odkaz od Matijasa, aby ste okamžite prišli na Grič. Sú už na stope kňažnej. Je neďaleko Čičov.

	— Za to, že ste vyslovili jej meno, bude sa vás odteraz každá žena hnusiť. Podvodnícky rytier, smradľavé močiarisko, ktoré svojím dychom poškvrnilo môj dom! Tas meč, Olivero!

	— Nie div, knieža, že takto vravíte, ste bezbožník. Ale spýtajte sa svojho ujca Matijasa, on vám vysvetlí, aké nehanebné scény vnukol diabol kňažnej.

	— Taste meč, ja vám ukážem diabolské vnuknutie, vy služobníci diabolských orgií! Ak ste rytier, pôjdete so mnou na súboj s nezakrytou tvárou. Olivero, frajer padlých ženštín a mužských handier, poď sa biť!

	Nepríjemne zaskočený Olivero musel zhodiť plášť a vziať si od priateľov meč.

	Meče sa blýskajú a iskria. Ivan zaútočil na protivníka. Červené slnečné lúče sponad vrcholca Plešivice zalievajú skalistý kopec, zámok, bojovníkov na uzučkom nádvorí a dole v diaľke hory i doliny.

	Po niekoľkých výpadoch knieža Ivan zranil Olivera na tvári. Veľmajster sa zľakol a začal sa vykrúcať.

	— Prestaňte! — vyzval Ivana. — Zasiahnite ma, kam chcete, ale neznetvorte mi tvár.

	— Naveky zostaneš ohavou! — zvolal Ivan a znovu zaútočil.

	Meče sa skrížili. Všetci videli, že Ivan mieri práve na tvár krásneho Olivera. Keď ho znovu zranil na líci, Olivero odskočil a vykríkol:

	— Nebojujem! Pokladám sa za porazeného. Nevidím, tvár mi krváca.

	Ivana to nahnevalo, pristúpil k nemu a pľuvol mu medzi oči.

	— Tak sa teraz bi, trasorítka! Rytier, šľachtic do ôsmeho pokolenia, a tŕpne o svoju tvár ako nejaká pipíška.

	— Knieža, zabudli ste, že som templár. A keď sa ja so svojimi priateľmi zaprisahám, že som sa s vami nebil, ani som sa nevyhlásil za porazeného, budú veriť nám a mne, nie vám, čo ste sa kamarátili s krivovercami.

	— So zlodejmi som sa kamarátil, s mizerným zbabelcom, čo nie je hoden toho, aby sa jeho noha dotkla skaly môjho hradu!

	Ivan sa obzrel k veži a zvolal:

	— Vojvoda, počuli ste to?

	Vojvoda pristúpil k výklenku veže a odvetil:

	— Všetko som počul a som svedkom toho, čo sa tu stalo. Hanbite sa, Olivero!

	— Preč! — rozkázal Ivan. — Berte sa, aby som vás nezhodil zo skaly.

	Olivero viedol priateľov dolu kopcom a preklínal.

	— Počkaj, ešte príde deň, že sa krásny Olivero kruto pomstí!

	Hore vo výklenku veže Doria sledovala slnko, čo zapadalo za vrcholec Plešivice. Aj vojvoda sa naň zahľadel a zašepkal:

	— Zapadne s ním aj môj život?

	— Vojvoda, vy ste mi verili, aj keď môj vlastný brat pochyboval, či vravím pravdu. Jestvuje azda niečo šľachetnejšie, čo by si mohlo získať srdce dievčaťa? Budem vašou ženou!

	Spustil sa na koleno, vzal okraj jej plášťa a pritisol si ho k perám.

	Vtom sa zjavil knieža Ivan.

	— Doria, odpusť mi, veľmi som ti krivdil. Nikdy viac už nepodnikaj nič bezo mňa, nezataj predo mnou, čokoľvek by sa ti prihodilo. Som ti matkou aj otcom. Teraz nech si už Matijas robí, čo chce. Do kláštora nepôjdeš, sestrička.

	— Už som dala slovo vojvodovi.

	— Potešila si jeho, seba aj mňa. Toto manželstvo bude Joachimov koniec.

	Všetci traja zišli do jedálne. Zahĺbili sa do plánov o budúcnosti. Vojvodova tvár zrumenila, oči mu žiaria radosťou. V Ivanových sa zračí spokojnosť. A Doriu celú zmenil ťažko vybojovaný výraz pokoja, s akým pozorne počúva vojvodove plány do budúcnosti.

	POĽOVAČKA SO SOKOLMI

	Pustovník Drahoša sedí v svojej kolibe. Bledá, stále usmiata tvár sa prísne díva na rytiera Sokola. Vyčítavo mu hovorí:

	— Chcel som zachovať Tajaninu dušu čistú. Cítil som nebezpečenstvo, ktoré jej hrozí pre jej krásu, tak som jej prikázal, aby sa s nikým nezhovárala okrem vás. Dievča potrebuje rytiersku ochranu. No zdá sa mi, že Tajanino srdce poblúdilo. Pochopil som to z jej spovede, keď ku mne utiekla z kláštorného podzemia. Potom po ňu prišiel vojvoda s kniežaťom.

	— Môj Drahoša, vy viete, že naše cesty sa stretli iba vďaka Joachimovmu panovaniu, a nie pre vašu bogomilskú vieru. Pekné myšlienky má vaša viera, ktorá si ctí pravdu, česť, dobro, ktorá chce bojovať proti zlým ľudským vlastnostiam. Neviem však pochopiť protirečenie vašej viery: zbožňuje pravdu, a stavia sa proti prírode, najväčšej istote pod slnkom! Od svojich veriacich požadujete, aby sa s holými rukami dali zabiť ozbrojeným nepriateľom, keď vám rúcajú domy, lebo vy pokladáte za hriech dotknúť sa zbrane. Keby takto uvažoval aj nepriateľ, eh, potom by sa krásne žilo. Ale vy chcete vyhubiť ľudský rod, keď lásku pokladáte za najčernejší prečin. Ale o tom sme sa už dosť narozprávali a ja vás teraz chcem iba presvedčiť, že Tajana sa nikdy nestane apoštolkou vašej viery.

	— Lebo ste z nej urobili nástroj svojho boja!

	— Kdežeby nástroj, šťastné znamenie našej prísahy, že zdoláme Joachimovu svojvoľnú moc a vydobyjeme našej vlasti slobodu!

	— Rytier Sokol, vy ste od začiatku mali v úmysle doviesť úbohú katovu dcéru Tajanu na dvor?

	— Keď sa roznieslo, že kráľ a kráľovná prídu z Budína do našej krajiny, zišla mi na um táto myšlienka. Prevzal som povinnosť byť ako neznámy rytier ochrancom najväčšej chuderky pod slnkom, katovej dcéry. Povinnosť podporovať boj svojich priateľov ma asi prinúti ísť všade, kam sa poberie Joachim. A tak by Tajana zostala sama.

	— Pod mojou ochranou ako doteraz. Viete, že som jej učiteľom. Iba sa musí tváriť ako nevzdelanča. Už som sa nazdal, že som v Tajane našiel apoštolku ako v Mirene.

	— Dnes je na veľkej poľane neďaleko vás poľovačka so sokolmi. Bude tam aj Tajana. Jej sa spýtame, nech o tom rozhodne sama. Idem ju zavolať.

	Rytier sa ešte len začal zberať, keď sa na kolibe otvorili dvere. Vstúpila Tajana zahalená v mužskom plášti a s prilbou na hlave.

	— Prichádzam na príkaz kráľovnej. Chce počas poľovačky navštíviť pustovníka Drahošu. Vraj o ňom veľa počula.

	— Škoda drahocenného času! — odpovedal Drahoša.

	— Prišla si práve vhod. Drahoša sa s tebou chce pozhovárať. Vypočuj ho, — ozval sa rytier k dievčine.

	Tajana sa obrátila k pustovníkovi. Jeho milá tvár nadobudla v tej chvíli prísny, učiteľský výraz.

	— Dievča, musíš sa rozhodnúť: tvoj otec, ktorý ťa vyhnal, znovu by ťa prijal naspäť a bol by k tebe dobrý. Radím ti, aby si tak urobila. Svoj príchod na dvor pokladaj za ťažký údel osudu. Tak čo povieš?

	— Pôjdem ta, kam bude chcieť môj ochranca rytier Sokol.

	— Ešte si to môžeš rozmyslieť.

	— Idem ta, kam chce rytier.

	— Sama si si vybrala svoj osud. Počuli ste, rytier, je až priveľmi rozhodnutá. Nuž, nech ide, a vy jej buďte ochrancom.

	— Viem, čo je moja povinnosť. Teraz je dvojnásobne veľká.

	— Pôjdem oznámiť kráľovnej, že pustovník Drahoša je v svojej kolibe, — povedala Tajana.

	— Odprevadím ťa. O všetkom sa pozhovárame zajtra, keď prinesieš do veže správy od kráľovnej.

	 

	Celú poľanu zaujali diváci, ktorí sedia v sedlách. Uprostred čistiny postávajú kráľovskí sokoliari. Každý drží v rukách sokola s hlavou prikrytou handrou. Poľovníci sa dívajú k nebu a čakajú, kým z lesa vyletia vtáci. Keď sa zjavia, zhodia sokolom z hlavy handry, zdvihnú ich hore, aby zbadali letiacich vtákov, a potom ich pustia. Sokoly vyletia ako blesk, vo vzduchu sa strhne boj a vzápätí sa ozve pišťanie chytených vtákov. Sokoly ich prinášajú v zobákoch svojmu pánovi. Diváci zabúdajú na všetko okolo seba a pozorne sledujú, čo sa deje. Iba Orchida sliedi za kráľovnou. Alžbeta využila zaujatosť poľovačkou a nebadane sa vytratila k pustovníkovmu obydliu. Tam v poraste sa zaleskol na prilbe rytierov strieborný sokol. V Orchide zovrela krv. Schmatla uzdu a zvrtla koňa poza chrbát hosťov. Zastala za štíhlym mladým dvoranom a zašepkala:

	— Počujte, Ferenci, viem, že ste kráľov špehúň. Keď vám prezradím, čo viem, vyslúžite si odmenu.

	— Mýlite sa, kňažná Orchida, kráľ nepotrebuje špehúňov.

	— Naopak, a ako ich potrebuje! Aj ja mu chcem poslúžiť, lebo ma moja kráľovská sestra mučí. Nechce mi dať za muža, koho som si vybrala.

	— Prečo vám ho odopiera? — spýtal sa dvoran.

	— Lebo sa s ním stretáva vo veži ona. Pristihla som ich. Je to rytier Sokol. Dnes ráno, keď kráľ so sprievodom odišiel do Varaždína, naraz sa zjavil pri kráľovnej rytier v preoblečení so žltou prilbou. Šepkali si. A predsa som počula, že sa čosi má stať počas poľovačky so sokolmi. Vyrozumela som niekoľko slov: „stretnutie pri Antonovej soche“, „sprisahanie“ a „Kamengrad“. Nuž, povedala som si, nech sa robí, čo chce. Berie mi rytiera. Len choďte k soche, uvidíte a počujete. To je moja pomsta.

	Potom popohnala koňa v presvedčení, že mladý dvoran Ferenci nebude ani chvíľu váhať. Ten sa poobzeral okolo seba, a keď videl, že poľovníci aj diváci sú celkom zaujatí, vydal sa na koni k vzdialenej Antonovej soche. Stála na múre a chránila ju strieška z dosák uprostred hustého krovia. Ferenci uviazal koňa v hore a potom sa predral pomedzi krovie a múr. Už o pol hodiny spozoroval žltú prilbu rytiera blížiaceho sa na koni k soche. Hneď za ním sa zjavila kráľovná v sprievode svojho príbuzného Rufu. Všetci traja sa v tichosti radili. Ferenci od strachu skamenel. Ak ho objavia, nedostane sa z tohto miesta živý. Alžbeta naliehala:

	— Ani chvíľu nečakaj, Joachim! Za noc je moc v našich rukách.

	Potom odcválali. Rytier so žltou prilbou šiel svojou cestou a kráľovná s Rufom zamierili k pustovníkovi. Pred kolibou zoskočila z koňa.

	— Idem dnu, aby som mala svedka, že som bola tu, a nie na sprisahaneckom stretnutí s Joachimom. Keď sa vrátim, bude na tebe, aby si kráľoviča voviedol do rúk únoscov. Ale daj pozor na Tajanu.

	Rufa otvoril dvere na kolibe a kráľovná vošla dnu. Začudovane hladí na pustovníka. Ten vstal, ale nepovedal ani slova, hoci si ho kráľovná prezerá s čoraz väčším prekvapením.

	— Ty si mladý, pustovník? Čudné. Povedali mi, že tu bol akýsi starec a stratil sa. No kde som len videla tvoje oči? Vrav, kto si?

	— Pustovník Drahoša.

	— To nie je pravda. Poznám tvoj hlas aj oči. Nebol si ty medzi mudrcmi na Budínskom hrade?

	— Ani v mysli.

	— Čím dlhšie sa na teba dívam a počúvam ťa, tým väčšmi som presvedčená, že si jedným z budínskych mudrcov, čo vo Veži múdrosti hľadajú kvapky večnej mladosti. Hej, ty si ich našiel a utiekol si z Budína! Ukradol si kvapky večnej mladosti, preto si mladý. Videla som ťa pri schôdzkach s mudrcmi. Sľubovali ste mi, že celkom určite nájdete elixír života, a keď si ho objavil, utiekol si sem.

	— To by som vás nebol vyčkal v kolibe.

	— Zmenil si si stareckú tvár na mládeneckú, ale ja si pamätám tvoje oči a tvoj hlas. Daj mi kvapky, ktoré si odcudzil z Veže múdrosti!

	— Úbohá múdrosť, ktorá sa ženie za večnou mladosťou a ani sa nepokúsila hľadať dobro.

	— Zapamätaj si, chytia ťa, kamkoľvek by si šiel.

	Nato opustila kolibu a nariadila jednému z Kumánov, aby ešte toho dňa prehľadal pustovníkov príbytok, a ak v ňom nájde nejaké tekutiny, byliny či mastičky, nech všetko prinesie na hrad. Potom sa kráľovná obrátila na Tajanu, ktorá už čakala medzi dvoranmi:

	— Počuj, Tajana, po poľovačke chcem usporiadať večeru. Pôjdeš do paláca s príkazmi. Odprevadí ťa Rufa, kráľovič a rytier v žltej prilbe. Už sa nemusíte vrátiť na poľovačku.

	Rufa si zastal na čelo skupinky a pobrali sa.

	Alžbeta sa poobzerala po rytierovi Sokolovi. Stál opodiaľ sprievodu. Čakal, ale nešiel jej naproti. Vystrela sa, akoby chcela ponúknuť jeho očiam štíhlu krásu svojej postavy v šatách z červenej látky. Spod červeného zlatom vyšívaného čepčeka splývajú jej po hrudi vrkoče s pozaplietanými stužkami. Pomaly podišla k nemu, potláčajúc vzrušenie.

	— Kade sa túlate, rytier? Prečo sa nepridáte ku kráľovským poľovníkom? Veď teraz Joachim nie je na dvore.

	— Ale Rufa nemá k nemu veľmi ďaleko.

	— Špehujete môjho dvorana? To vám zakazujem! Už som vám povedala: iba s Joachimovou pomocou bude Astra vaša.

	— Keby som ju, jediné šťastie svojho života, mal získať s jeho pomocou, tak by som sa jej navždy zriekol.

	— Vaša opovážlivosť je iba šialenstvom zaľúbeného. Preto nech vám je odpustené. Astra všetko robí len kvôli vám.

	— Najradšej by som všetko odhodil, na všetko zabudol, zobral ju a uniesol bez stopy.

	Odtiahla sa od neho v akomsi strachu a zašepkala:

	— Spamätajte sa! Poďte za mnou k poľovníkom a buďte trochu milý na Orchidu. Prenasleduje ma pre vás žiarlivosťou a to mi vôbec neosládza život. Poďte!

	Rytier odcválal po ľavici kráľovnej. Šli priamo ta, odkiaľ sa ozývali poľovnícke rohy.

	Kráľovná zadržiavala koňa, akoby cestu chcela čo najväčšmi predĺžiť. Iba tu i tam sa rytiera na čosi spýtala, aby skryla pred dvoranmi slasť, čo sa jej zmocňovala v jeho blízkosti.

	Napokon vyšli na poľanu. Poľovníci vypúšťali sokoly a diváci boli celkom zaujatí pozorovaním toho, ako sa v letku vrhajú na vtákov.

	Keď zbadali kráľovnú, popri ktorej cválal rytier Sokol, akoby sa pozornosť zvrtla od poľovačky naňho.

	Zbadala ich aj Orchida. Zamierila k nim a zlostne sa usmiala na kráľovnú.

	— Nie je škaredý ten pustovník!

	— Našla som ho tam a vediem ti ho. Teraz sa s ním môžeš pozhovárať, o čom budeš chcieť.

	Orchida blčala žiarlivosťou, ale aj tak sa podchvíľou obracala na rytiera v očakávaní, že jej niečo povie. Márne. Nepovedal ani slova, iba pokojne sledoval, ako pokračuje poľovačka.

	NASTROJENÝ ÚNOS

	Kráľovnin dvoran a príbuzný Rufa sprevádzal Tajanu s troma Kumánmi. Za nimi cválal kráľovič a s roztopašným smiechom si prezeral štíhlu postavu v šatách kráľovského pážaťa.

	Rytier so žltou prilbou a s priezorom na tvári sa pripojil k Rufovi. Voľačo si šepkali. Cválali cestou na Grič, po oboch stranách lemovanou hustým lesom. Nikto nič nevravel. Kone spomalili do poklusu.

	Tajanu prebral akýsi podozrivý hvizd. Húština vedľa cesty ožila. Dvadsať v čiernom oblečených vojakov na koňoch preskočilo jarok, vyšlo na cestu a v okamihu ich obkľúčilo. Rufa a jeho traja ľudia vytasili meče, aj rytier v žltej prilbe sa chytil zbrane. Kráľoviča to vyľakalo. Tajana sa nehybne díva. Veliteľ bandy v čiernej prilbe zvolal:

	— Kto sa opováži brániť, zostane na ceste pre potešenie vrán.

	— Čo od nás chceš? — spýtal sa kráľovič.

	— Výkupné, — odvetil vodca. — Ak sa budete slušne správať, nikomu sa ani vlas na hlave neskriví. A toto je kráľovič? Pekné chlapča. Kráľ mi zaňho dá veľa. Ty tam si zaiste dvoran, — ozval sa k Rufovi. — Dobre. Choď a oznám kráľovi: Čierny Tomo pýta zlato ako výkupné za zajatého kráľoviča.

	— Kráľ nie je na Griči, ale vo Varaždíne, — odvetil Rufa. — Mal by som ísť za kráľovnou.

	— Ešteže čo! Kráľovná nerozhoduje o kráľovskom majetku. Len ty pekne choď za kráľom do Varaždína a odovzdaj mu môj odkaz. Zajatcov si zatiaľ odvediem so sebou. Poďme! Držte sa naľavo popri hore a ty, dvoran, napravo.

	Na Tajanino srdce zaľahla ťažoba, ale drží sa v sedle pevne a do plášťa si skrýva dievčenské telo. Vedľa nej sú traja dvorania a kráľovič. Rytier v žltej prilbe s vodcom útočníkov zaostali.

	— Joachim, — povedal Tomo rytierovi so žltou prilbou, — je to hlúposť. Myslel som, že bude potýčka, bitka a vy mi privediete namiesto troch dvoranov, troch somárov.

	— Krvi sa ti zachcelo. Viem, ale ja musím byť čím prv na Kamengrade.

	— Aspoň povedzte, načo je vám kráľovič. Prečo ho unášate? Aby ste sa pomstili kráľovi?

	— To je moja vec. Radšej mi povedz, ako ti z Lobora vzali kňažnú.

	— Keby bola u mňa, nik na svete by ju nedostal. Ale nebola. Keby hej, nebol by som dnes vaším únoscom. Radšej povedzte vy mne, či je pravda, že je už napoly zasnúbená s vojvodom.

	— Keď som bol na dvore, kráľ predo mnou tajil svoj úmysel. Ba aj pred kráľovnou. Tá nenávidí toho žltého vojvodu ako ja. Ale moje uši siahajú až do kráľovskej komnaty, a tak viem, že medzi nimi už bolo všetko dohovorené na svadbu.

	— Ech, vravím vám, nevezme si ju ten žltý, prisahám na svoj meč. Nie, kým len bude vo mne kvapka krvi. Rozsekám ho na márne kúsky, aby ho ani pochovať nemohla.

	Jazdci vpredu sa ponáhľajú. Joachim s Tomom popchli kone a dohnali ich. Tajana nie je zvyknutá na takú dlhú cestu v sedle a od strachu aj neistoty sa zakolísala. Joachim pribehol k nej a zadržal ju. Kráľovič ju utešuje:

	— Neboj sa, dievča, kráľ ma vykúpi a ja teba.

	— Dievča? — začudoval sa Tomo. — Kto je to?

	— Kráľova šťastena, slúžka okičgradskej kňažnej, — odpovedal jeden z dvoranov.

	— Šťastena! Ej, kiež by vzala všetko šťastie so sebou! Kozák, vezmi ju k sebe, aby jej bolo ľahšie na koni.

	— Nie, môžem sama, — protestovala Tajana.

	— Z tohto únosu chcem mať aj ja niečo. Pre to dievča niet nijakého výkupného. Vyfúknem šťastenu kráľovi spred nosa. Zíde sa mi.

	— Čo? Na nej sme sa nedohodli! Tomo, vždy si dodržal slovo, — zľakol sa Joachim.

	— Tak vy ste ju preto vzali so sebou, aby sa vám plán dobre skončil? Nebol by Tomo lúpežným rytierom, keby vás neolúpil o šťastie.

	Tomo zatrúbil na roh.

	— Čo je? Prečo ich zastavuješ? Sľúbil si mi, že dôjdeš včas.

	— Prečo? Beriem si šťastenu a pôjdem svojou cestou.

	— Zošalel si? Pľuješ si do tváre.

	— Viac sa o tom nerozprávam. Beriem ju so sebou, je to jej slúžka.

	— Šalieš po kňažnej, že už ani nedbáš o svoju česť. Doteraz si vždy bol ozajstným rytierom.

	— Odteraz budem diabolským.

	— Tomo, už len slovo. Dobre si tušil. Kráľoviča vediem kvôli vážnemu plánu. Aby si vedel, neuplynie ani týždeň, a budem pánom tohto kráľovstva. Ak mi prepustíš šťastenu, nedovolím manželstvo okičgradskej kňažnej s vojvodom, ale ti ho vydám, a urobíš si s ním, čo budeš chcieť.

	Tomo sa zamyslel a zaváhal:

	— Kde mám záruku, že neklamete?

	— To je jednoduché. Vojvoda je chovancom českého kráľa a ten je nepriateľom môjho spojenca Rudolfa Habsburského. Budem ti vďačný, ak ho nebudem musieť odstraňovať z cesty ja. To ti môže byť dostatočnou zárukou, že dodržím slovo. Keď sa dostanem k moci, privítam ťa ako vojvodu chlebom a soľou.

	— Naše záujmy sa vždy dobre dopĺňajú. Nuž za vojvodu vám prepustím šťastenu. Vojvoda mi je drahší ako všetko zlato sveta.

	Cválali ďalej po poľane, kým napokon nevyšli na cestu. Noc už dávno skryla zajatcov aj ich sprievodcov.

	V tme sa ozval oproti nim klopot koní. Blížili sa akísi jazdci.

	— Uhnite z cesty, — rozkázal Tomo.

	Neďaleko nich svieti fakľa v ruke jazdca.

	— Zachráňte nás, zajali kráľoviča! — ozval sa výkrik spomedzi Tomových ľudí.

	— Pomoc! — zvolal kráľovič. — Pomôžte kráľovičovi Ladislavovi!

	Fakľonos sa priblížil. Vo svetle rozoznať tmavé obrysy. Ľudia na seba útočia, meče štrngajú, výkriky, rozkazy v tme, to všetko sa hlasno rozlieha v nočnej tme. Potom počuť Tomov hlas:

	— Naspäť, chlapci! Nedám vás pobiť. Je ich dva razy toľko.

	Za Tomom odbehli všetci jeho chlapi. Tí druhí zostali na poľane. Vo svetle fakle sa začervenala Joachimova ryšavá brada. Na hlave má namiesto žltej prilby svoju a na sebe veľký čierny plášť. Celý udýchaný pribehol k Ladislavovi.

	— To ste vy, kráľovič?

	— Joachim? Vďaka vám. Vyslobodili ste ma. Naveky vám budeme vďační, ja aj môj otec. Zbojník nás odvádzal, aby sme vyčkali výkupné.

	— Chvalabohu, že som vás s priateľmi stretol. Sú tu knieža z Pakraca, knieža zo Zvonigradu, knieža Nikola Gising a ďalší moji priatelia.

	— Ďakujem vám, páni. Odovzdávam sa do vašej ochrany.

	— Musíme byť opatrní, — povedal Joachim. — Zbojníci utiekli na západ, aby zohnali posilu. My sa teda dáme opačným smerom. Najlepšie bude, ak pôjdeme na Kamengrad. Máme ho na ceste a tam najbezpečnejšie skryjeme i obránime kráľoviča.

	— Poďme, kam chcete, len čo najrýchlejšie, — uspokojene sa ozval kráľovič.

	 

	Len čo sa kráľovná vrátila z poľovačky do paláca na Griči, starostlivo sa vypytovala na syna. Keď jej oznámili, že sa nevrátil, dala zvolať všetkých dvoranov do svojej komnaty.

	— Možno kráľovič znovu ušiel ako vtedy v Samobore, aby sa poobzeral po dievčatách. Musíme ho hľadať.

	Ešte ani nedohovorila, otvorili sa dvere a vošiel Rufa celý zablatený a strapatý.

	— Najjasnejšia kráľovná, — povedal kľačiačky, — prihodilo sa nešťastie.

	— Veľký bože! — zvolala a zalomila rukami.

	— Kráľovič šiel so mnou na Grič, ale cestou nás prepadol zbojník Tomo, zajal kráľoviča, šťastenu aj troch dvoranov a mňa poslal po výkupné.

	Kráľovná sa pustila do náreku a zrútila sa do kresla. Rufa sa jej spýtal:

	— Mám ísť za kráľom?

	— Nie, v nijakom prípade. Žiaľ by ho zabil. Choď, dám ti zlata, koľko si rytier zapýta. Vykúp mi syna a šťastenu. Kráľ sa nesmie nič dozvedieť, kým mu únosca nevráti syna.

	Alžbeta prepustila ustaraných, vzrušených dvoranov a potom sa potichu spýtala svojho dôverníka:

	— Všetko šlo hladko? Kráľovič nekričal?

	— Nie, len sa vyľakal. Aj šťastena bola rozumná.

	— Majú pravdu: kde je ona, všetko ide šťastne. Naoko pôjdeš ihneď k rytierovi Tomovi. Potrebujeme týždeň, kým sa všetko neskončí.

	SPRISAHANCI

	Vo veži na Kamengrade sa okolo Joachima zhromaždili jeho kompáni: starý knieža zo Zvonigradu, knieža z Pakraca, Nikola Gising a zo desať ďalších prívržencov. Strieľňou k nim dolieha fičanie búrky, čo lomcuje horou. Utiahli sa okolo olejovej lampy na stole a sotva počuteľne sa rozprávajú. Na veži zatrúbil roh. Všetci zdvihli hlavy. Nikola Gising vybehol a o chvíľu sa vrátil s plavovlasým bratom.

	— Henrich, — oslovil ho Joachim, — už som si myslel, že neprídeš.

	— Ťažko som sa rozhodoval ísť na koni tak ďaleko. Ešte mi nezacelela rana po meči kniežaťa Okičského. Ale mu to vrátim, na to dám hlavu!

	— Nechaj to teraz. Čo sa povráva na Griči?

	— Že kráľoviča uniesol Čierny Tomo a pýta veľké výkupné, ktoré kráľovná okamžite poslala na Lobor.

	— Šťastie nám žičí. No teraz si, Henrich, sadni, mlč a počúvaj. Tomo kráľoviča uniesol iba tak naoko a my sme ho takisto naoko vyslobodili, aby nevzniklo nijaké podozrenie a aby sme ho mohli priviesť sem na Kamengrad. Nateraz nás ešte pokladá za svojich osloboditeľov, čo aj potrebujeme.

	— Prečo mu to hneď nepoviete? Myslíte, že by nepristal?

	— Drahý môj Henrich, náš kráľ bol o niečo starší ako kráľovič, keď ho omrzelo čakať na smrť Bélu IV., a tak sa z vlastnej vôle dal potajomky korunovať za kráľa. Aj si pekne zakraľoval v Prešporku proti svojmu otcovi v Budíne. No Ladislav nie je len mladý. V podstate je to bláznivé chlapča, nemá kráľovské povedomie. Jeho nemožno len tak naviesť na sprisahanie proti otcovi, a to aj preto, že nie je veľmi inteligentný.

	— A vy si myslíte, že sa vám ho podarí korunovať za kráľa a že na vás nezaútočí kráľovské vojsko?

	— Neboj sa. Rudolf Habsburský je už informovaný. Pošle mi svoje oddiely do Stolného Belehradu preoblečené za templárov a my so sebou vezmeme všetkých vojakov mojich priateľov. Ešte aj sám mocný Konrád v Lašskej Vsi, aj ten je mojím spojencom. Už informoval pápeža, že ho Štefan klame a že nechce vyslať vojsko proti krivovercom. Konrád sa postará, aby tých, čo sa nepodvolia regentke kráľovnej, stihla kliatba.

	— Kedy sa chcete vydať do Stolného Belehradu?

	— Len čo dôjdu naše oddiely zo Zvonigradu a z Pakraca. A tvojou povinnosťou bude informovať nás, čo podnikne kráľ, aby našiel kráľoviča. Správa, že ho uniesol Tomo, zahladí naše stopy.

	— Dobre, všetko pre vás urobím, viete, že vo mne ste sa nikdy nesklamali. Ale pristane kráľovič, aby ste ho korunovali?

	— Keď sa dostaneme do Stolného Belehradu, získam si samopašného chlapca, len čo mu poviem, že odteraz bude kráľom a pánom. Bude si žiť, ako sa mu zachce, a vyberať si dievčatá, ktorá sa mu zapáči. On po ničom inom ani netúži. Nuž, Henrich, musíš sa šikovne dostať ku kráľovnej, ktorá ti bude dávať správy. A teraz, priatelia, pôjdeme si odpočinúť.

	Všetci vstali a potichu opustili vežu. Joachim a Henrich šli poslední. Henrich sa spýtal:

	— Ale chcel by som vedieť, čo je s kňažnou Okičskou?

	— Sotva si vstal z mŕtvych, už sa chytáš sukne. Nepleť mi tu teraz do vážnych vecí ženské.

	— Veď viete, že som ju popýtal u kniežaťa Okičského, a keď sa toľko starala o kniežaťa Radoslava, urazil som ju, za čo ma Okičský poranil. Najlepšie by som sa mu pomstil, keby ste ho prinútili, aby mi dal Doriu za ženu. Povráva sa, že ju chce vojvoda Béla, ale ja som ju pýtal prvý.

	— Nielenže ju dostaneš, ale urobím z teba aj bána. A keď sa kňažná stane bánicou, aj Ivan Okičský musí prejsť k mojim prívržencom. Doria bude tvoja!

	 

	Už tretí deň zajatia trávi Tajana v komnate kamengradského kastelána. Kľučiarova žena jej nosí stravu, pozhovára sa s ňou a potom odchádza. Joachim jej povedal, že lúpežný rytier čaká v hore, že sú obkľúčení a nemôžu sa vydať na Grič. V tomto presvedčení vyčkáva pokojne v úplnej samote.

	Len čo dovečerala a skončila rozhovor s kľučiarkou, dvere sa otvorili. Na prahu zastal kráľovič, červený a usmiaty. Tajana sa vyľakala. Kráľovič zavrel dvere a zasunul haspru.

	— Tejto noci vymením tú starú ohavu, čo ťa stráži, — zaškeril sa Ladislav.

	Tajana zakričala na kľučiarku, ale Ladislav sa usmial.

	— Rozmyslí si, či sa vrátiť. Vonku stoja moji sluhovia.

	Ladislav priskočil, aby ju objal. Tajana sa skryla za posteľ.

	— Zahrdúsim ťa, ak mi budeš uhýbať, háveď katovská! Okamžite poď sem! — vykríkol. Ale Tajana neodpovedá, iba dáva pozor na každý jeho pohyb.

	Mládenec chce preskočiť posteľ. No Tajana znovu unikla, dobre si poprezerala okná, ku ktorým viedli schody, vybehla po nich a strhla zo steny luk, čo tam visel v puzdre. Rýchle a duchaprítomne ako skúsený strelec namierila šíp na kráľoviča. To ho zastavilo.

	— Špina jedna, ty na mňa chceš vystreliť? Nevieš luk ani chytiť!

	— Dajte si pozor, kráľovič, prestrelím vám obe oči.

	— Čo? Ty mne?

	— Prestrelím vám klobúk, — povedala, a len čo sa k nej chcel rozbehnúť, odletel mu klobúk z hlavy.

	— Nehýbte sa! Strelím, kam chcem, — vystríha ho.

	Kráľovič pochopil, že je porazený, a vybehol na chodbu. Tajana ešte stále drží napätý luk. Na chodbe sa ozývajú výkriky, rýchle kroky a volanie. Pribehol Joachim s priateľmi.

	— Čo si to vykonalo, dievča? Poď dole! — rozkázal Joachim.

	Dnu vletí celý zadychčaný, rozzúrený kráľovič a kričí:

	— Tá špina chcela zabiť kráľoviča, budúceho kráľa. Hoďte ju do temnice, je to môj rozkaz.

	Joachim a kniežatá sa po sebe nerozhodne pozreli.

	— Počuli ste? — vykríkne kráľovič. — Do temnice s ňou! Okamžite!

	— Kráľovičovmu želaniu sa musí vyhovieť. Poď dole, šťastena!

	— Pre vás nie som šťastena. Prinášam šťastie iba tomu, komu chcem. A vám nedožičím ani omrvinku šťastia, nie.

	— Mlč, mlč! — zvolal vystrašený Joachim, akoby sa celý jeho plán zrútil do prachu. — Prečo to vravíš? Čo som ti spravil?

	— Sľúbili ste mi, že do tejto chodby sa nedostane nijaký chlap, a kráľoviča ste pustili, aby ma obťažoval. O tom sa dozvie rytier Sokol aj kráľ.

	— Do temnice, počuli ste?! — kričí kráľovič. — Nech zhnije kráľovičov vrah!

	Joachimovi sa zdá, akoby to boli hromy, ktoré ničia jeho pevnosť.

	Naraz do miestnosti doľahol hlas trúby. Všetci sa strhli. Joachim zbledol. Knieža z Pakraca sa rozbehol k dverám. Kráľovič stojí s otvorenými ústami.

	— Kráľ! To je jeho trubač.

	Onemeli, akoby stáli na popravisku.

	— Kráľ, kráľ! — zvolala Tajana, vrhla sa na kolená unesená nečakaným obratom, ktorý jej do duše vlieva neotrasiteľné presvedčenie, že má tajomnú moc.

	— Zatvorte ju, — zašepkal kráľovič, — prezradí ma kráľovi.

	— Kráľ ma vyslobodí z temnice, — odpovedala Tajana, — a na vás nech padne…

	Joachim sa na ňu vrhol a rukami jej zakryl ústa.

	— Upokoj sa, dievča! Neblázni, nezavriem ťa. A vy, kráľovič, ovládnite sa. Nešťastie doľahne na nás všetkých. Rýchle poďme, kráľ je pod hradbami.

	Vystrčil na chodbu kráľoviča, ktorý prosíkal:

	— Nepovedzte mu nič.

	— Nebojte sa, no musíte vyrozprávať kráľovi, ako sme vás zachránili, lebo si bude myslieť, že ste utiekli a uniesli z Griča šťastenu. A potom by vás už nik nezachránil. Choďte a počkajte na kráľa hore v dvorane.

	Kráľovič sa poponáhľal chodbou, kam sa utiahol Joachim s priateľmi.

	— Sme zradení! — zašepkal Nikola Gising. — Čo teraz?

	— Kto by nás mohol zradiť? Rufa nie, Henrich nie, Tomo nie, — vyratúval Joachim. — Tak sa mi zdá, že to dievča sem svojou mocou pričarovalo kráľa. Beda tomu, kto sa jej znepáči!

	— Nenariekajte. Povedzte, čo máme robiť. Utiecť? Kam a kade?

	— Tu už niet záchrany. Ale ty, knieža zo Zvonigradu, teba kráľ najradšej vidí, choď za kráľovičom a počkaj, čo povie kráľovi.

	Do zámku už vošiel kráľ v sprievode niekoľkých šľachticov a kniežaťa Okičského. Za nimi kráčal početný ozbrojený oddiel. Po schodoch štrngajú zbrane. Hore stojí kráľovič a knieža zo Zvonigradu. Ladislav pokľakol na znamenie pozdravu.

	— Ty si tu? Čo je to? Kde máš matku? A vy, knieža, čo tu robíte s kráľovičom?

	— On sám vysvetlí najvznešenejšiemu kráľovi, ako sme sa sem dostali.

	Kráľovič vyrozprával, ako sa vybral s Rufom a s dvoranmi na Grič, aby odovzdali pokyny kráľovnej ohľadom večere, a ako ich napadol lúpežný rytier a zajal ich. V tme potom stretli jazdcov, na ktorých zavolal o pomoc, a tí ich vyslobodili.

	Kráľ sa niekoľko ráz udrel po kolenách, tak ho prekvapilo jeho rozprávanie.

	— Teda tak to bolo! Ech, obesím toho zbojníka, čo ťa zajal. Obesím pred celým svetom. A čo tu ešte robíš? Prečo ste sa nevrátili na Grič?

	— Lebo lúpežný rytier nás čakal kdesi v hore aj s veľkou družinou, — odpovedal Ladislav. — Ale vás sa asi zľakol a zutekal.

	— A kde sú tvoji záchrancovia? Knieža zo Zvonigradu, priveďte ich.

	Keď knieža opustil dvoranu, kráľ si zastal doprostred, pohľadom prešiel po svojom sprievode, prísne sa pozrel na mladého dvorana Ferenciho, ale nepovedal nič. Knieža Okičský stál pokojne, zadumane. Aj on mlčal.

	Knieža zo Zvonigradu sa vrátil s Joachimom a s jeho priateľmi. Kráľ sa na nich milo podíval.

	— Vznešení páni, stal sa zázrak. Vybral som sa do Varaždína, keď ma tam za Drávou vyhľadal najbohatší uhorský knieža Batari s prosbou, že odo mňa kúpi nejaký hrad. Rozhodol som sa predať Kamengrad a hneď sme sa sem vydali. Nuž a hľa, čo som tu našiel. Ale kde sa tu beriete vy?

	— Vznešený kráľ, — odvetil knieža zo Zvonigradu, — vy viete, že bánovi Joachimovi sa po druhý raz stratila dcéra. Len čo sa zotavil z choroby, poprosil nás, aby sme s ním prekutali celý kraj, či by sme sa nedozvedeli niečo o jeho dieťati. Takto sme blúdili dedinami a dostali sa v noci na cestu, kde sme začuli volať o pomoc kráľovičov hlas. Nuž, tak to bolo.

	— Joachim, zachránil si mi s priateľmi následníka trónu pred potupným zajatím. Mali sme medzi sebou vážne rozpory, ale tento tvoj čin je taký veľký, že by nebolo čestné, keby som ho dôstojne neodmenil. Zabudnime na všetko. Podaj mi ruku.

	V prvej chvíli to všetkých ohúrilo. Joachim sa hlboko poklonil a hlas sa mu zachvel:

	— Najjasnejší kráľ, prepáčte mi, ak som sa previnil. Kruto som zaplatil za presvedčenie, že činy môjho kráľa sú jediné správne a dobré pre kráľovstvo. Ďakujem vám, že mi vraciate svoju priazeň.

	— A teraz nech pripravia hostinu, aby sme oslávili tento šťastný deň. Vyhladol som.

	Kráľ si sadol. Jeho nezvyčajne bledá tvár všetkých prekvapila.

	— A kde je moja šťastena? Keď vás zajali, zaiste tu bude aj ona. Dobre viem, prečo som v pravej chvíli prišiel sem na Kamengrad. To ona ma privolala svojou čarovnou mocou. Hej, teraz to už viem.

	Kým zašli po Tajanu, kráľ predstavil Joachima a jeho priateľov kniežaťovi Batarimu. V kúte utiahnutý Ivan Okičský s potláčanou nespokojnosťou sledoval, ako kráľ znovu berie na milosť Joachima.

	Len čo vstúpila do dvorany Tajana, rozbehla sa ku kráľovi a vrhla sa mu k nohám so zhrozeným výkrikom:

	— Najvznešenejší kráľ, želám vám šťastie, zdravie a dlhý život, len ma vysloboďte z temnice!

	— Z temnice? — zháčil sa kráľ. — Kto by ťa uvrhol do temnice? Povedz, menuj ho, aj keby to bol kráľovič!

	— Áno, obťažoval ma a ja som sa odvážila, prosím o prepáčenie, najjasnejší kráľ, odvážila som sa namieriť naňho luk. Preto ma dal zavrieť. Nedobre som urobila, ale musela som sa brániť. Keď ma už mali uväzniť, prišli ste vy.

	Kráľ sa zarazil a dlho sa nezmohol na slovo.

	— Páni, počuli ste a uvážte sami: či nie je toto dievča naozaj obdarené čímsi, čo aj nám kráľom chýba? Musel som prísť, aby som ju zachránil, lebo ju chráni šťastie!

	Potom sa pozrel na syna.

	— Synu, na tvoju hruď mierila strela počestnej dievčiny. Daj pozor, aby ti to nebolo osudné! Ak strela raz vyletí? Zapamätaj si, čo ti vravím: ak ešte raz hodíš pohľad na toto nevinné dieťa, vyženiem ťa do kláštora. A ty, dievča, choď a pros šťastie, aby neopustilo moje kroky a aby som bol zdravý.

	— Deň aj noc sa budem modliť za váš dlhý život a zdravie, lebo ste dobrý a šľachetný, — povedala Tajana hlasom plným úprimnej vďačnosti. Potom vstala, zašla doprostred dvorany, kde zbadala kniežaťa Okičského. Neodvážila sa prevravieť, no v očiach sa jej zračila prosba, aby ju stadiaľ odviedol. Porozumel jej a poprosil kráľa:

	— Najjasnejší kráľ, dovoľte, aby som ju zaviedol k jej panej.

	— Zajtra na svitaní pocestujeme všetci spolu na Grič. Nebojte sa, knieža, teraz je pod mojou ochranou a nik sa jej nesmie ani dotknúť.

	Pomaly všetci opustili dvoranu a s kráľom zostal iba jeho komorník Gejza a dvoran Ferenci.

	Kráľ sa zrútil do kresla a chytil sa za kríže.

	— Odkedy som dnes pred Kamengradom spadol z koňa, je mi čoraz horšie. Prečo som len spadol? Vôbec som o sebe nevedel?

	— Spadli ste od slabosti a od rozčúlenia, najjasnejší kráľ. Veď nie je maličkosť takto sa hnať v takom rozčúlení.

	— Máš pravdu. To nie je maličkosť. A ty, Ferenci, čo povieš? Počul si, čo vravel môj syn o tom únose?

	— Všetko súhlasí s tým, čo som počul pri soche svätého Antona. Viac neviem. Nikoho som nesledoval, lebo som hneď utekal oznámiť najjasnejšiemu kráľovi, čo na vás chystajú.

	— Tak ma to vyviedlo z miery, že som sa ťa ani nespýtal, ako si vedel, že sa budú dohovárať pri soche svätého Antona.

	— Mladá kňažná Orchida si myslela, že sa tam kráľovná stretne s rytierom Sokolom, a zo žiarlivosti, že jej kráľovná preberá rytiera Sokola, všetko vyzradila, aby som to oznámil vám. Je to jej pomsta.

	Kráľ sa tak rozrehotal, až sa musel chytiť za kríže.

	— Kumánske dcéry sa samy žerú! A keby tej druhej nebol zavŕtal červík v hlave, o pár dní by bol môj syn sprisahancom, mojím protikráľom! Ale neunikli mi. To je dobre, veľmi dobre. Choď, Ferenci. Cítim sa zle, ale bude mi lepšie. Šťastena mi zaželala zdravie a dlhý život. Choď, nech prichystajú hostinu.

	POMSTA

	Svitlo zamračené ráno. V komnatách kráľovského paláca je šero. Oknami vniká ťažký, dusný vzduch. Kráľovná si privstala. Poblednutá nedočkavo blúdi miestnosťami a nikde nenachádza pokoja. Dvoran Rufa ju ustarane sleduje. Kráľovná sa ho spýtala:

	— Prišiel už Henrich z Kamengradu?

	— Ešte nie.

	— Nechápem, prečo Joachim nedáva nič vedieť.

	— Ste priveľmi nedočkavá. Nemohlo sa stať nič, čoho by ste sa mali báť.

	— Hej, som netrpezlivá. A v tomto očakávaní zabúdam na seba. Pustovník v Krátkom dole je tajomný mudrc. Tvoj ujec uňho našiel akési hrnčeky s bylinami. Chystá elixír života a večnej mladosti. Ale čo z toho mám, keď neviem, či je tá tekutina už hotová, alebo nie, čo a ako s ňou treba zaobchodiť?

	— Pustovníka treba podrobiť mučeniu.

	— Čo ti to zišlo na um? Tu ho všetci zbožňujú. Ale keď Joachim vykoná svoje v Stolnom Belehrade, pôjde rovno do Budína. Ja sa hneď vyberiem za ním. Pustovníka by bolo treba chytiť a takisto odšikovať do Budína. Čo je to tam vonku, Rufa? Počujem klopot koní. Akoby prichádzal celý oddiel.

	Mladý Kumán vybehol z dvorany pod podlubie. Vzápätí sa vrátil celý udychčaný.

	— Kráľ, vojaci, Joachim, kráľovič — všetci sú tu.

	— Každé tvoje slovo je ako šíp.

	— Ovládnite sa, idú.

	Dvorania otvárajú dvere dokorán. Vošiel kráľ, za ním komorník Gejza a ďalší dvorania, Ivan Okičský, Joachim, knieža zo Zvonigradu a knieža z Pakraca.

	Keď Alžbeta zbadala kráľoviča, takmer zamdlela a zrútila sa do kresla.

	— Syn môj! — zvolala, aby vyvolala dojem, že na ňu stretnutie hlboko zapôsobilo. — Ako som sa len o teba bála! Čo sa stalo? Rufu som poslala do zámku prekliateho zbojníka, ale nenašiel ho tam.

	— Chuderka! Aká si bledá! — povedal kráľ nezvyčajne láskavo. — Aj si schudla od trápenia. No, chvalabohu, nášho syna a následníka trónu vyslobodili z rúk únoscu. Hádaj, kto? Joachim so svojimi priateľmi. Únosca ti syna viedol popri Kamengrade. Preto ho Rufa nenašiel na Lobore. A to bolo šťastie. Ako sa to všetko stalo, nech ti vyrozpráva sám Joachim.

	Vtom vošiel dvoran, ktorý oznámil kráľovi:

	— Vznešený kráľ, už dva dni sú tu cudzinci, čo sa vám chcú sťažovať, že ich vo vašej krajine ozbíjali.

	— A čo im vzali?

	— Sú to nemeckí kupci a vravia, že niesli do daru svojmu panovníkovi Rudolfovi Habsburskému zlaté florentínske brnenie, zlatú prilbu, štít a iné veci zo zlata, keď ich v noci napadol lúpežný rytier a o všetko obral.

	— Nemeckí kupci cestujú cez moju krajinu? Mali si vybrať inú cestu. A kto je ten lúpežný rytier?

	— Vravia, že to bol Čierny Tomo.

	— Tak teda ten, čo uniesol kráľoviča! Dopustil sa ďalšieho zločinu. Dám toho zbojníka obesiť. Treba ho zlapať, — povedal kráľ a pozrel na Joachima. — Postaraj sa, aby ho chytili a postavili pod šibenicu. Ak uňho nájdu ukradnuté veci, nech ich vrátia majiteľovi. Choď, Joachim, a oznám to kupcom. Chce sa mi spať. Do videnia, kráľovná. A vy, knieža Okičský, ráčte neskôr ku mne.

	Kráľ opustil dvoranu. Po ňom vyšli do predsiene aj kniežatá a dvorania. Kráľovná poslala za nimi i syna a zostala sama s Joachimom. Ostražito sa poobzerala po dvorane a ticho sa spýtala:

	— Čo sa stalo, Joachim?

	Podišiel k nej a niekoľkými slovami jej vysvetlil, čo sa odohralo na Kamengrade.

	— Všetko zapríčinil kráľovič. Obťažoval šťastenu. Počarila mu.

	— No čo ďalej? Nevšimol si si, aký je kráľ bledý? Pred Kamengradom spadol z koňa, bolia ho kríže.

	— Ach, to nič nie je. Zasa vyzdravie.

	— Ale daj vedieť Konrádovi do Lašskej Vsi. Čaká tam, že zvrhneme kráľa a pošleme mu svoje oddiely, aby našli Radoslava, tvoju dcéru a kňažnú.

	— Toho blázna ľahko oklamem. Len ty buď ku kráľovi láskavá a ustarostená, ak sa ti bude sťažovať na bolesť. Všetko ostatné nechaj na mňa. Ale musíme byť veľmi opatrní, lebo znovu požívam jeho dôveru.

	— A nie sú tí kupci tvojimi poslami?

	— Uhádla si. Iba naoko nesú dary z Florencie, aby mohli odovzdať Rudolfovi moje správy. Idem im tlmočiť kráľov odkaz.

	Kráľov komorník uviedol zatiaľ ku kráľovi kniežaťa Okičského. Ten si hosťa veľmi pozorne prezrel a potom mu pološepky povedal:

	— Akýsi ste odvčera zamračený. Tuším nie ste spokojný, že som Joachima znovu povýšil. Nemáte ho rád?

	— Naozaj nie, ale mám rád svojho kráľa.

	— Múdro vravíte. No nechajme to teraz a dôverujte mi. Ide o vojvodu. Tu je list, ktorý som dostal zo Samoboru. Vojvoda ma prosí, aby som vzal so sebou do Budína aj kňažnú. Súhlasím. Nemôžem ju predsa nechať Konrádovi.

	— Najjasnejší kráľ, ja ju budem chrániť, neodlučujte ma od nej.

	— Naopak, vy ju odprevadíte. Chcem, aby ste boli v blízkosti svojej sestry, budúcej vojvodkyne. Teraz pôjdete na Okičgrad a prichystáte sa na cestu. V nedeľu popoludní ma vyčkáte niekde na ceste do Uhorska.

	— Ďakujem vám, najjasnejší kráľ, za pozvanie. Odprevadím sestru a počkám na vás, ako si želáte.

	— Ešte niečo, knieža. Vy poznáte toho čerta rytiera Sokola, čo si tvár skrýva pod kuklu a pred nikým ju nezloží?

	— Nikdy som s ním nehovoril. Od Tajany však viem, že chodí k mníchovi do Plebánovej veže.

	— To stačí, ďakujem. A ešte čosi. Chcel by som mu doručiť odkaz. Zasa ktosi vyrušuje. Gejza, pozri sa, kto to je.

	Komorník otvoril dvere. Za nimi stál kráľov dôverník Ferenci.

	— Knieža, odložte ešte na chvíľočku svoj odchod na Okičgrad. Mám ešte jednu prosbu, ale najprv by som chcel vypočuť svojho dvorana.

	Knieža sa pobral k dverám. Ferenci pristúpil ku kráľovi a ticho mu vykladal o čomsi veľmi vážnom.

	 

	Joachim opustil kráľovský palác vo výbornej nálade. Vonku vzal sluhu a koňa, nasadol a pobral sa k svojmu domu.

	Keď zabočil do piatej gričskej inzuly, zbadal hŕbu ľudí, ktorí obklopili akéhosi jazdca a zvedavo ho sprevádzajú. Joachim zastavil koňa. Prezerá si chlapa v nezvyčajne pestrom, zlatom bohato tepanom brnení a s pozlátenou prilbou, v ktorej má na vrchu zastoknuté pestré perie. Tvár mu zahaľuje zlatá sieťovina. Aj jeho štít je bohato zdobený drahokamami. Rukoväť meča sa ligoce. Jazdec podišiel k Joachimovi.

	— Vznešený spoločník ma zrejme nespoznáva v tomto prepychovom oblečení.

	Joachim odohnal z cesty ľudí a polohlasne sa ozval k rytierovi:

	— Tomo, prekliaty syn, čo si to urobil? Obral si nemeckých kupcov o Rudolfovu výbavu.

	— Nepristane mi lepšie ako jemu?

	— Ihneď všetko vrátiš kupcom.

	— Vari som len nebral, aby som vracal.

	— Počuj, Tomo, kráľ ťa odsúdil na šibenicu. Keď ťa chytia, je po tebe.

	— Budem visieť vo vašej spoločnosti a to je, namojveru, veľká česť.

	— Mýliš sa. Teraz som uňho v milosti väčšmi ako kedykoľvek predtým.

	— Už ste sa dostali k moci? Vydajte mi teda vojvodu.

	— Tak ďaleko som ešte nedospel. Povedal som ti o týždeň, no zdá sa, že to potrvá dlhšie.

	— Chcem vedieť, či už je dohovorená svadba s kňažnou a nakedy?

	— Neviem o tom nič. Ale okamžite vráť brnenie a všetko, čo si vzal. Je to kráľov rozkaz.

	— Tak dobre, pôjdem ku kráľovi a všetko mu vrátim. Prijme ma, čo myslíte? Na rytierskych hrách ma ponúkol vínom zo svojho pohára.

	— Tomo, neblázni. Vráť to kvôli mne a vojvoda ti neujde, len nech sa dostanem k moci. A strať sa z Griča, len čo budeš môcť.

	— Ale sa o mňa staráte otcovsky. Do skorého videnia, otčim! — so smiechom odpovedal Tomo a popchol koňa dole ulicou.

	 

	Dvorania a kráľovskí hodnostári sa zhromaždili okolo kráľa. Panovník napriek poblednutej tvári má veľmi dobrú náladu. Žartuje s Joachimom a s komorníkom Gejzom, rozhliada sa po dvorane a potom sa ozve:

	— Už sú tu všetci, čo patria k môjmu dvoru?

	— Len vojvodu niet, — povie Joachim.

	— Ten šiel s kniežaťom Okičským na Okičgrad. Ťahá ho tam srdce, Joachim. Zasnúbim ho s kňažnou.

	— Všetko je dobré, čo robí môj vznešený kráľ.

	— Konečne sa zhodujeme. Odteraz tak vždy musí byť. No oznámte, prosím, kráľovnej, aby ráčila sem so svojou sestrou.

	Len čo Joachim vyšiel z dvorany, kráľ mávol na Ferenciho, a keď pristúpil k nemu, pošepkal mu:

	— Daj pozor, dám ti znamenie rukou.

	Mladý dvoran sa utiahol k dverám. Kráľ vyšiel na pódium a sadol si do vysokého kresla s baldachýnom.

	Dvorania sa rozostavili naokolo.

	Joachim priviedol kráľovnú a jej sestru. Alžbeta si skúmavo prezerá dvoranov aj kráľa, ktorý jej láskavo ukázal na kreslo vedľa seba. Orchida si sadla poniže kráľovnej. Na všetkých tvárach sa zračí nezvyčajná zvedavosť. Prítomní akoby tušili dôležitú udalosť. Kráľova tvár zvážnela, keď sa pomaly ozval pokojným hlasom:

	— Zvolal som vás všetkých, čo ste vznešení a urodzení na mojom dvore, aby ste boli svedkami toho, čo sa tu stane. Ukážem vám muža, ktorému nikto nebude závidieť jeho osud. Moji vznešení dvorania, pred vami všetkými obviňujem istého muža, že sa zahľadel do jednej členky kráľovskej rodiny.

	Keď to kráľ vyslovil, pozrel sa po dvoranoch a pohľadom zastal na Joachimovi. Potom sa jeho oči upreli na kráľovnú sediacu vedľa neho. Joachim cítil na sebe jeho pohľad ako ostrie šípu.

	— Áno, — pokračoval kráľ, — dopustil sa toho a ja, kráľ, požadujem od neho zadosťučinenie. Inak ho stihne ťažký trest.

	Kráľ znovu zakrúžil malými ligotavými očkami po dvorane. Vážnosť a prísnosť jeho pohľadu vzbudila v dvoranoch nepokoj.

	— Kráľovná, — kráľ sá znovu pozrel na svoju ženu, — však je dlžen vysvetlenie, alebo ho musí stihnúť trest?

	— Áno, kráľ, — prisvedčila sotva počuteľne.

	— Chcela si sa azda spýtať, kto je to a do čích očí sa zahľadel? Ale ty dobre vieš, koho mám na mysli. — Potom kráľ pokojne a hlasne zvolal: — Joachim!

	Dvorania sa strhli. Vyzvaný predstúpil. Všetkým sa zdá, akoby sa naňho už-už mala zvaliť povala.

	— Povedz mi, Joachim, aj ty si tej mienky ako kráľovná?

	— Najjasnejší kráľ, súhlasím so všetkým, čo si myslíte vy aj kráľovná.

	— Tak aj v tom sa zhodujeme. V takom prípade sa musí celá záležitosť vyjasniť. Ten, koho som obvinil, je tu.

	V dvorane sa rozhostilo ticho. Všetci napäto čakajú.

	— Obvinený nech predstúpi, — zvolal kráľ, zdvihol ruku a hneď ju spustil. Potom zamračene pokračoval: — Áno, vznešené panstvo, je medzi nami a musí sa kráľovi zodpovedať za svoje činy. Vyzývam ho, aby predstúpil!

	Nik sa neodváži ani klipnúť viečkami. Všetky zrenice sa upierajú na Joachima. Ten stojí ako stĺp. Kráľovná sťaby zamrela. Všetci čakajú, že kráľovnin milenec predstúpi a pokľakne pred kráľom. Ale on iba nehybne stojí. Nepohne sa mu ani ryšavá brada a husté fúzy. Malé, prenikavé očká sa zdajú byť celkom ľahostajné.

	Dlhé mlčanie stupňuje zvedavosť a strach.

	— Nech predstúpi vinník!

	V hĺbke dvorany vrzgli dvere a zaštrngali ostrohy. Vstúpil rytier. Na prilbe s nezvyčajným priezorom sa ligoce strieborný sokol. Tvár kráľovnej zaliala smrteľná bledosť. V Joachimových očiach sa zračí prekvapenie. Orchida ledva skrýva zlomyseľný úsmev a hľadí do očí Ferencimu, ktorý zavrel dvere. Rufa zaťal zuby a zahľadel sa na kráľa očami plnými nenávisti.

	— Rytier, pristúpte bližšie! — vyzval ho kráľ vážnym, prísnym hlasom.

	Zlaté ostrohy zaštrngotali a stíchli, keď rytier zastal pred kráľom so vzpriamenou hlavou. Na sivom brnení sa červenie pripevnený erb. Plášť mu splýva až po zem. Kráľ sa pozorne díva do otvorov v priezore, dlho mlčí, až sa zdá, že sa vyžíva v strachu, ktorý cíti okolo seba. Napokon sa ozval:

	— Rytier, máte odvahu, ak ste vyhoveli môjmu pozvaniu a prišli na dvor.

	Rytier nezvyčajne hlbokým, chrapľavým hlasom odpovedal:

	— Najjasnejšiemu kráľovi by som vyhovel, aj keby som sa niečím previnil.

	— Rytier, — pokračoval kráľ, — vy ste sa potajomky stretli s istou príslušníčkou mojej rodiny, ktorú ste na rytierskych hrách nazvali Astrou.

	V kráľovninom tele sa chveje každá žilka. Orchida ju pozoruje s výrazom pomstychtivosti a vyžíva sa v sestriných mukách.

	— Mlčíte? Teda je pravda, že ste sa stretli?

	— Zišli sme sa len náhodou a pri všetkej poctivosti, — odvetil rytier pokojným, hlbokým hlasom.

	— Vy ľúbite tú svoju Astru? Povedzte: áno, či nie?

	— Ona na tom nemá vinu, — odpovedal rytier.

	— Nuž obvinený sa priznal. — Kráľ sa rozhliadol po dvorane a zastal pri Joachimovi, ktorého tvár bola červená ako jeho brada.

	— Rytier, zaslúžite si doživotné väzenie, — oznámil kráľ.

	— Zasluhujem si smrť.

	— Zakazujem vám, aby ste sa ozvali čo len slovom, kým sa vás nespýtam. Vinná je aj ona, a preto obviňujem aj ju.

	Kráľ sa obrátil na svoju ženu, chvíľu mlčal, kým ona pripomínala skôr mŕtvolu.

	— Hej, aj ona je vinná. Kráľovná, však je to tak? Možno je to iba jej vina, — vraví kráľ a díva sa na Alžbetu, ktorá upiera oči kamsi do neznáma.

	— Preto odsudzujem aj ju — na doživotné väzenie!

	V dvorane zavládlo zhrozenie. Alžbeta takmer nedýcha. Všetci onemeli. Kráľ zdvihol hlavu.

	— Orchida, poď bližšie!

	Dievčina naľakane vstala.

	Kráľ ju pozoruje, ako bledne, klopí oči. Potom ukáže na ňu prstom.

	— Ty si zavinila nešťastie tohto rytiera! Včera po večeri som sa ťa spýtal: Orchida, ktorého chorvátskeho mládenca by si chcela za muža? A ty si povedala: Rytiera Sokola. Tak tu ho máš. Ty si všetkému na vine.

	Kráľovná zdvihne hlavu, jej oči sa dívajú akosi neprítomne. Kráľ pokračuje:

	— Rytier, ja a kráľovná sme sa dozvedeli o vašej tajnej láske a o stretnutí v Plebánovej veži s týmto dievčaťom z kráľovskej rodiny. Ja aj kráľovná sme sa rozhodli odsúdiť vás na doživotné manželské väzenie a s vami aj vašu spoluvinníčku kňažnú Orchidu. Naše želanie je, aby ste rozsudok prijali.

	Kráľovná roztrasenou rukou chytila kráľa, ale ten akoby nič nepostrehol. Odvrátil sa od nej a čakal na odpoveď rytiera. Sokol chvíľu mlčal, potom pokľakol a odvetil:

	— Želaniu vznešeného kráľa, ako aj želaniu vznešenej kráľovnej sa podvoľujem.

	Orchidine líca horia ako žeravá pahreba, kráľovnine sú ako chladný mramor. Urovnala si v hlave myšlienky a stretla sa s Joachimovým zúrivým pohľadom, potom zasa s kráľovým, trochu ironickým. Medzi dvoma žihadlami poznamenala:

	— Ale mali by sme vedieť, kto je vlastne ten rytier.

	— Keď som ho sem pozval, zaručil som sa mu svojím kráľovským slovom, že sa nebude musieť odhaliť, ak to sám nebude chcieť. Viem, že je z urodzeného rodu a je hoden mladej kňažnej. Ináč by som ho nebol s ňou zasnuboval. Iba ak by sa Orchida vyjadrila, že ho nechce.

	— Chcem, — ozvala sa rozhodne.

	— Kráľovná, ako vidíte, ona ho chce. V tom sa my, ja aj vy, zhodneme. Od tejto chvíle nemôže ani jeden z nich cúvnuť. Rytier sa Orchide odkryje, ak ho o to požiada a ak on s tým súhlasí. Oni dvaja sa ľahko dorozumejú. To nie je naša starosť. Rytier, čoskoro odchádzam z Griča do Budína. Preto vás pred všetkými pozývam, aby ste prišil za nami na Budínsky hrad, kde slávnostne odbavíme svadbu. A to, čo sa tu odohralo, pokladám za zasnúbenie a svoje rozhodnutie nezmením.

	Rytier pokľakol pred Orchidou a pokojným, hlbokým hlasom povedal:

	— Kňažná, rytier Sokol prosí, aby ste ho láskavo vyčkali v Budíne.

	Orchida, celá bez seba z nečakaného obratu, zašepkala:

	— Čakám vás v Budíne, rytier.

	Vstal a obrátil sa ku kráľovi a kráľovnej. Hlboko sa im uklonil, načo mu kráľ povedal:

	— O osem týždňov, rytier, čaká vás v Budíne slávna svadba. Kým prídete, všetko pripravím.

	— Najjasnejší kráľ, prídem.

	— V nedeľu sa vraciam do Uhorska. Dávam vám na vedomie, že chcem so sebou vziať aj vašu chránenku šťastenu.

	— Ďakujem vám, najjasnejší kráľ, za starostlivosť, ktorú venujete úbohému dievčaťu. Len prosím o dovolenie, aby som mohol pred odchodom z paláca dať svojej chránenke zopár rád.

	— Môžete.

	Ešte raz sa hlboko uklonil, pobral sa k dverám a opustil dvoranu. Kráľ vzal Orchidu za ruku a priviedol ju k svojej žene:

	— Nuž, kráľovná, tu máš sestru snúbenicu. Postaraj sa, aby si ju čo najlepšie pripravila na vydaj. Pokiaľ ide o mňa, neukrátim ju o slušné veno. A vy, vznešení dvorania, počuli ste všetko a teraz vás prepúšťam.

	Oprel sa o ruku dôverníka Gejzu a utiahol sa do svojej komnaty. Tu sa hodil na lôžko a hlasno sa rozosmial.

	— Gejza, to bol najradostnejší deň v mojom živote!

	— Vy naozaj viete, vznešený kráľ, kto je ten rytier?

	— Neviem. Poslal som mu odkaz so želaním, aby prišiel na dvor. Ani som mu nepovedal, načo, iba som mu dal slovo, že sa nedotknem tajomstva jeho rodu a mena. No a prišiel. Zosobášim s ním Orchidu, aj keby to bol zbojník. Nech sa oňho hryzú kumánske sestry celý život! Gejza, každý okamih kráľovniných dní a nocí bude naplnený jedom. To je moja pomsta jej a Joachimovi, že mi zo syna chceli spraviť protikráľa!

	 

	V komnate, kde počas svojho pobytu na dvore bývala kňažná Doria, sedí Tajana. Sluha uviedol rytiera Sokola. Prekvapené dievča vstalo. Sluha sa vzdialil a rytier podišiel bližšie.

	— Kráľ mi dovolil, aby som sa s tebou, Tajana, pozhováral. V nedeľu odchádza na hrad do Budína. Chce, aby si šla s ním.

	— Pôjdem s kráľom, ak to aj vy chcete.

	— Chcem a prosím ťa, pred všetkými sa správaj ako nevzdelaná. Neprezraď sa, že ťa Drahoša naučil po latinsky. Zíde sa ti to. Kráľ, kráľovná, Joachim a ďalší sa často rozprávajú tou rečou. Dávaj pozor, a čo počuješ, zapamätaj si. Neskôr mi to povieš.

	— Aj vy pôjdete s nami? — zvolala natešene.

	— Prídem za vami.

	— Všetko budem vedieť, všetko budem počuť, všetko budem vidieť a všetko vám poviem.

	— Ale nik ťa ani vo sne nesmie podozrievať, že mi všetko hlásiš.

	— A kráľovná?

	— Ak ťa ku mne pošle, prinesieš mi jej odkaz, ale nič viac. Keby sa ťa teraz spytovala, o čom som sa s tebou zhováral, povedz jej: sťažoval sa, že ho kráľ proti jeho vôli zasnúbil s Orchidou.

	— Zasnúbil? Vás? S Orchidou? — zhrozila sa Tajana a vyjavene sa naňho dívala.

	— Áno. Neviem, prečo to urobil. Musel som sa podvoliť.

	— Ale vy si Orchidu nevezmete?!

	— Kráľovi dal slovo rytier a dodrží ho. Keby som sa nebol podvolil, bol by kráľ obvinil svoju ženu, že som sa s ňou stretol v Plebánovej veži, hoci sme sa zhovárali pri všetkej poctivosti. Keby som nebol súhlasil, kráľ by ma dal do okov. Som nešťastný, ale muselo to tak byť.

	Dievča si skrylo tvár a rozvzlykalo sa. Rytier jej vzal ruky do svojich a spýtal sa:

	— Prečo plačeš, Tajana?

	— Lebo ste nešťastný, — zašepkala, ale nezdržala sa a prepukla v plač.

	Rytier tam stál so zvesenou hlavou. Potom ju chytil za ruky a naklonil sa k nej.

	— Tajana, vráť sa k Drahošovi.

	Sklamaná sa vzpriamila.

	— Čo som urobila, že ma od seba odháňate?

	— Nemám právo obetovať ťa. U Drahošu budeš šťastná. Nie, ty nesmieš trpieť.

	— Trpela by som, keby ste mi nedovolili ísť s vami. Ale ak nechcete, aby som šla s vami, nevrátim sa ani k Drahošovi! Svet je široký… rieky hlboké…

	Rytier dlho mlčal. Jeho pohyby prezrádzali nerozhodnosť.

	— Prosím ťa, vráť sa k Drahošovi a choď jeho cestou.

	— Pôjdem svojou cestou a sama.

	Rozhodne pristúpila ku skrini a začala si vyberať šaty, aby ich zabalila. Rytier sa na ňu mlčky díval. Zrazu k nej pristúpil.

	— Čo by si robila vo svete, v ktorom nemáš nikoho blízkeho?

	— Ani tu nemám nikoho blízkeho.

	Rytier jej položil obe ruky na čierne vlasy. Až sa strhla od toho dotyku.

	— Tajana, bránil som ťa a budem ťa brániť. Dobre si to zapamätaj a pochop, čo ti teraz poviem. Som ti otcom aj matkou a budem nimi, kým budem žiť. Budem sa o teba starať, to ti prisahám na svoju česť.

	Jeho tichý hlas sa vkráda do Tajaninej duše. Chytila mu ruku a chcela ju pobozkať. Rytier to odmietol a bozkal ju na vlasy.

	— Chcela si mi pobozkať ruku. Mohla by si mi byť dcérou. Počuj, dievča, vždy mysli iba na to, že rytier, čo musí skrývať svoju tvár, je tvojím pravým otcom. Mysli na to a maj ho rada ako otca…

	— Ja ho mám rada… ako otca…

	— Aj poslúchať ma budeš ako otca?

	— Ešte väčšmi ako otca. Počúvam iba vás.

	— Podaj mi ruku, dieťa moje. Odteraz sme otec a dcéra. Ty ma budeš poslúchať a ja ťa budem chrániť, starať sa o teba, nech už sa stane čokoľvek. Do videnia v Budíne, dcéra moja!

	 

	Ako ovad, čo sa chystá bodnúť, vrútila sa kráľovná do komnát svojej sestry. Orchida sa usmieva a vyzývavo si podopiera boky. Kráľovná je bledá, z očí jej srší zlosť.

	— Zradkyňa kumánskeho rodu!

	— Ani ty si sa nevydala za Kumána, — odvetila Orchida.

	— Ja som sa vydala za kráľa, aby som pomohla kumánskemu rodu. Lež ty si zničila všetky Joachimove plány. A len v jeho rukách je šťastie nášho plemena.

	— Nemôžem za to, že knieža Okičský sa za mnou ani neobzrie. Vzala som si takého, čo ma chce.

	— Nechce ťa, to iba kráľ mu ťa vnútil a ty si sa mu obesila na krk.

	— Len si namýšľaj, že ľúbi teba! Hľa, pozri sa: som mladá, pekná. Ty si už preňho pristará.

	— Ešte som mladá a večne zostanem mladá, kým ty zostarneš a stane sa z teba škrata.

	— Ale dovtedy predsa budem mať toho rytiera za muža.

	— Nebudeš. Ja ti to nedovolím!

	— A ja poviem kráľovi: Alžbeta mi nechce dať rytiera Sokola, lebo ho chce pre seba. Nie je už spokojná s Joachimom.

	Nazlostená kráľovná pribehla k nej a udrela ju po tvári. Orchida sa rozvrešťala:

	— Pôjdem za Joachimom a poviem mu, že si sa pobláznila do rytiera. Už aj idem za bánom Joachimom.

	Nečakaná vyhrážka skrotila kráľovninu zúrivosť. Takmer si kľakla pred sestrou.

	— Orchida, chcem len tvoje dobro. Ale ak tak túžiš po rytierovi, nebudem ti brániť, aby si si ho vzala. Rada by som však vedela, kto to je. Kráľ ťa nenávidí, možno ťa chce tým manželstvom ponížiť.

	— Kráľ vie, že rytier je z urodzeného rodu. Aj erb má krásny.

	— Dobre, nech je, ako chceš. Bohato ťa vybavím. Ale teraz idem vydať príkazy na cestu.

	TATÁRI

	Kráľovná sa rozpráva vo svojej spálni s Rufom.

	— Rytier včera poprosil kráľa, aby mu dovolil rozlúčiť sa s Tajanou. Určite jej niečo povedal o svojom zasnúbení. Pokús sa ju priviesť ku mne, ale tak, aby to kráľ, ani Orchida nezbadali.

	Prešibaný dvoran nebadane uviedol Tajanu do kráľovninej komnaty.

	— Ty si plakala? — začudovala sa kráľovná, keď zbadala Tajanu.

	— Môj ochranca rytier Sokol je veľmi nešťastný.

	— To ti povedal on?

	— Hej. A povedal mi aj to, že ho zasnúbili proti jeho vôli.

	— On neľúbi Orchidu. To nie je jeho Astra, — zašepkala kráľovná. — Ja som to vedela. Chcem mu pomôcť, aby sa vyhol tej ženbe.

	— Vy mu chcete pomôcť? — potešila sa Tajana. — Ako?

	— Neviem ešte, ale pomôžem mu. Musíš mu dať vedieť, aby sa netrápil.

	— Nech najjasnejšia kráľovná rozkáže.

	— Daj pozor, čo ti poviem, a dobre si to zapamätaj. Pôjdeš do Plebánovej veže, a ak ho tam nájdeš…

	— Aj mníchovi môžem povedať, tak mi vravel rytier.

	— Rytier teda očakával môj odkaz?

	 

	— Hej. Povedal: Ak mi kráľovná bude chcieť niečo odkázať, tak by to mala urobiť dnes v podvečer. Vraj tam bude on, alebo mních.

	— Choď teda a povedz mu, aby ihneď šiel do Budína a šikovne sa tam skryl. Nech ma tam počká a pošle mi odkaz na Budínsky hrad. Ale nikomu o tom ani slova. Nikto nesmie vedieť, že tam bude. Niečo už vymyslím a vyslobodím ho. Rozumieš, čo som ti vravela? Povedz mu, že by som ho zajtra pri odchode chcela vidieť, ako som ho videla, keď som prišla na Grič. No nik nesmie vedieť, o čom sme sa my dve zhovárali. Teraz sa poponáhľaj do svojej izby, aby ťa nikto nezbadal. Orchida, ani kráľ nesmú vedieť, že sa dohovárame. Zakrátko zapadne slnko, prichystaj sa!

	Keď Tajana vyšla z kráľovského paláca, pobrala sa treťou inzulou a zastala pred davom, ktorý šiel oproti a kričal:

	— Tatári! Tatári!

	Národ uteká hore Gričom a Kapitulou, všetkými bránami opevnenia. Z gričských hradieb sa ozývajú rohy a trúby. Zvolávajú zbrojnošov. V plášti zahalená Tajana sa nevládala prebiť davom, ktorý sa jej postavil do cesty. Musela sa vrátiť do paláca.

	Ženy aj chlapi sa dívajú, ako dole pod hradbami vychádza z lesa skupina ľudí a vreští, hádže sa po zemi, vstáva a zasa beží, posadnutá a hnaná akousi nepochopiteľnou hrôzou.

	— Tatári majú kone. Tamtí idú peši, to nie sú Tatári.

	— Peši, či na koni, sú to Tatári, — kričia iní.

	— A kde majú zbrane? Nevidieť nič.

	Kráľovské vojsko vychádza z paláca. Ľudia sa mrvia. Hlasné výkriky poplašených mestských prísažníkov zanikajú vo výbuchu hrôzy. Aj mešťania sa šplhajú na hradby, dívajú sa dole na poľanu a potom zoskakujú, vysvetľujú, rozhodujú. Mešťanosta vykríka rozkazy, ktoré prehlušujú rev ľudí, čo v strachu a hrôze zostali celí bez seba. Nepočujú a nevidia nič iné okrem jednej jedinej predstavy divých tatárskych hord, čo za kráľa Bélu spálili pred tridsiatimi rokmi ich domy, chlievy a všetok majetok.

	Celý Grič sa chystá na boj.

	Popri hradbách kráča rytier Sokol. Vedľa neho ide čierny mních zahalený v ťažkej čiernej kukle.

	Kapitula je prázdna, domy sú pozatvárané, okienka pozaťahované drevenými okenicami. Rytier zastal na vyvýšenom brehu potoka Cirkvenik a zahľadel sa do oblaku prachu valiaceho sa popri gričských hradbách dolu kopcom ku Kapitule. Dlhý, temný sprievod sa približuje. V nastávajúcom večernom súmraku blikajú v rukách prichádzajúcich ľudí sviečky a fakle. Pustou tíšinou sa rozlieha pieseň pripomínajúca plač. Tlmené, monotónne mrmlanie sa mieša s piesňou.

	— Čo je to za horda? — spýtal sa rytier mnícha. — Spieva, či narieka?

	— Rozoznávam nemecké slová. Asi to budú Nemci, čo prišli cez Štajersko.

	— Nie je to zbojnícka banda, vydávajúca sa za pútnikov?

	— Nech už je to ktokoľvek, počkáme na nich.

	Z Griča doliehajú výkriky:

	— Tatári! Tatári!

	— Hľa, Gričania si myslia, že sú to Tatári, — poznamenal mních.

	— Namojveru, vyzerajú podozrivo.

	Sprievod vystupuje čoraz bližšie ku Kapitule a ku gričským hradbám. Vpredu nesú fakle. Vidieť strapaté hlavy, rozpálené, špinavé tváre a za nimi čierne ľudské siluety.

	Strašidelný prúd sa približuje k hradbám. Idú po štyroch, po šiestich aj viacerí vedľa seba. Medzi chlapmi vidieť aj dievčatá a ženy. Sukne im visia ako handry, vlasy majú rozstrapatené. Chlapi sú do pása holí.

	Obraz je čoraz jasnejší. V ľavej ruke každý nesie sviečku alebo fakľu, v pravici korbáč s ostnatými guľôčkami.

	Pomaly sa sprievod zastavil pod hradbami. Vedie ho akýsi človek v sivých šatách. V rukách drží zástavu a máva ňou. Zastal pod opevnením a díva sa po Gričanoch, ktorí prekvapene vyvaľujú oči z múrov svojho opevnenia.

	— Ľudia, ak ste spravodliví, — zakričal chlap, — zíďte z tých múrov, zanechajte dom, ženy a mužov, zanechajte deti a poďte skropiť zem svojou hriešnou krvou! Očistite si duše a poďte s nami! Ľudia, tu, v tejto ruke, nesiem list, ktorý mi zverila svätica. Nesmiem ho otvoriť, kým neočistím duše, ktoré mi prikázala doviesť do raja.

	Zdvihol zaťatú päsť smerom k hradbám a vykríkal ďalej:

	— Otvorte kajúcne dvere, zrúcajte svoje domy, zničte všetko pozemské, aby ste boli hodni raja nebeského!

	Z gričských hradieb sa ktosi hlasno spýtal:

	— Čo ste, Tatári, alebo zbojníci?

	Vodca sa obrátil k svojim nasledovateľom.

	— Sú to zatvrdnuté srdcia. Nechápu nás. Bratia, slnko zapadlo. Kajajme sa, vyvolenci boží! Nech vidia našu cestu do raja. — A šľahol sa po holom chrbte korbáčom, až ho zaliala krv.

	V tej chvíli celý sprievod ožil, nastala trma-vrma, akoby im pohodili korisť a oni sa na ňu vrhli. Tváre im planú, oči sa im lesknú, zmocňuje sa ich akási nenásytná túžba pri pohľade na vodcu, ktorý si šľahá telo, až sa mu krv leje dolu chrbtom. Počuť výkriky, vresk, podivne chrapľavé hlasy. Pokrikujú jeden na druhého. Odhodili fakle na zem a sviečky rozmrvili v rukách. V červenkastom svetle švihli olovené korbáče po holých chrbtoch. Kľačia na zemi a navzájom sa bičujú. Podaktorí sa len dívajú, vyvaľujú oči a potom akoby do nich vošiel akýsi bes, schmatnú korbáče a sami sa mlátia. Po doráňaných telách tečie krv. Olovené guľôčky sa ostňami vrývajú a zadierajú do tela, nemilosrdne ho vytrhávajú. Výkriky hrôzy, nariekavá pieseň, hlboké chlapské stony, plač, nárek, búchanie sa do pŕs, nevládne zvíjanie sa po zemi, to všetko sa zlieva do jednej jedinej orgie trýznenia.

	— Bi! Bi moje hriechy! — vreštia ženy.

	— Roztrhaj telo, v ktorom prebýva diabol! — stenú chlapi.

	— Dotrhaj satanášov dom do kosti, do špiku!

	Svetlo fakieľ bliká po doráňaných telách, po vytrhanom mäse, po vypúlených očiach a vycerených zuboch.

	Potom sa hádžu na zem, váľajú sa v krvi a tlčú sa v zúrivom šialenstve.

	— To je celá Konrádova horda, — ozval sa rytier k mníchovi.

	— Videl som ich vo Florencii. Volajú ich flagelanti.

	— Flagelanti?

	— Chudáci putujú po svete a hľadajú spásu duše a pokoj v trýznení svojho tela. Podchvíľou vznikajú v Nemecku alebo na juhu Talianska takéto skupiny ľudí. Vyprovokuje ich nejaký človek s pomúteným rozumom a vtlčie im do hlavy: „Musíte si očistiť duše, lebo sa blíži koniec sveta.“ A nešťastní ľudia opúšťajú svoje domovy a majetky, svoj kraj a putujú od mesta k mestu. Mnohí úbožiaci nevedia nájsť nijakú útechu vo svojej biede, tak si ju ešte znásobujú a ozbíjajú sa aj o tú trochu dobra, ktorú im život ponúka. A to sa vám chytá človeka ako epidémia. Vo Florencii pobláznili takmer celý kraj. Keď prišli pred mesto, florentínsky knieža im postavil pred mestskú bránu šibenicu, a tak utiekli. Ale okolie šlo za nimi. Šíri sa to najmä medzi bedármi, ktorým môžu pomútiť rozum hocakí blázni.

	— Čo na to povedia Gričania? Ak im otvoria brány, bude zle.

	— Zmĺkli tam hore na hradbách, naskočila im husia koža. Neverím, že by im otvorili a pustili ich dnu.

	Po tráve a po ceste sa ešte stále váľajú ľudia, krvácajú, stenú, dychčia, nariekajú, ale napokon sa pomaly upokoja. Polomŕtvi a akísi zarazení zízajú títo úbožiaci pred seba, akoby sa sami seba spytovali, čo to so sebou spravili. A prečo?

	Iba ich vodca je na nohách.

	— Otvárajte mestské brány, — kričí a natŕča zovretú päsť. — Zrúcajte svoje domy a poďte s nami!

	— My si už nájdeme svoju cestu, — zvolal ktosi zhora.

	— To je gričský sedlár, — zašepkal rytier.

	— Čo tu chcete? Practe sa spod nášho mesta!

	— Gričania nie sú takí blázni, — poznamenal mních. — A toto je čo?

	Mních ukázal smerom k Lašskej Vsi, odkiaľ sa blíži dav ľudí.

	— To je Konrád so svojím sprievodom! Ak im ten príde na pomoc, narobí pod Gričom ľudské jatky.

	— Uvidíme, čo zamýšľa. Musíme mu v tom zabrániť.

	Konrádovi ozbrojenci idú cez Kapitulu. Za nimi vidieť jednookého s jeho šiltovkou. Konrád kráča uprostred nich s planúcimi očami a pozoruje tých pod hradbami.

	O chvíľu došli k nim. Konrád zastal pred skupinou mučeníkov, zdvihol ruku, prežehnal ich a potom zvolal:

	— Nech vyjde diabol z krvi a tela vášho!

	Všetci padli na kolená a hlavami bijú o zem. Ich vodca zastenal:

	— Posol boží, ktorý si padol z neba na zem, rozkáž tým hore, čo nechcú otvoriť dvere svojho domu.

	Konrád zdvihol hlavu k hradbám a zvolal:

	— Otvorte brány svätým sluhom a nasledujte ich!

	— Neotvárame svoje brány nikomu, — odvetil mešťanosta.

	— Ak neotvoríte, potrescem vás prekliatím.

	— My sa nebojíme vášho prekliatia, veď to nás neprekľaje boh!

	Konrád sa nazlostil a začal vykríkať:

	— Krivoverci bývajú v tej pevnosti, synovia diabla! Zaútočte na nich!

	Zvíjajúci sa dav pod hradbami sa do jedného, postavil na nohy. Akoby Konrád ledva čakal, kedy sa pomstí mešťanom za ich odpor, začal huckať flagelantov:

	— Napred! Vyvaľte bránu krivovereckého hniezda!

	Poštvaní ľudia zaútočili na hradby. Chlapi pochytili koly zo záhradných plotov. Berú všetko, čo im príde do ruky a pokúšajú sa vylomiť bránu. Ďalší vzali fakle, bežia s nimi k prvým kapitulným domcom a podpaľujú slamené strechy.

	— Tatári! Tatári! — ozýva sa Kapitulou aj Gričom.

	Rytier Sokol popchol koňa, vrhol sa na podpaľačov a zháša im fakle. Pritom hromovým hlasom velí:

	— Napred, obyvatelia Griča a Kapituly! Vyženieme Konrádových Tatárov!

	Jeho slová zapálili srdcia mešťanov tak ako fakle ich slamené strechy a nocou sa rozľahlo volanie:

	— Von s privandrovalcami!

	Výkriky sa vzniesli z hradieb a ako hrom dopadli na flagelantov pod nimi. Zľakli sa, ale Konrád ich pobáda do útoku. Naraz skrvavených pútnikov prekvapili strely a horiace predmety. Rozpŕchli sa ako vyplašené mravce a hľadajú záchranu každý na vlastnú päsť.

	— Gričania, všetkých ich vyženieme, za mnou! — vyzval ich rytier Sokol.

	O chvíľu sa gričská brána otvorila. Občania zaútočili so zbraňou v ruke. Konrád velil svojim ozbrojencom a rytier mešťanom. Gričania obkľúčili inkvizítora.

	— Tento cudzinec je všetkému na príčine. Je to Nemec a chce nám zničiť mesto.

	Nemci a ich prívrženci boli v momente odzbrojení. Keď ľudia videli nepríjemných cudzincov bez zbraní, začali ich vyháňať.

	— Preč s votrelcami! Choďte si domov!

	Konrád a jeho prívrženci sa ocitli takmer bezmocní uprostred rozhnevaného davu. Zo všetkých strán sa zbiehajú ľudia s najrozličnejšími zbraňami v rukách a naháňajú po Kapitule rozutekaných flagelantov. Nečakanú návštevu cudzincov, ktorí zapálili niekoľko domov na Kapitule, pripisovali Konrádovi. Všetci sa spojili do jednej jedinej armády s jednou jedinou túžbou — očistiť svoj dom. A tak hnali pred sebou všetkých flagelantov, Konráda aj jeho prívržencov na čele s jednookým dole na poľanu, po ktorej sa už rozlieval mesačný svit.

	 

	Na druhý deň svitlo chladné nedeľné ráno. Biele oblaky preťali cestu horúcim slnečným lúčom. Obyvatelia Griča, Kapituly, Lašskej Vsi a blízkeho okolia obstúpili cestu z Gričského hradu smerom ku Kapitule a dívajú sa k veľkej východnej hradnej bráne. Most je spustený a ozdobený zástavami. Všetkých sa zmocnila živá, veselá nálada. Gričský sedlár už vari po desiaty raz rozpráva zvedavcom o udalostiach minulej noci.

	— Odplašili sme Konrádových Tatárov aj s ním samým na koniec sveta!

	— Utekali ako zajace. Pobrali sme im kopije, nestačili sa ani obzrieť. Ukázali sme im, že v našom meste niet krivovercov!

	— A čo na to dominikáni?

	— Namojpravdu, neplačú za nimi!

	— Len sa čudujem, že im neprišli na pomoc templári.

	— Boli by si pohnevali kráľa a oni majú len to, čo im kráľ podaruje.

	Kráľovský sprievod tiahne od gričských hradieb. Ľudia pozdravujú kráľa a rytierov. Sprievod sa pomaly stráca v údolí. Kráľovná sa obzrela k Tajane, ktorá sedí za ňou, a pošepla jej:

	— Rytiera Sokola si nenašla?

	— Najjasnejšia kráľovná, chcela som, dlho som prosila kľučiara, aby ma pustil, ale nedal sa prehovoriť. Mešťanosta nariadil zavrieť bránu a nikoho nevpustiť dnu ani von. Práve prišli tí hrozní ľudia, čo sa bičovali. Dlho som čakala, ale nedovolil mi vyjsť.

	— Možno nás rytier predsa počká niekde po ceste, — utešuje sa kráľovná a planúcimi očami prejde po poľanách a lesoch, akoby dúfala, že sa odkiaľsi vynorí vytúžený rytier.

	Orchida sedí s dvorankami v ďalšom kočiari. Aj ona márne hľadá rytiera a usmieva sa víťazoslávnym úsmevom.

	Keď zišli hodný kus cesty za Grič, kráľ zišiel z koňa a sadol si do kočiara.

	— Horko-ťažko som vydržal na koni, — povedal Gejzovi. — V krížoch mi praská, to nie je dobre. Dúfam, že ma v Budíne čakajú lekári. Šťastena sa dotkne ich liekov a ja vyzdraviem.

	Už myšlienka na to ho potešila a zmiernila bolesti.

	— Kde je vojvoda?

	— Ženie sa napred.

	— Ach, hej, viem. Chce sa čím prv stretnúť s kňažnou.

	Pestrý kráľovský sprievod už tiahne údolím Sávy, ale hore v diaľke, na gričských hradbách, ešte stále postávajú ľudia.

	Na ceste pred kráľovským sprievodom stojí skupina zo dvadsiatich chlapov. Obklopili kniežací kočiar potiahnutý červenou kožou. Hnedé závesy na bokoch sú odhrnuté a za nimi vidieť Doriinu krásnu hlavu zahalenú v zelenej kapucní. Jej brat sedí na koni vedľa kočiara a veselo sa rozpráva so sestrou.

	— Prečo myslíš, Doria, že Radoslav s Mirenou sú záhadní?

	— Celé dni som bola s nimi, no nepovedali ani slova o svojej svadbe. Jej tvár je chladná ako mramor a jemu sa ustavične chveje. Čím častejšie ju volá sestrou, tým väčšmi mu z očí hladí láska. Asi sú naozaj bogomilskej viery.

	— Ak je tak, potom je Radoslav naozaj poľutovaniahodný. Nevraveli ti, čo zamýšľajú?

	— Keď som jej pri lúčení povedala, že odchádzam do Budína, odvetila mi, že aj ona čo nevidieť opustí náš zámok. Prečo, ako alebo kam mi nechcela prezradiť.

	— Obávam sa o Radoslava. Ju už zaiste celkom pohltila bogomilská viera, ale potom beda jemu. No kráľovský sprievod akosi nejde.

	— Vari ich nik neprepadol?

	— Zbojník Fric vo dne neútočí a Tomo, odkedy uniesol kráľoviča, sa neukazuje kráľovi na oči. Majú ho obesiť.

	— Obesiť? — zvolala Doria.

	— A či si to nezaslúži?

	— Ak je pravda, čo vraví Joachim.

	— V Samobore som počul, že Tomo za bieleho dňa ozbíjal akýchsi nemeckých kupcov.

	— Zasa zbíjal? Ivan, som šťastná, že odchádzam z tohto kraja, kde je on. Kráľovo pozvanie do Budína prišlo v pravý čas.

	Za zákrutou sa zjavil prvý jazdec kráľovského sprievodu. Doria prikázala, aby kočiar zatiahli na samý kraj cesty.

	— To je vojvoda! Ide prvý, aby ťa privítal. Ako ťa má rád, Doria!

	— Som rada, Ivan.

	Vystrčila hlavu spoza závesa a zahľadela sa na cestu, odkiaľ sa k nim cvalom približoval vojvoda a už zďaleka ich pozdravoval. Napokon prišiel celý kráľovský sprievod. Keď prechádzali popri nich, knieža Ivan sa úctivo poklonil. Kráľovná zastavila kočiar a pozvala Doriu k sebe.

	— Nevedela som sa vás dočkať, — povedala kráľovná. — S vami mi skôr ujde cesta. No a pozrite sa, vzala som k sebe aj šťastenu. Mám to dievča veľmi rada. V Budíne ju uvediem medzi dvoranky.

	Kniežacia družina sa pripojila ku kráľovskému sprievodu.

	Biele oblaky sa pomaly roztrhali a začalo páliť slnko. Kráľovský sprievod pokračoval v ceste pomedzi hory a skaly.

	Slnko sa už vznášalo vysoko, keď sprievod naraz zastal. Každý vykúka z kočiara, jazdci pobiehajú, ozývajú sa výkriky. Vpredu sa čosi robí.

	Aj vojvoda sa už chystal pozrieť, čo sa to deje, ale vtom pricválal ku kráľovskému kočiaru jeden z veliteľov a hlásil:

	— Najjasnejší kráľ, akýsi rytier v prepychovom brnení sa pýta pred vašu jasnú tvár. Nechceme ho pustiť, ale on sa nedá odbiť.

	— Nech predstúpi. Možno sa chce rozlúčiť s kráľom.

	Veliteľ odklusal po rytiera.

	Pricválal aj Joachim na svojom vraníkovi. Je akýsi bledý a ustarane sa pozrel na kráľovnú v kočiari.

	Za veliteľom prichádza rytier. Sedí na krásnom koni a má na sebe bohaté, zlatom zdobené brnenie. Pozlátená prilba, v ktorej je zastoknuté pestré perie, sa ligoce v slnci. Zlatom obkrúžená pekná počerná mladá tvár s čiernymi fúzikmi sa díva do kočiara kráľovnej, kde za odhrnutým závesom vidieť Doriinu krásnu hnedú hlávku.

	— Kto ste, rytier? — spýtal sa ho kráľ.

	— Som vinník, ktorý prichádza, aby sa odovzdal do rúk najjasnejšieho kráľa, — odvetil a čudne sa zahľadel na čoraz bledšieho Joachima.

	— A čo ste vykonali, rytier? — pýta sa kráľ.

	— Uniesol som kráľoviča.

	V prvej chvíli kráľ nevedel, čo povedať, iba zmraštil obočie a pozorne si prezeral štíhleho, opovážlivého rytiera.

	— Ty si teda kráľovičov únosca?

	— Áno, najjasnejší kráľ.

	— Je to on? — spýtal sa kráľ Joachima.

	— Áno, vznešený kráľ, — odvetil bán.

	Kráľ si znovu premeral rytiera v nádhernom oblečení.

	— Vieš, že som ťa odsúdil na šibenicu?

	— Viem, najjasnejší kráľ, — odvetil Tomo hlasno.

	— A predsa si prišiel?

	— Áno. Aby ste ma obesili.

	Kráľa to zrejme prekvapilo. V prvom momente zmĺkol. Potom sa pozrel na komorníka Gejzu.

	— Mám svoju cestu do Budína postriekať krvou?

	— Ani kata nemáme so sebou. Ale on sa vážne hlási.

	— Najjasnejší kráľ ma môže obesiť aj v Budíne, — zamiešal sa do toho Tomo.

	Naliehanie lúpežného rytiera kráľa celkom zmiatlo.

	— Najjasnejší kráľ, vezmite ma so sebou ako svojho väzňa.

	Knieža Okičský a vojvoda sa na seba významne pozreli.

	— Tak ty sa ponúkaš na šibenicu? — spýtal sa kráľ ešte väčšmi prekvapený.

	— Odsúdili ste ma na šibenicu a ja sa tomu nevzpieram. Zaslúžim si trest smrti.

	— Povráva sa, že v tvojom zámku bola zajatá aj istá vznešená dáma.

	— Ľutujem, ale nebola v mojom zámku. To by som sa nebol dal na zbojstvo.

	— Toto brnenie si vzal nemeckým kupcom?

	— Myslel som si, že sa musím predstaviť vznešenému kráľovi na druhom svete pekne oblečený.

	Poobzeral sa po sebe a nastavil štít zdobený ligotavými drahokamami. Kráľove pery sa usmievali. Pozrel sa na Joachima a povedal:

	— Za únos kráľoviča patrí lúpežnému rytierovi šibenica, ale za ozbíjanie Rudolfa Habsburského si zaslúži, aby som ho nechal ísť svojou cestou.

	— To som práve chcel povedať, keby ma najjasnejší kráľ nebol predbehol.

	— Namojveru, Joachim, začínaš čítať moje myšlienky. Práve to si mi chcel poradiť?

	— Áno, to.

	— Teraz si môj, odmením sa ti.

	Tomo čakal, a pritom uprene pozoroval Doriu v kráľovninom kočiari.

	— Rytier môj, — povedal kráľ, — bán Joachim vyslobodil z tvojich rúk kráľoviča, a keďže nechcem vešať oblečenie Rudolfa Habsburského, prepúšťam ťa. Ale daj si pozor, aby si sa už nedopustil ničoho, pre čo by som ťa predsa len raz musel obesiť. Vojvoda, daj znamenie, aby sme pokračovali v ceste.

	Joachim si vydýchol. Béla zdvihol meč hore a Tomov pohľad sa zabodol do mladého vojvodu ako šíp. V zreniciach sa mu podivne zablyslo. Mlčky sa poklonil kráľovi.

	Sprievod pokračuje popri Tomovi. Blíži sa kočiar kráľovnej. Jeho čierne oči, plné temnej bolesti, sa vpili do Dorie. Kráľovná zašepkala:

	— Naozaj, ten lúpežný rytier je prekrásny chlap. Pozrite sa naňho, kňažná.

	Doria, aby vyhovela kráľovnej, obzrela sa k Tomovi, ale hneď odvrátila pohľad.

	Prešiel popri ňom celý sprievod. Zostal na ceste sám a smrteľne poblednutý sa díval za odchádzajúcimi kočiarmi.

	Aj posledný vojak ho už minul, ale rytier sa ešte stále nehýbe z cesty. Oči sa mu upierajú do diaľky, kde ešte rozoznať striešku kráľovninho kočiara.

	Vzduch je presýtený horúčavou. Biely oblak prachu sa vznáša nad vzdialeným sprievodom. Z hory vycválali na čistinku Tomovi chlapi a blížia sa k nemu. Ale on ich nevidí. Jeho myseľ je ďaleko.

	Kozák zastavil chlapov, vyšiel na cestu a pozrel sa do Tomovej tváre. Okolo čiernych očí mu navreli temné kruhy. Tvár má bledozelenú, hrubé pery sinavé.

	— Pane, čo sa vám stalo?

	— Ešte nič. Ale čo sa stane, uvidíš!

	— Prečo ste zastavili sprievod?

	— Aby som jej zaželal šťastnú cestu.

	— A mohli ste prísť o hlavu.

	— Vylákal som od nej pohľad a za to je každý odvážny rytier ochotný dať hlavu.

	— Našťastie vás v tomto oblečení nespoznali.

	— Ja som sa predstavil.

	— A neobesili vás?

	— Kráľovi sa nechcelo poznačiť svoju cestu krvou. Našiel si výhovorku. Bojí sa o svoj život a osud. Trasie sa o seba ako baba.

	— Azda ste nechceli, aby vás kráľ obesil?

	— Bola by sa na to musela dívať alebo by o tom aspoň vedela a nikdy by na to nezabudla. Celý život by ju sprevádzal môj obraz na šibenici.

	— Vari ste rozum potratili?

	— Pravdu máš. Ale už som sa spamätal. Dobre, že ma nepostavili pod šibenicu. A šťastie, že odišli.

	— Teraz pôjdete svojou cestou.

	— Moja cesta vedie ta. — A Tomo ukázal za sprievodom. — Aby si vedel, keď som zbadal toho vojvodu so žltou papuľou, bol som vďačný kráľovi, že ma neobesil. Ale to ti poviem, že raz ma predsa obesí.

	GERTRÚDIN ZÁMOK

	Kráľovná sa opiera o mramorové zábradlie arkád. Vedľa nej si Doria prezerá bašty na širokých hradbách Budínskeho hradu, ktoré sa zvažujú dole k Dunaju.

	— Páči sa vám hrad, kňažná? — spýtala sa kráľovná.

	— Nikdy v živote, ba ani vo sne som nevidela taký palác, najjasnejšia kráľovná. Som celkom stratená medzi tými baštami, vežami, budovami, chodbami, nádvoriami a nekonečnými dvoranami. Nádhera, lesk a pôvab mi oslepujú oči. Iba takýto palác je dôstojný vašej krásy.

	— Je toho ešte dosť, čo kráľovnej chýba k šťastiu, — povzdychla si Alžbeta a jej pohľad nepokojne zablúdil až kdesi za Dunaj.

	— Šťastie leží kráľovnej pri nohách, — povedala Doria.

	— Nie vždy, kňažná. Pozrite sa tam vpravo, na ten zámok na kopci.

	— Ten s čiernou vežou? Komorník mi už povedal, že sa volá Gertrúdin zámok.

	— Ale nevyrozprával vám jeho históriu. Je strašná, tým strašnejšia, že je pravdivá. Zámok patril kráľovnej Gertrúde, žene deda môjho manžela, žene kráľa Ondreja II. Tu ju nenávideli, lebo bola naklonená Nemcom. Závideli jej krásu a nádheru. Spávala v hodvábe, kúpala sa v striebornej vaničke ako ja. A vzbúril sa proti nej aj chorvátsky bán, aj uhorský palatín, kniežatá a baróni. A keď raz spala v tej veži, vtrhli do jej komnaty a rozsekali ju. Na kúsky ju rozsekali. Odvtedy je ten zámok opustený, lebo sa nik neodváži prekročiť jeho prah. Povráva sa, že kráľ Ondrej ta pohádzal vzbúrencov proti sebe, a môj svokor kráľ Béla, keď sa chcel zbaviť nejakého protivníka, zatvoril ho tam a odtiaľ už nikdy nevyšiel. Zomrel hladom vo veži. Odvtedy každý vraví: Kto vkročí do Čiernej veže, nevyjde viac živý. Asi majú pravdu. Koľko ráz sa pozriem na ten zámok a na tú vežu, zacítim v duši chlad a príde mi na um kráľovná Gertrúda, ktorá tak zle pochodila. Vidíte, drahá moja, aj kráľovné môžu byť nešťastné.

	— Krásna kráľovná, prečo sa vás chytajú také myšlienky? U nás na Griči ste boli veselšia.

	— Máte pravdu. Odkedy sme sa vrátili, nie som najlepšej vôle. Akoby potešenie môjho života zostalo na vašom Griči. Ale to preto, že kráľ chorľavie. Nemôže sa postaviť na nohy, čo sa tak hnal na ten Kamengrad. Nezdá sa vám, že každým dňom väčšmi chradne?

	— Veľmi ma to zarmucuje.

	— Včera si pozval Tajanu a prikázal jej, aby sa dotkla jeho krížov. Potom sa veselo vystrel a zvolal, že mu je lepšie. Väčšmi mu pomáha ako všetci lekári. Čo za čarovná moc je v tom dievčati! Kto to ide?

	Kráľovná sa obzrela. Spoza mramorových stĺpov arkád sa vynorila neohrabaná postava dvorana Rufu. Jeho žiariace oči žmurkajú.

	— Chce so mnou hovoriť, — povedala kráľovná.

	Kňažná sa vzdialila a stratila sa pod vysokou klenbou arkád.

	Rufa pribehol k svojej panej a udýchane jej pošepol:

	— Prišiel.

	Kráľovná od vzrušenia chytila Rufu za čierne ruky.

	— Vrav rýchlo a stručne! Ako, kedy prišiel, čo povedal?

	— Čakali sme s ujcom celý týždeň, keď naraz zbadáme na ceste jazdcov. Boli štyria. Jednému sa na prilbe leskol strieborný sokol.

	— To je on! Tak je tu! A kto sú tí traja s ním?

	— Boli oblečení ako sluhovia a na hlavách mali prilby s priezormi.

	— Čo si mu povedal a čo odpovedal on?

	— Ihneď som ho zoznámil s vaším želaním, aby sa usadil v Csákyho paláci, ale odmietol.

	— Odmietol? Prečo?

	— Lebo chce bývať v Gertrúdinom zámku. A musel som ho ta zaviesť.

	— Zbláznil sa. Zošalel! Prečo si mu nepovedal, čo sa odohralo v tom zámku? Chytá ma hrôza.

	— Vie to. Po ceste mu to povedali a práve preto ta chcel ísť, že tam bude v bezpečí pred zvedavcami.

	— Ale ani ja nemôžem k nemu! Ani ja! A už hneď by som mohla ísť na prechádzku a zájsť k nemu, no ta nemôžem, v nijakom prípade! — A s hrôzou sa pozrela ponad hradby na Čiernu vežu. Potom sa spamätala a pokračovala: — Okamžite pôjdeš k nemu a povieš mu, že ja do toho zámku nemôžem, nech ihneď opustí to strašné miesto. On sa ničoho nebojí, pravdaže, ale mňa chytá strach a hrôza. Ta k nemu nemôžem chodiť. Bež rýchlo! Čo ešte čakáš?

	— Kráľovná, pre vás pôjdem aj na smrť, ale do Gertrúdinho zámku nie!

	— Zradca! Odopieraš mi poslušnosť, ja ťa…

	— Ovládnite sa, sedí tu kňažná. Veď, kráľovná, ani vaša láska k rytierovi nevie prekonať hrôzu z toho zámku. A ani moja láska k vám to nevládze premôcť. Nevládze!

	— Rufa, zradil si ma, zradil! Ja k nemu nemôžem! Ako mu dám vedieť, čo chcem?

	— Pozajtra mám za ním prísť na breh Dunaja.

	To je neskoro. Musím mu ešte dnes poslať odkaz. Rufa, ak si ma niekedy miloval, Rufa! Och, aká som zmätená! Ale už to mám. Ona pôjde. Načo mám Tajanu? Tá nepozná hrôzostrašnú povesť o zámku. Choď hneď! Tajana je v mojej kúpelni. Nech si oblečie šaty kráľovského pážaťa a nech s ňou ide tvoj ujec aj tvoj brat, len k hradbám, tam nech ju počkajú. Ponáhľaj sa, alebo nie, sama jej to vysvetlím. Kňažná nech ma počká tu, aby nič nespozorovala. Ach, ide sem Orchida! Len aby nezbadala, aká som vzrušená! Poď chytro!

	Celá červená zašla k Dorii a prikázala jej, aby ju počkala. Potom sa rýchlo stratila pod vysokými stĺpmi. Mladučká Orchida sa obzrela za sestrou akosi podozrievavo a pristúpila k Dorii, ktorá sa zahľadela ponad hradby na Dunaj.

	— Čo je moja sestra taká vzrušená? — spýtala sa Orchida.

	— Najjasnejšia kráľovná povedala, že sa hneď vráti. Kráľovi je akosi nedobre.

	Orchida chvíľu nerozhodne stála a potom si sadla.

	— Som netrpezlivá. Môj snúbenec rytier Sokol sa ešte neohlásil. Však by už mal prísť na svadbu?

	— Nemyslím, že by sa bol vybral hneď po nás. Pred odchodom iste ešte zašiel na svoj zámok, aby vzal so sebou slávnostný sprievod a dary pre krásnu snúbenicu.

	— Kráľovná tvrdí, že je škaredý, zohavený.

	— To tajomstvo odhalíte vy, keď vám ukáže svoju tvár.

	— Mne sa páči práve to, že ho nikto nepozná, — pokračovala Orchida. — Kráľovná ma márne straší, že je škaredý a že nie je z urodzeného rodu. Ale čo kráľovná tak dlho nejde?

	— Zrejme sa zdržala pri kráľovi. Aj prípravy na slávnosť jej pôsobia nemalé starosti.

	— Ach, viem, najmä príchod Ladislavovej ženy, princeznej Izabely. To bude bláznivý kúsok! Ladislav sa vyhráža, že utečie.

	Stĺporadím sa k nim blíži vysoký mládenec. Počerná tvár, veľmi kučeravé vlasy, čierne blýskavé oči už na prvý pohľad prezrádzajú kumánske plemeno. Košeľu má červenú, šaty čierne so žltým znakom letiaceho vraníka na hrudi. Poklonil sa Orchide a potom Dorii.

	— Čo je, Oldamur? — spýtala sa ho Orchida. — Kde sa tu berieš?

	— Posiela ma knieža všetkých Kumánov, aby som sa spýtal vášho kniežacieho panstva na zdravie.

	— Môj otec sa môže tešiť. Dcéra mu je zdravá a veselá. Povedz mu, že som zasnúbená s urodzeným chorvátskym rytierom.

	Na mládencovej počernej tvári sa zjavil záblesk zúrivosti. Rozkričala sa naňho:

	— Čo je? Čo na mňa vyvaľuješ oči? Myslíš, že som už pristará na vydaj? Choď a povedz otcovi, čo som ti vravela. O pár dní sa vydávam.

	— Čo mám povedať, ak sa ma knieža všetkých Kumánov spýta, kto je ten rytier?

	— Povedz mu, že je zo vznešeného rodu, slávny, najslávnejší rytiersky bojovník a víťaz nad víťazmi. A teraz choď.

	— Najjasnejšia kráľovná mi prikázala, aby som počkal do nedele na jej rozkazy.

	— Tak čakaj.

	Keď sa mládenec zhováral s Orchidou, oči sa mu takmer vpili do jej krásnej tmavej tváre.

	— Milujete toho rytiera, kňažná?

	Vstala a celá sa striasla.

	— Čo teba do toho?

	— Som poslom všetkých Kumánov a pýtam sa v mene kniežaťa.

	— Ale ja neodpoviem. Počul si? Tak choď!

	Vrhol na ňu pohľad, ktorý priam iskril, poklonil sa a pomaly odišiel.

	— To je veliteľ kumánskeho vojska, — vysvetlila Orchida Dorii. — Smelý a bezočivý, však?

	— Zvesť o vašej svadbe sa ho veľmi dotkla. Zrejme vás ľúbi.

	— Viem, ale nedbám. Stále sa za mnou plazí ako pes, hoci k iným je hrubý. Ach, rytier Sokol, to je junák! Kedy už príde? No prečo sa nevracia kráľovná? Bol tu Rufa, ona znervóznela a odišla. To je čudné.

	— Kvôli kráľovi, kňažná.

	 

	V kráľovninej komnate stojí Tajana preoblečená za kráľovské páža a počúva jej príkazy. Potom otvoril dvere Rufa. Kráľovná s dvoranom odviedli Tajanu dlhou tmavou chodbou. Po schodoch zišli na dlhé nádvorie husto vedľa seba nastavaných budov, pokračovali, schovávajúc sa popod arkády, až sa ocitli vnútri prvých hradieb pod vysokými stromami kráľovskej záhrady. Tu čosi kopal akýsi starec v čiernych šatách s bielou pelerínou. Keď ich zbadal prichádzať, rýchle sa vystrel.

	Kráľovná vydala príkazy Rufovi a Tajane povedala:

	— Poponáhľaj sa, čakám ťa.

	Tajana s Rufom zašli k bašte, kde stáli dvaja Kumáni s koňmi.

	Kráľovná sa obrátila k starcovi v čiernych šatách.

	— Čo to kopeš, Agora?

	— Najjasnejšia kráľovná, najkrajšia medzi najkrajšími, váš verný služobník našiel kameň mudrcov.

	— Agora, nežartuj!

	— Tridsať rokov som hľadal to svetlo a, hľa, svitlo! Všetko je ako na dlani. Kráľovná, počiatok všetkého je semeno. Človek to už dávno vie. A tak už oddávna odovzdáva semeno matke zemi, seje pšenicu, ovos, a všetko, čo dá do zeme, vzklíči, zrodí sa nový život. Prečo by aj zlato, keď ho zasadíš, nevzklíčilo? Nuž a v tom je celé tajomstvo. Zasadil som zlato, vzklíči a urodí sa zlato. Ešte na to nik neprišiel okrem mňa, mudrca, najkrajšia kráľovná, po tridsiatich rokoch hľadania!

	— Mlč už, otrava. Ja od teba chcem elixír života, večnú mladosť, večný život.

	— Najprv zlaté žriedlo a potom mladosť! Veď vy ste krajšia, mladšia ako najkrajšie a najmladšie.

	— Neobalamutíš ma lichotením. Teda elixír života si nenašiel?

	— Ó, áno, už mi veľa nechýba. Je mnoho výťažkov, ktoré…

	— Prestaň! Chcem večnú mladosť a až potom zlato. Počuješ? Choď hore. Ešte dnes večer sa prídem pozrieť, ako ďaleko si so svojím bádaním. Pakuj sa!

	Kráľovský mudrc zarovnal zem a pokorený sa vzdialil. Kráľovná sa zahľadela ponad hradby na Tajanu, ako v sprievode dvoch jazdcov vystupuje hore kopcom k Čiernej veži.

	Čoraz väčšmi sa blížia ku Gertrúdinmu zámku. Spomedzi skalných bralísk vyčnieva veža. Jej steny sú tmavé, takmer čierne. Kamenný zámok obklopujú vysoké hradby. Tajana sa spýtavo pozrela na svojich sprievodcov. Ukázali jej úzku cestičku pomedzi skaly a krovie. Po kumánsky nerozumie, dohovára sa s nimi len znakmi. Pod hradbami zastali a ona pochopila, že ďalej s ňou nepôjdu.

	Zišla z koňa a predrala sa krovím a jarkami až ku kamenným hradbám.

	Zapustnutý prístup k zámku svedčí o tom, že sem už veľa rokov nevkročila ľudská noha. Akoby sa približovala k zakliatemu zámku. Obchádza múriská a hľadá vchod.

	Napokon sa ocitla pred zhrdzavenou železnou bránou a zabúchala na ňu kameňom. Zvuk bol taký slabý, akoby na ohromné hradbiská búchalo dieťa. Strážna veža nad bránou je opustená. Nik sa neukázal. Tam za múrmi sa rozprestiera mŕtve ticho a prázdno. Tajana obchádza hradby. Vyškriabala sa na ohromný balvan, skáče po skalách a skúša najrozličnejšie spôsoby, ako by na seba upozornila tých v zámku. Pri skoku sa pokĺzla a zošmykla sa kamsi dole. Zobzerala sa, ale naokolo panuje tma. Kde je to? Od chrbta k nej preniká denné svetlo. Pustila sa k nemu. Pochopila, že sa z balvana skotúľala do akejsi jamy. Šplhala sa naspäť a hľadala, až zbadala v hradbách vyhĺbené prechody. Okamžite pochopila situáciu. Znovu sa vrátila dole do tmy, kam prenikalo trochu denného svetla. Dlho sa rozhliadala vôkol seba. Napokon zistila, že je v chodbe vyhĺbenej v opevnení opusteného zámku. Môže viesť iba doň. Potešilo ju to a pomaly sa pustila dopredu.

	Pod nohami cíti kamene, čím ďalej kráča, tým je prechod pevnejší, steny chodby sú čoraz širšie. Skrsla v nej nádej, že ide rovno do opusteného paláca. Poponáhľala sa, pričom sa pozorne dívala pred seba. V diaľke postrehla v tme akési malé svetielko, akoby kdesi v chodbe horela lampa či fakľa.

	Svetlo dokazuje, že v zámku ktosi žije. Zamierila k nemu. Už cíti vôňu fakle. Tak ju to potešilo, že sa začala ponáhľať, až sa zrazu ocitla pri horiacej fakle.

	— Rytier! — zvolala a načúvala.

	Neozval sa nik. Chodba je vysoká a široká, vedie napravo aj naľavo. Rozhodla sa pokračovať vpravo.

	Nestrácala čas, ale vzala zastoknutú fakľu a pustila sa širokou tmavou chodbou, ktorá sa rozchádzala na tri smery. Naľavo zbadala odchýlené drevené dvere. Otvorila ich a vošla. Poobzerala sa okolo seba a zmeravela. Fakľa v ruke sa jej roztriasla a spadla na zem.

	Pred očami sa jej zahmlilo. Oprela sa o múr, aby sa udržala na nohách. Tajane sa zdá, akoby jej ktosi rozprával strašnú rozprávku o neslýchaných hrôzach vo Veži smrti. Blúdenie po Griči a zahrabanie mŕtveho už dávno z nej urobili dievča, čo sa len tak ľahko nenaľaká. Roztvorila oči a díva sa na hrôzostrašný obraz: na stene sú povystierané košele zo železnej sieťoviny, reťazami prikuté purpurové brnenie, namiesto rúk kosti, namiesto hláv lebky naskladané jedna vedľa druhej. Všetky kostry v prepychovom oblečení sú prikované k stene. Strašné prízraky ľudí, čo tu v temnote zomierali hladom. Ale ona je smelého ducha. Rýchle sa ovládla, prežehnala sa a šepce:

	— Nebojím sa mŕtvych. Daj im pokoj večný a mne silu, aby som našla cestu z tohto cintorína.

	Fakľa ležiaca na zemi vrhá jej do tváre svetlo.

	V očných jamkách jednej lebky sa čosi hýbe, ligoce, oko žmurká. Akoby sa lebka dívala jedným bystrým, živým okom, čo sa pohybuje hore-dole, žije. Toľkú hrôzu už nezniesla a s krikom sa rozbehla do tmy. Tu sa o čosi udrela a spadla. Leží na zemi a zápasí s bezvedomím. Zdá sa jej, že ju chytajú čiesi ruky. Pevne ju zovreli, akoby sa ocitla vo veľkých, preveľkých kliešťach. Chcela by vykríknuť, ale dusí sa. Počuje iba akýsi zastretý, prekvapený hlas, akoby prichádzal odkiaľsi z druhého sveta, ktorý sa jej prihovára:

	— Tajana, Tajana!…

	Ešte dlho počuje ten hlas ako z veľkej diaľky. Potom otvorí oči, ale nevidí nič, iba na líci cíti teplú, ľudskú, živú, čerstvo oholenú tvár. Ruku jej chladí drôtená košeľa. Akoby sa vznášala v tme, ktosi ju nesie, počuje znepokojený, ustaraný šepot:

	— Tajana, Tajana moja jediná!

	Neodváži sa ani pohnúť. Pritajená, stŕpnutá počúva a stráca sa v hmle… Pod drôtenou košeľou, o ktorú sa opiera, bije ľudské srdce. Počuje hlasné, zvučné údery, ozýva sa nimi celá veža. Tma ju omamuje neznámym, nejasným, vzdialeným snom.

	— Tajana, Tajanka moja malá, Tajanka!…

	Zamiera od tých slov, ktoré šepce utrápené srdce. Zamiera a počúva.

	— Tajanka moja…

	Zdvihla ruky, prešla nimi po výraznej tvári, dotkla sa hlavy, chytila vlasy, husté, chlapské.

	— Ach, — zachytila povzdych, teraz už hlasný, výrazný, hlboký, láskavý.

	— Tajana, počuješ ma?

	— Počujem. To ste vy, drahý rytier?

	Odrazu jej bolo veľmi príjemne a zaliali ju sladké mdloby…

	— Sem sa! Kde ste? Poďte sem! — počula nad sebou jeho hromový hlas, ako kohosi vyvoláva, a zbadala svetlo.

	— Preč s tou fakľou! — zvolal a znovu ich pohltila tma.

	— Nevidela som vás, rytier. Nevidela.

	Neodpovedal jej. Odovzdal ju komusi inému. Akoby ju z periny preložili na kameň a nesú ju ďalej. Vo svetle vzdialenej fakle zbadala akési siluety. Ktosi s ňou stúpa po schodoch. Ocitla sa vo veľkej, priestrannej dvorane na dennom svetle. Nad sebou zbadala tvár Petra, sluhu rytiera Sokola, ktorý ju položil na zlatom zdobenú kráľovskú posteľ.

	Zostala nehybne ležať s privretými očami. Spomína si na chvíle prežité v tme dole na jeho hrudi, počuje jeho srdce hlasno biť pod drôtenou košeľou a v ušiach jej zuní volanie:

	— Tajana moja jediná! Tajanka moja malá! …

	Niet už viac pre ňu iných zážitkov, všetko predtým aj potom zmizlo bez stopy.

	Do dvorany vošli akísi ľudia, dívajú sa na ňu, šepcú si, ale ona si hovie v opätovnom prežívaní nádherného sna.

	Na dlážke čosi zaštrngalo. Tajana otvorila oči. Vo dverách zbadala bodrú, usmiatu tvár Belka. Vravel čosi potichu chlapovi v čiernom mníšskom habite, rozopnutom a iba prehodenom cez žlté brnenie, ktoré vykúka spod neho, a cez šabľu pripevnenú okolo pása. Aj Belko je v šľachtických šatách opásaný šabľou. Zľakla sa tohto odhalenia a rýchle privrela oči, aby nepostrehli, že ich videla.

	Chvíle plné spomienok na Grič, kde videla mnícha, a na Kapitulu, kde videla Belka v oblečení kľučiara, sa míňajú v tichu. V duši sa jej vynorili otázky. Naraz sa otvorili dvere. Po kamennej dlážke štrngocú ostrohy. Doľahli k nej tiché slová:

	— Čo je s ňou?

	— Leží nehybne, akoby spala, — začula Belkov jasný hlas.

	— Ako sa dostala sem dole? — spýtal sa mních.

	— Dozvieme sa. Prosím vás, odíďte, nemusí vás vidieť.

	— Len či dole nevidela vás?

	— Včas som Petrovi vytrhol fakľu z ruky.

	Tajana sa neodváži otvoriť oči, hoci cíti, že je s ním sama. Jeho ostrohy štrngajú, keď sa k nej približuje. Potom zacítila na vlasoch príjemný, vrúcny a nežný dotyk jeho ruky.

	Roztvorila oči. Nad sebou zbadala priezor zo striebristých plieškov,

	— Je ti dobre, Tajana?

	— Dobre, dobre mi je.

	— Vyľakala si sa?

	— Čo sú to tam za mŕtvoly?

	— Kto by to vedel! Odsúdenci! No počkaj, pomôžem ti. — A podložil jej ruky pod šiju. Zdvihla sa a sadla si na posteli, bledá, ešte stále pod dojmom práve prežitých chvíľ.

	— Ako si sa sem dostala?

	— Márne som búchala na bránu. Obchádzala som múry a skĺzla som do vyhĺbenej diery pod hradbami.

	— Vedel som, že zámok musí mať tajný podzemný východ. Ale nemohli sme ho nájsť. Prečo si prišla?

	— Posiela ma kráľovná. Odkazuje vám, že v tomto zámku nemáte zostať už ani deň. Nemohla by s vami nikdy hovoriť. Ona sem nesmie… nemôže.

	— Nič viac neodkázala?

	— Aby ste sa okamžite presťahovali do Csákyho paláca, ktorý pre vás kúpila. Nik tam nie je. A ešte povedala, že sa s vami musí zhovárať dnes alebo zajtra na svitaní v lese vedľa Csákyho veže. Zajtra v podvečer sa vracia bán Joachim.

	— A ty mi nemáš čo povedať?

	— Hej. Kráľ s komorníkom sa rozprávajú poväčšine po maďarsky. Tomu nerozumiem, ale často sa zhovárajú aj po latinsky. Keď raz Joachim odišiel z miestnosti, kráľ žmurkol na Gejzu a povedal: „Touto poctou som si znovu získal dôveru červenobradej líšky.“ Potom opäť hovorili po maďarsky. Vyrozumela som len to, že spomínal rytiera Sokola, Alžbetu a Orchidu. Usmial sa a Gejza mu na to po latinsky odpovedal: „Ak rytier naozaj dôjde, na svadbu je všetko pripravené.“ Kráľ mu odvetil: „On príde. Je to rytier!“

	— A nepočula si, o čom sa zhovárali kráľovná a Joachim?

	— Vošla som do kráľovninej komnaty. Pozvala ma, aby sa ma spýtala, ako je kráľovi. Keď som vchádzala, zhovárala sa s Joachimom. Počula som, ako jej povedal: „Nezabudni, Alžbeta, ty v jednej ruke žezlo a ja obidvoma teba. To je moja jediná podmienka.“ Potom odišiel. Vidíte, Joachim sa jej čímsi vyhráža. — A Tajana sa bojazlivo pozrela do jeho priezoru.

	— Nepovedala si o tom nič ani svojej kňažnej?

	— Nikomu okrem vás.

	— Ani nepovedz. Ešte niečo?

	— Včera kráľovná vravela svojmu dôverníkovi Rufovi, že sa veľmi čuduje kráľovi, keď Joachima zahŕňa toľkou priazňou. To je všetko, čo viem.

	— Dosť, je toho dosť.

	— Iste som vás zarmútila. Viem, ale verte, kráľovná je chuderka. Určite neznáša toho zloducha Joachima. Keď odišiel, dívala sa za ním veľmi škaredo, ba zlostne.

	— A čo robieva kráľovná vo svojich komnatách?

	— Stále je zamyslená a mrzutá. Často si k sebe pozýva kňažnú, ktorá ju vie rozveseliť.

	— Dobre, Tajana, ďakujem ti. A teraz povedz kráľovnej, že dnes naozaj nemôžem prísť, ale zajtra na svitaní budem v lese vedľa Csákyho paláca. Budem mať na sebe mníšsku kutňu. Pôjde so mnou aj jeden z mojich priateľov.

	— Rytier, videla som Belka aj frátra Flaviána.

	— Videla si ich? Už sa stalo. Kráľovnej povedz, že mám so sebou troch sluhov, nič viac. A ešte jej povedz, že chcem zostať tu, v Gertrúdinom zámku, lebo tu ma nemôžu vyrušovať zvedavci. Ak bude chcieť so mnou hovoriť, nech dá na niektorej z veží paláca zapáliť tri fakle, ak je to súrne, tak štyri. To bude naše znamenie. Ja prídem v mníšskej kutni ku kaplnke svätého Štefana pod týmto zámkom. Je to samota.

	— Odovzdám jej všetko, ako ste vraveli.

	— A ešte jej povedz, že aj tak dlho nezostanem v Gertrúdinom zámku. Musím sa ohlásiť u kráľa a splniť slovo, že sa ožením s Orchidou.

	— Oženíte sa? Nie, to nesmiete! Nie, rytier, kráľovná mi ešte na Griči povedala, že niečo vymyslí a prekazí tú svadbu.

	— Je zbytočné každé vymýšľanle. Len ak by ma sám kráľ zbavil daného slova.

	— Ak by vás kráľ zbavil slova? Hej, iba to by vás zachránilo.

	— Ale ten zázrak sa nestane.

	— Budem prosiť osud, aby vám pomohol.

	— Ktovie? Možno mi prinesieš vyslobodenie. Teraz choď, moji priatelia ťa odprevadia ku kráľovskému palácu.

	— Netreba. Pod hradbami ma čakajú kráľovnini sluhovia. Keby chcela s vami hovoriť ešte dnes, neodoprite jej to.

	— Ty sa privrávaš za ňu?

	— Je dobrá.

	— Nik, nik nie je dobrý, Tajana. Všetci sme zlí a podlí. Iba ty, jedine ty, si dobrá. My všetci žijeme z tvojej dobroty, všetci si z nej berieme.

	— Vy nie, vy vôbec nie!

	— Práveže ja, ja, ktorý by som mal najmenšie právo, dieťa moje. — Položil jej ruku na hlavu, a akoby o čomsi rozmýšľal, mlčky ju podržal na jej vlasoch. Tajana si na chvíľu pritúlila hlavu na jeho hruď a znovu začula, ako mu silne búcha srdce.

	— Dieťa moje, dieťa moje predobré! — opakoval čudným, tichým hlasom a ona sa celou svojou bytosťou vpíjala do každého jeho slova. — Už musíš ísť.

	Vstala z postele, nasadila si na hlavu čiapku, zahalila sa do plášťa a pohľadom sa rozlúčila s rytierom, ktorý tam stál so zvesenou hlavou.

	VEŽA MÚDROSTI

	Tajana sa vrátila, keď už nebo bolo posiate hviezdami.

	Kráľovnú v záhrade nenašla. Namiesto nej ju čakal Rufa, ktorý ju zaviedol do paláca. Prechádzali úzkymi, nízkymi a tmavými chodbami. Zrazu Rufa zastal na rozšírenom mieste, otvoril nízke okrúhle dvercia a ponúkol dievča, aby vošlo do širokej veže plnej nepríjemných zápachov a dymu. Ktosi tu prelieval roztopené olovo a rozličné tekutiny.

	Rufa ju priviedol k nízkym dverám do druhej miestnosti, veľkej a okrúhlej.

	— Čo to tu chystajú kráľovskí lekári?

	— Liečivú masť na kráľove kríže, — odvetil mu ktosi. — Len choďte ďalej, dvoran, vznešená kráľovná je v kráľovskej hvezdárni.

	Strmými schodami vyšli na vežu. Tu na otvorenom priestranstve, pod hviezdnatým nebom, díval sa do hviezd akýsi starec. Kráľovná sedela na trojnožke a pozorne počúvala jeho slová:

	— Vidím tam rytiera. V ruke má vytasený meč, pri nohách mu leží drak. Práve k nemu prichádza nejaká ženská bytosť.

	— Som to ja? — pýta sa kráľovná.

	— Nevidím jej do tváre, má ju zahalenú závojom.

	— Ach, — netrpezlivo sa ozvala kráľovná, — pozri sa cez závoj. A ďalej? Čo ešte vidíš vo hviezdach?

	— Rytierova ruka objíma ženskú postavu. Privinul si ju k sebe. Ona sa nebráni, opiera si hlavu o jeho hruď. Áno, už vidím, hlavu jej zdobí koruna. Ste to vy, vznešená kráľovná.

	— Čo ešte ukazujú hviezdy?

	— Krásu, večnú mladosť, lesk a rozkoš, šťastie v láske a vdovský závoj.

	— Ó! — zvolala a vstala. Zopäla ruky a narieka akoby od hrôzy: — Až toľké nešťastie? Vdovský závoj? Nie, nie, nebudem ďalej počúvať, hviezdy sú na mňa rozhnevané! Na dnes dosť, — povedala, a keď zbadala Tajanu, rýchle k nej podišla.

	— Čo odkazuje? — spýtala sa kráľovná a chytila dievčaťu ruku svojimi studenými prstami.

	— Príde zajtra na dohovorené miesto v mníšskej kutni. Keď sa s ním budete chcieť zhovárať, zapáľte tri fakle na veži. Ak to bude veľmi súrne, štyri. Rytier nechce odísť z Gertrúdinho zámku. Aj tak sa už musí ohlásiť u kráľa. Je veľmi nešťastný, zarmútený, ale musí splniť dané slovo a oženiť sa s Orchidou.

	— To nesmie urobiť.

	— Aj ja som mu to povedala.

	— A čo on na to?

	— Že mu niet pomoci, iba ak by mu kráľ vrátil slovo.

	— Musí mu ho vrátiť.

	Šepkali si rýchle, vzrušene, ako dve priateľky, ktoré majú to isté želanie, ten istý úmysel.

	— Kto by ho na to mohol nahovoriť? — udychčane sa spýtala Tajana. — Možno bán Joachim.

	— Ach, čo ti to zišlo na um! On nemôže, ale kto? Počkaj ma chvíľu, hneď sa vrátim.

	Pokynom ruky privolala Rufu, čosi mu povedala, zišla po schodoch, otvorila drevené dvere a vstúpila do malej komôrky plnej hrnčekov a rozličných sušených bylín. Rufa priviedol do miestnosti mudrca v čiernych šatách s bielou pelerínou.

	— Agora, istý človek chce, aby zomrel jeho sok v láske. Čo má robiť?

	Starec siahol na poličku a vzal akúsi fľaštičku.

	— Dve kvapky tejto tekutiny postačia, aby sok vystrel päty.

	— To viem a vie to aj ten človek, ale k sokovi nemôže blízko. Navyše ten nevezme do úst ani jedlo, ani pitie, ani lieky prv, kým to neochutnajú druhí. Na niečo iné si nespomenie tá tvoja stará gebuľa?

	— Všetko sa nájde v mojej hlave, len rozkážte. Nech teda vezme pravú rukavicu svojho soka, prebodne ju a zakope na cintoríne. Na druhý deň nájde nepriateľa v posteli mŕtveho.

	— Je to celkom bezpečné, Agora?

	— Dám na to hlavu.

	— Dobre. A teraz mi ukáž elixír života, aby som videla, ako vyzerá to, čo ma urobí večne mladou.

	— Najjasnejšia kráľovná, všetky substancie toho zázračného elixíru už poznám, a to je, akoby už boli vo fľaštičke.

	— Dokedy to ešte budeš odkladať, zbojník jeden? Viac nečakám. Premiestnim ťa z tejto veže o niečo nižšie. Tam budeš mať dosť času vymýšľať si klamstvá!

	Ohromený starec vyšiel z miestnosti a kráľovná otvorila dvere. Zavolala Rufu, schmatla ho za uši a zatriasla ním.

	— Prečo si na Griči nedal chytiť toho pustovníka?

	— V ten večer sa prihrnuli flagelanti a pustovník sa kamsi stratil. Asi sa aj on zamiešal medzi ľud. Ani v deň odchodu nebol v chatrči. Ale nechal som tam chlapov, aby ho vyčkali, kým sa vráti. Privedú ho.

	— Keď ja nastúpim na trón, urobím ťa kniežaťom. A teraz mi prines kráľovu vojenskú rukavicu, ale pravú, rozumieš? Rýchle! A nájdi niekoho, kto sa odváži ísť v noci na kresťanský cintorín. Ponáhľaj sa!

	Kráľovná zašla za Tajanou, previedla ju miestnosťami Veže múdrosti a potom ju prepustila.

	BRÁNA NÁSTRAH

	Kráľovská jedáleň sa ligoce v celej svojej nádhere. Z povaly visí luster s tridsiatimi štvorhrannými lampkami z priezračnej farebnej rohoviny. V zlatých svietnikoch horia voskovice. Po stenách sa lesknú bohaté štíty vykladané drahokamami. Ťažké pokrovce prikrývajú dlážku. Vzadu vo dvorane sa tlačia uhorské kniežatá, kňažné, baróni, vznešení dvorania a kráľovskí hodnostári. Prichádza kráľ a kráľovná. Kráľ kráča vystretý, hoci mu tvár prezrádza veľkú bolesť. Purpur obšitý bielou kožušinou pôsobí kráľovsky dôstojne. Šaty kráľovnej z červeného hodvábu sú posiate zlatými hviezdami. Na čiernych vlasoch sa jej ligoce diadém z pestrých drahokamov. Orchida vo svetloružových čipkovaných šatách s rumennými lícami sa ponáša na usmievavé poľné kvieťa. Doriinu hrdú krásu zvýrazňujú žlté šaty s belasým plášťom. Za nimi stojí Tajana. Je poblednutá a zadumaná. Jej čierne vlasy zdobia perličky. Na modrých šatách má strieborné vyšívanie.

	Kráľ Štefan sa obrátil ku kráľovičovi, ktorý stojí vedľa neho.

	— Kde ti je žena tak dlho? Čo jej nejdeš oproti? Neobzeraj sa na Tajanu, syn môj.

	— Ona je na vine, že ste ma tak potrestali.

	— Máš pravdu. Žena je trest, no nie moja šťastena ublížila tebe, lež ty jej. Keby si ju nebol obťažoval, nebol by som ti priviedol neapolskú princeznú. Teraz je všetkému koniec. Si s ňou zosobášený, tak sa musiš správať, ako sa patrí na kráľovského následníka.

	Kráľovič sa zachmúril. Vyparádení neapolskí hodnostári uviedli do dvorany krehkú bytosť, bledú, plachú, s vystrašenými čiernymi očami. Je to ešte nedospelé dievča v dlhých šatách s vlečkou. Na hlave má čelenku z drahokamov. Biely závoj je obšitý perlami. Vyľakaná zastala pred kráľovnou.

	— Neapolská princezná Izabela, manželka následníka kráľovského trónu, — predstavil kráľ plaché stvorenie zhromaždeným hosťom, ktorí sa hlboko uklonili.

	— Kráľovič, odveď svoju ženu k stolu.

	Zamračený kráľovič ju vzal za ruku.

	Večera sa začala. Pri stole na vyvýšenom mieste sedí kráľ, vedľa neho kráľovná Alžbeta, oproti kráľovi mladá kráľovná Izabela a pri nej natešená, usmievajúca sa tvár vojvodu Bélu, hľadiaca do Doriiných pokojných krásnych hnedých oči. Hostí usadili k ďalším stolom.

	Knieža Ivan Okičský sedí pri bánovi Joachimovi a počúva jeho rozhovor so spolustolovníkmi. Zamračený Henrich Gising šľahá očami mladého vojvodu sediaceho naproti Dorii. Čosi cez zuby mrmle svojmu bratovi Nikolovi.

	Za kráľovým kreslom postáva komorník Gejza v slávnostnom oblečení so strieborným krčahom v ruke, z ktorého podchvíľou naleje víno do kráľovej zlatej čaše. Kráľovskí hudobníci neúnavne vyhrávajú monotónne melódie.

	Večera sa skončila. Sluhovia už roznášajú medovníky.

	Kráľ dal znamenie, aby hudba zmĺkla. Stíchli aj hostia. Potom zdvihol pohár a predniesol prípitok mladomanželskému páru, synovi Ladislavovi a mladučkej kráľovnej Izabele. Po krátkom rozhovore sa naraz obrátil k vojvodovi Bélovi:

	— Vystúpte aj s kňažnou, aby sme vás všetci videli. Staňte si pred stôl.

	Keď sa tak stalo, kráľ veselo zvolal:

	— Zároveň oznamujem, že som svojho synovca Mačviansko-bosnianskeho vojvodu, syna kniežaťa Ratislavoviča a mojej sestry Agnesy, zasnúbil s urodzenou kňažnou Doriou z Okičgradu. Bol by som rád, keby som im skoro vystrojil svadbu. Zdvihnite poháre.

	Vojvoda sa začervenal a Doria sklopila oči. Joachim zaťal pery, Henrich Gising zbledol a pozrel sa na Joachima výhražným pohľadom. Potom sa schúlil a ani sa nedotkol pohára.

	Všetci vstali. Svetlo zhora sa odráža v zlatých a strieborných ozdobách pohárov.

	Iba jediný hosť zostal sedieť.

	— Knieža Henrich, vy ste sa nedotkli svojho pohára! Opovažujete sa nepiť na zdravie snúbencov? — zvolal kráľ.

	Odrazu Henrich zhrbený nad stolom vykríkol, len sa to tak rozľahlo dvoranou:

	— Nepijem na zdravie dievčaťa, ktoré tri dni a tri noci strávilo pod strechou lúpežného rytiera!

	Joachim vrhol zúrivý pohľad na svojho dôverníka. Hostia ustrnuli. Vojvoda udrel na rukoväť meča.

	— Najjasnejší kráľ, dovoľte, aby som sa s ním porátal.

	Aj Doriin brat siahol po meči.

	— Len pokoj! — zahrmel kráľ. — V mojom dome vládnem ja. Porátam sa s bezočivosťou ja, kráľ.

	Ivan a vojvoda pustili meče. Gisingovo správanie ovládol zúrivý vzdor.

	— Knieža Henrich Gising, pred všetkými ste urazili snúbenicu môjho synovca a sestru môjho radcu. Pre vás niet viac miesta pod touto strechou. Okamžite opusťte túto miestnosť a môj palác! A ak ste taký odvážny aj s mečom ako pri ohováraní, počkajte zajtra ráno vojvodu a kniežaťa Okičského pod hradom. Sluhovia, vyveďte ho! Nech sa mi prace spred očí.

	Kráľ sa naklonil ku Gejzovi a čosi mu pošepol. Komorník odišiel. Henrich Gising spurne zdvihol hlavu a opustil dvoranu.

	— Urodzení, vznešení páni kniežatá a kňažné, baróni a šľachtici, — ozval sa kráľ k svojim hosťom. — Kniežaťa, ktorého som musel takto potrestať, kňažná Okičská odmietla. Asi ho víno posmelilo, keď sa opovážil pomstiť takou zbabelou klebetou. Kňažná nikdy nebola v zámku nejakého lúpežného rytiera. Knieža Gising je obyčajný luhár. Nech to nikomu nekalí veselosť a radosť dnešného večera. A vás, kňažná, prosím, aby ste pristúpili bližšie.

	Vojvoda vzal Doriu za ruku a zaviedol ju ku kráľovskému páru. Kráľ ju pohladil po vlasoch, kráľovná ju pobozkala na čelo a usadila vedľa seba.

	Potom ku kráľovi pristúpil Henrichov brat, plavovlasý Nikola Gising.

	— Najjasnejší kráľ, mrzí ma nedôstojný čin môjho brata. Nemal by som dlhšie zostávať pred vašou tvárou.

	— Jeho vina nepadá na vás. Zostaňte!

	Potom chytil za ruku vojvodu a pritiahol ho bližšie:

	— Celý sa chveješ túžbou byť pri nej. Nuž sadni si vedľa nej!

	Keď si vojvoda prisadol k Dorii, pošepol jej:

	— Pomstím vás, kňažná.

	— Už na Okičgrade som tušila, že moja nešťastná príhoda na Lobore bude mať ťažké následky aj pre vás. Nemala som prijať vašu šľachetnú ponuku. Tieň toho nešťastníka ma prenasleduje, hľa, aj v Budíne.

	— Spôsobujete mi bolesť v prvých šťastných chvíľach zasnúbenia, kňažná.

	— Ľutujem, čo som povedala. Zo srdca vás prosím, nemajte mi to za zlé. Je to pre mňa hrozné.

	— Ja vás tak ľúbim! — pošepol jej a naklonil sa k nej.

	
Kráľ znovu zdvihol pohár. Všetci sa obrátili k nemu.

	— Urodzení páni, kniežatá, baróni, hodnostári, urodzené kňažné a všetci moji vznešení hostia! Dnes je skutočne slávnostný deň. Následník trónu si priviedol do domu princeznú a môj synovec verenicu. A keď už som taký šťastný, nech je moja radosť úplná. Oznamujem vám, že som sa rozhodol vymenovať za svojho prvého pomocníka a palatína našej kráľovskej milosti zvlášť oddaného, verného priateľa a bystrého muža, ktorý mi bude najlepším poradcom. Tým mužom je bán Joachim.

	Všetci vo dvorane zmĺkli. Kráľovná je od radosti celá ohromená. Joachimovi oči len tak hrajú. Knieža Okičský sotva potlačil zhrozenie. Uhorské kniežatá vyjadrujú svoju nespokojnosť mlčaním.

	— Na vašich tvárach vidím, že ste všetci spokojní s týmto vyznamenaním mojej kráľovskej milosti. Joachim, verný služobník, prijmi moju kráľovskú milosť a slúž mi rovnako verne, ako si mi to dokázal toho dňa, keď si mi zachránil syna z rúk lúpežného rytiera pri Kamengrade.

	Mohutná Joachimova postava pokľakla pred kráľom.

	— Vždy chcem slúžiť svojmu drahému kráľovi a vyslúžiť si jeho láskavosť.

	— Tu máš pohár, pi! — povedal kráľ a podal mu zlatú čašu.

	Hudobníci znovu začali vyhrávať, ale v spoločnosti nenašli ohlas. Veľká časť kniežat, barónov a šľachticov nemala priveľa chuti do zábavy. Iba kráľ sa veselo a s pôžitkom bavil, kým opäť nedal znamenie, aby hudba stíchla. Hostia znovu čakali na nejaké vyhlásenie. Kráľ sa pousmial.

	— Moji urodzení páni, pozývam vás na budúci týždeň — v ktorý deň to bude, vám ešte dám vedieť — na veľkú svadbu. Budem vydávať za urodzeného, slávneho rytiera Sokola sestru vašej kráľovnej, kňažnú Orchidu.

	Na konci stola medzi dvornými dámami sedela Tajana. Pri týchto slovách priam zabodla pohľad do kráľa. Tvár jej ešte väčšmi pobledla a oči sa jej zaleskli. Kráľovná zostala naoko pokojná. Orchidine líca ešte väčšmi sčerveneli. Tmavé oči sa víťazoslávne blýskajú. Medzi dvoranmi sa vystrel mladý kumánsky vojvoda Oldamur a ani okom nemihol.

	— Prosím svojho nového veliteľa Joachima, aby so mnou zajtra zašiel k môjmu otcovi, kniežaťu všetkých Kumánov, oznámil mu túto zvesť a pozval ho na svadbu. Vyčkám ho so všetkými poctami.

	Kráľ vstal, vzal Joachima popod pazuchu a prešiel s ním do vedľajšej siene, kde už dvorania prichystali stôl pre hru v kocky.

	— Kde je moje šťastie?

	— Odišla do svojej komnaty, — povedala ktorási dvoranka kráľovi.

	— Čože? Ihneď ju zavolajte! Chcem, aby stála pri mne, keď hrám v kocky. Nebojíte sa jej, páni kniežatá? Počuli ste, aké šťastie mi prináša? Vidíte, na Griči ma postretlo šťastie, a ja som ho hneď usadil do koča a do Budína s ním. Chystajte si peniaze, niet vám pomoci!

	Páni si posadali. Kráľovná s nevestou, s Doriou a s vojvodom sa prišli pozrieť, ako im pôjde hra.

	Dvoranka priviedla Tajanu. Dievčina len s veľkým úsilím potláčala žiaľ, nuž zastala pred kráľom so sklonenou hlavou a sklopenými očami.

	— Ako to vyzeráš, dievča? — začudoval sa kráľ. — Čo sa ti stalo? Hore hlavu.

	Pokúsila sa splniť príkaz a kráľ uvidel jej smutné oči.

	— Kto ti čo urobil? Povedz, odnesie si to!

	— Najjasnejší kráľ, nikto mi nič neurobil.

	— Akože nič? Vyzeráš, akoby ti všetci najbližší zomreli. Hneváš sa pre niečo na mňa? Vidím to. Takto mi neprinesieš šťastie. Čo ti mám splniť, aby si bola veselá? Povedz, čo? Nedbám, žiadaj si, čo chceš.

	— Nič, najjasnejší kráľ.

	Kráľovná ju pozoruje a naliehavo pošepne kráľovi:

	— Určite ju niečo veľmi zarmútilo.

	— Nejdem hrať v kocky. Dnes šťastena vyzerá, že mi nie je naklonená.

	Tajana neodpovedala.

	— Dnes nie som s tebou spokojný, — mračí sa kráľ a obráti sa k svojej žene: — Zabav hostí. Už zasa ma láme v krížoch a ešte sa musím poradiť s Joachimom.

	Vstal, ponúkol pánov, aby hrali sami, a pobral sa dvoranou zabraný do živého rozhovoru s Joachimom.

	V jedálni sa nespokojní baróni a kniežatá ešte stále rozprávali o veľkej pocte, ktorou kráľ vyznamenal Joachima. Knieža Ivan stál za Doriou. Pri nej sedel vojvoda a venoval sa jedine kňažnej.

	Ivanova tvár prezrádza hlbokú nespokojnosť. Vojvoda sa odrazu obráti k nemu a utešuje ho:

	— Nekazte sestre dobrú náladu. Zabudnite na bezočivého naničhodníka.

	— S ním sa môj meč ľahko poráta, ale s Joachimom to nebude také ľahké. Bude sa za Henricha prihovárať u kráľa. Je to Joachimov dôverný priateľ.

	— Joachim sa priatelí s tým bezočivcom?

	— Veru, Henrich je Joachimovým verným služobníkom, — povedala Doria. — Kráľ ho znovu vezme na milosť.

	— Nevezme, — rozhodne vyhlási vojvoda. — Prekvapuje ma, ako sa bán môže kamarátiť s takým nedôstojným človekom.

	Ivan sa významne pozrel na sestru.

	— Ani Joachim nie je lepší, — pošepla Doria vojvodovi.

	— Nikdy sa mi nepáčil. Kráľ je dobráčisko a nevidí, že ten človek nemá priateľov. Všetkých nepríjemne prekvapila toľká kráľovská láskavosť.

	Ivan sa znovu významne pozrel na sestru. Mohla si jasne prečítať jeho túžbu, aby využila vojvodove slová proti Joachimovi. Doria pokračovala:

	— Mne sa nepáči, lebo vždy podporoval Henricha Gisinga. A ten už raz prinútil môjho brata, aby mu mečom zaťal do ruky.

	— Tak Gising vás už po druhý raz urazil? — spýtal sa vojvoda a očervenel od hnevu.

	— Dnes to zopakoval pred celým dvorom.

	— A Joachim ani neprotestoval, — podotkol Ivan.

	— Porozprávam sa s kráľom. Skutočne nechápem, prečo sa tak skamarátil s Joachimom. Nikdy mu nebol naklonený.

	Vtom popri nich prešiel kráľ s rukou na Joachimových pleciach. Usmial sa na Doriu a zamieril s bánom von z dvorany.

	— Pôjdeš so mnou, — povedal kráľ. — Vo svojej komnate ti ukážem listy, ktoré som dostal od českého kráľa. Navrhuje mi zaujímavý bojový plán proti Rudolfovi Habsburskému. Viem, že ty si nikdy nebol naklonený môjmu zväzku s Čechmi. Tým skôr postrehneš, ak by v návrhoch českého kráľa bolo niečo pre mňa nevýhodné.

	Prešli predsieňou a vošli do kráľových komnát. Tu si kráľ sadol.

	— Povedz mi, Joachim, si so mnou spokojný?

	— Som veľmi šťastný, najjasnejší kráľ, že ste mi dnes preukázali toľkú milosť.

	— Tvoj čin tam na Kamengrade mi odhalil tvoje pravé srdce a tvoju vernosť. Hej, zaslúžil si si moju milosť, prisahám na svoju korunu. A teraz ti ukážem list českého kráľa. Tam je, v mojej tajnej skrini. — Chcel vstať, ale zmraštil tvár a zaťal pery. — Čertovsky ma zasa láme v krížoch. Napokon, pred tebou už nemám nijakých tajností. Tu máš kľúč. Choď ta a otvor horné dvierka. Nájdeš tam drevenú kazetu a v nej niekoľko listov. Jeden je previazaný červenou stužkou, ten je od Otakara. Vezmi si sviečku, chodba je tmavá.

	Joachim ledva zakryl radosť, ktorá mu vohnala krv do tváre. Konečne bude môcť nazrieť do kráľových tajných spisov.

	— Vykonám všetko presne, môj kráľ, — odvetil Joachim a usiloval sa, aby jeho hlas bol čo najľahostajnejší. Potom sa pobral k malým, okrúhlym, bohato vyrezávaným dverciam, odstrčil ozdobnú kovovú závoru a so sviečkou v ruke vošiel do kráľovej komôrky, z ktorej sa prechádza do uzučkej tmavej spojovacej chodby s kráľovou komnatou. Tu si panovník schováva tajné spisy. Z druhej strany chodby vedú dvere do kráľovho archívu štátnych listín. Joachim náhlivo prešiel chodbou, lebo chcel čo najmenej času premrhať na cestu, aby o to dlhšie mohol nazerať do kráľových tajomstiev.

	Len čo sa dostal k dverám a položil ruku na závoru, za chrbtom mu čosi zarinčalo. Obzrel sa, no hlavou udrel o drevenú stenu, ktorá s dverami pred ním tvorila štvorcový priestor, taký úzky, že sa tam sotva dalo pohnúť. Pozrel sa hore. Tma. Joachim pochopil, že sa dostal do pasce. Zovretý zo všetkých strán pokúsil sa otvoriť dvere pred sebou. Sú pevne zavreté. Päsťami sa vrhol na hrubé vyrezávané drevo. Márne. Naraz pocítil, že sa pod ním pohla dlážka. Kamsi klesá. Díva sa do temnej hĺbky. Reťaze rinčia. Joachim drží sviečku. Tvár má smrteľne bledú. Aby nespadol, sadol si na dlážku, ktorá klesá čoraz nižšie do temnej, pustej hlbky.

	Odrazu štvorcová dlážka pod ním narazila na zem. V tme ho schmatla čiasi ruka. Joachim sa bráni, hryzie, vzpiera sa svalnatým rukám. Potkol sa. A už má nohy v reťaziach. Pred sebou zbadal obrovského chlapa s hustou bradou v červeno-zelenom oblečení a dvoch sluhov.

	— Kat! — vykríkol zhrozený Joachim. — Čo so mnou chceš?

	Ďalší chlap krúti hriadeľ, na ktorý sa navíjajú reťaze. Drevená klietka, v ktorej sa Joachim dostal sem, vystupuje hore, a on sedí na zemi temnice so spútanými nohami a rukami, plný osudnej predtuchy.

	— Kat, ty si čakal na niekoho iného! Či nevidíš, že som to ja?

	— Videl som, keď ste zostupovali.

	— Na mňa tu čakáš so sluhami?

	— Mám taký rozkaz.

	— Kto ti ho dal?

	Zhora k nemu doľahol zlomyseľný, posmievačný hlas:

	— Moja kráľovská milosť, verný Joachim! Teraz si cestuj do Stolného Belehradu, korunuj tam môjho syna proti otcovi kráľovi. Ničomník! Sprisahanec! Zbojník! Prešiel som ti cez rozum, ty zločinec!

	— Milosť, kráľ, milosť! Nikdy som nemal v úmysle korunovať vášho syna.

	— Poznám ťa, ty diabol! Zomri! A tu máš ešte priepustku na druhý svet. Aby si vedel, Alžbeta ani tebe nebola verná. Pobláznila sa do rytiera Sokola. Hej, hej, červenobradá líška, dostal si sa do pasce, z ktorej už niet východu. Kat! Odsekni mu tú červenobradú hlavu a zakop ju hlboko!

	— Milosť, kráľ! Som nevinný. Vypočujte ma, kráľ! Odhalím vám tajné sprisahanie vašich nepriateľov. Nedajte ma sťať, kým ma nevypočujete, lebo zajtra už nebudete medzi živými.

	Zhora sa neozvala odpoveď. Bolo počuť iba buchnutie klietky, keď zastala hore, a škripot reťazí, kým neskončili svoju prácu.

	— Kat, — modliká Joachim. — Počkaj. Nestínaj ma! Ešte tejto noci budem pánom a tvoj poklad budú tri dni rátať desiati sluhovia.

	— Mám kráľov rozkaz.

	— Ó, ó, nech je prekliaty, prekliaty, — opakuje Joachim a tu na dne temnice si uvedomuje strašnú bezmocnosť nad hrobom svojej moci, nad hrobom vlastného života.

	— Kat, ak splníš kráľov rozkaz, zajtra tvoj život stihne pomsta kráľovnej. Tá premôže manžela, aj keby to bol diabol.

	— Nebude, ako dúfate. Aj kráľovná upadla do nemilosti. Ešte dnes v noci ju okujem pásom cudnosti. Je to rozhodnutie kráľa.

	Joachim zaryčal a začal sa zvíjať po zemi. Naokolo neho tmavé čierne múry, pred ním kat. Vo svetle fakle rozoznáva nástroje na nabrúsenie sekery. Čelo mu zalial smrteľný pot. Zlosť a hrôza pred smrťou mu otriasajú celým telom. Leží meravo na zablatenej zemi, v temnici pod kráľovskými komnatami a cíti na sebe katove ruky, ktoré mu trhajú golier.

	 

	Kráľ si sedí v komnate a rozpráva svojmu čiernobradému komorníkovi:

	— Vidíš, to som si zaumienil už vtedy na Kamengrade, keď som mu vrátil všetky pocty. Bolo treba veľa kráľovskej milosti, aby som zašliapol zmiju, čo mi otravovala život. Videl si, aké namosúrené boli tváre kniežat, keď som toho zbojníka poctil povýšením na palatína? Ale práve to som potreboval. Chcel som sa presvedčiť, či ho všetci nenávidia, aby mi odľahlo na duši.

	— Naozaj, vo dvorane sú všetci skľúčení a nespokojní.

	— Svitne im, keď sa Joachim nevráti od kumánskeho kniežaťa. Nik za ním nebude smútiť. Na Joachimovu pamiatku kráľovnej nasadí pás cudnosti kat, ktorý odsekol hlavu jemu. Chacha! — zasmial sa kráľ.

	— Najjasnejší kráľ, nemienim brániť kráľovnú, ale predsa by nebolo dobre, keby ste ju okamžite uväznili. Joachim má svojich prívržencov, hneď by začali podozrievať a znovu sa proti vám búriť. Viete, že byť chorvátskym bánom je veľká česť. Najprv očistite dvor od jeho kompánov.

	— Možno mi neradíš zle. Počkám. Zajtra vymeníš všetkých Joachimových prívržencov na dvore. Dal si chytiť Henricha?

	— Hneď, len čo ste mi prikázali.

	— Zapamätá si ten zbojník, kedy na mojom dvore, pri mojom stole vyvolal pohoršenie. Aj jeho brata Nikolu vyhoď. Nech oplakáva svojho pána. Ako si starý lišiak v duchu zvýskol od radosti, keď som mu dal kľúč! Myslel si, že mu dávam pravý kľúč od kráľovských tajomstiev.

	— Veľa ste sa natrápili, kým ste sa ho rozhodli zbaviť.

	— Ani netušil, že som preňho vo svojich komnatách dal prichystať bránu nástrah. Kráľovná tiež nevidela, keď to kat so svojimi chlapcami robil.

	— To sa vám podarilo, najjasnejší kráľ.

	Počas rozhovoru ozvalo sa tiché klopanie na dvere. Gejza šiel otvoriť. Kráľovský sluha oznámil:

	— Najjasnejší kráľ, kat čaká.

	— Sem s ním!

	Do miestnosti vstúpil neobyčajne silný chlap s bradou a pokľakol pred kráľom. Ten sa ho veselo spýtal:

	— Splnil si môj príkaz?

	— Najjasnejší kráľ, ako ste rozkázali, tak verný služobník vykonal. Sťal som ho.

	— Nech ti to slúži ku cti. A čo vravel zbojník pred smrťou?

	— Iba preklínal najjasnejšieho kráľa. Na iné sa nezmohol.

	— Chacha, preklínal ma. Teraz v tom môže pokračovať na druhom svete. A nepriviedli do temnice nejakého kniežaťa?

	— Áno. Volá sa Henrich Gising.

	— Nedaj mu nič okrem chleba a vody, kým nerozhodnem, čo s ním.

	— Najjasnejší kráľ, rozkázali ste, aby som priniesol aj pás cudnosti.

	— Dobre. Vezmi ho späť, ešte nejaký deň počkám. Teraz choď a o ničom ani slova!

	— Najjasnejší kráľ, aj hroby prevravia skôr ako moje ústa.

	— Som s tebou spokojný.

	Kat vyšiel z komnaty a kráľ vstal.

	— Ale som si vydýchol. Tejto noci budem naozaj pokojne spať. A ty, Gejza, choď k hosťom a povedz im, že rokujem s Joachimom. Oni nech sa zabávajú. Zostaň s nimi.

	Komorník našiel kráľových hostí pozerať sa na kumánske tanečnice, ktoré predvádzali temperamentné tance. Zastal neďaleko vojvodu s Doriou, a akoby sa nič nebolo stalo, pridal sa k divákom.

	Keď sa tanec skončil, mladý kráľovič sa rozletel s pohárom v ruke za jednou krásavicou, ponúkol jej víno, potom ju schmatol a pobozkal. Všetci vo dvorane prišli do rozpakov. Kráľovičova mladá nevesta Izabela očervenela a napoly plačúc povedala:

	— To sa nepatrí, kráľovič.

	Následník trónu sa rozzúril. Oči mu zablýskali a ako nevychované chlapčisko sa na ňu zahnal a udrel ju.

	Dámy a páni sa zhrozili. Alžbeta pribehla k neveste. Komorník Gejza a vojvoda pristúpili ku kráľovičovi. Vojvoda sa rozčúlil:

	— Zbláznil si sa, Ladislav?

	— Mňa nebude učiť slušnosti taká skapatá mačka! Ja som kráľovič. Robím, čo sa mi chce. Načo ste ju sem priviedli? Nepotrebujem ju.

	— Ladislav, — chytila ho za ruku kráľovná, — si opitý. Poď so mnou! Až sa vráti kráľ, strašne si to odpykáš. — A nasilu ho odtiahla z dvorany.

	Hostia sa neopovážili povedať ani slova. Mladá nevesta plakala. Doria sa ju pokúšala upokojiť a vyviedla ju z dvorany.

	Komorník sa zatiaľ usiloval pritiahnuť hostí k zábave, ale ti sa už začali zberať, že si pôjdu odpočinúť do starej budovy kráľovského dvora.

	— Toto manželstvo sa krásne začína, — šepkali si uhorské kňažné a kniežatá im potajomky prisviedčali.

	— Celkom sa to podobá nezbednému Ladislavovi. Čo len nás ešte čaká pri tom mládencovi, keď sa stane kráľom?

	 

	Nebo je matné. Vonku pod arkádami zišla sa ženská časť kráľovskej rodiny. Kráľovná Alžbeta drží v ruke vyšívanie. Vedľa nej sedí kňažná Orchida a kráľovičova nevesta neapolská princezná Izabela. V počernej tvári neapolskej princeznej sa zračí bôľ štrnásťročného dieťaťa, ktoré poslali do cudzieho sveta, kde sa oňho nik nestará. Orchidine zdravé červené líca zatieňuje utajované očakávanie šťastia. Alžbeta z času na čas hodí nepokojný pohľad na Orchidin svadobný čepiec, ktorý jej leží v lone.

	Doria sa opiera o stĺp, v rukách drží lutnu a spieva veselú pesničku, aby rozptýlila kráľovnú.

	Z druhej strany arkád stoja dvorania. Kráľovský radca knieža Ivan počúva rozprávanie vojvodu, ktorý pritom neodtŕha oči od Dorie.

	Pesnička sa skončila. Kráľovná sa obzerá vôkol seba.

	— Prečo sem nepríde Tajana? Vždy sa utiahne do svojej komnaty. Vy nepoznáte príčinu, kňažná?

	— Nie je zvyknutá na život medzi vežami a prepychovými komnatami. Vždy bola taká zamračená… zadumaná, — vysvetľuje Doria.

	— Možno. Ale teraz ju trápi akýsi žiaľ. Mali by sme na to upozorniť kráľa. Zo zarmútenej šťasteny nie je nič, povedal. Mal by sa jej spýtať, čo ju trápi. Jemu to prezradí. Nahovorte kráľa, aby sa jej povypytoval, — presviedča Alžbeta Doriu.

	Odkiaľsi k nim doľahol spev. Ženy odložili vyšívanie a šli sa podívať. Zo stráne dolieta k nim melódia, ktorú spieva akýsi chlap.

	— To je pieseň! — zvolala kráľovná. — Akoby to nariekala sama vášnivá láska, všakže, kňažná?

	— Áno, tak sa zdá.

	— Ten chlapec miluje vášnivo. Počujete, ako sa mu slová nádherne rýmujú? Ani naši trubadúri nevedia tak rýmovať. Asi to bude vznešený spevák, keď vie po latinsky.

	Na Doriinej tvári sa zračí akýsi nepokoj. Kráľovná si pozvala z nádvoria svojho dôverníka:

	— Rufa, pozri sa, kto to spieva.

	Dvoran sa vyšplhal na uzučké zábradlie a hlási kráľovnej:

	— Na kopci za mestskými priekopami vidím koňa priviazaného o strom. Vedľa neho na skale sedí akýsi rytier.

	— Aký je? — zvolala Orchida.

	— Z tejto diaľky nerozoznávam nič viac, než že je oblečený v tmavom. Na hlave sa mu leskne prilba. Díva sa sem, k hradu. V rukách drží lutnu.

	— Prekrásne spieva, — zašepkala kráľovná. — Všimnite si, čo vraví: „Srdce moje krvácajúce je peklom utrpenia, jediná nádej roztrhať toho, čo ľúbiš.“

	Kráľovná s Orchidou nadšene počúvajú pekne sa rýmujúce povzdychy. Vzdialený, neviditeľný spevák prebudil ich duše. Iba Doria má strach z tohto hlasu. Pozrela sa na druhú stranu arkád na Ivana. Pomaly opustila dámy a pobrala sa za bratom.

	— Ten spevák mi pripomína zbojníka Toma. Nezdá sa to aj tebe, Doria?

	— Ako by sa sem dostal? Ktovie, kade zbíja a pustoší!

	— A predsa aj tebe naháňa strach ten spev.

	— Priznám sa, mám z neho strach.

	Zrazu vojvoda zosmutnel.

	— Rufa, pošli niekoho, nech pozve speváka do paláca, — prikázala kráľovná.

	Doria s bratom sa na seba zahľadeli. Medzitým pod arkády vošiel kráľov dvoran Ferenci a oznámil, že kráľ sa chce rozprávať s kňažnou vo svojej komnate.

	— Ešte ma ani raz nepozval, — začudovala sa Doria.

	— To nie je maličkosť, ak ťa volá, — pošepol jej brat.

	— Idem. Aspoň neuvidím speváka.

	Všetci sa dívali za ňou, ako odchádza.

	 

	Nejasné denné svetlo dolieha do veľkej Tajaninej komnaty. Zadumane pozoruje obraz na stene, ktorý znázorňuje rytiera opretého o vytasený meč, s hlbokým pohľadom upretým pred seba. Márne sa pokúša uhádnuť, aké myšlienky sa zračia v jeho zaujímavých tmavých melancholických očiach.

	Vo dverách zašušťali šaty. Tajana zbadala Doriu, akúsi vážnu a zvedavú.

	— Kňažná, vy ste sa obťažovali ku mne?

	— Keď som vošla, práve si si pozorne prezerala rytiera na obraze. Kto je to?

	— Neviem. Ani dvorné dámy nevedia. Ale čo na tom? Keď som sama, zdá sa mi, že je živý a že sa so mnou zhovára.

	— Prišla som pre oveľa vážnejšie veci. Kráľ je veľmi namrzený na tvoje správanie. Pred chvíľou ma pozval k sebe a žaloval sa, že mu už niekoľko dní neslúži šťastie. Stále si smutná, a vraj preto sa mu choroba zhoršila. Tajana, kráľ žije v predstave, že ty mu prinášaš šťastie a zdravie. Teraz sa však nazdáva, že si sa od neho odvrátila. Mohlo by to mať strašné následky. Znenávidí ťa a s tebou nás všetkých.

	— Aj lekári sú na vine. Nikdy mu neprinesú správne lieky. Nič nevedia.

	— Tým väčšmi sa musíš starať o kráľa ty. Máš veľký vplyv na jeho zdravie. Mysli iba na to, ako by si mu ulahodila. Ak zomrie, všetci sme stratení. V Chorvátsku sa zahniezdia Joachimovia, Kumáni, Gisingovci. Chcela som ti to pripomenúť, lebo mi prikázal, aby som ťa k nemu doviedla. Dnes ho veľmi bolia kríže. Poď, čaká ťa.

	Vstala zmätená a s tajnými obavami v duši.

	Dievčatá prešli pod kamennými arkádami. Pred kráľovou komnatou Doria zastala a Tajana vošla ku kráľovi.

	Sedel obložený poduškami, bledý a zhrbený. Vedľa neho stál komorník Gejza s ustarostenou tvárou.

	— Poď bližšie, šťastena, — vyzval ju kráľ. — Povedz mi, prečo som sa ti znepáčil?

	— Ach, najjasnejší kráľ, pre nič, ja vás mám rada.

	— Keby si mi bola naklonená, vyzdravel by som. Ale ty na mňa nemyslíš. Od toho večera si stále zamračená. Ani som vtedy nemohol hrať v kocky. Hneď som vycítil, že v duchu si ďaleko odo mňa. Nie si mi naklonená. Odvtedy mi je čoraz horšie. Aj keď sa mi dotkneš krížov, bolia ma, lebo mi nechceš pomôcť. Dávaš šťastie iba tým, ktorým chceš. Tak mi to povedala aj kráľovná, aj Joachim, aj všetci tak vravia. Ty teda nechceš, aby som vyzdravel?

	— Vaše uzdravenie by bolo mojím najväčším potešením.

	— Prečo ti potom hlava ovísa ako odtrhnutý kvet? Prečo máš stále smutné oči? Aký žiaľ ťa mučí?

	V jeho slovách cítiť strach o seba samého. Priveľmi si vsugeroval, že Tajana má v rukách jeho zdravie a život. Zhováral sa s ňou čoraz milšie, ba až prosebne.

	— Povedz mi, Tajana, možno máš nešťastné srdce, vyznaj sa mi, nik sa to nedozvie.

	Ešte nikdy sa s ňou nezhováral tak vrúcne a milo. Po tvári sa jej skotúľali slzy.

	— Kráľ, — zvolal Gejza, — ona vraví pravdu. Nie je na vás nahnevaná, bolí ju srdce.

	— Tajana, — ozval sa kráľ takmer radostne. — Ty si sa nešťastne zaľúbila? Povedz, kto to je, koho máš rada! Povedz mi!

	— Nie, nie, — odvetí, — nie.

	— Rozkazujem ti, aby si ho prezradila. Počula si? Kráľ ti rozkazuje.

	— Najjasnejší kráľ, — ozval sa Gejza, — bojí sa, asi to bude niekto z dvoranov. Sľúbte jej, že sa nik nedozvie, s čím sa vám zverí.

	— Nikto sa to nedozvie, prisahám na svoje zdravie. Povedz, kto je to?

	— Rytier Sokol.

	Gejza sa zarazil, kráľov pohľad zmeravel, akoby sa mu do pŕs zabodla strela. Bez pohnutia vyvaľuje oči na Gejzu. Dievča sa trasie od toho, čo povedalo, aj čo z toho bude. Cíti sa, akoby zahodila kúsok vlastného srdca, poranila si dušu, zničila svoje tajomstvo. Všetko sa v nej zrútilo.

	Naraz kráľ zdvihol ruku ku Gejzovi a po latinsky povedal:

	— Počul si to? Od toho večera, keď som ohlásil Orchidinu svadbu s rytierom Sokolom, chradla. Nuž, teraz už viem, prečo mi je zo dňa na deň horšie. Zapríčinil som jej nešťastie. Teraz už viem, prečo sa to všetko so mnou stalo. A rytier na Griči povedal, keď som sa ho na to spytoval, že miluje tamtú…

	— Chytili ste ho pod krk a možno to ani tak nebolo, ako ste si mysleli.

	— Ferenci vie, že sa obidve doňho zbláznili.

	— Aj tak to môže byť, a on ani o jednu nemá záujem.

	— Eh, čo tam po tom! — Buchol kráľ rukou o stôl, až sa Tajana striasla. — Nech si miluje, ktorú chce, ale urobí to, čo si budem želať ja, kráľ. Orchida nebude jeho ženou. Som zachránený… zachránený. Gejza, — hundre si s tvárou sčervenenou od horúčky a díva sa, jednostaj šepkajúc: — Gejza, už ma nič nebolí, komorník môj, znovu ma zahrnula svojou priazňou.

	Vstal a začal sa prechádzať po miestnosti silou vlastnej viery, že sa mu bolesť pominula. Tajana prekvapená sama sebou a svojím vplyvom na kráľovu chorobu sleduje jeho pohyby. Sústredila sa na jedno jediné želanie a vyslovila ho nahlas:

	— Kráľ musí vyzdravieť. Bolesť musí poľaviť, musí, musí, musí!

	— A ty musíš byť šťastná, musíš! — odvetil jej ako v horúčke. — Rytierovi vrátim slovo. Nevezme si Orchidu, musí sa oženiť s tebou, Tajana.

	Toto rozhodnutie ju zasiahlo ako hrom.

	— Čo je? Ty nechceš, aby bol tvojím?

	— Najjasnejší kráľ, to ani nemôžem chcieť. Som šťastná, že si nevezme inú.

	— Prečo nechceš, aby bol tvojím mužom?

	— Na to som nikdy ani nepomyslela. Ja som len slúžka.

	— Ó, áno, máš pravdu. Ale zato si od tejto chvíle šľachtičná. Ako to vravel na rytierskom turnaji? Žena, v mene ktorej bojujem, sa volá Astra. Nuž, vznešená slečna Tajana z Astry? Asi nie si rodená šľachtičná… — Tu sa zarazil, pozrel sa na Gejzu a znovu sa ozval po latinsky v presvedčení, že Tajana tomu nerozumie: — Počuj, Gejza, bolo by treba dobre preskúmať, kto bola jej matka. Spomínaš si, už od prvej chvíle, ako som ju zbadal, skrslo vo mne podozrenie, že v takom pôvabnom tele nekoluje katovská krv. Musím zistiť, kto bola jej matka a kto je jej ozajstným otcom.

	— Mám poslať niekoho na Grič?

	— Môžeš, ale dovtedy nebudem čakať. Keď príde rytier, musí sa uskutočniť svadba.

	— Keby rytier odmietol to manželstvo?

	— Odmietol? Môj rozkaz? Aby odmietol takú prekrásnu dievčinu, ktorú urobím šľachtičnou? Čo ti to zišlo na um? Udelím mu vyznamenania, aké bude chcieť, a ju nepustím od seba, kým budem žiť.

	Tajana celá zhrozená počúva kráľove slová a ledva vládze zakryť, že rozumela, čo vravel.

	— Nuž, Tajana, rytier Sokol bude tvoj.

	— Najjasnejší kráľ, — povedala, — veľmi vám ďakujem za vašu láskavosť. Budem vám do smrti vďačná, ale nemôžem prijať, aby sa so mnou oženil. Kňažná Orchida by ma hrozne znenávidela a ja by som tu nemohla ďalej žiť.

	Kráľ s komorníkom na seba pozreli.

	— Vidíš, na to sme nepomysleli. Počuj, Gejza, nie je to dievča také nerozumné, — pokračoval po latinsky. — Orchida zo žiarlivosti zradila Ferencimu vlastnú sestru. Keby sme Tajanu vydali za rytiera, Orchida by neváhala otráviť ju. Tá je schopná všetkého.

	— Vypichla by jej oči a obidve sestry by sa proti nej spojili.

	Kráľ sa buchol po bedrách, akoby konečne našiel vhodné riešenie.

	— A musia vedieť o tej svadbe? Nikto nemusí vedieť. Nikto, namojveru, to som ohromne vymyslel. Rytier sa s ňou ožení v úplnej tajnosti v kaplnke svätého Štefana pri Gertrúdinom zámku. Ta nechodí ani živá duša. Aby sa nikto nič nedozvedel, rytier musí hneď po svadbe odísť na šesť mesiacov z Budína, kým Orchidu nevydám a nevybudujem pre šťastenu malý palác niekde vedľa môjho hradu. Po pol roku sa rytier vráti, ubytujem ho s ňou vedľa hradu a kráľovná sa k nej nedostane. Ja už Alžbete poriadne pristrihnem krídla.

	— A keby ste odložili tú svadbu o šesť mesiacov? — navrhol Gejza.

	— V nijakom prípade. Tajana musí byť šťastná. Zaľúbené srdce si musí byť isté. Choď za biskupom Flórom. Odbaví tú svadbu v tajnosti, aby sa o nej nikto nič nedozvedel. Flóra je mi veľmi zaviazaný.

	— Hej, biskup vám má byť za čo vďačný. Môžete mu to pokojne zveriť.

	— A ešte aký vďačný! Nedávno som mu pridelil všetky dane z dedinských krčiem a dám mu aj pozemok, na ktorý si tak brúsi zuby. A ju, — pozrel sa na Tajanu, — si zaviažem večnou vďakou. Gejza, teraz mi je ľahko. Len či rytier príde? — obrátil sa kráľ na Tajanu a už pokračoval po chorvátsky.

	— Príde, najjasnejší kráľ, ohlási sa mi.

	— Povedal ti to?

	— Hej, vtedy na hrade, keď sa so mnou lúčil.

	— A nevieš, či má nejaký majetok?

	— Má svoj zámok a sluhov, ale túla sa svetom pre akési tajomstvo, o ktorom nikomu nič neprezradí.

	— To všetko ti povedal? Potom sa s tebou zhováral veľmi dôverne. Počuj, Gejza, on sa s ňou rozpráva o tom, s čím sa iným nezverí. Dievča, iste ti niekedy povedal aj dáke pekné slovo, láskavé, milé?

	Pri tejto otázke sa jej v mysli vynoril zážitok vo veži Gertrúdinho zámku. Začervenala sa, ale mlčala.

	— A nevravel nič o tvojej svadbe?

	— Vravel, keď som sa chcela zosobášiť s jeho sluhom.

	— Spomínam si. Čosi mi o tom spomenula kňažná. Chcela si sa vydať za jeho sluhu? Prečo?

	— Aby som priniesla rytierovi do domu šťastie.

	— A prečo ste sa nezobrali?

	— Rytier prišiel do kostola a nedovolil kňazovi, aby nás zosobášil.

	Kráľ tlesol dlaňami a veselo podišiel ku Gejzovi.

	— Počuješ, on to dievča miluje, ale si ju nemôže vziať, lebo nie je urodzená. Len prečo sa stretol s Alžbetou?

	— Možno ho lákala ona a on prichádzal na príkaz kráľovnej.

	— Och, tak aké tu potom reči?! Ožení sa s ňou.

	Kráľ sa obrátil na dievča:

	— Len čo rytier príde, všetko mu poviem.

	— Najjasnejší kráľ, dovoľte, aby som mu radostnú zvesť, že je slobodný, oznámila sama.

	— Ty? Ste už takí dobrí priatelia, že mu to môžeš sama povedať? Vari ti už ukázal aj tvár?

	— Nie, načo?

	— Ak je škaredý?

	— Je šľachetný a dobrý.

	— No dobre, dobre. Ale kedy príde?

	— Čo nevidieť a ohlási sa.

	— Ale čo ťa tu toľko spovedám? Nech sa rytier s tebou ožení tajne, aby sa ti nik zo žiarlivosti nepomstil, a po šiestich mesiacoch sa môže vrátiť. Dovtedy budem zdravý a zabránim každej hrozbe žiarlivých žien. Teraz mi pomasíruj kríže.

	Tajana mu zopár ráz prešla rukou po krížoch a do tohto dotyku vložila všetku svoju vrúcnu túžbu, aby sa mu uľavilo. Kráľovi sa vidí, že ho jej ruka zbavuje bolesti a vlieva doňho zdravie. Komorník sa začudovane díva. Kráľova bledá tvár ožíva, horúčkovité oči sa vyjasnievajú a bôľom napäté črty tváre sa upokojujú.

	— Och, všetko moje dobro pochádza od nej… všetko, — šepce kráľ vo vytržení. — Choď, šťastena, a pamätaj si: rytier bude tvoj, alebo nikoho.

	Opustila kráľovu komnatu omámená udalosťami, ktoré sa jej prehnali dušou. Ešte jej v hlave hučí, hruď sa jej chveje ozvenou pocitov, ktoré v nej vyvolal kráľov príkaz a jeho rozhovor s komorníkom.

	Rýchle vyhľadala kráľovnú. Práve sa tu rozprávalo o akomsi spevákovi, čo sa zdráhal prísť zaspievať kráľovnej do paláca.

	Tajana sa pozrela na Doriu, ktorú rozhovor o správaní speváka zrejme tešil. Ale kráľovná sa zlostila:

	— Čo je to za nadutý rytier? Ak nie je trubadúrom, tak prečo spieva na verejnosti? Len nech ešte raz zaspieva na hradných múroch a dám ho vyhnať. Čo je, Tajana? Ako to vyzeráš?

	Z Tajaninho mlčania a pohľadu kráľovná vyčítala, že jej chce čosi povedať, preto sa ospravedlnila:

	— Idem do svojej komnaty, som trochu unavená. Tajana ma odprevadí.

	A opustili spoločnosť pod arkádami.

	— Nesieš mi niečo vážne? Nesmie nás nikto počuť, ani vidieť osamote. Poď so mnou do Veže múdrosti, — povedala kráľovná a zaviedla ju do kráľovskej hvezdárne. Tu sa s ňou zavrela v komôrke, kam si Agora schovával lieky a jedovaté byliny.

	— Teraz môžeš vravieť.

	— Neožení ho s Orchidou!

	Alžbetina radosť bola taká veľká, že Tajanu objala.

	— Ty si moje šťastie! Dobre tušil rytier, že ho zachrániš.

	Dievča nevyzeralo, že by sa tešilo ako kráľovná.

	— Ty nemáš radosť? Azda kráľ vycítil, že som ťa ja na to nahovorila?

	— Nie. Ešte horšie.

	— Nestraš ma! Vyzeráš, akoby hrozilo nové nešťastie.

	— Kráľ rozhodol, aby si rytier zobral — mňa.

	— To je žart. Kráľ by neponížil rytiera, aby ho oženil so slúžkou.

	— To som mu povedala, ale on odvetil, že ma urobí šľachtičnou.

	Alžbeta sa zamračila.

	— Ale poprosila som kráľa, aby dovolil mne samej oznámiť jeho rozhodnutie rytierovi. Nazdala som sa, že vy už dačo vymyslíte, čím by sme predišli ešte väčšiemu zlu, ako by bola ženba rytiera s Orchidou. Sto ráz horším nešťastím by bolo, keby sa skompromitoval s katovou dcérou.

	— Naozaj ťa chce zaňho vydať? Kráľ sa pomiatol. Čo by na to povedali kniežatá, rytieri, dvorania?

	— Chce, aby sa sobáš odbavil potajomky. Má to urobiť akýsi biskup Flóra.

	— Flóra! — zvolala kráľovná. — A ďalej?

	— Po sobáši musí rytier odísť a o šesť mesiacov si po mňa príde. To je strašné, — povedala Tajana ticho. — Urobím všetko, aby som rytiera zachránila pred touto potupnou ženbou, ktorá by ho urobila ešte nešťastnejším.

	— Bude o tom sobáši vedieť kňažná?

	— Iba kráľ, komorník a biskup. Tak to chce kráľ.

	— Chápem. Nie je to zle vymyslené. Ale ja vydumám niečo lepšie. Len ty čuš, akoby si bola nemá. Od toho závisí rytierovo šťastie a jeho život.

	— Viem, kráľovná.

	— Teraz sa sama vrátiš do svojej izby. Buď pokojná a veselá. Kráľ nesmie postrehnúť, že nie si spokojná s jeho rozhodnutím. Mohol by začať podozrievať mňa, že som ťa na to nahovorila, a potom by zbuntošil aj celé kráľovstvo, len aby rytiera prinútil vziať si Orchidu. Choď, dievča, o deň-dva niečo vymyslím.

	Kráľovná sa vrátila k spoločnosti pod arkádami a privolala Rufu. Potom sa utiahla od ostatných dvoranov a prikázala mu:

	— Zajtra má prísť do paláca biskup Flóra. Opatrne mu daj vedieť, že sa s ním chcem zhovárať. Ale nesmie sa to dopočuť ani kráľ, ani nik iný. Nech príde do Veže múdrosti, akoby požehnať kráľove lieky. Počkám ho v Agorovej komôrke.

	— Oznámim mu to.

	Keď toho večera prišiel do jedálne kráľ, celú rodinu aj dvoranov prekvapilo, ako sviežo vyzerá a ako rovno sa drží.

	Po večeri kráľ s kráľovnou vstali od stola a usadili sa do príjemných, pohodlných kresiel. Orchida si všimla veselú tvár kráľovnej.

	— Najjasnejší kráľ, — osmelila sa Orchida, — palatín Joachim s mojím otcom sa ešte stále nevrátili.

	— Asi mu je tam oveľa lepšie ako pri mne, — usmial sa kráľ.

	Kráľovnú ten smiech znepokojil.

	— Vráti sa do svadby? — opýtala sa Orchida.

	— Och, kým bude tvoja svadba, určite príde.

	Táto odpoved vzbudila ešte väčšiu pozornosť kráľovnej, ktorá sa spýtala:

	— Kedy bude svadba?

	— Keď príde Joachim.

	Ironický podtón kráľových slov kráľovnú prekvapil, lebo vedela, že kráľ od svadby odstúpil. Orchida sa však neovládla a pousmiala sa nad kráľovninými rozpakmi.

	— Môj verenec asi príde už zajtra, — podotkla, aby ešte väčšmi napajedila sestru.

	— To vie iba on, — odvetil kráľ. — Ja som ho pozval a čakám naňho.

	Potom sa kráľ obrátil k Dorii.

	— Viete niečo o rodičoch mojej šťasteny, kňažná?

	— Nie, najjasnejší kráľ.

	— Povypytujte sa jej. Chcel by som sa o nich niečo dozvedieť.

	Doria zašla za Tajanou, ktorá stála až za poslednými dvoranmi. Ústa sa jej usmievali, no oči prezrádzali, že v duchu je kdesi veľmi daleko.

	— Tajana, — ozvala sa Doria. — Kráľ sa zaujíma o tvojho otca. Nikdy ho nespomínaš. Nemáš ho rada?

	Pozrela sa, akoby pred sebou videla katovu zarastenú tvár, jeho temné oči a stále zachmúrený pohľad.

	— Neviem, kňažná. Vždy bol preč z domu, sama som sa potulovala po okolí. Nebol ku mne dobrý. Asi sú všetci otcovia takí.

	— A tvoja matka?

	— Matka? Och, tá bola bledá, mlčanlivá, chorľavá a smutná. Jedného dňa zomrela, ako keď zhasne sviečka.

	— Prečo bola stále smutná?

	— Neviem. Raz som počula hrobára rozprávať rybárovi, že si moju matku otec vzal z ľútosti, vraj ju ľudia vyhnali z Lašskej Vsi.

	— Vyhnali? Prečo?

	— Lebo hrobár moju matku ohovoril.

	— A čo?

	— Vraj moja matka prišla do Lašskej Vsi ako žobráčka s dieťaťom na rukách a usadila sa u istého poddaného, kde sa vydávala za vdovu. Ale Lašťania sa dozvedeli, že je slobodná, a tak ju aj s dieťaťom vyhnali. Našiel ju môj otec a oženil sa s ňou.

	— A to dieťa?

	— O tom hrobár nevravel nič.

	— Nepýtala si sa na to matky?

	— Počula som o tom, keď už bola pod zemou.

	— A otca?

	— Hej, ale veľmi sa pre to nahneval. Zaútočil na hrobára a chcel ho zmlátiť. Mňa pokarhal, lebo vraj sa nepatrí dievčaťu vypytovať na také neslušné veci. A ešte mi povedal, že hrobár cigáni. Verím otcovi. Aj pustovník Drahoša veril, že hrobár klamal. Matka bola dobrá, šľachetná. Vôbec nie je pravda, čo vravel hrobár.

	Doria sa vrátila ku kráľovi a vyrozprávala mu, čo počula od Tajany. Kňažnú prekvapilo, ako pokojne to všetko kráľ vypočul.

	— Keď som po prvý raz na Griči zazrel to pekné dievča, povedal som si: ten, komu kat vďačí za to, že takú krásku môže nazývať svojou dcérou, musí byť z urodzeného rodu. Nemýlil som sa. Pošlem niekoho na Grič. Kat musí prezradiť, čie je to dieťa, čo mu žena priniesla do vena.

	 

	Dva dni strávila Tajana v napätom očakávaní, ako sa rozhodne kráľovná. Oba dni ju videla pri obede aj pri večeri, aj v podvečer, keď si šla zajazdiť s Rufom a s kumánskymi dvorankami.

	Na tretí deň sotva vstala a obliekla sa, pozval ju Rufa ku kráľovnej. Kráčala za ním pomaly v predtuche, že teraz sa rozhodne o jej osude.

	V malej miestnosti Rufa zastal a zabúchal na dvere. O hodnú chvíľu sa dvere otvorili.

	Tajana zbadala štíhleho, pomerne mladého chlapa vo fialovom biskupskom rúchu.

	— To je ona, — ukázal Rufa na Tajanu.

	Mladý biskup si ju zvedavo poprezeral a varovne povedal:

	— Dobre, ale naučte ju všetko, čo má robiť. Kráľ už vstal?

	— Nie. Poponáhľajte sa, aby vás niekto z jeho ľudí nezbadal vychádzať z kráľovniných komnát.

	Biskup odišiel a Rufa vyzval Tajanu, aby šla ku kráľovnej.

	— Čoho sa bojíš? — usmiala sa kráľovná. — Poď bližšie, dieťa moje, a povedz mi, či si ochotná spraviť všetko pre svojho ochrancu?

	— Všetko, — odpovedala krátko a rozhodne.

	— Včera som sa s ním stretla na prechádzke. Oboznámila som ho s kráľovým želaním vydať ťa zaňho. A dohovorili sme celý plán. Netras sa, nie je to také strašné, čo rytier chce od teba.

	— Urobím všetko, čo bude chcieť. Som jeho vďačnou dlžníčkou.

	— Povedz kráľovi, že rytier prišiel. Skrýva sa v meste, ale nevieš, kde. Poslal ti správu po svojom sluhovi a ty si šla na dohovorené miesto pri kaplnke svätého Štefana. Oznámila si mu všetko, čo povedal kráľ, a on bol veľmi šťastný.

	— A čo ešte? — spýtalo sa dievča, nevediac sa dočkať toho najdôležitejšieho.

	— Ty si sa odovzdala do rúk rytiera. Máš ho rada ako otca a jeho osud je ešte väčšmi v tvojich rukách, ako bol doteraz. Povedz kráľovi, že rytier prijal jeho návrh.

	— Ach, viem, — natešene zvolala Tajana, — rytier utiekol.

	— Naopak. Zostane, nemôže odísť.

	— A ak kráľ bude chcieť, aby sa so mnou oženil?

	— Zosobášiš sa s rytierom.

	Tajana prekvapene, vyľakane pozoruje kráľovnú, ktorej tvár sa spokojne usmieva. Naklonila sa k dievčaťu a pokúša sa ju prehovoriť:

	— Chceš sa mu odvďačiť?

	— Nie, nie, to sa nesmie stať!

	— Chce to iba preto, aby tu mohol zostať. Po sobáši zájdeš za kráľom, oznámiš mu, že jeho želanie sa splnilo a že rytier na šesť mesiacov odcestoval. V skutočnosti sa bude skrývať v Gertrúdinom zámku, kde ho nik nemôže objaviť. Oslobodí sa od Orchidy a tvoj sobáš s ním bude tiež iba naoko.

	— Ale on má rád…

	Tá, ktorú má rád, nemôže si teraz vziať za muža obyčajného rytiera, aj keby bol z najurodzenejšieho rodu. Ale i tak môže byť šťastný a zachránený pre ňu. Teraz počúvaj: rytier nikdy pred tebou nespomenie ten sobáš. Akoby ho ani nebolo. Rozumieš?

	— Rozumiem.

	— Aj ty sa budeš správať, akoby sa nič nebolo stalo. Ani slovom nespomeň váš sobáš, aby to nevyzeralo, že mu pripomínaš manželstvo.

	— Prečo myslíte, že by som…

	— Nemyslím na nič zlé, dievča, iba ti pripomínam: si mladá, neskúsená, mohla by si nevedomky niečo povedať a vyvolať v rytierovi pochybnosti. Moje napomenutia sú sesterské. No upokoj sa. Oznám kráľovi, že rytier je tu, že s radosťou prijíma jeho návrh a že chce, aby sa sobáš odbavil zajtra v podvečer, že hneď potom odíde z Budína a vráti sa po šiestich mesiacoch, ako rozkázal kráľ.

	— A potom?

	— Dovtedy času dosť, všeličo sa môže prihodiť. Teraz je našou starosťou zachrániť rytiera pred nešťastím. Zajtra na súmraku bude rytier čakať v kaplnke svätého Štefana. Budú tam aj jeho priatelia a biskup Flóra. Kráľ prikázal biskupovi, aby všetku starostlivosť o sobáš prevzal on. Poprosila som biskupa, aby o tom upovedomil rytiera a všetko dohovoril. Pošlem za tebou Rufu, aby ti bol na pomoci. Nech ťa ihned poučí o našich dvorných obyčajoch pri sobáši. Kráľ ťa povýšil medzi šľachtu, urobil z teba dvornú dámu, musíš sa teda vydávať podľa dvornej etikety.

	TAJNÝ SOBÁŠ

	Na druhý deň v podvečer postáva Tajana v kráľovskej komnate, na sebe má nové bielo-modré šaty. Na modrom hodvábe sa ligocú hviezdičky, na bielom je vyšitý erb s veľkou hviezdou. Jej bielu šiju ozdobuje zlatý náhrdelník, čierne vlasy lemujú venček z perál. Komorník Gejza prekvapene upozornil kráľa:

	— Ako kráľovná.

	— Iba koruna jej chýba ku kráľovskej dôstojnosti, — povedal kráľ a potom sa obrátil k Tajane: — Daj pozor, dievča, aby sa na dvore nik nedozvedel o tvojej tajnej svadbe. Z paláca pôjdeš smerom na východ, aby ťa nik nezbadal. Hneď po obrade príď za mnou.

	— Áno, najjasnejší kráľ.

	— Odprevadia ťa štyria moji dvorania, ale ani oni nevedia, čo sa má stať v kaplnke. Nech vojdú.

	Gejza otvoril dvere a do miestnosti vstúpili štyria dvorania.

	— Túto vznešenú dámu treba odprevadiť do kaplnky svätého Štefana. Zostanete vonku a počkáte, kým nevyjde z kaplnky. Nepohnite sa z miesta, kým nebude vonku, ani nikoho nepusťte, kým tam bude. Keď vyjde, odprevadíte ju ku mne. Ak nesplníte príkaz presne, prídete o hlavy.

	Tajana vyšla z komnaty v sprievode dvoranov.

	— Gejza, dal si príkaz, aby nik neopúšťal palác, kým sa nevráti?

	— Hej, najjasnejší kráľ.

	— Obávam sa, že sa nájdu zvedavci.

	— Nebojte sa, kráľ. Vznešená kráľovná a jej sestra ani netušia, čo sa na nich chystá.

	— Akosi sa mi nepozdáva, že sa Alžbeta nevypytuje na Joachima a je veľmi veselá.

	— Kráľovná je prefíkaná a mlčí.

	— Je nezvyčajne milá a pokojná, mojim priateľom preukazuje veľkú priazeň, najmä kniežaťu Okičskému, ba aj samému vojvodovi. Nie je to úprimné. Človek nikdy nevie, čo zamýšľa tá tatárska líška.

	Tajana rozochvenou rukou poháňa koňa ku kaplnke na úpätí malého kopčeka. Nevládze prekonať triašku, ktorá jej lomcuje celým telom. Cestička pred ňou sa zdá byť zahalená hmlou. Zbiera posledné sily, chce sa upokojiť, ale čoraz väčšmi upadá do mrákot. V mozgu jej víria myšlienky. Hlavu má ako z olova. V hrudi sa jej rozlieva pocit, o ktorom nevie, či je to radosť, bôľ, alebo strach.

	Obloha žiari v posledných zábleskoch slnka, ale ju celú cestu od paláca obklopuje polotma a v nej sa strácajú stromy, Gertrúdin zámok a všetko naokolo nej.

	Iba kaplnku vidí jasne. Pred ňou čnejú do výšky dve jablone. Oči sa jej upierajú na zavreté dvere. Čo sa skrýva za nimi?

	Tajana je napoly vyľakaná, napoly predchnutá tajomnou radosťou.

	Sobáš s ním… Nečaká od toho nič pre seba. Robí to všetko len preňho. Bude cestou, po ktorej sa rytier poberie k šťastiu? To ju v tejto chvíli drží, privádza do vytrženia, v ktorom niet ani stopy po sebectve. Svoj krok pokladá za vykúpenie jeho utrpenia, za jediný zmysel svojej mladosti a svojho života.

	Ohlásili sa dvorania. Až teraz postrehla, že zastali. Zišla z koňa a pokračuje ďalej, nesmelo pozorujúc zatvorené dvere kostolíka.

	Nohy sa jej trasú, jablone akoby sa ohýbali pri koreňoch.

	Pred dverami na chvíľu zastala. Na oltári planú dve sviečky ako dve iskry v noci. Dole stojí biskup. Lúč svetla sa zablysol na prilbe so strieborným sokolom.

	Akoby tento blesk prešiel ňou celou…

	Ktosi ju chytil za ruku. Vzhliadla a stretla sa s výraznými čiernymi očami kráľovninho dvorana.

	V odraze voskovej sviečky zbadala tieň chlapa s priezorom na prilbe.

	Dvaja dvorania jej nesú vlečku ako kráľovnej. Rufa ju vedie pred oltár. Sotva sa dotýka kamennej dlážky, a predsa sa jej ozvena vlastných krokov zdá byť hlasná, akoby sa rozliehala pomedzi múry obrovského priestoru.

	Chveje sa a kráča, stráca zrak, myseľ sa jej zastiera, trasie sa ako sviečka na oltári.

	V kresle na vyvýšenom mieste rozoznáva tmavé obrysy rytiera v plášti, s prilbou a strieborným sokolom. Neodváži sa naňho pozrieť, ale aj tak postrehla, že tvár mu ako vždy zakrýva priezor. Nič jej nepovedal, ani sa k nej neobrátil. To jej vyhovuje. Nemohla by sledovať obrad, keby stál pri nej.

	Tajana sa poklonila biskupovi a sadla si. Páža jej upravilo vlečku. Celá sa zaprela o kreslo, lebo cíti, ako ju obchádzajú mdloby.

	Naokolo panuje ticho. Nehybní ľudia kdesi v tme, v ktorej sa ligocú iba sviečky. Väčšmi sa to ponáša na pohrebné obrady ako na sobáš.

	Biskup sa k nej naklonil a pobozkal ju na vlasy. Zrejme ju chce posmeliť. Drží akúsi listinu, podáva jej do rúk brko. Potom ešte raz a položil listinu na oltár.

	Manželský sľub, mihne sa Tajane mysľou a v ušiach jej hučí. Tu vedľa nej, pred oltárom, je on. Oberá ju to o všetku duchaprítomnosť. Okolo nej sa vznáša tymian a tvorí veľký, hustý oblak. Tajana v ňom pláva kamsi do vesmíru. Z diaľky k nej doliehajú hlasy, šum. Odrazu sa striasla, akoby spadla z výšky na zem. Z vedľajšieho kresla jej udrel do spánkov tichý, hlboký hlas. To on povedal svoje áno. Dievčina uprene hľadí na biskupa, ktorý pristúpil k nej, díva sa na ňu a už po druhý raz ju pobáda, aby potvrdila otázku a opakovala za ním. Koľko ráz si túto noc opakovala to slovo! Ako dávno sa u Drahošu naučila tento jazyk, ktorého znalosť teraz tají a nemôže sa ozvať. V hrdle ju dusí. Horko-ťažko prehltla, prikývla na znak súhlasu a vydala zo seba slovo, ktoré ho má urobiť šťastným s druhou… Znovu začula hlboký hlas vedľa seba, potom biskupovu modlitbu.

	Dvaja ľudia stoja za rytierom a za ňou ďalší dvaja s Rufom. Počuje ich dych a vníma ich pohyby. Biskup sa naklonil k rytierovi, potom k nej, vzal ju za ruku, ľadovú, meravú, a pritiahol k jeho. Biskup ich zväzuje. Dotyk rytierovej rukavice preletel ňou ako hrom z neba. Sklopila oči a takmer stratila vedomie.

	Obrad sa skončil. Tajana sa nevládze prebrať z omámenia. Rufa ju vzal za ruku, ďalší dvoran jej nesie vlečku. Kráča, kam ju vedú napoly v bezvedomí.

	Dvere sa pred ňou otvorili. Vyšla.

	Vonku je súmrak. Pred kaplnkou sa ocitla sama. Dvere sa zavreli.

	Akoby sa jej bolo všetko, čo je za nimi, iba snívalo. Ešte ju omamuje ten sen.

	Zišla zo schodov a prebehla po cestičke pomedzi dve jablone. V tme nevládze rozoznať dvoranov. Iba cesta jej ukazuje smer. Ponáhľa sa, pridržiavajúc si vlečku, až natrafí na dvoranov, čo na ňu čakajú aj s jej koňom. Pomohli jej do sedla a vycválala. Kráľov sprievod ju nasledoval.

	Cesta je pustá, nestretajú nikoho. Precválali už hodný kus. Tu im spoza chrbta vybehnú nejakí jazdci a predídu ich.

	Zrazu zvrtli kone a v okamihu ich obkľúčili. Ešte natoľko vidno, že rozoznať obrysy chlapov ozbrojených šípmi, kopijami a halapartňami.

	— Stoj! — rozkázal ich vodca.

	— Z cesty! — zakričal dvoran na odpoveď.

	Ostatní namierili kopije na neznámych ozbrojencov. Tajana sa inštinktívne obzrela ku kaplnke, ale tú už skrýva kopček za cestou. Odtiaľ jej nik nepríde na pomoc. Takto je so štyrmi dvoranmi vydaná na milosť a nemilosť presile neznámych ľudí.

	— Vy ste z kráľovského dvora? — spýtal sa temný hlas.

	— Áno. Čo od nás chcete? — odpovedal dvoran.

	— Akú ženu to vediete?

	— Vznešenú dievčinu, ktorá je pod kráľovou ochranou.

	— Kto sa mi opováži prekážať, aby som sa s ňou pozhováral a pozrel sa jej do očí, vráti sa do paláca bez hlavy.

	— Sľúbili sme kráľovi, že za toto vznešené dievča položíme aj svoje hlavy.

	— Pod mojím mečom padajú z tela ako zhnité hrušky. Ponastýkam ich na meč ako zrniečka ruženca.

	Potom sa obrátil k svojim, zmenil hlas a povedal im po chorvátsky:

	— A vy, chlapci, pokoj. Sám si s tými štyrmi poradím.

	Tajana zvolala:

	— Kto ste, že rozprávate po chorvátsky?

	Nastalo ticho, ktoré prerušovali iba údery kopýt a štrngot zbraní. Ozval sa ich vodca:

	— To nie je jej hlas! Všeko jedno, pozriem sa.

	Tajana popohnala koňa trochu dopredu.

	— Tu som, — povedala. — Ja som kráľova šťastena. Kto ste vy a čo chcete?

	— Nespoznávate po hlase rytiera, čo zastavil kráľovský sprievod cestou z Griča do Budína?

	— Zbojník Tomo?

	— Rytiersky zbojník, pyšné dievča! Som rytier ako iní, čo zbíjajú potajomky a nevystatujú sa tým. Ale teší ma, že som vás stretol. Namojveru, budem mať šťastie, keď si vás vezmem.

	— Nebudete. Prinášam šťastie iba tomu, komu chcem. A vám nechcem.

	— Počkajte. Ja to tak nemyslím, — zháčil sa Tomo. — Nevezmem vás do svojho tábora. Chcem len, aby ste mi boli šťastným poslom do paláca. Nuž počúvajte. Myslel som si, že to sprevádzajú kňažnú, tak som ju chcel potešiť zopár slovami. Nemal som to šťastie, teda jej zaneste aspoň môj odkaz. Ak niekedy budete potrebovať ochranu, nájdete ma každý pondelok v kaplnke poblíž Gertrúdinho zámku.

	— Aký odkaz jej mám odniesť?

	— Povedzte kňažnej: Čierny Tomo z Lobora sa zaprisahal, že zomrie na šibenici. Nech si na to kňažná spomenie vždy, keď sa jej snúbenec dotkne pier.

	— Odovzdám jej to.

	— Môžete ísť ďalej, — obrátil sa Tomo ku kráľovským dvoranom a zabočil k budínskym kopcom.

	Tajana pokračovala v ceste do paláca.

	Čím väčšmi sa k nemu približovala, tým sa jej radosť zväčšovala, tým bola sebavedomejšia a hrdšia. V duchu prešla pohľadom po kráľovských dvoranách a cítila sa v sedle ako na kopci, z ktorého sa díva dole na kráľovské veže a komnaty, na korunu kráľovnej aj na ňu samu. Zmocnil sa jej pocit prevahy nad všetkými, čo žijú v tom paláci, a utvoril v nej vieru, že v sebe nosí veľkú, tajomnú moc, o ktorú sa uchádzajú všetci, dokonca aj ten, čo jej napĺňa celé vnútro a vplýva na jej životnú cestu.

	V takomto rozpoložení vstúpila Tajana do kráľovej komnaty. Líca má ružové, oči jej žiaria šťastím, ktoré tak zvýrazňuje jej krásu, že sa na ňu kráľ prekvapene zahľadel a zvolal:

	— Teraz si šťastná, Tajana!

	— Som, najjasnejší kráľ.

	— Gejza, ja znovu ožívam. Celkom vyzdraviem! Ona mi to dožičí! — kričal natešene ako dieťa.

	Ešte sa šťastne usmieval, keď ohlásili biskupa Flóru. Hneď ho prijal, rozplývajúc sa v radostnom vzrušení.

	— Najjasnejší kráľ, tu je sobášny list, — povedal biskup. — Všetko som vykonal, ako si kráľ želal.

	— Zaslúžite si odmenu. Zaslúžite, lebo ste preukázali službu svojmu kráľovi. A rytier odcestoval?

	— Okamžite. Počkali sme len, kým nevesta opustila kaplnku, a potom sa aj so sprievodom vydal na cestu do Chorvátska. Pred odchodom ma poprosil, aby som odovzdal najjasnejšiemu kráľovi odkaz, že sa bude prísne držať vašich želaní a príkazov. Vraj ste ho nesmierne potešili.

	— Ó! A to som len-len že neuvrhol do nešťastia seba aj ju. Ale, počujte, nikto nič nespozoroval?

	— Nikto. Moji ľudia, čo boli svedkami obradu, sa zaprisahali na kríž, že budú mlčať. Rytierovi priatelia odišli s ním. Nik netuší, že ona je už nevestou.

	— Vznešená pani z Astry, — opravil ho kráľ.

	Biskup sa poklonil Tajane ako šľachtičnej a zopakoval kráľove slová. Tajana stála vzpriamená, ešte stále pod dojmom veľkého činu, čo plachému dievčaťu dodávalo výraz heroizmu.

	Kráľ podal biskupovi list.

	— Tu je darovacia listina. Odmenil som vás. A teraz choďte, drahý biskup. Moje dvere sú vám vždy otvorené, ak niečo budete potrebovať.

	Biskup sa poďakoval a zanechal kráľa s komorníkom a s Tajanou.

	— Daj si pozor, Tajana, — pripomínal jej kráľ, — nikomu neprezraď naše tajomstvo. Viem, že si veľmi oddaná kňažnej Okičskej. Aj ja som presvedčený, že by mlčala, ale ani tak by som nechcel, aby sa rozšíril okruh tých, čo vedia o tvojom sobáši. Človek nikdy nie je dosť opatrný. Tvoj pokoj a bezpečnosť na dvore závisia od toho, aby si sa nikomu nezverila s dnešným činom. Tvoj život záleží na tvojom mlčaní. Nikdy na to nezabudni! Zajtra príď na večeru pekne vyobliekaná. Pozval som veľa kniežat a kňažien, bude veľká slávnosť. A teraz choď do svojej komnaty.

	Keď vyšla z miestnosti, pustila sa dlhou vedľajšou chodbou a osobitným vchodom sa dostala do kráľovniných komnát.

	Rufa ju bez váhania uviedol ku kráľovnej. Pred ňou stál biskup Flóra a ona schovávala akúsi listinu do skrine s masívnou, striebrom zdobenou zámkou.

	Tajanu zarazilo, že biskupa našla u Alžbety.

	— Sem schovávam sobášny list, — vysvetľovala kráľovna biskupovi po latinsky, — a za vašu vernú službu vám dávam zatiaľ toto zlato. Príde čas, že vás urobím kardinálom. Tajana, dieťa moje, pozri, zostavili sme dva sobášne listy, jeden pre kráľa a druhý pre rytiera. Poslal mi ho, aby som ti ho schovala, keby si ho potrebovala. Dobre, biskup môj, urobili ste šťastnými dvoch ľudí, ktorí sa vám za to odmenia. Poponáhľajte sa, aby vás Rufa nepozorovane vyviedol na nádvorie.

	Tajana sa zadumane dívala za biskupom.

	— Nepozdáva sa ti, že biskup slúži kráľovi aj nám? Nevidíš to správne. Biskup urobil všetko, čo mu prikázal kráľ. Klamal iba v tom, že rytier odcestoval. Takáto služba nášmu rytierovi nie je hriechom. Aj ty si cigánila pre jeho šťastie.

	— Hej, pravdaže, — odvetila dievčina už zasa veselo. Kráľovná podišla k nej a pevne ju objala.

	— Zaviazala si si rytiera večnou vďakou, odteraz ťa bude ešte väčšmi chrániť. Poď so mnou do môjho kúpeľa, aby si mi mohla o všetkom porozprávať.

	Zaviedla Tajanu cez dve malé svetlice a otvorila drevené vyrezávané dvere do veľkej miestnosti. Z povaly visí lampa a osvetľuje steny plné nahých nýmf v kvetoch a zeleni. Dlážka je z pestrých mramorových dlaždičiek. Uprostred je vyhĺbený štvorcový bazén so schodíkmi z ligotavého striebra. Slúžky priniesli v nádobách teplú vodu. Alžbeta zišla do kúpeľa.

	— Poď, — pozvala ju kráľovná. — Okúpeš sa so mnou, aby sme dohovorili moje schôdzky s rytierom.

	Keď dievčatá zobliekli Tajanu, Alžbeta sa zahľadela na ňu.

	— Ako to vyzeráš? — zašepkala a hlas jej vyjadroval prekvapenie, strach aj závisť. Hltala pohľadom mladé telo a obzerala si ho s čudným výrazom na tvári.

	— Dievča! Máš strašne krásne telo. Neuveriteľne pôvabné, akoby ho vytesala najušľachtilejšia ruka. Naozaj by sa aj najvznešenejší rytier, knieža, či kráľovič mohli do teba poblázniť, keby ťa takúto videli. Si nebezpečne krásna. Nebezpečne!

	Tajana so sklonenou hlavou a červená od hanby hľadí do zeme. Čierne vlasy rozpustené na pleciach ešte väčšmi zvýrazňujú jej krásnu pleť v očiach kráľovnej.

	— Nemiluješ nikoho? Na Griči alebo inde v paláci nemáš svojho chlapca? — spýtala sa jej po krátkej odmlke.

	— Nemám. A ani nebudem mať!

	— Ani netreba, aby si ho mala. Nijaký chlapec nie je hoden tvojej krásy a urodzený pán by ťa vždy pokladal za katovu dcéru. Venovala si svoju slobodu rytierovi, ale ten ťa nikdy nenazve svojou ženou ani pred ľuďmi, ani medzi štyrmi očami. Poď do vody.

	Tajana mlčí. Tvár má červenú od vzrušenia a kráľovná pokračuje:

	— Nevšímaj si nijaké dvorenie. Maj stále na pamäti, že si vydatá a že už si ťa nikdy nikto nebude môcť vziať za ženu.

	— Nechcem byť nikoho! — odvetila Tajana a zahalila sa do šiat.

	— Poď do kúpeľa.

	Tajanu až striaslo od nepríjemného pocitu. Pochytil ju akýsi odpor a strach, napokon povedala:

	— Nemôžem do kúpeľa, je mi zima.

	Kráľovná dovolila Tajane obliecť sa. Sama si vzala kus látky pripomínajúci plášť, omotala sa ním a sadla si na mramorovú lavičku.

	— Kráľ už niekoľko ráz zapochyboval, či si katovou dcérou, — povedala a znova prešla pohľadom po Tajaniných rukách a bledej tvári, z ktorej sa dívajú oči pripomínajúce krútňavu. Čím viac kráľovná rozprávala a čím väčšmi sa usilovala získať si jej dôveru, tým viac sa Tajanina duša od nej vzďaľovala, utekala pred čímsi neznámym, čo ju znenazdajky vyľakalo a čo nemohla rozoznať, ale čo ju od kráľovnej odpudzovalo.

	— Neboj sa, dievča, teraz som tvojou priateľkou, my dve máme teraz svoje tajomstvo, ktoré nás spája pred kráľom, pred rytierom aj pred Orchidou. Musíme byť častejšie takto spolu osamote, lebo ty budeš jediným svedkom šťastia, čo ma čaká. Bohato sa ti odmením a budem ťa pekne obliekať. Všetci ti budú závidieť. Tu máš tieto náušnice, sú tvoje. A tvoju krásnu šiju ozdobím klenotmi.

	— Ó, nie, to nie je pre mňa, — zašepkala Tajana a odtiahla sa od nej.

	— Prekvapuje ťa, že som k tebe taká dobrá? Ty ani nevieš, čo si pre mňa vykonala. Teraz si mojou šťastenou a zostaneš ňou. Zakrátko budem mať v rukách tajomstvo večnej mladosti a potom budem vyzerať ako ty. Toto tajomstvo dosial pozná len tvoj ochranca pustovník Drahoša. Ale on mi ho dá. Budem celkom ako ty.

	Dievča už nespoznáva pyšnú kráľovnú. Teraz je to žena, ktorej čosi tajomné rozviazalo ústa a uvoľnilo city.

	— Prekvapuje ťa to? Ja viem, že pozná to tajomstvo, má elixír života a dal by mi ho, keby si ho ty poprosila.

	— Najjasnejšia kráľovná, vravíte o pustovníkovi Drahošovi?

	— Pustovníctvom iba prikrýva ozajstnú skutočnosť. Je to mudrc ako tí v kráľovskej Veži múdrosti. Traja z nej utiekli pred niekoľkými rokmi, ešte za života kráľa Bélu, môjho svokra. Jeden z tých troch je určite Drahoša. Meno si, pravdaže, zmenil, ale ja som jeho tvár už kdesi videla. Keď príde, budem ako ty.

	— Nikdy mi nevravel, že by mal ísť do Budína.

	— Verím ti. No teraz hovorme o našom Sokolovi. V tvojej izbe je veľký obraz, na ktorom je akýsi rytier.

	— Hej, — pozrela sa Tajana na kráľovnú vyvalenými očami.

	— Vieš, čo je to? Sú to dvere, ktoré vedel otvoriť iba nebohý kráľ Béla. Za týmito dverami vedie nizučký, uzučký priechod, ktorým sa príde do Bélovej veže s loggiou na južnej strane hradieb. Za touto vežičkou s oblúkovitou klenbou poblíž strážnej vežičky ľahko možno prejsť uzučkým priechodom do tvojej svetlice. Náročky som ťa ubytovala tam, hoci je to komnata pre kráľových kniežacích hostí. A vieš prečo? Aby sme mohli rytiera potajomky priviesť do paláca. Teraz to vieš.

	Ale Tajane aj tak nebolo všetko jasné a kráľovná jej to musela odznova vysvetliť.

	— Rytier bude môcť, kedykoľvek sa mu zachce, prísť do tvojej komnaty, aby sa tam so mnou porozprával. Nik ho tam nemôže pristihnúť a ja môžem do tvojej komnaty chodiť z Veže múdrosti.

	— Teraz chápem.

	— O niekoľko dní bude veľká slávnosť. Keď všetci odídu a kráľ si opitý ľahne, počkáš rytiera hore na veži a zadržíš ho, kým nepríde Rufa. Potom zavedieš rytiera do svojej komnaty a vrátiš sa na vežu. Zostaneš tam, kým sa s ním budem zhovárať. Zajtra zájdeš do Gertrúdinho zámku, povieš to všetko rytierovi a hneď sa vrátiš. Nieže tam zostaneš tak dlho ako po prvý raz.

	— Budem sa ponáhľať domov, — zašepkala a takmer sa triasla pri pomyslení, že ho uvidí už zajtra.

	— Dvere s obrazom sú našou pevnosťou.

	— Najjasnejšia kráľovná, kto je ten rytier na obraze?

	— Nejaký chorvátsky knieža.

	— Určite bol veľmi vznešený, keď je jeho obraz v kráľovskom paláci.

	— Prečo ťa to zaujíma?

	— Lebo rytier je mladý a veľmi pekný.

	— To je pravda, pekný, veľmi pekný. Môj svokor kráľ Béla IV. si ho veľmi vážil. Pomáhal mu v boji proti jeho synovi, terajšiemu kráľovi a môjmu manželovi. Ale ja ho nenávidím.

	— Prečo? — začudovala sa Tajana.

	— Zapríčinil mi veľa zla.

	— On mohol byť zlý?

	— Bol naklonený kráľovi Bélovi.

	— A vám?

	— Mňa zajal a uväznil.

	— Najjasnejšiu kráľovnú? Vraveli ste, že je to chorvátsky knieža. Vari vás vydal nepriateľovi?

	— To bola vojna medzi kráľom otcom a synom. Môj manžel Štefan sa ako kráľovič vzbúril proti otcovi, kráľovi Bélovi a dal sa v Prešporku korunovať za protikráľa. Otec a syn bojovali proti sebe. Kniežatá v kráľovstve sa rozdelili na dva tábory. Ten mladý knieža bol za kráľa Bélu. Raz počas bitky vtrhol do hradu môjho manžela, kým bol na bojisku, zajal ma a odovzdal starému kráľovi. Bola som väzňom kráľa Bélu dva roky, pokým otec a syn neuzavreli mier. Keď Béla zomrel a celému kráľovstvu zavládol môj manžel, presťahovali sme sa z Prešporka do Budína. Len čo som sa tu stala paňou, chcela som ten obraz odstrániť. Zistila som však, že sú to dvere. A preto som obraz nechala na mieste, aby iní nespozorovali, čo sa za ním skrýva. Nik o tom nevie okrem Rufu, mňa a teraz teba. Vidíš, ako ti dôveruje tvoja kráľovná? Budeš pri mne šťastná, Tajana. Zahrniem ťa majetkom, poctami a láskou svojho srdca.

	Tajana akoby nepočula, spýtala sa:

	— Ako sa volá rytier na tom obraze?

	— Knieža Ratimír.

	— Ešte žije?

	— Asi žije, ale odo dňa, čo sa môj muž stal kráľom, skrýva sa.

	— Skrýva? A prečo?

	— Zo strachu predo mnou, aby som sa mu nepomstila, že ma zajal. Akosi ťa veľmi zaujíma ten knieža.

	— Je na tom obraze ako živý.

	— Nebol by živý, keby mi bol padol do rúk! Vidíš, pokladám ťa za dôvernú priateľku. Aj ty sa ku mne musíš tak správať, — povedala kráľovná a pobozkala ju. — Máš pery studené ako ľad.

	— Najjasnejšia kráľovná, prosím, dovoľte mi odísť do svojej izby. Bolí ma hlava, — poprosila Tajana.

	— Smutný svadobný večer, moja drahá, krásna nevesta Ale ak tak chceš, nemôžem ti odoprieť tvoje želanie. Viem, že ti nie je ľahko na duši. Obetovala si za rytiera svoj život. On sa ti odmení.

	Kráľovná dlhým pohľadom sprevádzala jej štíhlu postavu, ktorá sa stratila vo dverách.

	Tajana sa utiahla do svojej veľkej svetlice, zamkla dvere a takmer sa zrútila na posteľ. Potom si zaborila hlavu do vankúšov. Pocit šťastia, čo ju dnes večer napĺňal, rozptýlila kráľovná. Akoby jej naliala do duše olova. Zviera ju v prsiach, v srdci, v hlave, v spánkoch.

	OSUDNÁ SLÁVNOSŤ

	Otvorenými oknami prúdi do kráľovskej rokovacej siene čerstvý vzduch. Pozvané kniežatá stoja okolo dlhého tmavého stola. Slávnostné pestrofarebné odevy majú pozapínané zlatými gombíkmi či pozaväzované striebornými šnúrkami.

	Ich postavy sú prepásané koženými opaskami zdobenými drahokamami. Zlaté ostrohy im štrngocú pri každom pohybe obuvi z červenej, žltej a hnedej kože. V drahocenných pošvách vykladaných drahými kameňmi cvendžia meče. Tlmeným hlasom sa živo rozprávajú s kniežaťom Ivanom Okičským, oblečeným v modrých šatách s vyšívaným erbom a lemovaných zlatými ozdobami.

	V sprievode komorníka Gejzu zjavil sa kráľ s vojvodom a zo desiatimi kráľovskými hodnostármi. Kniežatá sa poklonili. Kráľ je veselý, svieži, drží sa vzpriamene. Jeho drobné očká sú jasné a čisté.

	— Teší ma, vznešené kniežatá a baróni, že ste vyhoveli môjmu pozvaniu.

	— Najjasnejší kráľ, sme prešťastní, že vás môžeme vidieť takého veselého, sviežeho, takmer celkom zdravého, — povedal v mene prítomných starý knieža Szemere, chlap s hustou hnedou bradou.

	— O niekoľko dní uvládzem na svojich pleciach celý kráľovský dvor. Šťastie ma neopúšťa a jeho čarovná moc mi znovu prinavracia zdravie. No teraz poďme k rokovaniu!

	Kráľ si zasadol do vysokého kresla na čele. Ostatní stoja okolo stola.

	— Chcem vám oznámiť vážnu vec, urodzení páni. Viete, že som bána chorvátskej krajiny Joachima zahrnul poctami. Viete, že som ho poslal ku kumánskemu kniežaťovi, svojmu tesťovi, ale ta nedošiel. Dostali sa ku mne správy, celkom vierohodné, že Joachim utiekol k nepriateľovi môjho kráľovstva Rudolfovi Habsburskému…

	Na túto správu odpovedajú zachmúrené pohľady.

	— A preto ho zbavujem všetkých pôct, vyhlasujem ho za zradcu a oznamujem: ak prekročí hranice môjho kráľovstva, môže ho zabiť každý, kto ho chytí.

	— Najjasnejší kráľ, — ozval sa starý knieža Szemere, — vždy sme boli presvedčení, že Joachim nie je hoden vašej dôvery. Uhorské kniežatá ho napospol neznášajú a chorvátske kniežatá ešte väčšmi. Vždy sme boli nespokojní s mocou, ktorú mal v rukách ten pokrytec.

	— Už by som ho bol dávno zosadil, keby som bol poznal vaše zmýšľanie. Ale nik z vás sa proti nemu neodvážil. Už došpekuloval. No nechajme minulosť, urodzení páni. Chcel by som, aby sme všetko v kráľovstve usporiadali tak, že všetci budete spokojní. Želám si, aby mojím palatínom bol najstarší z vás. Knieža Szemere, ktorého rod pochádza z pokolení mojich predkov, vy ste sa odo mňa celkom odvrátili. Viem, pre Joachima. Teraz, knieža, vám pripadne česť byť mojím palatínom a viem, že s tým všetci budú spokojní. Prezrádzajú mi to vaše veselé tváre.

	— Najjasnejší kráľ, budeme slúžiť vám a kráľovstvu, — odpovedali všetci na kráľovo rozhodnutie.

	Panovník pokračoval:

	— Za svojho chorvátskeho bána menujem čestného a rozumného kniežaťa Ivana Okičského.

	Prekvapený mladý knieža pokľakol na koleno.

	— Najjasnejší kráľ, ďakujem vám za vašu láskavosť, ale na túto poctu by som navrhoval staršieho.

	— Ja som si vybral vás. Rozumom či mečom narábate rovnako dobre.

	Chorvátske kniežatá sa s veľkou spokojnosťou obrátili k Ivanovi.

	— Dúfam, moji vznešení páni, — znovu sa ozval kráľ, — že ste všetci ochotní pevne stáť za mojím spojenectvom s českým kráľom. Vojna s ním priniesla kráľovstvu veľa škôd. Mier a spojenectvo, ktoré som uzavrel s týmto mocným vladárom po tuhých bojoch, sú nám iba na osoh.

	— Všetci sme s vami, najjasnejší kráľ, — zvolali kniežatá.

	— Teší ma, že so mnou súhlasíte. Len som to chcel ešte počuť z vašich úst.

	Veľmoži opustili kráľovskú rokovaciu sieň spokojní. Kráľ zdržal iba kniežaťa Ivana. Usmial sa naňho a povedal:

	— Vidíte, mladý knieža, na Griči som vám vravel, ak nie ste spokojný s Joachimom, mali by ste aspoň dôverovať v to, čo robím. Moje chorvátske kniežatá sa potešia, že Joachima viac niet. No vy musíte poriadne pritiahnuť uzdu jeho priateľom. Tu som ich všetkých povyháňal z dvora, ale tých u vás prenechávam vám. Po svadbe vašej sestry odídete do Chorvátska. Budete tam mať dosť roboty, aby ste Joachimových pätolizačov zahnali do vlčieho brlohu. A ešte čosi. Prišiel posol z Požegu, že sa tam zjavili dvaja mladí ľudia, brat a sestra. Potulujú sa po okolí oblečení ako pútnici, šíria bogomilskú vieru a nazývajú ju pravou chorvátskou kresťanskou vierou. Bolo by ich treba potrestať, ale predsa len buďte ohľaduplný. Kážu aj proti Joachimovi, preto si zaslúžia i podporu. Ak ich Matijas chytí pod krk, vy povoľte. Len nech búria svet proti Joachimovým prívržencom, ešte sú pre nás nebezpeční.

	— Urobím podľa vášho príkazu, najjasnejší kráľ.

	— Potom by som chcel, aby sa zistilo, kto bol matkou mojej šťasteny a kto otcom. Vraj sa kat priznal, že si vzal dievča aj s nemanželským dieťaťom. Chcem, aby ste tomu katovi otvorili ústa. Napokon som sa rozhodol, že vo štvrtok bude svadba vojvodu s kňažnou. Hneď po nej sa vojvoda vydá na cestu k môjmu spojencovi a svojmu otčimovi českému kráľovi. Chcem po ňom poslať dôležité odkazy. Okrem kráľovského sprievodu dám vojvodovi na cestu aj nevestu.

	Knieža počúval naradostený, keď kráľ odrazu zmenil tému a spýtal sa ho:

	— Postrehli ste, knieža, že naozaj ozdravievam?

	— Som celý bez seba od šťastia.

	— Och, mladý knieža, potrebujem zdravie. Všetko ostatné ľahko zariadim.

	Potom kráľ prepustil kniežaťa Okičského a dal si pozvať vojvodu Bélu. Oznámil mu svoje rozhodnutie a pokračoval:

	— Ladislav mi robí starosti. Už dva razy utiekol z dvora do kumánskych šiatrov. Opíja sa s kumánskymi tanečnicami. Včera ho našli v meste medzi cundrami. Už dávnejšie pozorujem, že Ladislav je sukničkár. Moc svojho žezla prepustí ženám ako kráľovná chlapom. Preto mi odpadol od srdca. Čo je to za následník trónu? Zaumienil som si, tu Gejza to už vie, že následníkom urobím svojho mladšieho syna. Ale to je ešte chlapček. Český kráľ mi musí pomôcť pri zmene následníka. To si zapamätaj, Béla. Tvojím poslaním je získať podporu českého kráľa. Ondrej bude mojím nástupcom. A keby som zomrel, kým ešte nebude schopný vládnuť, budeš namiesto neho rozhodovať ty s mojimi priateľmi. To si zapamätaj!

	— Najjasnejší kráľ, prečo rozmýšľate o následníkovi trónu? Takýto svieži, celkom zdravý!

	— Aj ja som toho názoru, — pridal sa komorník Gejza. — Je celkom zbytočné myslieť na nástupcu. Ešte je to ďaleko.

	— Ďaleko, veľmi ďaleko, máte pravdu. Ale predsa chcem, aby ste poznali moje zámery, aj ty, Béla, aj ty, Gejza, lebo koľko ráz mi príde na um kráľovič, nemôžem pokojne spať. Kumán je to, krvou aj zlobou. Ale už dosť, trochu sa zabavíme.

	 

	Vo veľkej dvorane pred stolom prestretým s kráľovskou nádherou sa zišli ženy kniežat, barónov a ostatných vysokých hodnostárov so svojimi mužmi. Čakajú na kráľovskú rodinu. Dámy nenápadne vrhajú pohľady k ohromnému, reliéfmi zdobenému kozubu, kde stojí Doria v slávnostných ružovo-bielych šatách s vyšitým kráľovským zlatým erbom a s ligotavým opaskom zo samých drahokamov. V tmavých hodvábnych vlasoch, ktoré jej splývajú na plecia, má širokú sponu zo zlata a striebra. Jej vysoká vznešená postava vyniká nad všetky dámy vo dvorane. Vedľa nej stojí Tajana, o niečo menšia, útla, nežná, v svetlomodrých šatách s bielymi ľaliami. Nádherné čierne vlasy kontrastujú s bielobou tváre. Veľké tajomné oči sú záhadou.

	Dámy aj páni si prezerajú Tajanu a šepkajú si o jej čarovnej moci. Napĺňa ich to zvláštnou úctou voči tejto bytosti, v ktorej všetci hľadajú najdrahocennejší poklad života — šťastie. Ale dievčina si ich nevšíma. Sleduje Doriu a sotva postrehnuteľným pohybom ružových pier jej šepce:

	— Chcem vám čosi povedať, kňažná. Musím, kvôli vám.

	— Tak už vrav konečne.

	— Bola som sa poprechádzať na koni. Kráľ chcel, aby som si vyšla na čerstvý vzduch. A stretla som rytiera Toma. Niečo vám odkázal.

	— Tomo je tu?

	— Ten spevák, čo pred niekoľkými týždňami vyspevoval na stráni, to bol on.

	— Čo odo mňa chce?

	— Povedal mi: Odkáž kňažnej, že som sa zaprisahal, že zomriem na šibenici. Nech si na to spomenie po každý raz, keď sa jej snúbenec dotkne pier.

	Kňažná zbledla.

	— Čo sa skrýva za tým odkazom?

	— Vojvodovi hrozí od Toma nebezpečenstvo.

	— Prečo ma prenasleduje ten strašný človek? Čo ma nenechá na pokoji?

	— Vy neviete, kňažná?

	— Akoby si ty vedela!

	— Viem a povedala by som vám, keby ste sa neurazili.

	— Povedz, Tajana. Vari ti prezradil, prečo ma prenasleduje?

	— On nevravel nič, ale vy ste na Okičgrade tak nahlas rozprávali kniežaťovi Ivanovi a vojvodovi všetko, čo ste zažili s tým zbojníkom, že som hneď pochopila, prečo to urobil. Prepáčte, ale chceli ste, aby som vám povedala pravdu: Tomo vás miluje!

	Doriu zalial rumeň od zlosti.

	— Ako môžeš vysloviť slovo láska jedným dychom s menom toho zbojníka.

	— Je zlý, zlomyseľný, je to zbojník, ale predsa vás ľúbi. A keďže nie je dobrý, robí vám zle. Ale aj tak to na Lobore bol pekný a dobrý skutok. Veľký…

	— Vari jediný v jeho živote.

	— Lebo vy jediná ste v ňom prebudili dobro. Za tie tri dni, čo ste strávili pod jeho strechou, mohol vám zničiť celý život, a predsa bol veľkorysý.

	— Načo potom ten špinavý, podlý odkaz?

	— Lebo šalie láskou.

	Kňažná si premerala Tajanu a zadívala sa jej do tváre.

	— Zdá sa, že lepšie poznáš lásku ako ja!

	— A vy ľúbite vojvodu.

	— Vari jestvuje vznešenejší knieža pod slnkom? Jeho srdce si zasluhuje oveľa viac lásky, oveľa viac. Pre mňa mu hrozí nebezpečenstvo. Tajana, musím tomu zabrániť. Tomo vraví, že sa zaprisahal zomrieť na šibenici. A mám na to myslieť, vždy keď sa vojvoda dotkne bozkom mojich pier. On ho chce zabiť!

	— A potom zomrieť na šibenici. Lebo vás miluje, šialene miluje.

	— Keby to bola aspoň pravda!

	— Vy by ste chceli?

	— Tak by som zachránila vojvodu pred jeho zlobou. Keby ma ľúbil, prinútila by som ho, aby odtiaľto navždy odišiel. Ale už ani slova o tom, — zarazila sa, — brat vošiel do dvorany. Jemu ani slova! Ach, len ako odvrátiť nebezpečenstvo od môjho snúbenca?

	Ivan sa blížil s nezvyčajne natešenou tvárou. Tajana sa odtiahla od kozuba. Knieža pristúpil celkom blízko k sestre, aby ich nik nepočul.

	— Doria, stalo sa čosi ohromné! Joachim utiekol k Rudolfovi a mňa kráľ vymenoval za bána. Je koniec Joachimovmu bašovaniu. Teba chce kráľ vo štvrtok vydať. Hneď po svadbe odcestujete do Čiech. Nemáš radosť?

	— Toľko nečakaných zvratov naraz! Všetkému som veľmi rada, len to cestovanie sa mi nepáči. Bojím sa, veď vieš, všade samá zbojnícka banda.

	— Tomo určite nie je tu na okolí. Keby tým spevákom bol býval on, celý kraj by sa už triasol. Pred inými zbojníkmi ťa ochráni kráľovský sprievod.

	— Teraz si naozaj šťastný, však?

	— Nie celkom. Ešte je veľa toho pred nami. Ale môžeš sa, sestra, tešiť. Je koniec Joachimovej moci.

	— A ak sa od Rudolfa vráti?

	— Nie je blázon, aby sa vracal. Pred odchodom na cestu ti ešte podrobne vysvetlím, ako máš vplývať na vojvodovo panovanie. Budeš pri tom šľachetnom človeku vážená a šťastná, budeš štítom Chorvátska. Ale kráľ mi prezradil ešte čosi. Musím ťa na to pripraviť, aby si neprišla do rozpakov, keby o tom vravel v tvojej prítomnosti. Posol mu oznámil, že sa v Slavónii zjavili dvaja mladí ľudia, brat so sestrou, ktorí hlásajú bogomilskú vieru. Čo si o tom myslíš?

	— Dvaja mladí, brat a sestra? Aby to nebola Mirena s Radoslavom.

	— Nechceli nám povedať, čo zamýšľajú. Zverili sa nám iba s tým, že kamsi odídu. Ich život na Okičgrade, bezmäsitá strava a ustavičné čítanie evanjelia nasvedčujú, že sú naozaj bogomilskej viery. Vravel som ti, že sú veľmi záhadní.

	— Teraz chápem, prečo nechceli, aby si zmieril Radoslava s otcom, ani prečo nespomínali svoju svadbu. Mohli by to draho zaplatiť. Priam sa ponúkajú inkvizítorovi Matijasovi. Beda im, ak ich chytí.

	— Kráľ mi prikázal, aby som to vyšetril a ochránil ich. Údajne kážu aj proti Joachimovi. Neboj sa, sám sa vrátim do Slavónie, aby som ich vyhľadal.

	— Ivan, pokús sa ich presvedčiť, aby zanechali taký život.

	Dnu vchádzal kráľovský sprievod.

	Vo dvorane utíchol hovor. Veľmoži položili ruky na rukoväte mečov na znak pozdravu a ako výraz svojej úcty. Kňažné naddvihli okraje plášťov a poklonili sa. Nový palatín knieža Szemere predstúpil pred kráľa a kráľovnú, aby ich uviedol na miesta. Za nimi prišla k stolu kráľovičova nevesta, veľmi bledá a smutná. Kráľovič sa mrzuto usadil vedľa svojej ženy a obrátil sa k nej napoly chrbtom. Ostatní pozvaní — kráľovi hostia a priatelia — si posadali za nezvyčajne dlhý stôl stojaci na vyvýšenom mieste.

	Kráľ zatlieskal. Otvorili sa dvere a vošiel celý zástup kráľovských sluhov so striebornými a zlatými nádobami naplnenými jedlom na veľkých podnosoch. Večera sa začala vo veľmi dobrej nálade, čo sa zo spokojných kráľových prívržencov prenieslo aj na kráľa.

	Alžbeta priam prekvitá. Líca má rumenné, pod hustými mihalnicami sa lesknú jagavé, vlhké oči. Zelený hodváb šiat zvýrazňuje čerň jej vlasov. Kráľ na ňu zvedavo pokukáva, či neuhádne príčinu radosti, ktorá akoby vanula z celej jej bytosti. Aj Orchida si podozrievavo prezerá sestru. Inštinktívne cíti, že táto záhadná veselosť ohrozuje jej záujmy. Kráľ sa naklonil ku kniežaťu Szemeremu, ktorý sedí oproti kráľovnej.

	— Joachim určite nevečeria s takým pôžitkom u svojho Rudolfa ako my tu.

	— Čo si vravel? Joachim je u Rudolfa?

	— Utiekol odo mňa. Namiesto aby šiel za Kumánmi, zdupkal k svojmu spojencovi. Čo na to povieš?

	Pocítila, že sa na ňu upreli všetky pohľady. Zmraštila sa a s odporom odvetila:

	— Ak je to pravda, tak sa veľmi pošpinil a urazil kráľa aj kráľovstvo.

	— Musíme veriť, že je to pravda. Dostal som o tom hodnovernú správu. Kam inam by sa mohol stratiť? Veď už dva týždne nedal o sebe vedieť.

	— To je hrozné, — povedala kráľovná, vzala nôž a zakrojila do rozvoniavajúcej jarabice, aby skončila rozhovor o Joachimovi.

	— Moji vznešení páni, — oslovil kráľ hostí a vzal plný pohár. — Dnes, hľa, pijem na vaše zdravie a vo štvrtok vás pozývam na svadbu svojho synovca vojvodu Bélu a jeho urodzenej snúbenice kňažnej Okičskej.

	Kráľovná sa pozrela na Doriu so strojeným úsmevom. Orchidine oči sa zabodli do kráľa s vyzývavou otázkou. Postrehol to a znovu vzal pohár.

	— A ešte vám chcem oznámiť, že v zásnubách mojej milej švagrinej kňažnej Orchidy nastala malá zmena.

	Dievčina zdvihla hlavu a oči sa jej nehybne zahľadeli na kráľove pousmiate pery.

	— Vypočul som rytiera Sokola a presvedčil som sa, že jeho erb, čo ako vznešený, predsa len nezodpovedá postaveniu kňažnej Orchidy.

	Chcela vyskočiť. Jej pohľad sa však stretol s kráľovniným, ktorú zasypala hromami-bleskami.

	— Ale to nie je nijaké nešťastie, lebo Orchidu týmto zasnubujem so vznešeným vojvodom Kumánov Oldamurom.

	Mladý Kumán, ktorý sedel medzi dvoranmi, zostal, akoby ho blesk zasiahol. Ledva sa zdvihol a neistým hlasom preriekol zopár ďakovných slov. Z Orchidinej tváre každý vyčítal, že preklína toto zasnúbenie. Tajana všetko vypočula s očami uprenými pred seba.

	Znovu sa rozpriadol rozhovor. Hostia veselo popíjali a zhovárali sa. Iba Orchida so zúrivým výrazom na tvári uhýbala pred zaľúbenými pohľadmi kumánskeho verenca.

	Kráľ znovu utíšil spoločnosť:

	— Chcel som vám oznámiť ešte jednu novinu. Medzi dvornými dámami kráľovnej je dievčina, ktorej môžem ďakovať za veľa šťastia, čo ma stretlo. A preto sme jej ja aj kráľovná udelili šľachtictvo. Odteraz sa bude volať Tajana z Astry.

	Orchida sa prudko obzrela na Tajanu. Potom sa zadívala na kráľovnú a kráľa. Pochopil, čo sa v nej odohráva, a aby zachránil Tajanu pred každým podozrievaním, doložil:

	— Meno Astra som jej vybral preto, že je šťastena, naozaj dobrá hviezda môjho života.

	Všetky pohľady sa upreli na Tajanu, na jej tvár akoby z bieloby, ktorej záhadnosť ešte väčšmi zvýrazňovali veľké pokojné čierne oči. Potom kráľ pokračoval v rozhovore s hosťami, žartoval a celkom sa rozveselil.

	— Sokol sa šikovne vyhol zasnúbeniu s Orchidou, — pošepol knieža Ivan Dorii. — Veď vieš, ako. — A významne sa pozrel na sestru.

	— Je to nepekné, čo stvára ten rytier. Znepáčil sa mi od prvej chvíle, keď som na rytierskych hrách začula jeho hlboký hlas. Určite ho ťaží nejaký zločin, alebo to bude nejaký utečenec.

	— Ktovie?

	Kráľ vstal od stola a zdvihla sa aj celá spoločnosť.

	— Poďme sa zahrať v kocky, — povedal kráľ. — Pripravte stôl. Šťastena moja, teraz ukážeš, čo vieš!

	Spoločnosť sa rozišla po dvorane. Hudobníci začali vyhrávať a dvorní trubadúri vystúpili s básnickými výtvormi.

	V druhej, pomenšej dvorane zasadol kráľ s kniežatami. Tajana stojí za jeho kreslom. Celou svojou bytosťou sa sústredila na panovníkovu pravú ruku. Kráľ hádže kocky, ktoré vždy padnú v jeho prospech. Zlato sa zhromažďuje na kôpkach pred kráľom a kniežatá sa dívajú na Tajanu s čoraz väčším rešpektom. Všetci sú presvedčení, že svojou čarovnou mocou ovláda kocky.

	Napokon sa kráľ vystrel a zaštrngal peniazmi.

	— Páni moji, nechcem vás ošklbať ako hus. Toto zlato darujeme šťastene na výbavu.

	Tajana ustúpila a zamietavo pokrútila hlavou.

	— Nie, nie, ďakujem! — bráni sa.

	— Jediné stvorenie, čo odmieta peniaze. Rozdelíš ich medzi chudobných, ak budeš chcieť.

	— To hej, najjasnejší kráľ.

	Kniežatá sa závistlivo dívajú na Tajanu. Priam sa utápajú v jej veľkých čiernych očiach, ktoré im pripadajú ako dvoje čiernych dverí do mramorového chrámu tajomstva.

	— Hlcete mi ju očami, — poznamenal kráľ, — ešte mi ju prehltnete. Choď, dievča, už nebudem hrať. Tam v jedálni sú menej nebezpečné dámy.

	Onedlho vošiel do jedálne aj kráľ s pánmi a zasadli si za stôl. Víno sa pilo zo zlatých pohárov.

	— Ani sa nepamätám, kedy bolo na mojom dvore veselšie, — povedal kráľ kniežaťu Okičskému. — Však, Gejza?

	Komorník prikývol a nalial kráľovi vína.

	— Mám akési tušenie, že ma dnes čaká niečo veľmi veselé. Nalievaj, Gejza!

	— Nie je dobre toľko piť, kráľ.

	— Do postele nemám ďaleko. Ale pozri, pozri, ten holobriadok kráľovič je opitý. A ako bezočivo sa správa! — Kráľ prevrátil pohár s vínom. — Nepijem. No pozri na môjho synovca. Aj ten je opitý, ale jeho vínom je kňažná. Nie je jeho verenica kráľovský zjav?

	Kým mu prisviedčali, kráľ si pozval vojvodu, usadil ho k sebe a začal:

	— Béla, pred večerou som ti nepovedal celú pravdu. Ešte sa čosi stalo.

	— Čo, vznešený ujec?

	— To, čo som ti povedal o zmene svojho nástupcu, je už hotová vec. Tak som sa rozhodol a spísal to. Závet je medzi mojimi tajnými spismi.

	— Vyzdravievate, a myslíte na závet?

	— Nechcem umrieť, namojveru, nemám na to najmenšiu chuť, ale kráľovstvo musí mať čisté účty. Počuj, Béla, aj keby som zomrel skôr, než vyhlásim Ondreja za svojho nástupcu, kráľovná nesmie nosiť žezlo. Hodila by ho do lona každému svojmu milencovi. Po Joachimovi príde druhý, potom tretí. Preto som dal do závetu, ak by bol po mojej smrti následník trónu maloletý, prevezmeš moc v kráľovom mene ty. Tebe dôverujem, ty nepoškvrníš moje meno.

	— Nedajbože, aby som vás musel zastupovať, milý ujec, — úprimne odvetil vojvoda.

	— Zaprisahaj sa mi na svoju lásku ku kňažnej, že sa podvolíš závetu. Prisahaj!

	— Prisahám, ujec!

	— Teraz mám dušu na pokoji! Dúfam, že si ešte požijem, ale musel som to počuť z tvojich úst. Vo štvrtok si vezmeš do náručia svoju milú a odcestuješ s ňou z Budína, aby si so všetkým oboznámil českého kráľa. On bude veľmi rád súhlasiť a vždy ťa podporí. Vie o tom Gejza a kniežaťa Okičského požiadam, aby pripravil chorvátske kniežatá na tvoje panovanie.

	— Ujec, nechajte také myšlienky aspoň dnes.

	— Áno, vidím, že ťa snúbenica očami volá. Máš pravdu, môžeme sa o tom pozhovárať zajtra. Choď, ty môj zaľúbenec.

	Trubadúri sa striedajú s hudobníkmi. Komorník pripomenul kráľovi:

	— Nemali by ste si ísť odpočinúť? Je neskoro.

	— Dnes sa mi akosi nechce do spálne. Namojveru, zostanem až do svitania.

	Hudci a trubadúri už po tretí raz zopakovali svoje čísla. Kráľovná nepokojne sleduje manžela, ktorý sa ešte stále nehýbe od stola.

	— Ešte nikdy sa tak dlho nezdržal s hosťami, — povedala Rufovi. — Či nemieni odísť? Rytier Sokol už iste čaká hore na Bálovej veži. Choď a pozri sa!

	— Teraz nemôžem, kráľ nás pozoruje. Vy veríte, že Joachim odišiel k Rudolfovi a vám sa ani neohlásil?

	— Mám zlé tušenie.

	— Aj ja. Dal ho zabiť cestou ku kumánskemu kniežaťovi.

	Pri tých slovách sa kráľovná trochu vyľakala, ale celá zaujatá čakaním na schôdzku s rytierom, veľa nerozmýšľala o Rufovom podozrení.

	— Choď. Rytier nesmie opustiť vežu, kým ho neuvidím. Choď, pohľadaj ho!

	Prešibaný dvoran sa pomaly vytratil z miestnosti, pričom mu neušiel pohľad, ktorým ho sprevádzal kráľ. Sotva za sebou zavrel dvere, kráľ privolal komorníka:

	— Čosi si šepkali, Gejza. Treba dať pozor na Rufu. Kráľovná celá horí, niečo sa tu deje. Nech Ferenci dozrie na Rufu.

	Rufa sa takmer plazí po chodbách. Obzerá sa, načúva. Vyšiel na terasu spojovacej chodby a pozrel sa dole. Zazdalo sa mu, že pod arkádami zazvonila zbraň. Nahol sa ponad ohradu a zbadal akési čierne postavy pritisnuté k bielym stĺpom. V hradbách zavýja vietor, mraky letia, občas sa zablysne. Tí pod arkádami sa skryli za stĺpy. Vyčkal na ďalší blesk. Znovu sa pozrel dole. Ale teraz nevidí nikoho. Chcel ísť ďalej, no postrehol, že ho ktosi sleduje. Vrátil sa teda tou istou cestou, zišiel do dvorany a oznámil kráľovnej, prečo nebol v Tajaninej komnate a na veži. Pritom jej spomenul, že pod arkádami vedľajšej chodby, čo vedie do Bielej veže, videl akýchsi ľudí, ktorí sa tam skryli.

	— Stráž tam nikdy nestála. Asi sa na dvore za naším chrbtom niečo robí, — poznamenal Rufa.

	Komorník znovu poprosil kráľa, aby si šiel odpočinúť.

	— Práve dnes mi nechcete dožičiť, aby som sa zabavil do svitania. Akosi sa mi dnes moja posteľ nepáči ako odsúdencovi popravisko. Mám dobrú náladu, — bránil sa kráľ.

	Vo dvorane zahrmelo, akoby sa nad ňou nebo zrútilo.

	— Búrka, — vravia si hostia.

	— Je neskoro, najjasnejší kráľ. Ak búrka potrvá, zostanú hostia spať vo vašich svetliciach. Mali by sme ich prepustiť, kým lejak nezaplaví priechod do starého paláca. Arkády nie sú zastrešené. Dámy premoknú, kým prejdú do druhého paláca.

	— Tak nech si idú. Zajtra si odpočinú a na pozajtra ich pozývam na veľkú, slávnostnú poľovačku. Pozval som na ňu aj niekoľko kniežat zo vzdialenejších hradov. Určite dozajtra prídu. A teraz odprevaď kniežacích hostí!

	Ivan stál vedia kráľa a počul každé slovo.

	— Knieža, keď odprevadíte sestru, príďte do mojej spálne. Potrebujem vašu pomoc. Myslím, že tejto noci odhalíme niečo dôležité. Čímsi vás poverím. Teraz ste vy mojím dôverníkom, chlapče. A sme spokojní obaja. Tak príďte!

	Kráľ mávol rukou na pozdrav dámam aj pánom. Kráľovná si práve čosi šepkala s Rufom. Kráľ sa robil, akoby nič nezbadal, a s úsmevom, no trošilinku neisto prešiel dvoranou.

	Hneď potom aj kráľovná s milým úsmevom prijala poklony hostí, vyjadrila želanie, aby sa po suchu dostali do svojich izieb, a pobrala sa s dvornými dámami preč.

	Gejza nariadil sluhovi zapáliť fakle a sám sa vybral odprevadiť hostí z kráľovských komnát otvorenou spojovacou chodbou, kadiaľ sa dostanú do náprotivnej časti hradu. Rufa zatiaľ zašiel za Tajanou a odovzdal jej príkaz kráľovnej. Rozlúčila sa s Doriou a opustila jedáleň.

	Knieža Ivan zašiel za sestrou, ktorú vojvoda na chvíľu nechal, aby sa pozdravil s hosťami.

	— Doria, kráľ ma volá k sebe do spálne. Trápi ho nejaké podozrenie či čo. Chce mi niečo prezradiť.

	— Kráľovná aj Rufa dnes naozaj vyzerali čudne.

	— Kráľ sa nemohol odtrhnúť od zábavy. Ale poď, odprevadím ťa a potom zájdem k nemu.

	Dvorana sa pomaly vyprázdnila. Vojvoda sa vrátil k Dorii.

	— Kňažná, vo štvrtok svitne môj veľký deň. Ale ako ďaleko je ešte do štvrtka!

	— Tri dni, vojvoda, — povedal Ivan.

	— Tri roky, dlhé a ťažké. — A vojvodove svetlé oči sa zasnene zadívali na Doriu.

	— Dobrú noc, vojvoda.

	Ivan vzal sestru za ruku a vyviedol ju z dvorany.

	PRÍZRAK

	Keď sa kráľ rozlúčil s hosťami, zašiel do svojej komnaty, odložil slávnostné šaty a obliekol si až po kolená dlhú halenu s rukávmi. Trochu omámený vínom vzal krčah a ošpliechal si tvár vodou. Keď sa osviežil, prikázal sluhovi, aby počkal pred dverami kniežaťa Okičského.

	Do priestrannej miestnosti doľahlo hrmenie a hučanie vetra. Kráľ si sadol. Najprv počúval zavýjanie vetra, potom pomaly vstal a premeral miestnosť dlhými krokmi. Zrazu akoby si na niečo spomenul, pobral sa k dverám, ktorými sa vrátil zo slávnosti, vošiel do malej miestnosti, celú ju poprezeral a druhými dverami vyšiel na chodbu, kde čakal sluha.

	— Tu si, Štefan? — spýtal sa kráľ.

	— Áno, najjasnejší kráľ. Na váš príkaz čakám kniežaťa Okičského.

	Kráľ sa ešte chvíľu zdržal, díval sa po chodbe, potom sa vrátil, zavrel za sebou dvere, prešiel malou miestnosťou do spálne a zavrel ju. Zastal pri dverách a pohľad mu blúdi naokolo. Čosi ho znepokojuje. Poprezeral purpurové závesy na svojej posteli. Sú spustené až po zem.

	Vysoké uzučké okná sú zatiahnuté železnými okenicami. Po nich sa leje dážď. Nepríjemný šum napĺňa spálňu. Kráľ sa díva na posteľné závesy. Hýbu sa? Tak sa mu aspoň zdá. Malé svetlé očká pozorne, opatrne prezerajú dolnú časť závesov. Potom nahnevane pohodí hlavou a rozhodne pristúpi k posteli. Schytí záves a nazrie dnu. Posteľ je prichystaná na spanie. Všetko je usporiadané, pokojné.

	— Blázon! — povedal kráľ nahlas. — Prekliate víno! — pritiahol si lampu a začal listovať v akomsi pergamene na stole.

	Búrka na chvíľu ustala, akoby si vydýchla. V izbe je nezvyčajné ticho. Počuť iba šušťanie hrubého pergamenu v kráľovej ruke. Odrazu mu ruka klesla na papier, ostré oči sa mu zabodli do dverí, čo vedú zo spojovacej chodby. Hrubé pánty, vyrezávané a tvrdé, akoby sa pohli, zaškrípali.

	Dvere sa otvorili, sťaby do nich strčila obrovská neviditeľná sila.

	Kráľ stojí ohromený. Pred očami sa mu mihajú obrazy, všetko sa chveje, v hrdle ho zadúša, v prsiach sa zastavuje dych aj výkrik mu zamrie na perách. Kolená sa mu podlamujú, v jeho očiach sa zračí bezmocná hrôza. Vyzerá ako mŕtvola.

	Na prahu stojí chlap s dlhými strapatými ryšavými vlasmi, s neporiadnou hrdzavou bradou, so strašne zmraštenou zúrivou bledou tvárou a s prenikavým vražedným pohľadom.

	Kráľ v nemom úžase vyvaľuje oči na prízrak, ktorý pripomína Joachima. V ruke drží nôž. Kráľ sa nemôže pohnúť, ani kričať, ani brániť sa. Akoby sa zmenil na sochu.

	Príšera preletela komnatou rovno k dverám, čo vedú na chodbu. Kráľ počuje zasunúť železnú závoru. Chrapľavý hlas sa mu vydral z hrdla. Prízrak žije. Vníma ho, počuje, vidí ho pred sebou stáť. V ruke sa mu leskne nôž, ktorý dvíha nad jeho hruď. Až na dno duše doľahol kráľovi jeho strašný, pomstychtivý hlas:

	— Prekliaty kráľovský zradca! Ničomník! Nenazdal si sa, že tou istou cestou sa vynorím, ha? Tou istou cestou, ktorou si ma poslal na smrť. Zradca! Tu som, aby sme sa porátali, falošný pane!

	Kým to vravel, na prahu malých dverí spojovacej chodby sa zjavila chudá, znetvorená tvár Henricha Gisinga. Smeje sa krvilačným smiechom.

	— Joachim, bodnite! Niet času, aby ste sa vyžívali v pomste!

	— Nechaj ma. Chcem, aby o tom vedel, aby sa plazil a zvíjal, ako som sa ja zvíjal pod sekerou. Budem sa mu posmievať, ako sa on posmieval mne. Zviera falošné, teraz mi to splatíš!

	Kráľova tvár sa skrivila, oči mu zhasínajú. Strašná obluda sa mení na skutočnosť. Všetko cíti. Chytá sa za prsia, otvára ústa a kričí, ale jeho hlas je iba chrapľavou ozvenou poslednej smrteľnej hrôzy. Kráľ sa zatackal, padol a znehybnel.

	V miestnosti je mŕtve ticho.

	— Prefíkanec. Robí sa, že zamdlel, — šepce Henrich. — Bodnite, Joachim!

	Blíži sa ku kráľovi s nožom, ale hneď ho spustí.

	— Počkaj, počkaj, možno mi sám diabol prišiel na pomoc. Hádam mu ani nebudem musieť dopichať to zradcovské srdce. Počkaj, uvidíme.

	Obaja sa hodili na zem a skúmajú kráľove ruky, počúvajú, prikladajú hlavy na jeho prsia, či mu bije srdce.

	— Ach! Srdce mu nebije! Je mŕtvy!

	— Počkaj, možno sa zatajil a potom sme stratení my aj náš záchranca kat. Všetci.

	Henrich sa naklonil nad kráľa, rozopäl mu halenu a načúval.

	Aj búrka ustala. Je ticho. Miestnosť napĺňa len Henrichov a Joachimov vzrušený dych.

	— Ten už nikoho viac nepošle do temnice, ani pod sekeru, — spokojne sa ozval Henrich.

	— To je dobre, len trochu priskoro. Ani som sa nepokochal v jeho strachu.

	— Pridlho sme naňho čakali. Veľmi sa zdržal na hostine. Pozri, bude svitať.

	— Ticho! Zahaspruj dvere do spojovacej chodby, aby nik nevytušil, ako sme sem vošli.

	— Vari sa nebojíte? Je mŕtvy, teraz ste vy pánom.

	— Nebojím sa, ale keď ho nebolo treba zabíjať, nech je všetko v poriadku. Chcem využiť diablovu pomoc, — zlostne sa usmial a zašepkal: — Zomrel na chorobu, ktorú nadobudol cestou na Kamengrad! To bude výborne znieť v Ríme, oveľa lepšie, než keby som ho musel poslať na druhý svet a preliať zlú krv. Ponáhľajme sa! Tomo je už určite na dvore. Ja pôjdem za kráľovnou, aby som všetko pripravil, a ty vyhľadaj Toma a priveď ho hore, aby sme kráľových priateľov čo najrýchlejšie strčili do temnice.

	Otvorili dvere, ktoré pred chvíľou Joachim zahasproval, vyšli z kráľovej spálne do malej miestnosti a ponáhľali sa k hlavnému východu na chodbu.

	Ešte zopár krokov, keď sa naraz otvorili dvere a z chodby vošiel knieža Ivan Okičský. Lampa pod povalou mu osvetlila Joachima a Henricha. Z úst mladého kniežaťa sa vydral výkrik prekvapenia. Zastal a zadíval sa, akoby neveril vlastným očiam. Joachim spupne a hrubo skríkol:

	— Čo vy tu hľadáte, knieža?

	— Idem ku kráľovi.

	— Ale ja vám nedovolím.

	— Mám príkaz od kráľa, aby som prišiel.

	— Dnes s ním nemôžete hovoriť. Odkazuje vám, že mu nie je dobre. Zajtra…

	Knieža obišiel Joachima aj Henricha a vrhol sa na dvere kráľovej komnaty. Pokúsil sa ich otvoriť, ale zistil, že sú zamknuté. Niekoľko ráz zabúchal na ne päsťami a zakričal:

	— Najjasnejší kráľ, kráľ!

	Nik sa neohlásil.

	— Sluha, sem! — zavolal Ivan na kráľovho sluhu, ale Joachim mu zastal cestu a odstrčil ho. Knieža sa podozrievavo pozrel na Joachima.

	— Joachim, prečo sa kráľ neozýva?

	— Nie je v tejto miestnosti. Odíďte!

	Knieža vykríkol:

	— Vy ste ho zabili!

	— Za túto urážku mi ťažko zaplatíte. Okamžite sa poberte za kráľovnou, nech o vás rozhodne ona!

	Ivan sa bezmocne díva pred seba. Cíti, že za zamknutými dverami leží kráľova mŕtvola, že všetci jeho priatelia aj on sám sú priviazaní k tej mŕtvole a rútia sa s ňou do spoločnej záhuby.

	Nepovedal nič, vyšiel na chodbu a za ním Joachim s Henrichom. Z veľkých otvorených dverí jedálne dopadá sem svetlo. Služobníctvo upratáva stoly po slávnostnej večeri.

	Joachim vošiel dnu a nariadil:

	— Opusťte dvoranu! Už nech ste všetci na chodbe! A ty, Henrich, nezabudni na svoju povinnosť. Ihneď vyhľadaj Toma.

	— Sprisahanci, vrahovia, so zbojníkom ste sa spikli proti kráľovi! — rozkričal sa Ivan.

	Pristúpil k nemu Joachim a povedal:

	— Knieža, posledný raz vám vravím: to draho zaplatíte.

	— Zabili ste ho!

	— Ani ruku som naňho nepoložil. Počujte, knieža, kráľovná vás zahrnie poctami. Rozum do hrsti! My dvaja ešte budeme priateľmi, spojencami v moci.

	— Nikdy! Vrah, sprisahanec!

	— Odvolajte to, lebo…

	— Ani pod sekerou!

	Joachim ho nechal. Otvorili sa dvere. Do dvorany vkročil Tomo so svojimi chlapmi. Ivan sa naňho pozrel s výrazom hnusu a nenávisti.

	— Dobrý večer, Joachim, — ľahostajným hlasom pozdravil lúpežný rytier. — Dlho ste ma ťahali za nos. Čakal som dnes tam pod arkádami ako pes. Načo bolo treba toľko opatrnosti? Tak kde je ten pán?

	— Je mŕtvy! — vykríkol knieža Ivan.

	— Mŕtvy? — zarazil sa Tomo a podozrievavo sa pozrel na Joachima. — Počujte, Joachim, veď ste mi ho sľúbili živého.

	— Živého? — začudoval sa knieža Ivan.

	— Blázon, ten, čo ho ty hľadáš, je živý, — odvetil Joachim. — Vydám ti ho.

	— Ale rýchle, už sa mi odnechcelo čakať. Kde je?

	— Len ešte trochu vydrž. Teraz ťa potrebujem na niečo iné. Zviaž tohto tu. — A ukázal na knieža, ktorý okamžite vytrhol meč.

	— Márne sa bránite. Vyzývam vás v mene kráľa: zložte zbraň! — vyzval Joachim Ivana.

	— V mene mŕtveho kráľa?

	— V mene živého kráľa a kráľovnej. Tomo, nech ho tvoji ľudia zviažu.

	— Či som ja váš pandúr? Som rytier. S radosťou pustím kniežaťovi žilou, ak sa so mnou pôjde biť. Rytier nespútava rytiera ako otroka.

	— Tomo, ak neposlúchneš, nevydám ti toho, čo som ti sľúbil.

	— Len pomaly, pán Joachim, my sme uzavreli dohodu pod Kamengradom. Ak ju nedodržíte, vykričím na vás všetko pred každým kniežaťom v kráľovstve.

	Zrazu pribehol Henrich a oznámil:

	— Kráľovná nie je vo svojich komnatách. Dvoranky nevedia, kam šla.

	Joachima to zarazilo. Jeho zamračené oči sa zabodli do Henricha a tvár sa mu zachvela akousi vzdialenou neistotou.

	— Tomo, potrebujem ťa tu, preto som ťa volal. Ak ma zradíš, ona už zajtra na svitaní pôjde za vojvodu. Zosobášia ich.

	— Ak porušíte náš dohovor, zničím vás. Tomo nie je váš otrok, aby sa staral o vaše záujmy.

	— Len nech tvoji chlapci stoja tu a strážia vchod ku kráľovi a kráľovnej.

	Joachim vybehol z dvorany na chodbu.

	Knieža Ivan sa chrbtom obrátil k Tomovi, ale toho sa to vôbec nedotklo a náhlivo pristúpil k veliteľovi svojej družiny:

	— Kozák, nepohni sa odtiaľto. Myslím, že ma Joachim oklamal a zavolal ma pre čosi iné, nie aby mi vydal vojvodu.

	— Niečo má za lubom. A my sme mu teraz, ako vidím, jedinou oporou. Nechápem to, ale je mi jasné, že nás na niečo využíva.

	— Oklamal nás. No ja mu to nedarujem. Idem pohľadať vojvodu a ty zatiaľ zostaň tu.

	Tomo vybehol na chodbu, kde našiel sluhov, čo pred chvíľou upratávali jedáleň a letmo sa ich spýtal:

	— Kde sú izby mladého vojvodu?

	— Na druhej strane paláca.

	— Jeden z vás ma ta zaveďte, na Joachimov rozkaz.

	Starý sluha sa podujal vyplniť rozkaz a zamieril s neznámym ozbrojeným rytierom pod široké arkády.

	Tomo zrazu zastal. Arkády sa strácajú v tme, iba na jednej horí malé svetlo. Po chodbe zašuchocú ženské šaty. Z otvorených dverí vyšla pod arkády biela postava.

	— To si ty? — počuť Doriin šepkajúci hlas.

	Tomo opretý o stĺp ticho odpovie:

	— Hej, ja.

	— Dlho si sa zdržal u kráľa. Poď!

	Šaty zašušťali, jej postava sa stratila v izbe. Tomo neváhal a vošiel za ňou. Zavrela dvere a obrátila sa k nemu. Vidí podozrivý čierny oblek a chlapa, ktorý si zakrýva tvár plášťom. Zrazu ho pustil a vystrel sa pred ňou.

	Doria takmer vykríkla.

	— Nie som ten, koho čakáte… — ozval sa Tomo.

	— Ako ste sa tu na dvor… — nevládala dokončiť otázku.

	— Pozval ma Joachim.

	— Joachim? Klamete!

	— Tomo nikdy neklame, — urazene sa narovnal.

	— Joachim je už dva-tri týždne nezvestný.

	— Teraz som s ním hovoril. Dnes za mnou poslal do mesta svojho posla. Ak neveríte, je tam v jedálni.

	Táto správa ju tak vyplašila, že zabudla aj na chúlostivosť situácie, v ktorej sa ocitla. Tomo sa začal ospravedlňovať:

	— Prepáčte, že som sa opovážil vojsť. Šiel som za vojvodom a stretol som vás. Nevedel som, že týmito arkádami sa dostanem aj do vašej svetlice.

	— Jeho ste čakali?

	— Hej, jeho.

	— Nehanebne ste sa sem votreli, vydávajúc sa za môjho brata.

	— Nemyslel som, že čakáte brata. Nebudem prekážať. — A pobral sa k dverám.

	Doria si na čosi spomenula a poponáhľala sa za ním.

	— Čo ste to vraveli? Že idete za vojvodom? Kto vám to dovolil?

	Jej prísny hlas prezrádzal, že sa o snúbenca bojí. Toma pochytila žiarlivosť a hrubo odvetil:

	— Dovolil mi to ten, čo dnes vládne v tomto paláci. Dobrú noc, kňažná. Do šťastného prebudenia na svitaní!

	Doria pristúpila k nemu.

	— Poslali ste mi odkaz, ktorému Tajana asi dobre nerozumela.

	— Neposmievajte sa jej inteligencii. Dobre to pochopila.

	— Rozhodli ste sa vojvodu zabiť?

	— Zabíjam iba v súboji. Máme spolu nejaké účty.

	— Raz ste sa ku mne zachovali veľmi pekne, rytiersky šľachetne. Nikdy na to nezabudnem. Verte mi, rada si spomínam na tie dni. Tomo, zmýšľam o vás lepšie ako o hociktorom inom človeku. Chcete to vo mne zničiť?

	Tomo iba mlčí a díva sa. Takmer nedýcha. Iba jeho prenikavý pohľad prezrádza, že sa v ňom čosi deje. Pevne zaťal zuby, premohol závrat a ledva sa ovládol, aby pred ňou nepadol na kolená.

	Doria si spomenula na Tajanino tvrdenie, že ju ľúbi, a pokračuje vrúcnym hlasom:

	— Rytier Tomo, do konca života budem chrániť tú najkrajšiu spomienku na vás, ak opustíte tento palác bez toho, aby ste sa stretli s vojvodom. Prosím vás, Tomo, urobte mi to, zanechajte tento kraj, odíďte navždy.

	— Do konca života ma budete preklínať. Na to vám prisahám.

	— Tomo, neprisahajte! Viem, že oveľa väčšmi stojíte o to, čo si myslím o vašich činoch a čo k vám cítim, než o pomstu, — pokúšala sa byť čoraz vrúcnejšia a srdečnejšia. — Nazatajíte to predo mnou, veď je to také jasné… Urobíte to, o čo vás prosím, lebo vy…

	Vybuchol chechotavým smiechom.

	— Krásna kňažná sa nazdáva, že Tomo je hlupák, ktorého môže obalamutiť.

	— Nechcem vás klamať, Tomo. Vari to, ako ste sa ku mne zachovali na Lobore, nestačí, aby som si zachovala v srdci vrúcnu spomienku na vás? Vari váš šľachetný skutok neprezrádza, že máte ku mne iný vzťah ako k iným? Vari by ste po tom všetkom mohli vykonať niečo zlé?

	— Ach, — vzdychol posmešne, — a čože som také urobil na Lobore? Nič. Pustil som vás.

	— Lebo ste šľachetný, lebo ste ešte stále dobrý.

	— Netárajte hlúposti! Pustil som vás len preto, že nevidím nijaký pôžitok v tom, aby som objímal dievča, ktoré sa mi bráni. Násilie nie je pôžitok. Nuž chcel som počkať, kým sa poddáte. To je všetko.

	Vravel to s toľkou zlobou, že Doria prestala veriť Tajaninmu tvrdeniu a stratila nádej, že na ňom vymôže sľub opustiť Budín.

	— A že som sa v ten večer zaprisahal na svoj meč? Čo si o sebe myslíte? Akoby vám nebolo jasné, prečo som to urobil! Len a len kvôli sebe. Prestal by som byť rytierom, keby som dovolil žene, aby mi pred vlastnými očami skočila z veže a zabila sa. No vy ma nerátate medzi rytierov. Tomo je zbojník, ale aj rytier, a väčší než tí vaši.

	— Tak prečo ste ma doviedli na svoj zámok, keď ste vedeli, že sa nikdy nepodvolím? Prečo ste ma trápili?

	— Aby som vás zlomil.

	— Prečo ste si nevybrali inú pre svoju zábavu?

	— Z pomsty k vášmu bratovi.

	— Z akej pomsty?

	— Nazval ma zbojníkom, tak som mu to chcel vrátiť.

	— Ak je to pravda, čo vám potom urobil vojvoda? Veď vás ani nepozná.

	— Ach, vojvoda! Ten znepokojuje vaše srdce, — usmial sa a takmer vykríkol: — Čo mi urobil? To, že je zbabelec. Zasnúbi sa s dievčaťom, ktoré prvý dobrovoľný bozk dalo mne. Iba ja mám na vás právo.

	— Ten bozk ste na mne vynútili. Preto sa ešte nemusím stať ženou zbojníka. Aj moja slúžka by sa za to hanbila.

	Tomove pery sa chvejú. Vyceril biele zuby, akoby chcel uhryznúť. Vzápätí sa rozľahol po Doriinej komnate nesmierne zúfalý smiech.

	— Mojou ženou? Vy? Chachacha, urodzená slečinka! Na to by sa lúpežný rytier naozaj nikdy nedal. Ďakujem za láskavosť. Ani vo sne by mi to neprišlo na rozum. Pamätáte sa, keď sme sa po prvý raz stretli pred Čičami? Len čo ste sa mi priznali, že ste kňažná Okičská, zosnoval som ten plán. Tak aby ste vedeli, chcel som sa pomstiť vášmu bratovi a vojvodovi. Chcel som vás mať ako hociktorú, zneuctiť vás a potom vás pekne-krásne poslať bratovi a vojvodovi. Ale vy ste sa vyhrážali skočením z veže a ja som si zachraňoval svoju rytiersku česť. Napokon, načo vám to tu vykladám? Mám vážnejšiu sobotu. Ale aj tak bolo treba, aby ste vedeli, prečo som sa správal tak šľachetne. — A znovu vybuchol smiechom, no bol priveľmi silený, a pery mal trpko zovreté.

	Doriinu tvár zalial oheň zlosti.

	— Tak predsa ste podliak? Hanbím sa, že sa mi srdce čo aj na chvíľu naplnilo vďakou a vierou, že nie ste taký netvor.

	— Tak vedzte, že som! Naše účty sú čisté. Spite sladko!

	Chytil sa dverí, ale ruka sa mu trasie a nevládze ich otvoriť.

	Doria sa naňho díva plná rozhorčenia, pohŕdania a hnusu.

	— Opustíte už konečne moju izbu?

	— Ak ma budete vyháňať, zamknem sa tu s vami.

	— Podliak!

	— Odvoláte to, keď dostanem pod meč vojvodu.

	— Bude sa brániť, je to chlap!

	Doriin výkrik sa mu priam vrezal do srdca. Prinútil sa otvoriť dvere a vybehol. Takmer zrazil sluhu, ktorý naňho čakal vonku.

	— K vojvodovi! — zvolal Tomo celý udýchaný.

	— Pred chvíľou utekal do jedálne. Volali ho. Niečo sa tam stalo, pane, tak prišli poňho.

	V blízkosti Doriinej izby počuť výkriky, ženský hlas a plač.

	— Vieš určite, že to bol vojvoda?

	— Utekal so svojimi dvoranmi.

	Tomo sa vrátil. Vresk a hurhaj boli čoraz hlasnejšie a doliehali až k Dorii. Priložila ucho na dvere a počúvala Tomov rozhovor so sluhom a čudný lomoz, čo prichádzal z vnútra kráľovského paláca. Znepokojená hodila na seba plášť, vyšla z izby a pustila sa za hurhajom.

	Pribehla do jedálne. Kráľovná sedí schúlená v kresle, s rukami na tvári. Vedľa nej stojí Tajana, ešte stále oblečená v nádherných večerných šatách. Pred kráľovnou si zastal Joachim s výrazom strojeného dojatia.

	Opodiaľ ako stena bledý vojvoda sa pohľadmi dorozumieva s kniežaťom Ivanom, ktorý sa opiera o kozub. Kráľov komorník Gejza so zaslzenými očami a od dojatia sa trasúcou bradou čaká na rozkazy kráľovnej. Pri dverách stojí Tomo a prekvapene pozoruje tento obraz. Doria pristúpila k bratovi, čosi sa ho ticho spýtala, a keď jej odvetil, zhíkla od ohromenia. Joachim pokročil dva-tri kroky pred kráľovnú Alžbetu.

	— Najjasnejšia kráľovná, je to hrozný úder, ale nesmiete zabúdať, že vám pripadla povinnosť prevziať moc v mene maloletého kráľa a vydať príkazy.

	V tom momente sa mladý vojvoda strhol a rozhodne predstúpil pred Alžbetu.

	— Najjasnejšia kráľovná, náš dobrý kráľ je mŕtvy. Podľa všetkých zvykov a starodávnych obyčajov treba sa pozrieť, či najjasnejší kráľ nezanechal poslednú vôľu.

	— Svoju poslednú vôľu povedal kráľ mne, — zamiešal sa do reči Joachim a ostro sa pozrel na vojvodu. Ten mu pohľad vrátil a zvýšeným hlasom povedal:

	— Niet pochybností, že kráľ zanechal svoju poslednú vôľu písomne.

	— Neverím. Lebo mi povedal, čo si v prípade svojej smrti želá.

	— Najjasnejšia kráľovná a vznešená teta, dovoľte, aby som vás oboznámil s tým, čo mi najjasnejší kráľ jasne povedal práve včera večer aj krátko predtým, ako si šiel odpočinúť.

	— Čo ti povedal?

	— Že medzi svojimi tajnými štátnymi spismi zanechal písomný závet.

	— Viete, čo obsahuje kráľova posledná vôľa? — spýtal sa Joachim.

	— Viem, najjasnejšia kráľovná, — obrátil sa vojvoda k Alžbete, akoby Joachima nepokladal za hodného odpovede. — A viem, že taká listina existuje. Kráľ ma oboznámil aj s jej obsahom.

	Alžbeta zložila ruky z tváre. Oči mala ustarané. V tej chvíli zabudla aj na predstieraný žiaľ a pozrela sa na Joachima spýtavo, s akýmsi skrytým strachom.

	— Najjasnejšia kráľovná, ak je naozaj tak, vy sama nájdete tú listinu. Teraz je čas, aby ste sa poponáhľali s príkazmi o všetkom, čo treba robiť v tejto strašnej a smutnej chvíli, — vyhlásil Joachim.

	— Joachim, skôr ako ste sa vydali na cestu ku Kumánom, kráľ vás menoval za svojho palatína, za svojho prvého radcu. Z lásky a úcty k nebohému manželovi, nebudem meniť jeho poslednú vôľu. Nemám na to ani dôvod. Preto vám ponechávam poctu, ktorej sa vám dostalo od nebohého kráľa, a chcem, aby ste prevzali starosť o všetko, čo bude treba zariadiť. Navrhnite, čo pokladáte za najdôležitejšie v týcho prvých chvíľach. Čakám vás v kráľových komnatách.

	— Váš služobník sa podvoľuje vášmu rozkazu, najjasnejšia kráľovná.

	— Myslím, že treba zobudiť Ladislava, následníka trónu. Všetko ostatné počká, kým prídete so svojimi návrhmi.

	— Najjasnejšia kráľovná, mali by sme pohľadať kráľovu poslednú vôľu, — ozval sa vojvoda.

	— Hej, urobím tak. Nemusíte mi to pripomínať. Môj palatín pozná svoje povinnosti a má moje splnomocnenie, aby sa o to postaral.

	— Najjasnejšia kráľovná, — ozval sa zrazu komorník a obľúbenec Štefana Gejza. Bol bledý a uslzený.

	Alžbeta sa obrátila k nemu.

	— Želáte si niečo?

	— Najjasnejšia kráľovná, dovoľte, aby som vás upozornil. Aj ja dobre viem, že najjasnejší kráľ zanechal pre prípad svojej smrti rozhodnutie, kto má prevziať spravovanie kráľovstva a byť na pomoci následníkovi.

	Kráľovná s Joachimom sa na seba začudovane pozreli, potom Alžbeta veľmi ostro odvetila:

	— O tom teraz nie je reč. Musíme sa postarať o úbohého mŕtveho kráľa. Mladý kráľ určite bude pokračovať tak, ako si to želal jeho otec. Joachim, kráľovský palatín, očakávam vaše rýchle rozhodnutia a návrhy.

	Hneď nato sa ku všetkým obrátila chrbtom a vzala za ruku Tajanu, ktorá bez slova stála vedľa nej a celá zhrozená vytriešťala oči na kňažnú Okičskú. Dievča nasledovalo kráľovnú. Zdalo sa, že sa za ňou vlečie ako tieň, bezvládna, zničená kráľovou smrťou.

	— Kňažná, čakajú nás vážne záležitosti, — zdvorilo upozornil Joachim Doriu. — Prosím, aby ste nás nechali osamote.

	Ivan sa pobral za sestrou, že ju odprevadí, ale Joachim ho zadržal a rozkázal:

	— Všetci páni nech sa vrátia do svojich komnát a nehýbu sa odtiaľ. Aj vy, knieža, aj vy, komorník, aj vy, vojvoda.

	— Vojvoda zostane tu, — rozhodne sa ozval Tomo, ktorý dovtedy bez slova stál pri dverách.

	— Zbojník rozkazuje na kráľovskom dvore? — opovržlivo sa spýtal vojvoda a pozrel sa na Joachima. Namiesto neho odvetil Tomo:

	— Zbojníci tu nerozkazujú, lebo ich v kráľovskom paláci niet. Ale rytier Tomo má s vami isté účty a palatín Joachim mu to dovolí.

	— Nič vám nedlhujem! — zvolal vojvoda.

	— Ale ja som dlžen vám!

	Henrich Gising, ktorý vošiel do dvorany práve vo chvíli, keď sa začala hádka, vykríkol:

	— Joachim, odkedy má ten zbojník právo takto bezočivo rozprávať? S vojvodom sa mám za čo porátať iba ja. Vyzývam ho na súboj! Opovážil sa mi odlúdiť verenicu.

	— Verenicu? — vykríkol Tomo. — Teda kňažná má dvoch snúbencov?

	— Viac nevyslovte jej meno! — pohrozil vojvoda.

	Tomo vytasil meč a rozzúrený Henrich mu už šermoval pred nosom. Joachim priskočil k nemu a zakričal mu do ucha:

	— Blázon prekliaty, strácaš čas pre sukne. Zobuď Ladislava! Ihneď priveď kráľovské vojsko a povedz im, že kráľovná prikázala, aby sa podrobili môjmu rozkazu. Zbláznil si sa? Choď už!

	No Henrich ho nepočúva a kričí na vojvodu:

	— Kňažnú som popýtal ja. Kryte sa! Útočím.

	— Von! — rozkázal Joachim Henrichovi. — Alebo ťa zosadím!

	Joachimova hrozba prinútila rozzúreného Gisinga, aby sa ovládol. Vybehol z dvorany splniť jeho rozkazy.

	— Čo to značí, Joachim? — spýtal sa teraz Tomo. — Odkázali ste mi po katovi, aby som si tejto noci prišiel po vojvodu a rozdal si to s ním. Namiesto toho však odo mňa žiadate, aby som vám tu robil sluhu. Oklamali ste ma!

	— Do temnice s tebou, zbojník!

	— Až ma premôžete! Skúste to! — A zamával mečom.

	— Tomo, oľutuješ! — zlostne precedil Joachim.

	Vojvoda si opovržlivo premeral Joachima aj Toma a nahnevaný odišiel.

	— Tak splníte svoj sľub, alebo nie? — vykríkol Tomo na Joachima.

	— Odoprel si mi poslušnosť, tak nie. Nechcem mať s tebou nič do činenia.

	— Neprišiel som vás poslúchať, ale vziať si odmenu.

	Do miestnosti vošli kráľovskí vojaci. Joachim im rozkázal:

	— Zavrite všetky vchody a východy! Nik nesmie z dvora, ani na dvor. Tohto rytiera a jeho chlapov hoďte do temnice!

	Len čo to dopovedal, vojaci vytasili meče, ale Tomo bez váhania zavolal svojich chlapov a zaútočil. Meče a kopije sa zrazili, štrngot zbraní a krik bojovníkov sa rozlieha po všetkých dvoranách.

	— Rozkazujem v mene mladého kráľa! — kričí Joachim, ale Tomo ho nepočúva. Útočí na kráľovských vojakov a nebezpečne ohrozuje ich veliteľa.

	Joachim sa rozbehol ku kráľovniným komnatám. Ale krik a lomoz ju už prilákali. Zastala vo dverách a zdvihla ruku:

	— Prestaňte, rozkazuje kráľovná!

	Bojovníci poslúchli, bitka utíchla.

	— Najjasnejšia kráľovná, lúpežný rytier zaútočil na vašich vojakov. Zasluhuje si, aby ste ho uvrhli do temnice.

	Na tieto slová vystúpil Tomo niekoľko krokov dopredu, hrdo sa vystrel a uprel vrúcny pohľad na kráľovnú.

	— Najjasnejšia kráľovná, najnádhernejšia hviezda kráľovstva, neprišiel som pod vašu strechu sám. Pozval ma Joachim, že mi splní dané slovo, našu dohodu. No oklamal ma, ba ešte ma chce hodiť aj do temnice. Je to krivda. Preto sa utiekam k svojej múdrej a spravodlivej kráľovnej.

	Svojimi veľkými, prenikavými, plamennými očami Tomo upútal Alžbetinu pozornosť. Premerala si rytierovu postavu a nepodarilo sa jej zatajiť, že v tej chvíli ovplyvnila jej rozhodnutie krása mladého chlapa.

	— Ak máte pravdu, bude po vašom. Teraz máme dôležitejšie záležitosti. Opusťte dvor!

	— Podvoľujem sa spravodlivým slovám hviezdy kráľovstva.

	Joachim sa zlostne pozrel na Alžbetu. Tomo sa hrdo obrátil a opustil dvor aj so svojou družinou. Kráľovná sledovala jeho štíhlu postavu, ako pyšne odchádza.

	— Pousilujte sa, aby všade v paláci bolo ticho a aby ma v mojom žiali nepoburovali takýmito hanebnými bitkami, — povedala a odišla.

	Joachim si premeral Ivana Okičského, vojvodu Bélu a komorníka Gejzu, ktorí celý čas stáli pri kozube, akoby ich tu ani nebolo.

	— Nepočuli ste môj rozkaz? Už nech ste preč všetci traja! Každý do svojej izby a ani sa odtiaľ nehnite!

	— Čo to znamená? — spýtal sa komorník Gejza.

	— Že som tu pánom ja, ako si to želal nebohý kráľ a ako si to želá aj kráľovná, vladárka tohto kráľovstva v mene maloletého kráľa.

	— Ja som členom kráľovskej rodiny, — ozval sa vojvoda, — nemáte právo rozkazovať mi, kde mám byť. Knieža Okičský je kráľovým dôverníkom a komorník Gejza, ak ste ho aj zbavili pocty, tiež nemôže byť zajatcom. Alebo je vari zločinom, že bol priateľom a dôverníkom nebohého kráľa?

	— Nie som vám dlžen odpoveď!

	— Odpoviete mi, až sa prečíta kráľov závet, — rozhodne vyhlásil vojvoda a všetci traja opustili dvoranu.

	Joachim zostal zarazený a zmätený, ale poponáhľal sa do kráľovniných komnát. Alžbeta sedela pri stole a opierala sa o ruku. Len čo zbadala Joachima, vyskočila z kresla.

	— Čo je? Zabil si kráľa mečom, alebo jedom?

	— Nestačil som. Zomrel od strachu, keď ma zbadal.

	— Vďaka bohu! Ale ako si sa dostal do paláca? Kde si bol doteraz?

	— V temnici.

	— Blázniš? Nebol si u Rudolfa Habsburského?

	— Teda to mi prišil?

	— Vrav, odkiaľ a ako si prišiel?

	— Spod tvojich komnát, z najčernejšej temnice.

	— Ako sa to stalo?

	— Toho večera, keď ma Štefan zahrnul láskavosťou, pripravil mi pekelnú pascu. V malej spojovacej chodbičke dal spraviť bránu nástrah, poslal ma po tajné listiny a ja som spadol do priepasti. Kat si už na mňa brúsil sekeru.

	— Sekeru? A ty?

	— Prosil som kata, sľuboval mu majetok, no nedal sa obmäkčiť. Zrazu sa v dverách temnice zjavil Henrich Gising. Kat sa ho pribral zakúvať do reťazí. Zatiaľ som si vydýchol a zavolal na Henricha. Ten čertov syn ma spoznal a hneď začal presviedčať kata: „Počuj, chlapče, kráľovskí lekári oznámili, že kráľove dni sú spočítané.“ Kat vravel o šťastene, ktorá vraj chráni kráľa, ale Henrich mu dokazoval, že dievča je už celkom v moci kráľovnej a že už kráľovi nebude pomáhať. Panovník do týždňa zomrie a kráľovná dá katovi sťať hlavu, ak sa ma dotkne. Napokon sme ho presvedčili, že zbohatne, ak ma nechá nažive. Pristal na dohodu a oznámil kráľovi, že som mŕtvy. Deň a noc sme s katom pracovali, aby sme sa dostali k dverám v povale, ktorými ma kráľ hodil do temnice. Dnes v noci sme sa vyškriabali prerúbaným otvorom v dlážke, skryli sme sa v jeho komnatách a čakali, kým kráľ prišiel do spálne.

	— A lúpežný rytier? Ako sa dozvedel, čo chceš? — so záujmom sa spýtala Alžbeta.

	— Deň predtým, než si Henrich vyslúžil temnicu, stretol cestou na hrad v istej krčme Toma. Rozhodol som sa, že ho prizvem na pomoc, a poslal som katovho pomocníka s odkazom, aby prišiel tejto noci na dvor, že mu vydám vojvodu. Myslel som, že budem potrebovať Tomovu družinu, preto som ho pozval. K tebe som kata nemohol poslať, aby ho nezbadali kráľovi špehúni na dvore.

	— Joachim, kráľ oznámil všetkým kniežatám, že si utiekol k Rudolfovi Habsburskému. Kniežatá ťa pokladajú za zradcu kráľovstva.

	— Nech! Teraz sme my pánmi. Spojenectvo s českým kráľom prerušíme a uzavrieme dohodu s Rudolfom. Už sa ničoho nebojím. Alžbeta, paňou celého kráľovstva si teraz ty. Vložil som ti žezlo do rúk. Joachim splnil svoj sľub: tebe patrí moc a ty patríš mne…

	Akoby ani nepočula jeho posledné slová, začala sa prechádzať po izbe.

	— Nedávaš najavo priveľkú radosť, Alžbeta, nad darom, ktorý som ti zložil k nohám.

	Tvár mu v temnici schudla, zvráskavela, a keď ju k sebe rázne pritiahol, pocítila nevôľu.

	— Poslal som ho na druhý svet, ako si si želala, Alžbeta. Zapamätaj si to: ako si si želala!

	Pocítila v jeho slovách hrozbu. To ju prebudilo. Keď si v prvej chvíli uvedomila, že má v rukách moc nad celým kráľovstvom, myslela iba na rytiera svojich snov. Po bánovi Joachimovi v nich nebolo ani stopy. Ale teraz sa medzi rytierom a ňou vynoril milenec Joachim. Uvedomila si ťažké reťaze, ktoré ju k nemu pútajú. No jej prefíkanosť je ako bystrina, okamžite si nájde svoju cestu.

	Joachim však pokračoval:

	— Alžbeta, kráľ ma odsúdil na dve sekery, aby ma zabil: jednu držal kat a druhou ma udrel on. Keď som ležal spútaný, zakričal na mňa: „Aby si vedel, ani tebe Alžbeta nebola verná, zbláznila sa do…“ Joachim nedokončil.

	— Neviem, koho ti pripomenul, čo je napokon jedno, — poznamenala Alžbeta, hoci by bola rada počula, či kráľ vravel o rytierovi. On však nedopovedal, čo ju presvedčilo, že vie viac, ako by si želala. Pochopila, že kráľ jej po smrti zanechal do vena roznietené podozrenie žiarlivého milenca. Ale ona vie krotiť jeho vášne a presvedčivo začne vysvetľovať: — Joachim, dostala som z tvojich rúk žezlo, ale seba ti nemôžem teraz dať. Azda nie som už dávno tvoja. Práve to dohnalo Štefana ku klamstvu. Chcel, aby jeho pomsta bola úplná. Počúvaj ma. Aby som mohla užívať svoju moc a slobodu, záleží teraz len na tebe. Nechaj žiarlivosť a postaraj sa predovšetkým o to, aby sme kráľovu smrť predstavili v tom najkrajšom svetle. Všetci budú podozrievať teba, lebo zomrel v čase tvojho príchodu. Treba ho vystaviť na márach, aby každý videl, že na ňom niet ani stopy po krvi.

	— Bolo by treba všetky kniežatá pozvať k truhle a na pohreb.

	— Sú v paláci. Tejto noci bola slávnostná večera a na pozajtra ohlásil kráľ poľovačku.

	— Kniežatá sú v paláci? Naši, alebo kráľovi prívrženci?

	— Poväčšine jeho. A to je dobre, nech ho vidia.

	— Je to márne, knieža Okičský nebude mlčať.

	— A čo vie?

	— Keď sme s Henrichom vychádzali z kráľovej spálne, natrafil na nás knieža. Videl, že som zamkol dvere, a zakričal na nás: „Vy ste ho zabili!“

	— To je nepríjemné, — zamračila sa kráľovná, — ale zapcháme mu ústa poctami a zlatom.

	— Ten nežerie ani zlato, ani pocty, ale zožerie otravu. Keď sa po kráľovom pohrebe porozchádzajú z dvora všetci kráľovi prívrženci, pri prvej večeri mu nasypem do pohára jed.

	— A kňažná Doria?

	— Kňažná patrí Henrichovi Gisingovi. Sľúbil som mu ju. Buď k nej milá a nikdy jej nezíde na um, že sme jej brata otrávili.

	— Aký kráľov závet to žiadal vojvoda?

	— Že by sme sa pozreli do kráľových spisov?

	— Hneď a zaraz. Bolo by nebezpečné, keby zostal nejaký závet.

	Zašli do kráľovej miestnosti, v ktorej nebohý držal pod zámkou spisy. Otvorili vysokú skriňu a potom veľkú zamknutú zásuvku. Vybrali všetky pergameny a hľadali. Zrazu kráľovná s listinou v ruke vykríkla a zlostne zakliala.

	— Naničhodník! Pozbavil ma moci a odovzdal ju vojvodovi!

	Joachim schmatol listinu veľkými ručiskami. Prečítal ju a pohodil na stôl.

	— Vojvoda by mal vládnuť v mene maloletého kráľa. Vojvoda! Tá bábka v rukách kňažnej Okičskej. Vieš, čo to značí? Že by v tomto kráľovstve panoval Ivan Okičský. Alžbeta, tvoji bohovia ti ma zachránili!

	— Vojvoda pozná obsah kráľovej poslednej vôle. To je na tom najhoršie. Teraz je pochopiteľné, prečo žiadal prečítať závet. Chce prevziať vládu do Ladislavovej plnoletosti.

	— Keď sa mu zachcelo moci, nech si ju má v kráľovstve tamtoho sveta. Mali sme ho ponechať napospas zbojníkovi Tomovi. Rozsekal by ho na kúsky a český kráľ by sa mohol rozčuľovať, že mu synovec padol pod rytierskym mečom pre dievča. S tým sa istotne nebude pred nikým vychvaľovať. Daj mi kráľov závet, musíme ho spáliť.

	— Joachim, ešte ktosi pozná obsah závetu. Pozri, tu je podpis kráľovho komorníka Gejzu.

	— Zavriem ho do temnice. Ak sa kniežatá budú naňho spytovať, povedz, že od žiaľu ochorel.

	Joachim vzal lampu a nad jej plameňom spálil kráľovu poslednú vôľu.

	Obaja potom vyšli z miestnosti. Joachim vydal príkazy ohľadom mŕtveho kráľa a Alžbeta zamierila do svojej spálne.

	Tu ju čakala uplakaná a bledá Tajana.

	— Dlho na mňa čakáš? Mala som veľa práce. Plačeš za kráľom? Och, dieťa moje, neboj sa, budem k tebe taká dobrá ako on. Budem na teba dávať ešte väčší pozor, len mi buď naklonená a zahrň ma šťastím, ktorým si obdarúvala kráľa. Rytier si to želá. Kráľova smrť mi prekazila stretnutie s ním. Zajtra mu zanesieš správu, čo sa prihodilo, a pozveš ho znovu. Ohlás sa mu veľmi opatrne. Joachim je strašne zvedavý. Nechoď mu do cesty a chráň naše tajomstvo. Teraz mi zavolaj kniežaťa Okičského. Chcem sa mu ospravedlniť za Joachima. Je opitý a nevie, čo robí. Takmer dal kniežaťa spútať. A teraz choď. Som navždy tvoja dobrá sestra.

	A kráľovná ju pobozkala.

	 

	Popoludní, keď po búrlivej noci povstávali kniežatá a kňažné, hostia kráľa Štefana, kráľov príbuzný a práve od včerajška aj kráľov palatín knieža Szemere sa pobral do kráľovského paláca. Tu požiadal dvorana, aby ho ohlásili kráľovnej Alžbete. Avšak dvoran sa poklonil a veľmi prívetivo odpovedal:

	— Najjasnejšia kráľovná je z veľkého zármutku taká utrápená, že nemôže prijať nikoho.

	Keď ho odmietli, vrátil sa do starej budovy, kde tak ako on boli ubytovaní hostia nebohého kráľa, pozval do svojej izby niekoľko priateľov a krátko im oznámil:

	— Kráľ leží vystretý. Joachim sa vrátil, mňa zhodili a nedovolia mi s nikým sa zhovárať.

	— Kráľ zomrel? — vykríkli a chvíľu vyzerali, akoby do nich hrom udrel.

	Szemere im dlho vykladal, ako s ním v paláci zaobchodili, čo videl na dvore aj okolo már v kostolíku.

	Napokon zavolali aj ostatné kniežatá, priateľov kráľa Štefana, a vyšli na nádvorie. Ale vojaci ich hneď pristavili. Veliteľ im oznámil, že do pohrebu nik nemôže vstúpiť do kráľovského paláca. To ich ešte väčšmi urazilo.

	Nahnevaní sa pobrali k máram, modlili sa tam a plakali. Potom sa vrátili do svojich izieb a rozhorčene debatovali o podozrení z tajného zločinu.

	Z kráľovskej kuchyne im priniesli jedlo a nápoje, takže zostali celkom odrezaní od vojvodu, Ivana Okičského a komorníka Gejzu. Tí sa zasa nemohli vzdialiť zo svojich komnát.

	Alžbeta sa po prebdenej noci prebudila zo spánku až neskoro popoludní. Hneď za ňou prišiel Joachim a oznámil jej:

	— Tvoj príbuzný Szemere sa s tebou chcel zhovárať, ale som ho v tvojom mene odbil. Potom požiadal, aby smel hovoriť s vojvodom.

	— Bohovia! Čo ak vojvoda pozná kráľov závet?

	— Závetu niet, nech si ho hľadajú. Ale aj na kniežaťa Okičského sa pýtal. Zbojníci sa združujú.

	— Nesmieme dovoliť, aby sa Szemere rozprával s Bélom osamote.

	— Internoval som ho a na pohrebe nebude môcť hovoriť s nikým.

	REGENTKA LADISLAVA KUMÁNSKEHO

	Pod vysokou gotickou kupolou slávnostnej dvorany stojí Alžbeta, vdova po Štefanovi IV. Nad ňou sa rozprestiera purpurový, zlatom zdobený baldachýn s kráľovskými znakmi. Na sebe má plášť až po zem. Iba biela tvár jej vykúka spoza závoja, ktorý splýva spod koruny. Čierne oči má pokojné a chladné. Pozorne si prezerá kniežatá, hodnostárov, barónov a šľachticov.

	Akoby vo všetkých pohľadoch čítala tú istú chladnú obžalobu. Mnoho kniežat a predstaviteľov uhorskej šľachty chýba.

	To všetko postrehla, kým vystupovala pod baldachýn a zasadla na trón. Vedľa nej sedí Ladislav, ktorý sa pokúša tváriť dôstojne, čo na rumennej chlapčenskej tvári s bezočivým pohľadom pôsobí smiešne. Má na sebe purpurové rúcho a biely kožušinový plášť. Priveľká koruna mu padá na oči. Žezlo drží pevne a zviera ho s chlapčenskou túžbou môcť ním mlátiť okolo seba.

	Palatín Joachim Pektar, najvyšší hodnostár kráľovstva, stojí pred trónom ozdobený znakmi svojej hodnosti. V ruke drží pergamen. Trón obklopujú po zuby ozbrojení počerní kučeraví kumánski chlapci. Po nich nasledujú kráľovskí kopijníci. Dvorania sa tlačia v prednej časti dvorany. Nádherné rúcha kniežat a šľachticov sa ligocú v dennom svetle, čo preniká do dvorany vysokými oknami.

	Pochmúrne, mrazivé čakanie pretrhol Joachim. Rozmotal pergamen a odovzdal ho Ladislavovi, ktorý začal čítať pomaly ako dieťa, čo sa sotva naučilo slabikovať. Ale jeho hlas znie sebavedome, rozkazovačne:

	— My, Ladislav, z milosti božej kráľ uhorských a chorvátskych krajín, dávame na vedomie vašej vernosti, že všemohúci boh si po dlhotrvajúcej chorobe pozval k sebe nášho drahého otca a nás, Ladislava, ustanovil za kráľa, a preto z božej vôle preberáme vládu a dáme sa korunovať. Oznamujeme teda, že keďže sme nedosiahli plnoletosť, z vlastnej vôle sme sa rozhodli, aby našu úlohu do našej dospelosti vykonávala naša matka, vznešená kráľovná. Za jej palatína sme vymenovali verného a rozumného priateľa nášho nebohého otca, ktorý mu sám túto čestnú úlohu zveril, Joachima Pektara. Za svojho komorníka sme si vybrali kniežaťa Henricha Gisinga a nášho drahého príbuzného vojvodu Bélu chceme ponechať na dvore a pre jeho skúsenosti ho využiť ako zástupcu a pomocníka palatína Joachima. Za vojvodu celej Slavónie menujeme nášho mladšieho brata, a keďže nie je ešte plnoletý, bude namiesto neho vládnuť naša vznešená matka, najjasnejšia kráľovná. Za bána celej Slavónie ustanovujeme kniežaťa Nikolu Gisinga. Nášho verného kniežaťa Ivana Okičského menujeme za nášho prvého dôverníka.

	Všetci Joachimovi priatelia a kráľovnini Kumáni boli potom vymenovaní za radcov, vlajkonošov, štítonoscov a ich synovia za pážatá a veliteľov stráže. Kumánskych vodcov postavili na roveň ostatných uhorských a chorvátskych kniežat a barónov.

	Toto rozhodnutie o zrovnoprávnení tatárskych Kumánov s nevôľou prijali aj prívrženci kráľovnej, nespokojnosť však prikrývali pokorou.

	Napokon Joachim vyzval všetkých menovaných, aby predstúpili pred kráľa a poďakovali sa. Prvý vystúpil vojvoda Béla.

	— Najjasnejší kráľ, ďakujem vám za vašu veľkú láskavosť. Ako dôverník nebohého ujca prosím, aby sa tu prečítala jeho posledná vôľa.

	Ladislav vyvalil oči.

	— Nikde sa nenašla nijaká posledná vôľa nebohého kráľa, — rozhodne a mrazivo vyhlásila kráľovná.

	— Mne povedal, že ju spísal. Vie o tom aj komorník Gejza. Prosím, aby ste ho pozvali. Nevidím ho tu.

	— Zo žiaľu vážne ochorel. Ja, kráľovná, vravím, že som nikde nenašla nijaký závet.

	— Najjasnejšia kráľovná a najjasnejší kráľ, mne nebohý kráľ v ten večer pred svojou smrťou povedal obsah celého závetu.

	Kniežatá vo dvorane sa pohýbali. Starý knieža Szemere sa prekvapene pozrel na vojvodu.

	— Vravím, že závetu niet, — ozvala sa kráľovná červená od hnevu. — Je nedôstojné, že náš príbuzný kazí túto slávnostnú chvíľu.

	— Najjasnejší kráľ, ďakujem vám za poctu. Moja cesta vedie inam, — povedal vojvoda. — Prosím, aby ma prestali držať vo väzení.

	Všetci prívrženci kráľa upadli do veľkých rozpakov, ale kráľovná pokračovala:

	— Náš vážený synovec tu vraví o väzení, o ktorom nikto nič nevie. Pokračujte. — A dala znamenie, aby predstúpili ďalší hodnostári.

	Knieža Okičský sa poklonil a povedal:

	— Ďakujem najjasnejšiemu kráľovi za veľkú láskavosť, ale mňa volajú povinnosti domov. Moju krajinu neprestajne napádajú divé hordy rozličných potulných bánd. Prosím úctivo, aby ste ma prepustili domov.

	— O tom sa rozhodne neskôr, — odvetila kráľovná. — Vojvoda, náš synovec, pôjde s nami, aby sme spolu pohľadali závet nebohého kráľa.

	Len čo sa všetci poklonili, kráľovná a mladistvý kráľ vstali, prešli pomedzi dvojrad Kumánov a s veľkým sprievodom opustili dvoranu. Vojvoda sa pobral za nimi.

	Kniežatá a šľachtici, nespokojní s novými vládcami krajiny, ihneď opustili dvor, na ktorom zostali iba prívrženci kráľovnej, aby vyčkali nové pokyny.

	Alžbeta sa usadila v slávnostnej komnate, kde prijímala najmilších priateľov. Keď prišiel vojvoda, pokarhala ho veľmi milo, dokonca láskavo, a poslala ho do vedľajšej miestnosti, aby tam na ňu počkal.

	Po porade s Joachimom sa rozhodla, že vojvodovi ani na chvíľu nedovolia zhovárať sa s prívržencami nebohého kráľa.

	Napokon si kráľovná pozvala kňažnú Okičskú a pobozkala ju na čelo.

	— Kňažná, už dávnejšie som postrehla, že nemáte rada vojvodu.

	— Najjasnejšia kráľovná, keby som ho nemala rada, nešla by som zaňho.

	— Moja milá, vy ani netušíte, čo je to skutočná, silná, vášnivá láska. Pohľady, ktoré ste venovali vojvodovi, boli síce láskavé, ale nie hlboké, milé, ale nie ohnivé.

	— Dievča nemá odhaľovať pred svetom svoje srdce.

	— Keďže som to všetko postrehla, rozhodla som tak, ako to najväčšmi osoží kráľovstvu: vaše zasnúbenie s vojvodom ruším.

	V Doriiných hnedých očiach sa zjavilo rozhorčenie.

	— Najjasnejšia kráľovná, podvolím sa všetkému, o čom rozhodne vojvoda, iba vás prosím, aby ste mi dovolili odísť domov s mojím bratom.

	— Urazili ste sa, krásna kňažná. Nielenže nemáte na to príčinu, ale práve naopak: čaká vás veľká pocta. Neveríte? Nuž, presvedčím vás. — A obrátila sa k Rufovi, ktorý postával utiahnutý pri dverách. — Rufa, nech príde knieža!

	Ešte skôr ako sa Doria stačila spamätať, zastal pred ňou Henrich Gising. Alžbeta povedala:

	— Kňažná, slávny a osobitnou kráľovskou milosťou poctený knieža Henrich Gising, kráľovský komorník, popýtal o vašu ruku. Ja, kráľovná, najvyššia pani svojej najmilšej dvornej dámy, si želám, aby ste jeho prosbu prijali.

	Doria ani na chvíľu nezmenila správanie.

	— Najjasnejšia kráľovná, nemôžem rozhodovať o svojej slobode, kým nepovie svoje slovo vojvoda. Ale aj keby sa ho rozhodol odvolať, nikdy by som sa nemohla stať ženou tohto kniežaťa. Už som mu to raz povedala na Griči a po urážke, ktorou sa ma dotkol pred celým dvorom, skôr by som zomrela, ako sa zaňho vydala.

	— Čo na to poviete, knieža?

	— Bol som žiarlivý blázon, stratil som hlavu. Pred všetkými prosím kňažnú o odpustenie.

	— Počuli ste, kňažná? Teraz už niet prekážok. Ešte dnes sa s ním zasnúbite. Ale keďže je smútok, nebudú nijaké oslavy.

	— Najjasnejšie kráľovná, knieža si ma nemôže vziať. Naozaj som bola v zámku lúpežného rytiera.

	— Ale nedotkol sa vás.

	— Bola som jeho milenkou.

	Doria toto sebaobvinenie vyriekla chladne a pokojne, rovno do tváre kráľovnej a Henrichovi. Ten celkom ozelenel od zlosti, kým kráľovná neprejavila nijaké zhrozenie.

	— Kňažná nevraví pravdu, najjasnejšia kráľovná, — ozval sa Henrich. — Rytier Tomo ma takmer dorúbal, keď som mu to spomenul v jednej budínskej krčme. Tvrdí, že kňažná nikdy nebola na jeho zámku.

	— Keby nebol pochodil, pomstil by sa ako vy a tvrdil by, že som bola jeho, — povedala Doria. — Ale keďže pochodil, tají to.

	Na tie slová Henrich vyletel dverami ako divý a bez dovolenia kráľovnej zavolal z vedľajšej miestnosti, kde sa zhromaždili priatelia kráľovnej, Ivana a vojvodu. Z Henrichovej zelenej tváre Joachim vyčítal, že sa čosi deje, a vošiel za ním.

	— Vojvoda a knieža, — zvolal Henrich celý rozochvený, — kňažná tvrdí, že strávila na Lobore tri dni a tri noci v ľúbostnom objatí s Tomom.

	Brat očervenel a pozrel sa na sestru. Vojvoda zostal spokojný.

	— Ja som sa bratovi aj vojvodovi so všetkým zverila. — povedala Doria. — Tak čo je vás po tom, knieža Gising?

	Ivan a vojvoda vytušili, že Doriu k takémuto sebaobvineniu musel dohnať vážny dôvod. Napriek tomu sa vojvoda chystal, že ju ospravedlní, ale jej pohľad mu v tom zabránil.

	— Teda Tomo vás zneuctil? — vykríkol Henrich.

	— Hej, — prisvedčila Doria.

	— Joachim, — rozzúril sa Henrich, — vy ste ma oklamali! Vraveli ste, že ju Tomo ušetril.

	— Najjasnejšia kráľovná, akým právom sa mieša knieža Gising do života mojej verenice? — rozhodne sa spýtal vojvoda.

	— Drahý môj synovec, vážne kráľovské zámery prinútili mladého kráľa aj mňa, aby sme vaše zásnuby zrušili a dali kňažnú kniežaťovi Henrichovi.

	— To sa nikdy nestane! — zvolal Ivan Okičský.

	— Skôr zomriem, ako by som sa podrobil tomuto rozhodnutiu, — pridal sa vojvoda.

	— Vzhľadom na vážne priznanie kňažnej, sa celá záležitosť odkladá. Knieža Henrich berie naspäť svoje popýtanie a o ostatnom sa ešte rozhodne, — zamiešal sa Joachim.

	— Sľúbili ste mi nepoškvrnené dievča. Čo na to poviete?

	— Najjasnejšia kráľovná, — vystrel sa Joachim, — povypytujeme sa rytiera Toma. Pred tvárou kráľovnej a kráľa porozpráva, ako to bolo. Sám ho pozvem, aby pred všetkými povedal, čo sa stalo. A pokiaľ ide o vojvodu, kráľ prikázal, že ak nesúhlasí so zrušením zásnub, nesmie sa pohnúť z dvora.

	— Podrobím sa rozhodnutiu, ak je kráľovo, — usmial sa vojvoda.

	Joachim sa naňho ostro pozrel. Kráľovná vzala Doriu za ruku, zaviedla ju do úzadia dvorany a ticho jej radila:

	— Spomedzi tých dvoch, Henricha a vojvodu, vždy by som si vybrala za milenca tamtoho zbojníka. Henrich je škaredý a zlý, vojvoda rojko a slaboch. Ale zbojník, ten je ako oheň. Chcela by som vám pomôcť, veď vidíte, že Henrich je neústupný. Príďte, možno sa ešte všetko napraví. Knieža, — obrátila sa k Ivanovi Okičskému, — odveďte svoju sestru!

	Knieža odprevadil Doriu. Vojvodovi kráľovná znovu prikázala, aby čakal vo vedľajšej miestnosti.

	Gising sa poklonil a odišiel. Kráľovná s Joachimom osameli.

	— Alžbeta, Henrich je diabol a hlupák, ale jemu vďačím za všetko a strašne by sa mi pomstil, keby nedostal kňažnú Okičskú, — ozval sa Joachim.

	— Teraz nie je čas, aby sme sa o tom bavili. Na dvore máme dvoch nepriateľov. Počul si vojvodu? Bezočivec! Pošle správu do Čiech.

	— Zamýšľal som ho internovať. Ale skoncujem s ním ľahšie. Pustím ho samého samučkého z dvora rovno do rúk zbojníka, nech sa pobijú. Tomo ho dorúbe. Len aby som lúpežného rytiera našiel.

	— Druhým naším nepriateľom je Ivan Okičský. Odmietol vymenovanie a chce ísť domov, aby tam postavil na nohy chorvátskych poddaných a popudil ich proti mne aj proti tebe.

	— S ním skoncujem dnes večer. Môj komorník mu prinesie pohár, do ktorého nasypem jed, a potom mu pred všetkými nalejú víno z krčaha pre ostatných dvoranov. Tak nám nik nebude môcť nič vyčítať. A keď svitne zajtrajšie ráno, bude mŕtvy!

	— Čím skôr, tým lepšie, — povedala kráľovná. — Teraz chcem, aby si vyhodil vojvodu. Jeho prítomnosť je nebezpečnejšia. Béla musí zmiznúť, ale opatrne, veľmi opatrne!

	— Tomo ho dorúbe v súboji.

	— Okamžite vyšli svojich špehúňov, nech vyhľadajú čierneho rytiera. Musí umlčať Bélu a jeho tvrdenie o kráľovej poslednej vôli. Štefanovi prívrženci mi nie sú ľahostajní.

	— Aký tam strach! Kumáni sú s nami a pred nimi sa trasie aj najodvážnejší kniežací junák. Vojsko je poslušné, nebojím sa. Keď sa zbavíme vojvodu a kniežaťa Okičského, stratí sa každá stopa po závete aj po príčine kráľovej smrti. Kto z kniežat sa opováži muknúť, zrúcam mu hrad.

	Ešte chcel čosi povedať, ale umlčal ho príchod kňažnej Orchidy. Kráľovná postrehla sestrin nenávistný pohľad a rýchle poprosila Joachima, aby ich nechal osamote.

	— Kráľa ste pochovali, nového ste dosadili na trón, o každého ste sa postarali. Ba už sa naťahujete o kňažnú Okičskú, komu pripadne. A ja som tu nie? — spýtala sa Orchida výhražným tónom, čo Alžbete pripomenulo, že práve sestra je jej najnebezpečnejším nepriateľom. A hoci ju v tej chvíli pochytila túžba Orchidu zmlátiť, pobozkala ju na tvár. No dievča sa len zlostne zasmialo.

	— Pýtam sa ťa, prečo kráľ Štefan zrušil moje zasnúbenie s rytierom Sokolom?

	— Iba bohovia vedia, čo mu vŕtalo v hlave.

	— Keď to vedia iba bohovia, ty zaiste budeš vedieť aspoň to, či ma chceš vydať za Oldamura.

	— Len ak ho budeš chcieť.

	— Moje želanie poznáš. Nezabudni, Alžbeta, že k Joachimovi nie je ďaleko.

	— Čím sa mi vyhrážaš? — ostro sa spýtala kráľovná.

	— Tým, čo som ti povedala už na Griči. Ak rytier Sokol nepríde a nezavedie ma k oltáru, Joachim sa dozvie všetko.

	— Nemá sa čo dozvedieť. Čo ma je po tvojom rytierovi či po tvojom vydaji. Ak sa rytier ukáže, maj si ho! Vydaj sa zaňho.

	— Ak sa neukáže on, ukážem sa ja!

	— Keď sa mi budeš vyhrážať, porátam sa s tebou. Keď sa však budeš správať pokojne a slušne, pokúsim sa nájsť tvojho snúbenca. Joachim je mojím palatínom a ja som kráľovná. Beda ti, ak čo len mukneš! Orchida, daj si pozor, ak ti je sloboda milá!

	Dievča sa hrozby naľakalo, ale strach jej v srdci neumlčal nenávisť a žiarlivosť. Naoko sa podvolila, no pri odchode z komnaty sa zaprisahala, že sa pomstí.

	Sotva Orchida vytiahla päty, vošiel Rufa. Kráľovná sa mu posťažovala na Orchidino vyhrážanie a povedala:

	— Zo všetkých strán samé úklady, a teraz ešte aj Orchida. Bola by schopná zasiať medzi mňa a Joachima semeno nedôvery! On mi dal moc a on mi ju môže aj vziať. Ktovie, akú pomstu a vášne v sebe tají? Nikdy ma nik nesmie zastihnúť s rytierom u Tajany.

	— Dievča je vám oddané celou dušou.

	— A so všetkou pokorou i vernosťou hlupane, ktorá nič nevie a všetkému uverí.

	— Keby ste boli tušili, že kráľ tak rýchle zomrie, neboli by ste potrebovali Tajanin sobáš. Poriadne vám vyprázdnil vrecká.

	— Naopak, výborne mi poslúži. Len ty dávaj dobrý pozor na Orchidu. Je tu Tajana?

	— Čaká už dosť dlho.

	Alžbeta si sadla. Po všetkých udalostiach sa cítila unavená. Iba oči jej horia neuhasiteľným ohňom. Rufa zavolal Tajanu.

	— Poď bližšie, — zašepkala kráľovná dievčaťu, keď zastalo pri dverách. — Bola si ráno v Gertrúdinom zámku?

	— Hej. Dlho som čakala, kým mi otvorili, no rytiera som nenašla, jeho sluha mi povedal, že je už niekoľko dní na poľovačke. Doručí mu odkaz, že ho budem čakať v nedeľu.

	— Dobre si urobila. V nedeľu naňho počkáš v Bélovej veži. Buď opatrná najmä pred Orchidou a Joachimom. Musíš byť k nemu dobrá. Vidíš, včera si sa dotkla kráľovského vyhlásenia a bolo šťastné. Viem, že si verná svojej bývalej panej kňažnej Okičskej, ale aj tak sa vyhýbaj jej spoločnosti. Joachim by si myslel, že si ho zradila a že obdarúvaš šťastím ju. Ja a Joachim chceme, aby si všetko svoje šťastie venovala nám. Budeš sa mať znamenite, Tajana, ako nikto!

	Dievčina mlčky vypočula nové príkazy. Prezradili jej, že na dvore nastali zmeny. Keď ju kráľovná prepustila, pozvala si nového kniežaťa Rufu.

	— Rufa, na dnešnej večeri Ivan Okičský nesmie dostať pohár. Zapamätaj si to, želá si tak Joachim.

	— Ach, budeme mať ďalší pohreb.

	— Nebľaboc! Teraz si knieža, musíš sa správať rozumne!

	SLÁVNOSŤ CHLAPČENSKÉHO KRÁĽA

	Dvorania a najbližší priatelia kráľovnej a Joachima sedeli okolo stola. Kráľovná rozhodla, že sa na večeri majú zúčastniť aj vojvoda a knieža Okičský. Zahŕňala ich láskavosťou, čo Doriu veľmi prekvapilo. Strojene smutným hlasom sa kráľovná vracala k nebohému kráľovi. Keď priniesli na stôl jeho obľúbené jedlo, zakaždým si povzdychla.

	Joachim mlčal. Henrich Gising sa tu i tam ukradomky, zamračene pozrel na Doriu, vedľa ktorej sedel jej brat a oproti vojvoda. Tak to určil nový dvorný stolník. Vojvoda sa vôbec neodťahoval od Dorie a zhováral sa s ňou, akoby sa nič nebolo zmenilo: sú zasnúbení ako doteraz. Tajana mlčky sedí na svojom zvyčajnom mieste.

	Ostatní dvorania, dvoranky, kniežatá a šľachtici pozorne počúvajú každé slovo kráľovnej. Iba nové kniežatá z kumánskeho rodu podchvíľou pripomenú svoje pocty starým kniežatám a barónom. Rozprávajú veľa a hlasno, no tí druhí sa tvária, akoby si nevšímali ich naparovanie.

	Mladý kráľ sa takmer neozval. Veľa jedol a žiadostivo pil, odpovedal iba slovom-dvoma a ani raz sa nepozrel na svoju mladú nevestu neapolskú princeznú Izabelu. Ani iní si ju nevšímali. Mladučké stvorenie smutne zíza tmavými detskými očami do taniera a takmer sa nedotkne jedla. Pripomína väzňa.

	Sluhovia priniesli víno a nalievajú hosťom do pohárov.

	Iba knieža Okičský nemá pred sebou čašu. Ako by si to nebol všimol alebo myslel na niečo iné, nevypýtal si ju. Vzal si iba jedlo a ľahostajne sa díva okolo seba.

	Dvoran, ktorému pripadla úloha starať sa o hostí, niekoľko ráz obišiel Ivana. Napokon pri ňom zarazene zastal:

	— Och, vašej milosti zabudli dať pohár. Nech mi to vaša milosť prepáči. Hneď ho prinesiem.

	Vybehol z jedálne a ešte rýchlejšie sa vrátil s pohárom. Ivan sa ľahostajne pozeral, ako sa náhlil k dvoranovi, ktorý z veľkého krčaha nalieval hosťom víno, podložil pohár, a keď ho naplnil, priniesol ho Ivanovi a postavil pred neho.

	Joachim vrhol pohľad za dvoranom, ale na kniežaťa sa nepozrel. Sedel pokojne. O chvíľu kráľovná zdvihla zlatú čašu a ticho povedala:

	— Na slávu duše nebohého kráľa!

	Všetci vzali poháre a zdvihli ich.

	Kráľovná prešla pohľadom okolo stola ku kniežaťu Okičskému. V ruke drží pohár.

	— Vypijeme do dna, — povedala kráľovná a priložila si čašu k ústam.

	Všetci vycedili poháre do dna, len Ivan sa naklonil.

	
Kráľovnin pohľad sa na chvíľu zlial s Joachimovým. Tváre im prezrádzajú, ako sa v duchu tešia. Vzápätí sa kráľovná milo obrátila ku kniežaťovi a prihovorila sa mu. Zbadala, že prázdny pohár položil pred Doriu, kým jeho stojí pred ním nedotknutý. Celá jej pozornosť sa sústredila na ten pohár. Prikázala dvoranovi, aby znovu ponalieval. Knieža vzal pohár spred Dorie, sám ho podržal a dal naplniť.

	— Na zdravie mladého kráľa! — povedala kráľovná. — Ešte raz do dna.

	Všetci ju nasledovali. Aj knieža Ivan vypil.

	— Na zdravie kráľovnej! — zdvihol pohár jeden z budínskych kniežat.

	Zasa všetkým naliali a Ivan opäť vzal pohár spred Dorie. Všetci vypili do dna.

	— Kňažná s nami nepije? — milo sa ozvala kráľovná. — Dámy a slečny by mali aspoň ochutnať.

	— Najjasnejšia kráľovná, — ohlásil sa Ivan namiesto Dorie, — prepáčte, ale sestra sa necíti dobre, nemôže piť. Na zdravie najjasnejšej kráľovnej! — zvolal. — Namiesto sestry pijem z jej pohára ja.

	Joachim nechápe, čo sa robí. Kráľovná ho nemôže upozorniť, lebo Ivanove oči sa upierajú na ňu. Znovu vyzvala hostí, aby pili, a pozorne sledovala pohyby kniežaťa. Hostia vzdychali za nebohým kráľom a popíjali.

	Joachim sa pritiahol ku kráľovnej a pošepky sa spýtal:

	— Čo sa to deje s kniežaťom?

	— Akosi podozrivo si nás prezerá. Povedz niečo nahlas.

	— Prepáčte, najjasnejšia kráľovná, že vás tu obťažujem úradnými záležitosťami, — ozval sa Joachim, vytiahol z vrecka nejaké listiny a pokúšal sa s nimi oboznámiť kráľovnú. Ivan natrčil uši smerom ku kráľovnej.

	— Len vravte, je to mojou povinnosťou. Čítajte! — prikázala kráľovná, cítiac, že si ich Ivan všíma.

	— Našiel som túto čudnú správu akéhosi pisateľa z Požegu, ktorý informoval kráľa.

	Susedia naokolo počúvajú.

	— Mladá, pekná, plavovlasá dievčina v bielom mníšskom oblečení chodí po chorvátskych dedinách a sprevádza ju dievčenský krásny mládenec v čiernom rúchu. Obaja hlásajú chudobu, poctivosť a skromnosť. Vravia, že je to jediná cesta k blahu, že diabol je výmysel, že prísaha je hriech, lebo ľudia ňou zakrývajú lož. Ozývajú sa aj proti bánovi Joachimovi a jeho moci.

	Ivan a Doria ani okom nemihli. Obaja čakali, čo na to povie kráľovná. Tá prerušila Joachima v čítaní:

	— Palatín, prikážte, aby tých bezočivcov hodili do temnice a postavili pred súd. Ale vidím, že tam je ešte čosi.

	Joachim čítal ďalej:

	— Títo mladí ľudia sú určite krivoverci, lebo žijú v jaskyniach, jedia iba zeleninu a neprijímajú almužnu. Prekný mladý pár sa medzi sebou nazýva bratom a sestrou.

	Mladý kráľ vyprskol smiechom. Všetci sa naňho prekvapene pozreli. Ladislavova tvár je rozpálená, kalné oči sa mu lesknú a samopašne vykríka:

	— Určite súrodenci! Sú to milenci, čo sa iba vydávajú za pustovníkov, no žijú, ako sa patrí, pod vŕbou! — A znovu sa zachichotal.

	Kráľovná ho ticho napomenula:

	— Správaj sa slušne, sú tu dámy a slečny. Ani tvoja mladá nevesta nie je zvyknutá na také reči.

	— Čia nevesta? Moja? Nechcem to teľa. Von! Nech si ide! Von s ňou! Ja som kráľ. Nechcem to ošklbané kurča! Nechcem!

	Pred zrakmi všetkých sa rozbehol popri stole k Tajane, schmatol ju oboma rukami okolo hrdla a pokúšal sa ju pobozkať.

	— Teba chcem! Teba! Ty budeš mojou milenkou.

	Tajanin vresk zdvihol všetkých pri stole. Kráľovná sa rozbehla k synovi, ale už ta priskočil knieža Okičský a pevným chmatom strhol kráľove ruky z Tajaninej šije. Zostali jej tam červené škvrny.

	— Do temnice s tým kniežaťom! Ako sa opováži dotknúť mňa, kráľa? Do temnice! Obeste ho!

	Tajana stojí zmätená, vystrašená a zahanbená.

	— Ladislav! — nahnevane vykríkla kráľovná. — Urazil si našu šťastenu!

	— To je moja šťastena. Moja! Vari nie som kráľovým dedičom? Prevzal som trón, jeho dvor, korunu, žezlo aj jeho šťastenu. Ja som jeho následníkom. Ja! Táto tam nech si ide. — A ukázal prstom na princeznú Izabelu. — Šťastena pôjde so mnou do mojej spálne! — A znovu sa vrhol k Tajane.

	Kráľovná ho chcela zadržať, ale on ju odstrčil a vrazil do kniežaťa Okičského.

	— Von! Sluhovia, sem sa! Vojaci, odveďte ho do temnice, — zlostne vykrikal na kumánskych kopijníkov, ktorí stáli vo dverách dvorany. — Hoďte ho do temnice, lebo vám rozbijem tie vaše gebule. Ja som kráľ!

	Kráľovná sa ho pokúšala upokojiť. Joachim ho chytil za ruku.

	— Pusť ma, ty frajer! Sviňa!

	Joachima tie slová veľmi urazili. Pozrel sa na kráľovnú, očakávajúc od nej zadosťučinenie. Pochopila to a chytila Ladislava za plece.

	— Poprosíš palatína o prepáčenie! Nezabúdaj, že nateraz v kráľovstve vládnem ja!

	Ladislav nepočúval jej napomínanie, ale pribehol k stolu, schmatol pohár, taniere a ostatné nádoby a jednu po druhej začal hádzať do princeznej Izabely. Prišiel jej na pomoc vojvoda a strieborné poháre, taniere a ostatné nádoby sa zastavili na jeho hrudi.

	— Prac sa odtiaľ, ty pankhart! — rozzúril sa Ladislav na vojvodu. — Kumáni, odveďte ho do temnice! Ja som kráľ. Kto sa ma opováži neposlúchnuť, beda mu!

	Kráľovná celá bledá od hanby kričala:

	— Dvorania, môj syn nevie, čo robí. Chyťte ho a odveďte do jeho komnát! Rozkazujem vám.

	— Ja som kráľ, vy… — a škaredo zahrešil.

	Na nový príkaz kráľovnej dvorania chytili chlapca za ruky. Ten sa bránil a v zlosti reval na matku:

	— Kým kráľ žil, sľubovala si mi šťastenu. Poslala si ma, aby som si ju vzal na Grič.

	Dvorania zdvihli rozzúreného chlapca a vyniesli ho z jedálne. Kráľovná sa pokúšala ospravedlniť syna:

	— Nevidela som, že pije. Je to ešte dieťa, víno mu pomútilo rozum. Stolník, zakazujem vám, aby ste mu nabudúce nalievali víno! Prosím vás, palatín, aj vy mu prepáčte. Všetci na to zabudnite a viac to nespomeňte. Otec mu všetko dovoľoval. Až teraz ho budem musieť pripraviť na kraľovanie.

	Kráľovná sa navidomoči starala iba o to, aby zahladila urážku Joachima a napravila nepríjemný dojem z celej scény. Orchida sa usmievala úsmevom mladučkej bezcitnej divošky, ktorá pozná iba samu seba a vyžíva sa v tom, akú nepríjemnosť Ladislav vyviedol sestre.

	— Opil sa, robia to všetci králi, — pokračovala kráľovná. — Keď kráľ poctí niektorú dvoranku svojím objatím, je to pre ňu česť.

	Tajana zopäla ruky a padla na kolená.

	— Najjasnejšia kráľovná, nemôžem tu zostať, nezostanem, nie!

	Knieža Ivan využil príležitosť:

	— Najjasnejšia kráľovná, pre kráľa by bolo lepšie, keby Tajana odišla. Odvedieme ju so sestrou na Grič.

	— Nie, netreba, — okamžite odvetila kráľovná.

	— Nezostanem tu, — trvala na svojom Tajana.

	Nik sa neodvážil pokarhať ju za tú smelosť. Joachim sa zľakol, že stratí šťastenu, kráľovná sa navyše bála, že príde o bezpečnú skrýšu pre schôdzky s rytierom Sokolom.

	Tajana si neuvedomila svoju moc, ktorou vládla nad všetkými. Každý bez slova čakal. Joachim v duchu tŕpol nad Tajaniným úmyslom odísť a ponáhľal sa zachrániť situáciu.

	— Paňou je tu kráľovná, ona ťa obráni, šťastena. Viac sa to nestane.

	Alžbeta pristúpila k Tajane a pohladila ju po tvári.

	— Tajana, to, čo vravel môj syn, je nepravda. Nikdy by som ťa mu nedala, nikdy by som ťa neurazila, veď by si mi odoprela šťastie.

	— Bezpochyby, — odvetilo dievča a inštinktívne sa utieklo k tejto mocnej zbrani.

	— Veď keby som dovolila synovi, aby ťa obťažoval, mohla by si na mňa privolať nešťastie. Knieža Rufa, ty mi hlavou ručíš, že na chodbe pred jej komnatou budú vždy strážiť dvaja spoľahliví chlapi. Nedovolia k nej vojsť nijakému mužovi z dvora, najmä nie mladému kráľovi. Kto by sa opovážil porušiť tento príkaz, príde o hlavu. Dôveruješ svojej kráľovnej, šťastena? Budeš ako doteraz naklonená mne a tým, čo potrebujú tvoju pomoc?

	Tajana postrehla, že kráľovná zdôraznila slová „a tým, čo potrebujú tvoju pomoc“, a vzťahovala ich na rytiera Sokola. To otriaslo jej rozhodnutím.

	— Zabudneš, Tajana, na to, čo sa dnes stalo, a budeš ku mne dobrá?

	— Najjasnejšia kráľovná, ale pre mňa hodia do temnice kniežaťa Okičského, ktorý ma bránil?

	Nik sa nepozastavil nad opovážlivosťou dievčaťa, ktoré si kráľovná tak predchádzala.

	— Kdežeby! Knieža mi preukázal službu, keď ťa obránil. Sľubujem ti, že kráľ sa kniežaťa ani nedotkne.

	— Ďakujem vám, dobrá kráľovná. Budem vám verne slúžiť.

	Jej odpoveď Alžbetu upokojila.

	— Teraz vás prosím, — obrátila sa k ostatným hosťom, — aby ste ma počkali. Hneď sa vrátim. Chcem sa pozrieť, čo je s mojim nešťastným synom.

	Páni sa začali zhovárať a žartovať, aby zabudli na nepríjemnú scénu.

	Keď kráľovná vošla do synovej komnaty, našla ho ešte stále sa naťahovať s dvoranmi a vykríkať:

	— A ona má frajera! Aj ja chcem mať milenku. Ona si má, kto sa jej zachce!

	Ladislav zacítil na ústach prudký úder, až mu v hlave zabrnelo.

	— Mal by si sa hanbiť! Zavriem ťa do veže!

	Naťahovaním sa zrejme unavil a úder po ústach ho vyľakal. Opitý spadol na dlážku.

	Zobliekli ho a uložili. Potom sa kráľovná vrátila do jedálne a povedala:

	— Nevie o sebe. Víno mu celkom pomútilo rozum. Stolník, nabudúce nalievajte kráľovi len vodu a medovinu.

	Kráľovnej robil starosti Joachim, na ktorom bolo vidieť, že nezabudol na kráľovu urážku, a ktorý zamračene mlčal. Preto vstala a zavolala Orchidu aj Tajanu, aby šli s ňou. Hostia sa poklonili. Ale knieža Okičský zastal pred ňou.

	— Najjasnejšia kráľovná, pokorne prosím, aby ste ma aj s mojou sestrou láskavo prepustili zo svojich služieb. Chcel by som odísť tento týždeň. Najjasnejšia kráľovná, ešte nebohý kráľ mi prikázal, aby som sa vrátil do rodného kraja. Už by som bol určite na ceste, keby ho tak nečakane nebola našla smrť.

	Hoci knieža osobitne zdôraznil posledné slová, kráľovná milo odpovedala:

	— Drahý knieža, dnes som veľmi rozčúlená, aby som o tom mohla rozhodovať. Nie je mi ľahko rozlúčiť sa s vami a s kňažnou. Rozhodnem o tom o niekoľko dní.

	Keď sa jedáleň vyprázdnila, Joachim zašiel do kráľovniných komnát. Až tu popustil uzdu hnevu.

	— Dočerta! Knieža nepil zo svojho pohára, ale zo sestrinho!

	— Ja som to hneď postrehla, preto som sa ho pokúšala znovu nakriatnuť, aby pil zo svojho. Niečo vytušil a šikovne ti prešiel cez rozum.

	— Ako mohol niečo vytušiť? Jed som dal na dno pohára a víno mu naliali z krčaha pre ostatných hostí. A predsa som ten pohár našiel nedotknutý na stole a vylial ho, aby ho zasa nevypil niekto iný ako vtedy na Griči.

	— Nuž čože, aj keď to urobil preto, že má dajaké podozrenie, nepomôže mu nič. Nevyjde z tohto dvora živý! Je ešte veľa príležitostí, ako mu zamiešať jed do jedla či pijatiky, a to už od dnešných raňajok.

	— Pravdaže! Jeho hlava je naša. Ale s vojvodom musíme byť opatrnejší, pre jeho otčima Otakara.

	— Len sa poponáhľaj, aby sme ich oboch mali z krku. Nech si Henrich môže zobrať svoju kňažnú Doriu, hoci mi nebude práve najpríjemnejšou spoločníčkou, keď stratí brata.

	— Ale už som ju Henrichovi sľúbil za odmenu, zachránil mi život. No dosť už o tom, Alžbeta, aj ja dlho čakám na svoju odmenu. — A jeho ruky sťa medvedie tlapy siahli po kráľovnej.

	— Dnes mi daj pokoj! Ladislav ma strašne rozčúlil, som unavená.

	— Beda ti, ženská, ak teraz myslíš na iného! Na toho, o ktorom mi povedal kráľ, keď ma hodil katovi.

	— Zo samej žiarlivosti vymýšľaš akési kráľove rozprávky.

	— Ak ti chodí po rozume ten druhý, kým ťa ja držím v náručí, zaškrtím teba aj jeho! Alebo ti ho mám povesiť na mestské hradby?

	Udrela do strieborného bubna na stole. Rufa okamžite vošiel.

	— Čo to má značiť? Ten musel stáť pri dverách a načúvať.

	— Priveľa si pil, Joachim, — karhala ho kráľovná. — Choď si odpočinúť. Musím dať Rufovi príkazy ohľadom zajtrajška.

	Joachim zašiel do kráľovninej spálne, že na ňu počká tam. Ona sa zatiaľ pošepky sťažovala svojmu príbuznému:

	— Od kráľovej smrti je horší ako kedykoľvek predtým. Jednostaj ma prenasleduje pre kohosi, čo mu pripomenul Štefan.

	— To nie je ťažko uhádnuť. Kráľ vás špehoval, keď ste sa stretli s rytierom Sokolom. Aj Joachim stavia ku všetkým vchodom svojich špehúňov. Ak sa dozvie o rytierovi Sokolovi v Gertrúdinom zámku, pošle ta stovku vojakov, aby ho dorúbali, ako to kedysi urobili kniežatá s Gertrúdou. Bolo by dobre, keby ste Sokola nechali tak, kým Joachima neprejde tá horúčka.

	— Vari by som teraz, slobodná, mala byť ešte väčšou otrokyňou Joachimovej žiarlivosti?

	— Keby ste nemali svojich Kumánov, boli by ste mu vydaná na milosť a nemilosť. Od prvej chvíle, čo sa Joachim znovu zjavil, žerie ho, čo mu kráľ Štefan povedal pred smrteľným rozsudkom. Buďte opatrná. Joachim dokáže všetko. Jeho žiarlivosť by sa vyžívala v tom, že by vás spolu s rytierom prikoval na dno temnice a vo dne v noci polieval vriacim olejom.

	— Chytá ma z toho hrôza! Naozaj, Rufa, dobre robíš, že si všímaš, aké vášne ním zmietajú. Určite mi od neho hrozí nebezpečenstvo. Rozmyslím si to.

	— Pošlite rytiera domov, do Chorvátska.

	— To nemôžem. Hocičo iné, ale to nikdy! Vládu za maloletého kráľa som prevzala so súhlasom uhorských kniežat a barónov, a nie so súhlasom Joachima. Rufa, obchádzajú ma mdloby, keď si pomyslím, že ma čaká Joachim. Zavolaj moje dvorné dámy aj lekára, povedz, že mi je zle, a zostaň v mojej blízkosti.

	Spustila hlavu na stôl a Rufa odbehol, aby splnil jej rozkaz.

	 

	V tom čase navštívil Doriu Ivan. Nakláňa ucho k sestriným perám a počúva, ako mu šepce:

	— Keď sme večer vchádzali do dvorany na hostinu, Tajana mi po chorvátsky celkom ticho povedala: „Za nič na svete nedovoľte kniežaťu, aby pil zo svojho pohára. Jeho život je v nebezpečenstve.“ Ledva som sa dočkala chvíle, aby som ťa mohla varovať. Ty si to všetko prijal celkom pokojne.

	— Hneď som vycítil, čo na mňa chystá Joachim, keď na mojom mieste chýbal pohár. Uväznili nás, aby nás mohli pozabíjať.

	— Najväčšmi sa bojím o teba, brat môj. Tvoj život je neprestajne ohrozený, a nik z priateľov nebohého kráľa sa nemôže pohnúť ani z dvora, ani na dvor. S vojvodom mi takisto nedovolia hovoriť osamote. Len čo sa ku mne priblíži, už za ním kráčajú kráľovnini dvorania. Povedz, čo podnikneme?

	— Urobím sa chorým a poviem, že nemôžem dať nič do úst.

	— Ale ani vody sa nemôžeš napiť bez toho, aby ti ju nepodal ich dvoran.

	— Smrť mi visí nad hlavou, sestra. Keby si tu nebola ty, presekal by som si cestu z tohto dvora mečom, či už na slobodu, alebo do hrobu. Ľahni si Doria, aby si si aspoň oddýchla. Mne sa nechce spať. Zostanem pri tebe, keby sem chcel vraziť Henrich.

	— A už vo štvrtok ma s ním chce kráľovná zosobášiť! Radšej umriem.

	Súrodenci ani oka nezažmúrili, márne hľadajú lúč svetla na nádhernom dvore, ktorý sa pre nich zmenil na popravisko.

	 

	Z bočnej chodby od Alžbetiných komnát vyšiel na hlavnú chodbu Joachim. Tu vedľa horiacej fakle zastoknutej do steny stoja na stráži štyria chlapi ozbrojení šípmi a kopijami. Poklonili sa Joachimovi. On sa na nich ani nepozrel. Zadumane kráča ďalej. V ústrety mu prichádza Gising.

	— Kráľovská moc musí robiť veľké starosti, ak sa spoluvladár v tomto čase potuluje po chodbách, — poznamenal posmešne.

	— Nevysmievaj sa, Henrich. Opevnila sa lekármi a dvoranmi, aby som k nej nemohol.

	— Asi je rytier Sokol mladší a krajší. Kým žil kráľ, boli ste jej dobrý, aby ste jej pomohli k moci. Ale teraz čaká na rytiera Sokola.

	— Ty veríš tomu, čo mi povedal kráľ, keď som bol v jeho rukách?

	— Všetci mešťania na Griči si rozprávali, že sa s tým neznámym rytierom stretala v Plebánovej veži, kde ich prichytila Orchida.

	— Aby to nebol niektorý z jej niekdajších milencov. Keď kráľ Štefan deväť rokov bojoval so svojím otcom Bélom, Štefan zajal dve kniežatá z Chorvátska, ktoré držali s Bélom. Sám kráľ rozprával, keď bol opitý, že jeho Kumánka chodievala v noci do spálne zajatcov. Jedného ustavične vodila za nos, ale druhému sa po dvoch mesiacoch nočných stretaní podarilo vyslobodiť z kumánskeho objatia. Obaja utiekli zo zajatia, prv než sa Štefan vrátil z boja. Odvtedy ani po jednom niet stopy. Ukryli sa pred kráľovou pomstou. To by aj vysvetľovalo, prečo rytier Sokol nikomu neukáže svoju tvár.

	— Dnes sa veľmi veľa rytierov potuluje po svete so zahalenou tvárou. Nik ich pre to nesmie obťažovať. No vy si môžete robiť, čo chcete. Nebolo by také ťažké obkľúčiť ho lukostrelcami aj kopijníkmi a prinútiť ho, aby sa vzdal.

	— Len kde ho nájsť? No prisahám, raz toho strieborného sokola na prilbe chytím a strhnem mu z tváre strieborný priezor. Dám na to hlavu. Prosím ťa, Henrich, ak sa niečo dozvieš o rytierovi Sokolovi, hneď ma na to upozorni.

	— Ešte by som vám mal preukázať ďalšiu službu, hoci mi stále dlhujete odmenu za to, že som vám zachránil život?

	— Ja som hocikedy ochotný odovzdať ti kňažnú Doriu, aby si sa s ňou oženil. Ale ty žiadaš, aby Tomo podpísal, že nebola jeho milenkou ani zajatkyňou v jeho zámku. Ako to mám od Toma vymôcť, keď niet po ňom ani stopy a moji špehúni ho márne hľadajú po celom Budíne?!

	— Dajte si pozor, Joachim. Ak tento týždeň nebude moja svadba s Doriou, máte vo mne nepriateľa na večné veky.

	— Tak to nejde, Henrich. Som ti vďačný za život, ktorý ma priviedol k moci. Urobím pre teba, čo len chceš.

	— Tak nechajte kumánsku krv, nech si trávi noci sama, a my sa zatiaľ pousilujeme pozrieť z tohto dvora na všetky strany a všade rozpošleme špehúňov. Rytier Sokol sa musí nájsť a potom ho máte v hrsti. Hneď zajtra ráno rozpošlite svojich ľudí, aby prehľadali všetky kúty Budína. Niekde len čaká na svoju cigánku!

	— Ech, ale potom ju neminie pás cudnosti!

	— Pripravil som ho aj pre kňažnú Okičskú. To je jediná možnosť donútiť ženu, aby ti zachovala vernosť. Zakovať jej krásne telo a potom ho ochránite pred rytierom Sokolom.

	— Ani to nestačí! Aj v mojom objatí myslí naňho, viem to celkom iste. Beda jej aj jemu!

	 

	Na druhý deň predpoludním sa Joachim s Henrichom znovu stretli a rozposlali špehúňov po Budíne. Jedni dostali za úlohu zistiť, kde býva rytier Sokol, a druhí, kde sa zdržiava rytier Tomo.

	Kráľovná sa neukázala ani pri obede, kým Ivan Okičský prekvapil Joachima vyhlásením, že ho bolí žalúdok. Vraj nemôže vziať nič do úst, aby to vzápätí nevyvracal. Vpadnutá a bledá tvár kniežaťa Okičského zapôsobila tak, že aj prešibaný Joachim uveril. Ustavične nosil pri sebe jed, ak by sa Ivanovi zachcelo niečo si zajesť. Ba poslal mu aj hlavného lekára z Veže múdrosti.

	Popoludní kráľovná vstala, aby oknom pozorovala čierne vežičky Gertrúdinho zámku, kde tušila prítomnosť rytiera Sokola. Premýšľala, ako mu poslať odkaz.

	Zrazu sa na chodbe ozval vzrušený hovor. Privolala svojho dvorana a novovymenovaný knieža Rufa hneď prišiel so správou:

	— Kráľovná, vonku čaká predstavený sprievodu biskupa Timoteja z Griča. Namýšľa si, že ich musíme prijať so všetkými poctami. Povedal som mu, že teraz je nová vláda a tá neuznáva nijakých biskupov.

	— Rufa, zošalel si? Ty by si chcel, aby už dnes zavládli v kráľovstve kumánski bohovia.

	— Veď ste nám to odprisahali pri soche najvyššieho kumánskeho boha Uruka. A teraz by ste slávnostne prijali gričského biskupa? Ba vravia, že dokonca nesie odkaz od pápeža.

	— Rufa, v mene boha Uruka ťa vyzývam, aby si nekazil moje plány. Okamžite bež a zaveď biskupa Timoteja do trónnej siene. Potom sa vráť, nech ti všetko vysvetlím, lebo ináč sme stratení.

	— Dobre, tentoraz ešte prijmem biskupa s predpísanými poctami.

	Rufa opustil miestnosť a kráľovná, akoby tejto noci ani nebola chorá, rýchle sa dala obliecť do slávnostného tmavého rúcha, na hlavu jej uviazali vdovskú šatku a pobrala sa do trónnej siene. Tu ju očakával biskup Timotej so sprievodom. Alžbeta začala verne hrať zarmútenú vdovu, ktorú stihlo preveľké nešťastie, potom pokorne pozdravila hosťa, ktorý jej oznámil:

	— Kráľovná, prichádzam s posolstvom od svätého otca. Je adresované kráľovi Štefanovi, lebo až cestou sem sme sa dozvedeli o jeho smrti.

	Alžbeta znovu začala žialiť a potom sa obrátila na biskupa s napochytre vymyslenými slovami:

	— Keďže som na žiadosť kniežat a barónov musela prevziať vládu v mene nedospelého kráľa, nech vaša dôstojnosť ráči posolstvo svätého otca odovzdať pokornej vykonávateľke kráľovskej moci. Ubezpečujem vás, že splním všetko, čo si svätý otec želá.

	Biskup rozmotal pergamen a oznámil Alžbete:

	— Posolstvo kráľovi Štefanovi nie je potešiteľné. Svätý otec sa dopočul, že kráľ nielenže nevykoreňuje krivovercov, ale že ani Kumáni nesplnili svoju povinnosť. Ešte stále sa klaňajú nepravým bohom. A preto posiela kráľovi Štefanovi obsiahle napomenutie. Okrem toho oznamuje, že o dva týždne príde do Budína pápežský legát Filip, ktorý bol aj na Griči počas vášho pobytu v Chorvátsku. Pápež si želá, aby sme obaja boli prítomní na slávnostnom pokrstení Kumánov.

	Posledné slová na kráľovnú zapôsobili, akoby sa mala zadusiť. Avšak horúca kumánska krv ju donútila ovládnuť sa.

	— Och, aká som rada, že vaša dôstojnosť bude v mojom dome v týchto smútočných chvíľach. Ihneď prikážem, aby sa Kumáni pripravili na krst ešte pred príchodom pápežského legáta. A teraz mi dovoľte, aby som vás ubytovala v najkrajších komnatách pre vznešených hostí. Ráčte si, prosím, povedať, čo by si vaša dôstojnosť želala. Všetko vám splním.

	Hovorila čo najmilšie, správala sa skromne, a tak ani biskup Timotej — napriek svojim bystrým očiam — nemal príčinu pochybovať o úprimnosti jej slov. Okamžite zavolala uhorského dvorana a dala mu príkazy, ako ubytovať biskupa Timoteja. Napokon mu povedala:

	— Ani na chvíľu nezabudni, že je to pre nás od svätého otca pocta, ak svojho posla ponechá dlhší čas pod našou strechou. Splň mu každé želanie!

	Potom sa vrátila do svojich komnát. Hneď v prvej miestnosti zastihla Rufu s pekným mladým Kumánom, udatným bojovníkom, ktorého ešte nebohý kráľ Štefan poctil titulom vojvoda Kumánov. Prekvapilo ju to a spýtala sa:

	— Čo je, Oldamur, priniesol si mi azda správu od otca?

	— Od všetkých Kumánov. V ich mene prosím kráľovnú, aby ma vypočula. Kumánske plemeno zotročené Tatármi muselo pred tridsiatimi rokmi, keď Tatári zaútočili na kráľovstvo Bélu IV., presekávať cestu útočníkom. Vtedy náš kumánsky vodca poslal Bélovi IV. odkaz, že ak prijme do svojej krajiny Kumánov ako slobodných poddaných, oklameme Tatárov a namiesto aby sme útočili, vzdáme sa Bélovi a spolu s ním budeme bojovať proti Tatárom. On to prijal a za našu chrabrosť vymenoval nášho vodcu za kniežaťa Kumánov, jeho dcéru Alžbetu zosobášil so svojím následníkom trónu. Kumánsky vojvoda sa zaprisahal, že v tomto kráľovstve budú vládnuť kumánski bohovia, len čo sa Alžbeta dostane k moci. A dnes naša kráľovná namiesto toho, aby slávnostne nastolila kumánskych bohov, prijala s najvyššími poctami pápežského posla. Všetci Kumáni v tomto paláci požadujú, aby kráľovná splnila prísahu, vybrala zo skríň poskrývaných bohov, porozmiestňovala ich v paláci a dala postaviť chrám.

	Alžbeta ho pokojne vypočula až do konca, potom sa mu rukou dotkla čela a odvetila:

	— Si udatný a veľký hrdina, pokiaľ ide o meč a kopiju, Oldamur. Preto chcem, aby si vedel aj to, ako treba vládnuť v tomto kráľovstve. Konrádovi som odovzdala obvinenie proti Štefanovi a on ho poslal do Ríma. Teraz prišla odpoveď, ktorú som už vôbec nepotrebovala. Ale aj tak musíš vedieť, že keby som dnes nastolila kumánskych bohov, všetci moji poddaní okrem Kumánov by povstali proti nám.

	— Sme pripravení brániť kráľovnú a kráľa.

	— Ale sú tu ešte ďalší kresťanskí králi. Ba aj Rudolf Habsburský, ktorý je naším spojencom, by sa vzpieral. Teda odkáž Kumánom a ich vojvodovi: najprv musím zničiť kráľových prívržencov, pobrať im majetky a porozdeľovať ich medzi našich stúpencov, aby sme ich posilnili. Až keď nás bude dosť a budeme dostatočne vyzbrojení, môžem sa vydať na bojovú výpravu proti svojim kresťanským poddaným. Kumánski bohovia si môžu byť istí, že raz tu zavládnu.

	Biskupa Timoteja okamžite ubytovali v najkrajších komnatách, a keď sa uhorský dvoran spýtal, či je spokojný, veľmi milo odpovedal:

	— Ďakujem vám. Som nesmierne šťastný, že kráľovná je ku mne taká láskavá. Všetko je výborné, len by som vari onemel, keby som sa nemal s kým trochu porozprávať. Tu na dvore žije môj dobrý známy knieža Ivan Okičský. Prosil by som vás, aby ste ma k nemu zaviedli.

	Dvoran nebol zasvätený do nijakých palácových tajomstiev, preto sa mu to zdalo celkom prirodzené. Ochotne vypočul vzácneho hosťa, tým skôr, že kráľovná mu v biskupovej prítomnosti prikázala, aby hosťovi splnil každé želanie.

	O chvíľu dvoran otvoril dvere na komnate kniežaťa Ivana a vpustil dnu biskupa Timoteja. Ivan vyskočil, akoby mu pomoc zoslalo samo nebo.

	Knieža poprezeral dvere, poodhŕňal všetky závesy, nakukol za baldachýn nad posteľou, a keď sa presvedčil, že ich nik nepočuje, pristúpil k prekvapenému biskupovi.

	— Vy ani netušíte, akú hru ste svojím príchodom oddialili. V stávke bola moja hlava. Posledné rozhodnutie je ešte vo vašich rukách.

	Ivan mu ticho, tak ticho, že biskup sotva počul, vyložil podozrivé okolnosti kráľovej smrti, svoje stretnutie s Joachimom pri kráľových dverách, pred ktorými sa netajil pochybnosťami, príhodu s pohárom, Tajanino odhalenie a napokon zmiznutie kráľovho závetu.

	Dávny priateľ okičgradskej rodiny pozoroval Ivana bez toho, aby dal najavo, ako veľmi ho to prekvapuje.

	— Zrejme neveríte, čo vám rozprávam.

	— Verím, a preto sa ani nečudujem tomu, čo zamýšľali. Iba vám sa čudujem, že tu čakáte, až vás zahrabú.

	— Nesmiem sa vzdialiť z dvora. Aj vojvodu uväznili. Gejzu zatvorili niekde na hrade, aby sme sa nemohli stretať ani s ním, ani s ďalšími kráľovými prívržencami. Obávajú sa vzbury.

	— Tak vy ste vlastne mŕtvola, ktorá náhodou ešte žije.

	— Hej, len ako sa dostať z tejto pevnosti? Práve preto vás prosím, biskup, aby ste využili postavenie pápežského posla. Vyberte sa zajtra na návštevu k niektorému kniežaťu či arcibiskupovi a požiadajte kráľovnú, aby som vás smel sprevádzať. A ja zájdem za priateľmi nebohého kráľa, aby uniesli moju sestru a skryli ju u seba v zámku. Nemôžeme utiecť rovno na Grič, mohli by nás dohoniť Joachimovi ľudia.

	— Spoľahnite sa na mňa, — povedal Timotej a odišiel do svojich komnát.

	Vystrašená Doria počúva každý krok pred svojou izbou. Odľahlo jej, keď zbadala brata. Ivan zavrel dvere a pristúpil k sestre.

	— Kde je Tajana?

	— Odviedli ju ku kráľovnej.

	— Včera ma smrť obišla a dnes na ňu dá pozor biskup Timotej. Je tu, všetko som mu povedal.

	— Timotej? Ivan, to je zázrak!

	— Čosi naozaj nedovolí diablovi, aby zvíťazil nad dobrom. Počúvaj, Timotej mi pomôže. Ale smrť sa ešte nevzdialila, cítim ju pod hrdlom. Buď odvážna. Joachimove oči sa pokúšajú odhaliť naše úmysly, preto sa správaj prívetivo, akoby sme boli spokojní. Ak mi biskup pomôže, o týždeň budeme pod priateľskou ochranou.

	— Utiecť? Ivan, keby sa dalo!

	Len čo to dopovedala, vošla do miestnosti Tajana.

	— Neprekážaš nám, Tajana. Ja aj tak už pôjdem. — A Ivan opustil komnatu.

	Natešená Doria povedala Tajane:

	— Timotej je tu. To mi dáva nádej, že sa všetci zachránime.

	— Keby nebolo Henricha Gisinga, kňažná.

	— Akosi čudne sa na mňa dívaš. Čo je s Henrichom?

	— Keď ma zaviedli ku kráľovnej, čakala som v jej komnate. Až ta prenikal nazlostený hlas Henricha z dvorany. Vyčítal Joachimovi, že ešte nezavolal Toma, aby dosvedčil, či je vaše sebaobvinenie pravdivé. A keď je pravda, že ste boli jeho milenkou, tak sa Joachimovi poriadne pomstí, že ho podvádzal.

	— A čo na to Joachim?

	— Tvrdil, že nemôže Toma nájsť. Potom sa Gising naňho rozkričal: „Klamete! Ustavične sa moce naokolo. Videli ho pri Gertrúdinom zámku aj pri kaplnke svätého Štefana. Minulej noci ozbíjal akýchsi kupcov. V nedeľu musí byť kňažná mojou ženou!“ Nato vybehol z miestnosti poblednutý a zelený. Ja som ešte chvíľu čakala, kým ma Rufa pozval dnu. Joachim sa zhováral s kráľovnou po latinsky.

	— A čo vraveli?

	— Joachim sa kráľovnej priznal, že sa Toma nepokúšal nájsť, lebo je do vás zbláznený a vaše sebaobvinenie by potvrdil len preto, aby si vás Henrich alebo ktokoľvek iný nemohol vziať. Joachim sa rozhodol dať Toma chytiť a obesiť, že ozbíjal budínskych kupcov a akési knieža, čím by sa ho zbavil.

	— Všetko je márne! Ak ma v nedeľu zosobášia s Gisingom, je všetko zbytočné. Čo len Ivan zamýšľa? Do nedele sú iba štyri dni… Ale mohol by ma zachrániť Tomo, keby sme mu nejako dali vedieť.

	— Čo by ste mu chceli oznámiť?

	— Aby Henrichovi poslal po svedkoch priznanie, že moje sebaobvinenie je pravdivé. Za odmenu by sme mu prezradili, že ho Joachim chce obesiť. Nech sa stratí.

	— Kňažná, pôjdem za Tomom.

	— Ty máš dovolené vychádzať z dvora?

	— Hej, kráľovná ma sama posiela, lebo vraj medzi zavretými múrmi hyniem. Nájdem Toma, kňažná.

	 

	V podvečer sa kráľovná vyobliekala do slávnostných šiat z červeného hodvábu. Do vlasov si zaplietla červené stužky. Oči jej blčia ohňom. Nahla sa k Tajane a povedala:

	— Už si sa celkom zotavila. To včera ma veľmi nahnevalo.

	— Najjasnejšia kráľovná, celú noc som sa trápila nad urážkou mladého kráľa.

	— Keby sa ťa čo len raz pokúšal obťažovať, zavriem ho do veže. Ale prečo nechodí rytier? Čo to značí?

	— Nenávidí Joachima. No mohla by som ho vyhľadať.

	— Chápem, vzplanul žiarlivosťou, keď sa dopočul, že Joachim je znovu na dvore. Ak dnes nepríde, zajtra zájdeš do Gertrúdinho zámku. Musím s ním hovoriť. Vytlčiem mu z hlavy Joachima. Je len mojím sluhom a nič viac. Ale počuť kroky.

	So zamračenou tvárou vstúpil do kráľovninej komnaty palatín a požiadal ju, aby prepustila dievča. Potom povedal:

	— Vyľakala ma správa o vašom biskupskom hosťovi.

	— Práve o tom premýšľam. Timotej je kniežaťovi veľmi naklonený. Je to pápežov posol a je veľmi obľúbený medzi chorvátskymi kniežatami. Urobil by si zle, Joachim, keby si nenechal kniežaťa nažive, kým je biskup tu.

	— Vari si mám chovať v dome hada, čo na mňa ustavične striehne? Zajtra s tým skoncujem.

	— Dobre, poďme, večera je pripravená.

	Na slávnostnej večeri na počesť pápežovho posla biskupa Timoteja sa zúčastnil celý dvor.

	Kráľovná a Joachim mu preukazovali veľkú pozornosť, ktorú on opätoval:

	— Najjasnejšia kráľovná, budem rozprávať o cnostiach, ktoré zdobia našu panovníčku. Všetci musia vedieť, aké šťastie čaká poddaných pod vládou najjasnejšej kráľovnej.

	Alžbeta sa naňho skúmavo pozrela a zašepkala:

	— Len vaše chorvátske kniežatá tomu nechcú veriť.

	— Vznešená kráľovná sa mýli. Hľa, tu je knieža Okičský, — pokračoval ticho. — Viem, že je najväčším nepriateľom Joachima, a predsa mi dnes povedal: „Kráľovná je taká rozumná a dobrá, že som sa zmieril aj s Joachimovou mocou. Jej panovanie bude korunované slávou, blahobytom a spravodlivosťou.“

	— To povedal Ivan Okičský?

	— Pochybuje kráľovná o mojich slovách?

	— Naopak, drahý biskup, veľmi ma teší, že vám musím veriť.

	Pokračovali v rozhovore. Biskup pozoroval ostatných hostí okolo stola a postrehol, že vojvoda sa veľmi smutne díva na Doriu. Jej brat bol strojene veselý a kráľovná neustále opakovala:

	— Zajtra dám vyhlásiť Kumánom v tábore, aby sa do dvoch týždňov pripravili na krst. — A ďalej presviedčala biskupa, ako sa stará o ich obrátenie na kresťanskú vieru.

	Po večeri kráľovná vstala, že si pôjde odpočinúť. Timotej sa na rozlúčku poklonil a povedal:

	— Najjasnejšia kráľovná, mohol by vás posol svätého otca o niečo poprosiť?

	— Splním mu všetko, čo len bude chcieť.

	— Zajtra by som rád navštívil dominikánsky kláštor. Prior je mojím bratom.

	— Dovoľujem vám to, ale nerada by som sa na dlhší čas rozlúčila so vzácnym hosťom.

	— Len na dva dni, ani chvíľu viac, najjasnejšia kráľovná. A prosil by som, aby ma ta odprevadil môj krajan knieža Okičský. Hovorí po maďarsky, vyzná sa v meste, tak by bolo dobre, keby ma sprevádzal.

	— Och, pravdaže, — milo sa usmiala kráľovná. — O dva dni vás očakávam.

	Joachim ledva potlačil zlosť a Tajana s Doriou trnuli, či kráľovná neodmietne biskupovu prosbu.

	 

	Na druhý deň sa Timotej a Ivan vybrali do Budína. Obaja zišli na nádvorie, kde už na nich čakali osedlané kone. Biskup so sprievodom z Griča a s Ivanom vysadli na kone a zamierili k bráne prvých hradieb. Tu ich zastavil veliteľ stráže:

	— Knieža nemá dovolené opustiť dvor.

	— Kto vám dal taký rozkaz?

	— Kráľovský palatín.

	— Najjasnejšia kráľovná rozhodla, aby knieža sprevádzal pápežského vyslanca, — prísne sa ozval biskup. — Palatín zrejme nepozná rozhodnutie kráľovnej. Počkáme tu.

	Na tieto slová sa veliteľ hlboko poklonil a ospravedlňoval sa:

	— Nech mi vaša dôstojnosť prepáči omyl.

	Vyšli z hradu a pustili sa aj so sprievodom po ceste do mesta. Šli úzkymi uličkami pomedzi domčeky, šľachtické sídla a kniežacie paláce, až zašli za mesto a zamierili k horám. Na vrcholoch sa beleli kniežacie zámky. Z východnej strany na vysokom kopci vyčnievala spoza stromov veža kostola dominikánskeho kláštora.

	Timotej sa priblížil s koňom k Ivanovi.

	— Knieža, buďte opatrný. Mali by ste zájsť aj do kláštora. Budú vás sledovať Joachimovi špehúni.

	— Nebojte sa, biskup, pokúsim sa zísť s priateľmi nebohého kráľa a vrátim sa s vami na kráľovský dvor, už kvôli vám.

	SCHÔDZKA

	Rozzúrený Joachim sa prechádzal po kráľovských komnatách a nadával. Kráľovná sedela v kresle a akosi neprítomne hľadela na dvere, pričom sa pohrávala so svojím päťročným synom Ondrejom.

	— Všetkému si na vine ty, — vyčítal jej Joachim. — Prečo si dovolila, aby s ním šiel knieža?

	— Ako som mohla biskupovi prosbu odoprieť? Napokon, sú to zbytočné obavy, veď máme v rukách jeho sestru.

	Malý Ondrej sa rozbehol k Joachimovi a začal ho ťahať za pošvu meča.

	— Tohto zasnúbime s dcérou Rudolfa Habsburského, — poznamenal Joachim, pozorujúc dieťa.

	— To by bolo dobre. Ale čo je s kráľovskou pokladnicou? Je prázdna. Prečo nič nevytiahneš z kniežat?

	— Obvinil som bohatých priateľov kráľa Štefana zo zrady a nariadil, aby im odobrali majetky. Ale ty niekoho čakáš, Alžbeta.

	— Ja? Kdeže!

	— Celý čas visíš pohľadom na dverách, akoby mal niekto prísť…

	— Kto? Ach, si otravný. Zasa sa ťa chytá tvoj čert.

	— Teba, teba sa chytá čert tvojej tatárskej krvi!

	V tej chvíli vošla do miestnosti Tajana svieža a červená od čerstvého vzduchu.

	— Kde si bola? — spýtal sa Joachim podozrievavo.

	— Poslala som ju, aby si zajazdila okolo hradu, — pokojne odvetila kráľovná. — Chorľavie, podchvíľou sa jej zmocňujú mdloby. Nechcela by som, aby sme šťastenu stratili, keď ju najväčšmi potrebujeme.

	— Dobre, že sa o ňu staráš, veľmi dobre, — odvetil Joachim a obrátil sa k Tajane: — Akosi sa často potuluješ po okolitom lese. Mohla by si tam stretnúť ľudí, pre ktorých by bolo lepšie, keby sa neboli ani narodili.

	— Nebola som v lese, — odvetila Tajana.

	Keď Joachim odišiel, kráľovná sa pošepky spýtala dievčaťa:

	— Našla si ho?

	— Nie, ani dnes ho niet. Sluha v Gertrúdinom zámku vravel, že rytier sa niekde zdržal, alebo zablúdil v horách. Hľadajú ho. Keby sa do večera vrátil, zapália v hore na východe fakľu.

	Na kráľovninej tvári sa zjavili červené škvrny. Nepokojne sa poobzerala.

	— Tajana, daj pozor, Joachim čosi tuší. Viem, že nebohý kráľ roznietil žiarlivosť v jeho podozrievavej duši, a teraz ma prenasleduje. Zajtra si znovu vyjdi na koni, aby ťa videli. Zaiste za tebou pošle svojho špehúňa, lebo postrehol, ako nepokojne ťa očakávam. Zájdi iba ku kaplnke svätého Štefana, tam si odpočiň a potom sa vráť. Tak zahladíš každé podozrenie, že mi od niekoho nosievaš správy.

	— Vie, že je tu rytier Sokol?

	— Neviem, ale vravela som ti, že kráľ mu čosi spomenul. Možno sa dovtípil. Tvoje kroky bude určite sledovať.

	— Budem opatrná.

	Krátko potom kráľovná pozvala Rufu a prikázala mu:

	— Večer daj pozor. Ak bude v hore na východe horieť fakľa, prídeš do dvorany, vezmeš moju čašu a dáš ju naplniť. Ak nie, vezmeš čašu a preložíš ju nabok prázdnu.

	 

	Po večeri nik nebol v dobrej nálade. Henrich sa zamračene díval na Doriu. Mala spustenú hlavu a s obavami myslela na brata.

	Vojvoda bol zadumaný. Mladý kráľ sa zopár ráz vyrútil na svoju nevestu a túžobne hľadel za Tajanou. Orchida pozorovala kráľovnú. Alžbeta nemohla potlačiť oheň v očiach — vyčkávala rytiera Sokola. Mladý kumánsky vojvoda Oldamur zamračene civel pred seba. Kráľovná mu prikázala vrátiť sa ku Kumánom a oznámiť im, aby sa skryli v horách, kde by ich nenašiel pápežský legát.

	Mladý kráľ znovu začínal vyvádzať. Tajana šepkala Dorii:

	— Nevidela som Toma pri kaplnke, ani nikde inde. Zajtra si znovu pôjdem zajazdiť. Budem ho hľadať.

	— Knieža Gising ma hlce pohľadom. Beda mi!

	— Len keby sa knieža Ivan zišiel s priateľmi.

	Do miestnosti vošiel Rufa. Kráľovná pocítila, že sa chveje, a ani sa neodvážila pozrieť na Rufu. Iba cítila, ako sa k nej približuje, berie čašu a podáva ju stolníkovi, aby ju naplnil. Alžbeta sa tvárila, akoby Rufu ani nevidela, a pošepla Joachimovi:

	— Vidíte, palatín, ako šťastene pomáha čerstvý vzduch?

	— Naozaj, dnes nie je taká bledá.

	— Odveď mladú kráľovnú odpočinúť si, — prikázala kráľovná synovi.

	— Akú mladú kráľovnú? Ja nemám kráľovnú!

	Alžbeta ho zámerne provokovala, kým svojvoľné chlapčisko nezačalo vykríkať. Potom sa naoko nahnevala, vstala a povedala Joachimovi:

	— Odveďte kráľa do jeho komnát a poučte ho, ako sa vládne. Zajtra sa vráti pápežský legát. Ak ho takého uvidí a počuje, bude to hanba. Moje dvorné dámy pôjdu so mnou.

	— Nevybavili by sme dnes ešte niektoré kráľovské záležitosti? — spýtal sa Joachim.

	— V nijakom prípade. Ondrej je akýsi chorý. Do videnia zajtra.

	Zamračený Joachim sa uklonil.

	 

	Na Veži kráľa Bélu stojí Tajana. Je hviezdnatá noc. Sponad budínskych kopcov sa pomaly vynára mesiac. Tajana sa ukryla za stĺpom podopierajúcim zvlnenú povalu. Nedočkavé oči upiera k bašte. Prechádza ju mráz. Chveje sa, akoby čakala na milenca. Teraz uvidí rytiera po prvý raz odvtedy, čo ju v tmavej kaplnke s ním zosobášili a odkiaľ odišla bez toho, žeby jej povedal čo len slovo. Zahanbila sa nad svojou radosťou i vzrušením a pokúsila sa zabudnúť na chvíľu, čo ju tak tesne spája s ním. Pod vežou zašušťalo lístie, ktorým sú obrastené hradby. Takmer bez dychu podišla bližšie k zábradliu a pozrela sa dole. Najprv sa vynorili obrysy strieborného sokola a potom prilba. Statná tmavá postava prekročila zábradlie. Rozochvená a onemená Tajana sa oprela o múr, aby nespadla. Rytier sa pomaly priblížil až celkom k nej a opatrne jej pošepol:

	— Zablúdil som v horách. Medvede ma zahnali ďaleko. Ako sa máš?

	— Kráľovná je ku mne veľmi dobrá a kráľ…

	— Viem, zomrel.

	— Kráľovná vás už niekoľko dní očakáva.

	— Kde je Joachim?

	— Zostal v jedálni s hosťami. Kráľovná príde, len čo jej to Rufa oznámi. Iba vám chcem povedať, čo sa stalo.

	— Poď bližšie a rozprávaj potichu.

	Naklonil k nej hlavu. Videla, ako sa mu na tvári ligocú pliešky priezoru. Napochytre mu šepkala, čo jej vyviedol Ladislav, aj čo sa prihodilo kniežaťovi Okičskému a Dorii. Tajana skončila, ale on zostal sklonený.

	— Tak ty si zachránila kniežaťa Okičského pred otrávením?

	— Musela som, je dobrý.

	— A mladý aj pekný.

	Vyrazil jej dych, takže mu nemohla odpovedať. V jeho šepote cítiť výčitky.

	— Mlčíš? Tak sa ti páči? Správne.

	— Zachránil ma pred Ladislavom, musím mu byť vďačná.

	— Teraz ťa bránia iní, kým ja sa potulujem po horách.

	Zarazene počúvala, ako sám sebe vyčíta. Potešilo ju to.

	— Nemôžete ma brániť, keď ste ďaleko. Ale teraz mi pomôžte, rytier.

	— Čo by si chcela?

	— Zachrániť kniežaťa aj kňažnú Doriu.

	— Ako ich mám zachrániť?

	— Kráľovná urobí všetko, ak ju vy o to poprosíte. Joachim kniežaťa zabije.

	— Ty prosíš za kniežaťa?

	— Prosím… prosím!

	Ticho. Vystrel sa a pozrel do diaľky.

	— Vy ho nenávidíte? — spýtala sa Tajana.

	— Nie! Je mi milý každý, koho ty máš rada.

	— Kňažná je zúfalá zo strachu o brata.

	— Aj ty sa bojíš o kniežaťa? Dobre. Nič sa mu nestane. Poviem kráľovnej.

	— Ďakujem vám, rytier.

	Rytier mlčal a Tajana sa odtiahla. Čakali na Rufu.

	Dlho neprichádzal. Tajana sa svojimi čiernymi očami zadívala na nebo posiate hviezdami. Celá sa stratila v tichom zadumaní.

	— Pozeráš na hviezdy, Tajana?

	— Je krásna modrá obloha, ako modrá lúka, na ktorej kvitnú zlaté kvietky…

	— A tam sa vynára strieborný mesiac. Čo to máš za oči v jeho svetle!?

	Chvela sa pred ním ako lístie v podvečernom vánku. Počúvala jeho šepot, nezvyčajný, neurčitý, smutný, akoby to boli vzdychy. Načiahol sa za jej chladnou rukou.

	— Prečo sa trháš, dieťa moje? Moju ruku by si mala pokladať za ruku svojho ochrancu, priateľa, otca.

	Tieto slová sa bolestne dotkli jej srdca a prebrali ju zo sna. Oči jej zosmutneli. Znovu mlčia.

	Vedľa nich v lístí ševelí vetrík. Mesačné lúče jej zaliali vlasy, akoby to bola aureola. Rytier sa vystrel. V tichu počuť čiesi kroky.

	— To je Rufa. Poďte, rytier!

	— Kam ma vedieš?

	— Do mojej izby, príde ta ona…

	V tmavej uzučkej chodbičke ľahučko šuštia jej šaty. Rytier ju nasleduje.

	Opatrne otvorila akési dvierka. Rytier sa zohol a vošiel do nádhernej izby osvetlenej sviečkami. Rozhliadol sa naokolo. Rufa sa stratil v chodbe. Privrela dvierka s obrazom neznámeho rytiera a zahasprovala vchod na chodbu, kade vyšiel Rufa.

	Rytier Sokol zamieril k stoličke, ale na polceste nečakane, rázne zastal. Uprene sa zahľadel na rytiera na stene. Ani sa nepohol. Iba stál a civel naňho.

	— Poznáte ho? — spýtala sa Tajana.

	— Koho?

	— Toho rytiera na obraze.

	— Nie, nepoznám.

	— Zľakli ste sa, že je živý? Aj mne sa tak zdalo, keď som ho po prvý raz zbadala. Ešte stále sa mi zdá, že žije a hovorí z obrazu.

	Sokol neodvetil.

	— Volá sa Ratimír a kedysi uväznil kráľovnú.

	— Kto ti to povedal?

	— Kráľovná.

	— Prečo ti o ňom rozprávala?

	— Pýtala som sa jej na to.

	— Viac ti nepovedala?

	— Iba toľko, že knieža Ratimír sa stratil, keď sa jej muž stal kráľom. Vraj sa bojí pomsty.

	Rytier podišiel k Tajane.

	— Nepovedz jej, že sme sa zhovárali o tom rytierovi, ani že som sa díval na ten obraz. Budeš mlčať?

	— Robím všetko, čo si želáte.

	— Aj viac robíš… aj viac. Kam som ťa to len zahrabal?

	Tajane sa zazdalo, akoby narážal na sobáš. Preto ho rýchlo napomenula:

	— Ach, ani to nespomínajte, veď to ani nestojí za reč. Som šťastná, že môžem prispieť k vášmu šťastiu…

	— K môjmu šťastiu? To je ďaleko. Nikdy ho nedosiahnem. Nikdy.

	— Už prichádza.

	— Čo si povedala?

	— Počujem, ako šuští jej vlečka. — A pobrala sa k dverám, ktoré viedli na chodbu.

	Dva razy na ne zaklopala jemná ruka a ozval sa hlas kráľovnej:

	— Tajana, otvor!

	Dievča bez slova odhasprovalo.

	V miestnosti sa zjavila kráľovná, krásna, ligotavá, s jasnými očami, v svetlých šatách, akoby sa chystala na slávnosť. Tajana zavrela dvere, prešla popri rytierovi a ticho sa dotkla obrazu. Dvierka sa nečujne otvorili a ona sa stratila za nimi.

	Rytier Sokol sedel k obrazu chrbtom. Akoby nebol videl, kadiaľ Tajana vyšla.

	Alžbeta zabúda na všetko, ťažko dýcha, mlčí a ledva sa ovláda.

	Rytier sa hlboko uklonil a zostal zohnutý.

	— Takýmto pozdravom ma vítate, samu, po toľkom čase?

	— Prišiel som sa rozlúčiť.

	Viečka sa jej zachveli, tvár pobledla.

	— Rozlúčiť?

	— Odchádzam navždy

	— Kam? Prečo?

	— Bolo by treba veľa času, aby som vám všetko vysvetlil.

	— Vy… vy nemôžete odísť. Teraz, keď už nič nehrozí, keď je všetko tak dobre zariadené, že sa môžeme vídať. Nesmiete odísť. Sľúbili ste, že ma budete navštevovať.

	— To bolo vtedy, keď Joachim nebol… kráľom.

	— Ja viem iba o kráľovnej, ktorá vládne, a o jej sluhovi Joachimovi.

	— Sluha, čo požíva všetky práva muža.

	— Rytier, to nie je pravda.

	Podišla bližšie k nemu.

	— Vari nevidíte? Teraz som si sama paňou, ja rozkazujem. Teraz patrím iba tomu, komu patrí moje srdce.

	— Najjasnejšia kráľovná, potulný rytier odchádza do sveta, aby zabudol na sen o vernej láske.

	— Nedovolím vám to.

	— Hodíte ma do temnice? Vydáte ma Joachimovi? Pozrite, sám tak urobím!

	Vykročil k dverám, ale ona k nemu vystrela ruky. Stála celkom blízko neho. V očiach sa jej zahmlilo, telom akoby prechádzali blesky. Jeho blízkosť ju celkom premohla a pokorne zastenala:

	— Čo chcete? Čo? Povedzte!

	— Aby ste ma nechali odísť, lebo ináč zabudnem na všetko, vrazím k nemu a zabijem ho. Sľúbil som to na Griči a ešte tejto noci to môžem vykonať.

	— Ešte chvíľu ho potrebujem, kým dám do poriadku záležitosti kráľovstva. Ešte nemôžem vládnuť bez skúsenej hlavy, ale potom…

	— Dáte mu svoju krásu?

	— Zbavím sa ho!

	— Neverím! A preto odchádzam. Zajtra na svitaní už budem ďaleko.

	Bola tak blízko jeho náručia, a preto tieto slová ešte väčšmi roznietili jej horúcu túžbu. Pevne mu objala ruky a vrúcne zašepkala:

	— Všetka moja láska, všetky moje myšlienky patria vám.

	— Len Joachim nie!

	Zrútila sa. On ju zachytil. Ešte pevnejšie sa naňho pritlačila v túžobnom očakávaní vrúcneho objatia. Rytier sa však odtiahol.

	— Musím odísť, lebo zabijem aj vás, aj seba.

	Nezľakla sa. Zahmleným zrakom hľadala v otvoroch priezoru jeho oči.

	— Ľúbiš ma?

	— Sokol radšej zomrie, ako by odpovedal, kým tamten si môže chodiť do vašej spálne, kedy sa mu zachce. Radšej zomriem.

	— Mám sa zbaviť Joachima? A kto mi bude radiť? Ako budem vládnuť sama?

	— Vezmite si iného radcu, iné kniežatá, čo vám budú slúžiť verne, nezištne a rozumnejšie.

	— Koho? Poznáte takých? Povedzte!

	— Je tu Gejza, knieža Szemere, Báthory, Csáky, potom chorvátske kniežatá, Pavol Babonič, pri sebe máte rozumného a verného Ivana Okičského. Využite ich nenávisť k Joachimovi. Tí všetci dajú za vás svoj život, ak zvrhnete jeho, ktorého nenávidia pre pustošenie kráľovstva, ako ho ja nenávidím, že mi berie vás. Využite ich nenávisť, ak chcete nájsť Sokola, ktorý sa vám odovzdá celý.

	— Celý, celučký?

	— Hej! Celý a navždy.

	Z očí jej šľahá divá vášeň.

	— Len kedy? Kedy? A ako to urobiť?

	— Na to potrebujeme kniežaťa Okičského.

	— Ten ma nenávidí.

	— To vám povedal Joachim, a ja vám vravím, že je vám oddaný.

	— Ticho! — zašepkala a upriamila pozornosť na dvere do chodby, akoby tam niečo postrehla. — Kroky. Ide Joachim! Poďte, kvôli mne, kvôli tomu, čo ste mi radili! — A ťahala rytiera za sebou, odsunula obraz a tajnými dvierkami vybehla do chodbičky vedúcej z dvora.

	— Tajana! Tajana! — zavolala do tmy. Potom sa ticho spýtala rytiera: — Kedy prídete?

	— Keď ten, čo teraz ide, nebude smieť viac chodiť.

	— Kde a kedy sa dohovoríme?

	— Pošlite za mnou kniežaťa Okičského, — odpovedal a spustil sa na zábradlie. — Ručím zaňho, láska moja!

	Kráľovná s Tajanou sa rýchle vrátili a dali obraz na miesto.

	Vonku Joachim kričí na sluhov, aby ho vpustili.

	— Ľahni si na posteľ, — prikázala Alžbeta Tajane, — a rob sa chorou.

	Joachim zabúchal na zahasprované dvere.

	Kráľovná sa poponáhľala.

	— Načo toľko kriku, palatín, v tomto nočnom čase? Poďte!

	Celý napajedený vošiel do miestnosti.

	— Ako to vyzeráte, kráľovná? Čo to oslavujete v takých nádherných šatách?

	— Nevymýšľaj, — zašepkala kráľovná a ukázala na Tajaninu posteľ. — Obliekla som si šaty, aby mi ich dvoranky opravili.

	— Opravili? Tu?

	— Pozvali ma, aby som sa rýchle šla pozrieť na šťastenu. Nemala som ani čas prezliecť sa. Zas upadla do mdlôb.

	Jeho oči podozrievavo behali hore-dolu.

	— Kto tu bol?

	— Vari sa svojou hrubosťou chcete celkom znepáčiť šťastene? Veď sa vás už aj tak bojí. Nie div, že vám nie je veľmi naklonená, — nahnevane odsekla Alžbeta a náhlivo pristúpila k posteli. — Neboj sa, Tajana, nehnevá sa na teba, prišiel ťa len pozrieť.

	Od udalostí na Kamengrade bol pevne presvedčený, že Tajana má v sebe tajomnú moc, a preto sa kráľovniných slov zľakol. Rýchle zašiel k posteli, vzal Tajanu za ruku chladnú ako ľad a pozrel sa jej do tváre. Bola bledá od strachu, aby Joachim neodhalil, kto bol v komnate. Palatín jej bledosť pokladal za znak choroby a na chvíľu v sebe potlačil podozrievavú zlosť.

	— Hneď zobudím lekárov, — povedal.

	Odišiel, akoby zabudol, že ho ta priviedla žiarlivosť. Kráľovná zašepkala Tajane:

	— Musíš zostať chorá dozajtra, veď vidíš. Ale zachránila si ma, moja milá. — Pritisla sa k Tajane a vyobjímala ju.

	SPRISAHANEC

	Na druhý deň Tajana vysadla na koňa, prešla popri brehu Dunaja, zabočila na horské cestičky a vyškriabala sa na skalnatý kopec, na ktorom leží Gertrúdin zámok. Jej sprievodcom sa ďalej nechcelo. Zastavil ich strach, ktorý šíri zámocká Čierna veža. Tajana im dala znamenie, že sa vráti. Prekvapene sa dívali za dievčaťom, ktoré má odvahu ísť až k zámockým hradbám. Keď sa im stratila z očí, nazdali sa, že ju prehltlo čosi neznáme a strašné, čo podľa nich požiera živých ľudí. Ale ona sa nezaujímala o zámok. Pomaly schádzala ku kaplnke svätého Štefana, či by v jej okolí náhodou nezastihla Toma. Rozhodla sa ho vyhľadať a odovzdať mu Doriin odkaz.

	Už je celkom blízko, rozoznáva jablone. Srdce sa jej rozbúchalo. Za jabloňami vyčnieva vrchol vežičky. Kaplnku zakrývajú stromy a kríky. Povolila koňovi uzdu, aby šiel krokom. Vyžíva sa v pohľade na tiché, opustené miestečko, najkrajšie a najmilšie tajomstvo jej srdca.

	Pri kroví zišla z koňa a priviazala ho o strom. Pustila sa peši akýmsi chodníčkom. Od kaplnky počuť hlasy a akoby ktosi rázne búchal. Zastala si za krovie. Kto to búcha? Tomo, alebo niekto iný?

	Načúva a vyzerá spoza ohrady, ktorú vytvorila príroda z krovia. Odrazu počuje chlapský hlas:

	— No vidíš, teraz je kaplnka moja. Z veže nádherne vidieť k hradu. Nik mi neujde. Ak vojvoda vytiahne päty, zbadám ho, nech už by sa vydal ktoroukoľvek stranou.

	— A ak nás niekto prekvapí ako v ktorýsi deň?

	— Ako by odomkol? Ani čertovi by nezišlo na um, že som vymenil zámky. Hajde, ide sa!

	Tajana rozhrnula húštinu. Je to on, koho hľadá.

	Zastala zoči-voči rytierovi v čiernej prilbe.

	— Rytier Tomo, — zašepkala.

	— Čo vy tu hľadáte, kráľovská šťastena? Lozíte poza kríčky a načúvate?

	— Tomo, hľadám vás už dva dni.

	— Mňa? Koho šťastena hľadá, tomu zle nechce! Tak poďte. — A rozhrnul cestičku v kroví.

	Keď dievča vyšlo pred kaplnku, zočilo otvorené dvere, v ktorých stál Kozák a ešte čosi opravoval. Pochopila, že strhli starú zámku a vymenili ju za novú.

	— Pozrimeže sa, šťastenu väčšmi zaujíma zámka ako ja! Stáva sa z nej špehúň. A hovorí, že hľadala mňa.

	— Je to pravda, rytier.

	— Pristihli ste ma pri robote, ktorú ste nemali vidieť.

	— Ani, hľa, nič nevidím.

	— Tak povedzte, prečo hľadáte lúpežného rytiera?

	— Kňažnú chcú v nedeľu vydať.

	— V nedeľu?

	— Za Henricha Gisinga.

	— Teda naozaj má dvoch snúbencov?

	— Joachim chce, aby šla za jeho priateľa Henricha. Kňažná sa pred celým dvorom obvinila, že bola na Lobore a že na ňu máte právo vy. Vyhlásila to, aby sa zbavila Henricha.

	— Chacha! Vaša kňažná je veľmi vtipná. Ale mňa sa to vôbec netýka.

	— Tomo, keby ste potvrdili, čo vraví, zabránili by ste tomu sobášu. Henrich by si ju nevzal.

	— Kto vymyslel tú lesť?

	— Kňažná.

	— A ona vás poslala?

	— Hej, ona. Verte mi.

	Tajana stojí na schodoch a pozoruje Toma. Zamračene sa díva na jabloň a rukou rázne búcha po pošve so šabľou:

	— K rytierskej cti nepristane lož.

	— Ale keď vás o to prosí?

	— Prosí? Chachacha! Prečo ma prosí? Zbojník ako ja, prirodzene, to urobí. Pre mňa to nič nie je. Som zbojník, tak prečo by som nepripravil dievča o česť? Ale ja s tým nesúhlasím! Rozumiete? Nie! Mne je rytierska česť drahšia než všetky okičské kňažničky.

	— Teda je stratená.

	— Čo ma po tom? Nech ju zachráni vojvoda. Jej druhý snúbenec. On ju ľúbi. Nech ju zachráni.

	— Kráľovná ich zasnúbenie zrušila.

	— Zrušila? — veselo zvolal Tomo. — Chúďa kňažnička! Zúfa si, však?

	Posmešná odpoveď Tajanu presvedčila, že by márne prosila. A predsa nemohla odísť. Zahľadela sa na kaplnku a zrazu pocítila nutkanie vojsť.

	— Dovolíte mi pomodliť sa pred oltárom?

	— Ani vaša modlitba ma neprivedie k tomu, aby som sa staral o kňažnú. Ale nech sa vám páči, ak aj vy so svojím šťastím chcete otravovať pánaboha.

	Tajana pomaly vošla do kaplnky. Tomo si sadol na schody a lakťami sa oprel o kolená. Kozák sa mu zahľadel do zamračenej, zadumanej tváre.

	— Kozák, choď na vežu a dávaj pozor, kto vychádza z hradu.

	— Pane, už nehrozí nebezpečenstvo od vojvodu. Zásnuby zrušili. Chcú ju vydať za Henricha.

	— Choď na vežu, vravím ti!

	— Vykonám, pane.

	Kozák sa pobral.

	Pred oltárom stojí Tajana. Uzučkým oknom dopadá sem trochu svetla. Kaplnku zahaľuje šero. V tichu a prítmí sa jej vynára pred očami obraz onoho dňa. Vidí dve sviečky, biskupa Flóru, cíti, ako jej vtláča do ruky pero, aby podpísala sobášny list, vedľa seba vníma rytiera sediaceho v kresle, nehybného, meravého, ktorého ruku priťahujú k jej, dotýka sa jeho rukavice, ľadovo chladnej, počuje hlboký, tichý hlas, ktorým rytier vyslovuje svoje áno.

	Chce sa modliť, ale čosi ju zviera v hrdle. Sťažka dýcha pre akýsi čudný pach, sťaby v márnici. Pred očami sa jej zahmlieva, hlava sa jej krúti. Pokúsila sa vstať, ale zatackala sa a oprela o stenu vedľa oltára. Tu sa čosi leskne. V šere a tichu ju priťahuje k sebe akýsi zvláštny svetlý bod, ktorý sa tak podivne ligoce v pochmúrnom svetle okna. Márne sa pokúša ubrániť panike, čo sa jej čoraz väčšmi zmocňuje. Nepochopiteľný strach jej zviera dušu. V srdci sa jej rodí podozrenie, že sa tam ktosi skrýva.

	Zmocňujú sa jej mrákoty z mŕtvolného zápachu. Už si zvykla odvážne premáhať strach. Vystrela ruku, pokročila za oltár a naraz tlmene vykríkla.

	Ohromená, zmeravená pridŕža sa steny a vyvaľuje oči na kreslo. Sedí tam rytier. Na prilbe sa mu leskne strieborný sokol.

	— Vy, rytier?! Rytier!

	Neodpovedá, ani sa nehýbe.

	— Rytier! Sem ste sa zamkli? Tomo rozbil zámku na kaplnke, nájde vás…

	Rytier nehybne mlčí.

	— S kým sa to zhovárate? Čoho ste sa zľakli? — začula Tajana za sebou Toma.

	Prilákal ho jej hlas, vbehol do kaplnky a vytriešťa oči na príšeru sediacu v kresle neprirodzene meravo.

	— Rytier!

	— Tu páchne mŕtvola.

	— Mŕtvola?

	— Necítite mŕtvolný zápach?

	— Hej, teraz cítim. Teda z toho mi prišlo zle. Rytier! — znovu zvolala Tajana na postavu v kresle.

	— Ten vás nepočuje.

	— Rytier Sokol? Nepočuje? Čo to vravíte?

	— Je mŕtvy.

	— Rytier Sokol mŕtvy? Nie, nie! — vykríkla. — Len predvčerom som sa s ním zhovárala.

	— S rytierom Sokolom? Namojveru, vám sa sníva!

	— Tomo, zapáľte sviečku. Sviečku! Nie, nie je mŕtvy, len sa tak robí.

	— Počkajte, mám dobrú ocieľku. Hneď zapálim.

	Zašiel k oltáru, vzal sviečku, zapálil ju a vrátil sa. Tajana utiahnutá v kúte vyvaľuje oči a celá sa trasie. Svetlo dopadlo na rytierovu kovovú košeľu. Na rukách zložených v lone má rukavice z kovovej sieťoviny. Naklonenú hlavu opierajúcu sa o plecia zakrýva prilba, tvár kukla z plieškov. Na prilbe sa leskne strieborný sokol.

	— Takú kuklu mal len rytier Sokol, — povedal Tomo.

	— Predvčerom som ho videla, zhovárala som sa s ním. Nemôže byť mŕtvy.

	— Počkajte, odkryjem mu tvár.

	Tomo naddvihol kovovú kuklu. Zjavila sa tvár mŕtvoly.

	Tajana vykríkla. Chveje sa hrôzou. Oči má vytreštené, pery stuhnuté. Pritlačila sa k chladnej stene kaplnky a zamrela. Tomo sviečkou osvietil celú postavu od hlavy po päty a potom sa obrátil k Tajane:

	— Máte pravdu. Pred dvoma dňami ste sa naozaj zhovárali s rytierom Sokolom.

	Tajana nevydala ani hláska. Telo aj pohľad má skamenené.

	— Ale nie s týmto! — pokračoval Tomo. — Ten sa s ním nedá ani porovnať. Je o celú hlavu menší, o pol rífa užší a dávno mŕtvy.

	— Čo ste povedali? — spýtala sa ticho.

	— Videl som rytiera Sokola zblízka na gričských bojových hrách. To nie je on. Len ako sa tento, dočerta, dostal do jeho oblečenia?

	Tajana sa už nevládze ani ozvať. Hlavou jej blysla hrozná myšlienka. Tomo ju volá:

	— Poďte, ten smrad vás zadusí. — A opäť stiahol na tvár mŕtvoly priezor. — No čo je s vami? Poďte už odtiaľ!

	Vzal ju za ruku a nasilu vyvliekol z kaplnky.

	— Len čo som vkročil dnu, akoby som sa ocitol v hnijúcej mláke. Pozrimeže sa, to bude asi ten, čo ho sem privliekli v rakve…

	— Privliekli? V rakve? — ozvala sa Tajana, keď vyšla na schody pred kaplnku. — Kto ho privliekol?

	— Dvaja sluhovia.

	— Sluhovia? Kedy?

	— Toho popoludnia, keď som si túto kaplnku vybral za svoj úkryt. Ale oni mi ju pred nosom zamkli.

	— Kedy to bolo?

	— Práve vtedy, keď som vás stretol s dvoranmi večer na ceste. Nie je to ešte ani desať dní.

	— A videli ste mŕtvolu?

	— Ako som ju mohol vidieť, keď bola v truhle?! Chcel som sa dostať do kaplnky, ale hneď za mnou idú oni a nesú ju do kostolíka.

	— A vy? Čo ste urobili?

	— Rýchle som zmizol. Podvečer som sa vrátil, že sa na to pozriem, a do cesty ste mi prišli práve vy.

	— A potom ste boli v kaplnke?

	— Pravdaže.

	— A našli ste tam ľudí?

	— Nikoho som tam nenašiel. Kaplnka bola zamknutá.

	— Až dodnes ste tu neboli?

	— Teraz som sa prišiel znovu pozrieť, ale kaplnka bola ešte stále zamknutá.

	— Až teraz ste zhodili zámku?

	— Veď ste videli, čo by som tajil? Ale s vami to akosi nie je všetko v poriadku. Priveľmi vás zaujíma tá mŕtvola.

	— Rytier Sokol bol mojím ochrancom.

	— Veď vám vravím, že to nie je on, — netrpezlivo zopakoval Tomo. Vtom zbadal, že sa zatackala. Zachytil ju a pomohol jej sadnúť si na schody.

	— Nemali ste sa dívať na mŕtvolu, keď z nej máte taký strach.

	Zakryla si tvár rukami a cítila, že sa neubráni mdlobám.

	— Vám nie je dobre. Tu máte, glgnite si pár kvapiek. Len pite, nie je to jed, ale liek. V tom je môj Kozák majster.

	Glgla si a pokúšala sa zdvihnúť.

	— Len zostaňte, hneď vám bude lepšie.

	Chvíľu si tam posedela. Zalialo ju teplo z vypitého lieku.

	— Už je dobre, však? Vidíte, zavše aj šťastena potrebuje pomoc. To v kaplnke bolo odporné, a vy nie ste práve najsilnejšia. Ako ste tam mohli tak dlho vydržať?

	— Čosi ma dusilo, ale nevedela som, čo. Rytier, prezraďte mi, prečo ho privliekli v truhle, vybrali z nej a usadili do kresla?

	— Vybrali a usadili do kresla? Máte pravdu, tak to muselo byť. Namojdušu, keby nemal na kostiach mäso a kožu, odprisahal by som, že je to Gertrúdin ženích.

	— Aký Gertrúdin ženích?

	— No ten, čo ho zosobášila so svojou sestrou. Vy ste o tom nepočuli?

	— Nie, nepočula. Povedzte mi, kto je to ten Gertrúdin ženích?

	Tomo pokrčil plecami.

	— Viem len to, čo mi vyrozprával môj krčmár. Každý to tu pozná a najviac o tom vedia na kráľovskom dvore.

	— Prosím vás, rytier, porozprávajte mi o tom. Odmením sa vám za vašu láskavosť.

	— To by nebolo zle. Aj tak by som od vás niečo potreboval. Sľúbte mi, že ani živej duši na dvore neprezradíte nič o výmene zámky. Potom vám všetko vyrozprávam.

	— Sto ráz sľubujem. A dajte si pozor, hľadá vás Joachim, aby vás obesil pre Gisinga.

	— Nech si ma len hľadá, dám si ja pozor na jeho špinavé ruky! Ale čo tam po tom, rytier sa statočne odpláca. Teda keď Gertrúda kraľovala tamhore, — a Tomo ukázal na Gertrúdin zámok, — mala ešte mladšiu sestru. Tá sa zaľúbila do akéhosi dvorana. Gertrúde sa to nepáčilo, lebo sestra bola veľmi bohatá. Aby jej zostal sestrin majetok, oklamala ju. Dala akéhosi chlapa, čo práve zomrel, obliecť do šiat dvorana, dopraviť ho do tejto kaplnky, ktorá patrí k zámku, a tu svoju sestru zosobášila s mŕtvym.

	— S mŕtvym?

	— Namiesto ženícha odpovedal svedok a mladucha mu, pravdaže, nevidela do tváre, lebo ho obliekli do vojenského brnenia. Povedali, že od oltára pôjde rovno na bojisko — vtedy Ondrej viedol vojnu — a mladá nevesta zostala sama. Odviedli ju do zámku a tam márne čakala na svojho milého, že sa vráti z vojny.

	— To je hlúpy, hlúpy výmysel. Mohla predsa sestru zosobášiť s dvoranom a potom ho dať popraviť.

	— Keby to urobila, bola by jej sestra vdovou, mohla by sa znovu vydať a svoje bohatstvo venovať mužovi. A Gertrúda chcela navždy znemožniť jej vydaj. Keď ju zosobášila s mŕtvolou, nevesta sa nikdy nemohla stať vdovou. Sobášny list mladuchy mala kráľovná a jej sestra bola naveky zákonite vydatá.

	— Nemohla sa stať vdovou?

	Tajana sa chytila studenými rukami za hlavu, do ktorej akoby búšili kladivá.

	— Načo sa vypytujete, keď vás z toho trasie zimnica? To nie sú rozprávky pre bojazlivé dievčatká. A nikomu ani slova o tom mŕtvom dvojníkovi Sokola. Zavolám svojich chlapcov z hory, aby ho zakopali, a vy akoby ste nič nevideli, ani nepočuli.

	Zašiel za kaplnku a tri razy zahvizdol. Tajana začula šuchot krovia a klopot koní. Spoza kaplnky prichádzali Tomovi chlapci.

	— Nešli by ste teraz do paláca? — spýtal sa Tomo Tajany a priviedol jej koňa. Vyzdvihol ju do sedla a náhlivo ju vyprevadil.

	— Rýchle, šťastena! Teraz vás tu nepotrebujem. Pozrite, tade cez lesík sa dostanete pod Gertrúdin zámok a odtiaľ už vedie cesta k hradu. Ide sem Henrich!

	Tomo už utekal naspäť a nestaral sa viac o Tajanu, ktorá z lesíka zabočila popod opustený zámok. Obišla hradby z druhej strany, odkiaľ nebolo vidieť na kráľovský hrad. Zoskočila z koňa, rozbehla sa po skalách, a keď sa dostala k malej železnej bráničke, zabúchala na ňu. Nik sa neohlásil. Čoraz prudšie bila kameňom na zhrdzavenú bráničku, až sa znútra otvorili mreže a v nich sa zjavila Belkova hlava.

	— Čo vás k nám priviedlo, šťastena? Chcete hovoriť s rytierom?

	— Kde je?

	— Vráti sa neskoro večer, je na dôležitej porade.

	— Kedy odišiel? Včera, dnes?

	— Dnes ráno, ešte za tmy.

	— Viete určite, že sa mu nestalo nič zlé?

	— Čo by sa mu malo stať? Pred chvíľou som s ním bol.

	— Videli ste ho na vlastné oči?

	— Akožeby nie! Čo sa vám robí?

	— Nie, nič! Zbohom.

	A rozbehla sa dolu skalami, vyskočila na koňa a stratila sa.

	 

	Tomo rýchle, pošepky vydával rozkazy, potom vysadol na koňa a spolu s Kozákom a ešte s troma ďalšími chlapmi vyrazil spred kaplnky rovno v ústrety Henrichovi Gisingovi.

	— Čo tu hľadá Joachimov lokaj? — spýtal sa Tomo.

	— Ja ťa naučím, ty lúpežný rytier, že som knieža a pán!

	— Knieža? Knieža si zbojníkovi Fricovi, mne si lokaj!

	— Chlapci! — rozkázal Henrich. — V mene palatína chyťte toho zbojníka, zviažte ho a odveďte na hrad.

	— Komu z vás sa chce dnes večerať s pánombohom? — zvolal Tomo a zamával ťažkým mečom ozbrojencom pred nosom.

	— Zhoďte ho! — rozkazuje Henrich.

	— Či som ti ja sedlo, čo sa zhadzuje z koňa, Fricov brat!?

	Tomo s Kozákom a s troma svojimi chlapmi odrážajú kopije a šable. Henrichovi ozbrojenci sa pokúšajú útočiť, ale nedarí sa im.

	— Tomo, poď so mnou dobrovoľne! — začal zrazu Henrich zmierlivo. — Nič sa ti nestane. Kráľovná chce len vedieť, ako to bolo s kňažnou Okičskou vtedy na Lobore.

	— Nevyslov viac predo mnou to meno!

	— Bola tvoja? Vrav, zbojník!

	— Povedal som ti, aby si nevyslovil jej meno, Joachimov otrok! Ak nie si zbabelec, poď sa biť!

	Od toľkej urážky Henrich zozelenel. Tomo vyčkával.

	— Odvisneš ako zlodej! — vykríkol a zvrtol koňa. Tomo zahvízdal. Jeho chlapi vycválali spoza krovia a obklopili Henricha.

	— Alebo sa ideš biť, alebo ťa zajmem a budeš mi v tábore pásť kone! — zvolal Tomo.

	Henrichovi vystúpila na ústa pena.

	— Svoj vznešený meč nezneuctím zbojníckou krvou!

	— Chceš mi pásť kone? Budeš sa biť, alebo otročiť!

	Henrich pochopil, že nemá kam ujsť.

	— Moji vznešení pradedovia, odpusťte mi, že zneuctím svoj meč bojom so zlodejským zbojníkom.

	— Dám pozor, aby sa tvoji vznešení pradedovia nečervenali, zbabelec!

	Stáli zoči-voči, meč pri meči. Rozhnevaní zaútočili. Henrichovi a Tomovi chlapi ustúpili, aby mohli sledovať boj.

	Obratným úderom Tomo odvrátil súperove zúrivé útoky. Čoraz prudšie a rozhodnejšie sa stretajú ich zbrane. Henricha zalieva pot, Toma rumeň. Oči mu blýskajú.

	— Tak udri! Udri! — kričí Tomo.

	— Skapeš ako zviera, rozpáram ťa.

	— Nevyhrážaj sa, udri!

	Tomo zo všetkých síl zaútočil. Henrichova ruka klesla pod zúrivými údermi zbojníka a padol ranený na čistinku.

	— Vidíš, zachoval som sa rytiersky k tvojim predkom. Nedovolil som, aby si ich meč poškvrnil mojou krvou! Berte si, sluhovia, pána! Zaneste ho Joachimovi a pozdravte ho! — A nechal krvácajúceho a nadávajúceho Henricha ležať na zemi.

	Ozbrojenci ho zdvihli do sedla, ale nevládal sa v ňom udržať, a tak ho jeden z nich vzal pred seba.

	Tomo sa pozrel za ním a usmial sa:

	— Jedno rameno mu poranil Ivan Okičský na Griči, druhé teraz ja, nuž dostal som sa do rytierskeho príbuzenstva s kniežaťom.

	OKLAMANÁ NEVESTA

	V tôni stromov na treťom kráľovskom nádvorí sa prechádza Doria. Štíhla, statná postava v modrých šatách pôsobí kráľovsky. Na vysokom vznešenom čele sa dajú čítať myšlienky. Chvíľami sa vyjasnieva, chvíľami zasa mračí. Hnedé oči blúdia po hrubých múroch paláca, ktorého široké arkády vystupujú do nádvoria. Znovu sa začala prechádzať. Za ňou sa ťahá po zemi modrá vlečka.

	Nádvorím sa rozľahol prudký cval koní. Zjavila sa Tajana a za ňou dvaja dvorania. Dievča zoskočilo z koňa a zamierilo k Dorii. Kučeravé čierne vlasy jej rozstrapatil vietor. Lemujú tvár, ktorá je bledá a tvrdá ako z kameňa.

	— Kde si bola, Tajana? Čo ti je?

	Iba chytila Doriu za ruku, pozrela sa k pustým arkádam a zašepkala:

	— Poďme hore!

	Keď vošli do Doriinej komnaty a zavreli za sebou dvere, kňažná sa ustarane zahľadela na Tajaninu tvár.

	— Ako to vyzeráš, dievča? Ruky máš celkom studené.

	— Trasie ma zimnica.

	— Vieš, čo sa stalo s Henrichom? Pred chvíľou ho priniesli ťažko raneného. Videla som ho, schovala som sa na nádvorí.

	— Ach, Tomo, Tomo! To iba on mohol.

	— Ako vieš?

	— Hovorila som s ním pred kaplnkou, keď mu ohlásili Henrichov príchod. Veľmi sa potešil, ale mňa hneď donútil odísť.

	— Povedala si mu, o čo ho prosím?

	— Pravdaže. Nesúhlasil s tým, že potvrdí vaše obvinenie, ale aj tak veľa vykonal pre vašu záchranu.

	— Vojvodovi sa nevyhrážal?

	— Ani slovom. Povedala som mu, že vaše zásnuby kráľovná zrušila.

	— Ako to prijal? Určite ma zasypal posmeškami.

	— Hovoril o dvoch snúbencoch, je zádrapčivý, zožiera ho láska. Kňažná, lúpežného rytiera, ktorým všetci opovrhujú, zotročila láska. Keby ste ho videli! Podchvíľou je bledý, potom zasa zelený či červený. Zbojnícky rytier vie, že sa zahľadel do dievčaťa z počestného rodu a že by nikdy nemohol dúfať. Preto si nechce priznať, čo cíti. Henricha poranil iba pre vás.

	— Ak je pravda, čo vravíš, bude celý život šibrinkovať mečom, aby zabránil každému môjmu vydaju. A keď sa mu to nepodarí, bude sa vyhrážať Loborom.

	— Nebude. Povedal, že sa to na rytiera nepatrí. Vidíte, dokázal, že neklame.

	— Akosi oduševnene brániš toho zbojníka.

	— Lebo aj on trpí.

	— Aj on? Teda aj ty?

	— Aj vy!

	— Mlč! Na chodbe počujem bratove kroky. Zostaň tu. Ivan sa nesmie dozvedieť, čo sme podnikli.

	Knieža veľmi opatrne pristúpil k sestre, usmial sa a pošepol jej:

	— Tomo ho poranil. Ten zbojník nám výborne poslúžil. Henrich sa oženil s posteľou!

	— A keď vyzdravie?

	— Dovtedy už budeme v bezpečnom úkryte.

	Tajana sa zvedavo pozrela na Doriu.

	— Tajana, kráľ Ladislav ťa hlce očami pri každom obede a večeri. To nie je život pre teba. Utečieš s nami?

	Ivan si sadol napoly obrátený k dievčatám a chytil si hlavu rukami.

	— Som kráľovnina slúžka, — zašepkala Tajana. — Keby som odišla s vami, potrestali by knieža.

	— Na slobode ťa vydáme a budeš mať väčšieho pána ako kráľovná. Hociktorý mladý šľachtic si rád vezme šťastenu, ktorá sa stala šľachtičnou.

	— Nikdy, nikdy sa nevydám!

	— Azda len nechceš naveky dievčiť?

	— Hej, do smrti!

	— Lebo ľúbiš toho blázna! — nahnevala sa Doria. — Ten si ťa nikdy nevezme.

	Ivan mlčal s hlavou podopretou rukami. Pri posledných Doriiných slovách sa obrátil k sestre.

	— Výčitkami jej nikdy nevypudíš rytiera zo srdca. Ak naozaj miluješ rytiera Sokola, Tajana, pokús sa naňho zabudnúť. On sa s tebou nikdy neožení.

	— Katovej dcére sa ani nesnívalo o vznešenom mužovi. Nikdy sa nevydám.

	Po chvíľke mlčania Tajana ticho zavolala na Ivana. Knieža zdvihol hlavu a pozrel sa na ňu.

	— Chceš mi niečo povedať?

	— Čoskoro si vás pozve kráľovná a pošle vás za kýmsi, kto nepatrí k dvoru.

	— Asi ma chce poslať za katom.

	— Za rytierom, ktorý pozbaví moci Joachima.

	Doria sa pozrela na brata, potom na Tajanu a vyčítavo jej povedala:

	— Tak ty máš s kýmsi akési tajnosti?

	— Musím mlčať.

	— Možno je to zbojník Tomo, — ozval sa knieža. — Ale od neho nepotrebujem pomoc, ani keby som už bol pod sekerou!

	Na tieto slová Doria sklopila oči, vstala a podišla k Tajane.

	— Povedz kniežaťovi, kto to je.

	— Nemôžem.

	— Možno je tu na okolí rytier Sokol.

	Tajana pokrčila plecami. Doria uhádla, že dievča nie je úprimné, a zhrozene sa pozrela na brata.

	— Ivan, povedz jej, že ak je to Sokol, nech ťa pred ním nespomína. Ten kráľovnin milenec nás vženie do nešťastia. Tlačí sa na Joachimovo miesto.

	— Je to Joachimov nepriateľ a asi hľadá spojenca aj pomoc. Ak je to tak, nebudem sa vzpierať. Povedz mu to, Tajana, — ozval sa Ivan.

	— Kráľovná si vás zavolá. Kedy, to neviem, — šepkala Tajana. — Ale dôverujte tomu, za kým vás pošle, knieža. To je všetko, čo vám môžem povedať. Verte mi.

	Chvíľu mlčali. Tajana sa nad niečím zadumala a potom sa nerozhodne a od veci spýtala:

	— Prezraďte mi, kňažná, prečo sa vznešení ženísi na kráľovskom dvore sobášia posediačky?

	— Posediačky? Kto ti to povedal?

	— Počula som.

	— Urobili si z teba žart.

	— Žart?… — pozrela sa Tajana neveriacimi očami a utiekla z izby.

	— Čudné, čo všetko dnes Tajana povravela, — poznamenala Doria.

	— A ustavične sa o nás stará, — doložil Ivan.

	— Už máš premyslený náš útek?

	— Daj pokoj, sestra. Stále na to myslím, a nič nevylučujem. Ak ma kráľovná naozaj chce poslať za niekým mimo dvora, bolo by už načase. Keď to bude Sokol, tým lepšie. Vojvoda je akýsi mlčanlivý a smutný.

	— Čosi mu vŕta v hlave. Nemal by si sa ho spýtať, Ivan?

	— To je ťažké. Najlepšie bude, ak ho nechám, kým mi sám nepovie. Celé dni a noci sa prechádza po izbe a rozmýšľa. Asi niečo chystá. Teraz sme sa aspoň zbavili Henricha.

	 

	V nádherne zariadenej komnate sedí Alžbeta a vyšíva. Orchida zamračene a nespokojne hľadí pred seba. Občas sa vyrúti na malého kráľoviča Ondreja, ktorý sa zabáva a vykríka.

	— Ak ťa to dieťa otravuje, choď preč, — nahnevane sa ozvala kráľovná.

	Dievča vyskočilo, podoprelo si boky a spýtalo sa:

	— Dokiaľ tu budem takto márniť svoj život?

	— Počas smútku nemôžem usporadúvať zábavy.

	— Smútok! Tvoj smútok výska radosťou.

	— Orchida! — Osopila sa na ňu kráľovná. — Ak sa ti nepáči, môžeš si ísť k otcovi!

	Dvoran ohlásil palatína a kráľovná požiadala Orchidu, aby ju nechala osamote. Nahnevané, unudené dievča buchlo dverami.

	Joachim vošiel s akousi veľkou listinou.

	— Podpíš to v kráľovom mene, — povedal kráľovnej.

	— O čo ide? — spýtala sa a podišla k stolu.

	— Trest pre našich najväčších nepriateľov, ktorí za Štefanovho života štvali proti mojej aj tvojej moci.

	— Aký trest si určil a komu?

	— No pozri, najvážnejší sú desiati, ôsmim odoberiem majetok a pozemky. Ivanovi Okičskému a jeho vernému priateľovi Pavlovi Baboničovi zrúcam hrady, ostatní sa musia vykúpiť polovicou majetku.

	— A aké veno prinesie kňažná Doria Henrichovi, ak im zrúcaš hrad?

	— Henrich nepotrebuje veno, aj tak zomrie. Je škaredo doráňaný. Ešte dnes odovzdám rozsudok Okičskému. Chcem sa potešiť pohľadom na jeho zlosť, kým je nažive.

	— Nechaj ho na pokoji, kým z dvora neodíde biskup Timotej.

	— Zastávaš sa ho?

	— Veď inkvizítor Matijas mu je ujcom a biskup Timotej priateľom. Chceš, aby nám pápež dal pocítiť svoje nepriateľstvo? Keď sa od nás odvráti, povstanú proti nám uhorskí poddaní, celé Chorvátsko a Slavónia. Aj Čechy na nás zaútočia. Čo nevidieť príde pápežský legát. Musíš počkať, Joachim. Knieža Okičský nám neutečie. Podpíšem všetky rozsudky, ale s Okičským sa ešte budeme mať času porátať.

	Sledoval jej ruku, ako drží husie brko a podpisuje rozsudky. Potom pokojne začal:

	— Dal som hľadať Toma, obesím toho prekliateho zbojníka.

	Kráľovná mlčala. Joachim úporne premýšľal nad novým nápadom, aby sa jej mohol pozrieť do očí. Pomaly povedal:

	— Ako pozorujem, naša šťastena sa na dvore nudí. Bojím sa aj Ladislavovej roztopašnosti, nuž by som ju chcel poistiť a pripútať k dvoru. Vydám ju za niektorého dvorana. Čo na to vravíš?

	— Miluje rytiera Sokola.

	— A stretáva sa s ním?

	— Azda je v tomto kraji? — strojene sa začudovala kráľovná.

	— Dovoľuješ Tajane, aby sa potulovala po okolí, a nespýtaš sa jej, kade chodí?

	— Zomrela by, keby som jej nedovolila občas si vyjsť. Zvykla si na potulky ako ja na posteľ.

	Počas celého rozhovoru pozoroval kráľovninu tvár.

	— Rytier Sokol nemôže byť jej mužom, dal už slovo Orchide, — ozval sa Joachim.

	— Štefan mu slovo vrátil.

	— Ale ja mu ho nevraciam. Orchida za ním hynie. Rytier Sokol nám môže poslúžiť ako preslávený hrdina.

	— Dobre, nech si teda vezme Orchidu. Len daj pozor, aby nás pre to obidvoch šťastena neprekliala.

	— Alžbeta, nevieš nič o rytierovi, kde sa zdržiava?

	— Vari sa kráľovná stará o potulných rytierov?

	Očervenel až po korienky vlasov a oči mu potemneli podozrením, hoci Alžbeta odpovedala celkom pokojne. Nevedel potlačiť pochybnosti, preto radšej vyšiel z miestnosti.

	Alžbeta dobre vedela, prečo sa s ňou pustil do tohto rozhovoru. Hoci sa ničím neprezradila, pokojná nebola. Začala o tom premýšľať, ale vtom jej dvoranka ohlásila, že šťastena prosí, či by ju mohla prijať. Alžbeta sa vystrela, akoby očakávala dôležitú správu.

	— Bola si vonku? — spýtala sa kráľovná Tajany.

	— Bola, najjasnejšia kráľovná.

	— Nevieš, čo sa stalo Henrichovi?

	— Iba na dvore som počula.

	— Joachim ho určite poslal, aby ťa sledoval. Čosi tuší, ustavične hovorí o Sokolovi. Bojím sa, aby ťa palatín nepristihol, že chodíš do Gertrúdinho zámku.

	— Pošlite k rytierovi kniežaťa Okičského. Je to jeho želanie.

	— Obklopujú ma Joachimovi špehúni.

	— Knieža Okičský sa zbaví každého špehúňa. V kráľovstve predsa vládne najjasnejšia kráľovná.

	Alžbeta podišla k dverám do vedľajšej komnaty, chvíľu načúvala, potom ich otvorila, či za nimi nenájde donášača, vrátila sa a pošepla Tajane:

	— Joachim mi práve pred chvíľou vravel, že ti nájde na dvore muža, aby si sa nepotulovala po svete sama.

	Tajana sa na ňu rozhodne pozrela.

	— Ak si to Joachim vezme do hlavy, museli by ste, najjasnejšia kráľovná, zrušiť moje manželstvo s rytierom.

	— Tvoje manželstvo sa nemôže zrušiť, ty sa nemôžeš vydať za nikoho.

	— Kým neovdoviem?

	— Ty neovdovieš, tvojho rytiera nik nezabije. Nikdy sa nemôžeš stať vdovou. Budeš navždy mojou šťastenou, iba mojou a rytierovou. — A privinula ju k sebe.

	Dievča pocítilo odpor. Najradšej by ju bolo odstrčilo.

	— Ja som si ťa, drahá moja, navždy pripútala. Mojej šťastene bude u mňa lepšie ako mojej kráľovskej neveste.

	Prejavy kráľovninej náklonnosti pichali Tajanu ako ostne.

	— Keby som si ťa nechcela pripútať k sebe, načo by som ťa bola sobášila s rytierom? Tvoj sprisahaný druh nikdy po tebe nezatúži, nikdy na teba nesiahne, nikdy ťa nevyhľadá. Ale vymyslela som čosi iné. Prezradím Joachimovi tvoje manželstvo a potom ti už nebude brániť, aby si sa stretala s rytierom. Nebude mať nijaké podozrenie a dovolí rytierovi chodiť na dvor. Vidíš, ako dobre nám urobil nebohý kráľ? Teraz choď, aby ťa Joachim nevidel so mnou!

	Tajana sa utiahla do svojej komnaty a hodila sa na posteľ. Zhrozenými očami pozorovala svetelné lúče, čo poletovali pod tmavou klenutou povalou. V mysli sa jej znovu vynorila kaplnka, tichá, tmavá, na oltári dve sviečky a v kresle on, rytier, meravý. Bola tak rada, že sa k nej neobracal. Napĺňalo ju nevýslovné šťastie, nič nevidela v tom šere. Nič, iba cítila chladný dotyk jeho rukavíc. Rukavice! Ale sobášia sa rytieri v kovových rukaviciach? Och, či mohla v tej chvíli rozmýšľať, dávať pozor, posudzovať? Uverila kráľovnej, že na dvore sa sobášia posediačky. A predsa počula rytierov hlboký hlas, ako biskupovi povedal svoje áno. Mŕtvola prevravela. Mŕtvola?

	Zľakla sa. Vidí ďaleký Grič, Lašskú Ves, dominikánsky kláštor, Konrádov súd, pred ním v kresle oblečenú kostru Ninoslava, za ním stojí inkvizítorov dôverník a odpovedá za mŕtveho.

	Aj tu v kaplnke stáli za rytierom, celkom blízko neho, dvaja v prilbách. Tak jeden z nich hovoril za mŕtveho! Tichým, hlbokým hlasom ako rytier. Ešte jej hučí v ušiach…

	Až teraz pochopila kráľovnin podfuk, ktorým ju pripútala na celý život k mŕtvole. K čej mŕtvole? V duchu blúdi cintorínom, velikánskou, strašnou márnicou, v ktorej sa ako prízrak poneviera celý život…

	Chytila sa za spánky chladnými rukami a zachvela sa. Zíza do tmy. Pred očami sa jej vynára strašný obraz — mŕtvola so Sokolovou prilbou! Jeho hrozná tvár sa k nej približuje, cerí zuby, vystiera za ňou strnulé ruky, objíma ju, zalieha jej na hruď, dusí ju.

	Keď kráľovná zistila, že Tajana neprišla na večeru, poslala po ňu. Prišli jej oznámiť, že dievča leží a blúzni.

	Doria s kráľovnou našli Tajanu v horúčke. Zobliekli ju a uložili do postele. Nepoznala ich, ani si ich nevšímala, iba vystierala ruky k veľkému obrazu na dverách a blúznila.

	— On nie je vinný! Kráľ o tom nevie. Rytier nevie… rytier… nie… rytier!

	— O akom rytierovi to vraví? — spýtala sa kráľovná Dorie.

	— Raz som ju našla, ako sa uprene díva na rytiera na tomto obraze. Vravela, že jej pripadá sťa živý. Ešte nevidela taký veľký obraz, preto na ňu tak veľmi zapôsobil.

	Chvíľu počúvali, ako ťažko dýcha, a potom Tajana znovu začala vykríkať v horúčke.

	Napokon vystrela ruky a zašepkala:

	— Tajanka… malá! Tajanka!

	Doria sa pozrela na kráľovnú.

	Alžbeta sklopila zrak a pozorne načúvala Tajaninmu blúzneniu.

	— Tajanka? Čo to značí, kňažná?

	— Nemám tušenia, najjasnejšia kráľovná.

	— Volá ju tu niekto tak?

	— Nikdy som to nepočula. Azda ju tak volala matka.

	— Asi je to tak, — pokračovala kráľovná veselšie. — Keby tu však niekoho milovala, verte, aj keby bol z kniežacieho rodu, nariadila by som, aby si ju hneď zobral, a našla by som mu na dvore primerané postavenie.

	Napokon Alžbeta zverila Tajanu na Doriu a prikázala dvorankám, aby pri nej bdeli celú noc.

	Nadránom sa dievča upokojilo. Po osviežujúcom spánku sa celkom pozbieralo a spoznalo kňažnú.

	Keď Doria videla, že sa už cíti lepšie, spýtala sa jej:

	— Čo to bolo?

	— Neviem. Spala som.

	— A blúznila. Povedz mi, kto ťa volá Tajankou?

	Tajana vyskočila z lôžka. Zadívala sa na Doriu, akoby jej ktovieako ublížila.

	— Kto vám to povedal?

	— V horúčke si sa sama tak oslovovala a spomínala si akéhosi rytiera, čo ťa takto volal.

	— A nik to nepočul? Nik? Iba vy?

	— A kráľovná.

	Tajana klesla na lôžko. Doria všetko pochopila a zmĺkla. Dlho tak ležala a neodpovedala na nijakú otázku. Potom sa otvorili dvere. Do miestnosti ticho vošla kráľovná.

	— Prebrala sa, — oznámila jej Doria.

	Alžbeta sa naklonila nad Tajanu. Dosť dlho čakala a o všeličom sa rozprávali, až napokon začala Tajanu budiť:

	— Moja malá, drahá šťastena, čo ti je? Povedz! Máš rada nejakého mládenca na dvore? Povedz mi, všetko pre teba spravím. Počuješ, Tajana? Všetko urobím, aby sa stal tvojím mužom. Ja to môžem, všetko môžem. Len povedz!

	Namiesto odpovede Tajana znovu zavrela oči a nehýbala sa.

	— Určite je to láska, — mračila sa kráľovná. — Prezrádza to jej mlčanie.

	— Najjasnejšia kráľovná, dali by ste jej za muža toho, koho má rada?

	— Dala. Ak sa to môžete vyzvedieť, pokúste sa.

	Len čo sa za kráľovnou zavreli dvere, Tajana zdvihla hlavu a oči jej priam primrzli na nich.

	— Tajana, — pošepla jej Doria, — kráľovná sa tak trasie o svoju priazeň u šťasteny, že je ochotná spraviť pre teba všetko.

	— Už spravila, — odpovedalo dievča trpko.

	— Počúvaj ma, Tajana. Je to veľká chvíľa. Núka sa ti príležitosť zachrániť kniežaťa.

	— Ktorého kniežaťa?

	— Môjho brata. Povedz kráľovnej, že ho miluješ a že ho chceš za muža.

	Tajana sa chvíľočku zarazene dívala na Doriu.

	— Ja, katova dcéra, by som mala byť vašou švagrinou? Nie!

	Doriu prekvapili jej rozhodné slová.

	— Kňažná, kráľovná by aj tak nesplnila, čo sľúbila, — ozvala sa Tajana.

	— Splní, ak ju o to požiadaš.

	Tajana vystrela ruky k nebu a skríkla:

	— Pane, či nevidíš, čo so mnou robia? Ty to všetko dovolíš?

	Doria sa zľakla tohto prejavu zúfalstva a vzala Tajanu za ruku.

	— Tebe sa čosi stalo. Zdôver sa mi, ja ťa pochopím, poteším. Všetko mi musíš povedať, pomôžem ti. Kráľovná ti ponúka muža, ktorého chceš, ponúka ti všetko.

	— Ona mi ponúka muža?! Počujete to, nebesia, a neudriete?

	— Prečo si taká zúfalá?

	— Nemôžem urobiť, čo chcete. Nikdy, nikdy! Ani keby som chcela.

	— Pre kráľovnú?

	— Mlčte, mlčte!

	 

	Kráľovná netrpezlivo čakala, kedy sa pred ňou ukáže Tajana.

	Keď ju zbadala, postrehla, že sa veľmi zmenila. Tajana bola chladná, neprístupná, utiahnutá do seba. Veľké čierne oči pripomínali dva oceľové príklopy na jej vnútri. Záhadné čaro Tajaninej krásy ešte väčšmi zvýrazňovala bledosť, čo pôsobila skôr ako dôsledok vnútorných otrasov než fyzickej bolesti. S čiernymi vlasmi naokolo tváre vyzerala ako mramorová socha uprostred čiernej húštiny.

	Kráľovná ju pohladila po líci. Akoby z tohto dokonalého dievčenského tela vyžarovala neznáma hrozba. A toto telo ju priťahuje čarovnou povesťou, že v sebe nosí šťastie. Keď k nej vystrela ruky, zazdalo sa jej, akoby dievča stálo na pokraji priepasti. V Tajaninom blúznení vycítila, že v jej žiarlivosti tlie akýsi nepokoj. Už vtedy sa zľakla myšlienky, že by sa táto bytosť, ktorá je schopná vplývať na ľudský osud, mohla raz vymknúť spod jej vplyvu a doterajšiu priazeň zmeniť na nenávisť.

	„Tajanka… ešte, rytier!“ spomenula si kráľovná, keď sa dívala na dievča. Ktorý rytier by ju mohol tak nežne oslovovať?

	Ani na chvíľu nepomyslela na rytiera Sokola. No aj tak v horúčke vyslovené slová ju znepokojujú najmä teraz, keď pred sebou vidí takú ušľachtilú, čistú krásu.

	— Moje drahé dieťa, v tvojej chorobe som postrehla čosi, pre čo ma hryzie svedomie. Naviedla som ťa na priveľkú obeť pre rytiera Sokola. Ty kohosi skryte a tajne miluješ.

	— Nemám koho ľúbiť.

	— Ale ktosi, čo ťa nežne oslovuje Tajanka…

	— Tak ma volala matka.

	— Matka? Možno aj ona, ale ty si si ustavične želala, aby ti to opakoval rytier. Ak niekto na dvore vyvolal v tebe náklonnosť, budem večne ľutovať, že som ťa zviazala s rytierom. Zver sa mi!

	— Áno, mám rada istého rytiera.

	Alžbeta znovu sklopila čierne oči. Netrpezlivo čaká na odpoveď.

	— Povedz mi otvorene, koho?

	— Ratimíra.

	— Miluješ ten obraz? Keby sa raz niekde zjavil, bol by nesmierne šťastný. Ale nezaslúži si to. On ti však nemohol vravieť také sladké slová.

	— Snívalo sa mi, že mi ich hovoril. Dobre sa pamätám na ten sen.

	— Hej. Človeku sa často snívajú veľmi čudné veci, — povedala kráľovná trochu upokojená touto odpoveďou. — Tak sa ti snívalo, že ti to vravel Ratimír?

	— Viac ráz sa mi snívalo, že ma volá tak ako matka.

	— Nuž dobre, teraz už viem. Ale zdalo sa mi, že niekoho tajne a nešťastne miluješ. Ochotne by som sa pokúsila, aby svätý otec zrušil to manželstvo s rytierom.

	— A keď vás raz o to poprosím, najjasnejšia kráľovná?

	— Keby si sa do niekoho zamilovala?

	— Hej, keby som sa zamilovala.

	— Ó, áno, urobila by som to, len by s tým musel súhlasiť aj tvoj sprisahaný manžel.

	Tajanino čelo oblial studený znoj.

	— On to bude chcieť, lebo iba tak sa môže stať mužom tej, ktorú miluje.

	— To nikdy! Korunu nemožno zhodiť. Nie, on sa nemôže stať manželom kráľovnej! Ale keby si vedela, ako som sa o teba bála. Všetci sme boli vyľakaní, — zvrtla rozhovor na iné. — Ako ťa chytila horúčka? Z čoho? Čosi len muselo byť na príčine.

	— Prechladla som, keď som rozhorúčená vošla do studenej kaplnky svätého Štefana.

	Alžbeta zostala celkom pokojná.

	— Vidíš, to je zle. Musíš sa chrániť a nechodiť do kaplnky.

	— Keď som sa v nej cestou na Gertrúdin zámok pomodlila, rytier vždy šťastne dostal váš odkaz.

	— Nebránim ti chodiť do kaplnky, ale sa pozahaľuj, keď ideš dnu.

	— Viac ta nebudem chodiť, zamkli ju.

	— Zamkli? Kto?

	— Akýsi chlap. Povedal mi, aby som nešla dnu. V kaplnke je vraj nejaká mŕtvola…

	— Mŕtvola?

	Tajana vycítila, že kráľovná na chvíľu zrozpačitela, ale hneď sa prinútila do úsmevu.

	— To sú povedačky! Keby tam bola mŕtvola, aj ty by si ju bola videla. A nezbadala si nič, však?

	Tajana bola chvíľu ticho. Z kráľovninho striehnúceho pohľadu vycítila nebezpečnosť tohto mlčania. Dievčina si okamžite uvedomila, že by svojou odpoveďou ohrozila osud všetkých, ktorých má rada, a sama by zrútila hradby okolo seba

	— Hej! Potom by som to bola musela vidieť aj ja, — odvetila pokojným hlasom. — Ten človek povedal, že je tam mŕtvola a zamkol kaplnku. Odteraz sa budem modliť na schodoch pred vchodom.

	— Dobre. Dnes popoludní zájdeš do Gertrúdinho zámku. Chcem, aby si pozvala rytiera do svojej komnaty. Musím s ním hovoriť ohľadne kniežaťa Okičského.

	— Najjasnejšia kráľovná, pošlite kniežaťa.

	— Teraz ešte nemôžem. Pôjdeš ty.

	— Dobre.

	— Čosi s tebou nie je v poriadku. Máš zmenený hlas. Akoby som stratila tvoju priazeň.

	— Necítim sa celkom zdravá.

	— Drahé dieťa, zavolám najlepších lekárov, musia ti pomôcť, ak im je život milý. Povedz, čím by som ťa potešila?

	— Samej je mi otupne, chcela by som chodiť na prechádzky s kňažnou. S ňou sa môžem pozhovárať. Je hrozné žiť takto opustená! Aj knieža Okičský by nás mohol sprevádzať. Sú to moji jediní krajania. Najjasnejšia kráľovná, nemám sa s kým porozprávať, takto zomriem. Ja už ďalej nevládzem!

	— Pokúsim sa, urobím všetko, len buď ku mne dobrá. Neznesiem, aby si bola chorá a smutná. — Kráľovná ju pohladila po líci. Zdalo sa jej, akoby prešla rukou po kameni.

	Potom vydala príkaz, aby prišiel Rufa. Tajana sa potešila, že sa dozvie niečo o svojom mŕtvom mužovi.

	Kumánsky dvoran prišiel a zostal čakať vo dverách. Alžbeta ho zavolala bližšie a zhovárala sa s ním kumánskym nárečím. Tajana vyrozumela, že sa kráľovná veľmi rozčuľuje a spomína kaplnku svätého Štefana.

	Vtom akási dvoranka kumánskeho výzoru voviedla do komnaty malého Ondreja. Kráľovná hneď pokračovala po latinsky. Tajana sa zohla k malému kráľovičovi, aby si skryla tvár pred kráľovnou, a ďalej sledovala rozhovor.

	— Ako to, že ho neodpratali? — hnevala sa kráľovná.

	— Flóra sa ponáhľal a nechal ho v kresle. Povedal, že mŕtvolu dá zakopať na druhý deň v noci.

	— Och, prekliatec! Nechá tam mŕtvolu a zverí ju sluhom, ktorí vôbec nedržia jazyk za zubami. Ničomníci! Pošli posla k Flórovi, nech ihneď príde ku mne. A ty si niekoho vezmi so sebou, aby ti otvoril kaplnku, a ty ju dobre poprehliadaj. Choďte rýchle! Naničhodný Flóra, zderiem z neho kožu, ak niekto zbadá mŕtvolu v rytierovom oblečení. Darebáci, ja vám ukážem! Bolo by hrozné, keby ju bola zbadala v kaplnke. Čo by som jej na to povedala? Ešte by ma prekliala.

	Kráľovná sa pritom ukradomky pozrela na Tajanu, ktorá sa hrala s kráľovičom a kotúľala po dlážke veľkú zlatú čašu. A zabávala sa s ním aj potom, keď už prišiel Joachim a Rufa sa náhlivo vzdialil.

	Tajana sa navonok celkom pohrúžila do detskej hry, lebo chcela čo najdlhšie zostať v miestnosti. Joachim s kráľovnou sa zhovárali o slávnostnej korunovácii.

	— Do Stolného Belehradu je pozvaná celá šľachta, vyššia aj nižšia. A biskup s duchovenstvom. Všetko je v poriadku. No my musíme odcestovať už zajtra, aby sme prišli včas. Aj šťastena musí s nami, — zakončil Joachim.

	Keď sa dohovorili, palatín oznámil Alžbete, že biskup Timotej prejavil želanie počkať na dvore pápežského legáta, ktorý má prísť čo nevidieť, aby pokrstil Kumánov.

	— Okičského zatiaľ zavriem do veže, — vyhlásil Joachim a obrátil sa k Tajane: — Zajtra sa priprav na cestu do Stolného Belehradu.

	— Vaša milosť, nemôžem. Zomriem na polceste.

	— Pocestuješ kráľovsky.

	— Aj tak zomriem. Som veľmi chorá. No ak i napriek tomu chcete, aby som šla, pôjdem!

	Kráľovná s Joachimom dali zavolať lekárov a tí sa tiež postavili proti tomu, aby Tajana cestovala. Narobilo im to veľa starostí. Dlho sa radili, až napokon kráľovná vyhlásila:

	— Počuj, Joachim, tvoji nepriatelia sú aj mojimi nepriateľmi. Bola by som šťastná, keby si knieža otrávil na dnešnej večeri. Chcela by som, aby sme sa ho už konečne zbavili, ale kým ho chráni šťastena, nemôžeš mu nič urobiť. Dnes som postrehla, že je ku mne aj k tebe veľmi chladná. Bojím sa, aby sme neprišli o jej priazeň. Poprosila ma, aby som jej dovolila zotaviť sa v spoločnosti kňažnej a kniežaťa. Nemá sa vraj s kým ani pozhovárať. Povedala, že ďalej takto nevládze.

	A kráľovná si hneď pozvala dievča. Ešte stále sa hralo s kráľovičom. Keď ho Tajana opustila, tak sa rozplakal, že ho kumánska dvoranka musela vyniesť z miestnosti.

	— Pozri, — povedala jej kráľovná, — palatín a ja ti dovoľujeme, aby si sa stretala s kňažnou a kniežaťom Okičskými, koľko chceš. Môžu s tebou ísť na prechádzku, na poľovačku, hocikde.

	Na tvári sa jej zjavila úprimná radosť. Usmiala sa a vyhŕkla:

	— Budem vám vďačná.

	— A zahrnieš nás svojou priazňou? — spýtal sa Joachim tak ponížene, ako ho videl vari iba kat v temnici a kráľ, keď ho prosil o milosť.

	— Áno, — odpovedala mu Tajana pokojne.

	Alžbeta si ju privinula na hruď, pobozkala ju na čelo a prepustila.

	Teraz sa Joachim cítil silný. Viera v Tajaninu čarovnú moc mu napĺňala poverčivú dušu podobne ako kráľa Štefana či kráľovnú, alebo ľudí na Griči, čo z nej trhali šaty, aby si z nich spravili amulet.

	Joachim vystrel statnú postavu a rozhodnými krokmi sa pobral za kráľovnou, ktorá akosi nervózne pobiehala po izbe.

	Dve veľké silné ruky ju schmatli za plecia a pritiahli k sebe tak mocne, že nevládala dýchať.

	— Čo ti je zas?

	Joachimove hrubé, žiadostivé pery sa zmocnili červených a vášnivých úst kráľovnej. Keď ich odtrhol, zahľadel sa jej do očí planúcich vyzývavým ohňom.

	— Teba znovu morí žiarlivosť, môj drahý? Azda ma nemáš celú?

	— Nemám! Cítim akéhosi čerta v tvojom tele.

	— Fantázia, bláznivá fantázia!

	— Zapamätaj si, ak ťa bude držať takto v náručí niekto iný, dodýchaš ty aj on. To si zapamätaj! — A opustil izbu.

	Joachimova vyhrážka ešte zväčšila kráľovnin nepokoj, čo ju dnes trápil. Dlho čakala na Rufu. Prišiel k nej až o hodinu a oznámil:

	— Flóra je ľahkomyseľný somár. Mŕtvolu nechal tam a kľúč dal akémusi desiatnikovi. No a tí loptoši, keďže pán bol preč, šli zahrabať mŕtvolu až dnes, keď počuli, že sa vráti. Chceli odomknúť, ale kľúč nijako nepasoval do zámky. Museli ju otvoriť nasilu. Mŕtveho však nenašli.

	Kráľovná zbledla.

	— Kto ho uniesol? A prečo o tom vravel práve Tajane?

	— Asi ju chcel len naľakať. Našťastie, dievča nič netuší.

	— To je moja jediná nádej. Keby o tom vedela, znenávidela by ma a na každom kroku by mi podhadzovala iba nešťastie. Nezbadal si, aká je? Čosi sa v nej odohráva, čoho sa obávam. Teraz odcestujeme na korunováciu. Ty, Rufa, zostaneš tu a budeš pozorne striehnuť na každý jej krok. Prikážem Tajane, aby nechodila do Gertrúdinho zámku. Nechcem, aby sa stretala s rytierom, kým budem preč.

	— Bohovia! Azda sa nebojíte, že by si rytier, ktorý miluje vás, mohol čo len všimnúť inú, a navyše katovu dcéru, slúžku, najposlednejšiu ženskú bytosť medzi poslednými?

	— Na takú hlúposť som ani nepomyslela. Len ma znepokojuje, čo som od nej počula, keď bola chorá a blúznila.

	— Bohovia vedia, o akom rytierovi to snívala!

	— O Ratimírovi.

	— O tom, čo vás zajal?

	— To nie je všetko, čo ma s ním spája, môj drahý synovec. Ale to je moja vec. Jedno slovo mi však aj tak nedá pokoja.

	— Tajanka?! Ste smiešna, ak sa porovnávate s tým dievčatiskom.

	— Je to šťastena. Prečo by si nemohla vydobyť šťastie sama pre seba?

	Kučeravý mládenec sa zamyslel.

	— Isteže by mohla.

	— Priveľmi som sa zdôverovala tomu dievčaťu. Je taká čudná a nebezpečná. Kto sa do nej zaľúbi, už teraz ho odsudzujem na smrť.

	— Aj tak by to mal márne. Je vydatá do smrti.

	— Ale keby milovala Sokola…

	— Bojím sa, aby mu nepovedala niečo o tej svadbe.

	— Nie, to neurobí. Je priveľmi hanblivá. No keby ju on miloval?

	— Už zasa zabúdate, že ste najkrajšia a najzvodnejšia. Keď privedú sem toho gričského pustovníka, budete krajšia a mladšia ako Tajana.

	— Si bystrý, synovec. Ale teraz počúvaj. Dáš pozor, aby biskupa Timoteja dobre pohostili a obslúžili. Nechce sa mu odísť z dvora, vraví, že tu vyčká na pápežského legáta. Ak legát príde počas našej neprítomnosti, treba ho prijať a ubytovať v najkrajších komnatách pre hostí a slávnostne uhostiť.

	— Všetko bude, ako si želáte, ak mu nedovolíte pokrstiť náš kmeň.

	— Rufa, ja prejdem všetkým cez rozum. Ani jedného nepokrstí, spoľahni sa na mňa a povedz to aj mojim Kumánom. Teraz idem pripraviť Tajanu na návštevu rytiera.

	— Bojíte sa, a posielate ju za ním.

	— Moje obavy sú zbytočné, nie? Veď Tajana je takou skvelou prostredníčkou medzi mnou a rytierom. Áno, moje obavy sú hlúpe!

	 

	Bolo zamračené popoludnie, keď Tajana prišla pred bránu opusteného zámku a vyklepkala na železnú bráničku dohovorené znamenie. Vzápätí sa otvorila a ona sa ocitla pred mníchom v čiernej kapucni. V opustenom, krovím zarastenom zámku pripomínal strašidlo.

	— Zbadal som ťa z veže, — povedal.

	— Mám odkaz pre rytiera. Zasa je na poľovačke?

	— Nie. Vieš, že mne môžeš povedať všetko. Rytier tu nie je, ale nepýtaj sa, prečo.

	— Dobre. Kráľovná a Joachim odchádzajú do Stolného Belehradu na korunováciu mladého kráľa. Joachim vyhovel mojej prosbe, aby ma knieža s kňažnou sprevádzali, keď pôjdem von.

	— Znamenité. Kedy pôjdete?

	— Každý deň, keď bude pekné počasie, do lesa poniže hradu nad Dunajom.

	— Kto vás bude sprevádzať?

	— Myslím, že štyria dvorania, čo vždy so mnou chodievajú. Povedzte rytierovi, že kráľovná si želá, aby počkal na jej návrat. Potom mu určite pošle kniežaťa. Nateraz prehovára Joachima. Na vlastné uši som ju počula.

	— Tak Joachim kráľovnú ešte ovláda?

	— Je zotročená. Ale aj tak pošle kniežaťa k rytierovi.

	— To ho poteší.

	— Povedzte mu, že ho prosím, aby zachránil kniežaťa a kňažnú.

	— Tvoju prosbu splní. Dajte dobrý pozor, keď sa vyberiete z hradu na koňoch. Priblížim sa k vám ako potulný mudrc. Tak sa budem môcť pozhovárať s kniežaťom. Povedz mu to.

	— Poviem. Zbohom!

	Spred hradieb zišla na cestu, kde na ňu čakali jej sprievodcovia, a vrátila sa do paláca.

	Joachim sa tak veľmi staral o šťastenu, že sám poprosil biskupa Timoteja, Doriu, ba dokonca aj jej brata Ivana, aby na ňu dali pozor. Potom ju s kráľovnou požiadali, aby im zaželala šťastie, a vzali si so sebou kúsok z jej šiat, ako by to bola relikvia.

	Večer si Joachim pozval kniežaťa Gyulu, kráľovského komorníka a svojho horlivého prívrženca.

	— Dáš pozor na dvor. Budeš ma zastupovať. Zverím ti všetku moc a dám ti pokyny.

	Na druhý deň vyšiel z hradu veľký kráľovský sprievod a vydal sa na ďalekú cestu.

	ZAJATCI

	Popŕcha prvý jesenný pochmúrny dážď. Do miestnosti biskupa Timoteja dopadá matné svetlo. Biskup sedí vo vysokom kresle, ruky mu spočívajú v lone, zhovára sa s kniežaťom Okičským a pozoruje Doriu v úzadí komnaty, je tam aj vojvoda Béla. Nakláňa sa k Dorii a z úst jej priam hlce šepkané slová. Tajana sa utiahla k dverám, akoby bola celkom sama.

	— Nuž tak som ja väzeň zajatcov, — usmial sa biskup a pozrel na kniežaťa Ivana.

	— Nie väzeň, ale strážca, biskup.

	— Ako dlho to potrvá, knieža?

	— Kým sa nedohodnem s rytierom Sokolom.

	— Ste veľmi optimistický odvtedy, čo ste sa rozprávali s tým mudrcom, ktorého sme stretli na ceste.

	— Priniesol mi správy od rytiera.

	— Všetko je márne, ten lišiak Joachim nás dostal. Dovolil vám, aby ste so sestrou robili spoločnosť Tajane, ale pridelil vám sprievod ako celá armáda. Kto by ušiel pri toľkom vojsku?

	— To mi iba sťažuje útek, ale neznemožňuje. Len nech mi sestra bude v bezpečí, potom to pre mňa nebude ťažké.

	— A čo bude s vojvodom? Prečo nemôže opustiť hrad?

	— Je nevlastným synom českého kráľa, proti ktorému sa Joachim chce spojiť s Rudolfom Habsburským, a vojvodu pokladá za otčimovho špehúňa. Dúfam však, že s pomocou rytiera a Tajaninej čarovnej moci sa nám predsa všetko podarí, — povedal knieža.

	Tajana ticho vstala, nepozorovane opustila miestnosť a pobrala sa do svojej komnaty. V tmavej chodbe stretla Rufu. Ponáhľal sa s akýmsi sluhom, ktorý niesol jedlo. Rufa sa obzrel za ňou, a keď videl, že ho sleduje, zabočil do uzučkej spojovacej chodbičky. Odtiaľ vystúpil po malých schodíkoch do vežičky a odomkol dvere. V kúte opretý o stenu stál pustovník Drahoša, bledý, pochudnutý, zarastený hnedou bradou, a pokojne sledoval kráľovninho dvorana.

	— Odpočinuli ste si po dlhej ceste? — spýtal sa ho Rufa.

	— Prečo ma zajali?

	— Nie ste zajatý. Kráľovná prikázala, aby vás k nej priviedli. Dúfam, že ste spokojný s ubytovaním.

	— Nie som. Moje miesto je v kolibe.

	— Musíte vydržať, kým sa vráti kráľovná. — Rufa mu nechal jedlo a opäť ho zamkol.

	 

	Bol jasný deň, keď sa pohol na cestu sprievod z kráľovského paláca. Neapolská princezná Izabela a Orchida cválali v spoločnosti dvoranov. Za nimi šla kňažná Doria s Tajanou, knieža Okičský a potom po oboch stranách celá kráľovská čata. Rufa sa držal za nimi, aby ich všetkých mal na očiach. Aj Joachimov zástupca Gyula všetko pozorne sledoval.

	Zostupovali dolu stráňou popri Dunaji k bujnému lesu, ktorý zalievalo jesenné slnko. Kone pomaly klusali. Orchida sa zabávala dráždením svojho ohnivého tátoša, aby sa mohla vzdialiť od sprievodu, a potom sa vracala popri brehu Dunaja.

	Prišli k lesu. Komorník Gyula im nedovolil ísť do húštiny. Doria upozornila brata:

	— Pozri, Ivan, tam zas ide mudrc, ktorého sme stretli v nedeľu po odchode kráľovnej.

	— Je to on. Len pokojne. Určite má pre nás niečo dôležité.

	Prišelec mal na sebe otrhaný čierny odev. Hlavu mu pokrývala čierna kapucňa, ktorá mu padala až celkom na oči.

	— Raz v nedeľu ste nám predpovedali osud, však? — spýtala sa ho Orchida.

	— Áno, urodzená kňažná. Chceli by ste aj dnes?

	Keď mu podala ruku, začal jej vykladať:

	— Vaše srdce je plné trpkosti a jedu pre istého rytiera A dobre tušíte. Rytier vám naozaj bol veľmi naklonený, ale zjavila sa iná, mocnejšia krásavica a…

	— Čo urobila? Vravte!

	— Vzala vám jeho srdce. Nikdy viac ho nedostanete. Celkom si ho získala. Ó, ale čo to vidím?

	— Rozťahujete ako rybár sieť. Rýchle, mudrc!

	— Váš neverník je veľmi blízko.

	— Kde? Kde je?

	— V tomto lese je potôčik a napravo pri ňom koliba. Tam sa stretá so svojou vyvolenou, mocnou paňou, krásavicou. Často sa stretajú. Ona je teraz na ďalekej ceste a on ju márne čaká. Vaša dlaň ukazuje, že sa znovu vráti a poponáhľa sa do jeho náručia. V kolibe sa stretajú.

	— Kedy?

	— Každú stredu. Aj teraz ju čaká. Ale vás ľúbi mládenec, mladý a chrabrý, nejaký bojovník.

	— Čo ma po tom! — vykríkla, hodila mudrcovi peniaze a odcválala do lesa ako víchor.

	Mudrc postáva a usmieva sa. Po Orchide pristupujú k nemu zaradom všetci dvorania. Vystierajú ruky v nádeji, že sa dozvedia svoju budúcnosť.

	Keď sa vystriedali, podišiel k nemu knieža Okičský, a podal mu ruku. Mudrc sa zahľadel do jeho dlane a čosi mu ticho šepkal. Ostatní sa hlasno zhovárali o veštbe. Nakoniec k mudrcovi pristúpila Tajana.

	— V prvú stredu, keď sa kráľovná vráti, rytier ju čaká.

	Tajana sa poobzerala, či ich nik nepočúval, a spokojne prikývla hlavou. Hoci Rufa všetko sledoval, nič mu neudrelo do očí. Mudrci a veštci vždy striehli na honoráciu, veď na tom nič nie je.

	— Kde je Orchida? Nevracia sa! — Rufa poslal za ňou dvoch jazdcov. Orchida zatiaľ zastavila cválajúceho koňa rovno pred drevenou kolibou. Nezbadala nikoho. Zašla s koňom za kolibu a tu našla sedieť v sedle rytiera zahaleného kuklou z plieškov. Na prilbe sa mu leskol strieborný sokol.

	— Skryli ste sa predo mnou za kolibu?

	— Nech mi vaša urodzenosť prepáči, ale myslel som si, že by bolo lepšie, keby sme sa nestretli.

	— Vierolomník!

	— Kráľ mi vrátil slovo.

	— A keby vám ho nevrátil?

	— Splnil by som ho.

	Zúrivá zlosť roznietila v nej nenávisť k Alžbete.

	— To urobila moja sestra. Vy bláznivý, hlúpy rytier! Ste slepý. Delíte sa o lásku s Joachimom!

	— Kňažná! — zvolal ostro.

	— Potvrdí vám to aj Joachim.

	— Kňažná, nesmiete nikomu prezradiť, že ste ma tu videli.

	— Pravdaže, nesmiem, aby ste si vy mohli užívať!

	— Kňažná, keby som si strhol kuklu z tváre, poďakovali by ste sa mi, že som prijal vrátené slovo.

	— Tak si ju strhnite!

	— Nesmiem.

	— Výhovorka, nič iné. Ste pekný a mladý. Keby ste taký neboli, Alžbeta by sa za vami neblaznela.

	— Idú vaši dvorania, — povedal. — Nesmú vás tu zbadať.

	— Aby jej to nepovedali?

	— Kňažná, zľutujte sa nad sebou aj nad ňou.

	— To ste uhádli! Máte zastretý aj mozog.

	— Zbohom, kňažná, — povedal rytier a stratil sa v lese.

	Kým dostihla kráľovský sprievod, mudrc už bol ďaleko. Orchida naliehala, aby sa vrátili do paláca, až sa napokon podvolili jej tvrdohlavosti.

	 

	V kráľovskej jedálni sedeli okolo stola všetci dvorania. Boli tam aj zajatci.

	Namáčali si biely chlieb do sladeného mlieka v strieborných hrnčekoch, z ktorých sa parilo pred nimi. Sluhovia nosili studené pečené mäso a koláče. Doria s kniežaťom Ivanom a Tajana s vojvodom sedeli na konci stola. Keď sa raňajky skončili, naraz sa dokorán roztvorili dvere a kumánsky dvoran ohlásil:

	— Najjasnejší kráľ!

	Celú spoločnosť to zarazilo. Hľadia na dvere, ale nik nevstáva, akoby tomu neverili. No o chvíľu už zbadali Ladislava, červeného, opáleného. Vošiel rezko, ba takmer vletel do dvorany. Až teraz všetci vstali, aj od prekvapenia, aj z povinnej úcty. Ladislavove vyzývavé čierne oči šľahajú všetkých zaradom. Akoby ho to upokojilo, zasmial sa úskočne, zlomyseľne, zvrátene. Za ním vošli kumánski dvorania aj kráľovskí vojaci v brnení a rozostavili sa okolo neho.

	— Nech sa nik ani nehne! — povedal Ladislav.

	Rozkazovačný hlas vôbec nepristal k nedospelej chlapčenskej postave.

	— Kto sa chce dožiť zajtrajšieho dňa, nech sa neopováži vzoprieť mojim rozkazom! Izabela! — zvolal na svoju mladučkú ženu a gestom jej naznačil, aby vystúpila dopredu.

	— Neapolskú princeznú nikdy takto neponižovali, — ozvala sa urazene.

	— Dvorania, odveďte ju! Ber si svoje handry, truhlice a pakuj sa!

	— Kráľ! — zvolal dvoran Gyula. — Je to neapolská princezná!

	— Drž hubu! Dvorania, — obrátil sa kráľ na Kumánov, — zavediete túto ženu na Margarétsku sihoť a odovzdáte ju predstavenej kláštora. Povedzte jej, aby ju dobre strážila. Ja ju obetujem bohu. — A zlomyseľne sa usmial.

	— Čo som urobila? — zavzlykala Izabela.

	— Von! Okamžite ju odveďte! — skríkol kráľ.

	Mladučké stvorenie sa vzpiera dvoranom, ktorí ju vlečú z miestnosti.

	— Gyula, ste pozbavený hodnosti. Tu rozkazujú Kumáni. Hej, Galador, hlavné slovo na dvore máš ty.

	Kráľ porozdeľoval hodnosti Kumánom, potom sa obrátil k zarazeným dvoranom a povedal:

	— Všetci ostatní do svojich komnát! Beda, ak jediného z vás nenájdem tam, kam patrí.

	A Ladislav opustil miestnosť bez toho, aby sa na niekoho pozrel.

	— Kde je kráľovná? Kde je Joachim? — pýtal sa vyľakaný Rufa Kumánov. Ostatní dvorania sa ešte stále neprebrali z ohromenia.

	— Kráľ im utiekol a pobral sa rovno domov.

	— Ako? Odkiaľ?

	— Ešte cestou na korunováciu. Vyzval nás, aby sme ho odprevadili, inak nás doma odsúdi na smrť. Podvolili sme sa. Nik z kráľovninho sprievodu ani netuší, kam sme sa podeli. Všetky stráže dostali príkaz nepustiť nikoho na dvor, ani z dvora.

	— Bohovia, ten má niečo za lubom!

	— Ktohovie čo?

	Knieža Ivan a vojvoda počúvali, čo vraví kráľov sprievodca Rufovi o Ladislavovom dobrodružstve, ale na opätovný rozkaz kráľovho Kumána všetci opustili dvoranu. Dnu takmer bez dychu vbehol sluha a oznámil Rufovi, že ho volá kráľ. Rufa sa okamžite pobral za ním.

	Keď sa kráľovnin dvoran hlboko poklonil pred Ladislavom, mladý kráľ sa vyrútil na služobníctvo, všetkých vyhnal z miestnosti, zložil si ruky na bruchu a rozkročil nohy, očividne presvedčený, že si tak získa rešpekt.

	— Rufa, ty si kráľovnin dvoran.

	— Z milosti bohov.

	— Teraz som ja kráľ. Vieš to?

	— Z milosti bohov.

	— Chceš slúžiť kráľovi, alebo nie? Ak nie, dám zavolať kata.

	— Z milosti bohov chcem slúžiť najjasnejšiemu kráľovi.

	— Ale počuj, ak čo len jeden jediný rozkaz nesplníš, vedz, že som kráľ a že mám vojsko aj kata.

	— Najjasnejší kráľ, rozkazujte!

	— Ty strapáň, ty poznáš všetko na dvore. Beriem ťa namiesto Joachima!

	— Najjasnejší kráľ, Joachim ma znenávidí.

	— Chacha, — zasmialo sa chlapčisko. — Ako? Kedy? Ten viac nevkročí do tohto paláca. Ja som kráľ, ja, a nie on! Sviňa nehanebná, frajer, rozťahuje sa tu a panuje, akoby koruna bola jeho. Zožral by všetko, čo mi otec nechal. Smrad jeden! Ja som tu pán. A mať ma fliaska, mňa, kráľa, preňho, svojho frajera! Ten by vylúpil všetky pokladnice. Ale ja som ich oklamal a utiekol im. Teraz som ja pánom. Vieš, poď bližšie, vojakom som rozkázal, aby nevpustili do paláca ani kráľovnú, ani Joachima. Tá sviňa do mňa strkala, keď som chcel objať šťastenu. A mať ma vyzauškovala. Teraz sa im pomstím. Teraz som tu ja pánom!

	Rufa pokorne počúval a Ladislav prikazoval:

	— Neapolskú princeznú nech odvedú do kláštora. Keď sa odprace, zavedieš do jej komnát Tajanu. Odteraz bude sedávať pri mne za stolom a spávať v mojej spálni. Každý kráľ má milenku. Matka tiež má milenca, tak budem mať aj ja a chcem práve ju!

	Rufa sa vzdialil s hlbokými poklonami a zašiel ku komnatám mladej kráľovnej.

	Znútra doľahol k nemu plač, volanie o pomoc a vzpieranie sa. Dvorania násilne vyvliekli princeznú z miestnosti a niesli za ňou striebrom okované truhlice.

	Rufa zabehol do Tajaninej komnaty, pred ktorou aj teraz držali stráž dvaja vojaci.

	— Na kráľov rozkaz mám šťastenu odviesť z jej izby. Teraz je tu pánom kráľ… Pamätajte si to!

	Vojaci poslúchli. Rufa vošiel dnu a pošepol Tajane:

	— Doria, Okičský! — Potom ukázal na dvere vedúce z miestnosti s prstom na perách na znamenie mlčania.

	Tajana ho nasledovala. Rufa zamieril úzkou chodbičkou, zabočil popri Veži múdrosti a cez tmavú miestnosť vošiel rovno do veže.

	Zarazene sa zahľadela na Drahošu, ktorý sa zdvihol z lôžka.

	Rufa zatiaľ po latinsky oznamoval pustovníkovi:

	— Povedzte jej, že som ju sem skryl pred kráľom, ktorý utiekol z kráľovninho sprievodu. Chce si z nej spraviť milenku. Tu ju nebude nik hľadať. Kráľovná by ma zabila, keby som ju vydal mladému kráľovi.

	Keď to dopovedal, vybehol z veže a zamkol dvere.

	— Znovu sme sa stretli, dieťa moje, — ozval sa Drahoša.

	— Naozaj vás dala sem priviesť? — zašepkala Tajana.

	— Vedela si, že ma privedú do Budína?

	— Kráľovná mi to povedala.

	— Čo odo mňa chce?

	— Aby omladla a opeknela.

	— Teda toto! V poriadku. A ty, dievča? Čo sa s tebou deje?

	Rukami si zakryla tvár a len-len že sa nezadusila od plaču.

	— Aká je k tebe kráľovná?

	— Ó, dobrá, až pridobrá. Medom mi osladzuje jed! Otec Drahoša, vezmite ma na Grič, budem vám slúžiť, vždy vás poslúchať.

	— Zoberiem ťa k sebe, dieťa moje. Ibaže teraz aj mne vzali slobodu. Až mi ju vrátia, odvediem si ťa. Vidím, že si nešťastná v kráľovskom lesku.

	Konečne si mohla vyliať preplnené srdce.

	— Nenávidím kráľovnú z celej duše, — vyhŕkla.

	— Nenávisť je hriech.

	— A zviazať mladý život s mŕtvolou? To nie je hriech?

	— Tajana, to je trest, že si zišla z cesty.

	— Ja som potrestaná, ja, a pre ňu niet trestu?

	— Kam si zablúdilo, nešťastné dieťa? A na boha sa už nespoliehaš?

	— Opustil ma a stojí pri zločinke.

	— Počúvaj, dieťa moje. Kráľovná ťa zviazala s mŕtvym?

	— Je to platné, otec Drahoša?

	— Kým má Alžbeta v rukách sobášny list a niet svedectva, že tvoj muž zomrel, nemôžeš ísť za nikoho. Mohla by ťa obviniť z bigamie. Nik neuverí, že ženích bol už mŕtvy, keď vás sobášili.

	Tajana sa spustila za stôl a oprela si hlavu o ruky.

	— Za koho by si sa chcela vydať?

	Na túto otázku sa Tajana vzpriamila a pozrela sa Drahošovi do očí.

	— Hej, máte pravdu, nemám nikoho okrem mŕtvoly.

	— Áno. Keď si videla, s kým ťa kráľovná chce zosobášiť, myslela si len na rytiera Sokola. Tvoje srdce večne čaká rytiera. Ale ten si ťa nikdy nemôže vziať. Nikdy!

	— Prečo, otče?

	— Z mojich úst sa to nesmieš dozvedieť!

	— Ani netreba! Nikdy mi nezišlo na um, že by som mohla byť jeho ženou…

	— Aj sa chráň toho citu, dievča. Ty nevieš, koho miluješ!

	— Rytiera, čo ľúbi kráľovnú.

	Drahoša sa odmlčal, dlho sa díval do zeme, až napokon povedal:

	— Počúvaj, dievča, hrozíš sa niečoho, čo je tvojím šťastím.

	— Mojím šťastím? Že môj život spojila s mŕtvolou?

	— Áno! Ozajstným šťastím.

	Tajana sa zdvihla a pozrela sa naňho s výrazom protestu.

	— Otec Drahoša, pukne mi srdce. Povedzte mi, čo ešte neviem!

	— Nesmiem. Upokoj sa. Si zosobášená s mŕtvym!

	 

	Ako pochabé žriebä, ktoré vypustili na lúku, pobiehal mladý kráľ po dvorane a dával príkazy, aby všetko pripravili na obranu, keď príde kráľovná s Joachimom. Potom sa vrátil do opustených komnát vyhnanej ženy, pokrikoval na dvoranky a žiadal si Rufu.

	Rufa predstúpil pred kráľa.

	— Kde je to dievča? — zvolal Ladislav.

	— Najjasnejší kráľ, nie je vo svojej komnate. Daromne ju hľadám.

	— Tak som kráľ, alebo nie? Choď a priveď ju!

	— Najjasnejší kráľ, mám pre vás odkaz.

	— Od dievčaťa?

	— Najjasnejší kráľ, je tu pápežský legát.

	— Kto sa odvážil vpustiť ho na dvor?

	— Je tu už tri dni. Čaká na najjasnejšiu kráľovnú.

	— Vyhoďte ho! — kričí chlapčisko.

	— Pápežský legát chce okamžite hovoriť s kráľom.

	— Čo? On mi bude rozkazovať? Vyhoď ho von!

	— Najjasnejší kráľ, vám to bude lepšie svedčať, vy ste kráľ. Prijmite ho. Určite prišiel krstiť Kumánov. Vypočujte ho a potom ho vyžeňte. Ja zatiaľ pohľadám Tajanu.

	— Nech vojde! — rozhodol dôstojne, vyžívajúc sa vo svojej moci.

	Biskup Filip prišiel v slávnostnom ornáte. Úctivo sa poklonil kráľovskému chlapčisku, ktoré sa ani nepohlo.

	— Čakám v paláci na najjasnejšieho kráľa a kráľovnú, nuž keď som počul, že sa najjasnejší kráľ vrátil, prišiel som sa spýtať, kedy sa vráti najvznešenejšia kráľovná.

	— O všetkom rozhodujem ja. Ja som kráľ, — vyhlásil Ladislav.

	Pápežský legát sa pozrel na chlapca a povedal:

	— Pravdaže, najjasnejší kráľ, vy rozhodujete, a myslím, že aj vaša matka. Iste viete, prečo som prišiel.

	
— Neviem nič.

	— Biskup Timotej už ohlásil môj príchod aj želanie svätého otca, aby sa Kumáni pripravili na pokrstenie. Zostáva mi už iba niekoľko dní. Mám sa zúčastniť na pokrstení celého kumánskeho plemena.

	— Čo si želáte, dôstojnosť?

	— Aby ste určili svojho vyslanca, ktorý ma bude sprevádzať na ceste za Kumánmi, a aby sa na krste zúčastnilo čo najviac dvoranov. Nech kráľovský vyslanec rozhodne, kde začneme, v ktorom kraji.

	— Rozhodnem o tom, o čom budem chcieť!

	Urazený pápežský legát ihneď opustil miestnosť. Kráľ sa začal netrpezlivo prechádzať po komnatách. Potom sa znovu osopil na sluhov a dvoranov. Keď zbadal Rufu, vybuchol:

	— Ty sa odvážiš prísť bez nej?

	— Najjasnejší kráľ, prezreli sme všetky komnaty, všetky arkády, celé nádvorie, ale nikde jej niet.

	— Ach, ja viem, kde je. Poď so mnou!

	Chlapec vybehol z miestnosti. Rufa sa náhlil za ním. Na chodbe sa ho kráľ spýtal:

	— Kde je komnata kniežaťa Okičského? Ten zbojník ju schoval. Pozná, že som kráľ! Vtedy mi ju vytrhol z rúk, ale teraz som pánom ja. Ja mu ukážem!

	Ivana v jeho komnate nenašli. Sluha im povedal, že knieža je u biskupa Timoteja. Kráľ sa rozbehol ta.

	— Knieža, kde je šťastena?

	— Najjasnejší kráľ, neviem.

	— Vy ste ju skryli! Okamžite ju vydajte!

	— Najjasnejší kráľ, neviem, kde je.

	— Hoďte ho do temnice! — obrátilo sa chlapčisko ku kopijníkom.

	— Najjasnejší kráľ, — zamiešal sa biskup, — ručím svojím slovom, že knieža sa odo mňa ani nepohol a že nevie, kam sa podelo dievča.

	— Vás som sa nepýtal, somár starý!

	— Najjasnejší kráľ má právo rozkazovať, ale nie urážať!

	— Knieža okamžite do temnice! Priviažte ho na koleso, kým nepovie, kde je to dievča. A vám, ak sa tu nepozdáva, môžete ísť! — osopil sa mladý Ladislav na biskupa.

	V otvorených dverách sa zjavil pápežský legát, ktorý začul kráľov krik až do svojej komnaty.

	— Najjasnejší kráľ, — oslovil Ladislava legát Filip, — vyháňate z dvora posla svätého otca. Ani pre mňa tu niet miesta.

	— Ja som kráľ. Biskup sa miešal do mojich záležitostí. Bránil mi, aby som potrestal kniežaťa za zradu.

	— Nie, najjasnejší kráľ, neskryl dievča, ktoré hľadáte. A keby tak bol urobil, ja by som ho za to len pochválil, — povedal Timotej. — Hľa, aj pápežský legát vie, že knieža bol celý čas s nami a veľmi ho znepokojilo, keď mu sestra oznámila, že dievča nie je vo svojej svetlici.

	— Najjasnejší kráľ, — nahnevane sa ozval biskup Filip. — okamžite odchádzam z dvora splniť príkazy svätého otca. Zároveň mu oznámim, ako ste ma tu privítali. O ďalšom rozhodne svätý otec.

	Biskupove prísne slová Ladislava zmiatli. Zabudol aj na svoje rozhodnutie o kniežaťovi Ivanovi, hrmotne vyšiel a arkádami sa pobral do kráľovských komnát.

	Tu ho rozhodne oslovil Rufa:

	— Najjasnejší kráľ, pápežský legát chce krstiť Kumánov. Počuli ste?

	— Musím nájsť Tajanu. Nech si biskup krstí aj čerta.

	— Ak dovolíte krstenie, vzbúria sa všetci Kumáni.

	— Mám dosť vojska, aby som im postínal tekvice. Pohľadaj dievča!

	— Nemôžem ju nájsť.

	— Sviňa falošná! Sem s ňou! Skryl si ju, slúžiš mojej materi a jej frajerovi! Dám ťa sťať.

	— Aspoň sa dostanem k svojim bohom bez krstu.

	— Ty sa toho bojíš väčšmi ako kata?

	— Väčšmi, najjasnejší kráľ.

	Ladislav pristúpil k stolu, kde stála podlhovastá strieborná súprava. Naklonil ju nad strieborný tanier. Z podlhovastej banky sa pomaly začal sypať piesok.

	— Kým vypadne posledné zrnko piesku, musíš nájsť Tajanu. Ak ju nenájdeš, biskup pokrstí Kumánov! Môžeš ísť.

	— Najjasnejší kráľ, ak urobíte dievčaťu zle, postihne nás nešťastie. Veď viete, že má čarovnú moc.

	— Nerozumel si? Piesok sa sype, pozri, ba leje! Ak ju nájdeš, uvidíš, čo urobím s pápežským legátom. Nohy mi budeš bozkávať! Bude svadba! Ale už choď a vyobliekaj slávnostne Tajanu aj seba!

	Rufa sa rozhodol, že Tajanu obetuje svojmu plemenu, aby ho zachránil pred pokrstením. Prebehol chodbou a vošiel do veže, kam pred dvoma hodinami ukryl Tajanu.

	— Kráľovná sa vracia! Poslala posla s príkazom, aby jej dievča vyšlo v ústrety. Musí sa slávnostne vyobliekať a vziať si šperky, dá jej ich dvoranka. Kráľovnej musí ísť naproti slávnostne oblečená.

	Mladý kráľ zatiaľ vyhľadal pápežského legáta v komnate biskupa Timoteja. Poklonil sa a povedal:

	— Dôstojní páni, ešte som si nezvykol na kraľovanie. Prišiel som vám oznámiť, že sám budem sprevádzať pápežského legáta pri krstení Kumánov.

	Biskupa Filipa prekvapila nečakaná zmena a prijal kráľovo ospravedlnenie. Vtom sa ozval Timotej:

	— Najjasnejší kráľ, prosím, dovoľte mi na znak zmierenia poslať sluhu k budínskemu biskupovi. Chcem mu ohlásiť svoju návštevu.

	— Dobre! Galador! Sluha pána biskupa môže vyjsť aj vrátiť sa na hrad. Dôstojný pane, — obrátil sa potom k pápežskému legátovi, — dám prichystať kone na cestu.

	Usmiaty a milý sa rozlúčil s biskupmi.

	— To chlapčisko je bláznivé, — povedal Timotej. — Len pred chvíľou bol grobiansky, teraz je zasa pokorný ako otrok. Skazená krv.

	 

	Zamyslený a poblednutý vojvoda Béla vošiel do komnaty kniežaťa Okičského.

	— Počuli ste to? — spýtal sa Ivan. — Čo z toho vzíde?

	— To, čo tušil a predpovedal nebohý kráľ. Vojsko je s Ladislavom. My sme bezmocní. — Vojvoda sa nadlho odmlčal, akoby o niečom premýšľal. Napokon sa pritiahol k Ivanovi a šepkal mu: — Spomínate si na ten večer, keď kráľ naposledy vydýchol? Pred večerou bola porada. Vás vymenoval za bána a vyhlásil moje zasnúbenie. V ten večer mi kráľ Štefan povedal: „Kráľovič Ladislav nie je hoden kraľovania.“ A prezradil mi úmysel, že namiesto Ladislava určí za následníka trónu malého Ondreja. Potom sa mi kráľ zveril, že medzi listinami má uložený závet, v ktorom rozhodol, že keby zomrel, prv ako sa následník stane plnoletý, mám prevziať moc do svojich rúk.

	— To bolo v závete?

	— Tak mi to vtedy povedal kráľ.

	— Preto ste pred vyhlásením Ladislava za panovníka požadovali, aby sa prečítal závet?

	— Hej, preto. Ale kráľovná oznámila, že závetu niet. Určite ho spálili. Kráľ ma zaprisahal na moju lásku, že splním, čo odo mňa chce: prevezmem správu kráľovstva, a ak bude treba, požiadam českého kráľa, aby ma bránil a podporoval. Keď ma kráľovná zbavila vojvodstva, vytušil som, že im závet padol do rúk a že sa ma chcú zbaviť.

	— Mali by ste sa, vojvoda, čím skôr dakde skryť, kým sa nevráti kráľovná.

	— Knieža, musím bojovať!

	— Vysvetlite mi, ako si predstavujete boj s Joachimom.

	— Plán je jednoduchý: splniť prísahu, ktorú som zložil. Nedovolím, aby ujcov trón pošpinili blatom. To, čo dnes vyviedol Ladislav, je začiatok hanby, ktorá padne na meno nášho rodu. Keď som to videl, rozhodol som sa. Knieža, vy ste mi zopár ráz vraveli, že rytier Sokol pomôže kňažnej aj vám utiecť. Len čo sa presvedčím, že moja snúbenica je v bezpečí, začnem konať.

	— Nemohol by som už teraz vedieť, čo ste si zaumienili vykonať?

	Vojvoda pristúpil celkom blízko k nemu a zašepkal:

	— Pôjdem do Čiech, vrátim sa pod záštitou vojsk českého kráľa a prevezmem moc v kráľovstve.

	Rozhodné slová ešte väčšmi zapôsobili na kniežaťa, keď sa pozrel do vojvodovej tváre. Bolo na nej jasne vidieť, že vo vojvodovej duši už dozrelo pevné odhodlanie.

	Obidvaja zmĺkli a pozorne počúvali drobunké krôčiky a šuchot šiat pod arkádami.

	Dnu vošla Doria.

	— Kráľovná sa vracia!

	— Čože? — vyhŕkli obidvaja. — Kto ti to povedal?

	— Tajana. Rufa jej vravel…

	— Odkiaľ by to vedel? Kráľ oznámil pápežskému legátovi, že sa s ním zúčastní na pokrstení Kumánov. Tu niečo nesúhlasí.

	— Máš nejaké podozrenie, Ivan?

	— Kráľ si berie so sebou Tajanu.

	— V sprievode je pápežský legát. Na vlastné oči som ho videla. Tajane nič nehrozí. Kráľovná je už iste nablízku.

	— Tak sa so svojím útekom do Čiech musím poponáhľať! Vrátim sa s vojskom.

	— Ako sa dostanete do Čiech, keď sa nemôžete ani pohnúť z dvora? — spýtal sa knieža.

	— Preoblečiem sa do šiat biskupovho sluhu, v ktorých môžem odísť aj sa vrátiť. Biskup poprosil kráľa, aby mu dovolil poslať k arcibiskupovi sluhu. A kráľ súhlasil.

	— Vojvoda, to je jedinečná príležitosť, ako ujsť pred návratom kráľovnej a Joachima. Pomôžete mi dostať odtiaľto sestru. Je to teraz jediná moja starosť. Viete čo? Mocný uhorský knieža Szemere je príbuzný nebohého kráľa. Ten by vás ochránil. Ale veď je to jednoduché. V sluhovskom oblečení ho vyhľadáte a oznámite mu, čo sa tu deje. Nech príde a pod vierohodnou zámienkou požiada, aby dovolili mojej sestre zájsť k nemu.

	— Iste to urobí, — potešil sa vojvoda.

	— Ivan, ja bez teba nemôžem…

	— Počúvni ma, Doria. Mňa chráni šťastena, biskup Timotej, pápežský legát, ba aj rytier Sokol. Je teraz v kráľovstve mocnejší ako Joachim. Len nech si, Doria, v bezpečí, ja už budem vedieť, čo robiť. Keby konečne prišla kráľovná. Zájdem ešte k biskupovi, aby som mu všetko vysvetlil. Hneď sa vrátim.

	Vojvoda s Doriou osameli.

	— Kňažná, zazlievate mi moje rozhodnutie?

	— Krivdíte mi. Naopak, chápem vás.

	— Ale neprepáčite mi, že vás tak odrazu opúšťam. V posledných chvíľach ste sa zmenili…

	— Mám sa tešiť, že odchádzate?

	— Milá, premilá, dlho som bojoval sám so sebou, kým som nabral silu na tento krok.

	— Už dávno som zbadala, že vás čosi veľmi trápi.

	— Keby nebol zomrel kráľ Štefan, bol by som dnes kráľom šťastia na svojom zámku, slúžil by som iba svojej láske, svojej drahej žene. Ale jeho smrť priniesla so sebou povinnosť, ktorú som sa zaprisahal splniť. Azda by som sa zotročený mohol dívať, ako trón uchvátil kráľovnin milenec? On a Ladislav špinia meno a česť nášho rodu. A bol by som spoluvinníkom na zločine, ktorý začal Joachim s kráľovnou Alžbetou a v ktorom ešte horšie pokračuje Ladislav. Chcem zachrániť kráľovstvo. Nuž toto ma priviedlo k môjmu rozhodnutiu, hoci mi srdce puká. Veríte, súhlasíte so mnou?

	— Prečo sa ospravedlňujete, vojvoda? Nemám práva odrádzať vás od veľkej úlohy, ktorú musíte splniť.

	— Váš čudný pokoj mi pôsobí bôľ.

	— Som pokojná, lebo verím vo váš úspech.

	Chytil jej vystreté ruky a pritisol si ich k tvári.

	— Každý deň, každú hodinu sa budem tešiť milou spomienkou. Ďakujem vám!

	Vtom vošiel Ivan a oznámil:

	— Biskup Timotej súhlasí. Poponáhľajte sa k nemu, dá vám šaty daktorého svojho sluhu.

	Vojvoda sa pobral k biskupovi. Doria sa zahľadela za ním.

	— Neodhovorila si ho od cesty do Čiech? — spýtal sa Ivan.

	— Azda by som mohla, keď je presvedčený, že jeho povinnosťou je zlomiť moc kráľovnej a Joachima?

	— Dúfam, že Joachimova hlava padne, skôr ako odcestuje. Potom by už nemusel ísť do Čiech.

	— Rozhodol sa odísť.

	— A tebe je všetko jedno, či pôjde, alebo nie?

	— Najprv sa mi to nepozdávalo, ale vysvetlil mi, že pokladá za svoje právo vládnuť v kráľovstve. Nemôžem ho zdržiavať.

	— Nesmie odísť.

	— Prečo? Veď cestou do Čiech zničí Joachima.

	— Len jeho mŕtvolu!

	— Ty máš nejaké iné plány! Prečo mu to nepovieš?

	— Bolo by to zbytočné. Vojvodu zadržíš jedine ty. Urob to, Doria, pre nás všetkých. Nedovoľ snúbencovi odísť. Je to tvoja povinnosť! Nespytuj sa, prečo. Počúvni svojho brata a našu vlasť.

	— Dobre, ale pred chvíľou som s vojvodom súhlasila. Ako mu teraz poviem iné?

	— Ide ku kniežaťu Szemeremu, no kým sa ťa nedočká, nepôjde nikam. Keď sa stretnete v kniežaťovom zámku, prehovoríš ho. Ver mi, že zostane, ak budeš chcieť ty.

	— Máš pravdu. Keď sa stretneme u kniežaťa, požiadam ho, aby zostal. Len nech sa šťastne dostane cez stráže.

	Do miestnosti vošiel muž v čudnom oblečení. Hlavu má zaviazanú červenou šatkou až pod bradu a na nej hlboko do čela posadený široký sivý klobúk. Úzke nohavice a široký hnedý plášť, ktorý skôr pripomína pestro vyšívanú halenu, dokonale dopĺňajú celok.

	— Vojvoda! — veselo zvolala Doria.

	— Namojveru, ani ja by som vás hneď nespoznal, — poznamenal Ivan. — Tak poďme! Vy, vojvoda, zostanete pod arkádami. Všetko ostatné zariadi biskup. Ty, Doria, môžeš zísť na nádvorie. Dáš pozor, či vojvoda šťastne prejde.

	— Keď budete vonku, vyhnite sa kaplnke svätého Štefana, — upozornila vojvodu Doria.

	— Prečo? — spýtal sa Ivan.

	— Zdržiava sa tam lúpežný rytier.

	— Ako to vieš, Doria?

	— Tajana mi o tom povedala. Tam Tomo poranil Henricha. Vojvoda, nepúšťajte sa s nikým do rozhovoru. Vyhnite sa zbojníkovi, ak by ste ho dakde zbadali. Sľubujete?

	— Sľubujem. Hoci aj tak by ma nespoznal. Do videnia!

	— Šťastne prešiel!

	O pol hodiny vkradla sa Doria do bratovej izby a objala ho okolo hrdla.

	— Teraz sa už o teba nebojím. Si zachránená!

	HORSKÝ VLK

	Po kopcoch za budínskym kráľovským hradom cvála hustou horou skupina zo dvadsiatich chlapov. V ich čele sa húštinou prediera Tomo s Kozákom.

	— Dokedy sa ešte budeme potĺkať po tomto kraji, pane?

	— Dokiaľ sa mi bude chcieť. Tebe je akosi naponáhlo!

	— Načo je vám krásny Lobor, keď sa ponevierate po cudzích horách?

	— Veď povedz, či nemám lepšiu náladu tu ako tam?

	— To nepopieram. No keby vám šťastena nebola prezradila, že pre vás prichystali šibenicu, už by som si bol oči vyplakal na vašom hrobe.

	— Však si si ich aj vyplakal, nevidíš nič. My o vlku a vlk za humny!

	— Kde? Nič nevidím.

	— Slepáň! Pozri, tamto medzi stromami sa čosi dymí. Medvede nekladú oheň, asi to budú ľudia. Opáčime, čo sú zač.

	— Je rozumné, aby sme ta šli? Všade vás čaká šibenica.

	— Horský vlk zacíti ľudí a viacej neuvažuje. Ja nie som zbabelejší.

	Prišli na koniec hory. Vrch sa tu akoby odseknutý strmo spúšťa do kotliny obkolesenej kopcami. V nej sa rozkladá nekonečné množstvo šiatrov jeden vedľa druhého. Medzi nimi dymia vatry.

	— Je to celé mesto zo šiatrov! — zvolal Tomo pri pohľade do údolia. — Zašli sme poriadne ďaleko od nášho brlohu, keď sme naň skôr nenatrafili.

	— Čo sú to za ľudia, pane? Čierni a kučeraví.

	— Namojveru, ponášajú sa na tých z kráľovského sprievodu, čo boli na Griči. Kumáni! To je kráľovnino plemeno. Pekná čeliadka! A bývajú ako kniežatá, pod šiatrami. Pozri, majú zlaté a strieborné gombíky veľké ako orech.

	— A ženy majú sukne pestré sťa jesenné lístie.

	Pozorovali čierne plemeno pred koženými šiatrami. Na prostriedku sa ligocú dva šiatre lemované zlatými strapcami. Pred nimi strážia dvaja chlapi.

	Tomo s Kozákom sa usadili na mokrý mach. Hora vonia, nad hlavami im visia husté konáre. Lístie dýcha posledným jesenným dychom. Tu i tam skĺzne po Tomovej tvári list ako uschnutá slza. V diaľke nad nimi sa vypínajú vysoké končiare. Najvyšší vrchol zahaľuje červený oblak, za ktorý zapadá slnko.

	— Tam v diaľke, na kopcoch, sa čosi belie. Žeby zámok? Rovno uprostred hôr ako náš Lobor. Ako je doma teraz?

	— Čo ma po tom! Prečo zasa spomínaš Lobor?

	— Spomínam ho každý deň. Je to vaše dedičstvo. Nerozkradli ho už zbojníci?

	— Nedbám! Ja sa už naň nepozriem.

	Kozák obrátil tvár k Tomovi.

	— Čo to vravíte?!

	— Pravdu. Práve sa mi zachcelo pozrieť sa na tú čeliadku zblízka. Idem dole.

	— Ste ešte k svetu a tie ich dievčatá prekrásne! Aby sa do vás Kumáni nepustili.

	— Dobre by mi padlo, keby som si s niekým skrížil meč. V tomto kraji mi ho aj hrdza zožerie.

	— Počkajte, pane! Pozrite, celá kopa rytierov mieri do doliny. Parádny panský sprievod. Jazdci s kopijami, kráľovské zástavy, čo je to?

	Kumáni v doline skočili na rovné nohy. Porozbiehali sa, akoby niekto strčil do mraveniska. Lietajú, mocú sa, vykríkajú a ženú sa v ústrety sprievodu, valiacemu sa dolu stráňou. Tomo so svojím dôverníkom to zhora pozorujú.

	— Pozri, kráľovský sprievod! — zvolal Tomo a vyvaľoval oči do doliny.

	— Aj dvoranky sú s nimi. Jedna, druhá, tretia…

	Tomo vyzrel spoza kameňa.

	— Nepoznávaš niektorú z tých žien? Vidíš tú so zlatým diadémom na hlave, s hnedými vlasmi?

	— Tá je čierna, čierna, nie hnedá, pane! To nie je ona! Pomknite sa späť, lebo sa zrútite. To nie je kňažná, ale šťastena. Pozrite sa, to bude slávnosť!

	— Aj biskupa majú so sebou. Asi pôjdem, aby mali aj igrica, — povedal Tomo.

	Dole v tábore vrieskajú v nezrozumiteľnej reči Kumáni. Mladý kráľ sedí na bielom koni, usmieva sa a prijíma ich poklony.

	Biskup Filip čaká, až mu pomôžu zosadnúť. No nik sa oňho nestará. Celý sprievod zišiel z koní a kráľovské vojsko sa vrátilo k vchodu do kotliny, kde sa rozostupuje, aby bránilo prístup. Mladučký kráľ zoskočil z koňa, podišiel k Tajane a oprel si ruky v bok.

	— Dievča! Neovládam tvoju reč, ale hovorím ti, zíď! Sme na mieste!

	Ladislav sa pobral s biskupom pomedzi šiatre a zastal na volnom priestranstve uprostred nich.

	Rufa vedie za nimi Tajanu. Dievča nespúšťa oči z biskupa, ktorého prítomnosť zahládza nepriaznivý dojem z toho, čo sa okolo nej deje. Kumáni sa veselo usmievajú, žmurkajú na seba, pokrikujú, vydávajú príkazy.

	Tajana zbadala mladého kumánskeho vojvodu Oldamura. Má na sebe kožený odev zdobený zlatom. Opasok z ligotavého kovu je plný drahokamov. Stojí a počúva mladého kráľa, ktorý mu po kumánsky čosi prikazuje.

	Biskup mlčky čaká. Uprostred čistiny zapálili obrovskú vatru. Chlapci usilovne nosia drevo. Ženy si s úsmevom prezerajú Tajanu. Po celom kumánskom tábore horia ohne. Na ražne nastokávajú prasce a divinu. Množstvo zubáľov sa čoraz väčšmi cerí na Tajanu, akoby na sebe cítila ich dotyk.

	— Najjasnejší kráľ, kedy bude krst? — spýtal sa legát.

	— Hneď! — odvetil kráľ a vyprskol smiechom. Potom zakričal čosi Kumánom. Chlapi pribehli bližšie, ženy ďalej pripravovali bohatú kráľovskú večeru.

	Kumáni schytili kopije a obklopili pápežského legáta. Tajanu až zmrazilo v duši.

	Kráľ Ladislav si zastal pred legáta, rozkročil sa, ústa sa mu roztiahli do úsmevu a vykríkol:

	— Bohovia! Vy starý somár! Krstite si svojich oslov. Poďme! Sem s ňou! — A ukázal na Tajanu. Čierne ruky ju schmatli, spoza usmiatych kumánskych pier sa belejú zubále…

	— Rufa! Hoď mi ju do náručia!

	Kráľovnin dvoran zdrapil Tajanu, že ju zdvihne. Ale ona sa vzpiera, kričí, vystiera ruky. Celá kotlina sa ozýva jej volaním o pomoc.

	— Reveš ako krava! Už ti nik nepomôže, — smeje sa kráľ. — Ani tvoja kráľovná, ani tvoj Joachim, aj keby prišli s celým vojskom! Poddaj sa, lebo ťa zoblečiem dohola a na hanbu ťa tu pred všetkými zviažem.

	Trasúca sa Tajana vystrela ruky k pápežskému legátovi.

	— Najjasnejší kráľ, žiadam vás, aby ste prepustili počestné dievča, — ozval sa legát vážne.

	— V mene vášho diabla rozkazujem: zosobášte ma s ňou!

	— Vašou ženou je neapolská princezná. Ste ženatý.

	— Zosobášte ma! — rozkázal kráľ a objal Tajanu. — Budeš mojou ženou, kým budem chcieť.

	Tajana je silnejšia ako chlapčisko. Vytrhla sa mu a pustila sa do behu.

	— Chyťte ju! — zakričal.

	Kumáni ju zadržali. Ladislav pribehol k pápežskému legátovi a rozkázal:

	— Zosobáš ma, zbojník!

	— Nikdy! Radšej umriem.

	— Kopije na jeho prsia! Ak neposlúchne, prebodnite ho!

	Všetky kopije zamierili na biskupovu hruď.

	Biskup zopäl ruky, začal ho prosiť, ale Ladislav vykríkal:

	— Kumáni! Nastoknite ho na ražeň. Upečiem ho svätcom na večeru, nech aj oni majú sviatok. Čo stojíte? Nastoknite ho, vravím vám, za živa, upečiem ho! Polejte ho olejom, vriacim olejom.

	Kumáni schmatli pápežského legáta a odvliekli ho k ohňu.

	— Kráľ! — vykríkla Tajana. — Nad vami visí krvavý meč! Na prsiach vám leží nešťastie, krv vám preráža srdce…

	Iba sa zachechtal, pribehol k nej, zdrapil ju okolo drieku a pritiahol k sebe. Oboma rukami ho bila do pŕs. Nevydržal jej údery a pustil ju. Aby zakryl porážku, rozkázal:

	— Urobte jej trón. Prineste debny, chcem trón! Pravý kumánsky svadobný trón. Kumánky, vyzlečte sa donaha!

	Pribehol k nemu vojvoda Oldamur.

	— Najjasnejší kráľ, kumánske dcéry nie sú cundry. Váš starý otec, knieža všetkých Kumánov, vám nezabudne, ak sa previníte voči cudnosti našich dievčat.

	— Knieža všetkých Kumánov? Vari je kráľ? Nehanebník, veď ja ti ukážem! Odvážiš sa dohovárať kráľovi? No počkaj, bezočivec!

	Rozzúrený mládenec sa rozbehol k ohňu, kde sa Kumáni zabávali vyzliekaním pápežského legáta a chystali železnú tyč, o ktorú ho chceli priviazať.

	— Ruky preč od neho! — rozkázal kráľ. — Oblečte ho!

	To ich nahnevalo. No odhodili tyč a navliekli na polobezvedomého legáta hodvábny plášť.

	— Postavte ho na nohy! Nebojte sa, neupečiem vás, biskup. Títo zradcovia si nezaslúžia toľkú radosť. Poďme! Vodu! — rozkazoval.

	Priniesli mu v krčahu vody.

	— Tu máte! Pokrstite ich! Svine, nezaslúžia si iné. Pokrstite ich, vravím vám, — prikázal Ladislav legátovi.

	— Najjasnejší kráľ, vášmu rozkazu sa nepodriadime, — rozhodne vyhlásil Rufa.

	— Ty, ty sa opovážiš? Pokrstite ho!

	Rufa mu vytrhol krčah a hodil ho do ohňa.

	— Vojaci, sem sa! — skríkol kráľ. — Zavolajte mojich vojakov! — rozkázal dvoranom. Ale tí ho už nepočúvali.

	— Kráľ! Vy nie ste pri rozume, — povedal Oldamur.

	Ladislav sa obrátil k mladým Kumánkam.

	— Alebo sa dáte pokrstiť, alebo sa vyzlečiete! Sem sa, vojaci!

	Pribehli kráľovskí vojaci.

	— Urobte mu po vôli, — povedal Rufa dievčatám. — Vyzlečte sa, ale vezmite si perie, a tancujte. Zachráňte našich bohov pred zhanobením!

	Kumánky sa stratili v šiatroch. Oldamur a Rufa s priateľmi obklopili mladého kráľa. Dúfali, že ho privedú k rozumu. Ale ich správanie ešte väčšmi popudilo jeho divú povahu.

	— Ja som kráľ! Ja rozkazujem! Zapamätá si to Joachim, moja matka a všetci, čo ma utláčali. Budete ma poslúchať, alebo vás dám pokrstiť. Kde je dievča? Nech si sadne na trón! Bude tak, ako rozkážem: alebo poslúchnete, alebo krst! Poďme! Zdvihnite kráľovnú!

	— Kráľ, vy máte neapolskú princeznú, — ozval sa Oldamur. — Na dvore vravia, že táto je šťastena.

	— Nech si kľakne a bozkáva čiernu zem! Kráľ si ju vybral za svoju milenku. Dvorania, vyneste ju na trón! Chcem mať kumánsku svadbu.

	Dvorania schytili Tajanu, zdvihli ju a podľa kumánskych zvykov ju usadili na purpurový plášť, čo prestreli na debny.

	Šesť celkom nahých dievčat s perím okolo bokov obklopilo Tajanin trón a dalo sa tancovať. Poskakujú, zohýnajú sa a vystierajú, zvŕtajú sa naokolo. Ladislav sa smeje ako bláznivá príšera.

	Na kumánskom svadobnom tróne sedí Tajana v slávnostných šatách a s diadémom vykladaným drahokamami v čiernych vlasoch. V žiare ohňa sa drahokamy ligocú do noci, akoby jej na hlavu spadli hviezdy z neba. Zrazu zopäla ruky, obrátila oči k nebu a zvolala:

	— Pane! Zostúp, zostúp a zachráň ma!

	— Už zišiel, ale nevie, ako by vám pomohol, — odvetil akýsi hlas po chorvátsky.

	Je to klam, alebo odpoveď hviezd, ktoré sa bezcitne trbliecu nad mojím nešťastím? pomyslela si Tajana.

	— Kto to vraví? Duch, či človek? — spýtala sa s pohľadom ešte stále upreným dohora.

	— Odsúdenec na šibenicu, ktorý nemá viac ako dvadsať chlapov proti týmto stom.

	Tajana zmĺkla. Všetko pochopila. Spoznala hlas Čierneho Toma. Kumáni opojení orgiami si jej nevšímajú. Využila to a pozrela dole. Za trónom zbadala chlapa v čiernom plášti, s turbanom na hlave, ktorý mu padá do tváre. V ruke drží lutnu. Teda spevák!

	— Šťastena, je tu niekto, kto by vám pomohol?

	— Možno mladý vojvoda, ten v červenom plášti. Už raz dohováral kráľovi.

	Spevák sa pretlačil k Oldamurovi.

	— Viete po latinsky alebo po maďarsky, urodzený pán? — spýtal sa Oldamura.

	— Poznám obe reči, — odpovedal Kumán. — Ako si sa sem dostal, spevák? Čo hľadáš u Kumánov?

	— Šiel som okolo a začul krik, tak som sa vrátil. Zberám sa na kráľovský dvor vyhľadať šťastenu, aby mi pomohla v ťažkostiach. A vidím, že je tu, aj kráľ s celým dvorom. Šťastena by mi pomohla, ona všetko môže, tak ju chcem poprosiť o pomoc.

	— Akú pomoc od nej chceš? Čo vie?

	— Všetko, urodzený pán! Utíši bolesti duše aj tela, môže rozdávať šťastie ako nebo dážď. Chcete sa stať bohatý, slávny, uznávaný? Všetko vám splní.

	— Aj srdce dievčaťa, ktoré milujem? — spýtal sa Oldamur a čierne oči sa mu zaligotali.

	— Ak vám pomôže šťastena, bude vás ľúbiť každá, ktorú chcete. Vari by jej kráľovná preukazovala toľkú česť, keby jej nesplnila všetko, čo si želá? Či by som išiel za ňou z takej diaľky? Rozdáva šťastie, ale iba komu chce. Nepohnevajte si ju!

	— Musím si ju získať.

	— Hej, pane, ale čože to tu s ňou stvárajú? Kráľ si chce urobiť z nej milenku? Je to poctivé dievča! Ak od nej chcete dajakú službu, teraz si získajte jej náklonnosť.

	Kumánsky vojvoda, ktorému srdce blčí neopätovanou láskou, sa hneď rozhodol.

	— Spevák, keby som poznal jej reč, povedal by som jej: ak zariadi, aby ma ľúbila kňažná Orchida, vyslobodím ju.

	— Ja sa s ňou viem dohovoriť, pomôžem vám.

	Odrazu začuli pokrikovať Ladislava. Všimol si, že Tajana márne hľadá spôsob, ako zísť z trónu.

	— Dole s ňou! Dole! Ideme do svadobného šiatra!

	Dvorania pustili legáta, vyšplhali sa k trónu, zložili ju a postavili pred kráľa.

	— Sem sa, krásavica moja, nech si ťa vyobjímam!

	Nedostáva sa mu ani dychu, ani slov. Tajana ho z celej sily odstrčila a začala utekať. Nevie, kam, ale predsa uteká.

	Ladislav sa vrhol za ňou a naháňa ju ako malý fagan.

	— Počkaj, ani kumánski bohovia ti nepomôžu!

	Cestu mu zastúpil Oldamur a pošepol mu:

	— Pôjde s vami dobrovoľne, ak k nej budete milý, kráľ! Nezahanbujte ju.

	— Prac sa, ty hlupák! Myslíš si, že si ozajstný šľachtic? Obyčajný otrok!

	— Kráľ! Kumánsky vojvoda nie je vaším otrokom! Nedovolím nehanebné výčiny. Odvediem vás ku kráľovnej!

	— Kde je moje vojsko?

	Ladislav vytrhol spoza pása trúbu a zatrúbil.

	— Dvorania! Zadržte ju! Ja jej ukážem! Zoblečte ju donaha a priviažte o stĺp! Uvidíme! Ak nechce ísť so mnou do šiatra, nech to všetci vidia! Uruk! Všetci to uvidia.

	Oldamur s Tomom priskočili k Tajane.

	— Šťastena! Podaj ruku tomuto mužovi a sľúb, že ho bude ľúbiť kňažná Orchida.

	Tajana vystrela ruky k Oldamurovi a zakričala:

	— Bude! Bude! Bude ho milovať! Musí, musí! Je lepší ako všetci, čo sú tu!

	— Zaprisahala sa, urodzený pán.

	— Čo tu s ňou trkoceš? — Ladislav priskočil k nim, zaboril prsty do Tajaniných šiat a roztrhol ich.

	Oldamur mu zadržal ruky.

	— Kumáni nedovolia, aby ste pred nimi a pred očami ich žien a deti zneucťovali dievča! Kumáni nie sú psi!

	Všetci naokolo zdvihli ruky na znak súhlasu. Keď Ladislav videl odpor Kumánov, zmenila sa jeho odvaha na zbabelosť. Stíchol a vytreštil oči na mladého Oldamura, ktorý získal prevahu a rozhodne pokračoval:

	— Nechajte ju, nech si zájde do šiatra upraviť šaty a vlasy, aby podľa našich počestných obyčajov zasadla s nami k večeri. Potom sa odoberie do svadobného šiatra!

	Vo virvare sa Ladislav už nezmohol ani na slovo a pokojne dovolil Oldamurovi odviesť Tajanu od vatry k šiatrom. Spevák sa stratil v trme-vrme.

	Oldamur zastal pred veľkým koženým stanom a ponúkol Tajanu, aby vošla.

	Na zemi sú pokrovce, plachty, šípy a kopije. Za ňou vstúpili obidvaja chlapi a začali sa radiť. Potom igric chytil Tajanu za ruku a vyšli zo šiatra. Tu ich čakal Rufa s osedlaným koňom. Igric vyskočil do sedla a Oldamur zdvihol Tajanu. Rufa viedol koňa za uzdu. Podchvíľou sa vynorila z tmy čierna hlava s bielymi zubami. Oldamur zostal pred šiatrom a vysvetľuje Kumánom:

	— Je to šťastena. Kto sa jej znepáči, stihne ho nešťastie. Kto jej urobí dobre, zasype ho kvetinami. Všetkých si vás obľúbi.

	Ľudia počúvali, od prekvapenia, strachu a rešpektu iba vyvaľovali oči a nechali dievča odísť. Keď sa stratila v hore, Oldamur sa vrátil k Ladislavovi.

	— Musí si oddýchnuť, je vyčerpaná. Kráľ, ste hladný a smädný. Občerstvíme sa, kým príde! Oslávime to! — A podal kráľovi čašu, až po vrch naplnenú vínom. Posadali si k ohňu a začali jesť a piť. Oldamur napájal Ladislava vínom, len aby zabudol na Tajanu. Večera pokračovala. Kráľ popíjal, smial sa nepríjemným smiechom, táral. Potom prestal vnímať okolie a vyvalil sa naznak. Kumáni ho zaniesli do šiatra opitého a celkom bezvládneho.

	Pápežského legáta zviazali a postavili pred jeho šiator stráž.

	 

	Na kopci nad kotlinou leží v machu Tajana a pomedzi husté konáre pozoruje hviezdy. Z kotliny dolieha sem iba šum.

	V tme počuje tichý rozhovor Toma s Kozákom.

	— Na, Kozák, odlož ten igrický oblek. Ktovie, kedy ho zas budem potrebovať? Keby som bol išiel v rytierskom, nebol by som pochodil. Ten sopľoš je ozajstné zviera, akoby mu bol otcom Joachim. Odvďačil som sa šťastene.

	— Poproste ju, aby aj vám pomohla k srdcu kňažnej.

	— Takú ti strelím! Načo by mi bolo jej srdce? Čo by som z nej mal? Zbojník potrebuje korisť, a nie srdce urodzenej kňažnej. Aj na teba prešla posadnutosť toho kráľovského chlapčiska. Verabože, nie som ja nijaký anjel, ale čo tamten stváral! Pozri, už ho nesú ako prasa, ktorému pichli nôž pod lopatky.

	Dívajú sa do kotliny, v ktorej blčia vatry a na nich pečú divinu.

	Šiatre ako čierne huby na čistinke, tváre ožiarené ohňom, kučeravé kumánske hlavy, to všetko sa ponáša na fantastický prízrak. Hudobníci vyhrávajú melódie plné hlbokého žiaľu a plačlivého smiechu.

	— Čo urobíme so šťastenou? — spýtal sa Kozák.

	— Zavedieme ju na dvor a odovzdáme kňažnej.

	— Preto ste sa rozhodli zachrániť šťastenu, aby ste ju mohli odviesť ku kňažnej! Viem ja.

	— Mám ťa chytiť a hodiť rovno Kumánom na ražeň?

	— Keby ste mali srdce, ako sú vaše slová!

	— Aj slovo by skapalo, keby som ho namočil do svojej trpkej, jedovatej zloby. Tak to musí byť! Šťastena, čo bude s vami?

	— Zaveďte ma na dvor. Kráľovná sa už určite vrátila.

	— Kráľovná? Vy neviete o ničom, šťastena? Kráľ utiekol, prevzal moc a nechce viac pustiť kráľovnú na dvor.

	— Kto vám to povedal?

	— Ten mladý kumánsky vojvoda. Nie je mu práve najmilšie, že mu to chlapčisko sadlo na krk. Kráľ oklamal aj biskupa.

	— Nechce pustiť na dvor kráľovnú? Tak sú všetci stratení! Kňažná, knieža aj vojvoda!

	— Vojvoda? Nech sa prepadne do horúcich pekiel! Ale čo si počnem s vami v svojom tábore?

	— Ako ďaleko sme od Gertrúdinho zámku?

	— Neženú vás ta duchovia, ako vás naháňal tamten dole?! Nechcem sa vracať do toho kraja a je to aj ďaleko, pol dňa.

	— Pôjdem sama.

	— Dočerta! Nedám sa urážať. Zbojník Tomo je rytier, rozumiete? Keď už zachráni dievča, nenechá ho na ceste. Pôjdete so mnou do jaskyne, je ako kamenný hrad. Dozajtra už čosi vymyslíme. Kozák, vysaď ju na koňa a poďme!

	Ostatní Tomovi chlapci spali pri svojich koňoch. Kozák ich pozobúdzal. Vyhodili batohy na chrbát a skočili do sediel.

	Tajaninho koňa viedol Tomo. Dlho stúpali nocou do kopca, kým sa dostali pred tmavú jaskyňu. Potme vošli a až potom zapálili fakle. Kone priviazali vonku a v jaskyni založili oheň, rozmotali zajdy a pustili sa do pečenia mäsa.

	Tomo dozeral pri ohni na ražne. Jeho počerná tvár a krásne čierne oči sa vpili do žiary ohňa. Tajana pozorovala jeho pohyby. Je veľmi pekný, pomyslela si.

	Keď bolo mäso upečené, vybral z jedného batoha drevenú nádobu a priniesol Tajane pečienku s chlebom. Gavaliersky jej položil nádobu na kameň.

	— Prepáčte, že vás nemôžem lepšie uhostiť. Nie je to ako pri kráľovskom stole, ale mäso nebude horšie.

	Potom jej ponúkol víno. Večera Tajane dobre padla. Keď dojedli, Tomo prikázal, aby dievčaťu priniesli huňu.

	Ráno ju prebudil hlasný hovor a smiech. Ľahla si oblečená, a tak si iba upravila roztrhané šaty. Schovala drahokamy do vrecka, prihladila si strapaté vlasy a zašla k svojim záchrancom.

	— Dobré ráno! — pozdravil ju Tomo. — Poriadne ste si pospali. Ale zajedzte si, tu je trochu mlieka. Chlapec ho ráno dostal od pastiera v horách.

	Namáčala si chlieb do mlieka a počúvala rozhovor Tomových chlapcov. Potom vyšli z jaskyne. Ovanul ich chladný jesenný vzduch. Naokolo sa týčia vysoké vrchy. Pod nimi sa rozkladajú kopcovité lesy. Pestré jesenné farby lístia namaľovali červené a žlté plochy. Vpravo na ostrom kopci sa belejú veže opevneného zámku. Tajana smutne hľadí na pustý hornatý kraj.

	— Pekný zámok, — povedala po krátkom mlčaní. — Komu patrí?

	— Akémusi kniežaťovi. Počuj, Blaž, čo ti povedali pastieri? Ako sa volá ten knieža?

	— Volá sa Sze… Szeme…

	— Nie Szemere? — ozvala sa Tajana.

	— Hej, hej, tak sa volá. Poznáte ho?

	— Je to príbuzný a priateľ nebohého kráľa.

	— Chlapci, sedlajte kone! — rozkázal Tomo. — No na môj meč, nenadarmo vás ľudia volajú šťastenou! Zámok, hradby, knieža, ba ešte aj priateľ vášho ochrancu kráľa. To je šťastie. Poďme!

	Tomo nechal desiatich chlapov v jaskyni a desiatich si vzal so sebou. Zišli do doliny, predierali sa cez husté hory, kopce a údolia, potom znovu vystupovali. Aj si trochu oddýchli, zajedli si studeného mäsa s chlebom, napili sa vody z prameňa a šli ďalej údolím popod zámok.

	— Hľa, opustený jazdec! — upozornil Tomo Kozáka.

	— Ide tým istým smerom ako my.

	— Koník mu sotva prepletá nohami. Asi putuje až z druhého konca sveta.

	Jazdec pomaly kluše údolím a mieri k Tomovej družine.

	— Podľa oblečenia to bude sluha, — povedal Tomo. — Čudný odev! Akoby bol z chorvátskych krajov.

	— Pozrime sa, má náš lajblík! — čuduje sa Kozák.

	— Ide k nám. Popožeň kone. Asi zablúdil.

	Tajana si pozorne prezerá človeka, ktorý sa očividne ponáhľa, aby ich dostihol. Preskočil hrabinu, podišiel k chlapom a pozdravil:

	— Dobrý deň! Prosím vás, zablúdil som v horách, vedie tá cesta ku kniežaťovi Szemeremu?

	— Čo ja viem, čo chce, — povedal Kozák. — Hovorí po maďarsky. Pane, vy viete po maďarsky.

	Jazdec zamieril k Tomovi, ale vtom rýchle zastavil koňa.

	— Čo chceš? — spýtal sa Tomo.

	Neznámy chrapľavo zopakoval otázku.

	— Hej, vedie k jeho hradu, aj my ta ideme. Odkiaľ si?

	— Z Budína. Sluha kniežaťa Báthoryho.

	— A odkiaľ máš chorvátsky lajblík?

	— Od pána.

	— Tak ten zajímal chorvátskych kniežacích sluhov. Ale môžeš s mojimi chlapcami, ak chceš. Skapínaš ty, aj tvoj kôň.

	Červeň zaliala jazdcovi aj zvyšok tváre, ktorý nezahaľovala červená šatka obviazaná okolo hlavy.

	— Šťastena, pozrite, neutiekol ten odniekiaľ z Chorvátska? — upozornil Tomo Tajanu.

	Dievča podišlo k nim na svojom vraníkovi. Díva sa neznámemu do očí, ktoré denne vídala na dvore. Aj cudzí jazdec sa na ňu pozerá, a nie a nie od nej odtrhnúť pohľad.

	— Ach, to ste vy?

	— Kto? Kto? — spýtal sa Tomo.

	— Je to sluha kniežaťa Csákyho.

	Pobrali sa ďalej. Odrazu sa Tajana začala v sedle vrtieť a zošmykol sa jej plášť. Jazdec ho zdvihol. Ona sa naklonila, že si ho pripevní, a zašepkala:

	— Vojvoda, nechoďte s nami! Spozná vás a vyzve na súboj.

	— Nech! Uráža ma.

	— Nazdáva sa, že hovorí so sluhom. Ovládnite sa už kvôli kňažnej. Zúfala by si. — Pripevnila si plášť, potiahla uzdu a dohonila Toma.

	— Je to sluha kniežaťa Csákyho.

	— Čo? Vravel, že kniežaťa Báthoryho! Dočerta, ten mi klame do očí! Ech, vyprášim ho ja!

	— Bol u Csákyho, ale ten ho predal či daroval Báthorymu. Čo sa má rytier ako vy starať o sluhov! Hľa, slnko už zapadá. Ak nedôjdeme za dňa, musíte ma odviesť naspäť. A to by vám nebolo príjemné.

	Stúpali do kopca. Tomo sa zopár ráz obzrel.

	— Vieš, Kozák, s tým sluhom nie je čosi v poriadku. Kdežeby sluha mal také biele ruky.

	— Čo nás po ňom! Ani škody, ani osohu z neho!

	Tomo bol čoraz nepokojnejší. Čosi ho neprestajne priťahovalo k jazdcovi, ktorého tvár určite kdesi videl. Teraz ju má zahalenú šatkou a dopoly prikrytú klobúkom.

	Znovu sa obzrel, zastavil koňa a povedal:

	— Spýtam sa toho zbojníka, prečo klame a odkiaľ má ten chorvátsky lajblík.

	— Rytier Tomo, — ozvala sa zrazu Tajana, — Henrichova rana sa dobre hojí. Vravia, že sa už dvíha z postele. Kráľ bude naklonený Henrichovi a ožení ho s kňažnou. Čo mám robiť?

	— Nech ju bráni jej vojvoda!

	— Nedovolia mu vyjsť z izby. Chuderka kňažná ma prosila, aby som vám povedala, čo s vami zamýšľa Joachim. Nie ste veľmi vďačný, keď ste k nej taký hrubý.

	Dievča dosiahlo svoj cieľ. Tomo sa zadumal, popchol koňa a o nikoho sa viac nestaral.

	Vyštverali sa na kopec. Pred hradnou bránou Tajana požiadala, aby ju vpustili do hradu. Museli dlho čakať, kým strážca z veže vyrozumel svojho pána. Sám knieža prišiel ta a spoznal šťastenu. Prikázal, aby jej otvorili bránu. Tomo postával obďaleč.

	— Veľa šťastia, rytier, — zakričala naňho Tajana. — Naveky si zapamätám vašu láskavosť! Odmením sa vám za to, čo ste pre mňa vykonali.

	Už sa zberal za svojimi chlapcami, keď zbadal, že sluha zišiel z koňa a postavil sa za Tajanu. Brána v opevnení sa otvorila a Tajana vošla.

	— Ten nemôže, — protestoval kľučiar a odstrčil vojvodu.

	— To je vojvoda, — zakričala Tajana. — Kráľov synovec, príbuzný tvojho pána. Pusť ho! Knieža! To je vojvoda Béla!

	Knieža hneď súhlasil, aby ho pustili.

	— Vojvoda! — vykríkol Tomo a trhol koňa. Kozák ho schytil za uzdu a prudko zastavil.

	— Pane! Chcete, aby nás knieža s vojskom napadol a potupne zajal?

	Tomo zúrivo strčil do Kozáka, až spadol z koňa. Brána v hradbách sa zavrela. Tomo stál bledý, roztrasený a preklínal.

	— Ale sa mi šťastena poďakovala za moju dobrotu! Uch! Potratil som rozum. Čo som to urobil? Mal som ho pred nosom, a nedorúbal som ho na kúsky!

	Potom sa pozrel na Kozákovo zakrvavené čelo, udrel koňa a odcválal dolu kopcom. Zastal až na úpätí a počkal na ostatných. Tomo prikázal Kozákovi.

	— Vyumývaj si čelo v potoku. Vidíš, ako ma podviedla tá baba! Nie je hodna ani kvapky tvojej krvi. Keď do mňa vojde čert, nedotýkaj sa ma! Choď, umy sa, nech ťa nevidím skrvaveného…

	 

	Na hrade sa zišla celá kniežacia rodina, aby uvidela zázračné dievča, čo v rytierskych hrách na Griči prinieslo rytierovi Sokolovi víťazstvo nad najslávnejším uhorským rytierom iba dotknutím sa jeho kopije. Vojvoda sa v úzadí dvorany dôverne zhováral so starým kniežaťom.

	Uviedli Tajanu. Jej oblečenie vymenili za šaty ktorejsi dvoranky. Poklonila sa dámam, starému aj mladému kniežaťovi a nakoniec vojvodovi. Len čo vošla, páni prerušili rozhovor a vojvoda sa jej spýtal:

	— Dievča, vysvetli mi, čo sa stalo. Ako si sa dostala k tomu zbojníkovi? Veď si mala ísť oproti kráľovnej!

	Tajana sa nechcela prezradiť, že ovláda latinčinu, ktorou tu všetci hovorili. Pri obdivných poznámkach, ktorými zahŕňali jej postavu, sa tvárila, akoby im nerozumela. Po chorvátsky začala vykladať vojvodovi, ako ju Rufa viedol naproti kráľovnej, a odviedol ju ku Kumánom, čo sa tam dialo a ako ju Tomo s pomocou Oldamura vyslobodili. Kňažné, starý aj mladý knieža obklopili vojvodu, ktorý všetko, čo Tajana vravela, prekladal. Prekvapilo ich to a rozhorčilo.

	— Vojvoda, pozvem svojich hostí, aby to počuli aj oni.

	— Máte hostí, knieža?

	— Hej. Moja staršia dcéra sa zasnúbila a hostia sú ešte tu. Všetci sú mojimi priateľmi a prívržencami nebohého kráľa. Ladislav uviedol pápežského legáta do neslýchanej hanby. Sme povinní vybojovať biskupovi zadosťučinenie. Každý môj hosť má svoj slávnostný sprievod. Potiahneme na kumánsky tábor, aby sme oslobodili legáta. Poďte, oznámime to priateľom.

	 

	Svitlo ráno. Z jesenných oblakov padá hustý dážď. Kniežacie čaty v čele s kniežatami došli na cestu, ktorou sa vchádzalo do kumánskej kotliny, zo všetkých strán uzavretej kopcami. Sprievod sa zastavil. Štyria kniežací poslovia odcválali ku Kumánom. Narazili na kráľovské vojsko.

	— Sme vyslanci uhorských kniežat a ideme ku kráľovi, — oznámili. Stráže ich pustili ďalej.

	Vojvoda Oldamur vyčkal vyslancov pred svojím šiatrom.

	— Kto vás posiela?

	— Kniežatá Szemere, Báthory a ich priatelia. Máme odkaz pre kráľa.

	— Kde je kráľ? — spýtal sa Oldamur Rufu.

	— Spí. Ešte je opitý odvčera.

	— Čo chcete od kráľa? Ja ho zastupujem, — ozval sa k vyslancom Oldamur.

	— Kniežatá posielajú najjasnejšiemu kráľovi pozdrav aj poklonu a žiadajú, aby im vydal pápežského legáta, ktorého tu potupne väzníte.

	— Povedzte kniežatám, že kráľ spí. Keď sa prebudí, vzplanie hnevom ku každému, kto by žiadal legáta. Nevydá ho ani kráľovnej.

	— Tak ho vydajte vy, vojvoda. Kráľ je dieťa, vy ste rozumný vojvodca.

	— Veď práve preto vám legáta nevydám. Prišiel, aby popľul našich bohov. My všetci pozdvihneme kopije na obranu svojich bohov!

	— V mene kráľovnej žiadame pápežského legáta!

	— Kráľovná je tiež Kumánka. Odkázala nám, že nikdy nedovolí, aby nás viedli „pod vodu“ a zneucťovali našich bohov. To je odpoveď v mene kráľa!

	Vyslanci sa vrátili ku kniežatám.

	Akýsi vojak z kráľovských oddielov pribehol k Oldamurovi a oznámil:

	— Kniežatá pritiahli s veľkým vojskom. Sú ozbrojení po zuby.

	— Buďte v pohotovosti. Ak sa pokúsia vojsť do kotliny, zaútočte! Kde je kráľ?— spýtal sa dvorana, ktorý prichádzal zo šiatra.

	— Neviem. V noci sa prebudil a dobýval sa do šiatrov našich dievčat. Kumáni ho niekam odstránili.

	— Ihneď odveďte pápežského legáta do hôr.

	Potom Oldamur vzal roh a zatrúbil. Celá kotlina ožila. Spod šiatrov vyliezajú ozbrojení chlapi, za pásom majú luky s puzdrami na šípy a v rukách kopije.

	Z cesty, ktorou sa vstupuje do kotliny, počuť zvuky boja.

	— Napadli nás! — vreštia počerní Kumáni.

	— Za česť našich bohov! — kričí Oldamur. — Za našich bohov! Kumáni, do hôr!

	Počerní ľudia utekajú k horám. Šplhajú sa ako veveričky, plazia sa krovím, lezú po stromoch, aby sa skryli. Kopije padajú do trávy. Rozpútal sa nerovný boj. Kôň kniežaťa Szemereho vrazil do jedného šiatra a prevrátil ho. Na perine sedí mládenec a rozospatými, napuchnutými očami klipká vôkol seba.

	— Kráľ! — zvolal Szemere.

	Keď kniežatá počuli tento výkrik, zvrtli kone a obklopili mládenca, ktorý v plášti dospával prepitú noc.

	— Čo chcete? Kto vám dovolil prísť sem?

	— Naše meče, kráľ! Vydajte nám pápežského legáta, ktorého ste nehanebne potupili.

	— Neokrôchanci! — vykríkol Ladislav, ale jazyk sa mu ešte plietol. Keď sa pokúšal postaviť na nohy, celý omámený sa však zatackal, akoby ho po hlave udreli. — Vy mi budete rozkazovať? Ja… ja som kráľ! Legáta nevydám!

	— Dajte mu koňa, — povedal Szemere.

	Jeden z chlapov zišiel z koňa, priviedol ho ku kráľovi a pomohol mu nasadnúť. Knieža Szemere chytil koňa za uzdu a zamieril s ním k východu z kotliny.

	— Kam ma to vediete, vy svine!?

	Nevšímali si kráľovo hrubé správanie, iba ho obstúpili. Dovraveli sa a kamsi ho rýchle odviedli.

	Keď vyšli z kotliny, kniežatá mu oznámili:

	— Kráľ, ste naším zajatcom!

	— Psi bezohľadní! Na kolená pred svojím kráľom!

	— Kráľ, takýmito slovami sa nezhovárajú králi s kniežatami.

	— Ja vám ukážem, čeliadka nadutá!

	— Trúbte na ústup!

	Trubač dal znamenie na ústup. Chlapi vybehli z kotliny. Kniežatá zatiaľ odviedli kráľa do hory a o chvíľu už stúpali do kopca.

	NA KRÁĽOVSKOM DVORE

	— Len pevne zviaž, pevne, ruka mi visí.

	— Knieža Henrich, ešte sa vám rana nezahojila.

	— Vyrežem ti jazyk. Zariekni ma!

	— Ruka je zdravá, rameno je zdravé, hľa, čoskoro budete zvŕtať mečom. Už rúbete nepriateľa. Ste zdravý, — hundre kráľovský lekár a astrológ Agora, no vychudnuté ruky a bledé pery sa mu chvejú pod zamračeným pohľadom kniežaťa Henricha.

	— Hotovo, kniežacia milosť, zviazané. Ani kráľovi by som to lepšie neurobil.

	Henrich sa pomaly dvíha. Jeho biela tvár ešte väčšmi pobledla. Svetlé vlasy má strapaté.

	— Moje slávnostné oblečenie! Rýchle, meč, plášť! Chytro!

	Sluhovia pobiehajú, náhlia sa, narážajú do seba a trasľavými rukami ho obliekajú.

	Zopár Henrichových ozbrojených chlapov stojí pri ňom, v rukách kopije a šable.

	Do miestnosti vstúpil dvoran Gyula, prekvapene se pozrel na Henricha a jeho spoločnosť.

	— Kamže sa zberáte takýto ranený?

	— Hneď vám odpoviem. No, som prichystaný.

	— Len rana nie je ešte v poriadku, knieža.

	— Nie? Uvidíte, ako držím meč! Chlapci, za mnou!

	Ale nevládal kráčať tak rýchle, ako chcel. Arkádami obišli palác a ocitli sa pred akýmisi dverami. Henrich do nich strčil a zastal na prahu komnaty biskupa Timoteja. V miestnosti sedeli s ním Ivan a Doria.

	— Mám šťastie, kňažná, že vás nachádzam u biskupa, — povedal Henrich a zlomyseľný smiech mu skrivil poblednuté pery. — Postavte sa, kňažná! Biskup, dvoran najjasnejšieho kráľa vám prikazuje, aby ste ho tu na tomto mieste zosobášili s kňažnou.

	— Knieža, ste chorý! — Biskup s milým úsmevom podišiel k Henrichovi. — Znoj vás zalieva, patríte do postele.

	— Kňaz, zosobáš ma, lebo skapeš!

	— Zájdite po lekára, blúzni, — obrátil sa biskup k dvoranovi

	— Zavolaj kráľovského kaplána, — rozkázal Henrich sluhovi, ktorý ihneď vybehol z miestnosti.

	K Henrichovi pristúpil Ivan Okičský.

	— Knieža, ešte sa nemôžete brániť, čo je vašou jedinou záchranou pred mojím mečom. Preto vás v mene svojej sestry vyzývam, aby ste opustili miestnosť.

	— Až budeme zosobášení!

	— To nikdy nedovolím!

	— Knieža, — ozvala sa Doria, — netrápte ma zbytočne. Nemôžete ma prinútiť, aby som vyslovila slová, bez ktorých ma nik nemôže zviazať s vami.

	— Rozžeravte železo! Povie, čo budem chcieť!

	— Bláznite, knieža, — znovu sa zamiešal biskup Timotej.

	— Mlč, kňaz, s tebou sa porátam, len čo sa mi uzdraví ruka. — A dal sa naprávať obväz, ktorým mu presakovala krv

	— Tak vy sa nasilu chcete oženiť s milenkou lúpežného rytiera? — spýtala sa Doria a pokročila k Henrichovi.

	— Ožením sa s ňou! Hej, ožením, kňažná, a odsúdim vás na hanbu, akú si zaslúžite. Ukážem vám, že mne nemôže ujsť ani zákonitá žena, nieto milenka. Ožením sa s vami, priviažem vás k chvostu svojho vraníka a pošlem vášmu milencovi. So svojou ženou si muž robí, čo chce! Stačí vám to? Teraz to viete. Preto si vás chcem hneď tu vziať!

	— Zabúdate, knieža, že na svete som aj ja! — zvolal Ivan.

	Henrich zdravou rukou vytasil meč.

	— Vrháte sa do istej smrti, knieža, — varoval ho Ivan. — Prosím vás, vráťte meč do pošvy. Nepatrí sa biť s raneným, ale ak sa dotknete mojej sestry, prvým úderom vás zrazím.

	Do izby vbehol sluha.

	— Kde je kaplán? — kričí Henrich.

	— Kniežacia výsosť, nepríde. Kumáni ho zavreli do temnice. Kráľ im odovzdal všetku moc. Panujú Kumáni.

	— Ak sú oni pánmi, dohodnem sa s nimi. A to by som radil aj vám, Gyula! Poďte, zájdeme pozdraviť kumánskeho palatína ako brata a spojenca. Henrich bude znovu rozkazovať! Kňažná, dávam vám iba toľko času, aby ste sa slávnostne obliekli. Svadobnými svedkami vám budú Kumáni. O najkrajšieho kumánskeho vraníka priviažem vaše vlasy a pozvem Toma na svadbu na konskom chvoste!

	— Knieža Henrich, nezabúdajte, že Ivan Okičský je celý, a vy nie, že je živý a aj zostane, ale vy nie! — pohrozil mu Ivan.

	— A vy nezabudnite, že skôr ako sa zotmie, splnia sa v tomto paláci všetky moje rozkazy. Chlapci, za mnou!

	Oprel sa o Joachimovho dvorana a opustil komnatu.

	Ivan podišiel k oknu a pozrel sa von.

	Od vonkajších hradieb bežia Kumáni a volajú kohosi na arkádach. Počerní vojaci sa zhromažďujú, mávajú rukami. Vtom sa zjavil kumánsky veliteľ stráže, čosi im povedal a všetci sa rozbehli nazad k bráne vonkajších hradieb. Z kráľovských kasární vyliezajú vojaci, v rukách luky, šípy, a bežia k vonkajším hradbám. Aj noví kumánski dvorní činitelia sa ta ponáhľajú. Kráľovnini dvorania sú znepokojení.

	— Zasa sa čosi robí, — ticho upozornil Ivan biskupa a Doriu.

	Z arkád počuť zhon, hlasný hovor a štrngot zbraní.

	Ivan otvoril dvere. Vonku stoja poblednutí kráľovskí sluhovia. Sú traja. V tvárach sa im zračí strach.

	— Čo je to za zhon? — spýtal sa Ivan.

	— Pred hradbami stojí kráľovná so svojím sprievodom. Kumáni ju chcú zahnať strelami!

	— To nie je možné!

	— Kráľ prikázal veliteľovi stráže, kumánskemu kniežaťovi, aby tak urobil. To je strašné! Koho máme počúvať? Aj nás volajú do boja proti kráľovnej.

	— Nechoďte!

	— Ak neposlúchneme, Kumáni nás zabijú. Ale čo povie kráľovná, keď sa vráti na dvor?

	— Prídu jej na pomoc všetky kniežatá kráľovstva, a keď sa dostane na dvor, dá postínať hlavy všetkým zradcom!

	Sluhov sa zmocnila bezradnosť.

	— Ktorou bránou kráľovná zvyčajne prichádza na hrad? — spýtal sa Ivan.

	— Dunajskou.

	Knieža Okičský sa vrátil k biskupovi.

	— Doria, aj vy, biskup, poďte za mnou! Každú chvíľu nám hrozí väčšie nebezpečenstvo. Arkády sú prázdne. Za mnou!

	Takmer bežali za ním. Z arkád zamierili úzkou tmavou chodbičkou. Ivan otvoril drevené dvere a všetci traja vošli do Veže múdrosti. Nenašli tam nikoho.

	— Kráľovskí lekári a mudrci sa utiahli do svojich brlohov a o nič sa nestarajú. Tým lepšie pre nás. Len rýchle!

	Ivan ponazeral za všetky dvere, kým nenašiel schody vedúce na vežu s rovnou strechou. Vyšli hore. Ivan si zaclonil oči rukami a zahľadel sa dole. Pažiť pod vežami týčiacimi sa nad Dunajom obsadilo vojsko. Prilby sa im ligocú na slnku.

	— Zostaňte tu, kým sa nevrátim. Tu vás Henrich, ani Kumáni nenájdu.

	— Kam ideš, brat? — spýtala sa Doria.

	— Len si sadni, aby ťa nezbadali zo strážnych veži. Akoby si bola mŕtva. Aj vy, biskup!

	A opustil ich. Zišiel tou istou cestou ako hore. Biskup s Doriou sa usadili na rovnej streche veže, ktorá sa týčila uprostred hradného paláca a tvorila akúsi terasu. Skryli sa za cimburie a zahľadeli sa ponad vežičky a strechy paláca celkom dole, kde bolo vidieť všetky tri hradné nádvoria plné ľudí. Za tretími hradbami, ktoré sa ponášali na hviezdu, boli hlboké priekopy naplnené vodou.

	Pred veľkou opevnenou vežou na dunajskej strane stojí vojsko kráľovnej. Kopije trčia dohora. Ohlušujúce trúbenie ohlasuje, že tí vonku sa dožadujú, aby ich vpustili do hradu. Za kráľovskými hradbami vytrubujú čoraz dlhšie.

	Biskup sa zahľadel ponad cimburie a Doria sa umára starosťami o brata. Naraz ju jej spoločník upozornil:

	— Pozrite sa na bašty, na plošinku za cimburím medzi špicatou a okrúhlou vežou.

	— Vidím. Poležiačky tam striehnu Kumáni.

	— Ako by mohla zaútočiť kráľovná na hrad? Nemá bojovú výzbroj. Potrebovala by barany a vrhače ohňa. Kým ich pozháňa od kniežat v horách, to potrvá, a dovtedy sme korisťou kumánskych hord a Henricha. Jeho sa ešte väčšmi bojím, kvôli vám, kňažná!

	— Biskup, ktovie, čo ma čaká? Z tejto veže sa schádza rovno do hrobu.

	— Do pekla, drahá kňažná!

	— Do pekla? Peklo je tu, na tomto svete, tu sú diabli, tu je trápenie. Zasa do nich trafili! Pozrite, biskup! Kráľovské oddiely trúbia. Počujete? Kričia dole pred opevnením. Zdá sa, že útočia kopijami.

	— Na hradbách stojí kumánsky veliteľ. Asi niečo vraví kráľovnej.

	— Strela! Trafila ho. Zrútil sa, zradný Kumán. Keby sa kráľovná dostala dnu, bolo by lepšie, biskup.

	— Čoraz prudšie vítajú kráľovnú strelami. V kráľovom mene. Syn útočí na matku. V akých divých časoch žijeme! Ale nečudo. Nebohý kráľ zaútočil na otca Bélu, jeho otec, Ladislavov starý otec, zasa na svojho brata. Pre moc vraždí otec syna, syn matku. To je ľudská láska v našich časoch!

	— Nikdy nebude lepšie! Zbojnícka krv prechádza z pokolenia na pokolenie. Och, nech je prekliaty ten čierny inkvizítor! On ma dostal do ohňa uprostred kráľovského hradu. Keby nie jeho, neboli by sme tu ani ja, ani brat.

	— Nevidíte nič, kňažná? Tam, pozrite, naľavo od nás uteká po hradbách akýsi Kumán…

	Po uzučkej plošinke pod strielňami sa ponáhľa chlap. Zo strechy Veže múdrosti rozoznať iba kumánsky plášť a tmavú prilbu.

	— Ide k dunajskej hradnej bráne.

	— Žeby chystal dajakú pascu? Proti kráľovnej? Pritlačil sa k múru, pozrite!

	— Plazí sa, teda sa skrýva, nechce, aby ho zbadali! Z toho niečo bude, alebo…

	Pri železnej bráne Kumán vytrhol meč. Pravou rukou sa oháňa, ľavou sa pokúša otočiť kľúčom. Zámka nepovolila, a tak nechal kľúč a vrhol sa na Kumánov.

	— Útočte, kto ste verní kráľovnej! — vyzýva jeho hlas. Keď zahnal Kumánov, skočil späť, preložil si v rukách meč a ľavicou zvŕta ním pred sebou. Pravou rukou zo všetkých síl otočil kľúčom.

	— Uruku! Zrada! — kričia Kumáni.

	Od chrbta ho chráni brána, zboku vyklenuté múry.

	Len čo útočníci zrozpačiteli, pravou rukou odtisol bránu a skríkol:

	— Kto je verný kráľovnej, do hradu!

	Výkrik a otvorená brána posmelili kráľovniných sluhov a dvoranov vnútri hradieb. Nahrnuli sa k otvorenej bráne.

	Zvonku sa už ženú vojaci kráľovnej na prvé nádvorie, kde padajú ranení Kumáni.

	Za nimi ide kráľovná. Zastala a pozrela sa na človeka s prilbou a v kumánskom plášti.

	— Ty si otvoril bránu? Odkry si tvár, Kumán!

	Strhol si prilbu. Kráľovná zbadala peknú ostrú chlapskú tvár.

	— Knieža Okičský! Vy?

	— Ja, vznešená kráľovná.

	— Vy ste to urobili, knieža? Vy?! — čuduje sa kráľovná.

	— Osud mi dožičil veľkú česť, že som mohol poslúžiť svojej kráľovnej.

	— Ďakujem, knieža! Nezabudnem vám to.

	Joachim šiel za kráľovnou a prekvapene sa pozrel na kniežaťa. Kráľovnin sprievod vchádza na nádvorie. Kumáni padajú na kolená, ďalší sa skrývajú. Kumánski velitelia sa trasú…

	 

	Len čo vošla kráľovná do svojich komnát, zvolala všetkých dvoranov do veľkej siene. Ani sa nepreobliekla a obklopená vojakmi, Joachimom a ostatnými dvornými hodnostármi, ktorí sa s ňou vrátili, zasadla na trón, aby tak zdôraznila vážnosť svojich rozhodnutí.

	— Kumáni, zradili ste ma! — ozvala sa nahnevane a poobzerala sa po vinníkoch. — Beda vám, zradcovia!

	— Kráľ nám pohrozil, že nás dá sťať, najjasnejšia kráľovná, — bránil sa hlavný veliteľ.

	— Kto je verný kráľovnej, dá sa za ňu aj tri razy sťať. Do temnice s nimi! Prídete o hlavy. Všetci!

	Hodili sa na zem a prosili o milosť, ale kráľovná prikázala:

	— Hoďte ich do temnice! Až všetko vyšetrím, odsúdim ich, ako si zaslúžia. Neverné plemeno! Len čo sa pohnem, už ma zradíte. Či som vás preto zahrnula poctami? Banda hnusná! Von!

	Sluhovia a vojaci sa vzdialili, ešte stále prosiac o zľutovanie. Velitelia zaťali zuby a v duchu preklínajú kráľovnú.

	Potom Alžbeta vypočula Gyulu, ktorý jej vyrozprával, čo všetko kráľ navystrájal na dvore, ako odcestoval a jemu povedal, že ide oproti matke.

	Kráľovná podchvíľou kládla otázky. Keď spomenuli Tajanu, zdvihla sa a pozrela na Joachima ako zbavená zmyslov.

	— Odviedol šťastenu? Beda nám! Sme stratení!

	Joachim očervenel, na čele mu navreli žily, zaťal päste a ticho klial.

	— Tak nik nevie, kam odišiel kráľ?

	— Nik, — odvetil Gyula.

	— Kumáni musia vedieť, kde je, — poznamenal Joachim.

	— Na mučidlá s nimi, okamžite! Palatín, dajte príkaz!

	Potom nahnevaná kráľovná zostúpila z trónu a vrátila sa do svojich komnát, aby sa preobliekla a upravila. Napokon zašla do jedálne, kde ju očakával biskup Timotej, Ivan, Doria a ďalší dvorania.

	— Biskup, pred všetkými vás prosím o prepáčenie. Kráľ sa k vám správal hrubo.

	— Už som na to zabudol, najjasnejšia kráľovná, — odpovedal biskup, — a som šťastný, že ste sa dostali do paláca. Ešte šťastnejší som, že sa tak stalo aj zásluhou odvážneno činu môjho chránenca kniežaťa Okičského. — A s uspokojením sa pozrel na panovníčku.

	Joachim sa zachmúril, ale Alžbeta na to nedbala a pozvala Ivana:

	— Poďte bližšie, knieža. Naozaj ste ma prekvapili. Vaša oddanosť ma dojala. Ako sa vám odmením?

	— Skutočná oddanosť nevyžaduje odmenu, najjasnejšia kráľovná.

	— Knieža vraví pravdu, — zamiešal sa biskup. — Urobil tak z popudu svojho verného srdca a odmenou mu bude láskavosť najjasnejšej kráľovnej.

	— Vaša oddanosť sa naozaj nedá odmeniť, knieža. Vinníkov potrestám, ale osloboditeľ by mal, naopak, pocítiť moju láskavosť.

	— Najjasnejšia kráľovná, pre seba nežiadam nič. Nechcem zopakovať svoju prosbu, aby som sa mohol vrátiť do vlasti, lebo vidím, že som tu potrebný. Pravda, ak si to bude želať najjasnejšia kráľovná. Prosil by som však o jednu jedinú láskavosť pre svoju sestru.

	— Povedzte! Splním ju.

	— Najjasnejšia kráľovná, zbavte ju hrozby manželstva s Henrichom Gisingom.

	— Ten ešte žije? — začudovala sa kráľovná. — Povedali mi, že sa z toho nevystrábi.

	Henrich práve pomaly vchádzal do dvorany, a keď začul slová kráľovnej, vykríkol:

	— Žije! Na nešťastie všetkých, čo mu želajú smrť.

	— Knieža, zabudli ste pozdraviť svoju kráľovnú!

	— Nech mi najjasnejšia kráľovná prepáči, previnil som sa, som ešte chorý.

	Kráľovná sa naňho ani nepozrela a obrátila sa k Ivanovi.

	— Knieža Okičský, vašu sestru nikdy nikto nesmie nútiť, aby sa vydala za kniežaťa Henricha. Zakazujem mu, aby jej to čo len pripomenul.

	Henrich zazrel na Joachima a rozzúril sa:

	— Palatín a najjasnejšia kráľovná mi to sľúbili a dali slovo!

	— Opusťte dvoranu! Mojim rozkazom sa musí podrobiť každý, aj vy! Kňažná za vás nepôjde! Nepripustím viac o tom ani slova. Von!

	Bezočivý knieža si vymenil pohľady s Joachimom, ktorý mu naznačil, aby poslúchol. Zahanbený Henrich sa pobral z dvorany. Z tváre sa mu však dalo vyčítať, že prisahá pomstu.

	 

	Počas večere všetkých stiesňovala kráľovnina nevôľa. V tenkých bielych prstoch ľavej ruky držala stehno moriaka, pravou z neho ukrajovala a bielymi zubami hrýzla chutné mäso. Dvoranom sa zdalo, akoby prehrýzala ich osud. Vtedy sa Orchida posťažovala na neľudské zaobchodenie Ladislava s Izabelou.

	— Zajtra po ňu treba poslať na Margarétsku sihoť, — prikázala kráľovná. — V kláštore vám ju musia vydať, Joachim. Ak sa neapolský kráľ dozvie, čo jeho dcére vyviedol Ladislav, bude to nepríjemné. Vari sa nenašiel nik, kto by Ladislava napomenul?

	Gyula odvetil:

	— Urobil som to, najjasnejšia kráľovná, ale na mňa sa osopil a vojvoda mlčal, akoby ani nepatril ku kráľovskej rodine.

	— Vojvoda? Kde je vojvoda? — spýtala sa kráľovná a pozrela sa na vojvodovo prázdne kreslo. — Ešte ma nebol ani pozdraviť!

	— Už tretí deň neprišiel k stolu, — oznámil Gyula.

	— Zavolajte ho! — rozkázala kráľovná.

	Jeden z dvoranov sa poponáhľal, aby splnil kráľovnin príkaz. O chvíľu sa vrátil a oznámil:

	— Najjasnejšia kráľovná, vojvoda nie je v svojej komnate!

	— Akože nie je? Kde je? Pohľadajte ho! — ozvala sa zvýšeným hlasom kráľovná.

	— Najjasnejšia kráľovná, sluhovia vravia, že vojvodu nevideli odvtedy, čo kráľ s veľkým sprievodom odišiel z dvora.

	— Odvtedy ho nevideli? A vy? Ako ste dozerali na dvor? Prečo ste nič nepodnikli, keď neprišiel do jedálne?

	— Boli sme internovaní a nik sa nesmel ani hnúť. Ani dôstojný pápežský legát.

	— Kňažná, vy ste určite vojvodu videli.

	— Odo dňa, keď nám kráľ prikázal, aby sme sa zdržiavali iba vo vlastných komnatách, som ho nevidela.

	Táto správa Alžbetu nahnevala. Rozlúčila sa s biskupom a opustila jedáleň. Biskup Timotej, Doria a Ivan si spokojne zasadli v biskupovej komnate.

	ŠŤASTIE NAOPAK

	Na vysoké okno kráľovninej komnaty bubnuje dážď. Alžbeta je zamračená a mrzutá. Keď sa obliekla, opustila spálňu a zašla do vedľajšej izby. Tu na ňu čakal Joachim.

	— Ako som si včera ľahla, tak som vstala. Ani oka som nezažmúrila. Strašné! Kráľ utiekol z dvora, vojvoda zmizol, a čo šťastena? Ktovie, čo je s ňou? Keby som mala aspoň ju. Hrozím sa pomyslenia, že nás prekľaje.

	Dlho sa rozprávali o nepríjemnostiach, ktoré spôsobil Ladislav.

	— Najjasnejšia kráľovná, pred hradnou bránou čaká posol kniežaťa Szemereho, sám knieža Báthory. Nesie správu o kráľovi.

	— O kráľovi? — zľakol sa Joachim. — To je zámienka. Nech prídu iba dvaja. Sprievod nesmie do hradu!

	— Poslov uveďte ku mne. Ihneď! — rozkázala kráľovná.

	Alžbeta s Joachimom netrpezlivo očakávali príchod poslov. Napokon uviedli prešediveného kniežaťa Báthoryho so sprievodom. Kráľovná si ustarane prezrela ich vážne tváre.

	— Aké správy nám nesiete? Kde je kráľ?

	— V zajatí uhorských kniežat.

	— Neslýchané, aby poddaní zajali svojho kráľa! — zvolala kráľovná výhražným hlasom.

	— Ešte svet nepočul, aby kráľ vykonal to, pri čom sme pristihli kráľa Ladislava. Najjasnejšia kráľovná, vydal pápežského legáta Kumánom, aby ho mučili. Nebyť dievčaťa, ktoré, našťastie, zaujalo kráľa, bol by dal legáta za živa upiecť.

	Vtom vošiel do dvorany Rufa. Alžbetine oči chrlili oheň.

	— Najjasnejšia kráľovná, — skľúčene sa ozval Kumán, — kráľ odviedol pápežského legáta ku Kumánom. Keby som nebol poslúchol a nešiel s ním, pápežský legát by už bol mŕtvy a šťastena zneuctená.

	Báthory prikývol na znak súhlasu, Joachim škrípal zubami a Rufa dopodrobna vyrozprával, čo sa stalo. Seba tak ospravedlnil, že z toho vyšiel ako vysloboditeľ pápežského legáta a Tajany.

	— Joachim, choďte a priveďte kráľa zo zajatia.

	— Kráľa vydáme, keď sa legát dostane na slobodu, — povedal Báthory. — Najjasnejšia kráľovná, musíme tak urobiť kvôli svätému otcovi. Legátovi sa musí dať zadosťučinenie.

	— Dostane ho. Sám palatín Joachim so sprievodom pôjde, aby ho vyslobodil, — povedala Ažbeta a obrátila sa k Rufovi: — Kde je šťastena?

	— Dievča je u kniežaťa Szemereho, — odvetil Báthory. — Má sa dobre. Kniežatá by sa s ňou nechceli rozlúčiť.

	— Knieža, — vstala Alžbeta a podišla k nemu, — v prvom momente som zapochybovala o vašich slovách. Ťažko uveriť, že by sa to chlapčisko dopustilo toľkej hrôzy. Odkážte kniežaťovi Szemeremu, aby mi ihneď poslal šťastenu.

	— Najjasnejšia kráľovná, jesenné dni sú dlhé. Mladé kňažné padajú pred vami na kolená a prosia, ak im už nemienite ponechať šťastenu, aby ste im urobili láskavosť a namiesto nej prepustili na pár týždňov kňažnú Okičskú.

	Tento návrh Joachima popudil.

	— Knieža! To znie ako vojnová výmena. Kráľovná má právo na šťastenu.

	— Knieža ju prijal na svoj dvor a ochránil. V tomto kráľovstve sa ešte uchovalo právo vysloboditeľa! Vy musíte poznať staré obyčaje, palatín. Aj králi sa musia podrobiť a prepustiť dievča vysloboditeľovi.

	Joachim a kráľovná očerveneli.

	— Knieža, počkajte vo vedľajšej komnate, kým sa dohodnem s palatínom, — rozhodla Alžbeta.

	Osamela s Joachimom. Ich tváre sa ponášajú na temné mraky, z ktorých sa blýska.

	— Načo si sa do toho miešal, keď si videl, že súhlasia s výmenou za kňažnú?

	— Sestru a spoločníčku mojich zaprisahaných nepriateľov by si poslala ku kniežaťovi Szemeremu? Aby mu prezradila Ivanovo podozrenie, že ma našiel pred zamknutými dverami nebohého kráľa?

	— Či sa ti rozum múti? Knieža Ivan už dávno zabudol na to podozrenie a dokázal svoju oddanosť.

	— Tebe! Zalíškal sa ti. A mne sa usiluje o hlavu! Výmena je znamenite premyslené spiknutie proti mne. Knieža ťa dojal svojou pokryteckou vernosťou.

	— Aká pokrytecká vernosť? Neotvoril bránu mne takisto ako tebe?

	— A svojho spoločníka vojvodu prepašoval z dvora! Ešte v tom nevidíš zosnované sprisahanie, zaslepená ženská?

	— Tvoja slepota je ohromná! Nevidíš ani na jedno oko! Keby nie kniežaťa Okičského, obidvaja by sme už hľadali nocľah u budínskych krčmárov.

	— Keď si zbadala kniežaťa udýchaného a s mečom pred hradnou bránou, prebudila sa v tebe tvoja prekliata hriešna krv! Padla si mu do siete ako vtedy v noci Tomovi, keď si ho prepustila z dvora, lebo je mladý a pekný! Vrháš sa do náručia mladého mocného kniežaťa. V očiach som ti videl hriešny plameň, ženská!…

	Kráľovná si plesla o koleno.

	— Prestaň! Chcem šťastenu a prepustím kňažnú. Už ani slova o tom!

	— Tak ty sa pridávaš k mojim sprisahancom? Už pred tou cestou si bránila kniežaťa. Búriš sa proti mne, Alžbeta, už ma zrádzaš nepriateľom! Len čo kňažná vkročí na hrad kniežaťa Szemereho, dozvedia sa, z čoho ma obviňuje Okičský. Ale ja ti vravím, kňažnú z dvora nepustím! Patrí Henrichovi.

	— Ja som sľúbila, že jeho nebude! A slovo dodržím!

	— A ja vravím, bude! Musí ísť za Henricha. On jediný vie, ako zomrel kráľ. A neušetril by ma pomsty. Obvinenie z úst môjho prívrženca by preletelo celým kráľovstvom ako blesk. Uvedomuješ si to?

	— Kniežatá Szemere, Báthory a všetci naši nepriatelia majú mať našu šťastenu? Majú mať ju, jej šťastie, a na nás sa bude valiť nešťastie po nešťastí?

	— Musia ju vydať! Pôjdem na nich s vojskom.

	— Len zaútoč na opevnený hrad kniežaťa Szemereho! Zaútoč! A bi sa aj do súdneho dňa. Šťastena bude na ich strane, lebo ju chránia pred Kumánmi a pred kráľom. Ja odchádzam na hrad Domb, aby som si ratovala holý život, a ty si padni v prvej bitke. Pamätaj si: šťastenu majú oni a my jej kliatbu! Je koniec všetkému. Majú Ladislava! To chlapčisko im odovzdá moc a šťastena úspech v boji. Ja odchádzam. Ty si padni!

	Joachim pobledol. Na rozzúrenej tvári sa mu zjavil zbabelý strach. Lomcuje ním neprekonateľná poverčivosť, v ktorej väzí tak ako každý jeho sluha, kráľovná či jej dvoranky. Zásluhou poverčivosti upadol do malovernosti. Všetky nešťastia sa mu zjavujú jedno po druhom v strašných víziách.

	— Samé nešťastie nás prenasleduje, odkedy jej niet. Ale pre teba je najprednejší Henrich! Preňho hodno stratiť šťastenu aj moc!

	Ešte ani nedohovorila a Joachim už zašiel k dverám, aby dal príkaz uviesť kniežaťa Báthoryho.

	— Knieža, — oslovil posla, — vznešená kráľovná rozhodla, aby som ihneď zašiel do kumánskeho tábora a vyslobodil pápežského legáta. Kráľovi naložila poprosiť legáta o prepáčenie. Ďalej kráľovná rozhodla poslať svoju dvornú dámu kňažnú Doriu v sprievode vašej milosti kniežaťovi Szemeremu a súčasne kráľovnin sprievod ešte dnes prevezme šťastenu.

	— Najjasnejšia kráľovná bude mať ešte dnes svoju šťastenu doma. Kráľ by však mal zostať u nás, kým sa Kumáni nepodvolia. Dnes ráno nám oznámili, že budú obliehať náš hrad aj rok, ak im nevydáme kráľa.

	— Palatín, zhromaždite čo najviac vojska a potiahnete na Kumánov. Nemilosrdne ich napadnite a rozdrvte! To je moja odpoveď.

	— Radi sa pridáme, — povedal Báthory.

	O všetkom sa dohovorili a potom kráľovná pozvala Doriu s bratom.

	— Knieža, — povedala mu Alžbeta, — kňažná Szemere pozvala na návštevu vašu sestru. Ja som jej želaniu vyhovela a myslím, že aj vy súhlasíte.

	— Najjasnejšia kráľovná, ťažko sa mi lúči so sestrou… — A náročky nedokončil.

	— Verím vám. Ale potrebujem vás na dvore. Kumáni ma zradili a neviem, či sa mi znovu nezíde váš meč.

	— Ani som nepomyslel na to, že by som sprevádzal sestru, ibaže mi bude bez nej ťažko. Zostanem pri svojej kráľovnej a budem ju brániť do poslednej kvapky krvi. Sestru prosím, aby sa podvolila želaniu najjasnejšej kráľovnej a prijala láskavé pozvanie jej kniežacej milosti.

	Alžbeta sa víťazoslávne pozrela na Joachima.

	— Vedela som, že tak odpoviete, knieža. A vy, kňažná, sa vydáte na cestu s kniežaťom Báthorym a s mojím sprievodom. Prichystajte si šaty a čo potrebujete. Nájdete tam šťastenu. Povedzte jej, ako si pre ňu zúfam.

	— Sľubujem, vznešená kráľovná, — odvetila Doria, poklonila sa a v sprievode kniežaťa Ivana opustila dvoranu.

	Vonku si súrodenci od radosti stisli ruky.

	— Vidíš, vojvoda sa o mňa postaral, — zašepkala Doria.

	— Zadrž ho. Nedovoľ mu, aby šiel do Čiech. V nijakom prípade! Teraz to chcem ešte väčšmi ako prv.

	— Neboj sa. Zostane!

	Po raňajkách Doria s kniežaťom Báthorym a so sprievodom opustila kráľovský hrad.

	Práve vtedy sa kráľovnej a Joachimovi ohlásil Henrich. Hoci Alžbeta protestovala, palatín mu dovolil vojsť.

	Zastal pred nimi bledý, vzpurný a bezočivý. Ozval sa zvýšeným hlasom:

	— Najjasnejšia kráľovná! Obviňujem vášho palatína! Zabudol splatiť dlh svedkovi, ktorý mu pomáhal pri spiknutí proti nebohému kráľovi na Griči aj onej noci, keď naňho Joachim zaútočil nožom…

	— Klamete! — skríkla Alžbeta.

	— Najjasnejšia kráľovná, môžem pravdu dokázať aj s pomocou svedkov, ktorým som to všetko vyrozprával.

	— Ty si to niekomu prezradil? — strhol sa Joachim a len-len že sa naňho nevrhol.

	— Kde sú svedkovia? — predbehla ho kráľovná.

	— Tak blízko, že ich zavediem pred kniežatá, ak bude treba, — pohrozil Henrich v bláznivom ošiali.

	— Von! — skríkla kráľovná.

	— Príde chvíľa, keď ma budete prosiť, aby som sa vrátil.

	— Do temnice s ním! Zatvorte ho, palatín, nech sa vyhráža v temnici!

	Henrich sa vypäl:

	— Ale moji svedkovia sú na slobode!

	— Dajte ho sťať, palatín! Počuli ste? Okamžite! Ihneď! Nech ho viac nevidím živého!

	Henrich sa pozrel na Joachima, až mu naskočila husia koža.

	— Vykonám, najjasnejšia kráľovná, — odvetil, otvoril dvere a kývol rukou Henrichovi, aby ho nasledoval.

	Vyšli na chodbu. Henrich zastal.

	— Ak ma dáte sťať, kráľovná zostane čistá, ale vás odsúdia ako sprisahanca.

	— Komu si sa zveril s naším tajomstvom?

	— Tomu, kto ma pomstí a vás zničí.

	— Prekliaty zbojník!

	— Keď sa stretne zbojník s ničomníkom, nemôže sa spoliehať na prísahu, to si pamätajte, Joachim! Vás stihne osud nebohého kráľa.

	— Vrháš sa do priepasti pre kňažnú!

	— Čo chcem, to dosiahnem, aj keď skapem.

	— Zavriem ťa, kým ťa neprejde zúrivosť, — povedal Joachim. — Dám ti jesť a postarám sa o teba.

	— Doriu ste pustili. Kráľovná sa čoraz väčšmi priatelí s vašimi nepriateľmi. Dajte si pozor, Joachim!

	 

	Na nádvorí sa pripravovalo kráľovské vojsko na odchod do kumánskeho tábora.

	Joachim si obliekal rytierske brnenie a prikazoval komorníkovi Gyulovi:

	— Dávaj pozor, sleduj každý krok kráľovnej! Nedovoľ jej ísť do temnice. Povedz, že kľúče mám so sebou. Zavrel som Henricha, ako rozkázala. Budem sa ponáhľať. A ty, ako som už povedal, sleduj ju. Ešte dnes sa vráti šťastena od Szemereho. Ak by niekam šla, pošli za ňou chlapov.

	Joachim sa poponáhľal po arkádach. Spoza jedného stĺpa zastúpila mu cestu Orchida. Podráždene sa jej spýtal:

	— Čo tu robíte?

	— Čakám na vás. Včera po večeri som sa márne pokúšala rozprávať s vami osamote.

	— Neviem, čo by mala kňažná Orchida rozkazovať palatínovi.

	— Rozkazovať? Ja, o ktorú nik v tomto paláci nestojí? Ani kráľovná, ani vy, ba ani sluhovia?

	— Ak sa chcete požalovať, teraz nemám čas. Ponáhľam sa do budínskych hôr.

	— Keby ste stretli rytiera Sokola, povedzte mu, aby splnil svoje slovo, — povedala ironicky.

	Joachim sa zarazil.

	— Sokol je v Budíne? Kto vám to povedal?

	— Moje vlastné oči.

	— Vy ste ho videli?

	— Aj som sa s ním rozprávala. Čo dáte za tajomstvo, ktoré poznám?

	— To, čo sa aj vám hodí. Vravte rýchle, čo viete!?

	— Chyťte rytiera Sokola a prinúťte ho, aby si ma vzal. Potom poviem.

	— Kde ho mám chytiť?

	— Najprv mi sľúbte, že splníte, čo žiadam.

	— Moje rytierske slovo.

	— Platí. Nájdete ho v hore na brehu Dunaja, na tamtej strane hradu, pri poľovníckej kolibe. Tam každú stredu vyčkáva svoju milú.

	— Milú? Vy ste rozum potratili, Orchida!

	— Ja nie, ale vy.

	— S kým sa stretá? Povedzte, s kým?

	— S kráľovnou.

	Striasol sa, akoby ho trafila šípom do srdca.

	— Každú stredu? Veď zajtra je streda. Orchida, ak ste ma oklamali?!

	— Tak mu padne do náručia nasledujúcu stredu.

	— Do náručia! Preto sa odo mňa odťahuje!

	— A on vôbec neprosil kráľa, aby mu vrátil slovo. Ktosi iný ho na to naviedol.

	— Ona! Ona! Ja som to tušil. Kráľ vravel pravdu.

	— Rytier sa mi priznal, že ju miluje, a prosil ma o prepáčenie.

	— Ja… ja som tušil, že má v sebe čerta. Cítil som to.

	— Joachim, sme spojenci. Chcem ho za muža.

	— Orchida! Vezme si vás, prisahám na svoj meč, tu, na dvore, pred jej očami! Chytím ho, uväzním a prinútim. Aby ste ani okom nemihli! Kedy ste sa s ním zhovárali?

	— Minulú stredu. Čakal ju. Dala som si veštiť a natrafila som naňho. Veštba sa splnila.

	— A on sa priznal, že čaká ju?

	— Priznal sa ako teraz ja vám.

	Ťažko sa mu dýchalo, ale vystrel sa. Musel sa ovládať, aby sa nerozbehol za kráľovnou a nezaškrtil ju. Zišiel po schodoch na nádvorie a vyskočil do sedla ako mládenec.

	Podozrenie, ktoré mu do duše zasial kráľ, sa v jeho fantázii rozrástlo.

	Ak si Alžbeta zvolí za milenca rytiera Sokola, urobí z neho aj spoluvládcu a palatína. Ja potom môžem ísť! To značí spiknutie. Nuž, len počkaj, Alžbeta! uvažoval Joachim.

	 

	Na zámku kniežaťa Szemereho uvítali kňažnú Okičskú dvoranky, zaviedli ju do nádhernej velikánskej komnaty a pomohli jej uložiť šaty. Potom sa Doria poumývala, upravila si vlasy a chystala sa pozdraviť svojich hostiteľov, keď sa vo dverách zjavila Tajana.

	— Kňažná, počula som, že ste prišli!

	— Vidíš, ako veľa znamenáš pre kráľovnú? Dokonca ma pustila zo zajatia.

	— Naozaj musím naspäť? — spýtala sa sklamaná Tajana.

	— Všetci túžia po priazni šťasteny. Je hrozné, čo si prežila. Knieža mi o tom rozprával. Vraj ani ty nevieš, kto ťa vyslobodil.

	— Náročky som ich v tom nechala. Uhádnite, kto to bol?

	— Rytier Sokol?

	— Keby bol vedel, určite by bol tak urobil. Ale natrafil na mňa ktosi iný, čo sa potuluje po horách ako vlk. Rytier Tomo.

	— Ten zbojník? On ťa priviedol sem?

	— Najprv do svojej jaskyne, potom na zámok. Sama som ho o to poprosila. A cestou sme stretli vojvodu.

	— Bože! Čo sa stalo?

	Tajana jej narýchlo porozprávala o stretnutí.

	— Teraz budem žiť pokojne a spokojne, — povedala napokon Doria. — Vojvoda je v bezpečí. Len keby Ivan prišiel. Neskôr si ešte pohovoríme, Tajana. Teraz pôjdem pozdraviť kňažné a pozhovárať sa s vojvodom.

	— S vojvodom?

	— Čo sa čuduješ?

	— S ním nebudete hovoriť. Včera odcestoval do Čiech.

	— Nestraš ma, Tajana! Báthory mi o tom nič nevravel.

	— Nepovedali nikomu, že vojvoda ide do Čiech. Vie o tom iba on a starý knieža. Je to tajomstvo.

	— Naozaj odišiel?

	— Naozaj. A poprosil ma, aby som vám odovzdala tento list. Preto som vás vyhľadala.

	Sklamaná Doria čítala:

	 

	Kňažná! Moja premilá, drahá snúbenica!

	So slzami v očiach píšem tento list. Keď sme sa dohovorili, že na Vás tu počkám, netušil som, že Ladislav vyvedie u Kumánov také nehanebnosti, ktoré medzi kniežatami vyvolajú nevôľu. Po dlhých rokovaniach s mojím príbuzným kniežaťom Szemerem sme sa rozhodli, že nemožno strácať čas. Treba sa poponáhľať a využiť nespokojnosť šľachty. Hrá sa o trón! Ak sa v pravej chvíli nevrátim, predbehne ma môj príbuzný Ondrej Benátsky. Nesmiem čakať. Čím skôr pôjdem, tým skôr sa vrátim. A potom, moja najmilšia a najdrahšia, budeme šťastní a spokojní!

	O dva-tri mesiace som zasa pri Vás, moje najväčšie šťastie, moja premilá. Usadím Vás vedľa seba a budem vládnuť. Dovtedy mi zostávajte zdravá a verná! Padám pred Vami na kolená a bozkávam lem Vašich šiat.

	 

	Béla

	 

	Tajana pozorovala kňažnú. Doria nepovedala nič, iba zvinula list.

	— Vojvoda vás prosí, aby ste list spálili. Mohol by sa dostať do nepovolaných rúk.

	— Hej, má pravdu, — odvetila Doria smutne. Ešte raz si list prečítala a hodila ho do ohňa v kozube.

	— Hneváte sa na vojvodu, kňažná?

	— Prekvapil ma. Bola som presvedčená, že ho tu nájdem a porozprávame sa. Mal počkať.

	— Knieža Szemere a vojvoda sa v ten večer, keď som sem prišla, zhovárali veľmi dlho. Nazdali sa, že im nerozumiem. Vojvoda bol plný nádeje. Bude vládnuť v kráľovstve, knieža Szemere bude jeho hlavným radcom a palatínom. Kniežaťa Okičského spravia bánom alebo kráľovým komorníkom, čo si vyberie. Vidíte, aké šťastie vás čaká! Prečo sa netešíte?

	— Mala som sa s vojvodom rozprávať o čomsi dôležitom.

	— Keby ste ho boli videli, celý sa zmenil! Oči mal veľké, jasné, tvár zapálenú, reč ráznu, ohnivú. Odkedy ho poznám, nikdy toľko nenavravel ako vtedy.

	— Mal zostať. No už je neskoro! Tajana, ešte dnes odídeš na kráľovský dvor. Povedz môjmu bratovi, ale tak, aby vás nik nepočul, že vojvoda odcestoval pred mojím príchodom. Nemohla som splniť, čo mi prikázal.

	Ešte v to popoludnie odišla Tajana na kráľovský dvor.

	BÁN JOACHIM

	Po nábreží Dunaja cvála malý kráľovský sprievod. Za kráľovnou jazdí v kniežacom rúchu vyobliekaný Rufa. Alžbeta sa čoraz živšie zhovára s Tajanou.

	— Celé tri dni to trvalo. Do včerajšieho podvečera, kým som ťa nezbadala pred sebou, som ani nejedia, ani nespala. Teraz bude zasa všetko krásne a dobré. Vidíš, len čo prekročíš môj prah, už mi šťastie žičí. Nebyť teba, nedozvedela by som sa, že ma čaká rytier. Som opäť šťastná. A kde si stretla toho mudrca?

	— Tu, celkom pri lese, na tamtom rázcestí.

	— A prišiel k tebe pred všetkými dvoranmi?

	— Kňažná Orchida ho pozvala, aby jej vyveštil.

	— Dobre urobila, aspoň dvorania nemohli o ničom pochybovať. Nik nepočul, čo ti povedal?

	— Nik. Keď vyveštil kniežaťovi Okičskému, ktorý šiel za Doriou, mudrc sa priblížil ku mne a pošepol mi: „Keď sa kráľovná vráti, povedz jej, že rytier ju prosí o stretnutie tu v hore pri kolibe v prvú stredu po jej návrate.“ A ešte, najjasnejšia kráľovná, pustovník Drahoša prosí, aby ste ho na dvore nezdržali dlho.

	— Viem, viem, ešte dnes o tom rozhodnem. Rufa ťa mal nechať vo veži s pustovníkom. Nezabudnem mu ten prečin. A priznaj sa mi teraz, keď ťa Rufa nepočuje, vedel kam ťa kráľ vedie?

	— Neviem. Ale je pravda, že pomáhal Oldamurovi, aby ma vyslobodil.

	— A prečo ťa kumánsky vojvoda bránil pred kráľom?

	— Sľúbila som mu, že ho bude milovať Orchida.

	— Ach, urob to, Tajana! Bohato sa ti odmením.

	— Orchida na mňa zazerá, aj všetci ostatní.

	— Lebo ti závidia moju náklonnosť. A čuduješ sa? Nikdy k nijakej žene som nebola taká dobrá ako k tebe, a predsa si ku mne stále chladná. Odvčera, čo si sa vrátila na dvor, ešte väčšmi než prv. Viem, Ladislav sa previnil. Sľubujem ti, že len čo ho Joachim privedie domov, zavriem ho do izby a teba nikam nepustím samu.

	Hoci jej slová boli vrúcne, Tajanu prešiel mráz. Ľadovým mlčaním odpovedala na zaliečanie svojej korunovanej panej.

	— Teraz by sme mali touto cestičkou zahnúť do lesa, — upozornilo kráľovnú dievča. — Vpravo je potôčik a pri ňom koliba.

	Popchli kone. Alžbeta upiera ohnivé oči do diaľky. Po chvíli cvalu zbadala kolibu. Najprv pocítila horúci prúd krvi, potom ju prešiel mráz.

	— Nevidím pred kolibou nikoho.

	Obzrela sa, zavolala Rufu a prikázala mu, aby s dvoranmi zaostal. Potom sa kráľovná s Tajanou prebrodili cez potôčik a priblížili sa ku kolibe. Za ňou našli sedieť v sedle rytiera so sokolom na prilbe.

	Tajana sa na okamih pozrela naňho, potom zvrtla koňa, popošla pár krokov a zahľadela sa do lesa.

	— Rytier! — zvolala kráľovná.

	Naklonil sa celkom k nej a sotva počuteľne zašepkal:

	— Najjasnejšia kráľovná, v lese som zazrel vykúkať spoza stromov kráľovské rovnošaty. Bojím sa pasce, vráťte sa! Sú to špehúni.

	— Špehúni? Veď nik nevie…

	— Vravím vám, skrývajú sa za kríkmi a za stromami. Prišiel som, aby som vás vystríhal. Okamžite odíďte!

	— Tak vás čakám dnes na dvore, v Tajaninej izbe.

	— Už som povedal, kým je tam Joachim, neprídem. Vybrali ste si jeho, teda zbohom! To je všetko, čo som vám chcel povedať.

	— Počkajte! Nenechávajte ma tu!

	— Utekajte, striehnu na nás.

	— Počkajte! Bojím sa Joachimovej pomsty, chcela by som sa ho zbaviť.

	— Nedodržali ste sľub, neposlali ste kniežaťa Okičského. Ten by nás zbavil Joachima. Zbohom!

	Pribehla k nim Tajana.

	— Joachim ide!

	— Rytier, nedajte sa chytiť! — zhrozene zvolala kráľovná. — Zajtra alebo pozajtra.

	Rytierov kôň vyrazil ako blesk a vzápätí zmizol v hore. Vtom sa z druhej strany vynoril Joachim so svojimi chlapmi.

	— Kto chytí rytiera, dostane sto dukátov! — zvolal a ukázal chlapom na les, kde sa stratil rytier.

	Alžbeta sa zahľadela Joachimovi do očí a cítila, akoby sa jej do pŕs zabodli dva šípy. Pery, čo ju tak vášnivo bozkávali, mal trpko zovreté. Jeho tvár akoby prisahala pomstu. Priblížil sa k nim Rufa s dvoranmi. To Joachima zadržalo, aby na ňu nevylial všetku žlč oklamaného milenca a spoluvládcu, ba čo viac — pána trónu.

	Alžbeta je naoko pokojná, Tajana vyľakaná.

	— Na dvor! — rozkázal hlasom, ktorý znel ako rozsudok.

	— Palatín, vyšla som sa nadýchať vzduchu.

	— Mám oznámiť najjasnejšej kráľovnej vážne správy.

	— Je pápežský legát vyslobodený?

	— Čaká na dvore.

	— To je niečo iné. Poďme.

	Cválal tak blízko za Tajanou a kráľovnou, aby mu neušlo ani jediné slovo. Kráľovná sa chladnokrvne obracala k dievčine.

	— Hľa, Tajana, onedlho bude pršať, nemáš čo ľutovať. Lepšie, že sa vraciame.

	— Hej, lepšie, — odvetilo dievča.

	Až po kráľovský hrad rozprávala kráľovná celkom pokojne o najbezvýznamnejších veciach. Joachim neprevravel ani slova.

	Keď vošli do paláca, kráľovná zavolala dvoranky a Tajanu, aby ju odprevadili do komnaty. Joachim ich mlčky nasledoval.

	Vo svojej izbe kráľovná rozkázala, aby ju zobliekli. Potom sa pozrela na Joachima.

	— Pán palatín, chcem sa preobliecť.

	— Počul som. — Ale nepohol sa z miesta.

	— Čože? Vari len nechcete byť pri mojom zobliekaní? — spýtala sa po latinsky.

	— Už som to aj ja robil…

	Nazlostene vstala.

	— Chcete ma urážať pred dvorankami?

	— Pošlite ich von!

	— Neslýchané! Čo vám je? Vyzeráte chorý.

	— Dobre hráš.

	— Všetci nech odídu, iba urodzená slečna z Astry počká na mňa v predsieni.

	Dvoranky opustili miestnosť. Kráľovná zdvihla hlavu.

	— Nechápem, Joachim, vaše správanie!

	— Mizerná komediantka! — precedil, zvierajúc päste, akoby ju chcel zahrdúsiť. — Pristihol som ťa s milencom, a ty sa správaš, sťaby to bol duch!

	— Myslíš rytiera Sokola? — spýtala sa neuveriteľne ľahostajne, čo mu vohnalo všetku krv do hlavy. Kráľovná sa iba usmiala: — Azda by si ma neupodozrieval, že sa milkujem s mužom šťasteny?

	V prvom momente sa zarazil a zahľadel sa do jej usmiatej tváre. Potom priskočil k dverám a zvolal:

	— Tajana! Sem!

	Dievča vošlo vyľakané palatínovým hrubým pozvaním. Mlčky sa utiahlo vedľa dverí.

	— Čím ti je Sokol? — spýtal sa Joachim Tajany a postavil sa medzi kráľovnú a dievča. — Odpovedaj, na čo sa ťa pýtam, a nedívaj sa na ňu!

	— Povedz mu Tajana, s kým si sa zosobášila, — ozvala sa spoza Joachimovho chrbta kráľovná.

	— Ty si zosobášená? — zarazil sa Joachim.

	— Áno, palatín.

	Tajana si v duchu predstavila hrozný obraz svojho snúbenca v kaplnke. V tej chvíli jej zaliala hruď vlna odporu. Na mramorových perách jej leží jedno jediné slovo, ktoré by ako pekelný hrom zrúcalo všetky pevnosti kráľovnej.

	— S kým si zosobášená? — zahrmel Joachim.

	— Tak mu povedz! — naliehala kráľovná a smiech jej zamrie na perách. — Povedz mu to!

	— Som zosobášená s rytierom Sokolom.

	— No? Počuli ste, palatín? Načo toľko kriku! Povedz mu, Tajana, ako sa to stalo.

	— Nebohý kráľ sa ma raz pýtal, prečo som taká smutná. Priznala som sa, že mám rada rytiera. Vrátil mu slovo a dal nás zosobášiť potajomky, aby sa to nedozvedela kňažná Orchida. Mohla by ma otráviť.

	— Preto z nej urobil šľachtičná z Astry. Keď sa mi s tým šťastena priznala, vybrala som sa dnes, že rytiera pozvem na dvor a ponúknem mu, aby vstúpil do mojich služieb.

	— Presvedčíme sa, keď ho privedú moji chlapci, — rozhodne sa ozval Joachim a kráľovná akoby pocítila bodnutie nožom.

	— Ak mu urobíte zle, tak… tak nech vás stihne… — kričala Tajana.

	— Mlč! Nestane sa mu nič zlé! — skočil jej do reči palatín, aby predišiel slovám, ktoré ho mali prekliať.

	— Nenašli ste v kráľových skriniach sobášny list? — spýtala sa kráľovná Joachima. — Poďte, pohľadáme ho.

	Alžbeta vstala a pozrela sa na Tajanu.

	— Palatín sa preto na teba nehnevá. Prepáč mu a počkaj na mňa. Poďte, Joachim!

	Poprezeral všetky kráľove zásuvky a skrinky s knihami. Alžbeta sa ničoho ani nedotkla. Napokon vytiahol sobášny list. Dlho sa díval na písmo. Hej, tu je sobášny list!

	— Čudný rytier, čo zosobášenú krásku nechá na dvore, — zahundral si Joachim.

	— Štefan nebol blázon, preto im dal tú podmienku. Rytier miluje Tajanu a za to, že ho zbavil zasnúbenia s Orchidou, musel svoju ženu nechať tu, dokiaľ kráľ nevyzdravie. A zdravie sa mu naozaj zo dňa na deň vracalo, kým onej noci nezomrel.

	Pozorne si prezerala Joachimovo čelo, zvláštne, chladné, kamenné a podozrievavé.

	— Tú svadbu odbavil Flóra?

	— Pozvi ho a spýtaj sa ho! Bolo treba tak vystrašiť šťastenu? Celkom sa jej odcudzíš a privoláš na seba jej nenávisť. Nechaj ju, nech sa stretá s mužom, koľko chce. Ináč s ním jedného dňa utečie.

	Mlčal a potom poprosil kráľovnú, aby ho prepustila, lebo je veľmi unavený.

	Pápežského legáta prežité utrpenie položilo do postele. Opatroval ho biskup Timotej s kniežaťom Okičským. Preto sa večer skončil veľmi skoro. Iba Tajana sa triasla od strachu, či sa nedozvie, že rytiera chytili.

	Joachimovi chlapi sa neskoro do noci nevracali z hory.

	Kráľovná sa odobrala na odpočinok. Prebudil ju šramot. Olejová lampa na stole vrhla svetlo na červenú bradu.

	— Joachim? Vyľakal si ma. Vchádzaš sem o tomto čase ako zlodej. Čo je?

	— Neprivítala by si ma objatím?

	— Si opitý!

	— Opitý pomstou, ty, nenásytná ženská! — A pokračoval urážlivými slovami.

	— Načo si prišiel? — spýtala sa vystrašená zúfalým výrazom jeho tváre.

	— Súdiť ťa!

	— Bohovia! Zľutujte sa nad ním! Vie, že rytier ľúbi Tajanu, že je s ňou zosobášený, a aj tak blázni.

	— Viem! Ty luhárka, odhalil som tvoj podvod. Vydala si ju za rytiera, aby si s ním mohla pohodlnejšie hrešiť! Ale počuj, trest ťa neminie!

	V rukách mu rinčí reťaz s drôtenou sieťovinou a zámkou.

	— Zamknem ťa do pása cudnosti!

	Zmocnila sa jej hrôza a vykríkla.

	— Nevrieskaj, ak nechceš, aby som ťa zahrdúsil! 

	Cítila, že jeho vyhrážky nie sú len prázdne slová.

	— Joachim, milý môj, spamätaj sa. Nie je už dosť nešťastia?

	— Nie! Vravel som: beda ti, ak mi budeš neverná!

	Vyskočila, že utečie. Schmatli ju jeho ruky.

	— Ak ma dobrovoľne nenecháš zamknúť ťa do pása cudnosti, zavolám kata!

	Pritlačil ju naznak. Ruky mu prezrádzali vražedný úmysel. Zúfalo vykríkla v nádeji, že ju začuje dvoranka, čo spávala vo vedľajšej miestnosti pri malom Ondrejovi.

	Joachim jej rukou zakryl ústa. Alžbeta mykala hlavou a revala ako zviera, keď ho idú zaklať.

	Na dverách sa ozvali údery mečom. Joachimova ruka ju ešte mocnejšie stisla. Vonku počuť výkriky:

	— Zabije kráľovnú!

	— Kniežatá nech prídu na pomoc kráľovnej! Vrah je pri kráľovnej!

	Joachim uvoľnil zovretie. Kráľovná bezvládne padla na posteľ a zvolala:

	— Kniežatá! Zachráňte kráľovnú!

	Joachim pochopil nebezpečenstvo, ktoré ohrozovalo jeho moc. Rýchle vyšiel druhými dverami a dostal sa na malú chodbičku pred svojou komnatou.

	Alžbeta vyskočila z postele. Otvorila dvere, spoza ktorých sa ozýval lomoz.

	Do spálne vstúpil Rufa.

	— Kde sú kniežatá? — spýtala sa kráľovná.

	— Niet ich. To som si len vymyslel, aby som ho vyľakal. Tušil som, že čosi zamýšľa. Videl som, ako mu kat niesol reťaze. Zostal som bdieť a počkal som si naňho so svojimi príbuznými.

	— Zabije ma.

	— Sú tu vaši Kumáni, ktorých ste zavrhli. Všetci vás budú brániť okrem tých, čo sú v temnici.

	— Nech ich okamžite privedú hore. Strážte ma, lebo do rána je po mne.

	Rufa vydal príkazy dvoranom a o chvíľu už Kumáni strážili Alžbetu. Náhoda im poskytla príležitosť zbaviť sa obvinenia, že sa dali zviesť Ladislavovými rozkazmi. Prešibaná čeliadka sa zišla pred dverami a strážila panovníčku.

	Bledá a strápená kráľovná celú noc premýšľala. Ráno jej oznámili, že prišli kniežatá Báthory a Csáky so sprievodom a priviedli kráľa.

	Alžbeta vstala, obliekla sa a prijala ich vo veľkej dvorane. Ladislav vzdorne mlčal a neodvetil ani na jedinú jej otázku. Potom kráľovná zavolala pápežského legáta a pousilovala sa mu dať zadosťučinenie pred kniežatami i dvoranmi. Mladý kráľ musel pred všetkými poprosiť legáta o prepáčenie. Opakoval po nej slová zachmúrene, ľahostajne a opovržlivo.

	Celý čas Joachim stál poblíž kráľovnej s nevyspatými, krvavými očami a neprevravel ani slova. Knieža Ivan Okičský bol medzi dvornými hodnostármi a Tajana medzi dvornými dámami.

	Kráľovná sa letmo pozrela na dievča a obrátila sa ku kniežatám, čo priviedli kráľa, so slovami:

	— Som rada, že sme túto veľkú nepríjemnosť šťastne prekonali. Prosím najdôstojnejšieho pápežského legáta biskupa Filipa a pápežského posla Timoteja aj urodzené kniežatá Báthoryho a Csákyho, aby sa zúčastnili na slávnostnom obede, ktorý som dala pripraviť na ich počesť.

	Joachima jej rozhodnutie nepríjemne zaskočilo. Kráľovná odviedla Ladislava a ostatní sa rozišli do svojich izieb.

	Palatín si sadol na posteľ v niekdajšej spálni kráľa Štefana. Komorník Gyula nesmelo pozoroval stopy potláčanej zúrivosti na Joachimovej tvári.

	— Tak vrav! Čo je?

	— Neviem nič viac ako vy, palatín. Kráľovná hneď po príchode kniežat osobne vydala rozkazy kuchárom na slávnostný obed.

	— Chce ich zdržať aj na noc?

	— Už určila komnaty, v ktorých sa majú ubytovať.

	— Mňa sa ani nespýta. A ešte stále sa nevrátili chlapi, čo šli za Sokolom?

	Vstal a urobil pár krokov.

	— Moji najvernejší služobníci ma zradili? To nie je možné. Okamžite pošli ďalších, nech prečešú celý les. Od včera popoludnia nijaká správa!

	Nechal komorníka, prikradol sa k Orchidinej izbe a vyvolal ju na chodbu:

	— Ešte ho nenašli! Len trochu vydržte!

	HRDINA GERTRÚDINHO ZÁMKU

	Po slávnostnom obede sa hostia porozchádzali po dvoch-troch po veľkej jedálni. Obidve kniežatá si sadli k pápežskému legátovi. Mladý kráľ na matkin príkaz odišiel do jej komnaty. Jeho žena Izabela sa utiahla s Orchidou do svojej svetlice. Alžbetina sestra ešte stále čakala na Joachimových chlapov, čo sa včera vybrali za Sokolom. Nazdala sa, že každú chvíľu sa vrátia aj s ním. Medzi kamenné steny dvorany vniká jesenný chlad. V kozube založili oheň. Tajana sa na príkaz kráľovnej usadila naproti nej. Knieža Okičský stojí vedľa dievčiny. Pomedzi stĺpy arkád vidieť na kopci spustnutý Gertrúdin zámok. O jeden z nich sa opiera Joachim. Nezaujíma ho, čo sa okolo neho deje.

	Kráľovná rozpráva hosťom povesť o Gertrúdinom zámku. Napokon končí:

	— Odvtedy, čo sa to stalo, povráva sa medzi ľuďmi, že kto vstúpi do toho zámku, živý sa viac nevráti.

	— Vari sa len neboja tej rozprávky? — ozval sa Ivan Okičský.

	— Boja, a ešte ako! Nenahovorili by ste nikoho, aby ta zašiel, čo aj za bieleho dňa, — povedala Alžbeta. — Stavím sa s vami, knieža, o svoj náhrdelník, o tento, hľa, že nenájdete na mojom dvore rytiera, čo by sa odvážil zájsť na zámok, preskočiť hradby a zostať tam do svitania.

	— Najjasnejšia kráľovná, váš záloh získam na večnú pamiatku ja! — ponúkol sa Ivan.

	— Nežartujte, knieža.

	— Dokážem vám, že nepoznám žarty. Dovoľte mi ísť.

	— Vaša sestra by ma preklínala až do hrobu. Nie, nepustím vás! Nikdy viac by ste sa už nevrátili.

	— Knieža, vy nesmiete ísť, — ozvala sa Tajana.

	— Ani šťastena vám to neradi. Počuli ste? Nedovolím vám, — rozhodla kráľovná.

	— Namojveru, rád by som to videl, — zamiešal sa Joachim.

	— Čože, aj vy? — kráľovná sa letmo pozrela na Joachima, s ktorým od rána neprehovorila ešte ani slova.

	— Vravím len, že neverím. Knieža by sa na to neodvážil, — opovržlivo odvetil palatín.

	— Najjasnejšia kráľovná! Pôjdem, aj keby ste mi nedovolili. Ide o moju česť, — povedal čo najrozhodnejšie knieža.

	— Ale šťastena nesmie byť pritom, — pokračoval Joachim. — Ak knieža chce preukázať svoju odvahu, nech tak nerobí s pomocou šťasteny ako rytier Sokol.

	Knieža, sa pozrel na Tajanu.

	— Choď, Tajana, a neželaj mi šťastie!

	Dievča mlčky opustilo dvoranu. Joachim sa vytratil.

	Knieža Okičský pokľakol pred kráľovnou, pozrel jej do tváre a zvolal:

	— Najjasnejšia kráľovná, váš verný poddaný odchádza v nádeji, že sa vráti a znovu si nabrúsi meč, aby bránil váš trón.

	Alžbeta mu pevne pozrela do očí.

	— Ako sa dozvieme, že knieža naozaj vojde do zámku? Vezmite si štyroch dvoranov, nech vás odprevadia aspoň k hradbám a nech dávajú pozor, kým sa nedostanete k múru.

	— Vykonám, najjasnejšia kráľovná.

	Knieža sa poklonil. Dvorania vyvaľovali oči na Ivana ako na zjavenie.

	— Kde je palatín? — spýtala sa kráľovná.

	— Odvolali ho pre čosi dôležité.

	Sklopila oči, aby zakryla rozpaky. Hneď sa však usmiala, zašla za pápežským legátom a pustila sa s ním do rozhovoru.

	Neskoro večer, keď už všetci sedeli pri víne, vrátili sa dvorania so správou, že knieža preliezol hradby Gertrúdinho zámku.

	Joachimovo obočie sa stiahlo, akoby zadržiaval smiech.

	— Ráno je tu! — tvrdila kráľovná.

	— Nuž, počkáme!

	Ale ani nasledujúceho dňa, keď odchádzali kniežatá Báthory a Csáky, sa Ivan Okičský nevrátil. Joachim mal veľmi dobrú náladu. Kráľovná, naopak, bola ustaraná. Tajana ani nevyšla z miestnosti.

	Podvečer oznámili Joachimovi, že chlapov, ktorých poslal zlapať rytiera Sokola, našli pozabíjaných. To ho strašne rozzúrilo.

	— Sokol iste nešiel sám na stretnutie s kráľovnou, — povedal Gyula.

	— Ten je schopný pozabíjať aj celú čatu! Pre tú silu vzkypela prekliata kráľovnina krv. Zavolaj mi Orchidu — alebo bude lepšie, ak k nej zájdem ja.

	— Čo ak sa dozvie, že je ženatý?

	— Nesmie sa to dozvedieť. Teraz ju ešte väčšmi potrebujem. Poslúži mi lepšie ako všetci špehúni.

	— Mám vám čosi povedať, Joachim. Kráľovná umiestila vo svojej komnate Ladislavovu posteľ.

	Tvár s ryšavou bradou zozelenela.

	— Chráňte sa, Joachim, nepremysleného činu, kým sú tu tí rímski kňazi. Po celom svete rozhlásia, že pánom ste vy, a hneď máme na krku českého kráľa.

	 

	Prešlo päť dní. V paláci bol pokoj. Pápežský legát a biskup slúžili omše a čakali. Kráľovná im každý deň opakovala, ako v sprievode vojenských oddielov rozposlala do všetkých kumánskych krajov kňazov, aby učili pohanov kresťanskú vieru. O dva týždne ich môže pápežský legát pokrstiť.

	— Veria mi všetko, — šepkala kráľovná svojmu niekdajšiemu dôverníkovi Rufovi, ktorý si už opäť čiastočne získal jej priazeň. — Chcem, aby zostali tu, kým nebude pokoj…

	— Veď už je pokoj. Palatín mlčí, mračí sa a ani sa k vám nepriblíži.

	— Áno, áno, viem, myslím, kým sa aj s ním nezmierim.

	— Vy sa chcete zmieriť? Navždy sa zrieknuť rytiera Sokola?

	— Nevyslov viac to meno ani pošepky! Mlč, akoby ho nebolo.

	— A čo mám robiť s tým pustovníkom?

	— Teraz som priveľmi zaneprázdnená inými povinnosťami. Ešte zopár dní, a budem mať čas myslieť iba na krásu a mladosť. Len nech sa zmierim s Joachimom. Musím to urobiť. Iného východiska niet. Bez neho nemôžem vládnuť. Hľa, šťastena! Nechaj nás osamote.

	V Rufovej tvári sa zračí prekvapenie. Keď sa vytratil, kráľovná sa spýtala dievčaťa:

	— Čo myslíš, Tajana? Prešlo päť dní, a o kniežaťovi ani slychu!

	— Nebojte sa! Stretol sa so Sokolom.

	— Prečo mi nepríde oznámiť, čo Sokol zamýšľa? Znepokojuje ma to. Nie je čudné, že Joachim tak ochotne súhlasil so želaním kniežaťa zájsť na zámok?

	— Dúfa, že sa vyplní, čo vraví zlá povesť, a že sa knieža nevráti.

	— A nevrátil sa. Obávam sa, či ma neoklamal a neodišiel s kňažnou domov.

	— Nikdy by to nespravil. Keď som mu pošepla váš plán s povesťou a čo tým zamýšľate, povedal: Pôjdem a vrátim sa. Povedz to kráľovnej. Knieža svoje slovo dodrží!

	— Žeby sa mu niečo stalo?

	— Knieža príde, — povedala Tajana.

	Do kráľovninej komnaty vbehol Rufa.

	— Jeho milosť palatín prosí, aby ho kráľovná vypočula. Ide o vážne štátne záležitosti.

	— Idem, — odvetila Alžbeta. A keď Rufa odišiel, šepla Tajane: — Daj si pozor, Rufovi už nedôverujem ako kedysi. Neprezraď sa pred ním ani jediným slovíčkom.

	O chvíľu kráľovná vošla do dvorany.

	Joachima zarazilo, že Alžbeta prikázala biskupom, aby zostali. Potlačil zlosť a ticho sa ozval:

	— Pápežský legát tu mieni prezimovať? Načo čaká?

	— Aby sa Kumáni poučili vo viere a mohli prijať krst.

	— Nik ich nepoučuje.

	— Ak sa neplní môj príkaz, potrescem ich.

	— Odpovedáš veľmi stručne.

	— Po tej noci nemám viac slov.

	— Či som si zaslúžil, Alžbeta, aby si ma tak potupne oklamala?

	— O tom ani slova.

	— Daj odstrániť zo svojej spálne Ladislavovu posteľ, — zašepkal a priblížil sa k nej smädnými ústami.

	— Potrebuje nehu. Musím ho skrotiť.

	— Nechceš byť so mnou osamote? Postavila si okolo seba stráže, vraj kvôli kráľovi!

	— Aj kvôli sebe. Bojím sa o život.

	— A môj život meníš v peklo. Alžbeta, odstráň Ladislava zo svojej spálne! — naliehal Joachim.

	— Za nič na svete!

	— Nie? Teda naňho čakáš, na svojho rytiera! Po celom kráľovstve vyhlásim odmenu za jeho hlavu.

	— Tajana, Tajana! — zvolala do vedľajšej miestnosti.

	— Poď, počula si? Palatín chce vypísať odmenu na hlavu tvojho Sokola.

	Dievča vletelo do izby. Zastala pred Joachimom. V jej nepriateľskom postoji a v zreniciach sa zračila nenávisť, ktorá Joachima vyľakala. Dievča zvolalo:

	— Aby ste nikdy nemali šťastie!

	Priskočil k nej, priložil jej ruku na ústa a nedovolil jej viac prehovoriť.

	— Tajana, či nevidíš? Táto ženská ťa vydala za rytiera len preto, aby s ním mohla žiť hriešnym životom! Ty ju kryješ? A ona si užíva s rytierom. On ju miluje! Objíma sa s tým, ktorého ty, dievča, nešťastne ľúbiš!

	— Von, Joachim! — vykríkla kráľovná.

	— Ty rytiera ľúbiš, Tajana. Až teraz vidím, že ho miluješ, čítam ti to v očiach. Vari si ty, šťastena, nemôžeš získať jeho lásku? Popros osud, aby ju dožičil tebe, a nie jej, — pokračoval Joachim a vôbec si nevšímal kráľovninu zlosť. — Nemrhaj šťastím v prospech sokyne, Tajana, nechaj si ho pre seba.

	Kráľovná si všimla meravú tvár a nehybné telo dievčaťa.

	— Ty si ho vždy milovala, Tajana! — doložil Joachim. — A predsa si k nemu prekliesnila cestu jej! Kde si dala rozum, dievča?

	Tajana ani jediným slovíčkom neprezradila, čo sa v nej odohráva. Joachim pokračoval:

	— Neurobím tvojmu rytierovi nič zlé, Tajana. Nech si ťa vezme k sebe, nech si s tebou ide na kraj sveta, ak nie je kráľovniným milencom! Teba mu dožičím, šťastena! Dám vám zámok, najkrajší v kráľovstve. Dobre počúvaj. Dám rozhlásiť po celej krajine — kto pozná rytiera Sokola, nech mu to oznámi — budem sa s ním priateliť! Čo na to povieš, Alžbeta? Ešte dnes to dám rozchýriť po celom meste!

	Na kráľovnú už bolo priveľa, aby zachovala pokoj a neprezradila zhrozenie.

	— Cha! Pozri sa na ňu, Tajana! Chveje sa. Trasie sa! Na slovo sa nezmôže!

	— Nechaj ma! Nepokladám za potrebné popierať tvoje obvinenie, — zvolala Alžbeta.

	Zlostne sa uškrnul a na odchode sa niekoľko ráz obzrel, kým zabuchol za sebou dvere.

	— Prečo si neodpovedala, Tajana?

	— Čo som mala odpovedať?

	Kráľovná pozorne sledovala Tajaninu tvár.

	— Je hlúpy. Myslí si, že miluješ rytiera. Je zaslepený. No nič to, hodí sa mi to, mne aj rytierovi. Taký hlúpy nápad. Ty — a milovať rytiera! Keby si ho mala rada, nebola by si mi pomáhala! Však?

	— Áno, kráľovná, áno!

	Strohé odpovede dievčaťa kráľovnú vyľakali. Zrazu si spomenula na noc, keď Tajana blúznila. Akoby počula jej výkriky: „Tajanka! Tajanka!…“

	— Rytier ti bude vdačný, že si ma zachránila, keď si sa priznala k sobášu. Poviem mu to. Ale ty daj pozor, aby si pred ním nič nevravela. Myslel by si, že sa mu vnucuješ.

	Tajane jej slová vohnali krv do tváre a urazene stisla pery.

	— Chce rozhlásiť ten sobáš po meste. Pošlem Kumánov, aby rozprášili jeho poslov.

	Tajana nepovedala ani slova.

	Zatiaľ Joachim pobiehal v svojej komnate hore-dole ako zviera v klietke. Cítil, že všetky vchody do kráľovninej izby sú zamknuté. Pozval si komorníka, aby sa mu posťažoval.

	— Keby som vyhlásil manželstvo rytiera Sokola, — vravel mu, — nič by som nezískal. Navyše by som stratil Orchidu, svojho najlepšieho špehúňa. A ju teraz potrebujem najväčšmi. Dočerta, možno sa šťastena odvráti od Alžbety. Všetko som jej povedal. Musí kráľovnú znenávidieť, je to moja jediná nádej.

	— A to, že Alžbeta nemôže bez vás vládnuť, palatín.

	— Tak čo robiť?

	— Pokojne čakať. Sama skrotne, omrzí ju to. Je to žena z mäsa a krvi. Ale zabúdate na Henricha. Zhynie dole.

	— Nech zhynie!

	— Mám mu zaniesť jesť a piť?

	— Áno, ale nevrav mu nič.

	Nepokoj, ktorý Joachimovi vnikol až do kostí, vyhnal ho o chvíľu z komnaty. Chcel zájsť do druhého krídla paláca, no ocitol sa pred Orchidou. Vyskočila z lôžka a utekala za ním.

	— Už ste ho našli?

	— Niet po ňom ani stopy. Moji špehúni sa vypytovali po celom meste. Nik nevie, kde Sokol žije, ani ho nikde nevideli. Pravdepodobne vychádza von v inej prilbe.

	— Asi. Ani kráľovná už nechodí von. Čudné…

	— Dáva si pozor. Ale predsa jej ktosi nosí od neho správy. Šťastenu sledujú, Rufu sledujú, každého priateľa kráľovnej sledujú, no márne. Ktosi jej musí nosiť správy. Možno rytier chodí až do paláca, ak majú niekoho medzi strážou. Vy jediná môžete nazrieť, kam iní nesmú. Držte sa stále pri kráľovnej a dávajte pozor na každý jej pohyb.

	— Ona, ona a jednostaj, len ona! Na mňa vôbec nemyslíte! Chcem, aby ste splnili slovo a našli ho.

	— Buďte rozumná. Ako ho môžem chytiť, keď nemám jeho stopu? Cesta k nemu vedie cez kráľovnú. Keby rytier bol obyčajný vtáčik, poslal by som naňho sokola. Ale rytiera Sokola nemôžete chytiť ako vtáčika za letu.

	— Áno, áno, to všetko je pravda, ale dni sa míňajú.

	— Nemôže to dlho trvať. Len dobre pozorujte, Orchida, azda na niečo natrafíte.

	— Možno mi, palatín, ani nechcete dať rytiera za muža. Povedzte úprimne: áno, alebo nie?

	— Prikujem ho k vám reťazami, prisahám! Ak to nesplním, napľujte mi do tváre. Len sa majte na pozore. Dnes ho sám pôjdem hľadať a vrátim sa až večer. Možno sa Alžbeta niekam vyberie, keď tu nebudem.

	— Ach, to je v poriadku, dám pozor!

	 

	Na druhý deň neskoro večer vrátil sa Joachim do paláca. Keď vošiel do svojej komnaty, našiel tam Orchidu.

	— Čo vám to zišlo na um čakať ma tu?

	— Dnes doobeda prišla na dvor kňažná Szemereová s dcérami a priviedla kňažnú Okičskú.

	— To je čudná novinka. Čo povedala kňažná Okičská, keď Ivana nebolo? Nariekala, plakala?

	— Kráľovná v mojej prítomnosti oznámila kňažnej, že jej brata poslala na hrad Domb v akejsi záležitosti, a tak tu dlhší čas nebude. Potom Alžbeta s kňažnou zostali dlho v kráľovninej komnate. Chcela som trocha načúvať, ale Tajana ma ani na chvíľu nenechala osamote. Akoby poznala môj úmysel. Trvalo dlho, kým kráľovná s kňažnou vyšli z komnaty.

	— Boli pokojné, veselé, či nie?

	— Vyzerali, akoby sa nič nestalo. Poobede sa kňažná Szemereová vrátila domov.

	— A kňažná Okičská?

	— Aj ona.

	— Čo tu hľadala? Nebála sa, že ju nepustia nazad?

	— Určite nosí kráľovnej správy od rytiera.

	— Prečo som len nebol doma?! Nepustil by som ich späť, aj keby som sa s kráľovnou musel pobiť.

	Potom Joachim vyrozprával Orchide, ako obišiel celé mesto a prezvedal sa u všetkých krčmárov na okolí, ale nik nevidel rytiera so sokolom na prilbe.

	— Musí sa teda skrývať preoblečený a s inou prilbou, — zakončil Joachim.

	O chvíľu sa Orchida odkradla z Joachimovej izby. Náhlila sa po chodbách s dušou planúcou žiarlivosťou.

	VZBURA KRÁĽOVNEJ

	Dvorany s vysokými povalami a širokými masívnymi múrmi sa lesknú nádherou kráľovského zariadenia. Steny sú pomaľované výjavmi z rytierskych turnajov a slávnych bitiek. Osvetľujú ich svetložlté voskovice nastoknuté v mnohoramenných kovových lustroch.

	Po pokrovcoch šuštia hodvábne šaty dám. Hlavy im zdobia stužky, závoje a šperky. Medzi nimi sa vynímajú dievčatá v jednofarebných či pestrých šatách s rozpustenými vlasmi, za ktorými sa obracajú pohľady mužov.

	Kniežatá a rytieri sa blýskajú v zlatých a strieborných brneniach so širokými skvostnými pásmi. Každý z nich je ligotavou zmesou pestrých farieb, striebra, zlata a iných ozdôb. Uprostred dvorany je kráľovná. Na červených šatách žiari zlaté vyšívanie, rad šperkov sa jej spúšťa k bielym prsiam. Koruna sedí na čiernej hlave a havranie vlasy jej splývajú v hrubých vrkočoch. Oči sa jej ligocú ako dve hviezdy. Červené ústa sa pootvárajú do úsmevu. Vedľa nej sedí kráľ, pokojný, milý, skrotený ako psíča, ktorému rozkázali zdvihnúť chvost a nehýbať sa.

	Orchidine čierne oči sa túžobne vpíjajú do lesku vôkol nej a každého muža si prezerajú, akoby v ňom tušila svojho rytiera.

	Hrdú krásu Dorie zahaľujú zeleno-biele šaty sťaby posypané perlami, s vyšitým okičgradským erbom. Tajana, ktorá budí všeobecnú pozornosť, stojí mlčky za kráľovnou. Má na sebe hodvábne šaty, belasé ako nebeský blankyt, a na nich zlatom vyšité hviezdy. Rozpustené čierne vlasy spútava venček z hviezd, v ktorých sa blýskajú drahokamy. Bielučká tvár je trochu poblednutá. Skúmavé veľké čierne oči akoby sa dívali doďaleka a čakali na čosi nepochopiteľné.

	Dvoranou sa ozýva hlasná vrava. Joachim obchádza hostí, rozpráva sa, usmieva, mračí. Podchvíľou sa stráca za masívnymi vyrezávanými dverami, blúdi po chodbách s arkádami, akoby čosi hľadal, pozoruje, špehuje. Nenachádza pokoja, ustavične ho ženie akási neznáma, nevysvetliteľná sila. Aj tu pod tmavou klenbou kráľovských chodieb civejú naňho neviditeľné, neskutočné prízraky. Zdá sa mu, že prázdno je plné čohosi, čo sa naňho škľabí, siaha po ňom, vystríha. Akoby ho prenasledoval neviditeľný prízrak.

	Pristúpil k nemu komorník Gyula.

	— Čo tu robíte, palatín, keď je v paláci toľko hostí?

	— Veru, toľko! Čo na to vravíš?

	— Nemali ste pravdu. Všetci prišli.

	— Všetci! Všetci, čo tu boli v ten večer, keď zomrel kráľ. Všetci jeho priatelia.

	— Práve to ma prekvapuje.

	— Aj teba? Teda nie je to vidina! Keď vchádzali do paláca, zazdalo sa mi, akoby to bol Štefanov pohrebný sprievod. Čo to je? Nevieš?

	Na kamennej dlážke sa ozývajú kroky. Blíži sa skupinka čudných ľudí, s vymaškarenými hlavami, v groteskných odevoch, v plášťoch a s lutnami. Joachim ich pristavil a zadíval sa na vysokého chlapa. Hlavu má až po obočie previazanú pestrou šatkou.

	— Hej, oči ťa prezrádzajú. Spoznal som ťa.

	— Nechajte ich, palatín, — pristúpil k nim Gyula. — Sú to pozvaní komedianti. Nech sa chudáci tuláci aspoň najedia a napijú!

	— Tamtoho poznám. Nech si spieva rekviem! Nech sa nažerie pred cestou na šibenicu.

	— Akoby ste sa niečoho báli, palatín.

	— Ja? Čo na to povieš, prečo z mojich priateľov neprišla ani polovica?

	— Ani štvrtina.

	— Pozvaní boli. Za každým som vyslal posla, ale odkázali… — V palatínových očiach vzplanula iskra. — Gyula! Niečo sa v tomto paláci deje, cítim krv…

	— Odkedy ste sa rozišli s kráľovnou, prenasledujú vás démoni.

	— Démoni? Tu sú, v mojich rukách, ale nemôžem ich schmatnúť.

	— Chytá sa vás akási bezmocnosť.

	Tyran, navyknutý rozkazovať, vládnuť, utláčať, prerážať si cestu temnicou, jedom, katom, nástrahami, pascou, sotva sa vládze udržať na nohách pri prvej predtuche pomsty.

	Predsa len vošiel do nádherného lesku dvorany. Pripomína červený maják, po ktorom prekĺzali všetky pohľady. Kráľovná ho volá, čosi mu prikazuje, jej pery sa naňho usmievajú. A jemu sa vidí, akoby boli jedovaté.

	Poklonil sa a utiahol sa za kráľovnú. Vtom začul tiché volanie, ktoré sa strácalo vo vrave. Obzrel sa a zachytil Orchidin nedočkavý pohľad.

	— Našli ste rytiera, vidím to na vás. Máte ho?

	— Len stopu mám, bezpečnú stopu.

	— Stopu, stopu! Privediete ho na dvor?

	— Áno, kňažná, urobím to kvôli vám aj kvôli sebe. Povedzte mi, čo sa to tu deje? O čom vravia?

	— Zhovárajú sa ako zvyčajne. Prečo sa pýtate?

	— Alžbeta tuší, že už mám rytiera v hrsti, tak čosi snuje. Vidíte jej oči? A tváre mojich nepriateľov? Sú čudné. Len dávajte pozor! Počúvajte na všetky strany. Zajtra bude vo vašich rukách! — povedal Orchide, aby v najvyššej núdzi našiel oporu aspoň v nej.

	Potom zatlieskal na znamenie, že sa večera začína.

	Píšťaly a trúbky prehlušujú rozhovor. Stretajú sa podivne veselé, trochu vzrušené pohľady. Nad prestretými stolmi akoby viselo vo vzduchu čosi, čo pôsobí na ľudí, na ich chuť a okoreňuje im ústa. Podvedome to cíti aj Orchida. Prstami trhá mäso, zahrýza doň, ale nevládze ho prehltnúť. Pred sebou vidí Joachimovu ryšavú bradu, maják, ktorý si vybrala zo všetkých tých zabudnutých lodičiek na šírom mori. Chytá sa ryšavej brady ako topiaci sa britvy.

	Orchide sa zdá, akoby z tej brady vykúkala hlava rytiera Sokola, a ústa sa jej smejú, že zvíťazila nad kráľovnou. Jej šťastie pramení zo zlomyseľnosti. Po jej ľavici aj pravici sedia kniežatá, žmurkajú na seba, dorozumievajú sa znameniami, pokračujú v jedení, pijú z čaší, znovu na seba žmurkajú a potom sa poza Orchidin chrbát naklonia k sebe. Joachimove oči sa spod mohutného obočia prikrádajú k Orchide, vrývajú sa do jej myšlienok. Zbystrila pozornosť, natrčila uši. Na holom chrbte cíti horúci dych susedov. O čomsi si šepcú. Hudba prehlušuje slová, chlapský dych páli chrbát. Zachytáva slová:

	—… ryšavý netuší! Len čo vyjde mesiac…

	Slová sa skĺzli po Orchidinom holom chrbte ako žeravé uhlíky, no v duši cíti chlad. Vytreštila oči na ryšavú bradu — útočisko svojej túžby za rytierom, ktorého už má v hrsti.

	V trme-vrme sa Orchida naklonila k Joachimovi.

	— Začula som len pár slov. — A zopakovala mu ich.

	Joachim sa odtiahol, zašiel za kráľovnou a zdvihol čašu. Alžbeta sa usmiala. Na ústach, ktoré toľko ráz bozkával, vidí jed. Odstúpil od nej a stratil sa medzi hosťami. Hudobníci fúkajú do trúb. Joachim zašiel na druhý koniec dvorany, a pristúpil k igricovi s červeno-zeleným turbanom, ktorý mu zahaľuje celú hlavu a pol tváre. Potom sa pokojne, chladnokrvne poklonil kráľovnej.

	— Najjasnejšia kráľovná! Najlepší spevák s najmocnejším hlasom pokorne prosí, aby mohol ukázať svoje umenie prvý.

	— Zaslúži si jeho umenie vašu chválu?

	— Ešte väčšiu. Najjasnejšia kráľovná, už ste ho raz chceli počuť. V lete si vyspevoval pod hradom. Teraz chce napraviť, že vtedy nechcel viac spievať.

	— Na znak odpustenia nech začne prvý.

	— Či môžem i ja očakávať malý znak odpustenia od kráľovnej? — zašepkal Joachim a prosebne sa na ňu zahľadel.

	— Dostaneš, Joachim, ešte túto noc…

	— Najjasnejšia kráľovná, ľuďom pod hradom sa vraj minulo víno. Všetci vyvolávajú na vašu slávu.

	— Nech im dajú ešte päťdesiat putní. Dnes je slávnostný deň.

	Joachim podišiel k hudobníkom. Prerušil ich a rozkázal, aby vystúpil igric v červeno-zelenom turbane. Keď začal po latinsky spievať zvučným hlasom rytiersku baladu, všetky oči sa vpili doňho. Iba Doria sa zľakla a otočila perlami vyzdobenú hlavu k Tajane.

	V jej hnedých očiach sa skrýva otázka, v Tajaninom pohľade zasa ustaraná odpoveď. Nik ich nesleduje. Všetci sa sústredili na speváka, ktorý svojím hlasom a ešte väčšmi slovami piesne upútal na seba všetku pozornosť.

	Joachim sa vytratil z dvorany. Po tmavej chodbe kráča pokojne, takmer pomaly.

	Vošiel do svojej komnaty. Je bledý a zamyslený. Chvíľu sa díval vôkol seba, zrazu však bleskurýchle priskočil k striebornej skrini, otvoril ju, schmatol z mištičky zlaté dukáty, hodil si ich za košeľu, vzal dve bodlá aj vrecko so šípmi a všetko skryl pod plášť.

	Naraz ho čosi zadržalo. Odhodil vrecko so šípmi, vybral zo skrine kľúč, zavrel dvere na chodbu aj druhé do vedľajšej miestnosti a vošiel do malej komôrky. Tu zdvihol príklop v dlážke a zasvietil. Rebrík vedie kamsi do hlbokej tmy. Zostúpil po ňom a zakričal:

	— Henrich! Henrich! Poď hore! Chytro, ako najrýchlejšie vládzeš. Vyslobodím ťa.

	Z temnej hĺbky počuť zvuky, akoby sa prebúdzalo zviera.

	Joachim drží svetlo a čaká. Rebrík sa chveje, prehýna sa pod ťarchou. Palatín vystúpil späť do komôrky. Z tmy vykukla Henrichova strapatá hlava.

	Joachim chrapľavým hlasom zašepkal:

	— Vzbura proti mne a tebe! Visí nad nami smrť. Poď so mnou!

	Zatiahol ho do svojej komnaty. Pohodil mu bodlá a vrecko so šípmi.

	— Schovaj si to pod plášť, — prikázal mu a sám sa zahalil do svojho slávnostného. — Poď! A budeš poslúchať!

	Joachim opatrne pristúpil k závesu. Odhrnul ho, odomkol malé tajné dvere a ticho kráča s kľúčom v ruke. Prešiel úzkym priestorom, potom pomaly otvoril vedľajšie dvere do kráľovninej komnaty a zastal. Zasvietil do tmy. Rozhádzané šaty, odostlaná posteľ s ružovými hodvábnymi závesmi, na ktorých sa lesknú zlaté strapce. Šúcha sa po prstoch a zastane. Na lôžku v kúte tvrdo spí oblečená dvoranka. Joachim vtisol Henrichovi do ruky bodlo a ukázal mu na dvoranku, aby dával pozor. Na pokrovci stojí kolíska. Spí v nej päťročný kráľovič Ondrej. Joachim sa obzrie. Dvoranka tuho spí. Položil svetlo na zem, zohol sa a natiahol ruky k dieťaťu. Pozorne ho vybral z kolísky a nespúšťa z očí spiacu ženu. Hodvábnou prikrývkou obkrútil dieťa a kývol na Henricha. Ten ho bez slova nasleduje, otvára dvere, vychádzajú na chodbu…

	Vtom začuli za chrbtom výkrik. Obzreli sa. Dvoranka beží za nimi.

	— Pichni ju nožom! — zahundral Joachim s chlapcom v náručí.

	Henrich jej vrazil nôž do pŕs.

	Žena zmĺkla. Chodba je pustá.

	— Strč ju do izby a zavri!

	Dvoma kopnutiami ju dostali na prah, zavreli dvere. Rozbehli sa po chodbe a dole schodami. Pri vchode horí veľká fakľa. Na schodoch stoja dvaja kopijníci.

	— Otváraj! Rozkaz kráľovnej!

	— Nemôžem, nariadila neotvárať nikomu!

	— Tak mi podrž toto. Idem hore za kráľovnou. — A podáva mu zamotaný balík.

	Kopijník vystrel ruky, aby ho vzal, a vtedy mu Joachim vrazil bodlo do hrdla. Henrich prepichol druhého.

	— Zahas fakľu!

	
Henrich vyskočil v plášti zabitého, schmatol fakľu, šmaril ju o zem a náhlivo otvoril bránu. Vyšli na nádvorie.

	— Prečo utekáme?

	— Vzbúrila sa.

	— Načo beriete kráľoviča?

	— Dám ho korunovať za Ladislavovho protikráľa. Rudolf Habsburský bude výskaj od radosti!

	IVAN OKIČSKÝ

	Igric v kráľovskej dvorane zaujal svojou pesničkou všetky mysle, všetky oči, všetky duše. Je monotónna, clivá, s tichými vzdychmi lutny.

	 

	„… A každú noc zlopovestný rytier lieta na vraníkovi svojom po horách, ničí kopce, láme stromy a hlasno narieka. Obletujú ho horské víly a zlí duchovia, ktorí pijú jeho slzy. A na mieste padajú mŕtvi, lebo rytierove slzy sú jedovaté ako jeho zloba…“

	 

	Kniežatá, kňažné a celá trblietavá spoločnosť vo dvorane súcitne mlčí a počúva pesničku, ktorá sa odráža od stien plných štítov a zbraní. Po bledých dievčenských tvárach potajomky stekajú slzy, chlapské oči sú zakalené. Lesknú sa iba zrenice kráľovnej.

	Tajana pozoruje Doriinu sklonenú hlavu. Igric spieva o zlopovestnom rytierovi so zatvrdnutým srdcom, ktorý pre svoje potešenie utápa svet v krvi a nešťastí. I prichádza čierny duch hôr a pýta sa ho:

	 

	— Kto si, rytier?

	A ten mu odpovedá:

	— Som diablov brat, rodný brat, a ľúbim anjela z nebies, ktorý sedáva na zlatom stupni trónu.

	— Tak sa aj ty povznes k nebu! — vraví čierny duch.

	Ale rytier mu odpovedá:

	— Ako by mohlo peklo k nebu, či nebo k peklu?

	 

	Vo dvorane je ticho, mŕtvo. Ktosi sa ozval:

	— Mesiac už vyšiel!

	Tieto slová preleteli dvoranou ako blesk.

	Zarinčali meče, zaštrngali ostrohy, zahrmotili stoličky pod náhle vstávajúcimi ľuďmi. Kráľovná zbledla.

	Vo dverách dvorany si zastali ako stráž kniežatá. Všetci sa rozhliadajú, obchádzajú dvoranu, hľadajú, prekvapene sa spytujú kráľovnej. Alžbeta sa obzrela za svoje kreslo, kde stoja dvorania.

	— Kde je palatín Joachim?

	Komorník Gyula odvetil:

	— Najjasnejšia kráľovná, odišiel splniť váš príkaz, aby ľuďom dali vína.

	— Čo? Vari sa ešte nevrátil? Už dávno mal byť nazad. Zavolajte ho. Okamžite ho potrebujem.

	Gyula zamieril k dverám. Vtom ktosi udrel na ne mečom a oznámil:

	— Knieža Ivan Okičský.

	Joachimových dvoranov to prekvapilo.

	— Všetci nech zložia zbraň! — rozkázal Ivan, ktorý prišiel s ozbrojeným oddielom.

	Joachimovi prívrženci sa vyľakali. Komorník Gyula sa prvý podrobil rozkazu. Ďalší ho nasledujú a v tichosti sa vzdávajú. Kráľovná pristúpila k Ivanovi:

	— Priskoro ste prišli, knieža. Jeho tu niet!

	— Prineskoro, kráľovná! Viem…

	Všetci vo dvorane sa strhli. Kniežatá sa pýtajú:

	— Čo to vravíte, knieža? Prečo prineskoro?

	— Najjasnejšia kráľovná, zrada! Keď som vchádzal do paláca, dole pod schodišťom som našiel dvoch kopijníkov. Jeden je mŕtvy a jeden ranený. Ten mi povedal, že Joachim ich prebodol a ušiel. Bol s ním aj Henrich.

	Dvoranou sa rozľahli výkriky hrôzy.

	— A mňa nechal v kaši! — zahundral igric v úzadí miestnosti svojmu kamarátovi.

	Ivan Okičský sa prudko zvrtol a podišiel k spevákom. Uprel na nich skúmavý pohľad a potom zastal pred tým s červeno-zeleným turbanom spusteným až na oči a s lutnou v ruke, čo svojou clivou pesničkou tak zaujal hostí.

	Na tvári kniežaťa sa zračí podozrenie.

	Tajana a Doria sa utiahli za kráľovnú.

	Orchida hlce očami aj ušami, čo sa deje.

	— Kto je to? — spýtal sa Ivan prítomných.

	— Akýsi igric, čo nám spieval celý večer.

	— Kto ho pozval?

	— Všetkých pozývali.

	— Prečo sa pýtate, knieža? — zamiešala sa kráľovná.

	— Tento tu hovorí po chorvátsky, a v Budíne nie sú takí igrici.

	— Spieval po latinsky.

	— Keď som oznámil, že Joachim utiekol, povedal svojmu kamarátovi: „A mňa nechal v kaši.“ Po chorvátsky! Je to Joachimov spoločník.

	Kniežatá vstávajú a pristupujú k igricovi. Ivan zahrmel:

	— Joachimov spoločník, zradca! Dole s tou komediantskou maskou! Zhoď si tú maškaru z tváre! Kto si?

	— Pane, on nie je zradca, — ozval sa komediantsky oblečený chlap.

	— To je lúpežný rytier! — doložil ďalší.

	— Lúpežný rytier? — vyhŕkla kráľovná.

	— Rytier Čierny Tomo zvaný Loborský?! To si ty, odpadlík, Joachimov kompán?

	— Priviedol ho Joachim, — ozval sa knieža Szemere. — Čosi mu šepkal, kým hudobníci vyhrávali.

	— A potom ma Joachim poprosil, aby tento spevák mohol vystúpiť prvý, — dodala kráľovná.

	Tomo je pokojný, akoby sa ho nič netýkalo.

	— Zbojník! Kam utiekol Joachim?

	Iba plecami pokrčil. Knieža sa nahneval:

	— Nemám času čakať na tvoju odpoveď. Veliteľ, rozžeravíš železo! Na mučidlá s ním! Nech povie, kde je Joachim!

	Veliteľ aj s vojakmi, čo stáli v roztvorených dverách, pristúpili k lúpežnému rytierovi.

	Tomo sa pozrel na Ivana.

	— Knieža, nestrácajte čas mučením! Tu je moja hlava, zotnite ju a radšej sa poponáhľajte za utečencom. Ja neviem, kam zmizol.

	Tomo chladnokrvne pristúpil k Ivanovým vojakom.

	— Tu máte moju hlavu! Ani som netušil, že zamýšľa ujsť.

	— Knieža, pane, — zakričal spoza Tomovho chrbta chlap v komediantských šatách, — ja vám poviem všetko!

	— Mlč! — osopil sa naňho Tomo.

	— Vrav! — prikázal knieža.

	— Môj pán prišiel so mnou. Ja som veliteľ jeho družiny, volám sa Kozák. Palatín ho spoznal na chodbe a prikázal mu zabávať hostí.

	— Beda ti, ak dačo zamlčíš! Čo nariadil Joachim tvojmu pánovi? Aby zabával hostí, kým utečie?

	— O úteku nepovedal ani slova, ba ešte sa mu vyhrážal. Môj pán nemal ani tušenia, čo zamýšľa palatín.

	— Klameš! Veď preto prišiel na dvor, aby mu pomohol utiecť. Povedz, načo sem prišiel?

	— Môžete mi sťať hlavu, knieža, — pokojne odvetil Kozák. — Ale môj pán sem prišiel ako igric, aby uvidel kňažnú Okičskú.

	Zavládlo hrobové ticho, akoby všetkých prítomných práve skosila smrť. Potajomky sa obzerajú na Doriu, ktorá stojí za kráľovnou bledá, zúfalá, zahanbená. Aj Ivan zbledol od hanby, čo padla na jeho sestru aj naňho.

	— Knieža, môj veliteľ družiny ma chce zachrániť pred smrťou, a tak si vymýšľa hlúpe lži. Veď vám vravím, spolčil som sa s Joachimom! Prišiel som na jeho pozvanie, aby palatín mohol utiecť.

	— Odkiaľ by vedel, že práve dnes bude musieť utiecť? — spýtal sa knieža Szemere a rozhliadol sa po dvorane.

	— Pane, veď sám sa zaplieta do lží! — zvolal Kozák. — Ako by to vedel?! Nevedel nič!

	— Zbojník, povedz, kam utiekol Joachim? — vyrútil sa Ivan na Toma, aby mu zabránil hovoriť o Dorii.

	— Nie je blázon, aby mi to vravel. Však ma aj nechal v kaši.

	Kozák akoby sa bol zaprisahal, že zachráni svojho pána.

	— Nechal ho v kaši. Neprezradil mu, že je v nemilosti, ale mu sľuboval, že ho zachráni pred šibenicou. No pán iba povedal: „To je maličkosť. Zabavím vznešených hostí, ak oslobodíte kňažnú, aby nemusela ísť za kniežaťa Henricha!“ Tak to bolo!

	— Klame, podvodník! Neviem nič o nijakom vydaji kňažnej! Ani ma to nezaujíma. Kňažnú nepoznám! Nikdy v živote som ju nevidel! — rozkričal sa Tomo.

	Ivanovi sa chvejú ruky. Čo ako opovrhuje zbojníkom, cíti, že rytiersky stiera škvrny z jeho sestry pred celou šľachtou zhromaždenou v tejto dvorane, a to zmierňuje jeho zlosť.

	— Tomo, ak ťa Joachim zviedol, povedz, kam ušiel, a najjasnejšia kráľovná ti daruje život.

	— Čo tam po živote, knieža! Povedal by som vám to z pomsty, že ma tu nechal vo vašich rukách, ale neviem. Pomáhal som mu pri úteku, tak berte si moju hlavu, zaslúžim si to!

	— Nech je po tvojom! — povedal knieža a premeral si Joachimovho prívrženca Gyulu.

	— Komorník, kam utiekol Joachim?

	— Ani som netušil, čo zamýšľa, knieža. Prisahám.

	— Priškripnite mu jazyk, — rozkázal knieža Okičský. Veliteľ s troma vojakmi vyviedol Gyulu. Potom sa Ivan obrátil k Alžbete:

	— Najjasnejšia kráľovná, videli ste, nedozvieme sa, kam utiekol. Predsa sa za nim musíme vybrať. Nájdeme Joachima, čo by bol v pekle!

	— Áno, treba za ním ísť. Zverujem to vám, môj palatín, kniežaťovi Szemeremu a rytierovi Sokolovi, ktorý vám aj doteraz pomáhal. Ale nevidím ho s vami, — doložila.

	— Rytier Sokol čaká tu v paláci na vaše rozkazy. Jeho odvážny meč nás povedie za Joachimom, ak to najjasnejšia kráľovná dovolí.

	Nevládala vysloviť súhlas s tým, aby odišiel z dvora teraz, keď je už na dosah ruky splnenie sľubu, ktorý jej dal v Tajaninej izbe.

	— A kto bude chrániť nás v paláci? — spýtala sa Alžbeta.

	— Rozdelíme sa, — odvetil Ivan. — Ti, čo sa vyberú za Joachimom, nevrátia sa bez neho.

	Všetci nahlas súhlasia a chystajú sa na odchod. Kráľovná cíti, že to musí vypovedať:

	— Ako som vravela, zverujem to vám, knieža, a rytierovi Sokolovi.

	V úzadí pri stene utiahnutá Orchida počúva a vie, že ryšavobradý maják zhasol. Jej loďkou zmieta víchor — mocná kráľovná a sestra-sokyňa.

	Kniežatá sa delia. Ivan a Szemere rozhodujú, kto zostane v kráľovskom paláci a kto pôjde hľadať Joachima.

	Kráľovná, Orchida, Doria a Tajana neopúšťajú dvoranu. Akoby na čosi čakali.

	Ivan sa znovu obrátil k zbojníkovi:

	— Tomo, posledný raz sa ťa spytujem: kde sa skrýva Joachim?

	— Spýtajte sa, knieža, toho, čo mu prezradil vaše zámery. Ja som o nich nevedel. Musí to byť niekto z vás.

	Tomovi odpovedajú rozhorčené výkriky kniežat. Pomaly sa však utišujú, lebo prichádzajú na to, že zradca predsa len musí byť medzi nimi. Orchidino mladé, štíhle telo sa pritlačilo k stĺpu. Kniežatá blúdia pohľadom po prítomných, ich oči sa pristavujú na tvárach Joachimových dvoranov a hľadajú. Na chvíľu Orchida pocítila na sebe oči kráľovnej, ktorú akoby viedol inštinkt. Alebo to bola iba náhoda?

	— Knieža, konajte, ako sme sa dohodli, — prikázala kráľovná Ivanovi.

	— Všetkých dvoranov zatvorte do temnice, — rozkázal Ivan. — Nájde sa medzi nimi aj zradca. Lúpežného rytiera okamžite odovzdajte katovi, nech ho obesí!

	— Knieža, som šľachtic, dajte mi sťať hlavu, ale dovoľte mi preobliecť sa. Nechcem zomrieť v komediantských šatách!

	— Nech je po tvojom!

	— Ďakujem, knieža! — poklonil sa Tomo, akoby mu darovali slobodu. — A prosím vás, — pokračoval, — ak je kňažná Okičská na Okičgrade, oznámte jej, že ju lúpežný rytier prosí o prepáčenie. Tento darebák, veliteľ mojej družiny, len aby ma zachránil, vyslovil v súvislosti s mojím nehodným menom aj jej meno…

	Tomo sklonil hlavu na pozdrav kráľovnej, a pritom pohľadom letmo skĺzol po Dorii, ktorá stála za ňou. Meravý, mŕtvy pohľad, posledná rozlúčka, ktorú nepostrehol nik okrem Tajany.

	Vzápätí Tomo vyšiel pomedzi dvojrad kopijí pod arkády.

	V prvej chvíli, keď zbojník vyslovil svoje posledné želanie pred odchodom na smrť, aj tuhých chlapov sa zmocnil pocit úcty k rytierskemu odkazu kňažnej. Ale vtom zarinčali zbrane. A tento zvuk vyvolal v nich bojovú náladu a túžbu po pomste.

	Na Ivanov rozkaz odviedli Joachimových prívržencov do temnice. Kniežatá sa chystajú hľadať utečenca. Vošiel veliteľ družiny kniežaťa Szemereho.

	— Vaša kniežacia milosť, komorník na mučidlách tvrdí, že nevie o úteku nič. Ale vraj Joachim pred večerou tušil akési nešťastie. Potuloval sa po chodbách, prenasledovali ho obavy, že na večeri videl iba prívržencov nebohého kráľa. Taký bol prestrašený, že pristavil dokonca aj komediantov a spevákov. Podozrieval ich, že sú to jeho preoblečení nepriatelia. Vtedy spoznal aj toho v červeno-zelenom turbane a obvinil ho, že ho pozvali na pomoc proti nemu. Vyhrážal sa mu šibenicou. Komorník vraví, že igric sa palatínovi posmieval. Viac nevie, a keby aj vedel, on by nikdy neušiel.

	— Bratia! — oslovil Ivan šľachticov. — Spoľahnime sa na svoje šťastie a na to, čo nám dá šťastena. Tajana, ako ste sa na Griči dotkli svojou rukou kopije rytiera Sokola, dotknite sa teraz mojich očí, aby ma viedli správnou cestou za Joachimom.

	Všetci sa obrátili k dievčaťu. Mramorovobielu tvár sťaby zacláňal závoj. Veľké čierne oči ako dve bezodné priepasti dívajú sa na kniežaťa. Jej čiernovlasá hlava sa leskne vo venci hviezd. Belasé šaty zašušťali. Tichučko pristúpila k nemu a vystrela malú bielu rúčku. Knieža pokľakol, zdvihol k nej tvár a privrel hnedé oči. Jej nežná ruka sa dotkla Ivanových sklopených očí.

	— Nech vás zrak vedie po správnej ceste!

	Ivan vstal a zvolal:

	— Bratia! Kniežatá! Šťastie je s nami! Nech sa k nemu pridruží aj naša odvaha. Poďme!

	Vonku pod arkádami stojí rytier Sokol. V slnečných lúčoch sa ligoce jeho prilba. Ivan Okičský mu čosi povedal a obaja odchádzajú s kniežatami, kým sa nestratia z dohľadu. Kráľovná sa chveje. Orchida zbledla.

	Tajana žehná ich cestu vzdychmi, derúcimi sa z hĺbky jej krehkej hrude.

	 

	Hore vo dvorane zostali tí, ktorým sa ušlo strážiť palác. Knieža Szemere vydal príkazy, aby nikoho nepúšťali dnu ani von z hradu. Potom sa poklonil Alžbete, ktorá zamyslene sedela v kresle obklopená dvornými dámami.

	— Najjasnejšia kráľovná, čakám na vaše príkazy.

	— Je to strašné, knieža, že utiekol. Zradca musí byť v paláci.

	— Nik o tom nevedel okrem nás, čo sme boli dohovorení.

	— Či Joachim nevysliedil, že sa knieža Okičský s priateľmi pohol z Gertrúdinho zámku.

	— Zrada sa musela začať tu. A práve to je nepochopiteľné, ako sa správa o našej vzbure dostala k Joachimovi. Keby zrada prišla zvonku, bol by si priviedol so sebou aj svojich priateľov.

	— A Henrich Gising? Knieža, toho som uvrhla do temnice a odsúdila na smrť. Joachim utiekol s ním!

	— Klamal vás ten prekliatec, kráľovná.

	— Budem šťastná, až keď mu zotnú hlavu, — povedala s tajnými obavami. — Knieža, zariaďte všetko, čo treba, keby nás Joachim napadol.

	Knieža odišiel a kráľovná pristúpila k Tajane a Dorii.

	— Prečo ste také ustarané? O čom rozprávate?

	— Lúpežný rytier je nevinný, a čaká ho poprava. Komorníkovo priznanie dokazuje, že Tomo nebol v spojení s Joachimom, — povedala Doria.

	— Knieža rozhodol, aby ho popravili. Vaše slová prichádzajú neskoro. Nechcem meniť rozhodnutie kniežaťa.

	— Ale on je nevinný! — zvolala Tajana. — Celkom nevinný!

	Kráľovná sa nechápavo pozrela na Tajanu.

	— Knieža Okičský už rozhodol a rozsudok už iste vykonali. Kat nečaká.

	Alžbeta sa viac o to nestarala. Jej myseľ je priveľmi zaujatá očakávaním toho, či jej vzbura proti Joachimovi prinesie splnenie ľúbostných túžob. Vstala a zamierila do kúta dvorany, kde zbadala mladého kráľa.

	— Ladislav! Čo tam stojíš ani tĺk? — zvolala kráľovná. Až doteraz mu nik nevenoval pozornosť, nik sa ho na nič nepýtal, akoby nejestvoval. S prekvapením slabomyseľného chlapca sledoval, čo sa pred ním odohrávalo.

	— Konečne sme sa zbavili Joachima, ktorého si tak nenávidel, — povedala kráľovná.

	Ladislav neodvetil, len nahlúplo kývol hlavou, v ktorej sa rojili celkom opačné myšlienky. Mlčal ďalej utiahnutý v kúte. Vonku ktosi zakričal.

	— Kto to vykríka? Čo sa stalo?

	Všetci vstali a pobrali sa do susednej miestnosti. Bola dokorán otvorená. Dvoranka zalamuje rukami, lamentuje, akoby o rozum prišla. Zrazu sa hodila k nohám kráľovnej.

	— Beda mi, najjasnejšia kráľovná! Zobudila som sa, idem do spálne… Ukradol ho a ju prebodol!

	— Kto ukradol koho?

	— Tam! — vstala a rozbehla sa dvoranou ku kráľovniným komnatám.

	Všetci ju nasledovali do kráľovninej spálne. Alžbeta zbadala prázdnu kolísku a zmocnila sa jej zlá predtucha. Dvoranka beží ďalej do spojovacej chodbičky, potom do komnaty nebohého kráľa, kam sa nasťahoval Joachim. Na zemi leží žena, stene a prevracia sa v kaluži krvi.

	— Zobral kráľoviča! Joachim! Henrich! Vzali ho!…

	Kráľovná vykríkla:

	— Dá ho korunovať za protikráľa!

	— Za môjho protikráľa? — rozzúril sa Ladislav.

	Doriu pochytil strach, že vzbura, ktorú pripravil brat, sa nepodarí. Ladislav sa bojí, že mu nedovolia robiť, čo sa mu zachce. Iba Orchida tajne želá Joachimovi úspech. Tajana vybehla na chodbu a prikázala sluhovi, aby okamžite priviedol lekárov. Potom sa vrátila k dvoranke a začala sa jej vypytovať na podrobnosti.

	Kráľovná sa vrátila do spálne a nariekala:

	— Dá ho korunovať za protikráľa, to si vymyslel z pomsty! Ó, prekliaty zradca, čo to Joachimovi prezradil! Viem, čo urobí. Utečie k Rudolfovi Habsburskému, dá korunovať Ondreja za Ladislavovho protikráľa a zaútočí na nás s Rudolfovým vojskom. Keby som len vedela, kto to vyzradil? — vykríka Alžbeta. Presne oproti nej stojí Orchida.

	— Ty sa smeješ, Orchida? Ty sa smeješ?

	— Nie mi je do smiechu, lež do plaču, — odvetila mladšia sestra, ledva zadržiavajúc radosť.

	Kráľovná sa celá bez seba prechádza po veľkej dvorane, kde ešte zvýšili stopy po hostine.

	— Keby to aspoň vedeli knieža Okičský a Sokol! Najskôr by mu vzali kráľoviča. Och, keby to vedeli! Prečo to dvoranka neoznámila skôr?

	— Najjasnejšia kráľovná, keď ju našli, ležala ako mŕtva. Až keď sa prebrala z bezvedomia, dozvedeli sme sa, čo sa stalo, — vysvetľuje Tajana.

	— Čo ak sa mu podarí utiecť s Ondrejom? Kde je knieža Szemere? Zavolajte knieža! — prikázala kráľovná kopijníkom, čo strážili pred otvorenými dverami, celá zoslabnutá si sadla a podoprela si hlavu rukami.

	Tajana s Doriou sa potichu rozprávajú pri kozube.

	— O čom sa zhovárate? Chcem to počuť, neznášam šepkanie, — nervózne sa ozvala kráľovná.

	— Najjasnejšia kráľovná, je tu niekto, kto by vám vrátil kráľoviča, — povedala Doria.

	— Kto? Vravte rýchle!

	— Lúpežný rytier, ak ho ešte nepopravili.

	Alžbeta zdvihla ruku a pokynula im, aby pristúpili bližšie.

	— Ako? Povedzte!

	— Tomo je určite dôverným priateľom Joachima. Bol tu aj tej noci, keď zomrel kráľ.

	— Áno, áno, viem. A čo ďalej?

	— On by sa najskôr mohol dozvedieť od Joachima, kde je kráľovič.

	— Keby som ho prepustila, spojili by sa proti mne.

	Tajana poznamenala:

	— Najjasnejšia kráľovná, ak s ním prehovorí kňažná, urobí všetko. Bláznivo ju miluje.

	— Tak sa s ním pozhovárajte, kňažná, ak ešte, pravda, žije.

	Vtom sa zjavil knieža Szemere.

	— Rýchle, knieža, rozkážte, nech privedú lúpežného rytiera!

	— Najjasnejšia kráľovná, už ho nemožno priviesť.

	— Popravili ho? Rýchle, knieža, azda ešte nie je neskoro.

	Knieža prekvapil toľký rozruch pre zbojníka a nenáhlivo sa pobral. Tajana s Doriou tŕpli.

	Kráľovná celá bez seba zašla k stolu a vzápätí sa vrátila ku kozubu.

	Dlho sa nik neukázal. Tri ženy boli čoraz netrpezlivejšie. Napokon sa knieža vrátil s akýmsi dvoranom.

	— Čo je? — spýtala sa kráľovná. — Popravený?

	— Až teraz mu priniesli rytierske oblečenie. Knieža mu totiž dovolil zomrieť v jeho brnení. To popravu zdržalo. Ale Tomo nechce prísť.

	— Akože, nechce?

	— Povedal, že keď je už človek pod šibenicou, nemá sa vracať medzi ľudí. Značilo by to nešťastie.

	— Nezaslúži si vašu láskavosť, kráľovná, — povedal knieža Szemere.

	— Knieža, prosím vás, nech ho privedú násilím. Prezradím vám príčinu.

	Tomo nevyberane klial, keď ho stráž viedla do malej svetlice v kráľovskom paláci.

	— Čo chcete? Čo so mnou chce?

	— Najjasnejšia kráľovná prikázala, aby ste tu počkali.

	Zlostne zahrešil. Stráž odišla.

	Vo dverách zašušťali šaty. Pomalým, ledva postrehnuteľným krokom vošla Doria. Tomova tvár sa zamračila.

	— Tak to vám sa, kňažná, zachcelo obťažovať ma aj pred smrťou?

	— Mýlite sa. Prichádzam na rozkaz kráľovnej.

	— Budem sa rozprávať iba s ňou.

	— Kráľovná je zničená. Nemôže sa pohnúť z postele. Joachim uniesol kráľoviča Ondreja, päťročné dieťa.

	— Uniesol dieťa? To si vravte, komu chcete! Načo by bral kráľovské decko? Prečo by utekal palatín, ktorý má takú moc? Je to všetko hlúpe a mňa sa to vôbec netýka.

	— Pozbavili ho všetkých pôct a bol by skončil v temnici, keby sa nebol dozvedel, čo zamýšľajú, — povedala Doria. — Keď ste pomáhali Joachimovi, vykonali ste veľké zlo.

	— Žijem preto, aby som robil zle. Keď mi odseknú hlavu.

	— Ale zaplietol do toho aj vás.

	— Ja som sa zaplietol sám, pomáhal som mu.

	— Tomo, prečo sa robíte horším, ako ste?

	— Horším? Chacha! Dobrý žart. Nestačí, čo som vám povedal, keď sme sa tu stretli v deň kráľovej smrti? Ale nechajme to. Čo odo mňa chce kráľovná? Bude zo mňa baránok! Nezdržiavajte ma dlho pred týmto obrátením.

	— Vy nie ste zbojník, ktorý pomáha unášať deti.

	— Už sa stalo. Nemôžem si pomôcť.

	— Môžete, rytier Tomo.

	— Nemôžem. Kniežatá sa už určite vybrali za zradcom. Nech mu teda vezmú kráľoviča.

	— Vtedy sa ešte nevedelo o únose dieťaťa. A kým sa to dozvedia, Joachim ho určite dobre skryje. Počúvnite! Choďte za ním, využite jeho dôveru a zoberte mu kráľoviča. Nik to nemôže urobiť lepšie ako vy!

	— Ja?! Ani mi na um nezíde, aby som sa potĺkal po okolí a naháňal Joachima, keď mi váš brat prisúdil taký pohodlný pokoj na druhom svete! Ani za všetko zlato sa nezrieknem blaženosti, čo ma čaká.

	— Život je každému najmilší…

	— Užil som si takmer všetko, čo som chcel, až do dna!

	Doria pristúpila bližšie k nemu, sklonila sa a dotkla sa mu rukáva.

	— Tomo, čestne ste sa držali, keď ste ma vo dvorane zapreli.

	Skrížil si ruky na hrudi, posmešne sa na ňu pozrel a usmial sa:

	— Vari si vaša milosť nenamýšľa, že som to spravil pre vás?

	— Čo ste urobili, žiadala si vaša rytierska česť.

	— Keď som žil ako zbojník, nech aspoň umriem ako rytier.

	— Práve preto by ste mali splatiť všetky dlhy, ktoré si žiada vaša česť.

	— Nemám dlhy!

	— Máte! Nechtiac ste podhodili do pazúrov dravca nevinné dieťa. Vytrhnite mu ho. To ste dlžen svojej cti.

	— Čo som neurobil vedome, nie je môj čin.

	— Tomo, prosím vás! Veľa je v hre, ak Joachim odvedie kráľoviča.

	— Povedzte kráľovnej, nech ma čím skôr zbaví mojej tvrdej hlavy. Neprebije ju nik a nič!

	Pristúpila k nemu tak blízko, že pocítil jej dych. Pozrela sa mu do očí, aby zlomila jeho tvrdý odpor.

	Úsmev mu zamrel na perách, z čiernych oči zmizol posmešný výraz. Zastrel ich závoj, za ktorým Doria postrehla bôľ. Prekvapilo ju to. Zdá sa jej, že na jeho prsiach, na ktorých si tak bezočivo zložil ruky, je celé more jedovatých sĺz, o akých večer spieval.

	Tomo zaťal zuby. Chcel by sa hodiť o niečo tvrdé, aby sa spamätal. Díva sa jej do očí, hľadá slová, drsné, hrubé, hanlivé, ale myšlienky sa mu strácajú, márne sa namáha, daromne kriví pery do úsmevu. Zovrela ich bolesť, akoby mu žeravým železom prepichávali srdce.

	Ani sval sa mu nepohne. Iba z líc sa stráca farba, akoby mu smrť prešla neviditeľnou rukou po počernej mužnej tvári.

	Doria z neho neodtŕha pohľad. Chce mu nazrieť až do duše a zlomiť ho. Čas plynie. Mlčanie sa zdá nekonečným.

	Márne čaká, že Tomo prehovorí. Nechápe, čo je v ňom také kruté a zároveň také bôľne.

	Dlhé mlčanie napokon prerušila Doria:

	— Rytier Tomo, vy pomôžete!

	Neodpovedá, iba záporne pokrúti hlavou.

	Porazene sklopila oči, a takmer s plačom vraví:

	— Tak Joachim si prevedie kráľoviča cez hranice, aby ho korunoval za protikráľa, aby sa vrátil s Rudolfom Habsburským do kráľovstva. Bude nad nami vládnuť Joachim s Henrichom, a ja budem na celý život prikovaná k tomu ničomníkovi Henrichovi. Za nevydarenú vzburu zaplatím ja… ja!

	Hlas jej prezrádza zúfalstvo. Zakryla si tvár rukami a pobrala sa k dverám.

	— Kňažná!

	Doria zastala a hladí mu do tváre. Je smrteľne bledá, v očiach sa jej zračí zúfalstvo. Zdvihol ruky a chytil sa za prilbu, akoby si ten kov chcel vtlačiť až do mozgu. Dorii sa zdá, akoby zápasil s obrom, ktorý sa mu vyhráža, že kruto potresce každý ústupok.

	— Kňažná! Ja…

	Hlas má tichý, chrapľavý.

	— Počúvam vás, rytier Tomo, — zašepkala Doria vystrašená jeho temným hlasom, ktorý k nej doliehal ako nárek zúfalca.

	Spustil ruky z prilby. Ovisli mu ako ochrnuté popri tele.

	— Ja kráľoviča prinesiem!

	— Tomo, rytier, nikdy vám to nezabudnem! Po tretí raz prijímam vašu láskavosť.

	Vystrela k nemu ruky.

	— Nie. Nešpiňte si ruky! Neponižujte sa, — preriekol a odtiahol sa nabok, akoby mala od dotyku jeho rúk na mieste zomrieť.

	Doria sklopila oči, biele ruky jej klesli, zmĺkla. Jeho oči sú čoraz menšie, akoby zomieral…

	Doria sa ho ticho spýtala:

	— Potrebujete od kráľovnej nejakých ľudí na pomoc?

	— Nie. Nikoho nepotrebujem.

	— Kozáka vezmete so sebou?

	— Áno.

	— Nepotrebujete na cestu nič? Peniaze, koňa alebo…

	— Nič, celkom nič.

	— Tomo, bude vás sprevádzať moja túžba, aby ste zachránili kráľoviča pre nás všetkých, a najmä pre mňa! Oznámim to kráľovnej.

	Pomaly, sotva počuteľne zamierila k dverám. Tomo ešte stále hľadí do zeme, po ktorej sa ťahal Doriin plášť. V hlave mu búši, pred očami sa mu zatmieva, je celý nesvoj, dobitý, zničený, ponížený do prachu pod okrajom jej plášťa.

	Strhol sa, zdvihol hlavu a podoprel si ju rukou. Zahľadel sa na čosi neviditeľné, ďaleké, preďaleké…

	V mysli sa mu vynárajú slová piesne, ktorú sám zložil. Trhajú mu srdce, prepichávajú hruď. Zdá sa mu, akoby ho všetky nože sveta bodali do pŕs.

	Zrazu pocítil, že ho na líci čosi chladí, preberá k vedomiu. Siahol rukou na tvár, zotrel si slzu, päsťou udrel o prilbu a rozbehol sa po miestnosti. Túžil po vzduchu.

	— Pane! Pane!

	Pred ním stojí Kozák. Tomovi sa vidí, akoby jeho tvár zakrýval závoj z iskier.

	— Pane! Vyzeráte, akoby ste vstali z hrobu, kde ste ležali od narodenia. Poďte, čakajú nás.

	Tomo vníma Kozákove slová ako nepríjemný šum.

	— Pane môj! Neodseknú vám hlavu. Kňažná nemôže zabudnúť, že ste ju pustili zo svojho zámku nepoškvrnenú! Žena to nikdy nezabudne!

	Tomo nič nechápe. Zničený vytriešťa oči na veliteľa svojej družiny.

	Kozák ním zatriasol, akoby ho chcel prebudiť z hlbokého spánku. Tomo zastal, zadíval sa na Kozáka a spýtal sa ho takým tichým hlasom, až sa veliteľ zľakol:

	— Kde ma čakajú chlapci?

	— Boh s vami, predsa tam v hore pri tej kolibe, ako ste rozkázali!

	— Čakajú?

	— Ako by nečakali? — odvetil Kozák a začudovane si prezerá svojho pána.

	— Pamätáš sa na ten žltý zámok, na ktorý sme zopár ráz videli ísť Joachima? Musíme sa ta šikovne votrieť. Treba dačo vymyslieť a povyzvedať sa na Joachima aj na kráľoviča. Musíme ho nájsť, čo by sme zahynuli všetci do jedného.

	— Viem, povedala mi to.

	— Kráľovná?

	— Nie, naša kňažnička.

	Slovo naša akoby Toma udrelo po hlave.

	— Aká naša? Viac to nevyslov!

	— Poďme. Čakajú nás. Kráľovná, šťastena a kňažná.

	Toma uviedli do dvorany. Za kráľovnou stoja Doria a Tajana.

	— Rytier, sľúbili ste priviesť späť kráľoviča.

	— Slovo dodržím.

	— Joachimovi sa s ním nebude ľahko utekať, možno ho niekam skryje.

	— Nájdem ho.

	— Nepridáte sa k Joachimovi?

	— Ak o mne pochybujete, dajte ma okamžite sťať!

	Pokľakol pred kráľovnou, potom vstal a ani na okamih sa nepozrel na Doriu. Kráľovná prikázala:

	— Šťastena! Zaželaj mu šťastie!

	— Nech vás vedie po správnej ceste, rytier! A aby vás šťastie neopustilo celý život!

	Pri týchto slovách sa Tomovi skrivili pery.

	— Neviem, čo by som s ním robil! Prijímam ho len pre kráľoviča.

	— Náš osud je vo vašich rukách, — ozvala sa Doria.

	Sklopil zrak, aby sa na ňu nemusel pozrieť, hlboko sa uklonil a odišiel.

	— Vyzerá ako ozajstný rytier, — povedala kráľovná.

	— Aj sa tak bude správať.

	— Ďakujem vám, kňažná, — ozvala sa kráľovná. — Premáha ma únava. Aj vy si choďte odpočinúť. Krajšie som si predstavovala túto noc!

	Doria s Tajanou osameli.

	— Kňažná, všimli ste si ho, keď odchádzal? Nie je škoda, že je zbojník?

	— Je akýsi čudný, nevyspytateľný…

	— Nejestvuje preňho na svete nič okrem lásky k vám. Veľmi trpí, vidím to, — povedala Tajana.

	— Je v ňom čosi čudné, ukrutné, podlé… A potom sa ti zasa zdá, akoby kameň zmäkol, akoby z hadieho jedu kvapla slza…

	— Chudák! Dnes spieval, že sa nebo s peklom nikdy nemôžu stretnúť. Lebo on je diabol, a vy anjel, ktorého ľúbi.

	— Nechaj to, Tajana, dosť už o ňom. Pros šťastie, aby ho sprevádzalo, kým nenájde kráľoviča. Ak ho nenájde, Joachimova pomsta zasiahne rovno do srdca nás a celý náš rod!

	V BAKONSKOM LESE

	Hustými korunami stromov tmavého lesa leje sa dážď. Jarkami steká dolu kopcom voda. Konáre sa skláňajú k zemi. Dvaja jazdci si kliesnia cestu húštinou. Obzerajú sa, nazerajú do obrovských bútľavých stromov, opatrne vyzerajú spoza každého storočného obra.

	— Pozor! Tam v tej rokline sa čosi pohlo.

	Skryli sa za stromy. Dívajú sa, ako dolu kopcom zostupujú traja ozbrojení ľudia na koňoch.

	— Nazdali ste sa, že vám padne do rúk Joachim, a to sú dvaja obyčajní vojaci a ktosi tretí.

	— Tretí je Kumán. Odkiaľ idú a kam? Počkáme si na nich.

	O chvíľu traja neznámi zišli do doliny.

	— Stoj! — zvolali jazdci a zastali prichádzajúcim cestu. Tí sa nevzdali, ale pustili sa do divého behu. Jazdci sa vyrútili za nimi a strieľali na nich z lukov. Jeden z prenasledovaných takmer letel. Aby im neušli aj ďalší dvaja, vrátili sa. Porazení vojaci si kľakli pred jazdcami so zopätými rukami a prosili:

	— Milosť, milosť!

	— Odkiaľ ste utiekli?

	— Neutiekli sme. Patríme k oddielu, čo stráži v kumánskom tábore, aby sa nebúrili proti pápežskému legátovi. Rozkázali nám, aby sme sprevádzali kumánskeho vojaka.

	— Prečo ste nezastali na výzvu?

	— Kumán nám prikázal, aby sme utekali.

	— Odkedy počúvate Kumána?

	— Palatín Joachim rozkázal, aby sme ho poslúchali.

	— Joachim? Kde je?

	— Tam je aj s kráľovským oddielom a s Kumánmi.

	— V kumánskom tábore? Odkedy?

	— Prišiel v noci.

	— S kým?

	— S akýmsi kniežaťom.

	— Priniesli so sebou nejaké dieťa… kráľoviča?

	— Nemali dieťa.

	Jazdec ho prudko udrel do pŕs.

	— Klameš, vrav pravdu, lebo viac nevstaneš!

	— Pane, nemali dieťa. Zabite ma, ale tak je. Boli sami, veľmi zablatení a mokrí. Palatín Joachim ihneď prikázal nášmu kráľovskému oddielu, aby sme sa pripravili na cestu. Potom nechal Kumánov na slobode a všetci ich vojaci sa pridali k nám na čele s vojvodom Oldamurom. Potom palatín poslal veliteľa, toho, čo teraz utiekol, a nás dvoch s ním.

	— Kam vás poslal?

	— Nevieme, kam. Šli sme podľa rozkazu, — odpovedá vojak v smrteľnom strachu.

	— Joachim zostal v kumánskom tábore?

	— Nie. Všetci šli za nami, aj kráľovské a kumánske vojsko.

	— Teda sa vydali k Bakonskému lesu?

	— Videl som, že sa pohli tým smerom. Ale my sme šli napred, neviem, ako šli ďalej.

	— Ja čosi viem, pane, — ozval sa druhý, ktorý doteraz mlčal. — Rozumiem po kumánsky. Palatín vyzval Oldamura, aby sa vydali spolu proti kráľovnej, ktorá chce dať pokrstiť Kumánov.

	— Kde je kráľovič?

	— Vraveli, že ho skryli, ale kde, to nepovedali. Ešte spomenuli, že v tom lese počkajú na vojsko Rudolfa Habsburského.

	— Zdvihnite sa. Počul si? — obrátil sa jazdec na svojho spoločníka. — Vedie ich k nášmu oddielu. Kone treba celkom doraziť a odpratať, aby ich Joachim nenašiel a nezistil, že sme jeho ľudí chytili. Keď skončíš, príď za mnou. Poponáhľam sa za kniežaťom.

	V pľúšti sa jazdec pobral späť cestou, po ktorej prišli. Hnal koňa ako divý.

	Čoskoro sa dostal na koniec lesa, kde v tme čakalo zo päťdesiat vojakov s kniežatami. Za nimi prišiel aj druhý jazdec s dvojicou zajatých vojakov. Ivan Okičský sa ich vypytoval a vyhrážal sa im smrťou. No nevedeli nič viac, ako povedali jazdcovi. Ivan sa vzdal a s veľmi vážnou tvárou sa obrátil ku kniežatám:

	— Teraz je jasné, prečo sme Joachima márne hľadali. Ušiel ku Kumánom, ktorí z pomsty, že im kráľovná vzala pápežského legáta, tiahnu s palatínom proti nej a proti kráľovi. To je vojenská vzbura! Joachim sa rozhodol bojovať o svoju moc. Páni, to sme nepredpokladali. Teraz alebo Joachim zničí nás, alebo my jeho! Ak zvíťazí, bude lepšie odísť z tejto krajiny. Zvrhne kráľa aj kráľovnú a bude panovať v Chorvátsku v mene maloletého Ondreja. Rudolf Habsburský a Kumáni ho budú podporovať. Joachim bude chcieť zničiť všetkých svojich protivníkov. V tomto lese nás čaká boj na život a na smrť. Alebo my, alebo on!

	— Radšej zhynúť, ako sa dočkať jeho hrôzovlády.

	— Sme v ťažkom položení, — povedal knieža Báthory. — Joachim má tri stotiny kráľovských vojakov a tisíc Kumánov!

	Ivan sa pozrel naňho a odpovedal:

	— Zabudli ste, páni, že my zasa máme kohosi, čo je sám hoden stotinu. Rytiera Sokola! Kosí hlavy ako kosec trávu. Ale čo ak príde Rudolf?!

	Všetci sa obzreli dozadu, kde sa o vraníka opieral vysoký štíhly rytier so zahalenou tvárou. Na prilbe sa mu matne leskne strieborný sokol. Neradí sa s nimi, nevšíma si ich. Utiahol sa do úzadia za malý kniežací oddiel.

	— Uvidíme, čo povie on, — zakončil knieža Ivan Okičský. — Chce zostať nepoznaný, a to musíme rešpektovať. Poviem mu, čo nás čaká, a poradím sa s ním.

	Ivan sa pobral k rytierovi.

	Z jesenného neba sa leje studený dážď so snehom. Z Budína prišiel kráľovský oddiel a priviezol im zbrane, prilby, jedlo a pitie. Keď sa občerstvili, Ivan Okičský vydal príkazy a potom sa pohli. Viedol ich knieža Ivan. Vedľa neho cválal rytier Sokol. Postupovali pomaly a opatrne. Vôkol nich sa rozprestiera hustý, široký les. Nad vrcholcami stromov sa ako temná klenba vznášajú čierne chmáry. Les potemnel.

	Kniežací oddiel sa prediera lesom. Čas sa míňa. Očnými otvormi priezoru zbadal Ivan Okičský dvoch kráľovských vojakov. Galopujú pomedzi stromy. Vlečú za sebou koňa, cez ktorého je prehodený človek.

	— To sú naši! — zvolal Ivan. — Kohosi chytili.

	Zadychčaní, mokrí a zablatení zastali jazdci pred nimi.

	— Knieža, chytili sme kumánskeho veliteľa. To je ten, čo nám dnes ušiel. Viem po kumánsky a on sa mi ku všetkému priznal…

	— Čože? Tak von s tým! — netrpezlivo sa ozval Ivan.

	Roztrasený jazdec rozprával:

	— Kumán vraví, že Joachim má prísť do tohto lesa a skryť sa tu, kým sa zotmie, aby sa v noci mohol vkradnúť do kráľovského paláca. Tento tu mal zájsť do paláca a odovzdať kráľovnej akýsi odkaz od Oldamura. To mala byť iba zámienka a v noci by bol Joachimovi otvoril malú východnú bránu. Pomohla by mu pri tom Orchida. Je ich spoločníčkou.

	— Orchida! — zvolal Ivan a obzrel sa ku kniežatám. — Vrav ďalej!

	— Joachim chcel zajať kráľovnú, kráľa a všetky kniežatá.

	— Kde je Joachim?

	— Kumán vraví, že má prísť do lesa a vyčkať na správu svojho posla, či je všetko pripravené.

	— Spýtaj sa ho, kde má Joachim čakať posla z paláca.

	— Vraví, že nám ukáže.

	— Povedz mu, že ho rozkrájam na márne kúsky, ak nás oklame.

	Kumán zopäl ruky a zaprisahal sa na svojich bohov. Potom sa všetci pohli.

	Zastali na mieste, ktoré označil kumánsky zajatec.

	Kniežatá sa znovu radili. Vzápätí sa Ivan s rytierom Sokolom utiahli kúsok od ostatných.

	Keď skončili rozhovor, knieža Okičský rozostavil oddiel. Všetci sa skryli za hrubé stromy. Každý kmeň bol akousi pevnosťou. Daktorí povyliezali na stromy, kde čakali s pripravenými šípmi. Ivan pobieha sem i ta, rozhoduje, pripravuje. Potom už len čakajú… Z oblakov sa leje dážď.

	Hodiny sa míňajú. Vietor šumí v korunách stromov a zráža chmáry dovedna. V lese sa čoraz väčšmi stmieva.

	— Prichádzajú! — pošepol Ivan priateľom. — Udrela osudná hodina. Páni! My, alebo oni!

	Ivan sa obrátil k rytierovi Sokolovi a čosi mu povedal tak ticho, že to nik nemohol počuť. Rytier kývol hlavou a utiahol sa až celkom dozadu za oddiel.

	— Kam ide rytier? — spýtal sa knieža Báthory.

	— To je náš plán, — ticho odvetil Ivan. — Páni, vysúkajte si rukávy. Zbojník sa blíži. O tri-štyri dni tu máme aj Rudolfa!

	Joachimove oddiely idú pomaly. Palatína a Oldamura nerozoznať od ostatných. Zahaľuje ich brnenie. Krok za krokom sa približujú k miestu, kde ich čaká Ivan Okičský.

	— Zbadali nás, — povedal Ivan. — Vpred!

	Stromy ožili. Ivanov ozbrojený oddiel zaútočil na Joachimovu armádu. Lesom sa ozýva:

	— V mene kráľovnej a kráľa Ladislava, zradní vojaci, na našu stranu! Vyzýva vás kráľ!

	Kov naráža na kov, cvendžia štíty. Spoza Ivanovho chrbta vyletujú na nepriateľa šípy jeho vojakov. Kumáni kričia:

	— V mene kumánskych bohov, bite kresťanov!

	Stretli sa dve vlny nenávisti. V zrážke tryská krv, udierajú o seba zbrane, praskajú kopije, padajú ľudia, kone sa šmýkajú na blatistej pôde, sypú sa šípy, lámu sa meče. V divom huriavku sa miešajú bolestné stony s volaním do útoku.

	Dážď ustáva. Oblaky akoby sa zľakli krvavej scény na zemi. V lese sa rozvidnieva. Kniežatá dychčia, kúpu sa v znoji a v krvi pod košeľami zo sieťoviny.

	— Zrazte zradcu Joachima! Zrazte zbojníka! — kričí Ivan Okičský. — V mene kráľovnej!

	— Rozsekajte chorvátskeho vzbúrenca kniežaťa Okičského! — ozýva sa Joachimov hlas.

	Ivan seká, bodá, rúbe, čo mu príde pod meč. Zhora padajú šípy. Jedni po druhých šliapu a razia si cestu vpred.

	Nepriatelia sťaby sa do seba zahryzli. Skrvavená masa sa neprestáva drviť.

	A tu akoby Ivanovmu oddielu ubúdalo síl. Aj jeho hlas utíchol.

	— Kde si, knieža Okičský? — kričí Joachim. — Vyzývam ťa na súboj, naničhodník!

	— Čo, vari padol? — spytuje sa čísi zhrozený hlas.

	Hneď nato knieža Báthory vykríkne:

	— Vpred! Vpred! My, alebo Joachim! Priatelia, lepšia smrť ako Joachimova temnica!

	Kumáni vzývajú svojich bohov a útočia kopijami.

	Zrazu sa v blízkosti kniežat ozval konský klopot. Zo päťdesiat vojakov vybehlo spod stromov. Na prilbe rytiera v sivom plášti sa zablysol strieborný sokol. V ľavej ruke drží uzdu a štít, v pravici lesklý meč. Na tvári sa mu nepríjemne ligoce čudná kukla. Vyzerá ako prízrak, čo práve spadol z oblakov.

	— Ako smrť skosím vaše hlavy! — skríkol rytier Sokol hlbokým hlasom, ktorý sa rozľahol vôkol sťa hrmenie.

	Kumánskymi radami preletela tajomná hrôza. Prízrak sa rúti na nich. Rytier zastal pri prvom Kumánovi, obrátil meč plochou stranou a sekol sprava naľavo. Jedným úderom skosil tri kumánske hlavy.

	Počerní krvilačníci sa so zúfalým vreskom stiahli späť. Nie a nie sa spamätať z prekvapenia. Rytier pevne sedí v sedle a kosí tak zručne, akoby jeho meč bol naozaj kosou smrti. Zráža hlavy, seká a bodá, až za ním zostáva cesta z mŕtvol a krvi.

	— Kresťanský čarodejník! — hrozia sa Kumáni.

	Rytier využíva ich zmätok a udiera svojím mečom čoraz zúrivejšie.

	Po oboch stranách skupina vypočinutých, čerstvých vojakov odráža pokusy nepriateľa dostať sa mu za chrbát.

	No pred nimi je ešte neprehľadný les kopijí, spoza ktorých vyčnieva velikánska hlava pokrytá pancierom. Spod neho sa ozýva Joachimov hlas:

	— Zničte tú potvoru! Obkoleste ho! Kto ho zrazí, dostane kráľovský dar a všetky pocty!

	— Kumáni! Za slobodu našich bohov, udrite naňho! — kričí Oldamur.

	Kopije sa zmrvili. Kone sa vrhli vpred. Zo desať najsmelších Kumánov sa priblížilo k rytierovi Sokolovi. Pustil meč pripevnený reťazou k pásu, vytrhol z rúk svojho zbrojnoša obrovskú kopiju, urobil velikánsky kruh sprava doľava a udrel po namierených čepeliach. Nečakaný úder vyrazil kopije z kumánskych rúk. Znehybneli od strachu pred čarovnou mocou a ustúpili.

	— Prekliati zbabelci! — kričí Joachim.

	— Kumáni, bohovia vás zatratia! — volá Oldamur, ktorý sedí na koni vedľa Joachima.

	Rytierove nevídané údery, jeho sila a obratnosť, mŕtvi pod jeho nohami, to všetko povzbudilo kniežatá a ochabujúci oddiel. Znovu sa pozviechali a cvalom zaútočili na palatínových vojakov. Keď Joachim zbadal rytiera Sokola, srdcom sa mu preliala žlč. Telo v kovovom pancieri sa mu zachvelo, šabľa v ruke sa trasie. V duchu už zabíja nepriateľa.

	Je to on! Môj sok! Prišiel, aby ma zhodil, aby sa s ňou objímal nad mojou mŕtvolou! Nestane sa tak ani za nič na svete! A pozrel sa vôkol seba na oveľa početnejšie vojsko.

	— Oldamur! Ak mi pomôžeš poraziť rytiera Sokola, budeš v kráľovstve prvým po mne. Dám ti dva kniežacie hrady.

	— Čo mám robiť?

	— Napni luk a mier Sokolovmu koňovi rovno do brucha!

	Potom zašiel ku kumánskym vojakom a prikázal:

	— Prikradnite sa k rytierovi a dávajte pozor. Keď pod ním padne kôň, vrhnite sa zo dvadsiati naňho a ubite ho do smrti. Ak to neurobíte, pľujete si na svojich bohov. Rozpárte ho!

	— Kto neposlúchne, čo mu rozkázal kráľovský palatín, bude za živa upálený! — kričí Oldamur.

	Kumánski vojaci sa tlačia zboku a vyhýbajú sa bitke s kniežacími vojakmi. Joachim s Oldamurom ich sledujú pohľadmi.

	— Už sú dosť blízko. Tak do toho, Oldamur!

	Kumánsky vojvoda napäl luk a zamieril.

	Až tretí šíp doletel k bruchu rytierovho koňa.

	— Ha! — zreval Joachim ako lačné zviera, keď zahryzne do mäsa obete.

	— Bohovia! Šíp odskočil!

	— Len triafaj, triafaj! Raz, dva, tri! Čo je to? Vari má jeho kôň železné brucho?

	Joachim hreší, preklína nebo aj zem, kumánskych bohov aj kresťanských svätých.

	— Oldamur! Čo ti je? Prečo nemieriš koňovi na hlavu?

	— To je ťažko, keď rytier ustavične šibrinkuje štítom. Pomôžte, bohovia! — A šíp znovu vyletel.

	Ale zasa minul rytiera, ktorý sa ani slovom neozve, akoby ani nebol živým tvorom, a len zráža ľudí aj zvieratá.

	Joachimovi vyrazilo dych. Oldamur sa vzdal námahy.

	— Joachim! To nie je človek! To nie je ľudský tvor!

	Obidvaja sa dívajú, ako sa rytier naklonil dopredu a nastavil štít koňovi pred hlavu. Spoza štítu vyčnieva iba jeho strašidelný priezor a ligotavý meč.

	— Do brucha, do nohy koňovi! Dajte luk! — skríkol Joachim, vytrhol ho ktorémusi vojakovi a zamieril súčasne s Oldamurom.

	Šípy zahvižďali. Prikrývka rytierovho koňa je celá posiata šípmi ako jež pichliačml. Kôň však naďalej nosí svojho pána napravo či naľavo, dopredu či dozadu, ako ho rytier usmerňuje.

	Kumáni vydráždení vôňou krvi a Joachimovými sľubmi sa ohromene dívajú na šípy visiace z koňa. Hrozia sa predstavy akéhosi tajomného čara. Do rúk sa im vkráda neistota a do duší strach z čohosi neznámeho, neporaziteľného, čo so sebou nesie smrť.

	— Sto vojakov nech zaútočí na rytiera! — rozdrapuje sa Joachim celý bez seba.

	— Bohovia vás vyzývajú, Kumáni! — reve Oldamur. — Ak zostane nažive, pokrstia vás.

	Kopije sa znovu rozhýbali. Joachim máva šabľou nad hlavou a popoháňa vojakov.

	— Je to čarodejník! — kričia tí vpredu.

	— To nie je človek! Strely sa nechytajú ani koňa!

	Ako hrom z jasného neba rozľahol sa nad nimi rytierov hlas:

	— Meč a kopiju mi darovala šťastena! Márne prelievate krv za Joachima! Šťastena mi darovala svoje šťastie! Sem sa všetci pod meč šťasteny! Poď, Joachim, tebe šťastena posiela svoje prekliatie!

	Joachim pocítil ťažký úder v srdci. Dych mu vyschol, vriaca krv zmrzla. Oldamur sa obrátil k nemu:

	— Počujete? Šťastena je na jeho strane. Preto sa ho strely nechytajú! Preto rúbe tri hlavy naraz. Joachim, teraz sme stratení!

	Tajana! Šťastena! Tak ona je s ním, ona, ktorá všetko môže! Mal som ju vziať so sebou. A ja som ju nechal v paláci. V strachu o svoj život som na ňu zabudol! preletelo Joachimovi hlavou.

	Na bojisko akoby vtrhla neviditeľná sila a ovládla vojakov. Správa o šťasteniných zbraniach a jej pomoci prebudila v kniežatách a ich vojakoch vieru vo víťazstvo. Naplnila im srdcia, vošla do rúk, do rukovätí mečov. Kým krvilačnosť a túžba po moci, poctách či daroch v Joachimových radoch sa zmenila na strach z neodvratnej prehry. Pred očami sa im vznáša vidina dievčiny v bielych šatách na zlatom obláčiku. V ruke drží šťastie ako čosi skutočné, ligotavé, nedosiahnuteľné, čím vládne nad víťazným mečom a smrtonosnou kopijou rytiera so sokolom na prilbe, čo robí jeho koňa nezraniteľným a pripravuje víťazstvo kniežaciemu vojsku.

	Sila poverčivosti láme odvahu, telesnú aj duševnú silu mocných, svalnatých, v súbojoch a v bitkách zocelených ľudí. Joachimova skľúčenosť podvedome prechádza na jeho vojakov a ich strach sa zasa zmocňuje jeho.

	— Poďte, synovia smrti, pod meč šťasteny! Čo stojíte? Chlapci moji, za mnou! — zakričal Sokol a vyrazil vpred divým galopom. Kniežací oddiel ho nasleduje.

	Kumánov a neverných kráľovských vojakov sa zmocnila hrôza. V tej chvíli sa bezhlavo vrhli do podvečerného súmraku v lese, ani sa len neobzreli.

	— V mene šťasteny! S jej šťastím aj na kraj sveta!

	Kniežacie vojsko sa vyrútilo za utekajúcim nepriateľom ako prúd vody cez pretrhnutú hrádzu.

	 

	Na kráľovskom dvore sú všetci znepokojení. Zo strážnych vežičiek v hradbách pozerá sa knieža Szemere s priateľmi dole na pustú, vodou nasiaknutú nížinu pri brehu stúpajúceho Dunaja, za ktorou sa rozprestiera hornatá budínska vysočina.

	Slnko sa stráca za sivými chmárami. Celý kraj sa ponára do jesennej pustoty. Nikde nijaký oddiel alebo posol. Knieža Szemere s ustarostenou tvárou vydal príkazy, ako by bolo pred nepriateľským útokom na opevnený hrad.

	Na strážnej veži sa zjavila kráľovná. Je zahalená do plášťa. Oči jej horúčkovite svietia. Za ňou ako tieň ide Tajana. Tmavý plášť ešte väčšmi zvýrazňuje jej poblednutú tvár.

	— Vy, najjasnejšia kráľovná? — strhol sa knieža Szemere. — Práve som vás chcel informovať.

	— Nemám dnu pokoja, knieža. Čo sa deje?

	— Ešte stále ani stopy po našich. Už prešli tri noci a míňa sa aj tretí deň, čo o nich nemáme správy.

	— Že by ich Joachim pobil?

	— Sú s ním Kumáni a celý jeden váš oddiel. Ale Ivan Okičský je šikovný, smelý a jeho priateľ rytier Sokol je vraj ozajstné pekelné čudo.

	— Áno, to je. Keby ste boli videli, aký bol na turnaji, čo som usporiadala v jeho krajine pod Gričom! Naozajstný silák, ale je sám.

	— A Okičský? A naše kniežatá? — žiarlivo sa ozval knieža Szemere.

	— Áno, áno, všetci sú odvážni, ale čo zmôže odvaha proti kumánskym zverom? Keď sa mi dostanú do rúk, pokrstím ich všetkých zaradom a potom ich hodím do temnice! Zver zradná! Ak sa rytierovi stane nešťastie…

	Za kráľovnou bez slova a so sklopenými očami stojí Tajana, ale nedá na sebe znať nič zo svojich myšlienok.

	— Poď, Tajana, — obrátila sa k nej kráľovná. — Knieža, dajte mi hneď vedieť, keby sa dačo stalo.

	Zostúpili z veže, prešli baštou a zamierili k hrubým železným dverám.

	— Zájdeme do Veže múdrosti, Tajana. Možno nám pomôže Agora.

	Dievča otvorilo dvere a vstúpili do veže.

	Sivovlasý mudrc v čiernych šatách s bielou pelerínou sa hlboko poklonil.

	— Rýchle sa pozri do diaľky! Chcem vedieť, kde je rytier, kde sú jeho priatelia. Rýchle, rýchle! Poď, Tajana, — zašepkala Alžbeta a pritiahla k sebe takmer meravé a zarazené dievča.

	Agora hodil na žeravú pahrebu prach. Dymí sa, plameň šľahá a on hľadí do ohňa neprítomnými očami.

	— Čo vidíš, Agora? — pýta sa kráľovná.

	— Kniežatá… vojsko… dve armády. Bijú sa… kolú… krv sa leje.

	— Vidíš rytiera so sokolom na prilbe?

	— Nevidím.

	— Somár! Musíš ho vidieť!

	— Teraz sa, hľa, zjavuje. Krv mu tečie z ramien… rytier padá.

	— Padá? — skríkla kráľovná.

	— Nepadol, — rozhodne sa ozvala Tajana.

	— Ty to vidíš, Tajana?

	— Vidím, vidím ho, víťazí.

	— Kde ho vidíš?

	— Zvíťazil! — presvedčivo vyhlásilo dievča.

	— Ty vieš… ty… — pozrela sa kráľovná do jej čiernych očí, v ktorých akoby sa blýskalo. — Aké ty máš oči?! — zvolala, nevediac, prečo ju zrazu pochytil strach z tých očí, v ktorých horí oheň, aký v nich nikdy doteraz nepostrehla.

	— Aké ty máš oči, Tajana! Ako ostrie meča!

	Dievča sa zľaklo, spamätalo sa.

	„Tajanka moja!“ zišlo na um kráľovnej. Povedzte to ešte raz, rytier! Žeby ju on tak volal?

	Tušenie, čo v nej vzklíčilo, keď sedela na posteli pri Tajane, sa znovu ohlásilo. Až ju stislo v prsiach. Privretými mihalnicami pozoruje Tajanu a zdá sa jej, že pred ňou stojí ako vinník.

	— Ty miluješ rytiera?

	— Ako otca, — odvetila chladne.

	Kráľovná mlčí a zamýšľa sa nad hlasom, akým to dievča povedalo.

	— Vravíš pravdu? Zaprisahaj sa, že vravíš pravdu.

	— Najjasnejšia kráľovná mi už neverí. Preto prosím, aby ma prepustila z dvora, a to ešte dnes, a aby mi dala za sprievodcu pustovníka Drahošu, ktorý ešte stále trčí v Bélovej veži.

	Tajanine slová znejú rozhodne. Alžbeta sa strhla. Aby zakryla rozpaky, zašla k malému okienku.

	To, čo zažila s Tajanou v súvislosti s rytierom, roznecuje a znovu utišuje jej podozrenie. Tajana nehybne vyčkáva.

	Kráľovná sa obzrela.

	Ak ho ľúbi, odvráti šťastie odo mňa a vezme si ho sama. Bude ľúbiť ju! Je to tak?

	Zvuk trúby prerušil chod jej myšlienok.

	— To sú oni! — zvolala Tajana bez toho, aby sa pohla.

	Kráľovná vyzrela okienkom. Celá sa trasie. Zabudla na všetko a vykríkla:

	— Kniežacie prilby! To je on!

	A vybehla z veže.

	Tajana ju pomaly, so zvesenou hlavou nasledovala. Pokojná, trochu poblednutá zašla do Doriinej komnaty. Kňažná ju chytila studenými rukami.

	— Tajana, kráľovské trúby! Vráti sa Ivan živý? Och, žije, je ranený?

	— Žije! Musí žiť!

	— Ty si mu dala svoje šťastie, Tajana, bdela si nad ním! Poďme sa pozrieť, čo nás čaká, Tajana.

	V kráľovskej dvorane štrngajú zbrane. Vchádzajú kniežatá a rytieri. V kresle sedí kráľovná, vedľa nej Ladislav. Kráľova červená tvár prezrádza zvedavosť. Kniežatá a bojovníci sa zoradili do kruhu, ešte zablatení, roztrhaní, unavení. Alžbetin pohľad akoby sa prilepil o strieborného sokola na prilbe rytiera so zahalenou tvárou.

	Vedľa kráľovnej stojí Orchida. Dve noci sa triasla o Joachimovo víťazstvo. Pevne verila, že keď sa dostane k moci, vydá ju za rytiera Sokola. A teraz trnie strachom, lebo vidí rytiera na strane kráľovnej, v jej moci. A Joachim? Ani nedýcha, tak počúva, ako knieža opisuje kráľovnej bitku v Bakonskom lese.

	— A vzbúrenec? A kráľovič? — netrpezlivo sa spýtala kráľovná.

	Orchida sa celá zachvela od nedočkavosti.

	— Najjasnejšia kráľovná, vzbúrenca sme hľadali celú noc. Ale zmizol bez stopy!

	— Ach! — zvolala kráľovná a buchla päsťou o kreslo.

	— Hľadali sme ho v lese aj v kumánskom tábore, ale stratil sa. Asi sa skrýva v horách alebo u niektorého priateľa. Pravdepodobne tam, kde ukryl kráľoviča. Rozposlal som zopár spoľahlivých ľudí na všetky strany.

	Orchide od radosti zaihralo v očiach. No v tej chvíli pocítila, že Ivan Okičský vrhol na ňu akýsi čudný pohľad. Kráľovná sa zvýšeným hlasom ozvala:

	— Každý, kto chytí Joachima, má právo zabiť ho ako prekliateho zradcu. Neverných Kumánov nemilosrdne potrescem.

	Na chviľu zmĺkla. Jej pohľad sa prikradol k rytierovi, ktorý tu stojí ako socha a ani jediným pohybom nedá najavo, čo si myslí o rozsudku nad Joachimom, hoci bol Sokolovou podmienkou, že splní kráľovnine želania.

	— Všetok jeho majetok venujem kniežatám, čo ma statočne bránili a porazili vzbúrenca. Kto bojoval najudatnejšie? Kto viedol víťazný boj?

	— Ivan Okičský, — ozval sa starý knieža Szemere. — On bol veliteľom.

	Všetci začali volať na slávu kniežaťa Ivana.

	Kráľovnina tvár sa zachmúrila. Ale Ivan Okičský sa obrátil k starému kniežaťovi Szemeremu:

	— Vaša kniežacia milosť pri tom nebola. Moje zásluhy sú nepatrné. Márne by som bol velil, keby rytier Sokol nebol zasiahol svojím nevídaným bojovým majstrovstvom. To potvrdia všetci vznešení páni.

	— Tak je, — ohlásil sa knieža Báthory. — Knieža Ivan velil, rozhodoval a Sokol spĺňal všetky jeho rozkazy s neuveriteľnou vojenskou zručnosťou.

	Alžbeta oživla.

	Sokol mlčí a nehýbe sa. Pred kráľovnú predstúpil knieža Ivan.

	— Najjasnejšia kráľovná, ani môj plán, ani rytierovo bojové majstrovstvo, ani obdivuhodná udatnosť našich kniežat by neboli odolali Joachimovej štvornásobnej presile, keby sme neboli mali na svojej strane mocnejšiu silu, ako je celá armáda. Rytier Sokol ma požiadal, aby som to povedal najjasnejšej kráľovnej pred všetkými, a tak som rád splnil jeho želanie.

	— Kto vám prišiel na pomoc? — spýtala sa kráľovná nechápavo aj naľakane.

	— V rozhodujúcej chvíli rytier Sokol hromovým hlasom zvolal: „Joachim, meč a kopiju mi darovala šťastena! Si stratený! Sem sa všetci pod meč šťasteny! Poď, Joachim, tebe šťastena posiela svoje prekliatie!“ Palatín zmĺkol, nepriateľa sa zmocnil strach. Proti nám by šli, ale proti šťastene sa neodvážili. Ona nás zahrnula svojou priazňou. Keď som odchádzal, dotkla sa môjho meča. Sestra mi prezradila, že vo dne v noci bdela a žehnala našim zbraniam, aby sme obránili kráľovnú. Nepriateľ utiekol pred šťastenou!

	Všetci sa naradostene obrátili k Tajane, ktorá stála celkom v úzadí za dvornými dámami.

	Aj Sokol sa pozrel na dievča. Knieža Okičský pristúpil k Tajane, vzal ju za ruku a priviedol ju pred Alžbetu a Ladislava, ktorý iba vytriešťal oči.

	So sklopeným zrakom, celá zmätená, prekvapená správaním kniežaťa Ivana zastala pred kráľovnou ako mramorová socha.

	— Nech žije šťastena! — zvolali kniežatá a nadšene sa dívajú na dievča, pred ktorým utiekol Joachim aj s celým vojskom.

	Alžbeta sa prinútila k úsmevu a pohľadom sleduje nehybného rytiera Sokola.

	— Šťastena, — oslovila ju kráľovná, — čo odo mňa chceš? Splním ti, čo si zaželáš, ako odmenu za víťazstvo, ktoré si nám dožičila.

	Vo dvorane zavládlo ticho. Tajana sa ozvala mäkkým hlasom, čo znel ako strieborný zvon:

	— Najjasnejšia kráľovná, splňte mi, o čo som vás poprosila dnes vo Veži múdrosti.

	Kráľovná zvesila hlavu, potom sa rozhliadla po dvorane uprela pohľad na rytiera a povedala:

	— Prosila ma, aby som ju prepustila z dvora a aby sa mohla vrátiť na Grič k akémusi pustovníkovi. Čo na to poviete, kniežatá?

	Všetci protestujú.

	— A vy, rytier Sokol, ochranca dievčaťa, čo poviete vy? — spýtala sa kráľovná. — Mám ju pustiť?

	Ivan, ktorý stál pri rytierovi, ho ponúkol, aby podišiel bližšie.

	Rytier váhavo predstúpil pred kráľovnú a ticho, ale rozhodne odvetil:

	— Áno. Pusťte ju domov!

	Alžbetu tak potešila jeho odpoveď, že to nevládala skryť.

	— Nie, nie! — kričia rytieri.

	— Tvoj ochranca chce, aby som ti vyhovela, a ostatní sú proti tomu. Počúvaj, Tajana! Či si už zabudla, že si mi sľúbila zostať na dvore? Všetko si môžeš želať, len to nie! Vieš, že ťa potrebujem.

	V hlasnej vrave podišla ku kráľovnej a pošepla jej:

	— Najjasnejšia kráľovná, splňte mi teda druhú prosbu a prepusťte…

	Alžbeta pochopila, že myslí na pustovníka Drahošu, a povedala:

	— Dobre, splním! Páni kniežatá, udeľujem šľachtičnej z Astry kniežací titul.

	— Nech žije kráľovná! — zvolali kniežatá jednohlasne.

	— A teraz prosím svojho palatína, udatného Ivana Okičského a všetky vznešené a chrabré kniežatá, aby si odpočinuli a potom prišli na večeru, pri ktorej vás odmením poctami a darmi. Moji udatní a oddaní, vyslovujem vám čo najsrdečnejšie poďakovanie za seba aj za kráľa.

	Všetci zdvihli meče a dvoranou sa rozľahlo búrlivé vyvolávanie na slávu.

	Alžbeta s Ladislavom opustili dvoranu v sprievode kniežaťa Ivana. Keď vychádzali, knieža oslovil kráľovnú:

	— Najjasnejšia kráľovná, rytier Sokol čaká na vaše rozkazy. So zahalenou tvárou nemôže dlhšie zostať na dvore!

	— Áno, máte pravdu. Ale víťaza si netreba pohnevať. Zavolajte ho, aby som sa ho mohla spýtať, či sa chce odhaliť a zostať na dvore, alebo sa poberie svojou cestou.

	Kým ostatní ustúpili, obďaleč kráľovná pozorovala Tajanu, potom Orchidu a napokon poodišla od Ladislava. Pristúpil k nej rytier Sokol a hlboko sa uklonil.

	— Poďte bližšie, — vyzvala ho.

	Keď zastal celkom blízko pri nej, zašepkala:

	— Rytier! Kráľovná splnila náš dohovor do posledného slova. „Toho dňa, keď Joachima zvrhnú a odstránia z dvora, padnem vám k nohám.“ To ste povedali kráľovnej.

	Rytier pokľakol na koleno a ticho povedal:

	— Rozkazujte!

	— Nechcem, aby ste si pred dvorom odhalili tvár. Ani dnes, ani neskôr. Vráťte sa do Gertrúdinho zámku, a keď sa skončí slávnostná večera, očakávam vás vo svojej komnate. Pri južnej bráne vás bude čakať môj dôverník.

	Rytier sa sklonil a pobozkal lem jej plášťa. Alžbeta zvesila hlavu, poblednutá od vzrušenia, a neprirodzene nahlas povedala:

	— Milostivo dovoľujem rytierovi Sokolovi, aby si žil podľa vlastného uváženia, kde bude chcieť. Tak si želal.

	Orchide sa vkradol na pery zlomyseľný úsmev. Tajanina tvár zostala chladná. Kráľovná vyšla za kráľom. Kniežatá sprevádzajú ich odchod volaním na slávu. Rytier Sokol sa vytratil z dvorany. Knieža Ivan sa poponáhľal za ním. Doria sa odobrala do svojej komnaty v presvedčení, že až brat skončí svoje povinnosti, príde ju objať.

	Nečakala dlho. Ivan vstúpil s rozžiarenou tvárou. Po niekoľkodňovom ťažkom utrpení si brat a sestra padli do náručia.

	Sadli si vedľa seba a rozprávali sa o všetkom, čo sa stalo odvtedy, keď sa kniežatá vzbúrili proti Joachimovi. Ivan podotkol:

	— Vidíš, to som mal na mysli, keď som chcel, aby vojvoda Béla neodchádzal do Čiech.

	— Ivan, len nechápem, čo to boli za čary, že strely neporanili rytierovho koňa.

	— To sú čary Sokolovho vojenského dôvtipu. Roztrhal rytiersku košeľu z kovovej sieťoviny a prikryl ňou aj koňa. Prišiel na to, ešte keď som s ním žil v Gertrúdinom zámku. Denne cvičil svojho sivka, aby si na sieťovinu zvykol. Nik netušil, že kôň je pod plátennou prikrývkou obrnený proti šípom. Veľmi sa mu to zišlo práve v Bakonskom lese. Kumáni aj Joachim si mysleli, že mu koňa začarovala šťastena.

	— Ten rytier je naozaj nezvyčajný zjav.

	— Predtým si ho neprávom odsudzovala.

	— Aj teraz sa naňho hnevám pre Tajanu. Ale čudujem sa, že mu kráľovná neponúkla poctu, ktorú dala tebe.

	— Urobila tak na jeho želanie.

	— Tebe je tak veľmi naklonený?

	— Uzavreli sme priateľstvo a spojenectvo.

	— Vieš, kto to je?

	— Viem.

	— A videl si mu tvár.

	— Videl.

	— Prečo sa skrýva? Vari je zohavený?

	— To ti nemôžem povedať. Viaže ma slovo.

	— Čože? Vari nebude teraz žiť na dvore so zahalenou tvárou.

	— Nie.

	— Tak to nerobil preto, aby sa dostal k moci?

	— K moci priviedol s Tajaninou pomocou mňa!

	— Ale aj tak si príde na svoje. Za túto službu dostane od kráľovnej poriadnu odmenu.

	— Všetko odmietol.

	— Aj… kráľovnú?! — spýtala sa Doria ticho, ale dôrazne.

	— To je čosi iné. Keď sa pred chvíľou vracal do Gertrúdinho zámku, povedal mi: „O mojom osude sa rozhodne dnes po slávnostnej večeri!“

	— Bude kráľovniným milencom?

	— To je jeho vec, na to sa ho nepýtam. Trápi ma iba jedno: či Joachim utečie s kráľovičom Ondrejom k Rudolfovi Habsburskému.

	— Neboj sa, Ondreja mu unesú.

	— Kto?

	— Tomo Loborský.

	— Tomo? Dal som ho predsa popraviť!

	— Kráľovná ho v poslednej chvíli pozvala k sebe a on jej dal slovo, že kráľoviča unesie.

	— Kráľovná Toma omilostila?

	— Áno. Ale predtým mi dal slovo, že Ondreja unesie.

	— Tebe?

	— Áno, mne. Neskôr aj kráľovnej.

	Nastalo nepríjemné ticho. Doria zbadala, že sa bratova tvár zamračila. Jeho pekné hnedé oči sa zahľadeli na ňu. Založil si ruky na prsiach a podišiel dva-tri kroky k nej.

	— Ty si poradila kráľovnej, aby ho omilostila?

	— Áno, — odpovedala Doria pokojným hlasom. — Aj kvôli nám.

	— Tak ty si pod zámienkou, že sa zmocní kráľoviča, nahovorila kráľovnú, aby Toma omilostila… Aby si ho zachránila pred smrťou? Doria, zaručila si sa za zbojníka!

	Pekná Doriina tvár zostala pokojná.

	— Nie je pekné, že sa so mnou takto zhováraš, Ivan. Prirodzene, Joachim nebude kráľoviča nosiť so sebou po horách. Iste ho niekam ukryje. Tomo je odvážny a Joachim mu dôveruje.

	— Nikdy ti neuverím! Chcela si zachrániť život tomu zbojníkovi!

	— Prečo by som ho zachraňovala?

	— To sa spýtaj seba!

	— Raz na Okičgrade mi môj brat prejavil nedôveru, a vojvoda, cudzí človek, mi uveril.

	— Keby počul, čo teraz ja…

	— Schválil by môj čin.

	— Doria, Tomo ťa požiadal, aby si mu zachránila život za to, že si sa z jeho zámku vrátila čistá.

	— Naopak, nechcel odísť! Uprosila som ho. Povedala som mu, že ak Joachim s kráľovičom utečie, budem patriť Henrichovi.

	— A on z lásky išiel! — posmešne zvolal Ivan.

	— Neviem, čo ku mne cíti. Tajana tvrdí, že ma miluje. A ja som to využila.

	— Tajana tvrdí, že ťa ľúbi zbojník, a tvoje srdce sa zľutovalo…

	— Ivan! Vari ma len nepodozrievaš, že blazniem za tým zbojníkom? Či nie som snúbenicou vojvodu Bélu, ktorého ľúbim? Zabúdaš, že hovoríš so sestrou. Zahanbuješ ma pred nami obidvoma!

	Hlas sa jej zlomil, rozvzlykala sa. Ivan sa spamätal.

	— Choď, spýtaj sa Tajany! Dohodli sme sa, že využijem Tomove city. Kráľovná si už zúfala a ja som chcela odvrátiť od nás všetkých tú strašnú hrozbu. Napokon som sa ponížila a obetovala sa. Spýtaj sa Taiany a pochopíš, ako si ma urazil.

	— Ľutujem, Doria. Ale kráľovná, Tajana a ty ste vlastne poslali Joachimovi pomoc. Chápeš, pomoc!

	— Mýliš sa! Tomo kráľoviča unesie. Odkiaľ, ako, neviem, ale urobí to!

	— Priveľmi dôveruješ Tomovmu slovu!

	— Azda mi nedokázal na Lobore, že ho vie dodržať? Bola som mu vydaná na milosť deň a noc, a predsa sa ma nedotkol. Ak to nie je dostatočný dôkaz, tak iný nejestvuje! Nuž verím a čakám.

	Zadíval sa na jej pekný štíhly driek, pod ktorý siahali jej rozpustené hnedé hodvábne vlasy.

	— Doria, tvoje meno sa pričasto spájalo s menom toho zbojníka. Odľahlo mi, keď sa priznal k spojenectvu s Joachimom. Bol som šťastný, že katovský meč skoncuje s našou hanbou. A teraz, hľa…

	— Či by bolo lepšie, keby Joachim vyhlásil Ondreja za kráľa a Chorvátsko za vazala?

	— To aj urobí. Prenesie kráľoviča cez hranice.

	— Nie! Vravím ti, Tomo sa zaprisahal. Verím mu! Unesie Ondreja, aj keby ho mal vytrhnúť diablovi z náruče.

	— Keby to i urobil, akú odmenu by dostal?

	— Milosť od kráľovnej.

	— A bude sa naďalej krútiť okolo teba?

	— Nikdy viac sa mi neukáže na oči. To ti prisahám!

	Ivan pokrčil plecami a zahundral:

	— Kto sa vo vás ženách vyzná!

	— Ty sa naozaj nevyznáš v ženskom srdci. Beda tej, ktorú ti osud určí za ženu! Budeš žiarliť aj na vlastný tieň.

	— Neboj sa, nikdy sa nedočkáš švagrinej. Nemám v úmysle večne sa trápiť dohadmi o ženských citoch a myšlienkach.

	— Ja nemám čo skrývať. To si zapamätaj, Ivan, a nikdy viac neurážaj svoju sestru, vojvodovu snúbenicu. Som zvedavá, či pošleš za vojvodom do Čiech posla, aby mu oznámil, čo sa stalo.

	— Až sa dozvieme, čo je s kráľovičom. Ak sa ho Joachimovi podarí preniesť za hranice, Rudolf Habsburský ho vyhlási za kráľa Uhorska a Chorvátska. Nezostane nám iné, ako bojovať s Rudolfom.

	— Čo? Vojna?

	— Práve to nám robí starosti, mne i ostatným kniežatám Joachim vyprázdnil kráľovskú pokladnicu a chce nás zatiahnuť do vojny. To by bola pre kráľovstvo pohroma.

	— Tomo kráľoviča Ondreja zachráni. Alebo by si bol radšej, keby ho Joachim dostal za hranice?

	— Dosiaľ som nevedel, že si taká tvrdohlavá, Doria. Si stvorená vládnuť. Náš spor pre zbojníka ma trochu vyľakal. Bál som sa, že stratím v teba dôveru.

	— Akoby to nevravel môj Ivan!

	— Doria, čaká ma veľký boj, ťažká práca v službách veľkej veci. Dnes ti môžem povedať iba toľko: potrebujem tu spojenca! Zaprisahaj sa mi, že odteraz neurobíš nič, kým sa ma nespýtaš.

	— Ivan, — odvetila Doria dojatá, — prisahám ti na mŕtvu matku! Ak ešte raz zapochybuješ ako pred chvíľou…

	— Nie, nie, nie, dosť už o tom. A teraz tvoja prvá úloha, sestra. — Ivan jej pošepkal: — Dávaj dobrý pozor na Orchidu, na každý jej pohľad a krok, ba aj na jej slúžky. Je Joachimovým špehúňom a spoločníčkou…

	— Prečo to neoznámiš kráľovnej?

	— Až získam dôkazy, že je moje podozrenie opodstatnené. Alžbeta by ju okamžite dala sťať. A ja nechcem začať vládnuť krvou… Dávaj dobrý pozor!

	— Spoľahni sa na mňa!

	RYTIER SOKOL

	Knieža Ivan Okičský stojí pred kráľovnou a prekvapene si obzerá prenádherné šaty zo zeleného zamatu pretkávaného striebornými nitkami. Čierne vlasy má pozaplietané a pri ušiach pripnuté strieborným šperkom vykladaným perlami. Na hlave sa jej ligoce zlatý diadém v tvare koruny. Okolo bieleho hrdla jej visí masívny náhrdelník zo striebra a perál.

	Kým jej dvoranka pripla na ramenách ťažký purpurový plášť, knieža obdivoval kráľovninu krásu a prekrásne oblečenie. Ešte nikdy ju nevidel tak starostlivo vyobliekanú a vyparádenú. Jeho pozornosť zaujala skvostná zelená látka. Keď kráľovná postrehla Ivanov obdiv, poznamenala:

	— Prekrásna látka, však? Priniesol mi ju z Orientu veľmajster Olivero. Poznáte ho, pravda? Sľúbila som mu, že keď sa ja dostanem k moci, pozvem ho na dvor a udelím mu titul kráľovského komorníka. Preukázal mi cenné služby. Súhlasíte?

	Pri Oliverovom mene vzkypela v Ivanovi krv. Nezabudol na jeho potupné zaobchodenie s Doriou, keď sa chcela skryť v templárskom kláštore, ani na jeho zradnú návštevu na Okičgrade. No poklonil sa korektne a povedal:

	— Najjasnejšia kráľovná, ako si vaša milosť želá, tak bude. Len by som si dovolil pripomenúť, že Olivero sa družil s Joachimom, ako mi vravel Sokol. Myslím, že rytiera Sokola by Oliverovo vyznamenanie nepotešilo.

	— Netrvám na tom. Na list mu neodpoviem. Ale ako rozdeliť dvorné hodnosti medzi ostatné kniežatá?

	— Najjasnejšia kráľovná, knieža Szemere, váš najstarší verný služobník, nám najväčšmi pomáhal v boji proti Joachimovi. V jeho dome sme sa dohovorili. Zaslúži si teda najvyššiu poctu. Potom Báthory, knieža János… — A Ivan Okičský vyratúval všetkých, čo ho podporovali v boji s nenávideným palatínom Joachimom. Napokon dodal: — Namiesto Henricha Gisinga by som navrhoval za chorvátskeho bána kniežaťa Mateja. Je to verný priateľ rytiera Sokola.

	— Teda ho menujem za bána chorvátskej krajiny.

	— Kráľovná, asi by sme všetko mali dohovoriť s rytierom. Ale ponajprv musíme tu v paláci odhaliť zradcu a Joachimovho prívrženca, ktorý mu v ten večer vyzradil naše sprisahanie a umožnil mu útek.

	— Ste presvedčený, že zradca je naozaj na dvore?

	— Áno. Dozvedel som sa to od kumánskeho veliteľa v Bakonskom lese. Joachim ho chcel poslať k najjasnejšej kráľovnej s odkazom od vojvodu Oldamura. V skutočnosti mal v noci otvoriť palatínovi východnú bránu, aby mohol vtrhnúť do hradu. Pri tom mal kumánskemu veliteľovi pomôcť Joachimov spoločník. Zradca je teda na dvore. Akiste prezradil aj vašu vzburu, najjasnejšia kráľovná.

	— Zradca v mojej blízkosti? O vzbure nevedel nik okrem Tajany. Nik iný! Žeby ona?

	— To je vylúčené! Dievča pomáhalo nám a dalo by život za šťastie kráľovnej. Ale či sa to niekto iný nedozvedel, nevytušil to alebo dačo nezačul?

	— Nezačul? To je možné. V ten večer sme všetci boli ako v horúčke. Kniežatá sa schádzali, šepkali si, dorozumievali sa. Ak Joachim mal nejakého spoločníka, musel byť medzi nami. Začul niečo a informoval palatína, čo sa naňho chystá.

	— Len tak mohol utiecť. Nazdávam sa, že zradca je medzi nami.

	— Nájdite mi ho, knieža. Zomrie strašnou smrťou. Povedzte, koho podozrievate?

	Ivan ju upokojil a zamyslene odvetil:

	— Najjasnejšia kráľovná, zatiaľ som nezistil, kto to je. Ešte stále je však na dvore a môže mať s Joachimom spojenie. Na to ma upozornil sám rytier Sokol a radil mi poprosiť najjasnejšiu kráľovnú, aby mi dovolila sledovať každého vo vašom okolí, a to aj najbližších najjasnejšej kráľovnej. Bude treba zariadiť, podobne ako to urobil Joachim, aby sa nik nepohol z dvora a aby každého sledovali. Myslím, že rytier Sokol má pravdu.

	— Určite. Sledujte každého, aj samého kráľa. Prikazujem vám to. Všetko, čo som urobila podľa rady rytiera Sokola, bolo veľmi osožné.

	— Práve som chcel poprosiť najjasnejšiu kráľovnú, nech prehovorí rytiera, aby sa spolu s ňou ujal spravovania kráľovstva.

	— Pokúsim sa. On je moja spása, môj osud, aj osud celého kráľovstva.

	— Najjasnejšia kráľovná, pápežský legát je ešte stále u arcibiskupa. Dnes popoludní poslal posla s odkazom, aby sa kráľ aj kráľovná zaprisahali, že pokrstia Kumánov a zaútočia na krivovercov. Rozprával som sa o tom dnes i s rytierom Sokolom.

	— A čo povedal?

	— Že nemožno viesť križiacku vojnu proti krivovercom, kým sa kráľovstvo nezbaví vnútorných nepriateľov a kým sa nenaplní pokladnica.

	— Má pravdu! Knieža, o všetkom sa poradíme s ním. Naozaj nám výborne radí.

	— Dozvedel som sa od neho aj nečakanú správu o vojvodovi Bélovi.

	Kráľovná zosmutnela. Ivanove slová ju znepokojili.

	— Čo vie rytier o vojvodovi?

	— Utiekol za hranice. Rytier Sokol totiž chytil jeho sluhu, keď sa potuloval v okolí Budína. A ten sa priznal, že jeho pán utiekol z dvora zo strachu pred Joachimom.

	— Zaiste proti mne dačo kuje! Chcel by panovať. A čo vraví rytier?

	— Najjasnejšia kráľovná, tentoraz nesúhlasím s jeho radou.

	— Čo povedal? Chcem to vedieť.

	— Rytier vraví, že aj keby chcel vojvoda proti kráľovnej niečo podniknúť, vzdal by sa toho, keby ho najjasnejšia kráľovná pozvala naspäť a hneď oženila s Doriou. Ale to nemôžem, ani nechcem navrhnúť najjasnejšej kráľovnej ja.

	— Ale on vám to radí. Rytier vie, čo vraví. Vojvoda znamenal pre mňa isté nebezpečenstvo, ale je až po uši zaľúbený do kňažnej. Bude jej služobníkom. Oznámte mu v mojom mene, aby sa vrátil. Rytier mu bude svadobným svedkom. Ale už by som chcela mať čím skôr za sebou slávnostnú večeru. Priveľa nocí som prebdela. Túto by som chcela konečne spať pokojne…

	Ivan pochopil jej netrpezlivosť a hlboko sa uklonil.

	— Najjasnejšia kráľovná si ten pokoj namáhavo vyslúžila.

	— Och, dobre ste to povedali, knieža. Rytierovi Sokolovi budem do smrti vďačná, že mi odporúčal vaše verné služby.

	Mladý knieža sa vystrel. Potom dokorán otvoril dvere do predsiene, kde čakali dvoranky a dvorania. Kráľovná si nevšímala nikoho a nič. Celá sa oddala očakávaniu toho, ktorý má po večeri prekročiť prah jej komnát. V sprievode mladého kráľa vošla v nádhernom jase svojich šiat a šperkov do jedálne.

	Hlasný pozdrav kniežat vyčaril jej na horúcich perách úsmev.

	Večera sa začala. Po prvých zdraviciach vyhlásil knieža Okičský v mene kráľa a kráľovnej všetky pocty, ktorými odmenili oddaných prívržencov. Potom porozdeľoval dary.

	Keď utíchlo oduševnené vyvolávanie na slávu, kráľovská kapela zahrala svoje skladby, potom nasledovali ďalšie zdravice a popíjalo sa víno.

	Kniežatá a noví dvorní hodnostári boli nadšení láskavosťou kráľovnej. Graciózne sa pohybovala, akoby sa vznášala v oblakoch, bola vtipnou a pozornou hostiteľkou. K Tajane bola milá ako ešte nikdy doteraz. Pred všetkými chválila jej očarujúcu krásu a zamatové čierne oči. Obdivovala aj vznešenú krásu Dorie.

	Večer sa mení na noc, nálada pánov sa zvyšuje. Kráľovnine líca horia, oči blčia, telom jej prechádza triaška. Podchvíľou ju pochytí túžba ujsť do svojich komnát, aby sa s ním konečne stretla a padla mu do náručia.

	Keď už nevládala dlhšie vydržať, vzala zlatú čašu a obrátila sa k hosťom:

	— Veľa nocí som prebdela vyčkávaním na túto radostnú, šťastnú, slobodnú noc. Premáha ma únava a blaženosť. Moje vznešené kniežatá, rytieri a baróni, prosím vás, aby ste aj naďalej zostali veselí pri tomto stole. Hudobníci nech hrajú, ale kráľovná si v túto prvú šťastnú noc pôjde odpočinúť do svojich komnát. Mladý kráľ a moja rodina s vami zostanú.

	Kniežatá vytasili meče. Vo svetle stoviek sviečok sa leskne ich ostrie a ozýva sa volanie na slávu kráľovnej. Alžbeta odchádza s niekoľkými dvoranmi. Purpurový plášť vlaje za ňou ako krídla.

	Spoločnosť pokračuje v zábave. K Ivanovi, pri ktorom mlčky, so sklonenou hlavou sedí Tajana, pristúpil knieža Szemere.

	— Chcete mi niečo povedať, knieža? — spýtal sa Szemere.

	— Áno. Postavíme špehúňov k Joachimovmu spoločníkovi. Pozatvárame jeho prívržencov do pevnosti. Dostali sme dovolenie, aby sa vrátil vojvoda Béla. Zbavili sme kráľovstvo vojny a teraz budeme mať čas upevniť si moc.

	— Ako ste to všetko, dočerta, dosiahli za jediný deň?

	— Nie ja, ale rytier Sokol! To všetko on! Chápete?

	— Och, chápem! Dal vám súhlas, aby ste hovorili v jeho mene, a on…

	— Uhádli ste! Ale ticho!

	— Dnes kráľovná priam prekvitá. Teda Sokol je náš ochranca.

	— Áno. Prišiel počas večere a čaká. Má sa s ňou stretnúť.

	Tajana sledovala každé slovo. To posledné sa zmenilo na železnú ruku, ktorá jej stisla hrdlo. Díva sa ponad stôl bledá a priviera oči.

	Kapela spustila, kniežatá sa roztancovali. Do ligotavých čaší sa leje víno. Tajana nepozorovane vybehla na chodbu. Cíti slabosť a závrat. Bezhlavo uteká pod tmavými arkádami, ani si neuvedomuje, kam. Zrazu sa ocitla v kráľovninej predsieni.

	Zľakla sa. Načo sem prišla? Čo hľadá v tejto mramorovej predsieni? Z povaly dopadá na dlážku svetlo. V olejovej lampe horí knôt. Svetelné lúče sa dvíhajú a klesajú. Po kamenných dlaždiciach poskakujú tiene. Je ticho. Masívny záves nad vchodom do kráľovninej komnaty visí zhrnutý do záhybov. Čo sa deje za ním?

	Tajana sa uprene zahľadela na záves. Stojí ako vyľakané, opustené dieťa. Telo drobné sťa vločka v jemnom dychu vetra. Pred očami sa jej zahmlilo. Chce ujsť kamsi ďaleko…

	Na kameni zaštrngali ostrohy. Začula rázne kroky. Celá sa roztriasla. Štrngot sa blíži k nej. Rozhodla sa utiecť, no je neskoro. Inštinktívne sa rozbehla do tieňa za hrubým stĺpom a skryla sa. Pritíska si horúcu hlavu o chladný mramor, ale energické kroky na kamennej dlážke jej udierajú do spánkov, mlátia ju po čele. Otvorila oči. Vo svetle lampy sa na prilbe zaligotal strieborný sokol. Predsieňou kráča vysoký, statný muž so zahalenou tvárou.

	Tajana ani nedýcha. Je to on! Kam ide? Prečo prišiel? Čo chce? Kráča rovno k závesu na dverách kráľovninej komnaty. Zastal. Čaká. Načúva? Váha? Siahol po závese… Železná ruka zovrela Tajanino srdce a zastavila ho.

	Rytier vchádza za záves. Tajana nevydržala a odtiahla sa od stĺpa. Lomcuje ňou boľavá triaška. Zastenala. Hruď jej ide puknúť od vzlykov. Zavrela oči a naslepo habká, akoby ju vystrčili spoza stĺpa. Zaťala zuby, čeľuste ju bolia, hlava jej oťažela ako kameň. Po tele sa jej rozliala páliaca trpkosť. Čosi v nej prasklo a strašný príval zaplnil jej hruď až po hrdlo. Zadusí ju.

	Vybehla pod arkády. Rozhadzuje rukami a lapá vzduch.

	Hodila sa na múrik. Studený vietor jej naráža do tváre. Nohy sa jej podlamujú, telo sa zvíja ako na mučidlách. Z bledých pier sa derie chrapľavý vzlykot.

	Prebudila sa v nej dlho utajovaná láska. Srdce jej zaplavila žiarlivosť. Pocítila bolesť, akú dosiaľ nepoznala, o akej ani netušila. Až doteraz poznala iba túžbu urobiť ho šťastným, pomôcť mu získať ženu, ktorú miluje. Len čo prekročil jej prah, zaskučala ako zbitý pes pred prahom svojho pána.

	Leží na múriku a polieva ho slzami. Nežné, pôvabné dievčenské telo sa zvíja ako postrelené zviera v pustom lese.

	Obklopuje ju tma. Vietor odnáša jej vzlyky do prvej zimnej noci. Myšlienkami je tam, za závesom, za ktorým spočíva on v náručí inej.

	Lomcuje ňou čoraz väčšia žiarlivosť.

	Kdesi sa otvorili dvere. Na chodbu pod arkádami sa rozlialo svetlo. Začula mužský výkrik. Tajanino telo, čo sa už-už šúchalo dolu múrikom, zachytil knieža Ivan Okičský. Stiahol ju späť a zvolal:

	— Takmer by ste boli zleteli dole, na kamenné nádvorie! Čo je? — Keď mu neodpovedala, obrátil jej hlavu k svetlu a pozrel sa jej do tváre. Oči má napoly zavreté, mihalnice vlhké, zrenice ako dohasínajúci knôt.

	— Čo je vám, Tajana? Odpovedzte už konečne! Prišlo vám zle? Plakali ste? Tajana! Preberte sa!

	Držal ju v náručí.

	— Tajana, povedzte niečo. Doria! Doria!

	Z otvorenej komnaty vybehla kňažná a celá prestrašená hľadí na Tajaninu tvár znetvorenú nevýslovným zúfalstvom. Ivan ju zaniesol do izby. Je tu svetlo, z kozuba sála teplo. Zložil ju na posteľ a zhrnul jej vlasy z čela.

	— Čo je? Doria, pomôž! Vari zomiera!

	Kňažná sa väčšmi zľakla jeho zúfalého hlasu ako Tajaniných mdlôb. Začala jej šúchať ruky, Ivan spánky. Potom jej Doria vodou ovlažila čelo. Ivan na ňu neprestáva volať:

	— Tajana! Čo sa stalo? Čo? Povedzte!

	Polootvorené oči sa dívajú kamsi do neznáma. Dievča sa zadúša vzlykmi.

	— Skoč po lekára do Veže múdrosti, Ivan. Chytro! — povedala Doria bratovi.

	Odbehol a kňažná naďalej trie Tajanine ruky. Uvoľnila jej šaty a privráva sa jej. Všetko márne. Dievča mlčí. Zrazu sa ozvali rýchle kroky.

	Do izby sa vrútil Ivan s lekárom, ktorý priniesol celú hŕbu fľaštičiek. Čosi podstrčil Tajane pod nos, začal jej trieť čelo, ruky, odhalené dievčenské prsia, jemné ako mramor.

	Ivan sa utiahol od postele.

	Lekár sa zvŕta okolo Tajany, masíruje ju, polieva akousi tekutinou. Vzlykot dievčaťa je čoraz silnejší, prsia sa jej dvíhajú a klesajú.

	— Čo sa stalo? Čo? Keby sme vedeli! — povedala Doria.

	— Na prsia jej zaľahla mora, — múdro odvetil lekár, — čierna a škaredá, ale už ju opúšťa. Neznáša pach mojich kvapiek, hneď od nej utečie.

	Vzlykot sa zmenil na plač. Z očí dievčaťa vytryskli veľké slzy a telo sa jej myká.

	— Vidíte, už je lepšie! — povedal lekár. — Na prsia si jej sadol zlý nočný duch. Závidí jej krásu a moc. Ale už som ho odohnal.

	Doria ho nevnímala, ale pozorovala Tajaninu hlavu zaborenú do vankúša a počúvala jej plač. Pristúpila bližšie a objala ju.

	— Tajana, Tajanka, Tajanka! Čo ti je?

	Dievča na posteli sa zdvihlo. Slzami orosené oči sa rozhliadli po izbe.

	— To ste ma vy tak nazvali? Vy?!

	A sklamane sa hodila na posteľ.

	— Nevolajte ma tak! Nie, nechcem! Nechcem!

	Doria sa pozrela na brata. Tvár má bledú, na čele veľké kvapky potu. Chvíľu si hľadeli do očí, akoby tušili príčinu Tajaninho zúfalstva.

	— Už je vám lepšie? — spýtal sa Ivan, ešte stále stojaci obďaleč postele.

	Na mužský hlas Tajana zdvihla hlavu. Keď zbadala kniežaťa, prikryla sa a zostala ležať.

	— Je ti dobre, Tajana? — spýtala sa Doria.

	— Vari som bola chorá?

	— Prišlo ti zle, takmer si spadla z múrika.

	— Áno, pravdaže, bolo mi zle. Vyšla som z dvorany na vzduch.

	— Toľko nocí si prebdela, chúďa!

	Lekár sa mračí, že si ho nevšímajú.

	— Sadla jej na prsia mora, — ozval sa.

	— To je v poriadku. Už ste ju odohnali, môžete ísť, — povedala Doria.

	Lekár opustil miestnosť. Nastalo ticho. Z dvorany dolieha dnu hudba. Ivan stojí a uprene sa díva do zeme.

	— Choď, brat môj, k hosťom. Ja zostanem s Tajanou.

	Knieža ešte zašiel k posteli a vzal dievča za ruku.

	— Tajana, je vám už celkom dobre? Nemal by som ešte zavolať daktorého kráľovského lekára?

	— Ďakujem, knieža, vstanem. Už to prešlo…

	— Tak idem, Doria. Keby jej znovu prišlo zle, hneď ma zavolaj.

	A poponáhľal sa za zvukmi veselej zábavy.

	— Prečo si plakala, Tajana? Povedz mi.

	— Neviem. Asi má lekár pravdu, niečo mi sadlo na prsia.

	Kňažná pokývala hlavou.

	— Áno, sadlo ti, ale tušenie, že… — Doria nedokončila.

	— Čo ste chceli povedať?

	Kňažná sa však spýtala:

	— Nemohla si si šťastie ponechať pre seba?

	— Pre seba? Nikdy som nemyslela na seba.

	— Všetko šťastie si venovala láske kráľovnej, a teraz je už neskoro.

	Tajanine oči vzbĺkli. Zjavilo sa v nich čosi strašné, hrozivé. Vyskočila z postele, ale vzápätí klesla nazad. Oči jej pohasli. Po bledej tvári sa jej rozlial uľavujúci smútok.

	— Myslím, že ťa chápem, Tajana. Vieš všetko, alebo čosi tušíš.

	— Čo mám tušiť? Kňažná, prosím vás, choďte sa ešte zabaviť, ja si pôjdem odpočinúť.

	— Odprevadím ťa.

	Pod arkádami Tajana zastala. Obzrela sa na miesto, kadiaľ sa vchádza do kráľovninej predsiene. Nohy sa jej podlomili. Oprela sa o stenu a zamierila opačným smerom popri dvorane, z ktorej sa ozýval zvuk trúbok. Potom pokračovali spojovacou chodbou, kde bolo čoraz tichšie a pustejšie. Napokon sa rozlúčila s Doriou. Len čo vošla do svojej komnaty, zasunula haspru a zahľadela sa pred seba. Pri svetle sviečky zastala pred veľkým portrétom rytiera s tmavými, melancholickými očami, zopäla ruky a usedavo sa rozplakala.

	RYŠAVÝ VLKOLAK

	Vietor roznáša na svojich ľadových krídlach dážď so snehom, zavýjajúc hustou horou. V prudkých nárazoch zalieval zem a zrážal z koní nočných tulákov. Tí sa namáhavo dvíhali, kryli sa za stromy a kríky, ale šli ďalej búrlivou, divou nocou.

	— Ryšavý vlkolak bdie a ani netuší, že k nemu ide návšteva, — zašepkal Tomo.

	— Keby sme sa vrátili do Budína a prezradili kráľovnej, že sa schoval na barónovom hrade, bohato by nás odmenila a poslala ta svojich vojakov.

	— Neprenechám to nikomu! Sľúbil som, že kráľoviča, unesiem, a urobím to.

	— Ak sa nevrátite, pane?

	— Pôjdeš rovno do Budína a povieš kňažnej, že som položil život za svoje slovo. Iste si pomyslí — pričestná smrť pre lúpežného rytiera! Ukryte sa! Nik nesmie zbadať mojich chlapcov. Ak sa na svitaní nevrátim, pomodlite sa za mňa k diablovi, aby veľmi neprikladal pod kotol. V mene kňažnej Dorie vpred!

	Pohltila ho tma. Do tváre mu šľahá dážď a sneh, telom naráža do krovia. Zápasí s vetrom. Chytá sa holých kríkov a stromov, šplhá sa do kopca. Láka ho svetlo fakle hore na hrade, roznecuje v ňom túžbu splniť slovo, ktoré dal Dorii. Zastal, zhlboka si vydýchol a zahľadel sa nočnou búrkou v tú stranu, kde v kráľovskom paláci sníva Doria…

	Zvrtol sa a ženie sa hore stráňou s takou ľahkosťou, akoby sa spúšťal z kopca.

	Svetlo zmizlo. Je hlboká tma. Tomo narazil do múru. Až mu srdce poskočilo od radosti. Habkavo sa šúcha popri temných hradbách.

	Rukou nahmatal hradnú bránu. Potešilo ho to a spevavým hlasom začne vyvolávať:

	— Jo-a-chim! Ryšavý vlkolak, otváraj!

	Okienko v bráne sa odchýlilo, horiaca fakľa osvietila speváka.

	— Niet tu nijakého Joachima! Čo chcete?

	— Prenocovať! Som opustený rytier, dajte mi prenocovať. Som palatínov priateľ!

	Z hradieb naňho zasvietili fakľami. Zrejme sa chcú presvedčiť, či vraví pravdu. Keď sa presvedčili, že je sám, ktosi rozkázal:

	— Otvorte mu!

	Tomo zadržal radostný výkrik. Otvorila sa malá bránička. Zo svetla mieria naňho hroty kopijí v rukách hradnej stráže.

	— Ej, nie je to veru milé privítanie! Hľa, — zdvihol ruky, — nebojte sa samotára, čo zablúdil v hore.

	Stráž s kopijami ho zaviedla tmavou úzkou chodbou do kamennej budovy. Tam mu otvorili dvere do miestnosti plnej svetla. O stôl sa opiera muž s ryšavou bradou. Je s ním šesť šľachticov.

	Tomo sa vrútil do dverí. Na kamennú dlážku z neho crčí voda. Šaty sa mu prilepili na telo a prezrádzajú jeho urastenú postavu.

	— Dobrý večer, Joachim! Úctivá poklona domácemu pánovi barónovi! Pod strechou je to trochu lepšie. Dovoľte, aby som si ohrial skrehnuté ruky. Namojveru, nezaškodilo by, keby ste ma ponúkli čašou vína a kúskom mäsa. — Tomo s úsmevom vyceril zuby.

	Šľachtici mlčia. Joachim si ho spod obočia prezerá.

	— Vaša palatínska milosť nie je práve najlepšie naladená. Alebo ste zabudli na pohostinnosť?

	Joachim požiadal domáceho pána, aby nevítanému hosťovi dali večeru.

	— Najprv by som sa azda mal pokloniť hradnej panej, ak ešte nespí, — gavaliersky poznamenal Tomo.

	— Niet tu nijakej panej, — odvetil starý barón.

	— Škoda. Tak do roboty!

	A pristúpil k stolu. Šľachtici vstali.

	— S lúpežným rytierom nesedíme za jedným stolom!

	— Len sa spýtajte pána palatína, koľko nocí so mnou presedel, keď ma potreboval! Teraz potrebujem ja jeho! Ale akosi mu to nevonia.

	Joachim ho iba pozoruje a premýšľa. Zrazu sa ho podozrievavo spýtal:

	— Ako si sa dozvedel, že som tu?

	— Celkom jednoducho. Ako úbohý utečenec sa skrývam, utekám, keď tu zbadám vás s niekoľkými chlapmi. Zakričal som na vás, ale ufrnkli ste mi. Vydal som sa za vami, až som sa dotúlal k tomuto vrchu. Tu ma zastihla noc a búrka. Pomyslel som si, že ste zaiste šli na návštevu k urodzenému hradnému pánovi. A tak som tu. Prosím o nocľah a koňa, aby som mohol pohľadať svoju družinu. Ktovie, kade sa mocú moji chlapci!

	— A čo je nové na kráľovskom dvore, nevieš?

	— Viem. Večer, keď som spieval kráľovnej a jej hosťom, prihnal sa zrazu do dvorany knieža Okičský s celou čatou vojska a vykríkol: „Kde je palatín Joachim?“ Nastala trma-vrma. Neviem, prečo, no nemal som chuť spievať kniežaťovi Okičskému, a tak som odišiel. Na chodbe som začul výkriky: „Chyťte igrica!“ Pokrikovanie sa mi znepáčilo a rozhodol som sa opustiť kráľovský palác.

	Tomo živo a veselo vykladal vymyslené podrobnosti o svojom úteku z paláca.

	Joachim ho pozorne počúval. Zrejme mu uveril a spýtal sa:

	— Čo máš v úmysle teraz?

	— Dostať od vás koňa, vyhľadať svoju družinu a potom hor sa na bohatých kupcov, aby som ich vytrhol z nudy cestovania. Iba ak by ste vy mali pre mňa nejakú robotu. Viete, že na mňa ste sa vždy mohli spoľahnúť.

	— Nepopieram, — odvetil Joachim a kývol na šľachticov. Zašiel s nimi do kúta a odporúčal im Toma.

	— Zbojník by nám mohol poslúžiť. Je prefíkaný, ani sto čertov ho neprekabáti.

	Kým sa takto radili, Tomo si bezstarostne zajedal mäsa a popíjal víno. O chvíľu sa Joachim vrátil, chytil sa za strapatú bradu a povedal:

	— Dostaneš dobrého koňa a hrsť dukátov. Tejto noci sa zberáme na cestu. Potrebujeme čertovsky odvážneho, lišiackeho jazdca, ktorý dá pozor, aby sa mojim ľuďom nik nepostavil do cesty ani spredu, ani od chrbta. Hrozí mi, že ma budú prenasledovať. Na tebe je, aby si odlákal z cesty nepriateľa, najmä pri hraniciach, keď zamierime na Viedeň.

	— To sa mi, namojveru, veľmi hodí. Už túžim trochu sa pohrať s čatou vojakov ako pes s mačencami. Pôjdem!

	— Tak sa preobleč do suchého, vypi si pohár vína a hajde. Sme prichystaní, kone sú osedlané.

	— Vidíte, neprišiel som nadarmo. Prisahám na svoj meč, odprášim vám z cesty aj nočné víly! — povedal Tomo a vstal.

	Vtom z ktorejsi komnaty doľahol k nim detský plač. Šľachtici sa zamračili. Tomo poznamenal:

	— Vraveli ste, že tu niet nijakej hradnej panej. Teda niekto z vás musel porodiť dieťa!

	Iba Tomo sa zasmial svojmu vtipu. Joachim zahrešil a zahudral: — Prebudili ho, celú cestu bude revať. Nech ho uspia!

	Domáci pán sa hneď vzdialil. Tomo preskočil lavicu, že sa pôjde preobliecť. Vtom sa rozleteli dvere z chodby. Na prahu zastal mokrý a zadychčaný Henrich.

	— Tisíc hrmených! Kde trčíš tak dlho? — zvolal Joachim. — Priviedol si kone?

	— Mocné, vytrvalé…

	Keď knieža Gising zbadal Toma, slová mu uviazli v hrdle, a očervenel v tvári. Dvaja sokovia stoja mlčky proti sebe. Oči sa im zabodli do seba ako dva meče.

	— Čo tu robí ten zbojník? — spýtal sa Henrich hlasom chvejúcim sa nenávisťou.

	— Keby domáci pán dovolil, mal by som tu čo robiť, — odvetil Tomo a schytil rukoväť meča.

	— Prestaňte! — vykríkol Joachim. — Teraz nie ste sokovia, ale moji pomocníci. Keď nebudete mať vážnejších starostí, môžete sa kaličiť od rána do večera. Tomo sa nám na ceste zíde.

	— Prišiel vám pomôcť? — spýtal sa Henrich nedôverčivo. — Zradí nás, zaútočí od chrbta.

	— Dobre vieš, že mi Tomo preukázal už nejednu službu. Stratil družinu, nemá nikoho, potrebuje ma. Je sám!

	— Sám? — zvolal Henrich a zablýskal očami. — Klame! Pod kopcom som narazil na skupinu ukrytú v kroví. Je to špehúň!

	Tomo siahol po meči, ale už sa všetci naňho vrhli. Joachim sa spýtal:

	— Vrav, Tomo, kto ťa posiela?

	— Búrka a vietor.

	— Prečo si povedal, že si sám, keď máš dole svoju družinu?

	— Trápil ma hlad a smäd. Keby som bol prišiel pred hrad s družinou, pustili by ste ma dnu?

	— Prirodzene, že nie. Ale prečo si to tajil aj potom, keď si sa navečeral?

	— Aby ste mi nevzali jedlo spred nosa a nevyhodili ma do búrky. Pred odchodom by som vám bol povedal, aby ste si vzali na pomoc aj mojich chlapcov. Ale tu ma máte, obeste si ma, Joachim, ak si myslíte, že ma už nikdy nebudete potrebovať!

	— Tak tí chlapci dole sú tvoji?

	— Pozvite ich dnu, budú vám vďační. Sú hladní a mokrí ako psi.

	— Ja sa ani nehnem z hradu, — povedal Henrich. — Klame vás!

	— Ty ho nenávidíš. Ale aby sa nám nič nestalo, počúvajte. Nemôžeme strácať čas. Búrka nás bude chrániť pri úteku. Toma zavriem. Keď budeme za hranicami, môžeš zaniesť kráľovnej správu, že sme jej uniesli syna do Viedne, korunovali ho za kráľa a že sa vrátime s armádou, akú ešte kráľovstvo nevidelo. A ešte jej povedz, že mi bude slúžkou. Ty si zapamätaj: mohol som ťa popraviť, ale neurobil som to. Ak sa dostaneš cez hranice ku mne do Viedne, vezmem ťa do armády.

	— Možno pôjdem, prečo nie?!

	Tomo sa pokojne dal odviesť do tmavej miestnosti. Joachim prikázal kastelánovi, aby ho tam držal osem dní a potom prepustil na slobodu. Ďalej nariadil kastelánovi, aby poslal k Tomovej družine sluhu s odkazom, že ich pán volá na hrad.

	Dvere na komore sa zavreli. Tomo si poprezeral hrubé múry a vydriapal sa k malému otvoru, ktorý slúžil ako okienko. Potom zliezol a dal sa premýšľať. Chviľu sem zvonku doliehal lomoz a vzápätí zavládol pokoj. Pred Tomovými dverami sa prechádza chlap. Keď ustal, sadol si na dlážku a zadriemal. O chvíľu ho prebralo strašidelné húkanie, akoby sa v tme ozývala sova. Chlapa pochytil strach, až mu naskočila husia koža. Počúva. V hrobovom tichu sa znovu rozľahne húkanie. Chlap vyskočil a zabúchal na dvere.

	— Rytier, rytier! Počujete?

	— Kieho čerta ma budíš? Chce sa mi spať.

	— Kdesi v hrade húka sova, to prináša smrť.

	— Čo ma po tom, nech si prináša, mne sa nechce žiť, — odvrkol Tomo a znovu zachrápal.

	— Pán rytier! Vaša milosť, nespite, — prosí roztrasený chlap.

	— Daj mi pokoj! Je polnoc, blížia sa duchovia a nesú sovu. Nevieš, že tento hrad je zakliaty?

	Tomo zívol a hneď nato sa ozvalo húkanie.

	— Vaša rytierska milosť, — prosíka chlap, — ja mám strach, nespite.

	— Ak máš strach, poď dnu a ľahni si ku mne. Chcem spať. A hlasno zívol.

	Opäť sa ozvalo tiché, strašidelné húkanie.

	Chlapa zalieva znoj, zmeravenou rukou zhadzuje z dverí závoru a vchádza do komory. Tomo zívol. Chlap sa zvalil vedľa neho ľadový, meravý.

	— Nespite, vaša milosť, nespi…

	Čosi mu zaľahlo na ústa, dusí ho, nedovoľuje mu dýchať. Cíti ťažobu a v uchu začuje hrozbu:

	— Jedno jediné slovko, a si mŕtvy! Zdvihni sa!

	Chlap vytriešťa oči do tmy. Oblieva ho pot, nazdá sa, že je to duch, no cíti na ústach rytierovu dlaň a počuje jeho hlas:

	— Vrav! Moji chlapci sú v hrade?

	— Sú v maštali.

	— Kastelán je v paláci?

	— Šiel si hore ľahnúť.

	— Teraz ma zavedieš do maštale a svojim povieš, že kastelán rozkázal priviesť hore mojich veliteľov. Stojím ti za chrbtom! Ak sa pohneš, prepichnem ťa. Keď to splníš, počúvaj… — A zaštrngal mešcom s peniazmi. — Je plné, celé je tvoje! Je ich toľko, že si za ne môžeš kúpiť šľachtictvo. Utečieš s nami. Ak nie, prekolem ťa a pôjdem sám!

	— Idem, vaša milosť, idem! Som bedár, nechcem žiť na zakliatom hrade, nechcem!

	— Tak ma veď. A daj si pozor, nôž mám pripravený!

	Chlapovi sa podlamujú nohy, ale otvoril dvere a pustil sa tmavými chodbami. Vyšiel s Tomom na nádvorie a zamieril do maštale.

	Koniar spí a zo sna sa vypytuje Tomovho spoločníka. Keď mu chlap všetko vysvetlil, spal ďalej. Tomo v tme oslovil Kozáka. Prebudili ostatných. Vrátili sa do hradu. Chlap ich zaviedol na poschodie. Tomo sa ticho vkradol do kastelánovej komnaty. Prikryl mu dlaňou ústa, jeho chlapi mu ich zapchali šatkou a zviazali ho. Potom Tomo prikázal:

	— Kozák, maj na očiach chlapa. Nech dole povie, že kastelán pustil na slobodu celú moju družinu.

	Kozák s chlapom vyšli z tmy. Ostatní strážia kastelána.

	Nik ich nevyrušil. Všetko vykonali v tichosti. Služobníctvo tvrdo spí. Počuť iba kastelánovo hlboké oddychovanie. Tomo hľadá kľúče od hradu. Ešte raz zviazal kastelána, starostlivo pozamykal dvere, vzal kľúče a zišiel dole. Tomovi chlapci si vzali z maštale kone a čakajú na zablatenom tmavom nádvorí.

	Stráž na hradbách sa prebrala:

	— Kto je tam?

	— Ja, domáci, — ozval sa podplatený chlap. — Rýchlo otvorte! Je to rozkaz kastelána.

	Tomova družina vyšla z hradu. Tomo zamkol bránu, zahodil kľúč ďaleko do noci a viedol svojich chlapcov dolu stranou. Keď sa dostali na cestu, zastal a privolal podplateného chlapa.

	— U koho si slúžil?

	— U uhorského baróna pána Andrása.

	— Ako sa voláš?

	— Gabro.

	— Joachim ide na Viedeň. Poznáš kratšiu cestu, ktorou by sme ho predbehli?

	— Poznám, pane.

	— Tu sú peniaze, zaslúžil si si ich. A ak chceš získať ďalšiu odmenu od samej kráľovnej, tak ma veď. Ale keby si ma zaviedol na nesprávnu cestu, vopred zaplať mojim chlapcom za námahu, že ti budú musieť odseknúť hlavu.

	— Povediem vás dobre, pane. Je to lepšie ako dereš pána kastelána!

	— Kozák, chlapci moji, musíme uniesť dieťa! Keď bude v mojich rukách, olúpite Joachima. Má pri sebe dosť cenných vecí. Všetko bude vaše, ak mu vezmete kráľoviča. Teraz poďme!

	A odcválali do lesa.

	Je už neskoré popoludnie, ale Tomo nepoľavuje. Ženie svojich chlapcov ďalej.

	— Pane, vaše šaty sú ako ľadový pancier, — upozorňuje ho Kozák. — Mali by ste sa niekde v dedine ohriať.

	— Je mi teplo ako v kotli. Ďaleko sme od hraníc?

	— Nie veľmi, — odpovedá Gabro. — Do večera tam budeme. Joachim musí prejsť cez most. Práve tam by nám mal padnúť do rúk.

	A hnali sa ďalej. Kone sú mokré, zablatené, dych im mrzne. Zrazu Kozák zastal.

	— Akoby som počul detský plač!

	Všetci pristavili kone a pozorne načúvajú.

	— Tam sa z čohosi dymí. Asi nejaká dedina alebo krčma. Pozrite, cesta! — zvolal ktorýsi z Tomových chlapcov.

	— Dám hlavu na to, že detský krik prichádza od cesty! Pozri sa ta, Kozák, a nech s tebou ide aj Gabro. Ak bude treba s niekým hovoriť, pozor!

	Obidvaja sa pustili za dymom. Ale detský plač sa im ozval za chrbtom. Kozák zastal a poobzeral sa na všetky strany. Pomedzi riedky lesný porast zbadal dreveničku.

	Chceli zísť z koní a zájsť ta pešo, aby nevzbudili pozornosť, keď na ceste pred krčmou zbadali dvoch jazdcov. Zastali.

	Z krčmy vyšiel územčistý chlap. Jazdci mu čosi povedali, obrátili kone a pobrali sa späť. Krčmár sa poponáhľal do domu. Onedlho sa na ceste zjavil Joachim so svojimi ľuďmi. Sprevádza ich prenikavý detský plač. Zastali pred krčmou. Kozák s Gabrom sa opatrne utiahli za vysoké krovie a odcválali za Tomom.

	— Kde je mlieko? Neodkázal som ti, aby si mi prichystal pre dieťa teplé mlieko? — rozkričal sa Joachim na krčmára, ktorý priniesol dva krčahy.

	— Ako ste rozkázali, milostivý pán! Mlieko je v tomto krčahu. Myslel som si, že ani vínom by ste nepohrdli. — A ponúkol pánovi druhý, väčší krčah.

	— Cestovať s tým faganom je strašné utrpenie, — žaluje sa Joachim a ponúka chlapca. Ale ten iba z plného hrdla reve.

	— Celý deň nič nejedol, tak musí plakať, — poznamenal starý barón. — Keď sa naje, bude spať.

	— Nechce piť, prekliate dieťa!

	— Dajte ho sem, milostivý pane, — povedal krčmár, — ja ho nakŕmim.

	Vzal dieťa zo sedla, postavil ho na zem a núka ho mliekom.

	— Nezdržiavajme sa, Joachim, — súri Henrich. — Pred nocou sme za hranicami, ak sa nebudeme zastavovať.

	Chlapec vreští. Joachim zišiel z koňa, pohladil ho a oslovil ho:

	— Ondrejko, no poď, pozri sa, mlieko, pi! — A priložil dieťaťu k ústam krčah s mliekom. Ale dieťa odtiahlo hlavu od krčaha a ešte väčšmi sa rozrevalo.

	Ostatní páni si zatiaľ v sedle pochutnávali na troche vína z krčmárovho krčaha.

	— No pi, rýchle! — ponúka Joachim chlapca a ledva zdržiava zlosť.

	— Ja už nejdem na koňa! — rozkričal sa chlapec trasúci sa zimou. — Ja chcem domov!

	— Nebudeš mi rozkazovať! Keď nechceš mlieka, tak ho vyložte na koňa, — rozkázal Joachim krčmárovi.

	Chlapec odhodil krčah a rozbehol sa po lavičke ku krčme. Potkol sa, spadol a skotúľal sa do potoka.

	Joachim zahrešil. Zopár kniežat a barónov sa zľaklo a zoskočili zo sediel.

	— Utopí sa! — vykríkol Henrich a rozbehol sa na pomoc Joachimovi, ktorý sa vrhol za dieťaťom. Všetci sa zhrčili okolo chlapca, ktorý ani hláska nevydal.

	Prestrašení, či sa neutopil alebo smrteľne neudrel o kameň, obstúpili dieťa. Natriasajú malé tielko, no nehýbe sa. V ňom je všetka ich moc a budúcnosť. Vyľakaní a celkom zaujatí dieťaťom ani nespozorovali, že za vysokým hustým krovím vedľa krčmy čosi šuchoce.

	— Omdlel zo strachu, — povedal krčmár, — treba ním poriadne zatriasť, pane. Zaneste ho do domu, nech… — nedokončil.

	Z krovia vyskočili jazdci. K strachu o kráľovičov život pribudlo ešte prekvapenie z náhleho prepadu. Joachimovi spoločníci stoja, akoby do zeme vrástli. Len Henrich, ktorý mal najbližšie svojho sivka, zvolal:

	— Na kone!

	Henrichov výkrik prebral aj ďalších. Joachim s chlapcom na rukách sa rozbehol k svojmu koňovi.

	— Stoj! Rozsekám ťa! — zrúkol Tomo a jeho chlapci zaútočili na Joachimov sprievod.

	Tí, čo sa dostali ku koňom, bránia sa pred kopijami a mečmi Tomovej družiny. Lúpežný rytier zastal pred Joachimom, ktorý v jednej ruke drží za šaty omdletého kráľoviča. Dieťa visí vo vzduchu ako mača, čo chytili za kožu. Druhou rukou Joachim vytrhol meč na obranu. Po dvoch-troch úderoch sa celkom prebral z ohromenia, ktoré sa ho zmocnilo, keď pred sebou zbadal Toma. Len čo zistil, že je vydaný na milosť a nemilosť lúpežnému rytierovi, zdvihol chlapca pred seba a zakričal:

	— Zabi kráľoviča!

	— Z detského tela si robíš štít, zbabelec!

	— Zbojník! Len zabi kráľoviča!

	Spoza chrbta zaútočil na Toma Henrich, ale Kozák dobre chránil svojho pána a odrazil jeho útok.

	Kráľovičovo telo nedovoľovalo Tomovi bojovať. Daktorých Joachimových prívržencov prepad zaskočil, nemohli sa dostať k svojim koňom. Kozák s družinou jednostaj útočil, zaháňal ich mečmi, a tak boli radi, že si zachránia holý život.

	Joachim sa bil s dieťaťom v ruke. Tomo ho zasiahol do ľavice, v ktorej držal kráľoviča. Chlapec spadol na čistinku. Joachim sa rozbehol za koňom. Priatelia ho ochránili, kým sa nedostal do sedla.

	Štyria Tomovi chlapci zaútočili na Joachimových sluhov. Chcú im vziať o sedlá popripínané batohy. Bijú sa o korisť ako dve vlčie svorky.

	— Len na nich, všetko je vaše! — kričí Tomo. Stráži čistinku, na ktorej leží dieťa.

	Tomovi chlapci sa dostali ku koristi. Joachim a jeho spoločníci sa dali na útek.

	— Zachráň sa, kto môžeš! — volajú.

	— Za nimi! — rozkázal Tomo svojim chlapcom. — Ale len naoko. Vráťte sa, len čo sa vám stratia z dohľadu.

	Lúpežný rytier zoskočil z koňa, zdvihol chlapca a rozbehol sa s ním k dreveničke, kam sa schoval roztrasený krčmár. Zaniesol dieťa k ohnisku, dal sa ho natierať vínom a obracať na všetky strany. Potom ho znovu zohrieval a natieral vínom z krčaha. Teplo a masáž prebrali chlapca z bezvedomia. Keď zbadal cudziu tvár, rozplakal sa.

	Tomo vzal dieťa na ruky, a aby ho upokojil, začal ho kolísať. Chlapec na chvíľu stíchol a opäť sa rozplakal. Tomo mu zanôtil zbojnícku pesničku ako pestúnka uspávanku. Dieťa napokon zaspalo. Lúpežný rytier nosí kráľoviča na rukách po miestnosti.

	— To je váš syn, pane? — spýtal sa krčmár, aby sa zalíškal víťazovi.

	— Môjho syna kolíšu víly v lese, — odvetil Tomo a položil si chlapca na kolená.

	V zbojníkových temných očiach sa zjavilo čosi clivé, takmer zúfalé.

	Vošiel Kozák a zvolal:

	— Keby ste boli mali syna, pane, tam na Lobore, musela by s vami zostať naveky! A nie ju pustiť!

	— Tvoja gebuľa nie je múdrejšia od krčmárskej čutory. Hanbi sa! Veliteľ lúpežného rytiera — a rozpráva ani stará baba! Radšej povedz, kam ste ich zahnali.

	— Pane, ani vietor sa neženie tak rýchle! A chlapci im vzali koristi za dva panské zámky. Niesol si Joachim majetku, uch! Rozdelíme sa?

	— Už si počul, že je všetko vaše. Ideme!

	ERB VLÁDNE NAD OSUDOM

	Vo veľkej, zbraňami a štítmi vyzdobenej dvorane Budínskeho hradu sedí kráľovský palatín Ivan Okičský. Hlavu si podopiera rukami a hľadí pred seba. Pekné ostré chlapské črty svedčia o pevnom charaktere a silnej vôli. Hnedé oči zdôrazňujú, že dvadsaťšesťročný bán vie, čo chce. Vstúpil knieža Szemere a prihovoril sa mu:

	— Knieža Ivan! Vaša tvár nejde dokopy s veselým obrazom kráľovského dvora. Vari sa nestalo, ako sme chceli? Či vám nešlo všetko od ruky?

	— Mne nešlo od ruky nič, to všetko rytier Sokol! Čo je nové?

	Kráľovná dnes rozhodla, aby som prepustil z väzenia dôverníka nebohého kráľa Gejzu a udelil mu titul prvého kráľovského komorníka. Bude dozerať na mladého kráľa. Ladislavovi to nie je veľmi po vôli. Ale čo Kumáni? Ponechajú sa im kniežacie a ostatné šľachtické tituly? Uhorská šľachta to nikdy nepripustí.

	— Už sa to vyriešilo podľa želania rytiera Sokola, — zašepkal knieža Okičský s úsmevom. — Kráľovná všetkých pozbavila pôct, ktoré im poudeľoval Joachim. Vrátia sa do kumánskych táborov pod hrozbou trestu smrti, keby sa búrili. Rufu pozbavila hodnosti svojho dôverníka. Rytier ku kráľovnej postavil spoľahlivého človeka, mladého šľachtica menom Belko, ktorý bol v jeho sprievode. Oldamur a všetci, čo pomáhali Joachimovi, zostanú uväznení na Dombskom hrade, kým sa nepodvolia. Ak sa mladý kumánsky vojvoda pokorí a poprosí o milosť, dostane Orchidu.

	— Čudujem sa, že oňho stojí, veď jej ho nasilu vnútili za snúbenca.

	— Ktovie, čo ju dohnalo k tomu, že sa oňho uchádza. Teraz sme dvor očistili od všetkých nebezpečných ľudí.

	— Čoskoro je tu vojvoda Béla, — zašepkal Szemere, — s posilami od českého kráľa. Myslím, že nebude ťažko prehovoriť kráľovnú, aby mu zverila moc v Bosne.

	— Nebude to ľahké, ak si ju rytier Sokol svojou láskou celkom nezíska.

	Do dvorany vošiel plavovlasý mládenec bledej tváre v oblečení dvorana.

	— Čo je, Belko? — láskavo sa spýtal knieža.

	— Vaša kniežacia milosť, pred hradnou bránou stojí Čierny Tomo. Žiada o vstup do hradu a vraví, že vedie kráľoviča.

	Kniežatá vyskočili s radostným výkrikom. Knieža Szemere udrel päsťou o stôl:

	— Teraz ho máme! Zbojník iste vie, kde sa skrýva Joachim. Ak to nevyzradí, natiahneme ho na škripec. Nech ho ihneď privedú.

	— Počkaj, — zastavil Ivan Belka. — Sľúbil som sestre, že kráľoviča prevezme ona. Musím to splniť. O ostatné sa už postarám. Zbojník neodíde z dvora, kým sa nedozvieme, kde sa skrýva Joachim.

	Potom rozkázal mladému dvoranovi:

	— Belko, povedz kňažnej, že je tu Tomo. Nech príde ku mne Toma nech privedú ku schodom do Bélovej veže. Mám na to svoje dôvody.

	— Chápem vás, knieža. Len dajte pozor. Kňažná Orchida, len čo sa dopočula, že Tomo je pred bránou, okamžite zišla na nádvorie.

	Ivan vybehol na Bélovu vežu a schoval sa za múrik malej terasy nad schodišťom. Dole zbadal postávať obďaleč veže Kozáka, kým Tomo sedel na koni s kráľovičom v náručí. V úzadí nádvoria zočil Orchidu, ako sa pokojne, pomaly prechodí hore-dolu, iba z času na čas poočku pozrie k veži.

	Po schodoch nenáhlivo zostupovala Doria. Tomo sklonil hlavu na pozdrav. Doria sa mu pozrela do očí.

	— Rytier Tomo, vedela som, že dodržíte slovo. Ďakujem vám!

	— Rytier neprijíma vďaku, aj keď je to zbojník!

	— Dobre teda, neďakujem, ale som rada. Vyslobodením kráľoviča ste zachránili mňa aj celé kráľovstvo od veľkého nešťastia.

	— Na kráľovstve mi veľmi nezáleží, ale pre vás pôjdem aj na kraj sveta!

	— Chlapec je veľmi bledý, — poznamenala kňažná, akoby nepočula jeho slová.

	— Veľa si skúsil, chudák. Aj dospelému by stačilo toľké cestovanie.

	— Kde ste ho vzali Joachimovi?

	— Pol dňa cesty od hraníc. Joachim ho viedol do Viedne.

	— Veľa ste vykonali, Tomo.

	— Ak je toto veľa, žiadajte ešte viac!

	— Rytier, priviedli ste kráľoviča. Dokončite svoje dielo a povedzte, kde sa skrýva Joachim.

	— Ako to mám vedieť? Keď som mu vzal dieťa, utiekol mi. Nebolo dôvodu, ani času prenasledovať ho. Kráľovič bol napoly mŕtvy. Omdlel, keď spadol do potoka. Musel som sa postarať o dieťa, aby som vám ho priniesol živé.

	— A Joachim sa nevrátil, aby vám ho vzal?

	— Bol šťastný, že si zachránil hlavu a bežal ozlomkrky.

	— Viete, kam?

	— Smerom na Viedeň. Kráľoviča chcel vyhlásiť za kráľa a vrátiť sa s veľkým vojskom Rudolfa Habsburského. To je všetko, čo viem.

	— Rytier, vravíte pravdu?

	V tvári sa mu pohli svaly.

	— Klamať budem celému svetu, ale vám nie!

	— Verím vám, ale neviem, či uverí aj kráľovná.

	— Ak neuverí, nech ma dá popraviť.

	— Ľahkomyseľne zaobchodíte so svojím životom!

	— Na ťarchu mi je!

	Chvíľu sa naňho mlčky dívala a potom vystrela ruky ku kráľovičovi.

	— Poď, Ondrejko, ideme ku kráľovnej, k tvojej mamičke.

	Chlapec sa obrátil k rytierovi:

	— Aj ty prídeš?

	— Áno, aj on príde, — odpovedala Doria a znovu vystrela ruky k chlapcovi. Tomo ho zdvihol spred seba zo sedla a podal Dorii. Keď ho brala do náručia, jeho horúca ruka sa dotkla jej.

	Vzala chlapca a pozrela sa Tomovi do tváre. Až teraz pobadala, aká je bledá, vpadnutá, posiata čiernymi škvrnkami. Jeho oči sú mútne, horúčkovité.

	— Ste chorý? — spýtala sa Doria.

	— Čo tam po tom. Oznámte, prosím, najjasnejšej kráľovnej, že rytier čaká na splnenie rozsudku.

	— Kráľovná vás omilostila, darovala vám slobodu.

	Tomo mykol plecami, akoby mu to bolo všetko jedno, a pokračoval:

	— Mám sluhu, čo patril barónovi Andrásovi. Sľúbil som mu odmenu od kráľovnej. Pomohol mi utiecť, keď ma Joachim chytil na barónovom hrade. Viedol ma najkratšou cestou, aby som dohonil Joachima.

	— Nech príde do paláca. Vy ste slobodný, ale najprv by som rada vedela, kam vedie vaša cesta.

	— Kam? — A zahľadel sa na ňu s hlbokým smútkom v očiach. — Nuž kam? Ďaleko nie! — zašepkal s pohľadom človeka, ktorý hovorí v záchvate horúčky. — Ďaleko od vás nemôžem, ďaleko od vás nikdy! Zomrel by som…

	Hlava mu klesla na prsia a oči sa mu privreli, akoby sa ho chytali mdloby. Zhrozil sa svojho priznania.

	— Tomo, uniesli ste kráľoviča na moju žiadosť.

	— Iba na vašu!

	— Viem! Nikdy vám to nezabudnem. A teraz vás prosím, urobte pre mňa ešte jedno.

	— Rozkážte!

	— Opusťte tento kraj.

	Jej slová ním otriasli. Vzdorne hodil hlavou a odvetil:

	— Ak chcete moju hlavu, tu je! Ale ak mi dávate slobodu, budem žiť, kde sa mi zachce!

	— Tomo, — ozvala sa milo, — ani netušíte, koľko ráz sa spomenulo vaše meno spolu s mojím. Chcete, aby som naďalej zostala v tej hanbe? Viem, že vaše srdce je dobré, aspoň voči mne. Tomo, odídete a nikdy viac nezavdáte príčinu, aby som pre vás trpela.

	Chviľu mlčal a ťažko dýchal.

	— Máte pravdu! Som vinný! Lúpežný rytier vám viac nesmie stáť v ceste. Nesmie a nebude!

	— Odídete odtiaľto?

	— Kňažná, už nikdy viac…

	Sklonil hlavu na hruď, celý sa skrčil v sedle, uzda mu vypadla z rúk. Tomovo telo sa zviezlo z koňa.

	Doria priskočila, chytila uzdu a odtiahla nepokojného vraníka od Toma, ktorý zostal ležať na zemi. Malý Ondrej sa rozkričal. Doria volala o pomoc.

	Knieža Ivan, ktorý počúval ich rozhovor, zbehol dole a našiel lúpežného rytiera v bezvedomí. Privolal strážcu. Doria mu nakázala, aby priviedol Kozáka. Knieža sa zohol k Tomovi.

	— Pošli po lekára, Ivan, a daj ho odniesť dnu. Zaslúži si, aby sme mu preukázali túto službu a pomohli mu. Veľmi ťa o to prosím!

	— Dobre, — prikývol Ivan, dívajúc sa na nenávideného rytiera, ktorý ležal na zemi ako mŕtvy. Potom vzal za ruku Ondreja a vošiel do veže. Chlapec sa nechcel dať odviesť od rytiera. Ivan ho teda nechal pri ňom a šiel sám. Doria zdvihla Tomovu hlavu, podložila pod ňu plášť a zadívala sa mu do tváre, ktorá pripomínala mŕtvolu.

	Kozák pribehol k pánovi, začal mu dýchať do úst a trieť ho, ako to robieval.

	— Dnes ho už po druhý raz preberám z bezvedomia, — poznamenal.

	— Po druhý raz? Vari je chorý?

	— Vaša milosť, od tej noci, čo sa v búrke a daždi votrel do barónovho hradu, aby uniesol kráľoviča, nie je s ním dobre. Asi od toho, že do nitky mokrý celý deň lietal na koni. Aj šaty na ňom zmrzli. Zimnica ním lomcovala, ale neprestal. Keď sme sa vracali, pochytila ho horúčka. Dnes v noci blúznil a ráno nechcel dovoliť, aby som ja odniesol kráľoviča. Ja to poznám, som starý felčiar, nebude s ním dobre!

	— Nie, nesmie zomrieť… pre mňa, — zašepkala kňažná, no posledné dve slová počula len ona. — Zostane tu na dvore, aj vy s ním, vylieči ho kráľovský lekár. Nedovolím mu odísť, kým nevyzdravie. — Naklonila sa nad Toma a sledovala, ako ho Kozák preberá z bezvedomia.

	— Preberá sa! — upozornila Doria.

	Zo schodov zišli sluhovia a chceli Toma zdvihnúť. Vtom sa prebral, chvíľu sa spamätával, potom sa vzoprel a zdvihol hlavu. Uvedomil si, že pred ňou leží na zemi. Zahanbil sa a napriek slabosti a chorobe pozbieral všetky sily, aby vstal.

	— Odveďte ho do paláca, — rozkázala Doria sluhom.

	— Mňa? Prečo? Veď som celý a zdravý, — ozval sa Tomo. Oprel sa o ruky, vstal a zatackal sa ako opitý. Kozák ho podoprel, ale Tomo odmietol pomoc a neisto zamieril k svojmu koňovi.

	Kňažná pristúpila k nemu.

	— Nepustím vás takéhoto, Tomo, ste chorý. Môj brat prikázal kráľovským lekárom, aby vás liečili. Zostanete, kým vám nebude lepšie.

	— Tak už môžem ísť! Je mi dobre, veľmi dobre!

	— Nie. Svedomie by ma hrýzlo, keby som vám dovolila takto odísť. Ochoreli ste pri hľadaní kráľoviča.

	— Poďme, Kozák! — zvolal rázne, a potláčajúc slabosť, vyšvihol sa do sedla.

	— Tvár vám je zelená, bojím sa, že omdliete. Zostaňte, rytier. Chce to môj brat, aj ja. Ste chorý!

	— Som zdravý ako rybička a vy buďte šťastná! — zvolal tak hlasno, že všetkých nablízku prekvapil jeho hlas. Tomo popchol koňa dolu nádvorím. Aj Kozák skočil do sedla a poponáhľal sa za pánom.

	Malý kráľovič sa rozbehol za Tomom a kričal naňho. Tomo sa obrátil, vytasil meč, sklonil ho dolu na pozdrav a pobral sa k hradnej bráne. Ani sa nepozrel na Orchidu, ktorá zrejme dúfala, že sa rytierovi prihovorí.

	— Gabro, choď do paláca! — rozkázal Tomo, keď mu sluha otvoril hradnú bránu, — a ohlás sa u kňažnej Okičskej.

	Brána kráľovského hradu sa zavrela za Gabrom. Kozák cválal pri Tomovi, ostatní chlapci šli vpredu.

	— Pane, prečo ste nezostali? Povedala, že ju bude pre vás svedomie hrýzť.

	— Aj mŕtvy by ušiel z dvora len preto, aby ju v duši pichalo! — vykríkol rázne a potom pokračoval: — Kozák! Musíme z tohto kraja. Musíme, hneď!

	— Nedostanete sa ani k našej skrýši.

	— Musíme odtiaľto. Cválaj! — A začal poháňať koňa i mlátiť ho ako pomätený.

	— Čo mu je? — zľakli sa Tomovi chlapci.

	— Zadržte ho, ženie sa rovno do Dunaja.

	Celá družina vyskočila za Tomom. Ale on len vysoko mával bičíkom a hnal koňa k hučiacej rieke.

	Dohonil ho Kozák a vytrhol mu uzdu. Vtom Tomovi ovisla hlava a zrútil sa do rúk svojich chlapcov.

	— Má horúčku, zamdlel! Zle je! — vyhlásil Kozák.

	Rýchle zviazali dva kone, položili Toma na dve sedlá a krokom sa pobrali k hore.

	Doria zaviedla kráľoviča do paláca, nechala ho v kráľovniných komnatách a vyhľadala brata. Láskavo ju objal.

	— Sestra moja, urobila si všetko, čo som od teba očakával. Vypočul som tvoj rozhovor s ním. Verím ti!

	— Si čudný, Ivan! Ako ti mohlo zísť na um, že som Tomovi priveľmi naklonená?

	— Vrátila si mu život, keď som ho odsúdil na smrť. Ale už je dobre. Kde ho uložili?

	— Prebral sa z bezvedomia, odmietol naše pohostinstvo a odcválal.

	— Teraz by som bol radšej, keby našu pomoc bol prijal. Oslobodil nás od protikráľa a zachránil pred vojnou s Rudolfom Habsburským. A jeho dnešné slová mi vrátili vieru, že ťa k nemu neviaže nijaký cit. Viem, Doria, že si konala v môj prospech, a to ma teší. Ešte je toho veľa, čím mi môžeš pomôcť! Šťastie bolo na našej strane!

	— Aj Tomovi zaželala Tajana šťastie!

	— Tajana! Stále iba ona. Čudné! Ale teraz mi spadol veľký kameň zo srdca. Môžem sa vyzbrojiť pre ďalší boj!

	Vošiel Belko a ohlásil, že vonku čaká akýsi mládenec, ktorého poslal lúpežný rytier.

	Knieža Okičský ho prijal a povypytoval sa ho na všetko, čo sa odohralo na hrade baróna Andrása, aj na prenasledovanie Joachima.

	Ivan okamžite vyslal svojich ľudí na barónov hrad, aby chytili kastelána a dozvedeli sa, či sa vráti jeho pán a kedy. Potom prikázal, aby Gabra odmenili, nechali ho na dvore a pridelili ku kráľovskej stráži.

	— Pozná všetkých Joachimových prívržencov. Môže nám pomôcť pri ich hľadaní. A čo je s Orchidou?

	— Vrátila sa, — odvetil Belko. — Tomo sa na ňu ani nepozrel.

	— Dávaj na ňu pozor, Belko.

	— Budem mať oči otvorené, knieža!

	— Počúvajte, mladý šľachtic, keď ste ma vtedy na Griči zachránili z rúk templárov, vaše biele ruky mi prezradili, že nie ste sluha. Ale aj tak som netušila, že vás tu stretnem.

	— Kňažná, priviedol nás sem osud rytiera Sokola.

	— Aj vy ste jeho spoločník? Rada by som sa zalichotila bývalému kľučiarovi kapitulného biskupského paláca, aby mi pošepol, kto sa to skrýva pod tým tajuplným strieborným sokolom?

	— Jeho meno nikdy nevyjde z mojich úst! Ani keď som s ním osamote, nevyslovím jeho meno. Je to rytier Sokol — a to stačí!

	— Nevravel som ti to? — karhal ju Ivan.

	— Áno, rytieri držia slovo. Už sa viac nespýtam, kto vládne nad osudom nás aj celého kráľovstva.

	— Nech je, kto chce, ale je čestný! Na to môžem prisahať.

	Belko opustil komnatu palatína Ivana Okičského. Knieža pristúpil k sestre a spýtal sa:

	— Ako je Tajane? To je obeť! Nevinná, čistá, naša!

	— Naša? Ako to myslíš?

	Priblížil ústa k jej uchu a zašepkal:

	— Pod strechou kráľovského paláca sa vznáša veľké tajomstvo. Jeden jeho koniec je na Griči a druhý tu, v osobe rytiera Sokola. V jeho rukách sú všetky naše hlavy!

	— To rytier zosnoval ten plán?

	— Áno. Ale za každým naším činom kráča — smrť!

	— Nazdala som sa, že boj sa už skončil.

	— Och, Doria, iba sa začína!

